
Cuvînt înainte 



D upă cum puteţi citi şi pe copertă, în drumul parcurs de mine pentru a 
scrie această carte, am pornit de la minunatul basm al lui Ion Creangă. 
Sper că vi-1 mai amintiţi... Eu însumi nu l-am mai citit de mulţi ani, 
Poveştile lui Creangă nefiind una din cărţile care m-au însoţit dincoace 
de Ocean. Şi de ce ar fi fost? Cine mai are timp de basme, în lumea 
noastră „nebună, nebună, nebună”, în care totul se măsoară în bani? 

Dar se întîmplă că, mai devreme sau mai tîrziu, pentru mai mulţi 
sau mai puţini dintre noi, vine o vreme cînd ne dăm seama că această 
goană ajunge să fie deşartă, şi că adevăratele nevoi ale minţii şi sufletului 
sunt altele. Astfel, reuşim să ne găsim timp şi pentru o floare, pentru un 
apus de soare, pentru o lucrare plastică, pentru o compoziţie muzicală... 
Ba chiar şi pentru o carte. Iar acea carte poate fi - de ce nu? - o carte de 
basme. Sau o carte care, în lumea vorbind o limbă britanică, s-ar încadra 
intr-un gen mai puţin cunoscut în literatura romînă: genul fantasy. 

Ce este acest gen? Un fel de carte de poveşti fantastice, de basme, care 
nu sunt o creaţie populară ci, indubitabil, sunt rodul fanteziei şi talentului 
unui singur scriitor, ne-anonim. In timp ce un scriitor SF ( literatură 
ştiinţifico-fantastică ) porneşte de la cuceririle ştiinţei şi tehnicii pentru a 
crea o lume imaginară (care ar putea deveni eventual reală, într-un viitor 
mai mult sau mai puţin îndepărtat), un scriitor de fantasy porneşte de la 
concepte fantastico-religioase pentru a crea o lume imaginară care imită 

în oarecare măsură lumea basmului. Atît în SF cît şi în fantasy, acea lume 
imaginară ar putea reprezenta un fel de univers paralel, un fel de lume 
absolut posibilă - chiar dacă nu în timpul nostru, chiar dacă nu pe această 
planetă -, o lume care poate avea aceleaşi probleme sociale, politice, 
morale, etice, ecologice, spirituale etc. ca şi lumea noastră. La confluenţa 
celor două genuri - SF şi fantasy - există o literatură care tratează un fel 
de univers paralel, pornind de la premisa: „ce s-ar întîmpla dacă...?” Un 
astfel de roman este, de exemplu, cel scris de Robert S. Dick, The Lord 
in the High Castle, în care putem vedea ce s-ar fi întîmplat dacă Hitler ar 
fi cîştigat cel de-al Doilea Război Mondial. 

Dar să revenim la fantasy. Nu o să fac o istorie a genului (nici nu 
o ştiu, de altfel), cert este că mulţi scriitori s-au apropiat de acest gen 
de-a lungul timpului. Dar genul începe să capete un contur clar abia prin 
scrierile lui C.S. Lewis (seria Nanii a ) şi J.R. Tolkien: Stăpînul inelelor 
( The Lord of the Rings), The Hobbit, Silmarilion. Deşi Tolkien a scris în 
timpul războiului şi imediat după, şi deşi prima lecturare a scrierilor sale 
a fost făcută, chiar la vremea aceea, în cadrul cenaclului profesorilor de 
la Oxford (unde era el însuşi profesor), au trecut decenii pînă cînd lumea 
a început să audă de numele său. Lucrările lui erau deja trecute în rîndul 
literaturii clasice britanice, găsiseră deja zeci, dacă nu sute de imitatori 
(în America de Nord, rafturile pe care se află titluri ale acestui gen sunt 
cel puţin la fel, dacă nu chiar mai extinse decît cele care conţin alte 
genuri, inclusiv SF, mistery şi horror ), dar mulţi cititori încă nu auziseră 
vreodată de marele autor! Acum, lucrurile s-au schimbat, mai ales datorită 
succesului filmelor turnate după opera lui cea mai importantă, Stăpînul 
inelelor. 

Se pare că în literatura romînă, genul fantasy îşi are rădăcinile în 
basmele populare care au fost publicate în a doua jumătate a secolului 
al XlX-lea. Poate că acesta a fost momentul în care românii şi-au găsit 
mai mult timp şi interes pentru basme... Cert este că atunci au apărut 
colecţiile de basme populare, atunci au povestit basmele culese autori 
ca Petre Ispirescu, Ion Creangă, Ioan Pop Reteganu, P. Dulfu ş.a. Şi 
tot atunci, unii dintre marii scriitori români şi-au încercat pana, scriind 
ei înşişi basme originale pornind de la modelele populare, create de 
anonimi: Mihai Eminescu - Făt Frumos din Lacrimă, Ioan Slavici - 
Păcală în satul său, Ion Creangă - Povestea lui Harap-Alb. Ei, da, eu 

cred că Povestea lui Harap Alb este un astfel de basm -fantasy creat de 
marele povestitor, distanţîndu-se astfel de modelul popular. Nu există în 
literatura romînă populară nici un alt basm similar, iar toate cele culese 
ulterior scrierii lui, la începutul secolului al XX-lea sunt, probabil, 
repovestite sub influenţa basmului lui Creangă. Poate că ultimul său 
basm, din păcate neterminat - Făt Frumos, fiul iepei - este un caz similar, 
de basm-fantasy. Şi cine ştie dacă vestitul basm Tinereţe fără bătrîneţe şi 
viaţă fără de moarte scris de Petre Ispirescu nu este tot un basm -fantasy 
- un astfel de basm neexistînd niciunde în lume, în folklorul nici unui 
popor, şi nici în folklorul românesc. 

In secolul al XX-lea, astfel de texte au fost mult mai rare. încercări 
de fantasy ar putea fi considerate unele scrieri ale lui Sadoveanu, Mircea 
Eliade, Vladimir Colin. Au mai scris poate [nu ştiu, deci nimic nu e sigur 
] şi alţii, şi îmi cer iertare dacă îi omit aici - din neştiinţă. Poate că un 
critic sau istoric literar va pomi, vreodată, să analizeze acest gen literar 
printre scriitorii români, făcînd dreptate. 

* 

* * 

Nu în ultimul rînd: de ce încerc eu să scriu fantasy? Motivele sunt 
mai multe. Am fost dintotdeauna atras de basme. Prima carte citită de 
mine (de care îmi amintesc) a fost 1001 de nopţi, repovestită de Eusebiu 
Camilar. Au urmat cărţile de poveşti, apoi legendele, miturile, cărţile 
religioase... Multe din basmele şi poveştile citite le-am repovestit şi eu. 
Oral sau în scris. 

Oricît pare de neverosimil, am întîlnit la un moment dat un om care 
nu a avut norocul să i se spună basme la vîrsta copilăriei. Viaţa ne-a 
scos pe unul în calea celuilalt şi am găsit amîndoi bucurie în a ne întîlni 
cu basmul: eu, povestind; el, ascultînd. Timp de ani de zile i-am spus 
poveşti, poate chiar mai mult de 1001... Întîmplător sau nu, prima carte 
scrisă (şi publicată) de mine este o astfel de „repovestire”, şi anume 
cea a năzdrăvăniilor lui Păcală. Şi cînd am terminat de repovestit toate 
poveştile pe care mi le-am amintit, m-am hotărît să-mi scriu propriul 
basm. Rezultatul este această carte. 

Un alt motiv a fost nevoia pe care am simţit-o la un moment dat de a 
refula stresul care se acumulase în viaţa trepidantă pe care sunt nevoit s-o 

duc. Banii, cariera, nevoile materiale au început, în timp, să îşi piardă din 
importanţă. Mi-am dat seama că ele nu pot fi împlinite fără a lăsa trupul, 
dar mai ales mintea, să-şi tragă sufletul... Un mijloc de disipare a tensiunii 
a fost, în cazul meu, nu televizorul - care, fie vorba între noi, nu ajută 
deloc la diminuarea stresului, ba dimpotrivă! - ci jocurile electronice (şi 
de computer), mai ales cele numite „Fantasy Role Playing", pe scurt FRP. 
Jocuri care îţi dau posibilitatea de a deveni, măcar şi pentru cîteva ore, 
un „Făt-Frumos” care se ia în săbii cu balauri, zmei şi alţi răufăcători, 
aducînd bine şi fericire oamenilor şi învingînd răul. 

Faptul că există atît de multe astfel de jocuri dovedeşte că nevoia 
oamenilor de a trăi basme este mai mare decît s-ar crede. Cei ce creează 
(şi vînd) jocuri electronice au ajuns la o concluzie extrem de interesantă 
prin relevanţa ei: principalii “consumatori” ai produsului lor nu sunt 
copiii, nici adolescenţii - ci maturii. Mai precis, oameni (bărbaţi şi femei) 
între 30 şi 60 de ani! 

Se pare că fiecare din noi avem nevoie de un Erou la care să ne 
raportăm, fiecare sperăm să fim noi înşine un Erou - măcar în ochii 
celor din jurul nostru. Cine nu are eroii lui - sau îi alege greşit - îşi 
pierde, poate, din calităţile morale. O explicaţie a succesului filmelor de 
acţiune este şi aceea că încercăm să ne recunoaştem în eroii filmului şi să 
visăm că facem fapte măreţe. Iubim Eroii, avem nevoie de ei şi de aceea 
victoria Lor împotriva Răului atrage, nu o dată, aplauzele frenetice ale 
spectatorilor... ale noastre. 

Dar jocurile FRP - cel puţin pentru mine - au, majoritatea, o mare 
carenţă: îmi încearcă abilităţile mintale, uneori şi pe cele de coordonare 
motrică, viteză de reacţie, dar nu-mi creează o stare de împlinire. Prin 
răbdare, inteligenţă, viteză pot învinge maşina (respectiv Răul artificial), 
dar satisfacţia mea morală nu este totuşi împlinită. Atunci de ce simt nevoia 
să joc? Ce influenţă are asupra mea acest tip de joc? Mă face mai bun? Nu 
mai rapid, nu mai inteligent - ci mai bun? Schimbă comportamentul meu 
faţă de cei din jurul meu? Privesc altfel problemele sociale care au impact 
asupra mea sau asupra semenilor mei? Devin cu adevărat un Erou? 

Aceste întrebări m-au făcut să-mi scriu propriul Joc. Este un joc 
Fantasy Role Playing pe care îl poate juca oricine citeşte această carte. 
Se poate recunoaşte în unul sau altul din Eroii săi. Poate duce Căutarea 
pînă la sfîrşit - sau poate renunţa la ea oricînd doreşte. Poate învinge sau 

poate fi învins. Mai ales, poate fi Uman! Aşa cum şi-au dorit să devină 
cele cinci personaje secundare din Povestea lui Harap Alb : Flămînzilă, 
Setilă, Gerilă, Ochilă şi Păsări-Lăţi-Lungilă, dar nu numai ei, ci şi Regina 
Furnicilor şi Regina Albinelor. Sau, mai degrabă, să-şi recunoască şi să le 
fie recunoscută calitatea umană. 



* 

* * 

Aduc mulţumiri tuturor celor care s-au aplecat, de-a lungul timpului - 
din chiar zorii umanităţii - asupra creaţiei populare numită poveste-basm- 
mit-legendă. De la autorul necunoscut al epopeii lui Ghilgameş, Homer 
şi Hesiod, trubadurii şi truverii Evului Mediu, povestitorii necunoscuţi 
ai tuturor neamurilor, culegătorii de basme şi editorii de cărţi care le-au 
cuprins, pînă la autorii de fantasy ai zilelor noastre. Dacă omul este Om, 
este şi pentru că a avut întotdeauna această oglindă numită Erou, faţă de 
care să se autoevalueze. 

Mai ales mulţumesc celor care m-au ajutat să duc la bun sfîrşit această 
lucrare, rodul a şapte ani de muncă mai mult sau mai puţin susţinută. Celor 
care prin neîncrederea lor mi-au întărit hotărîrea de a o continua; celor 
care prin suportul moral m-au ajutat să trec peste momentele de îndoială; 
celor care au avut răbdarea s-o citească, s-o corecteze, s-o comenteze; 
celor care au avut curajul să-mi atragă atenţia asupra scăderilor, ca şi celor 
care au avut bunăvoinţa să-şi folosească propriul talent şi cunoştinţele ca 
să îmbunătăţească anumite pasaje. Ei sunt prea mulţi ca să le amintesc 
numele, dar ei ştiu că aceste mulţumiri li se adresează lor. 

Dar nu pot să nu amintesc numele Luminiţei Suse, cea care a trecut de 
la vorbă la faptă, oferindu-se să-mi corecteze întreaga lucrare, peste 600 
de pagini, încă din momentul în care nu bătusem la maşină nici jumătate 
din carte. Teama de a nu o dezamăgi m-a făcut să merg mai departe, să 
fac efortul necesar pentru a reuşi să-i trimit săptămînal, spre corectură, 
materialul promis. Şi lui Carmen Botoşaru şi Gabrielei Schuster-Cărăruşă, 
care au reluat această muncă de Sisif: corectura unui text. 

Şi, bineînţeles, îi mulţumesc Gabrielei că există şi, prin ea, există şi 
această carte. Fără nici o îndoială, cartea a pornit în primul rînd de la ea, 
a fost scrisă pentru ea şi îi aparţine în totalitate. I-am spus toate poveştile 
pe care le ştiam şi cînd le-am terminat, i-am scris acest basm. 

Regret un singur lucru: că am încetat prea curînd să-i mai spun 
poveşti... 

In sfirşit, mulţumiri speciale celei care m-a ajutat ani de zile în viaţă 
şi în scris, stînd alături de mine la bine şi la rău, încurajîndu-mă în toaate 
încercările mele - ei datorîndu-se editarea tuturor volumelor scrise de 
mine în această viaţă, pe acest tărîm. 

Eu mi-am jucat Jocul şi m-am bucurat. Voi, cei care vă veţi bucura 
jucîndu-1 la rîndul vostru, mulţumiţi-le Gabrielei .şi Măriei pentru bucuria 
voastră. 



AUTORUL 



Prolog 



(în care facem cunoştinţă cu 
o carte de poveste) 



C e părere ai despre universuri paralele? mă întrebă prietenul meu, 
privind pe fereastră. 

- Posibil. Puţin probabil. Oricum, greu de dovedit, îi răspunsei 
vizitatorului meu - neştiind în acel moment că eram pe cale să intru într-o 
aventură incredibilă, ce avea să-mi schimbe viaţa. 

Oaspetele rămase tăcut, în picioare, cu spatele la mine, în faţa 
ferestrelor mari ce se deschideau spre apus, către marea biserică a Sfintei 
Fecioare Maria, catolică, şi parcul care o înconjura din trei părţi. Spre 
sud, faleza de lut nisipos se întindea pînă sub aeroport, unde un cot o 
ascundea vederii. Roşiaticul lutos contrasta plăcut cu pilcurile de cetină 
verde închis, ale molizilor şi pinilor ce încoronau faleza, şi cu verdele 
gălbui, delicat, al plopilor ce îmbrăţişau picioarele rîpei pe toată lungimea 
ei. Dincolo de biserică se zărea cartierul de case nu prea înalte, mărginite 
spre nord de centrul orăşelului: un grup de clădiri de două şi trei etaje, 
ce adăposteau mai ales hoteluri şi birouri administrative. în spatele lor, 
panglica strălucitoare a rîului lat de vreo două sute de metri, curgea 
leneşă şi cenuşie spre îndepărtatul ocean. O insuliţă acoperită complet 
de o pădurice de plopi despărţea fluviul în două braţe, doar cel nordic 

Cautarea lui Harap Alb 



navigabil, legîndu-se de malul sting printr-o punte suspendată. Dincolo 
de rîu se înălţa culmea pietroasă, pe-alocuri ierboasă, a Munţilor Cenuşii 
- de fapt nişte culmi nu prea înalte, cel mult o mie de paşi deasupra 
oraşului. Era un peisaj neaşteptat de frumos, admirat de prea puţinii 
turişti ajunşi pe aceste locuri mai mult întîmplător. 

- Şi ce ai zice dacă aş avea dovada unei astfel de lumi? întrebă el 
întorcîndu-se brusc spre mine. Apusul soarelui aruncase o lumină aurie 
asupra falezei, aprinzîndu-i culorile, în timp ce faţa stîncoasă a culmii 
Grey Mountains căpăta, probabil datorită unui contrast optic, o nuanţă 
albastru-vişinie. Ştii? Pînă acum ţi-am povestit tot ce am văzut şi întîlnit, 
bun sau rău, în vacanţa mea în ţară. Nimic deosebit. . . Probabil toţi ceilalţi 
dintre noi, cei care se duc acasă ca la o Mecca de vis, ţi-ar fi povestit ceva 
asemănător. Dar cred că tu vrei să auzi ceva ce nu ai mai auzit, nu-i aşa? 

Un zîmbet înflori pe faţa prietenului meu, schimbată de ani şi totuşi 
atît de asemănătoare celei din tinereţe. Eram prieteni buni încă din şcoala 
elementară, iată! sunt peste 30 de ani de cînd ne-am întîlnit prima dată. 
Ne-au atras reciproc minţile înrudite, deschise spre nou, spre necunoscut, 
spre extraordinar. Noi eram singurii din grupul nostru interesaţi de 
explorări speologice, de săpături arheologice vara, de trasee turistice şi 
căţărări alpine, de marile taine ale ştiinţei şi istoriei. Cu timpul, prietenia 
noastră a devenit legendară în liceul pe care-1 urmam împreună. Viaţa 
ne-a despărţit, ne-a dus pe meleaguri depărtate unul de celălalt, meseriile 
au fost diferite, ne-am format familii şi am urmat cariere, dar, o dată la 
cîţiva ani, tot ne întîlneam, să mai schimbăm impresii, păreri, să depănăm 
amintiri... Nu ne mai întîlniserăm de peste trei ani, mai ales din cauza 
mutării mele în Nord. Acum sosise pentru o scurtă vizită de două zile. 

- în drum spre casă m-am oprit în Praga o săptămînă, începu el să 
povestească. Ştii că este oraşul meu de suflet. M-am plimbat din nou 
pe Calea Regală, a fost prima dată cînd am vizitat oraşul ca un turist, 
„pe cont propriu”, hehehe. Nu am avut program hotărît de alţii, mîncam 
unde voiam, donneam unde voiam, nu trebuia să rezolv probleme pe la 
ministere sau pe la ambasadă. . . într-o seară m-am dus la U Dvou Kocek, 
la un pilsner. Berăria era plină, ca de obicei, iar Primăvara Pragheză nu 
îmbunătăţea situaţia deloc. Am găsit un loc la o masă la care stătea un 
tip mai în vîrsta, cu o mustaţă groasă, căruntă, deşi părul nu îi era decît 
puţin grizonat. Nici faţa nu-i era prea încreţită, părea cam de vîrsta mea, 



Pc Tarîmul unui Joc 

dar dacă îl priveai mai atent îţi dădeai seama că putea fi foarte în vîrstă. 

- Sau cu foarte multă experienţă, completai eu. Experienţă nu foarte 
veselă, aş zice. 

- Se poate şi asta, nu mă contrazise prietenul. Străinul mi-a zîmbit 
şi a închinat paharul de bere în sănătatea mea. A zis „Cheers!”, probabil 
crezîndu-mă american. Am intrat pe urmă în vorbă, avea un accent pe 
care nu am reuşit să-l identific. Şi el a observat că vorbeam cu accent, dar 
nu a întrebat nimic, am continuat să conversăm în engleză. Subiectele 
s-au schimbat de-a lungul orelor petrecute împreună, de la discutarea 
fenomenelor OZN pînă la repovestirea unor întîmplări din copilărie. . . în 
final, la închiderea berăriei, pe cînd ne luam rămas bun şi mă pregăteam 
să îi cer să facem schimb de adrese, mi-a spus: „Eu cred că o să plec 
pentru o vreme, aşa că nu pot să iţi dau o adresă unde pot fi găsit. Şi nici 
nu ştiu dacă o să fiu în stare să te contactez la adresa ta, aşa că nu are rost 
să mi-o dai. în semn de prietenie, chiar dacă întîlnirea noastră nu a durat 
decît cîteva ore, îţi las cartea asta. Poate ea ne va ajuta să ne întîlnim din 
nou; dacă nu, să rămînă o amintire plăcută a acestei întîlniri.” 

- Mi-a dat cartea asta, completă prietenul meu scoţînd o cărticică din 
buzunar. 

Era destul de subţire, poate vreo sută de file. Avea un format mai 
mare decît cel al cărţilor de buzunar obişnuite, coperţi cartonate de un 
roşu-cărămiziu pal, pătate, zgîriate, şi colţurile boţite şi roase. 

- De-a lungul discuţiei noastre am văzut cartea de cîteva ori, continuă 
prietenul meu. Străinul - nu am aflat niciodată cum se numea, nu s-a 
prezentat - o scotea din cînd în cînd din buzunarul de la trenci, uneori 
o mîngîia, sau doar o deschidea şi privea cîte-o pagină, la întîmplare, 
semăna cu un credincios care se întoarce mereu la Biblie. 

Prietenul rămase cîteva minute tăcut, rememorînd poate acea întîlnire. 
L-am lăsat cu gîndurile lui şi m-am ridicat, scoţînd două beri din frigider. 
I-am pus una din sticle în mină. Asta păru să-l trezească. 

- Ce a urmat nu este deloc interesant, a fost aşa cum ţi-am povestit 
mai înainte. M-am dus acasă, mi-am vizitat părinţii şi prietenii... La 
întoarcere m-am oprit din nou în Praga, am băut o bere şi la U Dvou 
Kocek. Festivalul se terminase, pe străzi şi în berărie erau mult mai puţini 
turişti, sau poate era o oră la care turiştii vizitau muzeele. . . M-am aşezat 
la aceeaşi masă. Ca semn de recunoaştere, luasem cartea cu mine, pe 

care, pînă în acel moment nu avusesem nici timp, nici dispoziţie să o 
răsfoiesc. Aşteptînd să apară străinul - care nu a mai apărut, pînă la urmă 
-, am început să citesc din ea. A fost o experienţă uluitoare. . . Dar nu îţi 
povestesc despre asta. Te las să descoperi singur ce este în carte. Mîine 
dimineaţă, la plecare, o să ţi-o las să o citeşti. Poate cartea ne va aduce 
mai aproape, poate ne va face să ne întîlnim mai des. O să ai atunci ocazia 
să îmi povesteşti ce ai citit, ce idei ai desprins şi ce opinii ţi-ai format din 
povestirea cuprinsă acolo. Sunt sigur că te va marca, aşa cum m-a marcat 
şi pe mine. 

A doua zi, prietenul a plecat. La aeroport, înainte să pornească spre 
avionul care urma să îl ducă spre Toronto, mi-a dat cartea. Mi-a zis: 

- Nu, pe străin nu l-am mai întîlnit. în privinţa asta, cartea nu m-a 
ajutat prea mult. Poate mă va ajuta mai mult în reîntîlnirea cu tine. 

Nu ne-a ajutat. Cu prietenul meu nu m-am mai întîlnit, deşi au trecut 
mai bine de doi ani de atunci. La e-mailuri nu a răspuns, nici la telefon. 
Fosta lui soţie, care trăieşte în Montreal, mi-a spus că nu ştie nimic de 
el de vreo doi ani. Unii zic că a primit o ofertă de serviciu overseas, alţii 
spun că era în avionul care s-a prăbuşit în Taipei, a fost mare tevatură 
atunci... Iar alţii spun că s-a însurat cu o femeie din ţară şi s-a întors 
acasă. . . Găbilă, un prieten comun, zicea că i s-a părut că l-a zărit în Praga 
vara trecută, se plimba pe Podul Carol cu un tip mai în vîrstă, cu mustaţă, 
groasă, căruntă, dar au dispărut în mulţime înainte ca el să-i poată ajunge 
din urmă... 

Nu am reuşit să aflu ce s-a întîmplat cu prietenul meu. Poate cartea l-a 
condus la reîntîlnirea cu străinul, reîntîlnire pe care prietenul meu o dorea 
atît de mult. Şi poate că pînă la urmă va înlesni şi reîntîlnirea noastră. 
Mi-a intrat în minte că trebuie să procedez ca el, să dau cartea cuiva să o 
citească, iar asta va face să ne întîlnim din nou, poate îl voi cunoaşte chiar 
şi pe străinul cu mustaţa groasă şi căruntă... Numai timpul o va dovedi. 
Dar pentru asta trebuie să rescriu Cartea. Da, chiar s-o rescriu! 

Dar mai bine să vă descriu exact neobişnuita experienţă pe care am 
avut-o citind Cartea. Cum am spus, era o carte destul de subţire, nu avea 
decît vreo sută de file. Mai exact, o sută nouăzeci şi patru de pagini, 
nouăzeci şi şapte de foi cuprinse între cele două coperţi de carton. Nu avea 
nici un titlu - nici pe copertă, nici pe partea de sus a paginii, nici pe cotor, 
aşa cum se mai întîmplă uneori. Doar pe prima pagină o mină nesigură 

scrisese încîlcit, cu creionul, un fel de titlu: A Game. Nici măcar autorul 
nu era menţionat... Semăna mai mult cu un manuscris, deşi era tipărită 
(nu bătută la maşină) şi nu scrisă de mină. Paginile nu erau numerotate, 
dar le-am numărat de mai multe ori, aşa că nu mă înşel. 

Corecturile erau primul lucru care sărea în ochi. Prima pagină - şi, 
în continuare, aveam să văd că şi cele următoare - conţineau greşeli 
corectate: tăieturi, cuvinte, expresii sau chiar fraze întregi scrise în spaţiul 
dintre rînduri. Uneori era vorba doar de o corectură de gramatică. Erau 
şi numeroase cazuri în care modificările urmăreau să îmbunătăţească 
stilul, valoarea artistică a frazei - dar nu reuşeau întotdeauna. Iar alteori, 
chiar un întreg pasaj era rectificat, de parcă cel ce intervenise în text 
se răzgîndise şi, ori îşi schimbase intenţia, ori vrusese pur şi simplu să 
prezinte evenimentul în mod diferit; poate noi informaţii îi ceruseră să îşi 
revizuiască felul în care vedea şi înţelegea evenimentul. Dar de multe ori, 
de cele mai multe ori, aceste schimbări nu aveau nici un sens. Mai mult, 
cu timpul, greşelile gramaticale încetaseră să mai fie corectate, sau se 
corectau direct sub ochii mei. Cînd citeam cîte un cuvînt, era destul să mă 
gîndesc că are o formă greşită sau că nu s-a făcut acordul gramatical, şi 
erorile se autocorectau instantaneu, sub privirile mele uluite. Un fenomen 
şi mai straniu a avut loc cînd am dat gazdei mele, Lee, o bătrînică născută 
într-o familie de imigranţi basarabeni sosită între cele două războaie, să 
citească o pagină din carte (nu i-a plăcut, hihihi!). Cînd am recitit pagina 
respectivă, am găsit o grămadă de modificări, multe cuvinte scrise diferit, 
fraze întoarse. . . Gramatica mea nu corespundea cu cea a bătrînicii! 

Al doilea lucru uimitor era faptul că această carte nu avea „consistenţă”. 
Nu ştiu să explic mai exact fenomenul. Cînd am început să o citesc, doar 
prima pagină părea să fie scrisă. Am răsfoit-o şi, fără nici o îndoială, toate 
celelalte pagini erau albe . . . Am început totuşi să citesc, pentru că prietenul 
meu se arătase deosebit de impresionat de carte, astfel încît curiozitatea 
mă făcea să parcurg măcar această singură pagină scrisă. însă, cînd am 
întors foaia, am fost surprins să constat că, deodată, următoarele două 
pagini apăreau scrise, deşi, cu nici cinci minute înainte, fuseseră complet 
albe! M-am uitat şi mai departe. Fără dubiu, restul paginilor continuau 
să rămînă imaculate. Totuşi, cînd întorceam iar foaia, mă trezeam că 
între timp, în mod inexplicabil, următoarele două pagini se umpluseră 
cu scris. Şi acest fapt uimitor s-a întîmplat pînă cînd am parcurs toate 

cele o sută nouăzeci şi patru de pagini. Trebuie să mai spun că asta s-a 
petrecut în acea zi de duminică, după ce mă întorsesem de la aeroport, 
o zi ploioasă şi rece, care prevestea lunga iarnă ce urma să vină, zi în 
care nu aveam nimic altceva de făcut. Şi cînd am ajuns la sfârşitul cărţii, 
finalul nu încheia, de fapt, nimic, posibilităţile de continuare erau infinite. 
Am închis cartea cu un sentiment de uimire şi de frustrare uşor de înţeles. 
Aş mai fi citit, nici măcar nu îmi dădusem seama că se întunecase, şi 
aveam o dorinţă aprinsă să aflu ce se mai întîmplase cu eroii povestirii. 

După o pauză de cîteva ore, timp în care m-am învîrtit fără nici un rost 
prin casă, m-am hotărît să ies pentru o cafea la Town and Mountain, în 
colţ. Am luat cu mine cartea, gîndindu-mă să o mai răsfoiesc. Şi, aşteptînd 
să mi se aducă comanda la masă, am deschis-o, privind-o doar cu coada 
ochiului, cînd, iată! paginile erau din nou goale! Am devenit mai atent. 
M-am concentrat asupra primei pagini şi, citind frenetic, am văzut că 
nu era altceva decît un fel de rezumat al celor citite de mine prima dată, 
rezumat care continua şi pe următoarea pagină. A treia pagină repeta întru 
totul ultima pagină a cărţii, pe care ochiul meu o descoperise la prima 
lectură - am verificat asta mai tîrziu -, dar acum apăruse un text scris şi 
pe următoarele două pagini, deşi mai departe paginile continuau să fie 
goale... Cînd am parcurs pînă la capăt paginile scrise şi am întors, cu 
emoţie, foaia, aşteptările mi s-au confirmat: apăruseră, din nou, cuvinte, 
cuvinte, cuvinte... după care, mai departe, urmau din nou pagini goale. Şi 
era acelaşi număr de foi, nouăzeci şi şapte. 

Acest fenomen s-a repetat de nenumărate ori în zilele următoare, ori 
de cîte ori reluam lectura cărţii. Era suficient să ajung la sfârşitul ultimei 
pagini şi să închid Cartea, pentru ca la redeschiderea ei să găsesc mai întîi 
rezumatul a ceea ce citisem pînă în acel moment - cu timpul, acest rezumat 
s-a dezvoltat, întinzîndu-se pe cincisprezece pagini -, urmat de repetarea 
paginii o sută nouăzeci şi patru, pentru ca textul de pe următoarele două 
pagini să continue acţiunea cărţii. Ulterior mi-am dat seama că rezumatul 
nu era de fapt un rezumat, ci numai ceea ce îmi aminteam eu că citisem 
în lecturile anterioare. Intrigat, dorind să găsesc o explicaţie logică, 
raţională, m-am hotărît să verific toate aceste fenomene, şi, mai întîi, am 
copiat ultima pagină. Apoi am încercat să fotocopiez paginile cărţii în 
ordinea în care le citeam, dar, nu ştiu de ce, nu am reuşit - copia era 
complet neagră, de parcă ar fi fost supra-expusă la lumină. Gîndul de a 

copia fiecare pagină pe măsură ce o citeam nu mi-a venit - şi acum îmi 
pare rău - dar poate că acţiunea povestirii nici nu mi-ar fi dat răgazul să 
o fac. 

Am început la un moment dat să cred că nu voi afla niciodată sfârşitul 
întîmplării, că ea se va continua la nesfârşit... Dar într-o zi, după ce 
citisem ultima pagină şi plecasem la serviciu (ei da! - trebuia să merg 
la serviciu zilnic, deşi aş fi stat acasă să tot citesc continuarea aceea fără 
sfârşit), un incendiu cuprinsese casa bătrînicii. Mare parte din aripa casei 
în care aveam eu locuinţa a fost distrusă şi, printre alte lucruri, a ars şi 
Cartea. Pierderea mi s-a părut atunci ireparabilă, mai ales că începusem 
să doresc să arăt cartea şi altora. Nu, nu bătrînicii, cu ea mă împăcăm 
bine, ea era gazda mea inteligentă şi educată, dar cu un extraordinar simţ 
de down-to-earth. Fanteziile nu aveau căutare la ea, iar singurele cărţi 
pe care le citea erau memorialele de război (îşi pierduse soţul în 1942, la 
Dieppe) şi cărţile românce. 

Simţind imperios nevoia de a recupera cumva această misterioasă 
Carte, m-am hotărît să rescriu ce apucasem să citesc în ea. Mă bazez 
pe rezumate - începusem să le copiez în computer cînd constatasem că 
ele reprezentau amintirile mele (din fericire am reuşit să recuperez hard- 
drive- ul) - şi memoria mea. Nu ştiu cit de exact sunt în cele relatate. 
Iarăşi, nu ştiu dacă altcineva, citind Cartea, nu ar fi avut o experienţă 
complet diferită de a mea, aşa cum poate şi eu am avut o experienţă 
diferită de cea a prietenului meu. Aşa interpretez acum cuvintele lui: „O 
să ai atunci posibilitatea să îmi povesteşti ce ai citit.” Deşi, semnificaţia 
acelui „atunci” rămîne în continuare incertă. 

Dar vă las pe voi să judecaţi. . . 



1 



(în care totul începe de la 
un pergament) 



în duminica aceea plouase mai toată dimineaţa. Aveam 
planificat să merg la Hot Springs la baie, pregătisem şi 
ceva carne pentru un grătar, dar totul căzuse baltă din 
cauza vremii mizerabile: ploi repezi, torenţiale, cu fulgere 
şi tunete - fenomen destul de rar întîlnit, de altfel, în 
Nord - urmate de scurte perioade în care soarele apărea 
arzător printre norii cenuşii. Hotărîsem astfel să îmi 
petrec ziua acasă făcînd ceva treburi gospodăreşti de 
burlac de ocazie, şi compunînd o scrisoare soţiei aflate, 
încă, în alt oraş... 

A şa începea Cartea - şi redau cît se poate de exact aceste fraze. Sunt 
aproape sigur că tot ce scriu în continuare redă fidel cele citite de 
mine. Totuşi, dacă această carte pe care tu, cititorule, o ţii acum în mînă, 
va căpăta, cine ştie cum şi prin ce minune, aceleaşi calităţi miraculoase 
avute de Carte, nu voi şti niciodată ce anume citeşti tu în acest moment. 

...Bătrînul se învîrtise toată dimineaţa fără nici un 

rost, prin casă. La cei aproape optzeci de ani ai lui, era 
extrem de activ; ar fi ieşit - ca de obicei în timpul verii - 
în grădina pe care o îngrijea cu mare pasiune şi care îi 
adusese, pe bună dreptate, o anumită faimă locală. Pînă 
la urmă, dispăruse în atelierul aflat mai sus de casă, 
atelier în care adăpostise o colecţie destul de interesantă 
de roci culese de prin întregul Nord. Acum ieşea mult 
mai rar la „vînătoare de roci”- cum îi spunea el, cu o 
anumită mîndrie justificată -, petrecîndu-şi o parte din 
orele zilei tăind şi şlefuind mormanelor de pietre adunate 
de-a lungul vieţii. Curînd începu să se audă ţiuitul 
polizorului. Bătrîna plecase de dimineaţă, ca în fiecare 
duminică, la biserică. în acea zi, copsese de cu zori un coş 
de chifle pentru masa ce urma să fie oferită persoanelor 
mai nevoiaşe; mirosul de pîine proaspătă umplea, încă, 
toată casa. 

Cînd se întorsese, la cîteva ore după prînz, în timpul 
unei reprize de ploaie, bătrîna adusese o scrisoare. 
Căsuţa poştală se găsea la vreo două mile înspre oraş, 
la intersecţia de la şosea şi, în timpul săptămînii cînd 
îşi plimba căţelul, Chris ridica şi corespondenţa la 
întoarcerea spre casă. Un drum de patru mile, pentru o 
bătrînă care se apropia de optzeci, nu era glumă - dar şi 
ea, ca şi soţul ei, se ţinea extrem de bine: micuţă, dreaptă 
şi zveltă, cu greu i-ai fi dat mai mult de şase decenii. 
E drept că, în săptămîna respectivă, o gripă rebelă o 
ţintuise în casă, aşa că, în acest răstimp, nimeni nu 
ridicase poşta. 

în duminica aceea, se întorsese cu o singură scrisoare. 
Era pentru mine. A intrat în casă şi am admirat în gînd 
picăturile de ploaie care străluceau pe pelerina ei roşie, 
din plastic. A strigat din uşă, cu glasul ei piţigăiat: 

- Braaaad, ai o scrisoare de la Lady! Aşa îi spunea 
ea soţiei mele, pe care nu o cunoscuse încă, dar cu care 
începuse să aibă lungi discuţii la telefon. Adică, cred că 
este de la Doamna, a uitat să îşi scrie numele. Nu ştiu ce 

s-o fi întîmplat cu Poşta - poate că poştaşul este bolnav? - 
în orice caz, cutia era goală, am găsit doar acest plic, lipit 
de fundul ei, gata-gata să nici nu-1 observ. în rest, nici 
un fluturaş, nimic. Sau poate cei de la Poştă or fi iarăşi 
în grevă? Guvernul ăsta prea le dă frîu liber, ascultă la 
mine ce îţi spun! Li s-a cam urcat democraţia la cap şi 
acum abuzează de ea. 

în timp ce îmi întindea scrisoarea, a aruncat o privire 
prin cameră, să se asigure că totul era în ordine, şi a 
continuat la fel de vijelios: 

- Trebuie să îmi sun toţi cunoscuţii şi rudele, să văd 
ce s-a întîmplat. 

Din cîte o cunoşteam eu, această sarcină îi producea 
mai curînd bucurie. 

- Şi o să scriu celor de la Poştă, nu e permis ce ni se 
întîmplă, o săptămînă fără nici un fluturaş! Şi dă-i şi tu 
un telefon Doamnei, o fi vreo urgenţă. Ce ţi-o fi trimis 
acolo, că e cam groasă scrisoarea? Fritz, ar trebui ca tu 
să-i suni pe cei de la Poştă, eu i-am mai sunat de vreo 
două ori luna asta, or să că mă creadă o reclamagioaică. . . 
Fritz? Friiiitz? Unde o fi boşorogul? Friiiiitz? Iar e la 
bolovanii lui! Of, Doamne, o să-mi iau într-o zi lumea în 
cap şi mă duc la Azil, că aici vorbesc mai mult singură. . . 

S-a îndepărtat bodogănind, ascultată doar de... ea 
însăşi, aşa cum se întîmplă mai tot timpul; familia şi 
prietenii o ocoleau pe cît posibil, iar bietul Fritz asculta 
tăcut tiradele ei nesfîrşite, cu o răbdare exersată în 
aproape şase decenii de convieţuire cu ea. Cît despre 
săracii bătrîni de la Azil, pe care ea îi frecventa cam de 
două ori pe lună, cred că vestea că ea ar intenţiona într- 
adevăr să se mute la Azil, i-ar fi făcut să-şi ia lumea în cap 
sau să se mute disperaţi în locul fără ură şi-ntristare... 

Eu m-am aşezat la masa de sub fereastră şi am întors 
plicul pe o faţă şi pe alta. Era un plic mai puţin obişnuit, 
din hîrtie maronie, de un format nestandardizat. Adresa 
era incompletă, sau cel puţin extrem de abreviată, arătînd 

cam aşa: 

Pentru Brad, 
c/o Krista Mult 
NL, 

ortografiată cu o scriere colţuroasă, hotărîtă, peniţa 
zgîriind în cîteva locuri hîrtia. Era scrisă cu o cerneală 
roşiatică, destul de palidă, parcă decolorată la soare. 

Trebuie să recunosc că prezenţa scrisorii m-a intrigat 
de la bun început. Probabil nu existau foarte mulţi Brad 
în mica localitate, dar tot atît de adevărat este faptul că, în 
cele două luni de cînd mă mutasem aici, nu cunoscusem 
mai mult de zece persoane, şi nu văd care din ele mi-ar 
fi scris; mai curînd mi-ar fi dat telefon sau poate m-ar fi 
vizitat la birou. 

De asemenea, sosirea scrisorii pe adresa bătrînicii 
punea întrebări din start: lipsea adresa. Foarte puţini 
localnici o puteau recunoaşte în Krista Mult pe Chris 
cea vorbăreaţă (pe numele ei de fată Christina Miiller, 
nume nefolosit de aproape şase decenii, ca urmare a 
căsătoriei ei cu scoţianul Frederick McCollum, alintat 
Fritz, în amintirea descendenţei vajnicei bătrîne). De 
altfel, scrisoarea fusese pusă la poştă în Seattle, după 
cum o dovedea ştampila aplicată deasupra timbrului cu 
steagul american, cu dungi şi stele. Nici vorbă să fie de la 
Doamna mea, cum sugerase bătrînica, nu era nici scrisul 
ei, şi nici nu ar fi fost posibil să îmi scrie din State. Pe 
de altă parte, era destul de greu de înţeles cum a ajuns 
scrisoarea în localitatea unde locuiam, din moment ce din 
adresă lipseau numele oraşului (NL puţind sta totuşi, la 
o adică, pentru New Lake, numele orăşelului), provincia 
şi codul poştal. 

Mirîndu-mă în continuare de modul în care scrisoarea 
putuse ajunge la mine, am desfăcut plicul folosindu- 
mă de un cuţit. Am descoperit înăuntru o bucată de 

pergament, împăturită. Era primul pergament autentic 
pe care l-am ţinut vreodată în mînă, dar am recunoscut 
imediat foaia netedă de piele prelucrată cu mare fineţe. 
L-am despăturit şi am văzut că era acoperit pe ambele 
feţe de un scris mărunt, parcă puţin gotic, cu aceeaşi 
cerneală roşiatică folosită la scrierea celor cîteva cuvinte 
de pe plic , folosind parcă aceeaşi peniţă care zgîria din 
cînd în cînd suprafaţa foii. Totuşi, o privire atentă îmi 
dezvălui că autorul scrisului de pe plic şi autorul scrisului 
de pe pergament nu erau una şi aceeaşi persoană. 

Foaia era galben pal, cu marginile puţin înnegrite 
(din cauza expunerii la lumină?) şi cu marginea de sus 
neregulată, parcă supusă focului. Aşa se face că începutul 
scrisorii lipsea, primul rînd apărînd trunchiat, cu unele 
cuvinte arse pe jumătate, sau chiar complet distruse. 
Cînd am întors pergamentul, am observat că scrisul era 
cu capul în jos, deci autorul îl întorsese nu spre stingă, 
cum suntem noi obişnuiţi să o facem, ci dînd-ul peste 
cap şi continuînd să scrie de sus în jos. Aşa se face că, pe 
a doua faţă, lipsea ultimul rînd (sau ultimele rînduri?); 
o eventuală semnătură care ar fi putut lămuri cine era 
autorul documentului, lipsea, de asemenea. 

încercai să descifrez ultimul rînd care se mai vedea, 
completînd logic cuvintele abia lizibile şi străduindu-mă 
să umplu golurile acolo unde cuvintele lipseau. Fraza 
respectivă ar fi putut suna cam aşa: 

„...Mare, cum era numită de mai toţi. Nimeni nu ştia de unde 
fusese adusă. Marele Prieten Roşu..." 

Fraza părea complet lipsită de înţeles, aşa că am citit 
rîndul de deasupra: 

„...din bronz, cu figuri din argint sculptate în basorelief, 
înconjurate de Funia Vieţii, Poarta..." 

Era vorba, prin urmare, despre descrierea unei porţi 
din metal cu figuri şi „sfori”, de o provenienţă dubioasă. 
Ce avea asta de-a face cu mine sau de ce autorul scrisorii 
se chinuise să îmi descrie o poartă, nu ştiu. Am întors, 
deci, scrisoarea, şi am început să o parcurg de la capăt. 

înainte de a vă spune ce am citit în documentul 
respectiv, trebuie să vă fac să înţelegeţi de ce m-am chinuit 
să vă descriu atît de minuţios primirea plicului şi aspectul 
scrisorii: au fost elementele care mi-au trezit interesul 
încă de la început. Citind-o, scrisoarea s-a dovedit cu 
mult mai misterioasă şi interesantă decît mă aşteptasem 
şi, cu timpul, am început să înţeleg că primirea ei a fost 
momentul în care viaţa mea a luat o cotitură hotărîtoare. 
Chiar şi acum, scriind despre Pergament, nu pot să nu 
mă întreb ce s-ar fi întîmplat dacă nu l-aş fi primit, cum 
s-ar fi derulat viaţa mea în continuare. 

Mă întreb, de asemenea, în ce mod viaţa ta, cititorule, 
va fi marcată citind această Carte. 

Pe pergament scria următoarele: 



2 



(în care un Vis odată visat, 
ne pune pe drumuri) 



„...şi te întrebi, desigur, de ce ţi-am scris ţie. Dar, citind toate 
cele ce ţi le voi spune, vei înţelege singur de ce şi, mai ales, de 
ce acum. 

Totul a început în urmă cu cîteva zile. Aveam un nou 
contract cu o binecunoscută firmă care produce jocuri pentru 
computere, mai ales fantasy role-playing (FRP), care mai de 
care mai pline de animale fioroase şi monştri, prinţi şi domniţe, 
arme fermecate şi vrăji puternice... Sunt sigur că şi tu ai jucat, 
poate, unele dintre ele. 

Acum vreun an, doi, ei lansaseră un concurs de idei pentru 
proiecte de jocuri noi - se pare că echipa lor de creaţie ajunsese 
la capătul fanteziei - şi nu ştiu prin ce minune, eu am fost unul 
dintre cîştigători. Am primit un plic conţinînd un cec nu foarte 
valoros şi am crezut că totul s-a oprit acolo. Dar iată că nu cu 
mult timp în urmă, m-am trezit cu invitaţia de a mă alătura 
echipei lor, undeva, într-o mică localitate extrem de selectă, 
situată într-un cadru de vis, invitaţie însoţită de o ofertă de 
salariu care făcea ca salariul meu de profesor de fizică, la un 
liceu dintr-o mică localitate de munte din statul Washington, 
să pară o glumă proastă. Aşa că în mai puţin de o lună, eram 

instalat în noul meu birou - cu o fereastră panoramică spre faţa 
stîncoasă a muntelui, care se ridica la sute de metri deasupra 
cedrilor uriaşi - gata de a participa, alături de o echipă de 
programatori şi artişti graficieni de talent, la realizarea Jocului 
de Excepţie - cel care avea să marcheze o cotitură în lumea 
jocurilor FPS, lucru de care eram mai sigur decît de propria mea 
existenţă! 

După vreo săptămînă, eram mai puţin sigur. După ce 
începusem să îmi organizez lucrurile prin sertare, fişiere, 
rafturi, să adun materiale, încă eram în faza de început. Mai 
exact, nu ştiam ce anume se aşteaptă de la mine. Colegii mei 
erau extrem de ocupaţi să termine un joc, care se găsea în 
faza de probe finale, în vederea lansării lui pe piaţă. Parte din 
ei îl jucau, încercînd să descopere toate erorile, înainte de 
a se da semnalul de „bun pentru piaţă". L-am jucat şi eu şi 
am constatat că avea încă multe neajunsuri: ba se bloca, ba 
animaţia îşi făcea de cap, ba rezultatele acţiunilor erau complet 
ilogice, ba muzica o lua razna, ba culorile deveneau haotice... 
Dar toţi colegii mei erau extrem de entuziasmaţi şi de optimişti; 
am înţeles că acest fenomen era ceva normal şi că era doar o 
problemă de timp pînă cînd totul îşi va găsi locul cel mai potrivit 
în mecanismul jocului. Dar tot nu ştiam ce am eu de făcut. Şeful 
mă bătea pe umăr de cîte ori mă întîlnea şi îmi zicea, vesel: 

- Dă-i bătaie! Abia aştept să ne apucăm de Joc! O mare 
idee! Cîştigăm precis piaţa! 

Obişnuia să vorbească în propoziţii scurte, ca nişte exclamaţii, 
pline de optimism, afişînd mereu o atitudine pozitivă. Te făcea 
să te gîndeşti la un vînzător de maşini sau la un prezentator TV 
de emisiuni sportive. 

Aşa că şi eu trebuia să mă arăt cooperant şi să zîmbesc, deşi 
mă întrebam în sinea mea, dispărînd grăbit în biroul meu, ce 
anume îl făcea pe Şef să fie atît de admirativ faţă de activitatea 
mea. în afară de o listă (incompletă) a personajelor, în care 
descriam în linii mari calităţile lor, înfăţişarea lor eventuală - 
fizică şi morală - împrejurările în care ar putea apărea... nu 
făcusem nimic altceva. încercasem să creez cîteva schiţe de 
îmbrăcăminte, desenasem o hartă imaginară, începusem chiar 
să descriu conflicte, peisaje, dar nimic nu se lega. Asta mai 
ales pentru că Evelyn, pe care am prins-o într-o seară scîrbită 

să mai testeze jocul aflat în faza finală, a acceptat tîrgul oferit 
de mine: să joc eu în locul ei, în schimbul promisiunii că o să 
arunce o privire peste „scenariul" meu. A profitat de ocazie şi 
m-a lăsat să mă chinui cu jocul, pînă cînd acesta s-a blocat la o 
acţiune banală, bineînţeles înainte de a-mi fi permis să îl salvez 
în memorie. Abia atunci a catadicsit să-mi spună că sunt „în 
mod indubitabil pe un drum greşit". 

- Nu, nu, nu! Nici gînd, nici gînd, nici gînd! Noi nu suntem 
povestitori, drăguţă. Noi lucrăm cu imaginea, nu scriem romane. 
Sunete, mişcare, viteză (dădea din mîini pentru a exemplifica 
mai sugestiv „mişcarea" şi „viteza"), sînge, culoare, multă 
culoare! Asta-i materia noastră. Dacă îţi plac vorbele, du-te la 
o editură sau fă-te avocat! Scrie, drăguţă, cărţi de fantasy, se 
vînd mai ceva ca presa locală. Fă-te scriitor, dom'le, nu umple 
monitorul cu vorbe. Uiţi că mulţi dintre cei ce ne joacă nici nu 
ştiu să citească bine? Şi, mai ales, cine are răbdare să citească 
tot gunoiul ăsta? Dacă si pe mine m-a adormit, ce să mai spun 
de alţii?!? 

Acum... hmmm, ce să zic? pe ea o văzusem căscînd şi cînd 
se uita în revistele de modă - se pare, singura ei lectură! - 
dar ceva dreptate avea. Încercînd să mă pun în pielea unui 
jucător, lucru destul de dificil cînd ai în minte toate întîmplările 
prezente şi viitoare ale jocului, mi-am dat seama că şi eu aş fi 
vrut acţiune în loc de texte. Şi m-am hotărît să încep totul de 
la capăt, descriind pe scurt scena: „Cameră pătrată, ferestre 
mari cu perdele cafenii, intrări la dreapta, stînga, în faţă. Podea 
din dale pătrate, un stîlp (asta ca să-i ajut pe artiştii grafici). 
Eroul intră din dreapta. Apare Goblin. Kill! Apare Goblin, Goblin. 
Kill, kill! Erou: 10 puncte damage, 120 puncte experienţă, 3 
galbeni". 

în schimb, spre marea mea surpriză, iată ce apărea: 

„Sala era destul de lungă. Feţele personajelor din partea 
opusă a sălii, mai ales ale celor de pe podiumul înălţat pe 
pardoseala din piatră, cu un frumos mozaic, ce părea să se 
întindă pe întreaga suprafaţă a sălii, erau destul de greu de 
zărit. Lumina aurie, colorată, se filtra prin ambrazurile din tavan 
acoperite cu vitralii, încălzind răceala pereţilor din piatră. 

Frumoasele decoraţii cu arce gotice dintr-un lemn deschis 

la culoare, care se întindeau de la podea pînă la tavanul din 
lemn roşu - probabil de o esenţă mai tare - susţinut de coloane 
masive, participau alături de lumină la crearea unui spaţiu lipsit 
de austeritate. Coloanele încastrate erau mărginite de ghirlande 
de basoreliefuri sculptate în piatră, care, la rîndul lor, încadrau 
fresce imense reprezentînd personaje supra-dimensionate, ce 
descriau în imagini istoria destul de zbuciumată a locurilor. Deşi 
Palatul era vechi numai de vreo trei veacuri, un ochi cunoscător 
putea să observe că frescele fuseseră pictate în diferite epoci, 
de meşteri diferiţi, cele mai vechi fiind cele din spatele marelui 
tron, iar cele mai noi, cele pictate de o parte şi de cealaltă a 
uşii de la intrare. Ultimele picturi arătau un mare salt calitativ, 
atît în motiv, compoziţie, cromatică - culorile brune iniţiale 
făcuseră loc culorilor naturale, aprinse, pure - cît mai ales în 
măiestrie. Drept urmare, împăratul îşi odihnea destul de des 
ochii pe pereţi. Chiar şi oaspeţii trăgeau cu coada ochiului spre 
picturile dinspre intrare, uitînd uneori să-i mai acorde respectul 
cuvenit împăratului, privind, aşa cum se cuvine, spre tron sau 
spre mozaicul podelelor. 

în peretele din spatele meu se afla marea uşă de intrare în 
Sala Tronului. Uşa era imensă, turnată din bronz, cu figuri din 
argint sculptate în basorelief, înconjurate de Funia Vieţii; Poarta 
Mare, cum era numită de mai toţi. Nimeni nu ştia de unde 
fusese adusă. Marele Prieten Roşu..." 

Aici se termina scrisoarea, cum spuneam. Stăteam 
şi mă gîndeam: cine o fi scris-o? Din cele povestite 
despre el, autorul îmi era complet necunoscut. Şi de ce 
mi-o trimisese mie? Ce interes o fi avut să îmi trimită 
mie, persoană necunoscută lui, o lungă introducere în 
care dădea indicaţii despre noua lui slujbă, oricît de 
interesantă ar fi ea, urmată de o scurtă descriere a unei 
săli care, probabil, avea să îşi găsească locul în viitorul lui 
scenariu de joc? Sau poate viitorul lui roman fantastic, 
sau poate nici una, nici alta... Şi asta doar pentru a le 
lăsa neterminate! E greu de crezut că partea arsă putea 
să conţină o concluzie relevantă a celor scrise, dacă o 
astfel de concluzie existase vreodată. 

M-am ridicat de la masă şi mi-am turnat un pahar de 
apă. Soarele se lăsase spre apus, deşi mai avea mult pînă 
să dispară în spatele culmilor muntoase dinspre nord, 
acoperite încă de gheţuri, pentru a face loc scurtei nopţi 
de cîteva minute, obişnuite acestei latitudini. Chris apăru 
dinspre bucătărie, bodogănind ca de obicei; deşi tema 
se schimbase de mult, cuvintele erau adresate aceluiaşi 
invizibil Fritz, care avea un talent deosebit de a-şi găsi un 
ascunziş pe undeva, cît mai departe de şuvoiul nesfîrşit 
de cuvinte. 

- ...Şi ai citit scrisoarea? Ce mai zice Doamna ta? Ce 
mai e nou pe-acasă? Săraca, să stea singurică aşa şi 
să nu aibă cu cine schimba o vorbă, să nu aibă cine o 
asculta! Eu mai bine aş muri, să ajung în viaţa de veci 
unde se vor găsi urechi să mă asculte. Că şi hodorogul 
de Fritz a început să îşi ascundă urechile, ca javra aia 
de cîine cînd face vreo drăcie, Doamne iartă-mă! Fritz! 
Friiitz! Unde eşti, că-mi iau lumea în cap? Cînd am şi 
eu să-ţi spun vreo două vorbe, n-am de unde să te iau! 
Voiam să-ţi spun de Lady, soţia lui Brad, cum stă şi se 
chinuie singurică prin străini, şi nu are şi ea pe cineva cu 
care să mai schimbe o vorbă, nu găseşte şi ea o ureche, 
în care să-şi verse şi ea ofurile...” 

Neaşteptînd răspunsul meu - de fapt cred că ar fi 
fost complet uimită dacă l-ar fi primit, răspuns care ar 
fi făcut-o, poate, să oprească pentru un moment şuvoiul 
de cuvinte - Chris dispăru înspre atelier, unde cred că 
Fritz continua să frece la rocile lui. Viaţa de-atîţia ani 
alături de bătrînică, altfel o fiinţă cu inima de aur, îl 
obişnuise să suporte cu stoicism (cînd nu avea încotro) 
torentul verbal al consoartei, lucru mai greu de aşteptat 
din partea locatarilor Căminului de bătrîni, sau chiar a 
sfinţilor din rai, oricît de sfinţi şi răbdători ar fi fost ei... 

Mda, deci asta este scrisoarea primită de mine. M-am 
întors la masă, am netezit foaia de pergament şi am 
recitit ultimul rînd, să mă conving că descifrarea mea 

fusese corectă: 

„...mustaţa fioroasă a Marelui Postelnic, mustaţă de care 
acesta era atît de mîndru. Trebuie să..." 

Am ridicat privirea, sperînd că aceste cuvinte fuseseră 
pronunţate de bătrînică, şi nu citite de mine. Unde era 
marea uşă cu basoreliefurile şi funia ei, unde era Marele 
Prieten Roşu? Am citit din nou rîndul abia lizibil, scris 
cu cerneală roşiatică, pe pergamentul alb-gălbui, sidefat: 

„...mustaţa fioroasă a Marelui Postelnic, mustaţă de care 
acesta era atît de mîndru. Trebuie să..." 

Am întors pergamentul neputînd înţelege nimic! Pe 
urmă mi-am dat seama că scrisul era cu capul în jos; 
uitasem că foaia trebuia întoarsă „peste cap”... Iată ce 
scria: 

...deşi toţi ştiau că împăratul Roşu nu dăduse niciodată de 
pomană, cu atît mai puţin o Poartă. El era vestit mai ales în a 
bate la porţi, de obicei însoţit de oşti - eventual scoţîndu-le 
din ţîţîni - dar nu pentru a le dărui prietenilor. De fapt, chiar 
numai rostirea acestui cuvînt de către Marele Roşu, îi umplea 
de groază pe cei mai mulţi - atîţia şi atîţia „prieteni" ajunseseră 
prin infinitele păduri şi tundre ale Marelui Nord, oferite cu 
deosebită largheţe drept loc de „retragere şi meditaţie" în 
locul meleagurilor natale mult mai puţin nordice, dar mult mai 
mănoase şi mai bogate, ale nenorocoşilor „prieteni" ai Domniei 
Sale. ^ 

- Astea sunt vorbele fără temei ale răuvoitorilor, afirma 
bătăios Marele Vistiernic Bulgur, unul din cei ce susţineau cu 
ardoare provenienţa Roşie a Marii Porţi. E drept că mulţi dintre 
vecinii noştri s-au hotărît să se mute înspre Nord, dar toată 
lumea ştie că acele meleaguri sunt mult mai sănătoase, mai 
liniştite, mai curate. Viaţa acolo întăreşte mintea şi trupul. Cine 
scapă primilor ani, poate fi sigur că va trăi peste o sută! Marele 
nostru prieten a afirmat de atîtea ori că, de-ar fi în puterea lui, 



34 



Cautarea lui Harap Alb 



ar aduce Nordul peste întreaga lume! Şi ce dacă acei vecini 
s-au mutat în grabă, lăsînd în urmă tot avutul lor? Ştim cu toţii 
că viaţa îmbelşugată, îmbuibeala, aduce tot felul de stricăciuni, 
gînduri rele, boli, şi necurăţenii. Marele nostru prieten i-a 
despăgubit înzecit, ajutîndu-i să se stabilească în locuri în care 
nici nu visau să ajungă atît de curînd! Cine ar fi făcut ca el, 
cine? Nici măcar bunul nostru Crai, luminoasă fie-i faţa, nu ar 
oferi loc de casă şi de trai miilor şi miilor de venetici care s-ar 
hotărî, aşa, peste noapte, că le-a venit dorul de ducă pe alte 
meleaguri, (virgula?) şi ar pleca cu tolba în băţ, lăsînd totul în 
urmă. Vă întreb pe voi, cinstite feţe, am sau nu am dreptate?" 

Cinstitele feţe întrebate erau, ca de obicei, vistierniceii Dîrban 
şi Muşoală, slujitorii preaumili ai cinstitului Mare Vistiernic. 
Cum pîinea lor de zi cu zi venea din mîna vistiernicului, ca să 
nu amintim că ceva din darurile Marelui Prieten către vistiernic 
picau şi în palma lor, dar mai ales faptul că nici unul din ei, nici 
măcar Marele Vistiernic, nu aveau în plan o apropiată călătorie 
pe meleagurile atît de lăudate de stăpînul lor, ei erau mai mult 
decît grabnici în a întări făloasele cuvinte ale acestuia din urmă. 
Nu că asta ar fi adus mai multă greutate amintitelor cuvinte. 

- Darurile venite dinspre Nord au atît culoarea nisipurilor 
din îndepărtatul Sud, cît şi nesfârşirea lor, mormăia Mahun, 
mai marele isprăvniceilor. Şi au deosebitul dar de a schimba 
adevărul adevărat, în adevăr plăcut urechilor Marelui Prieten. 

Se vede că mai marele cancelariilor avea un respect deosebit 
faţă de mai sus amintitele urechi, întrucît făcea tot posibilul ca 
mormăiala lui să nu ajungă prea aproape de ele. Am auzit, 
continuă el, că Roşul dăruieşte mai ales încuietori de porţi, uitînd 
să mai dea şi cheile - pe care le păstrează pentru el. Sau, cum 
s-a întîmplat cu vecinii noştri Leakii, le-a dat în dar... portari. 
Şi nu ştiu cum se face că acei portari au descuiat poarta exact 
cînd Castelul era asediat de musculi, supuşii Marelui Prieten. 
Iar Prinţul Vieslav ar avea ce vă povesti despre surpriza pe 
care domnia sa, împreună cu familia şi gărzile însoţitoare, au 
avut-o cînd, întorcîndu-se de la vînătoare, au fost siliţi să ceară 
umil încuviinţarea să intre în propria lor casă... Numai că, de 
data aceea, portarii şi-au făcut cu destoinicie datoria, refuzînd 
net să primească între zidurile castelului nişte personaje care 
,nu numai că nu erau musculi, dar refuzaseră să semneze şi 

tratatul cu marele Roşu. 

Cît despre provenienţa porţii, meşterul Mahun nu avea nici 
cea mai mică idee şi, oricum, el nu se amesteca în politică, 
cum îi plăcea lui să se laude pe la ospeţe. El era imparţial şi nu 
privilegia pe nimeni. Probabil aceasta era întru totul devărat şi 
explica cum se face că mai toate documentele secrete, care se 
întîmpla să treacă prin mîna Marelui Ispravnic, ajungeau a fi 
cunoscute pe la mai toate curţile care plăteau ce, cît, şi cui se 
cuvenea... 

- Fără îndoială că Bulgur face jocul Marelui Roşu, afirma 
bătăios Vîrşeu, Marele Postelnic. Să mi se radă mie musteţile 
dacă Bulgur nu-i cumpărat! aducea el supremul argument. 

Şi toţi ochii rămîneau atîrnaţi de mustaţa fioroasă a Marelui 

Postelnic, mustaţă de care acesta era atît de mîndru. Trebuie 
^ /# 
sa... 



Am întors din nou pergamentul şi, fără să mă mai 
mir, am continuat să citesc: 

...multe case s-ar fi spart şi multe familii s-ar fi destrămat 
din cauza oftaturilor părţilor muiereşti de dragul şi dorul marilor 
musteţi ale Postelnicului. Sau, cel puţin aşa dădea de înţeles 
posesorul musteţilor, mai ales cînd închina un pahar de vin prea 
mult. 

- Toată obştea ştie că Poarta cea Mare este un dar din partea 
străbunului meu, Vîrlan Mînă Tare, încă de pe vremea cînd 
împărăţea Craiul Albieş, căruia pe bună dreptate i se spune „cel 
Mare", luminoasă fie-i memoria. El e cel ce a început construirea 
Palatului în care ne aflăm chiar în acest moment, cînd hotărîse 
să mute capitala în această cetate. Dar nu o putea face, pentru 
că nu îi rămăseseră bani să mai cumpere şi Marea Poartă. Aşa 
că Vîrlan l-a ajutat la strîmtoare şi, drept mulţămire, Craiul 
Albieş l-a uns Mare Postelnic şi, de atunci, această cinste a fost 
întotdeauna încredinţată familiei Vîrlanilor, iată, de mai bine de 
două sute de ani! 

Trebuie să consemnez aici că un sîmbure de adevăr exista 
în zisele Marelui Postelnic, acel sîmbure care se poate găsi, 
după multă căutare, în miezul celor mai de necrezut povestiri 
fantastice. Străbunul domniei sale fusese într-adevăr primul 

Mare Postelnic în familia mai mult decît numeroasă a Vîrlanilor. 
Dar urcarea lui Vîrlan în cin nu se datorase ajutorării împăratului 
cu bani, ori prin dăruirea unei Porţi, cum afirma posesorul 
musteţei minune, şi nici faptelor lui de vitejie pe cîmpurile 
de bătălii care i-ar fi adus, după basmele vînturate de chiar 
membrii cinstitei familii, porecla bătăioasă de „Mînă Tare". Şi 
asta pentru că, conform poveştilor perpetuate de tîrgoveţi, 
amintitul strămoş nu avusese poartă nici măcar la cocioaba pe 
care o ocupa împreună cu preacinstita lui nevastă şi cele vreo 
cincisprezece mai puţin cinstite odrasle ale sale, din care nu 
mai puţin de şapte fuseseră însemnate prin tăierea nasului - 
semn de recunoaştere că intraseră în vechea tagmă a hoţilor. 
Cît despre faptele lui de vitejie, erau nişte basme de la un cap 
la altul, ca să nu le zicem minciuni sfruntate. 

Chiar şi porecla Mînă Tare se dovedea a se pierde sub un 
strat pîclos de relatări. Cînd pe cinstiţii membri ai familiei îi 
cuprindea ruşinea de atîtea minciuni umflate - nu foarte 
des, trebuie să recunoaştem, ceea ce dovedeşte marea lor 
statornicie în păcat - lăsau la o parte războaiele şi aminteau în 
treacăt că porecla s-ar datora marii puteri fizice a zisei mîini. 
Cînd nu avea de îndoit potcoave şi făcut covrigi din bare de fier, 
ziceau urmaşii primului Vîrlan, mîna îşi găsea o mult mai utilă şi 
mai domestică folosinţă în procesul educativ al nenumăratelor 
vlăstare. Acest proces educativ l-ar fi impresionat atît de mult 
pe bunul împărat Alvin, încît l-ar fi uns pe Mînă Tare drept tutore 
al vlăstarelor împărăteşti, mai apoi Prinţul Albieş numindu-l, 
drept recunoştinţă, şef al Sfatului Domnesc şi Mare Postelnic. 

Şi această variantă ar fi putut fi crezută de unii, dacă aceeaşi 
pîrdalnică de tradiţie locală nu ar fi amintit eşecurile lăudatului 
educator. Jumătate din vlăstare să devină cîrne deodată, asta 
este o realizare de care prea puţini se pot lăuda... Iar fetele se 
dovediseră la fel de năbădăioase, mai toate fugind cu iubiţii 
prin mai toate colţurile împărăţiei, în asta stînd explicaţia marii 
întinderi a familiei dar şi, indirect, dovada că o anumită casă din 
Tîrgul de Jos nu avea nici măcar o uşă de încuiat peste noapte, 
ce să mai vorbim de porţi de dăruit împăraţilor?! 

Mult mai de crezut ar fi varianta, de care mustăciosul 
Postelnic nu voia nicicum să audă, cum că, în fapt, nevasta aşa- 
zisului educator ar fi fost posesoarea mîinii de excepţie. Zice 

tradiţia populară, întărită prin tabloul votiv pictat pe peretele de 
la intrare al mănăstirii Vucoviţa, cum că prima postelniceasă era 
un zdrahon de muiere, mare cît un dulap de zestre suşesc, mai 
mult pătrată decît rotundă, şi cu nişte musteţi la fel de vestite 
printre muierile acelor vremi ca şi cele ale demnului ei urmaş 
printre curtenii de azi. Se spune că într-o sfîntă dimineaţă de 
duminică, Postelniceasa s-ar fi supărat foarte tare pe o ceată 
de alimani care, în loc să îşi găsească altceva mai bun de făcut, 
ca de exemplu să ardă un sat, sau să răpească nişte fecioare 
- după bunul lor obicei atît de plăcut în ochii zeului lor -, se 
apucaseră să atace biserica în care femeia dulap chiar punea 
de un parastas pentru nişte rude duse pe lumea cealaltă. Aşa 
că, femeia, înfuriată ar fi pus mîna pe o bucată de lemn din 
uşa tocmai spartă de chiar amintiţii jefuitorii, şi puţinii alimani 
scăpaţi din curtea bisericii au adus jertfă zeului lor pînă în a 
şaptea generaţie, pentru buna inspiraţie pe care o avuseseră 
în acea dimineaţă de pomină, să se ţină mai la spatele gloatei, 
fără să se vîre voinicos prea în faţă şi, mai ales, pentru iuţeala 
cu care reuşiseră să se salte în şeile cailor. 

Se pare că, după toate acestea, Marele Sultan al alimanilor 
vroise să o cumpere pe imensa postelniceasă, după bunul obicei 
al alimanilor. Spre lauda împărăţiei, trebuie să amintim chiar din 
capul locului, de această tocmeală s-a ales praful şi pulberea. 
La aceasta, un aport destul de însemnat îl avusese chiar soţul 
postelnicesei, care refuzase oferta - nu din dorinţa de a pune 
piedici intenţiilor sultăneşti, el chiar îşi plecase urechile cam 
clăpăuge la sunetul icosarilor alimăneşti - ci mai degrabă de 
teama mîinii mari şi grele a iubitei lui (hm! hm!) consoarte. Iar, 
pe de altă parte, anturajul Marelui Sultan insistase în a-l sfătui 
pe acesta din urmă să renunţe la o femeie fără teamă de zei şi 
oşteni, care îşi bate prezentul şi unicul soţ, şi care ucisese deja 
o duzină de viteji războinici alimani O astfel de femeie nu avea 
ce căuta în haremul unui dreptcredincios, ci era mai degrabă 
o pedeapsă trimisă spurcatului de ghiaur, pentru lipsa lui de 
credinţă. Pentru că acesta era marele secret pe care actualul 
Mare Postelnic, şi cu el întreaga lui familie, nu voia să îl audă: 
firoscoasa postelniceasă îşi altoise bărbatul de cîte ori acesta 
păcătuise şi, trebuie să recunoaştem, că păcătuise bietul destul 
de des, spre marea lui durere (de spinare). 

Aceasta este povestea vestitei Mîini Tari, dacă nu cumva o 
versiune încă mai adînc urîtă de Marele Postelnic, întărită, însă, 
în tradiţia unor familii, mai ales cea a Cîrnilor, demni urmaşi 
ai unor vlăstare ale primului Vîrlan crestat la nas - duşmane 
lui, ţinea să precizeze mustăciosul - cum că originalul Mînă 
Tare avusese drept poreclă Mînă Iute, poreclă puternic legată 
de îndemînarea cu care primul postelnic, care pe atunci nu 
era deloc postelnic, ci doar un reprezentant al vameşilor şi 
adunătorilor de taxe, ştiuse să-şi umple propria pungă în dauna 
sacului vistieriei împărăteşti. Ulterior, vameşul Vîrlan ar fi avut 
destui bani să-şi cumpere un cin de postelnic şi o funcţie în 
Marele Divan, profitînd de sărăcia cronică a Craiului, sărăcie 
la care îşi adusese şi el o contribuţie deloc modestă. Poate că, 
într-adevăr, banii daţi de Vîrlan pe cin să-l fi ajutat pe Albieş 
Crai să îşi cumpere o uşă la sala Palatului, de unde şi tradiţia cu 
dăruirea uşii de către Vîrlani. 

- Nici vorbă de aşa ceva, urlă Marele Spătar Udilă. Urla nu 
pentru că vorbele Marelui Postelnic sau ale Marelui Ispravnic 
l-ar fi umplut de mînie, ci pentru că aşa vorbea el de obicei; 
chiar şi şoaptele lui trezeau gărzile aţipite în post, pe la colţurile 
mai îndepărtate ale zidurilor cetăţii. Poarta asta este ruptă din 
sufletul Neamului. Pe ea ne-au legănat maicile şi pe ea au 
dormit străbunii. Pe ea ni s-au întors eroii ce şi-au jertfit poateJ 
au castigat? nemurirea. Şi pe sub ea au trecut vitejii biruitori. 
Tradiţia ei se pierde în negura mileniilor secolelor?, pe cînd 
primii noştri ancestori ? nu exista in dex îşi ridicau frunţile din 
ţărînă. Ea ne-a fost casă şi masă, iubită şi mireasă, pe ea şi-au 
pus amprenta neegalaţii artizani, în ea au bătut atîţia prieteni 
la nevoie - fiind ei primiţi cu pîine şi sare -, în ea s-au zdrobit 
atîţia duşmani, întîmpinaţi cu foc şi pară. 

Marele Spătar folosea întotdeauna vorbe mari, pe măsura 
glasului său urlător, pe care şi le credea smulse din adîncul 
sufletului său patriotic. Vorbele erau atît de frumoase, încît ar fi 
impresionat pe oricine le-ar fi ascultat - dacă le-ar fi ascultat 
cineva. Pentru că, spre marele necaz al urlătorului, nimeni nu-l 
mai asculta, şi asta de vreo două, trei decenii încoace, după 
ce se convinseseră că ideile vorbitorului se epuizau în primele 
minute, urmînd a fi repetate ulterior la nesfîrşit. Ba mai mult, 
trebuie să spunem aici - chiar de-ar fi să-l supărăm pe Marele 

Spătar - că oamenii se împrăştiau, chiar şi numai la apariţia 
lui, ca nişte bieţi pui sub aripa ameninţătoare de uliu. Erau 
guri clevetitoare care afirmau că acest dar deosebit i-a adus lui 
Udilă şi marea funcţie pe care o deţinea de vreo zece ani - fără 
un merit prea deosebit. Se zice că ostile duşmane se spărgeau 
şi împrăştiau în faţa Spătarului în momentul în care acesta 
începea să-şi rostească cuvîntarea de îmbărbătare a propriei 
oştiri, înaintea bătăliei. Spre norocul ţării, vocea Spătarului se 
auzea şi în rîndurile oştirii năvălitoare, altfel nu se ştie ce urmări 
ar fi avut îndemnurile lui: propria lui oaste se împrăştia la fel de 
rapid. Astfel că bietul Mare Spătar nu avusese încă prilejul să- 
şi dovedească marile lui calităţi de general pe cîmpul de luptă, 
nesusţinînd nici o bătălie pînă la capăt. 

Doar cînd solii de pace soseau la Palat, Marele Spătar era 
trimis pe alte coclauri cu treburi grabnice, însoţit de consoarta 
domniei sale, Măruţa. Vorbele din bătrîni sunt de aur, iar zicala 
cum că fiecare sac îşi găseşte petecul, se dovedeşte prea 
adevărată în cazul marilor spătari. Cînd Udilă era tînăr (şi nu 
prea), iar femeile cărora se hotăra să le şoptească vorbe de 
iubire - vorbe ascultate cu diferite grade de interes de mai toţi 
locuitorii din împrejurimi - de le umplea pe bietele fete de o 
sfială de moarte şi le făcea să-şi ia picioarele la spinare mai ceva 
decît oştirile năvălitoare, întîlnise o fecioară tînără (şi nu prea) 
care îi ţinuse piept. Astfel ajunsese Udilă să-şi pună pirostriile 
cu Măruţa, cunoscută în jumătate din împărăţie pentru limba ei 
flecară. Spre marea bucurie a tuturor curtenilor, Măruţa găsise 
viaţa de la Palat destul de searbădă, femeile din anturajul 
curtenilor pălăvrăgeau mai mult în cercuri restrînse, pe unde 
Măruţa nu se prea văzuse invitată - poate din cauza gurii ei fără 
de oprelişti, sau poate a educaţiei mai mult decît inexistente, sau 
poate a prostului ei gust, de neînchipuit într-o ţărişoară în care 
mai toţi locuitorii simţeau un fior sfînt în prezenţa unui obiect 
frumos. Oricare ar fi fost motivul, după ceva tăncăneală purtată 
cu servitoarele sau cu personalul de la bucătăriile Palatului, ea 
preferase să rămînă pe la moşiile ei sau pe la curţile spătăreşti 
aflate în mijlocul tîrgului, unde spătăreasa avea posibilitatea să 
se înconjoare cu femei după chipul şi asemănarea ei, şi unde 
flecăreala ei putea să se desfăşoare nestînjenită zile şi nopţi în 
şir. Trebuie să recunoaştem că ea schimba acest obicei numai 

în clipe de cumpănă pentru ţărişoară, cînd patriotismul ei, croit 
după asemănarea celui al Marelui Spătar, o îndemna să se 
alăture soţului în fruntea oştilor. în această poziţie îşi adusese 
şi ea, nu în mică măsură, contribuţia la fugărirea oştilor străine 
fără luptă, şi la împrăştierea propriilor oşti. E destul să spunem 
că în această zi, în Marea Sală a Palatului, Marele Spătar 
ţinea singur piept celorlalţi demnitari, cu părerile lui legate de 
provenienţa porţii. 

Eroul asculta şi nu prea asculta cele discutate prin preajmă. 
Nu cunoştea pe nici unul dintre personajele menţionate, deşi 
se întreba, nedumerit, cum de ajunsese să le ştie numele, 
funcţiile, ba chiar şi unele amănunte ale vieţilor lor private - 
pe care aceştia şi le ascundeau cu mare grijă. De asemenea, 
poarta, sau uşa, sau cum vreţi să-i ziceţi, abia o băgase în 
seamă la intrare („intrare de unde?" se întreba el nedumerit, 
întrucît habar nu avea ce se află dincolo de marea uşă de bronz, 
din spatele lui...) şi acum nu mai avea cum să se întoarcă să o 
studieze mai atent, deoarece observase că privirea craiului se 
fixase asupra lui. Intensitatea privirii era aşa de evidentă, încît 
pînă şi guralivul spătar o observase - deşi, în general, domnia 
sa nu era în stare să observe ditai corp de oaste atacînd - şi se 
poticni în declaraţiile lui (pe care oricum nu le asculta nimeni). 
Şi, observînd şi el ţinta privirilor împărăteşti, se întorsese în 
acea direcţie, adică spre Erou, alăturîndu-se astfel tuturor 
celorlalţi curteni aflaţi în Marea Sală, în acel special moment. 

Acum, trebuie să-ţi spun, cititorule, că pe Erou nu îl 
chema Erou. Ai cunoscut pe cineva care să se numească 
Eroul? Pot pune pariu că nu! Aş fi putut să-i dau numele 
meu (a fost un moment cînd chiar am gîndit asta; îmi 
ziceam că o ocazie mai bună să intru şi eu printre marii 
eroi ai lumii, nu se putea găsi!), dar colegii ar fi rîs de 
mine iar Boss-ul mi-ar fi tras un perdaf de nu mă vedeam. 
Unde mai pui că aş fi putut fi acuzat, mai tîrziu, că mi-am 
arogat virtuţi pe care, din păcate, nu le posed. Fără a fi 
excesiv de modest cu mine însumi, aşa cum de altfel am 
observat că prea puţine dintre persoanele cunoscute de 
mine sunt, teama de a nu deveni ridicol mă face totuşi să 
nu fiu nici excesiv de lăudăros. 

Aş fi putut să îi dau un nume legendar, de exemplu Hector, Samson, 
Caesar; sau poate un nume împrumutat de pe la alţii, ca de exemplu 
Roland, Siegfried, Tarzan, Superman, Spiderman... mă rog, înţelegi ce 
vreau să spun.. . Numai că nu am vrut să fiu acuzat că folosesc numele 
acestor personaje deosebite, fără a plăti drepturi de autor mai ştiu eu 
cui, riscînd nu numai un law-suit, dar şi cîţiva saci de scrisori în care 
aş fi fost înjurat de cei care nu îşi mai pot recunoaşte eroul favorit în 
personajul creat de mine. 

în fine, aş fi putut să îl numesc Făt-Frumos, aşa cum sunt numiţi, 
de obicei, eroii pe meleagurile de unde sunt originar. S-a împotrivit 
din nou modestia mea, dar mai ales realitatea. Pentru că, inevitabil, ca 
şi acel pictor care, în fiecare portret, lasă să apară ceva din propriile 
lui trăsături, şi eu pot fi recunoscut în acest personaj creat de mine. 
Pot spune de pe acum că Eroul nu este deloc Făt, şi mai ales nu este 
deloc Frumos. Jucătoarele, care speră să trăiască aventurile acestui 
personaj cu sufletul la gură - visînd la un Făt-Frumos care să le apară 
noaptea în visele intime -, vor rămîne relativ dezamăgite. Mai ales cele 
care văd în Făt-Frumos, un bărbat asemănător celor de pe coperţile 
unor romane din colecţia Harlequin. 

Dar poate sunt prea aspru în judecata mea, sufletul femeii este 
de multe ori de neînţeles (pentru mine, cel puţin), şi s-ar putea să fiu 
contrazis de acele jucătoare cărora Ii se va năzări să recunoască în Erou 
bărbatul fatal din visele lor dintotdeauna. Să lăsăm deci digresiunile 
care ne fac să păşim pe terenuri nesigure, şi să ne întoarcem la jocul 
nostru. 



(Autorul) 

(în care Eroului nu i se 
dezvăluie nimic) 



E ra foarte tîrziu, bătrînele mele gazde se retrăseseră în 
dormitorul lor de la etaj, chiar deasupra camerei mele. 
Scîrţîitul podelelor încetase de mult, semn că se urcaseră 
în pat. Ca de obiecei, înainte de a se culca, Chris citea 
probabil tribulaţiile amoroase (terminate întotdeauna cu 
happy-end!) ale unui cuplu de îndrăgostiţi. Bătrînul Fritz 
răsfoia şi el, probabil, una din revistele la care era abonat 
- ori despre roci, ori despre plante - profitînd de tăcerea 
soţiei lui. Dacă nu o fi adormit. Era singurul moment al 
zilei cînd Chris nu-i cerea să o asculte... 

Eram în continuare nelămurit de intenţiile expeditorului 
plicului misterios. Conţinutul documentului părea să 
se multiplice la nesfirşit, pe el luînd viaţă un scenariu 
de joc care înceta să mai fie un simplu scenariu, ci o 
adevărată povestire. Scenaristul necunoscut începuse să 
povestească avatarurile personajului principal al jocului, 

numit convenţional Eroul şi, deşi aveam impresia că se 
descrie pe sine însuşi, vorbea despre el din exterior. Ce 
era şi mai curios era faptul că, cine ştie din ce motive, 
începusem să mă recunosc pe mine însumi în acel Erou. 
Deşi autorul scrisorii nu îl descrisese în nici un fel, tare 
îmi venea să cred că era un tip între două vîrste, simpluţ 
şi cu moacă de bleg, cu ochelari şi cu părul puţin rărit 
deasupra frunţii, destul de plinuţ şi nu foarte înalt... 
Desigur, mă puteam înşela. 

Mi-am turnat o ceaşcă din cafeaua care se răcise 
între timp, tot aşteptînd să fie băută, şi m-am întors la 
pergament. 

„...se călcară pe picioare în graba lor de a deschide o 
pîrtie în calea privirilor împărăteşti, retrăgîndu-se buluc spre 
pereţii încăperii. Şi nu pentru că privirile împăratului erau 
crunte, niciodată nu fuseseră, ele fiind de obicei blînde şi puţin 
încrucişate. Vîrsta le făcuse şi puţin apoase şi neclare. Probabil 
tocmai asta îi nedumerise pe curteni, că dintr-o dată privirea 
împăratului devenise ascuţită şi clară, strălucitoare, plină de o 
voinţă proprie - nemaiarătată de peste două-trei decenii, dacă 
o arătase vreodată. 

Neîmpiedicate, razele soarelui strecurate prin ambrazurile 
de sub tavanul înalt şi boltit se împleteau ca un păienjeniş 
auriu, creind pe aleea deschisă un joc de lumini şi umbre. Pe 
această pînză de jocuri luminoase, Eroul porni spre estrada din 
capătul opus al sălii, pe care Tronul avea de-o parte şi de alta 
flamuri şi însemne militare, ca şi marile fresce. La picioarele 
tronului apăruse un bătrînel cocîrjat şi subţirel, sprijinit într- 
un baston noduros şi îmbrăcat într-un fel de anteriu azuriu, 
pătat, ce atîrna cam şui măturînd dalele de piatră. Părul lung şi 
alb, mai alb chiar şi decît părul împăratului, - neîngrijit, curgea 
slobod pînă pe umeri, cîte o viţă căzîndu-i pe faţa prelungă, 
osoasă şi zbîrcită. 

Păşind spre tron, Eroul trăgea cu coada ochiului la curtenii pe 
lîngă care trecea. Majoritatea îi erau necunoscuţi, deşi, uneori, 
ca într-o străfulgerare, îi treceau prin minte nume, sau unele 
întîmplări legate de unii dintre ei. în această parte a sălii erau 

şi multe femei, îmbrăcate ales şi bogat, unele tinere, unele 
mai puţin, unele subţirele şi elegante, altele destul de pline - 
dacă nu grase de-a binelea, aparenţă întărită de hainele pline şi 
groase, croite din materiale grele, tradiţionale. Privind la ele, ca 
de altfel şi la straiele curtenilor, Eroul se simţea destul de golaş, 
aşa cum era în tricou şi jeans Levis, cu o pereche de tenişi 
Puma în picioare. Oricum, hainele uşoare şi răceala pe care o 
simţea pătrunzîndu-i în oase, îi permiteau să se mişte mai vioi, 
făcîndu-l să se apropie de tron mai repede decît şi-ar fi dorit-o. 
Privirile curioase, ca şi şoaptele dintre curteni care-i ajungeau 
la urechi cînd trecea printre ei, îl făceau să grăbească pasul 
încă mai mult, în dorinţa de a termina ceea ce avea de făcut în 
Sala Tronului, şi a-şi găsi apoi refugiul într-un loc mai retras. 

Ajuns pe la jumătatea distanţei faţă de tron, văzu cum 
împăratul se aplecă înainte şi şopti ceva. Probabil acesta 
încerca să îi spună cîteva cuvinte dar, ori pentru că distanţa 
era încă prea mare, ori pentru că şuşotelile curtenilor erau prea 
zgomotoase, ori pentru că împăratul era şi el emoţionat, ori 
poate pentru toate aceste trei motive la un loc, rezultatul fu 
că nimeni nu îi auzi spusele, cu atît mai puţin Eroul nostru. 
Se aplecă la rîndul lui puţin înainte, încercînd să prindă totuşi 
ceva din şoapta împăratului. Acest gest nu făcu altceva decît 
să-l împiedice să cadă pe spate la impactul, aproape material, 
al vocii craiului, care veni ca un şuvoi în întîmpinarea lui. Asta 
pe fundalul unei linişti mormîntale, produse de tăcerea subită 
a clevetirilor, în încercarea curtenilor de a prinde şi ei ceva din 
şoaptele împărăteşti. Vocea craiului bubui sub bolţi, producînd 
crăparea cîtorva vitralii şi a unor porţiuni din pereţi şi tavan, 
şi făcînd sala să apară încă mai neclară sub razele aurii ale 
soarelui jucînd în praful scuturat din pereţii şi tavanul crăpat. 

- Deci tu eşti? bubui grozava voce. Mi-a zis ceva Zivnir ceva 
în acest sens, dar nu mi-a venit a crede. 

împăratul se opri, asurzit de propria-i voce, şi se întoarse 
spre bătrînul în caftan azuriu. Acesta se înroşi grozav la faţă şi 
începu să bolborosească ceva printre buzele subţiri şi veştede. 

- Dacă nu ai fi exact ca în vis, nu l-aş crede nici acum, 
bubui din nou vocea, iar împăratul sări de pe tron, repezindu- 
se la bătrîn. Acesta începu să bolborosească şi mai avan printre 
dinţi, scuturat acum de mîinile împăratului, care îl apucaseră de 

piepţii anteriului. 

- Hm, hrm... îşi încercă glasul împăratul. Bubuiala se mai 
potolise, vocea lui putînd fi comparată acum cu cea din clipele 
de mare exaltare a marelui Spătar. îl mai scutură de cîteva ori 
pe bătrîn şi încercă din nou: hrrrm... 

- Zildir, acum se pare că e bine. Stai aşa, că cine ştie ce 
drăcie mai faci! Se întoarse atunci spre Erou şi îi vorbi: Te-am 
adus aici şi ţi-am acordat o întrevedere. Să vedem ce va ieşi 
şi din asta. Dacă întrevederea nu ar fi fost cerută de Zivnir cu 
atîta forţă... probabil nu aş fi făcut nimic. 

Eroul îl crezu. împăratul Albin era vestit peste ţări şi mări 
tocmai prin aceasta: nu făcea nimic. De peste patruzeci de 
ani de cînd devenise împărat, nu exista nimic, care să poată 
fi amintit că ar fi fost făcut de Albin, sau că ar fi fost făcut la 
iniţiativa lui. Vorba lui preferată era: „Nu face azi ce se poate 
face mîine", vorbă din bătrîni a unui popor destul de trîndav, 
trebuie să o recunoaştem. Albin nu reuşise să găsească încă 
acest „mîine" cînd să poată face ceva, deşi tot norodul aşteptase 
şi încă aşteaptă cu răbdare de sfînt această zi. Să fi venit oare 
acea zi de pomină, în care împăratul să facă, în sfîrşit, ceva? 

Cinstita lui nevastă, acum adormită întru sfinţi, arătase mai 
puţină răbdare în a aştepta ca Albin să facă „ceva", şi aflase un 
lăncier focos care găsea timp şi bucurie în a face acel „ceva" 
la nevoia şi plăcerea împărătesei. Aşa se face că împărăţia are 
totuşi un fel de urmaş la tron, o fată, spre marea nedumerire a 
împăratului. Dar cum el nu făcea de obicei nimic, şi în acest caz, 
ca în toate celelalte, lăsase lucrurile să treacă şi evenimentele 
să îşi urmeze calea lor firească. Cum Albin nu era primul împărat 
Alb care îşi atrăsese supranumele strămoşesc de Zăbavnicul, 
probabil sîngele familiei fusese împrospătat în acest mod de 
mai multe ori de-a lungul generaţiilor... 

- Te aşteptam să apari spre seară, aşa spusese Zivnir că se 
va întîmpla. Aici nu pot să îţi spun prea multe, sunt prea multe 
urechi, care ascultă. 

Parcă spre a-i adeveri spusele, toţi curtenii se îngrămădiseră 
cît mai aproape de tron, cu capetele aplecate spre împărat, 
încercînd să îi prindă şi şoaptele, dacă ar fi fost în stare să 
şoptească. Vocea lui făcea în continuare vitraliile să vibreze. 
Probabil în scopul de a remedia acest neajuns, bătrînul în caftan 

bolborosi ceva, făcînd nişte mişcări din baston. în Sală se lăsă 
o linişte de mormînt. 

împăratul dădu de data aceasta de cîteva ori din buze, ca 
un peşte pe uscat, după care se apucă să îl scuture din nou, cu 
mai multă forţă, pe bătrînul vrăjitor. Cel puţin concluzia asta o 
trăsese Eroul, că bătrînul în caftan trebuie să fi fost un fel de 
vrăjitor al Curţii (ulterior află că titlul oficial era cel de „Mag"). 
Zildir începu să bolborosească şi mai straşnic, smulgîndu-şi şi 
cîteva fire din barbă, pe care le fărîmiţă şi le aruncă pe podea, 
dar lucrurile nu părură să ia o întorsătură pozitivă. Vocea 
împăratului continua să nu se audă, iar urechile ascultătorilor 
păreau în continuare a fi înfundate cu ceară. Pînă la urmă, Albin 
împărat dădu din mînă în semn de lehamite, semn prea bine 
cunoscut de către curteni, care se închinară spre tron şi începură 
să se retragă spre Marea Uşă. Cum toate acestea se petreceau 
în cea mai mare tăcere, Eroul pricepu în sfîrşit că fusese şi el 
pus sub o vrajă, care îl împiedica să audă. Concomitent cu vraja 
care îl împiedica pe împărat să vorbească. 

- Şi acum...? se întrebă Eroul, privind mirat spre crai. 

Acesta înţelese întrebarea, dar se făcu a nu aude. îşi 
descleştă mîinile din anteriul pătat al vraciului, făcu cîţiva paşi 
spre Erou şi îl luă de mînă. Apoi, îl conduse spre o uşă aflată în 
peretele din spatele tronului, mascată de o frescă, pe urmă pe 
un hol lung, luminat de făclii. După cîţiva paşi ieşiră într-o sală 
cu ferestre spre o curte interioară, cu fîntîni arteziene, bazine 
străjuite de statui, şi multe flori. Aici îi dădu drumul la mînă şi 
o porni pe o galerie deschisă spre curte, cu bolta susţinută de 
coloane. Eroul îl urmă, îndemnat de semnul imperios făcut de 
împărat. 

La un moment dat, craiul se opri în faţa unei uşi, pe care o 
deschise după ce o lovi de cîteva ori cu buzduganul imperial. 
Intrară unul după celălalt într-o cameră mare, extrem de înaltă 
(parcă chiar mai înaltă decît sala tronului) cu pereţii acoperiţi cu 
rafturi de la podeaua de lemn, pînă sus la tavan. Rafturile erau 
pline cu suluri de pergament, dar şi cărţi, colecţii de plante şi 
gîze, pietre, schelete de animale ciudate şi mai ales de praf, de 
foarte mult praf. Se pare că în această încăpere era biblioteca 
Palatului, cel puţin aceasta fu concluzia Eroului. 

în centrul camerei era o masă imensă, din lemn gros, cu 

suprafaţa pătată cu cerneluri de diferite culori, arsă de acizi 
şi alte substanţe. într-un colţ al ei era un alambic din alamă 
lucitoare, (virgula) şi multe instrumente din sticlă sau din 
alte diferite materiale, mai cunoscute sau mai puţin cunoscute 
Eroului. Asta îl făcu să se întrebe dacă sala nu era de fapt un 
fel de laborator. Dar alcovul exterior, cu deschizături în tavan, 
plin de instrumente astronomice, îl făcu să găsească răspunsul 
exact: era camera vrăjitorului. Spre surprinderea lui, acesta nu 
era sărmanul Zildir, care nici măcar nu îi urmase în scurta lor 
călătorie, ci un alt bătrîn care stătea la masă, pe un scaun destul 
de şubred, îmbrăcat într-un anteriu la fel de azuriu şi la fel de 
pătat ca şi cel al lui Zildir. De fapt, întreaga lui înfăţişare era atît 
de apropiată de cea a păgubosului mag, încît Eroul se întrebă 
dacă nu cumva Zildir o luase pe o cale mai scurtă, ajungînd 
aici înaintea lui şi a craiului - dar dintr-o dată îşi dădu seama 
că personajul era Zivnir, cel ce îl convinsese - cum oare? - pe 
Albin să ia o decizie, în sfîrşit, pentru prima oară în viaţa lui.... 
Culoarea părului, faţa osoasă şi lungă, acoperită cu zbîrcituri, 
ochii adînciţi în cap, cu sclipiri tainice şi o culoare gri nedefinită, 
toate îi aminteau de Zildir - dar plăcuţa din argint, atîrnată de 
gîtul bătrînului cu un lănţug, ce purta gravat un nume: Zivnir, îi 
confirma presupunerea. 

între timp, Albin începuse să mişte din buze, încercînd să îşi 
manifeste protestul faţă de amuţirea propriei sale guri. Zivnir 
dădu din cap, parcă a aprobare, dar parcă şi a tristeţe. După 
care, cu un gest al mîinii, se pare ca îl vindecă pe Albin, întrucît 
acesta se lumină la faţă şi începu să vorbească repezit. Eroul nu 
putea auzi nimic, continua să nu audă nimic, dar un nou gest al 
magului remedie şi acest neajuns. 

- M-am cam săturat de vrăjile nepotului tău, trebuie să îţi 
spun cu toată hotărîrea. Dacă nu era rudă cu tine şi dacă nu 
s-ar afla sub încuviinţarea ta, l-aş pune în Turnul Negru, să îşi 
mai domolească avîntul. Dacă nu şi-ar dărîma Turnul în cap mai 
întîi... Prezenţa lui la Curte a devenit un pericol public, cu tot 
respectul pe care îl am faţă de învăţăturile tale, Zivnir. De cele 
mai multe ori, ceea ce iese se deosebeşte ca ziua de noapte 
de intenţiile lui. Dacă nu ar fi studiat cu tatăl lui, venerabilul 
Zolmir, mai bine de patruzeci de ani, şi apoi cu tine cam tot pe 
atît, aş zice că nu se pricepe. Dar aşa, ce pot să mai zic?... 

Craiul dădu trist din cap şi îşi lăsă cuvîntarea neterminată. 
Chiar aşa, un alt stăpînitor mai puţin răbdător i-ar fi luat de mult 
capul netrebnicului de vrăjitor, salvînd Curtea de nenumărate 
momente penibile, sau chiar de multe neplăceri şi tragedii. E 
drept că se cunoştea marea dragoste ce exista între membrii 
familiei magilor, iar teama de repercusiuni neplăcute din partea 
lor îl făcea pe Albin să îşi înfrîneze momentele de turbare. 

- Măria Ta, zise Zivnir cu un glas piţigăiat şi puţin tremurat, 
poate din cauza vîrstei sale înaintate, ştiu că zevzecul de Zildir 
face totul pe dos, şi aş fi primul care l-ar pedepsi cu toată 
responsabilitatea. Dar trebuie să ţinem seama de vîrsta lui 
fragedă. Eu, la vîrsta lui, nu eram în stare să bag o mîţă în 
sacul legat la gură, dar'mite să amuţesc un crai vorbăreţ şi 
să asurzesc o Curte cu urechile ca nişte pîlnii. Pe urmă, are o 
inimă de aur, nu ar face rău cu voie nici unei muşte. Ştii, cînd 
i s-a cerut să alunge ţînţarii din dormitorul împărătesei, teama 
de a nu le produce rău l-a făcut să deschidă acoperişul, să aibă 
pe unde ieşi nevătămate bietele vietăţi. De unde să ştie el că, 
exact în acel moment, căprarul Vîlnic îşi găsise să se bucure de 
nurii Murei, cusătoreasa, în pod, chiar deasupra iatacului, şi că 
vraja lui îi va face pe amîndoi să ajungă în mijlocul parcului, 
spre ruşinea lor şi spre marele necaz al argatului Vasile, soţul 
dumneaei? Dacă bietul Zildir ar putea prevedea efectul vrăjilor 
lui, sunt sigur că ar avea mai mare grijă şi rezultatele ar veni 
pe măsură. Numai vîrsta şi experienţa vor face dreptate, pînă 
la urmă. 

Albin împărat se foi încurcat, schimbîndu-şi greutatea de pe 
un picior pe celălalt, ca un elev prins cu lecţia neînvăţată. Ar fi 
avut multe de cîrtit la logica magului, dar ştia că mari şanse de 
succes nu ar fi avut cu vorbele lui. De exemplu, gîndea că Zildir 
şi-ar putea face ucenicia în altă parte, oriunde în lume, dar 
nu la Curtea lui. L-ar fi trimis bucuros la oricare dintre ceilalţi 
stăpînitori din vecini, mai ales la duşmanii lui sau ai ţării. Atîta 
doar că el putea prevedea, chiar foarte bine, urmările unei astfel 
de acţiuni. Nu numai că exista posibilitatea ca un cap zevzec să 
privească lumea de sus, din vîrful unui par, spre obida lui Zivnir 
şi a celorlalţi magi, dar ar fi rezultat şi o declaraţie de război la 
care nu ar fi găsit cu uşurinţă un răspuns demn, dar şi destul 
de împăciuitor, răspuns cerut de starea destul de nefericită în 

care se afla oastea ţării. 

Zivnir îşi mutase, între timp, atenţia asupra Eroului. îi 
cercetă cu atenţie, dar fără mare surprindere, îmbrăcămintea 
neobişnuită, îi cîntări înfăţişarea nu prea arătoasă şi păru să 
hotărască „asta el putea fi mai bine, dar nemulţumitului i se ia 
darul..." 

- Deci ai venit mai repede decît am prevăzut eu. Diferenţa 
nu este mare, nu ştiu dacă venirea ta acum, şi nu spre seară, va 
avea vreo urmare asupra evenimentelor. Probabil condiţiile de 
pe tărîmul tău sunt mai diferite decît am crezut eu, sau poate 
ceva făcut de tine a grăbit evenimentele. Sau poate, ferească 
Soarta, Duşmanul a intervenit în toată schema mea. Sper că el 
este încă în necunoştinţă de cauză, că prezenţa ta îl va lua pe 
nepregătite, deşi slabă nădejde în asta... 

- Cred că prezenţa mea nu mai este necesară, spuse Albin 
plin de speranţă, îndreptîndu-se spre uşă. Oricum, ştii mai bine 
să explici ce este de explicat, eu numai te-aş încurca cerînd 
lămuriri la lucruri pe care încă nu le înţeleg. Prefer să rămîn 
aşa, neştiutor de toate ce ne pot ameninţa. 

Zivnir nu încercă să îl oprească, aşa că, în curînd, cei doi 
rămaseră singuri în încăperea rece şi liniştită. Eroul se aşeză 
pe un scaun la masă, pe partea opusă magului, aşteptînd să 
primească explicaţiile, care să îi limpezească, în sfîrşit, motivul 
prezenţei lui în acest loc neobişnuit. Dar aşteptarea avea să se 
arate mai lungă decît bănuise el: bătrînul se ridică grăbit şi se 
repezi la o cutiuţă de lemn, ferecată cu fier, aflată pe un colţ al 
mesei. 

- Aici am darul fratelui meu, Zuldar. îl credeam pierdut, 
poate mort, nebunaticul bătrîn, dar uite că îmi trimite daruri de 
dincolo de Ocean, hihihi. Cică s-a însurat, şi în bucuria nopţii 
îmi trimite nişte alune de gheaţă! Nu am mai avut parte de 
aşa ceva de pe vremea călătoriilor mele, pe cînd uceniceam pe 
lîngă unchieşul, Zabdir, şi drumurile noastre ne duseseră pe la 
Curtea marelui Khan. Iubitul meu frate se pare că nu a uitat 
dragostea pe care o port acestor legume de vis. 

Uitînd că fratelui de departe îi era destul de greu să uite 
laudele aduse respectivelor alune - după ce împuiase urechile 
familiei vreo două secole după revenirea din călătoriile sale 
- bătrînul căzu pe gînduri, cu o privire pierdută în amintiri. 

strîngînd la pieptcutia cu alune. Neştiind dacă atitudinea magului 
era produsă de dragostea faţă de fratele din depărtări, sau de 
prezenţa iubitei legume din cutie, Eroul întrerupse tăcerea. 

- Poţi, deci, să-mi explici de ce sunt aici? 

Bătrînul tresări, se uită uimit la Erou, după care puse la loc 
cutia pe colţul mesei şi se repezi la rafturile de lîngă perete. 
Aici alese, după cîteva minute de atentă căutare, o farfurie 
smălţuită, cu care se întoarse la masă fericit. Faptul că farfuria 
respectivă nu părea să se deosebească de restul farfuriilor ce 
stăteau, pline de praf, una peste alta pe raft, îl făcu pe Erou 
să bănuiască adevăratul motiv: probabil că aceasta era mai 
curată decît tovarăşele ei, deşi era greu de observat dacă era 
într-adevăr aşa. 

- Tu ai fost adus să distrugi Duşmanul, nu ţi-am zis? spuse 
bătrînul, în timp ce deschidea cu grijă cutia şi privea, cu faţa 
luminoasă, conţinutul ei. 

- Nu mi-ai spus. Ceva am înţeles din schimbul de cuvinte 
dintre tine şi crai, deşi... 

- A, da, Albin. Da, a avut şi el rolul lui în povestea asta. Totul 
porneşte de la visul lui, bineînţeles. Păi, să ţi-l povestesc... 

(în care vedem că visele crailor 
au urmări neaşteptate) 



A lbin se dusese la culcare în seara respectivă, destul de 
devreme. încercase să îşi umple timpul jucînd table cu Marele 
Postelnic, după ce se plictisise urmărindu-i mişcările aberante 
cu piesele de şah pe tablă şi poveştile lăudăroase, legate de 
vreo aventură sau alta a nesfîrşitei familii a Vîrlanilor. Cel puţin 
la table, mustăciosul tăcea, mîncîndu-şi unghiile şi înjurînd 
zarul prost ce îi cădea de obicei. Era o seară furtunoasă, fulgere 
orbitoare pătrundeau prin vitraliile sălii, iar tunetele făceau să 
vibreze pereţii groşi ai încăperii. Cînd şi cînd, curenţii de aer 
scăpaţi fie prin şemineul în care un rug uriaş lumina şi încălzea 
încăperea, fie prin crăpăturile din jurul vitraliilor, fie pe sub uşă, 
făceau flacăra opaiţelor să pîlpîie. 

După ce îl scuză pe mustăcios, trimiţîndu-l la culcare, intră 
în iatacul alăturat şi se vîrî sub plapuma groasă, din fulgi de 
gîscă. Era cam friguros din fire, întotdeauna fusese, iar vîrsta 
nu făcuse decît să îi agraveze această stare. împărăteasa 
Agnes rîsese cu poftă nebună în prima lor noapte împreună, 
după nuntă, cînd tînărul Albin se înfăţişase în iatacul comun, 
cu o cămaşă din flanelă, lungă pînă la glezne, ciorapi groşi 

din lînă în picioare şi o bonetă de noapte trasă peste urechi. 
Numai frumuseţea şi sîngele tînăr al miresei îl făcuseră pe Albin 
să treacă peste şocul imaginii trupului ei gol-goluţ, în răceala 
dimineţii, şi peste groaza care îl apucase cînd ea năvălise 
asupra lui smulgînd excitată de pe el toate bulendrele care 
îi ţineau de cald. Unul din motivele care îl făcuse să îşi reia 
somnul singuratic în iatacul privat fusese, alături de oboseala şi 
teama de o prestaţie nesatisfăcătoare, tocmai răcoarea acelor 
nopţi şi mai puţin datorită trupului fierbinte al împărătesei. 
Dar aceste amintiri se ştergeau treptat, sub stratul celor peste 
douăzeci de ani de cînd faptele acestea se întîmplaseră. Acum, 
dacă cineva îl întreba cînd avusese ultima noapte de dragoste 
cu împărăteasa, ar fi dat neştiutor din umeri. Noroc că nu îl 
întreba nimeni, cu atît mai puţin cele cîteva slujnicuţe care 
treceau, din ce în ce mai rar, prin patul lui. 

Somnul venise pe neaşteptate, iar visul avusese loc în cele 
cîteva secunde care trecureră pînă cînd Albin tresărise, trezindu- 
se. Inima îi bătea cu putere, răsuflarea îi ieşea din piept ca o 
horcăială şi, pentru prima dată, simţise că îi este prea cald, dînd 
din picioare pînă cînd dulama groasă se revărsase din pat pe 
podeaua din scîndură netedă din stejar. Privise spre lumînare şi 
aşa îşi dăduse seama că trecuseră numai cîteva clipe, lumînarea 
era la fel de înaltă, flacăra pîlpîind în continuare sub influenţa 
curenţilor de aer. Dar privind flacăra jucăuşă, îşi aminti visul: 

Era într-o grădină. Era şi nu era , vedea iarba şi 
frunzele verzi, cerul senin şi adine, florile în mii de culori 
mărginind aleile. Nu departe, un havuz cu o mică fîntînă 
arteziană făcea ca aerul să fie proaspăt şi răcoros. 
Zgomotul apei de la fîntînă se împletea cu trilul păsărilor 
şi cu foşnetul vîntului printre frunze. Era atîta pace, 
îneît simţise nevoia, pentru prima dată în viaţa lui, să se 
descaiţe şi să umble desculţ, să simtă iarba încă umedă 
de rouă sub tălpile goale. 

Dar altfel nu era acolo, simţea că persoana care priveşte 
acea gradină nu era el, Albin Crai, al şaizecişidoilea crai 
din familia Albilor. Nu ştia cine era, nu avea nici amintiri, 
nici imaginea propriei feţe reflectate în oglindă. Ştia doar 
că nu este Albin - deşi nu ştia de unde ştia acest nume. 



Pe Tarîmul unui Joc 



53 



Dincolo de fîntînă se ridica un copac uriaş. Ar fi zis că 
este un stejar -în ţara lui stejarii erau cei mai uriaşi arbori - 
dar nu era, frunzele şi structura trunchiului erau diferite. 
Cei mai înalţi cedri văzuţi de el, unul din ei ridieîndu-se 
la peste trei sute de picioare, păreau mici în comparaţie 
cu acesta. Dar copacul era nu numai înalt, ci şi rămuros, 
răsfirîndu-se parcă la nesfîrşit. Umbra, la poalele lui, 
acoperea o suprafaţă mai mare decît cea a cîmpului de 
turnire, poate chiar mai mare decît cea a întregului tîrg 
al cetăţii de scaun. Era sigur că oştirea ţării s-ar fi putut 
aduna acolo, la umbra lui deasă, fără ca vreun oştean să 
rămînă în bătaia soarelui. Deşi oastea nu era deosebit de 
mare, nici pe departe atît de numeroasă ca pe vremea 
străbunului său Albieş ; această comparaţie era destul de 
grăitoare pentru el, deşi nu îşi aducea aminte să fi văzut 
vreodată cu propriii ochi întreaga oaste a ţării adunată 
într-un singur loc. 

între fîntînă şi copac erau adunaţi cîţiva oameni, 
bărbaţi şi femei, parcă şi un copil. Ascunşi de sculptura 
din bronz a fîntînii şi de apa care cădea boltită şi sclipind în 
soare, nu putea nici să-i numere şi nici să-i deosebească 
la faţă. Nu putea observa cum sunt îmbrăcaţi, dacă sunt 
înalţi sau scunzi, graşi sau slabi, tineri sau bătrîni. Poate 
că acel copil era, in realitate, un pitic. Poate că acea 
persoană care părea femeie era, în realitate, un elf. 

Deodată, statuia din bronz a fîntînii prinse viaţă, 
înainte păruse fără formă , o coloană simplă din bronz, 
acum îi putu desluşi forma: era un balaur verde coclit cu 
trei capete. Capetele nu le putuse desluşi iniţial, lăsate 
să atîrne fără viaţă la picioarele coloanei, dar acum 
ele se ridicară deasupra trunchiului şi le putea vedea 
profilate pe cerul senin. Apa ce cădea cu o clipă mai 
înainte în stropi de cleştar, se transformase în picuri grei 
de lavă aprinsă, a căror căldură făcea ca aerul să vibreze 
deasupra fîntînii pline acum cu o substanţă arzătoare, cu 
un miros greu, pestilenţial. 

Persoanele de dincolo de fîntînă se adunaseră grămadă, 
trăgîndu-se înapoi spre copac, parcă spre a-l apăra. Şi 
într-adevăr, balaurul începu să trimită şuvoaiele de foc 

spre acesta, încercînd să îl aprindă. îşi dădu dintr-o dată 
seama că, odată cu căderea acelui copac, toată speranţa 
şi fericirea vor fi terminate nu numai pentru ei, ci pentru 
toate fiinţele cunoscute şi necunoscute ale lumii. Ar fi 
făcut ceva, s-ar fi aruncat asupra balaurului, devenit 
între timp uriaş, umbra lui întunecînd orizontul, capetele 
lui ridicîndu-se deasupra copacului, de unde lăsau să 
curgă şuvoaie de lavă aprinsă asupra frunzelor deodată 
pălite, uscate, căzînd spre iarba înnegrită ca nişte fluturi 
uriaşi de foc. Simţea inutilitatea gestului lui, dar nu se 
putea opri să nu îl dorească împlinit. Dar, ca în oricare 
coşmar, nu era capabil să se mişte, stătea cu picioarele 
înţepenite în iarba înaltă. 

însă oamenii de dincolo de fîntînă se puteau mişca, 
şi asta şi făceau. Unii se aruncau asupra balaurului, 
ciopîrţind la trupul lui, lovindu-l cu beţe, cu pietre, 
cu arme ascuţite. Alţii se adunară în jurul copacului, 
aruncînd pe el cu apă, încercînd să îl protejeze cu scuturi, 
cu cîrpe ude, cu propria lor fiinţă. Cu o clipă înainte 
păreau să fie numai o mînă de oameni, acum păreau să 
se fi multiplicat, sau poate se mişcau cu viteza gîndului, 
fiind în mai multe locuri deodată. 

Numai un singur personaj părea să nu facă altceva 
decîtsă organizeze mişcările celorlalţi, precum un general 
pe cîmpul de luptă îşi mişca forţele oştirii prin simple 
gesturi făcute cu buzduganul, sau precum un dirijor care 
armonizează participarea muzicienilor din orchestră, cu 
simple gesturi din baghetă. Poate asta şi făcea, un fel 
de muzică sublimă se ridica din contopirea vîntului, din 
trosnetul focului, din sfîrîitul lavei, din trilurile devenite 
eroice ale păsărelelor, din vocile persoanelor ce se 
încăpăţînau să apere copacul. 

Şi atunci, craiul se cutremurase sub greutatea unui 
gînd: dacă cei meniţi nu-s aici? Dacă nu au fost găsiţi, 
dacă au pierit, dacă nu au ajuns la Marea Bătălie? Toată 
această luptă este sortită eşecului, nici măcar Eroul nu 
poate face nimic. Această muzică sublimă se va sfîrşi şi 
nimeni nu o va mai auzi, nimeni nu îşi va aminti de ea, 
în veac... 

- Asta mi-a povestit împăratul la acea oră din noapte, cînd 
m-am trezit cu el aici, palid, asudat, tremurînd de frig şi de 
groază. Cred că asta îţi lămureşte nedumeririle. 

Zivnir luă din nou cutia în mînă şi răsturnă conţinutul ei în 
farfurie. Erau nişte alune mici şi bondoace, puţin roşiatice, de 
o strălucire specială, parcă erau făcute din sticlă. Păreau nu 
mai mari decît buricele degetelor de prunc, şi Eroul recunoscu 
în ele, deşi nu le văzuse niciodată pînă atunci, alunele divine 
de gheaţă, mai scumpe decît aurul. Bătrînul privi atent farfuria 
plină cu alune, după care, cu o privire mîhnită, răsturnă 
cam jumătate din ele înapoi în cutie. închise cutia cu grijă, 
murmură cîteva cuvinte („Pun o vrajă, dacă mă înţelegi", clipi 
el machiavelic către Erou. „Altfel, nevrednicul de Zildir - dacă 
nu netrebnicii de slujitori - mă va lipsi de bucuria de a degusta 
hrana asta demnă de zei. Chiar şi Craiul şi-ar băga nasul...") şi 
duse cutia cu mare grijă spre rafturi, unde o ascunse mormăind 
vesel pe sub nasul coroiat. 

Reveni la masă şi se pregăti să ia o alună. Eroul interveni: 

- Şi? Nu ai terminat povestea. Ce era să înţeleg? 

Bătrînul mag îl privi uimit. 

- Aha! Aşa-i, nu am terminat. 

Privi trist spre aluna din mînă, apoi îşi continuă povestea: 

- După ce am reuşit să îl duc pe Albin înapoi în iatac şi să-l 
sui în pat, era să merg să o aduc pe Agnes, dar mi-am amintit 
că stegarul îi ţinea acesteia de urît şi mă puteam trezi cu un 
ţucal în cap - adică... asta a fost mai tîrziu, nici nu ştii cînd 
trece timpul... Albin încă nu era însurat... I-am dat o ceaşcă 
de ceai şi m-am întors să desluşesc visul. Pînă spre dimineaţă, 
reuşisem să dezleg mare parte din el, m-am ajutat de cărţile 
despre vise - arătă cu toiagul către un vraf uriaş de cărţi, de 
toate mărimile, mai ales groase - dar numai după o săptămînă 
am avut toate amănuntele în mînă. Partea proastă a fost că 
năucul de împărat a fost aşa de impresionat de vis, încît îl 
povestise la mai toţi curtenii. Cu oameni ca Marele Ispravnic 
în jur, de mirare dacă acum nu se discută despre Vis la cele 
mai îndepărtate curţi ale lumii... Dar, cum ziceam, a trecut mult 
timp de atunci, cei mai mulţi or fi şi uitat de vis. 

Explicaţia visului nu este decît una. Duşmanul se pregăteşte 

să ne distrugă. Copacul nu este nimic altceva decît o alegorie 
a lumii. Mai precis, este Copacul Vieţii. Deci, suntem pe cale 
să fim distruşi. Acum, am putea zice: şi ce dacă? Sunt mii de 
lumi, pierim noi, sau poate alte zeci, rămîn celelalte. Atîtea 
universuri paralele, atîtea lumi, una mai mult sau una mai 
puţin, ce contează?! Mai ales că cea a noastră nu este un model 
demn de a fi amintit. în cea vizitată de mine luna trecută, să 
amintesc numai una din ele, Albin este un împărat luminat, 
stăpînind peste toate tărîmurile, pregătindu-se să înceapă 
cucerirea spaţiului... Unele lumi în care Albin nu există, stau 
chiar mai bine! 

Dar citirea profeţiilor vrăjitoarei Calandra, mai ales a celor 
legate de visul Albului şi Copacul fără Moarte, îmi întăreşte 
părerea că distrugerea lumii acesteia va avea repercusiuni 
asupra tuturor lumilor, le va schimba dincolo de recunoaştere. 
Unele vor fi distruse, altele vor fi numai schimbate, dar în toate, 
absolut toate, forţele răului vor avea cîştig. Populaţia unor lumi 
va fi ştearsă de viruşi, ca cea din care vii tu, de exemplu, alte 
populaţii din alte lumi vor arde sub cenuşă radioactivă, ca în 
cea în care Hitler a cîştigat războiul. Cele în care comunismul 
iluminat a cucerit parte din Univers vor cădea în anarhie rasială, 
democraţiile vor deveni dictaturi, lumi în pragul zborului luminic 
vor reveni în perioada premetalică... Şi peste tot. Duşmanul va 
rînji victorios... 

Totul ar fi părut fără speranţă, dacă visul împăratului nu ar 
fi arătat o mînă de oameni împotrivindu-se. Trebuie să ştii că 
singura adevărată calitate a familiei Albilor a fost devinaţia. 
Fiecare împărat sau prinţ a avut la vremea lui un vis sau mai 
multe, vise care au marcat întotdeauna istoria acestei ţări, sau 
a acestei lumi. Unii dintre ei au reuşit să-şi înţeleagă singuri 
visele. Alţii au avut nevoie de cititori, aşa s-a născut tradiţia, 
ca un mag sau mai mulţi să rămînă în preajma împăraţilor Albi. 
Dar faptul că profeţiile au arătat că un Vis se va visa în această 
Casă şi va avea urmări deosebite asupra întregii Existenţe, a 
făcut ca magii din familia noastră să stea întotdeauna la Curtea 
Albilor, deşi obiceiul s-a răspîndit între timp, şi acum suntem 
preţuiţi la toate curţile, unele plătindu-ne cu sume pe care Albin 
nu le are la îndemînă. Şi iată că Visul a venit şi, din fericire, eu 
am fost aici, nu netrebnicul de Zildir. 

Am început să îi caut pe eroi. Din păcate nu eu sunt cel ce 
îi va găsi. Am adus o prezicătoare din altă lume, ea a găsit 
Călătorii. Dar nimeni nu îi va putea aduna în vederea Bătăliei - 
decît, poate, Eroul. Pe Erou l-am găsit, din fericire - mai mult 
din întîmplare. Acum e datoria lui să salveze lumea. Ah, da, tu 
eşti acel Erou. 

Astea fiind zise, considerînd probabil că dăduse toate 
explicaţiile necesare, Zivnir azvîrli în gura deschisă aluna cu 
care se jucase pînă atunci, săltînd-o în palmă, şi începu să 
o ronţăie. Pe faţă i se întinse un zîmbet beatic, ochii închişi 
părură să privească asupra Grădinii Raiului, şi un geamăt de 
plăcere îi scăpă din gîtlej. Timpul păru să se oprească pentru 
cîteva clipe, apoi veni marea schimbare: ochii i se holbară, şi se 
holbară, şi se holbară încă şi mai mult, pînă cînd părură să iasă 
din găoacea lor, uriaşi şi bulbucaţi. Faţa i se înroşi şi, în locul 
geamătului de plăcere sublimă, se auzi un horcăit de moarte, 
de fiinţă în lipsă de aer. Mîinile bătrînului deveniră gheare, care 
zgîriau pieptul, în încercarea de a face ca aerul să intre pe 
oriunde altundeva, dacă gîtlejul era blocat. Părul se ridicase ca 
la furii, zburlit şi ţeapăn, iar mustaţa şi barba părură să prindă 
o viaţă proprie, mişcîndu-se spasmodic odată cu pielea feţii, 
care închipuia arabescuri groteşti. 

Eroul sări speriat la bătrîn şi începu să-l bată cu putere 
pe spinare, să îi maseze gîtul, încercînd să readucă respiraţia 
acestuia sub control. Apa dintr-o carafă plină, care stătea din 
fericire pe un colţ al mesei, îşi găsi cu greu drum pe gîtlejul 
înţepenit al magului. După cîteva clipe, în care Eroul crezu că 
toate eforturile lui vor rămîne fără nici un rezultat, magul rupse 
o tuse groaznică din străfundurile pieptului scofîlcit, tuse care 
se intensifică odată cu mărirea volumului de aer proaspăt care 
reuşea să se strecoare în plămîni. Torente de lacrimi curgeau din 
ochii bulbucaţi peste măsură şi părul părea să dovedească, în 
sfîrşit, că forţa gravitaţională nu este o vorbă goală, aşezîndu- 
se din nou la locul firesc. Bucuros că bătrînul nu îi murise în 
braţe, că de fapt acesta nu părea deloc să aibă de gînd să 
moară în acel moment - sau, cel puţin, nu prea curînd -, că 
privirile pofticioase aruncate de ochii încă bulbucaţi, printre 
lacrimi, către alunele buclucaşe, indicau că acestea nu erau 
deloc otrăvite, aşa cum crezuse el. Eroul îl întrebă pe vraci. 

într-o clipă în care tuşea părea că moare, în sfîrşit : 

- Şi de ce eu? 

Bătrînul începu din nou să tuşească, parcă îşi rupea din 
piept. Lacrimi îi curgeau pe obrajii roşii şi zbîrciţi, iar la fiecare 
icnet, sprîncenele stufoase şi albe făceau salturi nărăvaşe spre 
fruntea lăţită de chelia care ameninţa pletele albe şi lungi. îşi 
şterse în sfîrşit lacrimile şi faţa cu mîneca lungă şi murdară 
a anteriului, folosită intens în cele mai neaşteptate scopuri, 
după care scoase o batistă uriaşă, probabil albă cu foarte multe 
decenii în urmă, cu care îşi şterse fruntea năduşită. Un ultim 
„haruuum!" zgudui încăperea, şi magul se opri din tuşit. Flutură 
batista peste masa plină de praf, dorind să spună ceva, sau să 
indice ceva Eroului, nefăcînd însă altceva decît să stîrnească un 
norişor de praf, care se ridică şi pluti diafan în lumina roză a 
apusului. 

De data aceasta, pe vraci îl apucă strănutul, fiecare 
detunătură zguduind masa şi spulberînd coloanele diafane de 
praf. în aşteptarea răspunsului, Eroul se ridică de pe scaun, 
poate şi pentru a evita praful tot mai copios care plutea 
deasupra mesei, şi porni să se plimbe prin încăpere, cercetînd 
din privire diferitele obiecte. Se apropie de o oglindă pătată şi 
murdară, în care o imagine neclară şi trunchiată nu îi dădu nici 
un răspuns la întrebarea pusă. Se întoarse spre armura lucioasă 
de alături, doar cu cîteva picături de rugină în jurul unei găuri 
în pavăză. Lumina venind de la cele şase lumînări de pe masă, 
ca prin minune nestinse - dar zbătîndu-se haotic, în salvele de 
strănuturi ale bătrînului mag - sau poate lumina strecurată prin 
vitralii, crea lumini şi umbre curioase în spatele vizierei lăsate. 

- Tu ce spui? întrebă Eroul armura goală, mai în glumă, fără 
ca totuşi să aibă chef de glumă. Voia numai să umple tăcerea 
cu ceva, dacă salvele de strănuturi - comparabile cu salvele 
trase de balimezurile palatului la ieşirea împăratului - puteau 
fi numite „tăcute". Armura ridică din umeri, scîrţîitul armurii 
neunse pierzîndu-se într-o nouă salvă zgomotoasă. 

- Aş vrea să ştiu şi eu asta! veni răspunsul gîjîit dinspre 
masă. Bătrînul mag întinse mîna spre farfuria cu alune, dar luă 
aminte şi îşi înfrînă pofta. încă nu uitase criza năprasnică de 
tuse, iar carafa cu apă fusese golită de Erou în încercarea lui, pe 
jumătate nereuşită, de a mai potoli focul din gîtlejul vrăjitorului. 

După o clipă de gîndire, cu privirea încordată pierdută undeva 
în depărtări, Marele Vraci se lumină la faţa ca în urma aflării 
unui mare secret. Urmă un gest din mînă, nişte bolboroseli, un 
trosnet din degete - şi apa umplu pînă la buze carafa din lut. Cu 
faţa încă luminoasă şi cu ochii sclipind şăgalnici, Zivnir întinse 
hotărît mîna spre alune. Eroul se grăbi să îl întrerupă: 

- Ei, ce faci? îmi răspunzi? 

- Ce să răspund? tresări magul. întoarse capul şi privi spre 
Erou, care se apropia de masă. Privi apoi trist către farfuria cu 
alune şi întoarse scaunul să privească spre Erou, vrînd parcă să 
întoarcă spatele ispitei alunelor mărunte, roşii, uleioase. Aaaaa, 
de ce tu? De unde vrei să ştiu eu de ce tu? 

- Păi, nu tu m-ai adus? se aşeză Eroul, aiurit, la masă, în faţa 
vraciului, privind curios spre armura nemişcată. întinse mîna 
instinctiv către alune, dar îi schimbă direcţia în ultima clipă, 
lăsînd-o să se odihnească cu palma în jos pe masa din lemn 
greu şi pătat. Dacă criza prin care trecuse bătrînul vraci nu era 
suficient de elocventă, gestul prin care acesta îşi freca, fără să 
îşi dea seama, palma - folosită să mînuiască aluna mîncată - de 
anteriul pătat şi decolorat de soare şi de vreme, îi dovedeau că 
atingerea vreunei alune putea avea urmări dezastruoase. 

Vraciul sări în picioare şi se repezi grăbit, pe picioarele lui 
lungi şi subţiri ce se iţeau de sub anteriu, la un raft cu cărţi 
groase. Căută cîteva momente printre cărţi, răsfoi chiar una 
sau două, dar se întoarse la masă cu mîinile goale. Fugise poate 
numai din dorinţa de a învinge ispita alunelor. 

- Nu ştiu de ce te-am adus pe tine, răspunse magul într- 
un tîrziu, privind spre Erou cu ochi limpezi şi nevinovaţi, ca de 
prunc. 

- Ai citit undeva că eu trebuie sa fiu salvatorul? 

- Salvatorul cui? Sprîncenele bătrînului tresăriră uimite, în 
timp ce posesorul lor se holbă la Erou. 

- Păi nu aşa ai spus mai înainte? Că pe mine m-ai adus să 
salvez lumea. 

- Aaaa, da, aşa am spus! încuviinţă bucuros magul, fericit că 
i se lămurise o taină. Hotărît, se îndreptă spre farfuria cu alune. 

- Deci eu sunt salvatorul... 

- Salvatorul? Nici vorbă, mormăi vraciul, întinzînd mîna spre 
farfurioară şi căutînd să aleagă, din ochi, o alună mai arătoasă. 

- Dar atunci cine este salvatorul? urlă Eroul, bătînd cu palma 
în masă, frustrat. 

Bătrînul sări speriat în picioare, dărîmînd scaunul de sub el. 
Privi îngrijorat spre farfurioară, să se asigure că nu se întîmplase 
nici un accident, după care răspunse încurcat. 

- Nu ştiu. Dar tu nu, în nici un caz tu! Numai cineva de aici, 
de pe tărîmul nostru. 

- Şi eu? 

- Nu ştiu. Am avut nevoie de cineva de dincolo. Ridică un 
deget subţire şi noduros, ca o crenguţă uscată de mesteacăn. 
Direcţia indicată era undeva sus, în colţul vestic al camerei. 
Calandra spunea că Eroul trebuie neapărat să fie din altă lume, 
să fie pătat de păcatele proprii şi ale altora, dar nu de păcatele 
noastre. 

- Dar de ce eu? 

- Ce importanţă are?! Tu eşti la fel de bun ca oricare altul. 
Sau la fel de rău. Bătrînul ridică din umeri şi băgă, fără să îşi 
dea seama, un deget în gură. Imediat, ochii i se umplură de 
lacrimi şi păru, pentru o clipă, că se luptă cu o nouă criză de 
tuse. Din fericire, reuşi să îşi menţină controlul şi completă, 
după o clipă de gîndire, încercînd poate să îndulcească afirmaţia 
precedentă: Probabil tu erai pregătit. E mai bine aşa, poate 
şansele sunt mai mari... Vraciul dădu nehotărît din cap şi se 
pierdu în gînduri. 

Eroul stătu cîteva minute tăcut, aşteptînd continuarea, 
uitîndu-se spre bătrînul vraci. Pînă la urmă, sări în picioare, 
furios că bătrînul îl uitase. 

- Atunci cine este? Cine de aici? Salvatorul, adică. 

Magul îşi concentră privirea către Erou, se încruntă, şi începu 
să mormăie ceva, pe sub mustaţa groasă. După o vreme, 
cuvintele deveniră inteligibile. 

- Cineva. O fiinţă umană a acestei lumi. Nimeni n-o ştie, şi 
e mai bine aşa. Duşmanul n-o poate distruge, sau... Sigur, e 
posibil să nu apară, şi atunci totul este pierdut; iar dacă apare, 
poate nu e de găsit, şi atunci iarăşi totul este pierdut. Iar dacă 
e găsit, poate nu ţi se alătură, sau poate nu este prezent la 
confruntarea finală cu Duşmanul, sau poate te părăseşte între 
timp, sau poate Duşmanul îl răpune... Vocea îi căzu obosită 
într-o bolboroseală. 

- Deci nu avem nici o şansă, trase concluzia Eroul. 

- N-am spus asta. Există o şansă. întotdeauna există o 
şansă. Duşmanul ştie asta şi va încerca să vă distrugă. Neştiind 
cine este cel Menit, va încerca să vă distrugă pe toţi. Tu eşti 
cel mai în pericol, ştie că fără tine nu va avea loc confruntarea 
finală, Bătălia - dar pe tine te poate recunoaşte, din fericire. 
Nefiind de pe această lume, Duşmanul nu îţi poate şti păcatele. 
Poate va crede că Eroul este Salvatorul, deoarece el nu ştie de 
cele ce Calandra mi le-a spus între patru ochi. 

Eroul se uită speriat în jur, ca pentru a găsi un loc unde să 
se ascundă. „Ce naiba caut eu aici?" se întrebă în gînd. „Eram 
liniştit, la masă, mîncam sandvişul preferat, scriind idioţenii la 
computer, mai erau cîteva zile pînă la salariu..." 

Bătrînul îi spuse, parcă citindu-i gîndurile: 

- Cred că totul a pornit de la Joc. Ceea ce scrii tu, în jocul 
tău, este povestea luptei eroice împotriva Duşmanului. Deşi 
povestea ta avea alţi eroi, avea alţi monştri, se petrecea pe alt 
tărîm, totul reflectă lupta care va avea loc aici. Dacă vei putea 
să scrii jocul aşa cum trebuie să se întîmple, şi să îl trăieşti 
jucînd, sau să-l joci trăind, adunînd în jurul tău eroi şi prieteni 
care să te ajute, poate că jocul se va sfîrşi apoteotic, printr-o 
mare victorie, şi atunci lumea va fi salvată. Sau poate că vei fi 
înfrînt şi viaţa ta se va sfîrşi aici şi acum, şi lumea se va sfîrşi 
şi ea odată cu tine. încă nu ştim, dar totul depinde de tine. 
Sau, mai bine zis, şi de tine. Nu vezi că fiecare îşi are rolul 
lui, mai mic sau mai mare? Albin cu visul lui, eu cu devinaţia 
mea, Calandra cu tainele ei. Poate chiar şi curtenii incapabili 
ai tărîmului... Asta ar trebui sa îţi arate că cel Menit poate fi 
oricine. Poate fi un umil grăjdar, sau poate un hoţ, sau poate 
un prinţ, poate fi femeie, bărbat, sau copil. Poate fi elf sau pitic, 
sau uriaş. Nu poţi refuza pe nimeni să ţi se alăture, dar nu poţi 
invita pe nimeni să o facă. Şansa bună şi norocul joacă un rol 
hotărîtorîn căutarea ta. Fără speranţa că soarta ne stă alături, 
nu are rost să încercăm să facem ceva. Tu, dacă nu vrei să o 
faci, te poţi întoarce acasă, dar cred că povestea ta din joc nu 
se va întîmpla, de fapt nu se va mai întîmpla nimic, niciodată. 

- Mi se pare ca nu prea am de ales, zise Eroul, secătuit. Nu 
fusese niciodată un erou, nici în tinereţe, cu atît mai puţin acum 
cînd vîrsta i se atîrnase de încheieturi. Fugise nu o dată din faţa 

pericolului, uneori minţise să îşi scape pielea. Nu fusese chiar 
un laş, dar nici nu îşi asumase riscuri. Şi acum? 

- Nu trebuie sa fii neapărat un erou, zise magul - de parcă îi 
citise din nou gîndurile. De multe ori, înşelăciunea este o armă. 
Chiar şi fuga este sănătoasă, la nevoie. Trebuie să te gîndeşti că 
sarcina ta este să-i aduni pe eroi, ei vor duce lupta, în final. Şi 
să încerci să îi ţii în viaţă, pînă în clipa de mare nevoie. Oricum, 
Duşmanul este prea puternic ca să îl poţi înfrînge singur. Dacă 
te găseşte înainte de vreme, nu ai nici o şansă. Dar, poate că şi 
el se va prinde în joc, va aştepta întîlnirea finală, decisivă, între 
timp trimiţîndu-şi doar slugile. Ar fi singura noastră şansă. Şi să 
apară Salvatorul, la ceasul de nevoie, bineînţeles. 

Nu pot să îţi dau nici un sfat despre cum şi ce trebuie să faci. 
încearcă să trăieşti povestea ca pe un joc, ca pe un vis. Lasă 
soarta să îşi joace rolul. Eu nu o să pot să îţi stau alături cu 
sfaturi, mai ales că nu am de unde să ţi le dau. Calandra mi-a 
arătat că dacă stau în prezenţa ta, lupta se va sfîrşi înainte de 
a începe, că trebuie să dispar. Aşa că o să dispar. O să ai parte 
de alţi sfătuitori, poate chiar de un mag, dacă soarta aşa vrea. 

Doar un sfat îţi pot da, fără a aduce o schimbare în datele 
poveştii. A fost odată şi este mereu un Erou, un Rob, un Harap, 
zis uneori cel Alb. El îşi duce la bun sfîrşit încercările, dar uneori 
nu. Aceste întîmplări îi aduc în jur prieteni care îl ajută - şi 
acesta este rolul lui mereu : poate aduna pe cei care îl vor ajuta . 
Fiinţe năzdrăvane sau gîze, oameni simpli sau eroi... Fără ei, 
Harap-Alb nu va învinge niciodată. Asta trebuie tu să faci acum: 
să-l găseşti pe Harap-Alb. El va reuşi să-şi găsească tovarăşii. 
Cred eu că Salvatorul este tocmai acel Harap-Alb al tărîmului 
nostru. Găseşte-I, şi poate şansele noastre nu sunt pierdute... 

Povestea ta începe de aici, din Sala Tronului. Poate a început 
deja, sau poate că nu. Du-te înapoi acolo şi încearcă să vezi ce 
ai de făcut. Nu ştiu ce să îţi dau să te ajute pe drum. Aş putea 
să îţi dau cîteva elixire magice, dar nu ştiu dacă te vor ajuta; de 
fapt, nu am nici unul pregătit. Nici armuri magice nu am, sau 
arme vrăjite. Cum ziceam, nu ştiu cu ce te pot ajuta. Poate e 
mai bine aşa, orice obiect magic pe care îl ai asupra ta, ar putea 
atrage atenţia vreunui slujitor de-al Duşmanului. Ba stai puţin, 
ceva tot am ca să îţi dau. 

Se repezi din nou la rafturi şi, de undeva de acolo, scoase 

cutiuţa simplă, cu alune. Sau poate o cutiuţă asemănătoare, 
avînd un alt conţinut. 

- Ia asta cu tine. Nu ştiu dacă o să te ajute la ceva, Calandra 
spunea că un dar de la mine, ceva de care să mă despart cu 
foarte mare strîngere de inimă, s-ar putea să îţi vină vreodată 
în ajutor. Cum în acest moment nu am nimic mai preţios decît 
această cutie, nu văd ce altceva ar putea fi. Aşa că, ia-o şi 
pleacă, înainte să mă răzgîndesc! 

Acestea fiind zise, bătrînul mag se duse hotărît la masă şi 
băgă o alună în gură. După cîteva clipe, încăperea se zgudui sub 
torentul de tuse horcăită, în timp ce pe obrajii vraciului, lacrimi 
de fericire i se scurgeau spre barbă. Eroul deschise încetişor 
uşa şi păşi pe coridor, ţinînd cu grijă cutia în mînă. Trebuia să 
găsească cît mai repede un sac, sau altceva în care să o pună, 
nu putea să meargă cu ea aşa, sub braţ. Uşa se închise în 
spatele lui, tăind scurt horcăielile magului. 



5 



(în care pornim la drum 
cu cine nu trebuie) 



Am lăsat pergamentul pe masă şi m-am culcat. în zilele 
următoare, imediat după ce mă întorceam de la lucru, 
mă scufundam în lectura poveştii tot mai interesante a 
Eroului şi a tovarăşilor lui. Şi, în timp ce avatarurile lor 
se desfăşurau sub privirile mele, întrebări fără număr 
îmi tulburau lectura. Oare Eroul va reuşi să-l găsească 
pe Harap-Alb? De fapt, de ce un erou al unui joc scris de 
o persoană trăind în America, se putea numi Harap-Alb? 
E drept, pergamentul primit era scris în romîneşte, de 
parcă cel care îl scrisese ar fi fost romîn - ca şi destinatarul 
ales. Poate de aceea îmi şi trimisese mie documentul. 
Dar poate că aici mă înşel, poate că documentul doar 
pare a fi scris în romîneşte, aşa îl citesc eu. Dacă eram 
danez, poate era scris în limba daneză, iar dacă eram 
evreu, în limba ebraică... Aşa că de ce Harap-Alb, un 
personaj de basm al romînilor? Se poate ca şi numele 
lui să se fi adaptat cititorului? Este oare posibil ca, dacă 

documentul era citit de un francez, numele eroului să fi 
fost Roland sau mai ştiu eu care personaj francez? Dar 
dacă cititoarea era femeie? Eroul să se fi numit de fapt 
Eroina? 

Şi, odată cu apariţia fiecărui nou personaj, nu mă 
puteam opri să nu mă întreb: oare aceştia sunt Aleşii? 
Oare soarta întregii Lumi să stea pe umerii lor firavi? Pe 
umerii acelui Erou care căpăta tot mai mult o asemănare 
cu mine? 

Dar să redau în continuare conţinutul fabulosului 
document: 

O dată întors în sala mare a Tronului, după ce se rătăcise de 
vreo două ori şi după ce trebuise să se roage de un slujitor 
să îi descuie uşa, de fapt ameninţîndu-l că se va duce să îl 
scoale pe împărat din somn, să i se plîngă, Eroul se aşeză pe 
treptele ducînd spre platforma tronului, încercînd să îşi adune 
gîndurile. Noaptea se lăsase deja, puţina lumină venind de la 
torţele aprinse, agăţate de pereţi din loc în loc. 

Deci, ajunsese în lumea jocului. Dacă totul se va petrece 
precum îşi imaginase el, aşa de fapt cum era descris în intenţia 
lui de scenariu, şansele lui erau minime, deşi nu imposibil de 
realizat. Ca în orice joc FRP, avea şansa de a aduna experienţă 
şi bani, cu fiecare luptă devenind mai puternic şi mai bine 
înarmat. Mai ştia că va avea în curînd nişte tovarăşi, unii din ei 
chiar eroi, deci cu nişte calităţi care ar putea să i le completeze 
pe ale lui proprii. Sigur, totul era să treacă cu bine primele 
cîteva întîlniri. Singura lui amintire în domeniu era cea în care 
se luase la harţă cu un coleg de clasă, care îl şicana strigînd 
după el: „Grasu' Contrabasu'i" Ei da, fusese destul de dolofan 
mai toată viaţa, dar asta nu îl împiedicase să se arunce fioros în 
lupta cu ponegritorul, mai ales cînd la întîlnire asistase şi prima 
fată care îi stîrnise interesul. După o încăierare nu tocmai plină 
de virtuţi, cu un ochi umflat, o ureche zgîriată, un dinte rupt 
(noroc ca era de lapte încă, se înlocuise în mai puţin de un an) 
şi o mustrare amarnică din partea învăţătoarei, încercase să 
uite cît mai repede episodul neplăcut. Respectivul coleg nu mai 
strigase după el cuvinte jignitoare, dar asta nu-i adusese o prea 

mare bucurie, mai ales că fiinţa feminină de vis, o fetiţă dintr-o 
clasă paralelă, cu şorţuleţ alb scrobit şi fundiţe albe în codiţe, 
cu picioare subţirele şi noduroase şi cu faţa plină de pistrui, 
găsise de cuviinţă să se plimbe tocmai cu colegul cu pricina. 
Bătaia primită de la părinţi nu ajutase nici ea prea mult... 

Oricum, în anii ulteriori, asemănarea lui cu un contrabas se 
mai diminuase. înălţimea lui depăşise media pe clasă, şi ceva 
lecţii de lupte marţiale, pe care avea grijă să le amintească în 
treacăt, cînd era şi cînd nu era cazul, îl ţinuseră la adăpost de 
porecle. Ulterior, căutase compania persoanelor mai educate, 
pentru care ascunderea opiniilor era o virtute, astfel că nu mai 
fusese niciodată pus în situaţii neplăcute. Cum avea deci să facă 
faţă acestei situaţii, cînd amintirile lecţiilor de judo deveniseră 
extrem de reduse, muşchii aproape atrofiaţi îl făceau să 
ocolească orice efort mai intens - începuse deja să regrete că 
nu urmase sfaturile prietenei de a frecventa sala de aerobică - 
şi mai ales cînd era de presupus să întîlnească în luptă directă, 
probabil pe viaţă şi pe moarte, mai ştiu eu ce monstru? 

- Ha! Nu ţi-e somn? Pot să te ajut într-un moment, numai o 
clipă, numai o clipă! Glasul piţigăiat, destul de asemănător cu 
cel al bătrînului Zivnir, venea de la o umbră deşirată ce apăruse 
lîngă tron, folosind probabil una din uşile situate în peretele cu 
marile fresce. Posesorul ei se dovedea a fi un personaj devenit 
destul de cunoscut de acum: Zildir, nepotul Marelui Vraci. Nu 
numai că înfăţişarea lui rămăsese în memoria Eroului, dar 
asemănarea cu unchiul său era şi mai frapantă acum, cînd 
Eroul petrecuse ceva vreme în prezenţa acestuia din urmă. 
Roba la fel de azurie, decolorată şi pătată, faţa la fel de ridată, 
ochii la fel de nevinovaţi, de un azur chiar mai intens decît 
cel al robei, părul la fel de cărunt... Ba aici se dovedea a fi o 
mică deosebire, părul era mai mult sur decît alb. Amintindu-şi 
identitatea persoanei din faţa lui, nu putu să nu-şi amintească 
şi rezultatele vrăjilor lui făcute în prezenţa împăratului şi a 
curţii, ceea ce îl făcu să strige speriat: 

- Nu, nicidecum, nici vorbă de somn! Nici măcar nu vreau să 
merg la somn, mă simt bine aşa cum sunt. 

- Atunci te pot ţine treaz, numai o clipă, o singură clipă! 
îngăimă vraciul plin de speranţă. 

- Nu cred că este nevoie de aşa ceva, nu deocamdată, 

oricum! Poate mai încolo, altă dată... Eroul nu voia să îi dea 
speranţe deşarte săritorului vraci; dacă nu ar fi avut experienţa 
anilor lungi, trăiţi în prezenţa persoanelor educate, care îşi 
ascundeau cu mare grijă gîndurile intime, i-ar fi spus în faţă 
„nenorocitului de Zildir", cum îl numise Marele Vraci cu numai 
o jumătate de oră în urmă, să îl lase în pace şi să nu mai apară 
în veci prea aproape de fiinţa lui. 

Vraciul se posomorî, ochii blînzi devenind tristeţea 
întruchipată. 

- Ştii, nimeni nu-mi acceptă ajutorul. Eu încerc şi încerc, 
dar dacă nu mă lasă nimeni să practic, nu am cum să învăţ. 
Nici nu ştiu cum au reuşit tata şi unchiul să înveţe toate aceste 
vrăji, cum de-au fost lăsaţi să practice. Tata nu a apucat să 
îmi spună, săracul, şi de la acea experienţă nefericită, unchiul 
mă evită pe cît posibil. Nici acum nu vrea să îmi spună ce se 
întîmplă, are ceva important în lucru, dar nu vrea să îmi spună 
şi mie, nicidecum... 

- Poate că este ceva care poate merge rău şi fără ajutorul 
tău... îl luă pe Erou gura pe dinainte. 

- Exact aşa a spus şi unchiul, încuviinţă vraciul. Eroul încercă 
să aprecieze vîrsta acestuia, dar nu găsi nimic pe care să îşi 
întemeieze aprecierea. Arăta ca un bătrîn apropiindu-se de 
pensie, dar poate că în această lume oamenii îmbătrîneau mai 
curînd. Pe de altă parte, Zivnir îi dăduse impresia că are cîteva 
secole pe umeri, arătînd totuşi aproape la fel de tînăr, sau de 
bătrîn, ca şi nepotul său. 

- De cîţi ani uceniceşti în ale magiei, cu unchiul tău? îl întrebă 
pe Zildir. 

- Oooo, de mult, cred că de vreo trei, patru decenii. De cînd 
m-am întors de la unchiul Zulnar, din împărăţia Rumilor. Aş fi 
început să ucenicesc la el, de fapt de aceea m-am dus acolo, 
dar după ce m-a ţinut ca ucenic vreo douăzeci de ani pe lîngă 
el, a dispărut, într-o noapte. Nici nu ştiu dacă a încercat vreo 
vrajă care a mers prost, sau a plecat de bună voie undeva. 

Stătu cîteva minute tăcut, cu privirea pierdută în depărtări. 
Continuă, trist: 

- Nu ştiu de ce mi se întîmplă aşa întotdeauna. Tot mereu 
cineva de lîngă mine dispare înainte de vreme, cînd am mai 
multă nevoie de el. Unchiul Zulnar a dispărut cînd să îmi încep 

ucenicia cu el. Zilfica, nepoata lui din partea soţiei, a dispărut 
tocmai cînd adunasem destul curaj să o cer de soţie. Tata 
a dispărut pe cînd încercase să mă înveţe cum să stăpînesc 
curenţii magici. Pînă şi Zulmina, fata care acceptase să mă ia 
de bărbat, a dispărut într-o noapte... Numai ieri, cînd încercam 
să iau cîţiva peri din coada Filuminei, aceasta a dispărut fără 
urmă. Tristeţea păru că îl copleşeşte şi eroul se aşteptă să vadă 
lacrimi curgînd din ochii nevinovaţi, de prunc. 

- Filumina? întrebă Eroul, neştiind ce să zică. 

- Pisica. Singura fiinţă care mi-a stat în preajmă mai bine 
de două decenii. Una din puţinele vrăji reuşite de mine, deşi 
nu ştiu ce am făcut. Nici ceilalţi vraci nu au reuşit să priceapă 
ce am făcut. Filumina, care se apropia de ceasul morţii, avînd 
peste doisprezece ani - după spusele prietenei mele Zulfina, 
care o crescuse de mic pui -, cînd s-a lipit de mine, a întinerit 
deodată şi de atunci a rămas neschimbată. Se pare că am 
făcut-o nemuritoare... 

Declaraţia neaşteptată veni ca o constatare simplă şi fără 
emfază; nu o lăudăroşenie, ci un fapt normal, care poate avea 
loc oricînd, i se poate întîmpla oricui şi oricum. Vraciul ori era 
inconştient, ori extrem de modest. Viaţa fără de moarte, ăsta 
fusese visul omenirii, dintotdeauna. „Dar pe urmă, suntem în 
lumea jocului," gîndi Eroul. 

- Cred că o să dispar şi eu, spuse Eroul cu voce tare, 
gîndindu-se cum şi pe unde să dispară. 

- Nu, nuuu, stai liniştit. Nu fac nici o vrajă, dacă nu vrei să 
te ajut. Cine eşti de fapt? Porţi nişte haine extrem de curioase, 
nu am văzut aşa ceva niciunde în călătoriile mele. 

Iată că aiuritul de vraci avea totuşi ceva putere de 
observaţie, sau poate că într-adevăr înfăţişarea Eroului sărea 
în ochi majorităţii privitorilor. Albin nu amintise nimic, cum de 
altfel nici Marele Vraci nu spusese nimic despre haine, dar asta 
probabil se datora faptului că ei erau pregătiţi, ei îl aduseseră 
aici, pe tărîmul lor. Dar ceilalţi... mai bine ar căuta undeva un 
dulap cu haine, să îşi schimbe înfăţişarea. Şi un sac pentru 
cutia pe care o ţinea pe genunchi. 

- Ştiu un loc unde îţi poţi schimba hainele, spuse Zildir, parcă 
citindu-i gîndurile. Nu îţi fie frică, o să încerc să nu fac nici o 
vrajă, pînă cînd nu discut cu unchiul. Poate îl conving să mă ia 

de ucenic, totuşi, sau să mă înveţe cîteva trucuri. Hai cu mine, 
nu este departe. 

Fără a aştepta răspunsul Eroului, se îndreptă spre uşă. 
Eroul stătu o clipă pe gînduri, după care îl urmă. L-ar fi lăsat să 
dispară, dacă ar fi ştiut că vraciul se va lăsa păgubaş în dorinţa 
lui de a-l ajuta. Dar dacă acesta se înfuria şi făcea vreo vrajă 
nevinovată, cu urmări dezastruoase? Şi mai ales, dacă apariţia 
acestuia era într-un fel sau altul legată de căutarea lui? Trebuia 
să lase lucrurile să se desfăşoare în voia lor, dacă nu putea să le 
controleze. Poate că Zildir va dispărea de la sine, neavînd nimic 
de-a face cu povestea... 

- Nu cred că doarme, spuse Zildir în timp ce îl conducea pe 
coridoarele întunecoase, luminate doar din loc în loc, mai ales la 
întretăieri, de torţe pîlpîitoare. A venit de cîţiva ani din Gipang, 
ţara de dincolo de zări, şi încă nu s-a obişnuit cu timpul nostru, 
doarme mai toată ziua şi stă treaz noaptea. Este extrem de 
prost, dar nu lăsa să se observe că gîndeşti aşa despre el, are o 
sabie foarte ascuţită! Altfel, are o inima de aur, o să vezi. 

Cînd amintise de prostia personajului necunoscut, îşi trăsese 
capul între umeri, stînjenit probabil că trebuise să bîrfeacă o 
persoană care nu era de faţă, dar Eroului i se păru ceva normal. 
In cercul lui de oameni educaţi, acesta era obiceiul: a spune cele 
mai năstruşnice bîrfe despre persoanele lipsă. Şi de a ascunde 
lucrurile evidente cînd acestea erau de faţă. Aşa că, mica bîrfă 
a vraciului îl lăsă nepăsător. 

Ajunşi la o uşă groasă din lemn, cu cîte un steguleţ de o 
parte şi de alta, vraciul bătu la uşă mai întîi încetişor, timid, 
după aceea din ce în ce mai zgomotos, dar cum nimeni nu 
veni să deschidă uşa, în cele din urmă Zildir se hotărî să 
încerce o vrajă. Fără a-l întreba pe Erou, bineînţeles. Aşa încît, 
dispariţia uşii îl luă pe acesta din urmă pe nepregătite, tocmai 
cînd începuse să dea şi el cu pumnul în uşă, în încercarea de 
a-l ajuta pe vraci să atragă atenţia persoanei, sau persoanelor 
de dincolo de uşa încuiată. Deci, Eroul se trezi plecînd după 
pumnul aruncat înainte spre uşă, aterizînd în final pe o saltea 
tare, întinsă pe podeaua încăperii. De acolo, ridicînd privirea, 
zări tălpile albe ale unor ciorapi de lînă, trase pe o pereche de 
picioare încrucişate. 

- Hitaiori-san, plecăciune. Netrebnica ta slugă a greşit 

intrînd în intimitatea ta, la o oră de meditaţie. Arată semn de 
înţelegere şi iartă sluga ta plecată. 

Aste cuvinte fuseseră rostite de către Zildir şi Eroul, întins 
încă pe burtă pe saltea, cu gîtul răsucit, încercînd să desluşească 
cine era stăpînul tălpilor înciorăpate, nu putu să îşi dea seama 
dacă vraciul încerca să îl scuze că dăduse buzna în încăpere, sau 
dacă îşi cerea iertare pentru vraja proprie, vrajă care avusese, 
într-un fel, urmarea scontată. 

Eroul se adună de pe jos şi putu să îl privească pe cel în a 
cărei încăpere intrase. Era un tînăr de vreo douăzeci, douăzeci 
şi cinci de ani, cu părul tuns scurt, cu excepţia unei codiţe 
răsucite în vîrful capului, cu mustăţi subţiri deasupra buzelor 
strîns adunate;, care stătea cu palmele aşezate pe coapsele 
picioarelor încrucişate, cu ochii închişi. Calm, acesta deschise 
ochii şi îi privi liniştit. Fără nici o îndoială, tînărul era un 
reprezentant tipic al naţiei nipone, îmbrăcat într-un kimono gri, 
încins cu o eşarfă la brîu, încălţat în obi, aşezat pe podeaua 
acoperită cu tatami. Camera era decorată în stil nipon, simplu, 
pe un perete atîrnînd o katana, într-un colţ stînd aşezată pe un 
schelet de lemn o armură emailată de samurai, iar lîngă fosta 
uşă stînd frumos aranjaţi o pereche de şlapi pe care intrarea 
intempestivă a Eroului nu reuşise să-i deranjeze. 

Tînărul se aplecă şi mai mult din şale, atingînd aproape 
genunchii cu fruntea şi, cu un gest larg făcut cu mîna, îi invită 
să se apropie. Ochii lui negri îi priveau fără uimire, dar şi fără 
interes. 

- Mare vrăjitor de la curte din vest facem cinste, vizitînd. 
Vedem adus nou prieten. Estem binevenit. 

Zildir se apropie de tînărul nipon şi se aşeză şi el cu picioarele 
încrucişate, deşi se vedea că nu este foarte obişnuit să stea 
în acest mod. De fapt, picioarele lungi şi subţiri, cu genunchi 
noduroşi supradimensionaţi, iţiţi acum de sub anteriul care se 
desfăcuse pînă la brîu, nu îşi puteau găsi o poziţie prea comodă, 
în nici un caz prea demnă. Conştient, probabil, de acest lucru, 
magul, avînd încă lăţit pe faţă zîmbetul de mulţumire produs de 
lauda tînărului, încercă fără prea mult succes să tragă poalele 
robei deasupra genunchilor goi. 

- Bucuria întîlnirii cu tine ne va lumina noaptea. îţi mulţumesc 
în numele noului meu prieten. 

Tînărul se aplecă în faţa Eroului, care între timp se aşezase 
şi el cu picioarele încrucişate. Ştia că în scurt timp va fi cuprins 
de crampe, dar nu putea să se întindă pe o coastă.... Nu ar fi 
fost destul de demn. 

- Permite slugii tale să te prezinte vizitatorului nostru, se 
aplecă Zildir spre tînăr, făcînd ca roba, întinsă la maximum 
datorită faptului că se aşezase pe ea, să trosnească pe la 
cusături. La încuviinţarea gazdei, vraciul se întoarse către Erou. 

- Gazda noastră prea binevoitoare este Hitaiori-san, 
fiul marelui Shingen-san, Shogunul Gipangului. El este 
venit la curtea slăvitului Albin împărat, luminoasă fie-i 
faţa, trimis de către tatăl său să-şi completeze educaţia. 

- Hough! spuse tînărul Hitaiori, aplecîndu-se spre vraci mai 
întîi, apoi spre Erou. Cei doi îi răspunseră la fel de îndatoritori, 
cusăturile robei lui Zildir protestînd din nou, vehement, 
împotriva eforturilor la care erau supuse. 

- Din cîte am înţeles de la sfetnicul prinţului, Okhan- 
san, Shingen s-a războit cu ceilalţi lorzi din Gipang 
vreo treizeci de ani. A început ca un mic lord, cu puţine 
resurse, puţini oşteni, puţină experienţă... Încet-încet, a 
învăţat să evite lupte decisive cu vecini prea puternici, 
producîndu-le, în schimb, pierderi grele în lupte de 
hărţuială, şi cucerindu-i cînd ostile acestora deveneau 
prea slabe. Totul a durat ani şi ani, cum am zis. Numai un 
singur lucru a neglijat Shingen, alergînd mereu după bani 
pentru oşti, pentru arme, pentru alianţe, pentru daruri 
către populaţie... să aibă grijă de educaţia prinţului născut 
între timp. Aşa că, în momentul cînd reuşea să devină 
shogun al Gipangului, Hitaiori împlinea şi el majoratul. 
Acum toţi din Gipang îi spun Hitaiori Prostălăul... 

- Hough! încuviinţă fericit prinţul, auzindu-şi numele 
pronunţat. 

- Nu înţeleg, totuşi, zise Eroul. Chiar şi fără o atenţie 
deosebită, el nu avea cum să rămînă idiot, ci doar needucat. 

- Uiţi că aici, pe tărîmul nostru, noi suntem în lumea jocului? 
Doar şi tu ai jucat o versiune mai veche, destul de slabă, trebuie 
să spunem, a lui Shingen, nu? 

Amintirea orelor petrecute în tovărăşia jocului 
strategic înflori în mintea Eroului. îşi amintea acum. 

Lupta chiar aşa se desfăşurase, reuşise pînă la urmă să 
stabilească o strategie în care cădeau în capcană toţi 
marii conducători de oşti, unul după altul, reuşind în final 
să-i învingă pe toţi. Şi îşi mai aminti şi concluzia jocului, 
în care i se atrăgea atenţia că, din păcate, urmaşul lui la 
tron, fiul căruia ani de zile îi neglijase educaţia, nu se va 
ridica la nivelul aşteptărilor, shogunatul dispărînd odată 
cu săvîrşirea lui din viaţă. Şi totuşi, ce avea asta cu aventura 
prin care trecea? 0 şi zise, cu voce tare: 

- Ce are asta de-a face cu motivul pentru care sunt aici? 

- Nu ţi-a zis unchiul? Aşa e, uneori şi el este cu capul în 
nori, zăpăceala asta se moşteneşte în familie - făcu magul cu 
ochiul, vesel. Vezi, ştiu mai multe lucruri decît te-am lăsat să 
înţelegi. între noi, vracii, mai ales dacă suntem din aceeaşi 
familie, există o legătură telepatică. De fapt... nu chiar, poate 
mai curînd sunt puţine din cele gîndite de unul sau altul dintre 
noi, care să nu fie cunoscute şi de ceilalţi membri ai familiei. 
Mai ales dacă aceste gînduri nu sunt bine păzite. Unchiul a 
încercat să le ascundă cu grijă pe ale lui, nu neapărat faţă de 
mine cît mai ales de Duşman, dar trebuie să îţi spun de acum 
că am ceva talent în a citi gîndurile unchiului meu. Deci ştiu, în 
mare, de ce eşti aici. Urmăream o ocazie în care să pot să te 
rog să mă iei şi pe mine cu tine. 

- Pe tine? întrebă uimit Eroul. De ce vrei să vii, doar ştii ce 
pericole mă aşteaptă? Crezi că tu eşti unul din eroii aşteptaţi? 

- Nu cred asta, îmi cunosc lipsurile. De fapt, de aceea şi 
vreau să vin cu tine. Poate în drumul nostru voi reuşi să trec 
peste blocajele mele şi voi fi în stare să fiu şi eu un adevărat 
vraci. Nici nu ştii ce greu îmi vine să ştiu ce gîndesc ceilalţi 
vraci despre „nevrednicul de Zildir", oftă el, cu obidă. Am ajuns 
în situaţia de a trebui să plec de aici, oricum şi oriunde. După 
încercările de azi, Albin mi-a dat de înţeles că prezenţa mea 
este extrem de nedorită la Curtea lui. Aş merge la altă curte, 
dar mi s-a cam dus buhul... 

- Sincer să fiu, nu-ţi prea doresc prezenţa prin preajmă. Am 
văzut de ce eşti în stare şi cred că situaţia mea este destul de 
grea şi aşa. 

- Dar poate o să ai nevoie de un vraci, ce o să faci fără vrăji 
cînd întîlneşti duşmani care le vor folosi? Harap-Alb a acceptat 

ajutorul unei furnicuţe... 

- în situaţia în care sunt acum, nu cred că va face vreo 
diferenţă, răspunse Eroul, tresărind totuşi la amintirea numelui 
eroului de basm. Cel puţin pot să o rup la fugă... Eventual, 
adăugă după o clipă de gîndire. Cu tine, făcînd vrăji în preajma 
mea, probabil nici această ultimă şansă minimă nu aş mai 
avea-o. 

- înţeleg că eşti destul de neîncrezător în privinţa 
posibilităţilor mele de a trece peste blocaj. Dar să ştii că în 
familia noastră acest lucru nu este rar. Uite, de exemplu, ce a 
păţit fratele bunicului meu, pe cînd era tînăr.. Ascultă povestea 
lui şi hotărăşte dacă mă iei cu tine sau nu, dar numai după ce 
o asculţi. 

Eroul se aşeză cît mai comod cu putinţă pe tatami-ul tare, şi 
se pregăti să asculte. Hitaiori se aplecă, zîmbind vesel şi tîmp, 
către cei doi oaspeţi ai săi, după care bătu din palme. La acest 
semnal, o tînără niponă apăru în genunchi în deschizătura uşii, 
cu o mică măsuţă lăcuită. Pe măsuţă erau aranjate un ibric 
metalic, alături de ceşcuţe şi farfurioare din porţelan. Privi 
uimită la uşorii din care uşa lipsea cu desăvîrşire, dar nu făcu 
nici un comentariu. Trecu pragul, ridică măsuţa în braţe şi o 
aduse între cei trei bărbaţi. Se aşeză din nou în genunchi, aşeză 
măsuţa la egală distanţă de fiecare, după care turnă în nişte 
ceşcuţe mici, smălţuite cu roz şi alb, o licoare verde despre 
care Eroul bănuia a fi ceai. întinse fiecăruia dintre ei o ceşcuţă 
şi rămase tăcută, în genunchi, aşteptînd să reumple ceşcuţele. 
Primul care bău ceaiul fu Zildir, care sorbi licoarea tare şi 
fierbinte dintr-o înghiţitură, se înroşi brusc la faţă, dar îşi păstră 
cumpătul şi începu să povestească... 

spune basme) 



F ratele străbunicului meu Zilmir, Zulfar pe numele lui, 
trăia pe atunci la curtea Muscalului. Acceptase la beţie, 
se zice, un contract cu Marele Tzîr Vlastoi şi, înainte să se 
trezească din beţie, era deja pe drumul lung al Moskalăi, 
cu toată familia - care cuprindea pe atunci, pe lîngă 
vraciul Zulfar şi bătrîna lui soţie, Julmida, toţi cei patru 
copii cu care îi blagoslovise Marele Zeu.. între aceştia, 
Zulmad era al treilea ca vîrstă şi al doilea băiat. Deci nu 
era direct moştenitor al bătrînului Zulfar, după cinstita 
orînduire a breslei noastre, a vracilor. El a fost una din 
excepţiile legii naturale a magilor: la noi nu se naşte mai 
mult de un băiat de familie. Şi rar se nasc două fete... 

Pe atunci, Zulmad era tînăr, abia dacă învăţase să 
aprindă focul în vatră - fără a aprinde toată casa - şi să-l 
stingă fără apă. De vrăji mai mari încă nu se apucase, 
speriat de ameninţarea cu moartea din partea tatălui 
său. O încercare nefericită îl lăsase pe Zulmad fără un 
ochi şi fără păr pe cap, iar Zurmad, fratele mai mare şi 
cuvenitul moştenitor al familiei, trebuia dus în braţe de 

colo pînă colo... Se pare că Marele Tzîr nu auzise toată 
povestea, altfel ar fi încercat să angajeze alţi vraci, şi 
nu pe amărîtul de Zulfar. De fapt, mai tîrziu a avut grijă 
să pună în par capetele trimişilor lui, la înapoierea lor 
la Moskala, văzînd cum i-au fost îndeplinite poruncile. 
Puţin a lipsit să nu poruncească nenorocitei familii de 
vraci să îşi continue drumul spre nord, spre pustietăţile 
Taigăi. Această poruncă nu a fost dată din două motive, 
ştiute de noi mai ales, de cei din familia Zalmarilor şi 
poate de cei din familia de vrăjitoare a Jolimarelor. Deci, 
pe de o parte. Marele Vlastoi avea nevoie de un vraci, iar 
unul necunoscut e mai bun decît nici unul - şi cine ştie 
ce vrăji ar fi putut face bătrînul Zulfar la supărare, trezit 
din beţie de frigul Marelui Nord?! Pe de altă parte, tînărul 
Zulmad, crezîndu-l pe tatăl lui încă ameţit, se trezise 
chiar atunci să facă o mică vrajă, şi anume îşi dorise să 
privească mai de aproape capetele înfipte în pari, ajutînd 
întreaga Curte să se bucure de această privelişte nouă. 
Nouă pentru Zulmad şi familia lui, care venea de pe 
meleaguri sudice mai blînde, nu pentru curtenii Muskuli, 
care aveau parte de astfel de privelişti dacă nu zilnic, 
destul de des, totuşi, ca să ajungă să se întrebe dacă nu 
cumva şi ei vor fi în curînd oaspeţi ai zişilor pari. 

Aşa că, în loc să aducă parii cu capete cu tot mai aproape, 
precum îşi dorise, mutase întreaga Curte mai aproape de 
pari; de fapt, Vlastoi ajunsese să îmbrăţişeze unul dintre 
aceştia, şi anume exact pe acela unde îl înălţaseră, 
deasupra tuturor celorlalţi, pe şeful ambasadei trimis la 
Curtea Albilor. Acţiunea fusese într-atît de neaşteptată, 
încît mulţi din curteni crezuseră că teama lor ascunsă 
şi permanentă prindea dintr-o dată viaţă, iar marele 
Tzîr simţise şi el, pentru o clipă, gustul parului proaspăt 
geluit, aducîndu-şi aminte de învăţături bătrîneşti pe 
care el, de obicei, nu şi le prea amintea, ca de exemplu 
de cea care te îndeamnă să nu faci altora ceea ce nu ai 
vrea să ţi se întîmple ţie însuţi. Oricum, manifestarea de 
forţe magice şi groaza cumplită prin care tocmai trecuse, 
îl ajutară pe Vlastoi să ajungă la concluzia că un vraci la 
Curte este un lucru de dorit, pînă una-alta. Aşa că îi dărui 

un caftan nou vraciului Zulfar, o căsuţă nu prea departe 
de palat, în care să-şi adăpostească numeroasa familie, 
şi un contract de angajare pe o perioadă nedefinită - cu 
ameninţarea parului, în caz de reziliere. 

Iar tînărul Zulmad, pe atunci la frageda vîrstă de trei- 
patru decenii, după o bătaie soră cu moartea din partea 
tatălui său, fusese alungat din casa familială. Cu excepţia 
mamei Julmida, toţi ceilalţi membri ai familiei răsuflaseră 
uşuraţi la aflarea veştii, nu de alta, dar casa era destul de 
micuţă, iar lipsa din casă a nenorocosului cîrpaci de vraci 
le aducea puţin din liniştea dorită. Nimeni nu privea cu 
plăcere la posibilitatea de a li se întîmpla ceea ce căzuse 
pe capul bietului Zurmad. 

Ajuns pe uliţele Moskalăi exact cînd iarna bătea la 
uşă, fără nici o obligaţie de a sta pe acele meleaguri 
bîntuite de vînturi crunte, chiar şi în aceea perioadă a 
anului, tînărul Zulmad se gîndise că nu este nimic care să 
îl mai ţină într-un loc unde nici familia şi nici Curtea nu îi 
arătau o faţă prietenoasă. Aşa încît se duse în bazaar şi 
se lipi de o caravană care chiar atunci se pregătea să o ia 
pe calea lungă a sudului. înfăţişarea lui de om între două 
vîrste îi adusese ceva credit din partea unui mic negustor 
din Aramia, prea sărac să aibă de unde plăti slujitori 
înarmaţi. Aşa că, iată-l pe Zulmad primind un caftan 
mai călduros şi mai puţin pătat decît roba lui azurie, un 
iatagan şi un capăt de frînghie - de care să tragă după 
el şirul de cămile ale noului său stăpîn, negustorul Selim 
ibn Hussein, din vestita cetate a Mokăi. 

Spre marea lui surprindere, acest început se dovedise 
de bun augur: reuşise să îşi pună iataganul la brîu, fără 
a-şi spinteca şalvarii şi fără a-şi tăia piciorul. Aşa că, 
pornise voios la drum, fără a da prea mare importanţă 
tăieturii făcute în buricul degetului mare, cu pomenitul 
iatagan, pe cînd încercase să se încredinţeze că era 
destul de ascuţit. Era. 

Drumul dură zile şi zile, aş putea zice luni şi luni, 
trecînd de-a lungul fluviului imens al Moskalăi, prin 
ţara Capcînilor şi a sgripţonilor, ocolind Marea Amară, 
peste munţi, prin ţara Alimanilor, coborînd în sfîrşit 

în valea binecuvîntată a Tigranului, ajungînd, într-un 
tîrziu, în Aramia. Nu o să povestesc tot acest drum lung 
şi periculos, o să spun doar că totul a decurs conform 
previziunilor, nepierind pe drum mai mult de o treime 
din caravană. 

Selim era foarte mulţumit de decizia adoptată în 
Moskala, cînd îl luase pe Zulmad cu el. Deşi nu dăduse 
de înţeles, recunoscuse în acesta pe unul din fii breslei 
numite a magilor, ţinuţi la mare preţ prin Aramia, mai 
ales prin Pursia. Auzise chiar de familia adusă de curînd 
la Curtea Moskalăi, tocmai de la Rum - şi s-ar fi făcut 
de ruşine să nu audă, el fiind unul din ochii şi urechile 
Marelui Halif trimişi în întreaga lume să adune zvonuri 
şi secrete, în speranţa că va veni odată şi odată vremea 
Războiului Sfînt al muslanilor. Cum bine ştim, acea vreme 
nu a venit încă nici acum, spre slava Marelui Zeu, dar 
priceputul Selim nu avea de unde să ştie asta pe atunci. 
Oricum, el bănuise că Zulmad era unul din acei magi 
adus cu forţa la Moskala. Altfel, cine ar fi fost destul de 
întreg la minte să ajungă pe aceste coclauri? se întreba 
singur, uitînd că şi el ajunsese foarte departe de iubitele 
lui nisipuri arzătoare, ce înconjurau oaza părintească. 
Dar în cazul lui existau nişte explicaţii, uşor de înţeles de 
orice muslan dreptcredincios: pofta lui de bani - gîndul la 
pungile pline de denari ascunse sub şaua cămilei pe care 
se hîţîna atît de plăcut, îl umplea de fericire -; şi porunca 
Marelui Vezin care, neîndeplinită, ar fi dus la sfîrtecarea 
lui între patru cămile. Marele Vezin, ca şi Marele Tzîr, 
nu prea arăta răbdare celor ce nu îi îndeplineau dorinţa 
exprimată... Deci, Selim îl primise binevoitor şi cu 
alemalecuri pe fugarul mag, sperînd într-o încheiere cu 
bucurie a deciziei luate pe moment. Dacă Marele Vezin nu 
avea trebuinţă de un mag - trebuie să recunosc că Selim 
ibn Hussein nu avea nici o idee despre posibilităţile oculte 
ale magului luat cu el - atunci, în orice caz, vînzarea lui 
ca sclav în bazaarul din Bogdan i-ar fi adus cîteva mii de 
denari în pungă. 

Neştiind ce planuri avea cu el zîmbitorul şi amabilul 
stăpîn, Zulmad păşise fericit, încercînd să nu se lase 

călcat în picioare de cămila care îl urma, rumegînd 
nepăsătoare. Din fericire pentru el, aceasta era, ca mai 
tot soiul ei de animale, destul de leneşă în a-şi mişca 
lungile picioare, aşa încît, în tot lungul drum pînă în 
Aramia, acest necaz nu i s-a întîmplat de mai mult de o 
duzină de ori. Ştiind urmările destul de imprevizibile ale 
propriilor vrăji, încercase să nu le folosească prea des, 
chiar dacă nu avea aţintită asupra lui privirea năprasnică 
a bătrînului Zulfar, tatăl rămas pe coclauri muskale. Aşa 
că nu se folosise de vrăji decît de cîteva ori, în tot acest 
drum lung; din fericire, cu urmări neaşteptate, chiar dacă 
nu extrem de dezastruoase. 

Prima dată se întîmplase cînd îşi zisese să producă o 
ploaie, pe cînd străbăteau nesfîrşita stepă a sgripţonilor. 
Potopul de fulgere abătut asupra caravanei făcuse bietele 
cămile să o rupă la fugă - una din dăţile cînd cămila îl 
călcase în picioare pe sărmanul Zulmad, făcîndu-l pe 
acesta să se agaţe îngrozit de gîtul ei şi să lase vrăjile 
să i se spulbere în vînt -, parte din cămile pierzîndu-se 
în noapte cu această ocazie. Ceata de sgripţonii, pe cale 
să atace caravana ce trecea pe sub nasul ei, nepăsătoare 
la pericolul care o ameninţa dintre dealuri, se văzu 
decimată de furtuna, care se abătuse din senin peste ea, 
mulţumindu-se, în final, cu doar cîteva cămile rătăcite, 
adunate după o zi, două, de pe întinsul stepei. Oricum, 
membrii caravanei nu aflară niciodată nici despre autorul 
potopului, şi nici despre pericolul din care scăpaseră 
printr-o adevărată minune. 

A doua oară se întîmplase în ţara Alimanilor, după ce 
trecuseră munţii. Printre cămilele pierdute prin munţii 
sterpi şi stîncoşi, se numărau şi cele care cărau lemnul 
necesar focului de seară, lemn atît de preţios pe acele 
meleaguri pietroase şi lipsite de păduri. Aşa că, lui 
Zulmad al nostru îi trecuse prin cap să facă un foculeţ 
de tabără, să aibă călătorii unde să-şi încălzească cina. 
Numai că, focul, în loc să se aprindă cuminte pe lespedea 
de piatră aşezată cu mare grijă de vraci, cum ar fi trebuit 
să se întîmple, începuse să se scurgă din cer, deasupra 
capetelor lor. Din fericire pentru ei, vîntul, care se pornise 

în acelaşi timp - asta era tot isprava magului, el dorise 
o briză care să înteţească focul pe cale să se aprindă 
pe lespede... - purtase focul ce se revărsa din cer către 
marginea taberei de noapte, exact deasupra capetelor 
cinstiţilor tîlhari alimani, aflaţi pe cale să atace caravana. 
Caravana scăpase numai cu sperietura şi cu uimirea 
faţă de ajutorul primit „de Sus", prin asta înţelegîndu- 
se „din Ceruri". Cum alimanii erau şi ei tot muslani, 
singura explicaţie pe care au putut-o găsi negustorii, 
acestei minuni întîmplate în faţa ochilor lor, spre uimirea 
viitorimilor, fusese că tîlharii avuseseră pe sufletele lor 
nişte păcate mai grele decît cele obişnuite şi demne 
de respect, adică jaful şi tăierea pungilor, uneori şi a 
gîturilor foştilor posesori de pungi. Numai Selim începuse 
să bănuiască ceva, dar el îşi ţinuse părerea ascunsă, 
începînd deodată să dorească înfocat terminarea cu bine 
a călătoriei, cît mai grabnic cu putinţă. 

A treia oară se întîmplase pe malul Tigranului, pe cînd 
caravana încerca să treacă fluviul pe un bac prăpădit, 
din lemn putred. Bietele cămile, dezobişnuite de a vedea 
ape fără de margine în faţa lor, şi mai ales îngrozite să 
se caţere pe palancurile mişcătoare ce ţineau loc de pod, 
se încăpăţînaseră mai ceva ca nişte catîri să se urce pe 
acele poduri. Orice rugă, bătaie, ademenire, înjurătură, 
se dovediseră a rămîne fără nici un rezultat. Zulmad se 
gîndise atunci să dea şi el o mînă de ajutor. Aşa că bacurile 
ajunseseră pe uscat, la mai bine de o milă de malul apei, 
spre necazul podarilor, iar caravana pe malul opus, cam 
la aceeaşi distanţă de fluviu, spre uimirea călătorilor. Se 
plecaseră, deci, amintiţii călători, cu frunţile în ţărînă 
şi începuseră să bată temenele înfricoşaţi, prin aceasta 
lipsind de la spectacolul oferit de Selim, care tocmai 
atunci se găsise să-şi bată preacredincioasa slugă. 
Zulmad tăcuse chitic, simţindu-se cu musca pe căciulă. 
Urmarea fusese şi de altă natură: bietele cămile, speriate 
de moarte de toată întîmplarea, refuzaseră să se întoarcă 
la fluviu pentru a fi adăpate, şi porniseră vitejeşte spre 
sudul arzător. Aceasta decizie se dovedise a fi cît se poate 
de proastă, numai cîteva zile mai tîrziu, cînd aproape un 

sfert din cămile muriseră de sete şi de epuizare, alături 
de cîţiva călători mai puţin norocoşi. 

Dar, una peste alta, călătoria decursese mai bine decît 
se aşteptase oricare dintre părtaşii la ea, spre marea 
lor bucurie. Zărind mîndrele minarete ale Bogdanului, 
se aruncaseră cu toţii cu fruntea în nisip şi plînseseră 
fericiţi. După care se duseră direct în imensul bazaar, cel 
mai mare din lumea aramilor, unde pungile aduse cu atît 
de mare grijă, tocmai din nordica Muskala, se înmulţiră 
în cîteva zile nemărginit, spre lauda Marelui Zeu. 

Iar Selim ibn Hussein, după ce legă cele doisprezece 
cămile care supravieţuiseră mulţumitor drumului imens, 
de taraba ţinută de Zaher ibn Hussein, preacinstitul său 
frate, îl luă pe Zulmad cu el şi se înfăţişară direct Marelui 
Vezin. Ce au discutat cei doi acolo, Selim şi vezinul, în 
timp ce Zulmad se plictisea aşteptînd într-o cămăruţă 
fără geamuri, scobindu-se în nas, rămîne un secret pînă 
astăzi. 

Ceva urmări au fost: Selim, de exemplu, nu a mai 
plecat niciodată spre Moskala, ci după un drum prin Raiul 
Afrikiei pînă în depărtata Hordoba, unde stătu mai bine 
de zece ani şi, de unde se întoarse drept un negustor 
extrem de bogat, se retrase în liniştita lui oază familială, 
alături de cele trei soţii şi o droaie de mici Selimi. Unul 
din copiii lui ajunse mai tîrziu cadiu al Bogdanei, slujbă 
rămasă în familia lor de atunci încoace, iar unul din nepoţi 
a fost marele călător Zulfiar ibn Hassan ibn Selim ibn 
Hussein, a cărui carte de călătorii bucură uneori serile 
înălţimii sale Albin, luminoasă fie-i faţa. Dar ei nu mai 
apar în povestirea noastră, aşa că să vedem ce a mai 
pătimit Zulmad. 

După o vreme îndelungată, timp în care crezu că 
fusese dat uitării de către toată lumea şi era pe cale să 
îşi caute o ieşire din Serai, apăru în încăperea în care se 
găsea. Marele Vezin. Acum, trebuie să spunem că Zulmad 
nu îl recunoscu pe acesta, mai ales că nu îl mai văzuse 
niciodată. Această nerecunoaştere se datora şi faptului 
că vezinul venise la întîlnire îmbrăcat într-un simplu 
halat de casă, e drept, cusut în fir de aur şi împodobit cu 



Pc Tarîmul unui Joc 



81 



perle, dar care pe Zulmad nu îl impresionase cu nimic, 
nefiind obişnuit cu astfel de privelişti. Nici eşarfa galbenă 
înfăşurată în jurul mînerul iataganului, pe care străinul 
care venise să discute cu el îl avea atîrnat la brîu, nu 
îi spusese prea multe, lipsit fiind de orice cunoştinţe 
despre tradiţiile şi obiceiurilor aramilor. Această lipsă se 
manifestă şi prin faptul că nu se aruncase pe burtă, pe 
podea, în faţa marelui vezin, aşa cum se cuvenea. De aici 
înţelegem că Zulmad era un om deosebit de norocos, în 
ciuda propriilor păreri, şi că în acea seară vezinul era 
bine dispus, destul de bine dispus ca să treacă cu vederea 
păcatul ghiaurului spurcat. 

Deci, vezinul începuse să îl tragă de limbă pe Zulmad, 
şi fiind vezinul un om priceput în aceasta, aflase într-o 
oră tot ce Selim nu putuse afla în cîteva luni de călătorie, 
îl uimiră peste poate spusele lui Zulmad, dar îi dădură 
încredinţarea că făcuse bine răsplătind pe Selim cu 
largheţe şi îl trimisese rapid peste mări şi ţări, înainte ca 
acesta să apuce să povestească în cetate despre magul 
adus cu el de la Moskala. Magul acesta, ajuns în deplina 
putere a harului său, s-ar putea arăta unealtă folositoare 
în drumul spre Halifat, îşi spuse vezinul zîmbindu-şi 
în barbă. Dar cum să facem ca Zulmad să devină acel 
mag de care el are atîta nevoie? Aşa îşi aminti el că 
pe o insuliţă în Marea Rodie trăia un fost mare mag de 
la curtea Pursiei, ieşit la pensie, ieşit din mînă - după 
cum afirmau cei ce-l cunoşteau mai bine. Oricum, chiar 
pierzîndu-şi darul de a face vrăji - ceea ce îi şi atrăsese 
dizgraţia de la Curte, pe aceea insuliţă pustie - rămînea 
singura persoană cunoscută pe meleaguri aramice care 
îl putea ajuta pe nevrednicul vraci ghiaur. 

îl trimise, aşadar, pe Zulmad din nou la drum, din nou 
spre sud, de data asta însoţit de trei luptători fioroşi, şi 
nu cu o caravană, ci pe un barcaz cu o pînză anemică şi 
cîte un rînd de vîslaşi pe ambele borduri. Drumul dură 
din nou cîteva săptămîni, mai mult pe lîngă coaste, 
fugind din calea furtunilor, adăpostindu-se uneori în 
mici porturi de pescari, pînă cînd îi lovi furtuna tocmai 
pe cînd se şi vedeau ajunşi aproape la destinaţie. După 

o zi şi o noapte de luptă cu furtuna, pe cînd mai toţi 
fuseseră aruncaţi peste bordurile scunde ale vasului de 
către valurile uriaşe, inclusiv luptătorii cei fioroşi - spre 
marele regret al sutaşului Suleiman ibn Tolab, care nu 
putuse să-şi ducă la îndeplinire ultima poruncă secretă a 
marelui vezin, şi anume să-i taie gîtul spurcatului de mag 
înainte ca acesta să ajungă pe mîna altora - corabia se 
zdrobi sub loviturile valurilor, şi toată lumea ce scăpase 
pînă atunci se înecă. Toată lumea, mai puţin Zulmad, 
adică. Acesta reuşise să se agaţe de o bucată de catarg 
şi să se ţină de ea: experienţa căpătată, agăţîndu-se de 
gîtul cămilei se dovedea de folos cînd se aştepta mai 
puţin. 

îl purtă bucata de lemn cîteva ore bune, pînă cînd 
bietul nostru naufragiat simţi că începe să îngheţe şi 
să-l apuce somnul. Ar fi grăbit el mersul bîrnei - dacă 
ar fi ştiut încotro, sau dacă nu s-ar fi temut de rechinii 
pofticioşi care începuseră să le dea tîrcoale. Aşa, se 
hotărî să încerce o vrajă, tot nu mai avea ce pierde dacă 
dădea greş. Aici se dovedi greşit, cel puţin la început. 
Pierdu brusc bîrna de sub el şi era să se înece înainte să 
observe că bîrna se transformase într-o mică bărcuţă, cu 
o pînză relativ murdară. Reuşind, cu ceva noroc, să se 
salte în barcă, văzu că, în această tentativă îşi pierduse 
şi cămaşa, acum transformată în pînza atîrnată de acel 
catarg pirpiriu. Şi pierduse şi turma de rechini din jurul 
lui, asta după ce unul din ei devenise dintr-o dată fîşii 
sărate şi uscate de carne, atîrnate la soare de catargul 
improvizat. 

De aici încolo, totul devenise mai uşor. Ars de soare 
şi de sete, mai ales după cîteva îmbucături din saramura 
de rechin, pofti nişte apă, şi se dovedi din nou extrem de 
norocos cînd reuşi să golească bărcuţa de apă, înainte ca 
aceasta să se scufunde; dar oricum, avusese parte şi de 
ceva apă de băut. Chemă şi ceva vînt să umfle pînza, şi 
bărcuţa nu se răsturnă, nici pînza nu se sfîşie în furtuna 
stîrnită. Noroc că furtuna se sfîrşise iute, după ce dăduse 
totuşi ceva viteză bărcii. Mai chemă de cîteva ori vîntul, 
din ce în ce mai iscusit, astfel că după cîteva ore zări o 

culme ieşind din apă. Strigă şi el, ca toţi corăbierii lumii: 
„Pămînt!", deşi nu îl auzea nimeni, probabil cu mai multă 
bucurie decît mulţi dintre ei, şi spre seară reuşi să tragă 
bărcuţa la mal. Fără să îi pese de posibilele animale 
sălbatice de pe pămîntul abia descoperit, se întinse pe 
nisip şi adormi, frînt de oboseală. 

îl treziră din somn valuri, care doreau să-l înece. în 
sfîrşit, venise mareea. Aşa că naufragiatul nostru se 
repezi buimac şi ud pînă la piele, sub faleza înaltă, să se 
adăpostească de valuri. Cum între timp apăruseră zorii, 
iar somnul îi sărise, se apucă să cerceteze împrejurimile. 
Plaja, pe care se afla, se întindea spre dreapta şi spre 
stînga, pînă departe, dispărînd după faleza arcuită. 
Faleza era din lut galben fărîmicios, pe care cele cîteva 
încercări nereuşite îl conviseseră că nu are cum să o 
suie. Cîteva ore de mers de-a lungul plajei îl aduse din 
nou în preajma bărcuţei, acum sub forma unei epave, 
zdrobite probabil de valuri pe cînd el dormea fără griji. 
Deci, se afla pe o insuliţă, ţinut captiv pe plaja acesteia 
de o faleză imposibil de urcat. 

Asta îl umplu de deznădejde şi îl făcu să apeleze din 
nou la vrăji, ceea ce îl îngropă, aproape, sub un val de 
lut prăfos, prăbuşit din faleză. După ce reuşi să iasă de 
sub avalanşă, se convinse că faleza rămînea la fel, de 
necucerit. O nouă vrajă îl duse în apă pînă la brîu, şi 
nu în vîrful falezei, cum ar fi vrut el. Dar învăţa, învăţa! 
încercă din nou şi se trezi atîrnat pe la jumătatea zidului 
sfărîmicios, care porni la vale cu el cu tot, sfîrşind astfel 
la poalele falezei, tuşind şi aproape sufocat sub o nouă 
avalanşă. Asta îl făcu să stea puţin pe gînduri înainte să 
mai încerce ceva. 

Şi atunci se auzi strigat. Privi uimit în jur, dar nu zări 
pe nimeni. Cîteva pietricele, care îi căzură în cap, îl făcură 
să privească în sus. Acolo, pe buza falezei, se zărea un 
omuleţ care îi făcea semne cu braţele. 

- Ahooo. Ahooo. Omuleee! 

- Ahooo! răspunse Zulman, fericit că nu era singur pe 
insuliţă. 

- O să te ajut să ieşi de acolo, îi promise omuleţul. 

după ce îl cercetă din priviri cîteva minute. Aşteaptă 
acolo. După această promisiune, dispăru dincolo de buza 
falezei. 

Neavînd oricum unde să se ducă, Zulmad se aşeză 
în nisip şi aşteptă întoarcerea omului din vîrful falezei. 
Trecură aşa cîteva ore bune; pe Zulmad îl apucase somnul 
din nou. Se trezi sub bombardamentul de pietricele 
aruncate de pe faleză. 

- îţi trimit o frînghie pe care să te sui. Nu încerca 
nimic, suie-te numai, că altă frînghie nu am. 

Făcîndu-se că nu aude critica voalată, Zulmad începu 
să se caţere pe frînghie. Noroc că aceasta avea noduri 
mari din loc în loc, care îl ajutară în efortul lui, altfel 
încercările prin care trecuse în ultimele zile l-ar fi făcut 
să se prăbuşească. Nu era deloc sigur că o eventuală 
vrajă l-ar fi scăpat de la o prăbuşire care să-i rupă gîtul. 
După o căţărare parcă nesfîrşită, care dură cîteva ore - 
după părerea bietului Zulmad, care încerca din răsputeri 
să rămînă cu gîtul întreg, dar şi a străinului care îşi 
pierduse răbdarea, aşteptîndu-l pe neîndemînatecul 
căţărător - Zulmad ajunse în sfîrşit la capătul de sus al 
frînghiei, de unde se tîrî pe burtă, cu răsuflarea tăiată, cît 
putu mai departe de buza falezei. Adică pînă la picioarele 
străinului, care îl privea posomorît. Acum acesta părea 
uriaş, privit aşa, de la nivelul papucilor. 

- Cum naiba ai ajuns aici? îl întrebă uriaşul pe Zulmad, 
încruntat. 

- Pe frînghia pe care mi-ai aruncat-o, răspunse acesta 
uimit de întrebare. O scară ar fi fost mai bună... Bună 
şi frînghia, se grăbi să adauge, văzîndu-l pe străin 
înnegrindu-se la faţă şi mai mult - dacă era posibil aşa 
ceva, avînd în vedere că avea o piele neagră ca abanosul, 
în mod sigur nu de la soare. Era primul negru văzut 
vreodată de Zulmad, deşi auzise de naţia asta de oameni. 
După călătoria lui prin ţara căpcînilor şi sgripţonilor, nu 
se mai mira de nimic: acele naţii erau galbene, spîne şi 
cu faţa pătrată. 

- Probabil din acelaşi neam cu gipangii, Hitaiori-san, completă 

Zildir, întorcîndu-se spre tînărul prinţ, care asculta povestirea 
liniştit, sorbind din ceai. 

- Hough! răspunse acesta, închinîndu-se spre vraci mai 
întîi, apoi spre Erou. Răspunsul lui putea să însemne orice, 
încuviinţare, bucurie că fusese băgat în seamă, sau invitaţie 
către cei doi oaspeţi ai lui să soarbă din ceaiul de acum răcit. 
Tînăra gheişă umplu ceştile cu ceai fierbinte, iar Zildir, după ce 
sorbi din ea - opărindu-şi din nou gura, continuă să povestească : 

- Nu, se răţoi străinul la Zulmad, cum ai ajuns pe 
insulă? 

- Păi, furtuna... se grăbi vraciul să dea vina pe 
altcineva. Corabia s-a scufundat, toţi ceilalţi s-au înecat, 
numai eu am avut noroc şi am ajuns întreg la mal... 

- Noroc zici, hehehe, rîse mînzeşte străinul, făcîndu-l 
pe bietul vraci să se întrebe neliniştit dacă scăparea lui 
din ghiarele furtunii şi de colţii rechinilor fusese într- 
adevăr ceva de care se putea bucura. 

- Pe insula asta nu a mai călcat picior de pămîntean 
de peste douăzeci de ani. Cam de cînd s-a dus buhul că 
cei ajunşi pe aici o sfîrşesc extrem de rău... 

Străinul se aşeză pe pămînt, cu picioarele încrucişate 
sub el. Privit de la înălţimea aceasta, se dovedea a fi de 
o înălţime obişnuită, era chiar probabil mai scund decît 
Zulmad, care între timp se ridicase şi el în şezut. Bătrînul 
îşi scoase o pipă din sîn, o umplu tacticos cu tutun dintr-o 
pungă scoasă din brîul lat şi o aprinse cu un amnar vechi 
şi ruginit. în tot acest timp, aruncase priviri crunte pe 
sub sprîncene către Zulmad, acesta din urmă năduşit de 
teamă şi întrebîndu-se extrem de serios ce îl îndemnase 
să se agaţe de frînghia păcătoasă, în ciuda groazei lui de 
înălţime. Pînă la urmă, gîndul de a vieţui la poalele unei 
faleze, mîncînd peşti uscaţi sau chiar cruzi, nu mai părea 
chiar atît de greu de suportat, pe cît păruse cu cîteva 
minute înainte să apară frînghia aruncată de străin. 

- Fumezi? 

- Nu, dădu Zulmad viguros din cap. 

- Foarte bine, nu am tutun mult. Ai auzit de Vrăjitorul 
Bahran? întrebă sumbru străinul, pe care nimic nu 

părea să-l mulţumească, şi Zulmad se cutremură cu 
adevărat: auzise de acest mag cu renume sinistru, într- 
adevăr. Victimele lui se numărau cu sutele, şi nici una 
din greşeală sau neglijenţă, aşa cum i se întîmplase lui 
însuşi, în cîteva din puţinele lui încercări de a-şi folosi 
harul de a face minuni. 

- Am.... am aurit... auzit... - se bîlbîi Zulmad, simţind 
nevoia de a intra în pămînt, chiar dacă asta ar fi dus la o 
nouă prăbuşire a falezei. 

- Ştii ce putere au vrăjile lui? Ştii ce este în stare să 
facă cu ele? răcni negrul, trîntind cu pipa de pămînt. 

- îndurare, gemu bietul Zulmad, aruncîndu-se 
la picioarele străinului, cu faţa acoperită cu poalele 
caftanului, aşteptîndu-şi sfîrşitul. 

- Tot aşa de mare era şi puterea mea, completă trist 
străinul, izbucnind în plîns. Asta înainte s-o fi pierdut, se 
bătu el cu pumnii în piept, începînd să îşi smulgă barba 
rară. 

- Adică, tu nu eşti Bahran? reuşi să şoptească Zulmad, 
cu faţa încă în ţărînă. 

- Sigur că nu sunt Bahran, de unde ai tras concluzia 
asta? Sunt un biet mag de curte, care şi-a pierdut puterea, 
hohoti în plîns bătrînul. 

- Marele Vezin m-a trimis la un astfel de mag. Zicea 
că numai el este în stare să mă înveţe să devin stăpîn pe 
vrăjile mele. Oi fi tu acel mag? 

- Se poate, nu ştiu alt mag prin aceste coclauri. Numai 
că vezinul tău s-a înşelat, eu nu sunt în stare să te ajut, 
nu mi-a mai rămas nici o putere. 

- Deci nu mai există nici o speranţă, spuse Zulmad 
trist. 

- Nu am spus asta. Multe depind de tine însuţi. Te-am 
văzut făcînd vrăjile mai înainte, pe plajă, eşti puternic 
în magie. Poate vei învăţa să stăpîneşti aceste puteri. 
Acum vino cu mine. 

îl duse bătrînul mag pe Zulmad la căsuţa lui. Era de 
fapt o mînăstire pustie, părăsită, veche de sute de ani, 
pe alocuri zidurile începuseră să se ruineze sub colţii 
timpului şi ai vîntului. Trăiră acolo mulţi ani împreună. 

ajutîndu-se unul pe celălalt să treacă peste urîciunea 
vieţii lor, lipsite de folosirea puterilor pe care simţeau că 
ar trebui să le stăpînească. Bătrînul nu îi spuse niciodată 
cum ajunsese el pe acele tărîmuri, nici dacă exista vreo 
şansă pentru ei să se întoarcă în lumea oamenilor, 
posibilitate pe care nu o prea luau în considerare acum, 
lipsiţi fiind de putere. 

Şi iată că într-o toamnă, pe cînd florile minunate şi 
mirositoare din grădină începură să prindă din nou viaţă 
după arşiţa verii, bătrînul mag îl chemă pe Zulmad lîngă 
el şi îi spuse: 

- Zulmad, se pare că a venit şi timpul meu să mă duc la 
sînul Marelui Zeu, să îmi găsesc liniştea şi pacea. Poate 
acolo voi învăţa să îmi folosesc din nou puterile, sau poate 
nu voi mai dori să le folosesc, ci voi trăi o mie de ani în 
pace, înainte să încep să plătesc pentru păcatele făcute 
pe acest pămînt. Vreau totuşi un păcat să îl spovedesc 
ţie, şi să îţi cer să mă ierţi. Vezi, eu aş fi putut să îţi arăt 
cum să pleci de aici de mult, de cînd ai sosit pe această 
insulă, dar m-a îngrozit gîndul că-mi voi petrece restul 
zilelor în singurătate. Nu ştii ce greu este să fii singur!... 
Şi puterea vrăjilor din tine mă bucură şi pe mine, deşi nu 
ştii s-o foloseşti... Acum e vremea să îţi spun taina şi să 
te rog să mă ierţi dacă poţi, prietene. 

Zulmad îi luă mîna uscată şi firavă în mîna sa şi îi 
spuse, simplu: 

- Te iert. 

Nici nu ar fi ştiut ce să spună. Pentru un vraci, timpul 
se petrece altfel, anii trec ca nişte luni, pentru el timpul 
petrecut alături de mag pe insulă nu păruse chiar atît de 
lung. Citise multe cărţi, învăţătura lui crescuse, învăţase 
zeci şi sute de noi vrăji, deşi nu încercase niciodată să 
le aplice. Singura dată cînd încercase una, muriseră toţi 
peştii din havuz, grădina păruse mai tristă şi mai pustie 
după aceea - dar bătrînul nu îl certase nici atunci. Cum 
să nu îl ierte? 

- Cînd ai făcut vraja aceea de au pierit peştii din havuzul 
din grădină, am crezut că ai aflat taina. Vezi? - în fiecare 
primăvară, nişte zîne veneau să se scalde în havuz, să se 

joace cu peştii. Nu stăteau decît o zi şi o noapte. Cînd am 
fost mai tînăr, una din ele îşi petrecea noaptea cu mine. 
Era bucuria mea, mă ajuta să îmi petrec anul în speranţă 
pentru bucuria din anul ce urma să vină. Cum ar putea 
supravieţui omul fără nici un pic de speranţă?! 

Nu m-am supărat pe tine din cauza peştilor. Tînăra 
zînă rămăsese tot tînără şi frumoasă, iar eu îmbătrînisem, 
lipsit de puterea vrăjilor, şi îşi găsise alt iubit. Ea încetase 
să mai vină, cele care veneau mă numeau „tătuca" şi îşi 
vedeau de joaca lor zglobie, uitînd de mine, de aceea 
era aşa de grea trecerea timpului, aşa de apăsătoare 
singurătatea. Nu am ştiut că aşa avea să se termine 
călătoria mea, aici. Pe mine, iubita mea zînă mă adusese 
aici, într-o zi frumoasă de primăvară, să mă ascundă de 
ochii batjocoritori ai oamenilor care mai înainte tremurau 
de teama puterii mele şi de ura stăpînilor mei, şahii de la 
Pursia. Zicea, iubita, că aici cel puţin ne putem întîlni o 
dată pe an, iubindu-ne fără teamă de răutatea nimănui. 
Dar iată că şi uitarea este scrisă printre legile omeneşti, 
legi, cărora se supun pînă şi zînele... 

Acum îţi spun cum poţi pleca de aici. Tu eşti tînăr, 
trebuie să trăieşti printre oameni. Puterea ta este 
mare, aproape tot atît de mare pe cît a fost a mea în 
tinereţile mele. Trebuie să faci o vrajă, o singură vrajă, 
care să-ţi reuşească, de-ar fi să se dărîme mînăstirea sau 
să se scufunde insula. Dacă nu-ţi reuşeşte şi vei pieri 
încercînd-o, poate e mai bine să se termine aşa, vei scăpa 
de jalnica viaţă trăită în singurătate. 

Uite aici formula, am gîndit-o zeci de ani pînă am pus-o 
împreună. Trebuie să umpli havuzul cu peşti, numai aşa 
se vor întoarce zînele. Am căutat să găsesc cele mai 
bune componente, dar pînă la urmă rămîne o singură 
soluţie: trebuie să-ţi tai o mînă, e nevoie de asta pentru 
a crea peştii. Numai Marele Zeu creează viaţă din nimic, 
noi trebuie să jertfim viaţă pentru a crea viaţă. Puteai 
să jertfeşti o altă fiinţă vie, o pasăre, sau un pom, dar 
atunci peştii ar fi vorbit de rău în faţa zînelor despre tine, 
scîrbindu-le. Or tu ai nevoie de prietenia lor, de dragostea 
lor chiar. Carnea din carnea ta va vorbi cu drag despre 

tine, în momentul în care vor înţelege sacrificiul tău. Nu 
va fi uşor, dar nimic de preţ nu se obţine cu uşurinţă, în 
viaţa asta a noastră. 

Cu asta, bătrînul mag îşi luă rămas bun de la Zulmad, 
se plecă cu smerenie în faţa Marelui Zeu, se plecă cu 
fruntea spre răsărit şi muri împăcat. înainte de asta, 
Zulmad îl întrebă un ultim lucru: 

- Nu mi-ai spus niciodată cum te cheamă. Cu ce nume 
să te pomenesc în gîndurile mele? 

- Bahran... 

îl plînse Zulmad, ca pe singurul prieten pe care îl 
avusese vreodată. După care îl îngropă în grădină, printre 
flori, şi stătu trist, rugîndu-se pentru sufletul prietenului 
plecat, timp de patruzeci de zile. 

După aceasta, începu să înveţe vraja înfricoşătoare 
lăsată testament de către prietenul dus, marele, vestitul, 
temutul Bahran. îi trebuiră zile şi zile pînă să stăpînească 
toate tainele vrăjii, căci adevărat vă spun vouă, aceasta 
este cea mai mare vrajă care există, să creezi viaţă acolo 
unde nu este. Spălă Zulmad havuzul cu grijă şi îl umplu 
cu apă nouă, curată. După care se aşeză în faţa havuzului 
şi începu să spună vraja. O zi o spuse, şi cînd se lăsă 
seara, fulgere începură să cadă pe acoperişul mînăstirii, 
pe copacii din grădină, de jur împrejurul lui, dar el nu se 
opri din vrajă. Luă un satîr, pe care îl lăsase la îndemînă, 
în mîna dreaptă şi îşi tăie mîna stîngă de sub cot, iar 
bucata tăiată o ciopîrţi cu satîrul, şi bucăţile de carne le 
aruncă în havuz, reuşind să nu-şi piardă cunoştinţa în 
tot acest timp. Cu ultima putere, îşi băgă ciotul de mînă 
sîngerînd în apa havuzului şi spuse sfîrşitul vrăjii, după 
care îşi pierdu simţirile. 

Se trezi odată cu răsăritul soarelui. Mîna îi fusese 
îngrijită şi lecuită, iar el stătea cu capul în poalele unei 
fete tinere şi frumoase, care îi mîngîia fruntea. Iar 
havuzul era plin de fete frumoase, care se zbenguiau în 
apă, jucîndu-se cu cei mai frumoşi peşti pe care îi văzuse 
el vreodată. Au stat împreună toată ziua şi toată noaptea, 
iar în zori fata care petrecuse noaptea cu el îl întrebă cum 
îl putea răsplăti pentru darul pe care i-l făcuse, adică 

umplerea havuzului cu peşti, prin jertfă. Şi el ti ceru să îl 
ducă pe tărîmul oamenilor, să nu îl lase singur pe insulă. 

- Dacă vrei, eu o să rămîn cu tine aici, se oferi tînăra 
zînă. Putem trăi aici împreună, ani şi ani de zile. 

Dar Zulmad îşi aminti de cele întîmplate bătrînului 
mag şi de legea uitării, cunoscută şi de zînele frumoase, 
şi insistă să fie dus pe tărîmul oamenilor. Aşa că zîna, 
Jumilada pe numele ei, acceptă întristată. îl luă în braţe 
şi se strînse în el pînă cînd trupurile lor se făcură unul 
singur. Şi atunci trupului îi crescură aripi şi zburară aşa 
pînă trecură marea, ajungînd pînă aproape de cetatea 
Mokăi. Aici, după ce coborîră pe pămînt, aripile dispărură, 
iar trupul Jumiladei se despărţi de cel al lui Zulmad. Dar 
ei rămaseră împreună de atunci înainte. 

Contopirea aceasta a lor făcuse ca defectele şi 
calităţile fiecăruia să se transmită celuilalt. Zîna îşi 
pierduse puterea de a trăi veşnic, dar amîndoi trăiră mai 
mult decît trăieşte un vraci, de obicei. Zulmad a murit 
numai acum vreo cîteva decenii, iar mătuşa Jumilada 
trăieşte încă, deşi e tare îmbătrînită. Lui Zulmad i-a 
crescut la loc mîna lipsă, dar nici unul din ei n-a putut 
să-şi mai folosească braţul stîng. Zulmad a mai pierdut 
puţin din puterea de vraci, dar niciodată, de atunci, nu i 
s-a mai întîmplat să nu fie în stare să-şi folosească darul. 
A fost, de atunci şi pînă în clipa morţii, magul regelui 
din Cortofa, de pe meleagurile vezigolilor din Hipana. Au 
avut şi doi copii, fata, mare ghicitoare , băiatul, mai puţin 
tare în vrăji. Poate pe unii urmaşi ai lor o să-i întîlnim în 
drumul nostru, s-au împînzit în întreaga lume. 

Dar povestea lui nu a fost uitată în familiile noastre, 
spre lauda tagmei străvechi a magilor, vracilor şi 
vrăjitoarelor. Asta mă mai ţine şi pe mine să nu-mi dau frîu 
liber mîhnelii, pentru că, aşa cum i-a spus bătrînul mag 
Bahran lui Zulmad, ce ne mai rămîne nouă, oamenilor, 
cînd speranţa e dusă? 

E roul privi spre Zildir cu îndoială. 

- Ai adus-o din condei, vraciule, să tragi spuza pe turta ta. 
Nu există nici o asemănare, decît poate faptul că acel vraci era 
rudă cu tine, eventual, şi că era tot atît de nepriceput. Dar, se 
zice, fulgerul nu cade de două ori în acelaşi loc, şi nimic nu ne 
poate face să credem că tu vei găsi un mag pe drum, care să te 
înzestreze cu puterea de a folosi vrăjile. Pînă una-alta, îţi poţi 
distruge tovarăşii de călătorie... 

- Ai dreptate, străine, dar nu întru totul. Promit să nu îmi 
folosesc vrăjile, nu atîta timp cît mai există o umbră de îndoială 
că va ieşi ceea ce îmi propun. Dar drumul va fi lung şi vom 
întîlni în cale tot felul de greutăţi, un sfat de la mine poate te va 
ajuta cîndva. Cunosc meleagurile acestea mai bine decît tine, 
pe unele le-am străbătut eu, pe altele le-au străbătut membri 
ai familiei mele, ţi-am spus că se întîmplă să am acces cînd şi 
cînd la gîndurile lor. 

- Cum se face, atunci, că nu ştii de ce am fost adus aici, 
de ce trebuie să fac călătoria asta? Spui că ai acces la mintea 

unchiului tău... 

- E drept, dar el şi-a pus îngrădiri puternice în jurul acestor 
gînduri. Nu ştiu dacă neapărat împotriva mea sau a altor 
membri ai familiei, dar uneori şi Duşmanul are acces la ele, cel 
puţin aşa se zice. Deci, cred că este vorba de o călătorie foarte 
importantă şi foarte primejdioasă, altfel unchiul nu se chinuia 
atît de mult să te aducă şi nici să îşi îngrădească mintea atît 
de puternic. Tu nu ştii, dar asta îl face pe unchiu-meu extrem 
de vulnerabil şi de neputincios, acum nu poate face vrăji nici 
măcar cît mine, de aceea mi-a spus că în seara asta se va 
retrage într-un loc ascuns, unde nu va fi nimeni în stare să îl 
găsească. Dar va apărea cînd va fi nevoie de el. Sper, cel puţin, 
căci altfel vom fi destul de înghesuiţi... 

- Trebuie să te iau, vraciule, nu prea am de ales. Zivnir mi-a 
spus că nu pot refuza pe nimeni dintre cei care vor să mi se 
alăture, întrucît nu ştiu cine îmi va fi ajutorul în clipa de nevoie. 
Sau cine va fi Alesul. Deci, poate că tu eşti acela, aşa că eşti 
binevenit alături de mine. 

Eroul păru să se îndoiască în această privinţă, reuşi chiar să 
arate aceasta atît prin tonul vocii, cît şi prin privirile aruncate 
vraciului. Dar Zildir păru să nu ia în seamă aceasta, ci începu să 
ţopăie de bucurie. La ţopăiala lui se alătură Hitaiori, care, deşi 
ţopăia în contratimp şi destul de mecanic, reuşea să păstreze o 
brumă de demnitate. 

- Tu de ce ţopăi? se stropşi Eroul la tînărul prinţ. 

Hitaiori se opri brusc la vorbele Eroului. Zildir, care intrase în 
ritmul ţopăielii lui Hitaiori, se izbi de pieptul acestuia, ricoşînd şi 
căzînd pe dos. Hitaiori părea aşa de aiurit de cuvintele Eroului, 
încît nici nu băgă de seamă căzătura vraciului. 

- Voi, pe meleag acesta, eram deosebit la noi. Făceam lucru 
nu pot înţeleg, credem sunt obicei la voi. Sper nu făcum nimic 
nelaloc, încercam făceam ca voi. 

Prinţul era aşa de mîhnit, încît păru că-i dau lacrimile. 

- Nu, deloc, mormăi Zildir de pe jos. Să bem ceai. 

Se pare că această propunere îl mai linişti pe Hitaiori, care 
simţi că păşeşte dn nou pe teren cunoscut. Aşa că se aşeză 
iarăşi cu picioarele încrucişate şi luă în mînă cupa cu ceai 
fierbinte, oferită de gheişă. 

- Credeam că a înţeles că va veni cu noi, răsuflă Eroul uşurat, 

văzîndu-l pe prinţ sorbind liniştit din ceai. 

- Aşa am crezut şi eu, răspunse Zildir, care se feri să soarbă 
din ceaiul fierbinte, punînd ceaşca pe tăviţa de lemn lăcuit. 
E drept că e foarte greu să îl înţelegi pe Hitaiori, obiceiurile 
celor din Gipang sunt extrem de diferite de ale noastre. Uneori, 
dacă nu l-aş cunoaşte aşa de bine, aş crede că nu este deloc 
neghiob. Dar este. Nu am cunoscut încă pe cineva care să aibă 
putere de războinic, dar minte de copil de cinci ani. 

- Ough! exclamă Hitaiori, fericit că se discuta despre el, 
plecîndu-se cu nasul în tatami. Cum reuşeşte să facă asta fără 
să verse ceaiul din ceaşcă? se miră Eroul, care se ferea să 
frece locul de pe picior pe care căzuseră cîteva picături de ceai 
fierbinte. 

- OK, ce propui să facem acum? îl întrebă Eroul pe Zildir. 
încotro o luăm? 

- OK? Ce este OK? 

- Nimic nu este OK. Este o expresie de pe la noi, are înţelesul 
de „bine". De fapt, nimic nu este bine... 

- Aha. OK, nu este OK. De unde să ştiu ce facem acum, 
încotro o luăm? Propun să ne culcăm, de obicei somnul aduce 
odihnă şi gînduri bune. Vedem dimineaţă ce facem. 

- Bine, numai că nu ştiu unde o să dorm. 

- Te-aş invita la mine, numai că s-a întîmplat ceva neplăcut... 

Zildir părea nedoritor să dea prea multe explicaţii despre ce 

se întîmplase în camera lui, ceea ce îl făcu pe Erou să bănuiască 
faptul că aceasta era într-o situaţie care nu prea oferea condiţii 
de dormit. Probabil, în urma vreunei intervenţii nefericite a 
nepriceputului vraci. 

- De aceea te-am adus aici. Ştiu că Hitaiori are spaţiu destul, 
şi că nu-i prea pasă de ce se întîmplă în jurul lui. Probabil că o să 
creadă că aşa este obiceiul pe aici, să vină prietenii să doarmă 
la el peste noapte. Zildir făcu un semncu ochiul, şmechereşte, 
spre Erou, după care se închină zîmbind spre prinţ. 

- Hough! încuviinţă acesta, nepricepînd despre ce era vorba. 

- Vom ţine de urît înă Iţi m ii-Sa le peste noapte, spre lauda 
prieteniei şi a Marelui Zeu, îi spuse Zildir. Fie ca somnul să 
aducă linişte şi putere marelui Hitaiori-san şi oaspeţilor săi. 

- Da, închinăm la Mare Zeu dormind, cum făcum voi la acest 
meleag. Noi rugam la templu. 

Bătu din palme către gheişă şi îi adresă cîteva vorbe răstite. 
Aceasta se plecă pe braţe, adună ceşcuţele şi tava cu ceaiul 
răcit de acum, a lui Zildir, şi se retrase pe genunchi pînă la o 
uşă spre interiorul apartamentului. După ce deschise uşa, se 
trase la o parte cu fruntea pe tatami, şi aşteptă. 

- Să mergem, îi invită Hitaiori pe cei doi oaspeţi. Se ridicară, 
Eroul şi Zildir încercînd să se menţină drepţi pe genunchii 
amorţiţi, şi trecură într-o cameră absolut asemănătoare cu cea 
în care băuseră ceaiul, numai că pe tatami erau întinse nişte 
saltele tari. în loc de perne, erau nişte scăunele mici din lemn. 

- Exact ce mi-am închipuit, gemu Eroul, iar Zildir păru să îi 
dea dreptate. 

Dar nu avură încotro, se întinseră fiecare pe salteaua lui, 
alături de Hitaiori, doi soldaţi şi trei slujitoare. Una din ele 
suflă în lumînări şi, în întunericul încăperii, toţi încercară să 
adoarmă - cu mai mult sau cu mai puţin succes. Zgomotele de 
pasiune venind dinspre diferite saltele, vizitate probabil de cîte 
una din servitoare, nu ajutară prea mult. Astfel, prima noapte 
petrecută de Erou pe aceste meleaguri se dovedi lungă şi puţin 
odihnitoare. Se sculă obosit şi morocănos, odată cu primele 
raze de soare ce pătrundeau prin pergamentul unsuros, pus 
în deschizătura din zid ce reprezenta o fereastră. Reuşi să-i 
trezească, după cîteva încercări, şi pe ceilalţi tovarăşi de iatac, 
ce păreau a se bucura de liniştea dimineţii, pentru a-şi completa 
somnul chinuit din timpul nopţii. 

în mai puţin de o oră, toţi se împrăştiară prin diferitele 
încăperi. Soldaţii părăsiră camerele, pornind spre un cîmp de 
instrucţie, după spusele lui Zildir, care îi urmărise cînd şi cînd 
în exerciţiile lor, servitoarele se retraseră undeva spre interiorul 
cartierului, să pregătească mîncarea specifică gipangheză - 
după spusele aceluiaşi Zildir, membrii ambasadei Gipangului 
sufereau de stomac cînd încercau să guste din mîncărurile 
autohtone - iar prinţul şi cei doi oaspeţi se aşezară din nou în 
jurul mesei scunde, spre a sorbi din ceaiul proaspăt, fierbinte şi 
aromat. De data aceasta, ceaiul era turnat de Hitaiori, cine ştie 
din ce motive absconse. Sau, poate din întîmplare? 

- M-am gîndit peste noapte, tot nu am putut dormi, spuse 
Eroul, aruncînd o privire acuzatoare prinţului. Dacă suntem în 
lumea jocului şi totul trebuie să se desfăşoare conform regulilor 

jocului, trebuie să ne începem activitatea aici, în Castel. După 
ce vorbim cu toată lumea şi vizităm toate încăperile, adunînd 
informaţii şi obiecte, care ne pot fi de folos, vedem dacă este 
vreun subsol şi continuăm acolo. 

- Aşa zici? îşi arătă Zildir îndoiala. Putem face şi asta, deşi 
nu văd la ce ne-ar ajuta. Cunosc Castelul ca-n palmă; şi pe 
dinăuntru, şi pe dinafară. Ttrăiesc în el de vreo patruzeci de 
ani. Nimic interesant. Pe urmă, cred că ne-ar lua vreo cîteva 
luni să-l vizităm, chiar cu ordin de la înălţimea Sa Craiul să 
ne fie permisă intrarea peste tot. Sunt sute de încăperi, în 
unele, unii dorm, alţii, poate au întîlniri intime, sunt ambasade 
străine, unde nu prea avem acces fără permisiune din partea 
lor, sunt camere private, unde nu putem intra fără acordul străjii 
palatului sau a vreunui ministru... Nu-i deloc simplu. 

- Mda, se scărpină în cap Eroul, încurcat. Nu m-am gîndit 
la asta, de obicei, în jocuri sunt maximum zece-douăzeci de 
camere... Doar dacă este un labirint plin de monştri... 

- Să sperăm că aici nu avem ocazia să dăm peste ei, se arătă 
Zildir foarte împăciuitor, după care continuă: Nici să discutăm 
cu toţi locuitorii castelului nu este o idee prea realizabilă, sunt 
cîteva sute de oameni în jur. Cei mai mulţi nu ştiu nimic folositor, 
iar cei ce ştiu, nu prea spun. Mai sunt şi tot felul de palavragii, 
de unii nu scapi nici după cîteva ore... 

Eroul încuviinţă, gînditor. îşi aminti de cei cîţiva curteni 
întîlniţi în Marea Sală. 

- Cît despre găsirea, şi mai ales însuşirea obiectelor 
folositoare, trebuie să îţi amintesc că cei din garda palatului 
sunt destul de greu de corupt, iar din închisoarea regală se 
scapă foarte greu. Cînd ai amintit de beciurile Palatului, nu te-ai 
referit la închisoare, nu-i aşa? întrebă vraciul, plin de speranţă. 
Aşa am crezut şi eu, continuă, luînd semnul negativ făcut de 
Erou, din cap, în adevăratul lui înţeles. Dar te las să faci tu 
planul, ceva o ieşi pînă la urmă... 

Eroul se ridică, îşi dezmorţi picioarele şi spuse hotărît: 

- Să mergem. Vedem noi. Cum de fapt nu contează ce şi 
cum facem, orice facem este bine. Sau rău... adăugă cu o voce 
scăzută, sperînd ca vraciul să nu îl audă. 

Vraciul se ridică şi porni crăcănat în urma Eroului. Hitaiori se 
alătură celor doi fără nici un efort, se pare că statul îndelungat 

pe călcîie nu avea nici un efect asupra genunchilor lui. 

- Tu unde mergi, Hitaiori-san? întrebă Eroul îndatoritor. 

Prinţul îi privi pe rînd, uimit. Se pare că întrebarea îl pusese 

în cruntă încurcătură, atît de cruntă încît se aşeză pe saltea, 
cu bărbia sprijinită în pumn, cotul sprijinindu-l pe un genunchi 
adunat la piept. Stătu aşa cîteva minute, părînd să se gîndească 
intens. Pe cînd cei doi îşi pierduseră speranţa că vor auzi vreun 
răspuns, prinţul se lumină la faţă şi se ridică grăbit. Se duse 
şi luă katana atîrnată de perete, şi şi-o prinse la brîu. înainte 
ca Eroul să apuce să spună ceva, Hitaiori scoase sabia cu o 
mişcare fulgerătoare şi începu să taie aerul în jurul celor doi. 
Asta îi făcu pe cei doi să îşi muşte limba, stînd ţepeni şi tăcînd 
chitic, aşteptîndu-se îngroziţi să vadă bucăţi din haine, dacă 
nu şi din pielea sau carnea proprie, căzînd pe tatamiul curat. 
Din fericire pentru ei, nu se întîmplă nimic groaznic, tot atît 
de fulgerător katana dispăru în teaca lucioasă, iar Hitaiori se 
aplecă ceremonios în faţa celor doi. Eroul privi spre Zildir, iar 
acesta încuviinţă, cu ochii încă plini de groază. 

Porniră, deci. Eroul cu Zildir, şi Hitaiori după ei. L-ar fi 
întrebat din nou pe prinţul gipanghez unde se duce, dar îşi zise 
că o demonstraţie de folosire a săbiei, pe zi, era şi aşa prea 
mult. Spera însă, din tot sufletul, ca acel războinic cu minte 
de copil să îşi piardă interesul în noul joc, oferit de însoţirea 
celor doi oaspeţi de peste noapte, şi să dispară după un colţ al 
coridorului, ducîndu-se la treaba lui. 

Toată dimineaţa, cei trei colindară la întîmplare coridoarele 
Palatului. Eroul încercă în mai multe rînduri să intre în diferite 
încăperi; de cîteva ori le găsi încuiate, stăpînii lor fiind plecaţi, 
probabil, la mai ştiu eu ce activităţi, ceasurile apropiindu-se 
acum de prînz. Odată o cizmă se izbi de uşa trîntită în grabă după 
el de către Erou, altă dată întrebarea Eroului nu avu alt rezultat 
decît să facă sforăitul ocupantului adormit şi mai răsunător („E 
o gardă de noapte", şoptise Zildir, care altfel nu se amestecă 
deloc în activitatea Eroului. „Probabil nu a putut să doarmă 
prea bine în post..."); în sfîrşit, într-una din ocazii, ţipetele de 
plăcere ale unei doamne se transformaseră în ţipete la fel de 
răsunătoare de ultragiu. Aşa că, pe la amiază, înfometaţi, cei 
trei se opriră nehotărîţi în faţa unei uşi. 

- Să încerc şi aici? îl întrebă Eroul pe Zildir. 

- Ce importanţă mai are? răspunse acesta. Oricum nu s-a 
întîmplat încă nimic... 

- Hai să intrăm, se hotărî Eroul. După aceea ne ducem să 
mîncăm ceva. 

Bătură, deci. 

- Intră! se auzi de după uşă. 

Era un glas răguşit de om abia trezit din somn, de fapt, 
nişte horcăieli îi lăsară pe cei trei să înţeleagă că cineva, dincolo 
de uşă, încearcă să îşi dreagă glasul. Eroul deschise uşa şi îşi 
vîrî capul prin deschizătură, dovedind că învăţase cîte ceva în 
dimineaţa de colindat prin Palat. Aşa, putu să-l vadă pe stăpînul 
camerei bînd cu sete dintr-o carafă pîntecoasă, din porţelan alb 
şi lucios. 

Ocupantul camerei era un bărbat de vîrstă mijlocie, poate 
trecînd puţin spre vîrsta a doua, borţos, nemăsurat de gras, 
puţin cărunt pe la tîmple, destul de mic de înălţime, cu un cap 
cam ţuguiat - ritmînd parcă picioarele subţiri, încovoiate ca 
nişte seceri. Nişte sprîncene groase, unite deasupra nasului 
coroiat, îi dădeau o înfăţişare fioroasă, expresie contrazisă 
cumva de ochii de un albastru pur şi senin, blînzi şi calzi. Era 
îmbrăcat într-un halat alb, destul de scurt, care îi lăsa picioarele 
crăcănate îmbrăcate în pantaloni de in alb-murdar descoperite, 
cu un şorţ odată alb şi curat, pe deasupra, şorţ acum de o 
culoare îndoielnică, destul de soios - imaginea tipică a unui 
bucătar, dacă Eroul văzuse vreunul pînă în acest moment. 

- Nu deranjăm? întrebă Eroul, cam tardiv, băgîndu-şi şi 
restul trupului după cap, prin deschizătura uşii. La aceste vorbe, 
personajul se înecă, începu să tuşească violent, iar carafa pusă 
pe lîngă masă se făcu ţăndări de podeaua de lemn. 

- Acum ce mai contează?! răspunse bucătarul, nu foarte 
binevoitor cînd îşi reveni din tuse. Se pare că lichidul din carafă 
nu ajutase prea mult la alungarea mahmurelii, iar spargerea 
carafei, nici atît. M-a pus şefu' să frec toate oalele şi cratiţele 
lună, mi-a luat toată noaptea, am ajuns în pat doar spre 
dimineaţă. 

Bucătarul spuse aceste vorbe fără ranchiună, ca pe un fapt 
divers şi des întîmplat. Glasul i se făcuse între timp blînd şi 
molcom, părînd să întărească impresia lăsată de ochi - mai puţin 
de sprîncene. Eroul se apropie de el, şi văzu că erau aproape de 

aceeaşi înălţime, doar burdihanul bucătarului ocupînd un volum 
probabil dublu. în urma Eroului veneau ceilalţi doi tovarăşi ai 
acestuia, Zildir, clipind a recunoaştere către pîntecos, şi Hitaiori, 
privind curios în jur. 

- Cu cine am onoarea? păru bucătarul să îşi amintească de 
bunele maniere. Pe Vraci îl ştiu, deşi nu am avut cinstea să îl 
cunosc pînă acum. Vorbea destul de ales pentru un bucătar, 
dovedind o educaţie temeinică. 

- El este Eroul, se vîrî în discuţie Zildir. Iar acesta-i Hitaiori- 
san, ambasadorul din Jipang. 

- Cinste! se înclină bucătarul, ceremonios, din şale; cel puţin 
aceasta îi fusese intenţia, burdihanul împiedicîndu-l însă să 
ducă reverenţa la bun sfîrşit. Felimon e numele meu. Mi se mai 
spune Felimon Brutaru, deşi sunt calfă la bucătărie. 

Cu asta, fruntea i se cam înnegură, şi un oftat greu îi ieşi din 
gîtul gros, sau poate chiar din străfundurile pîntecului imens. 
„O altă nefericire umană!" gîndi Eroul, nu tocmai curios, ba 
chiar puţin îngrijorat. Se pare că cei nefericiţi simţeau îndemn 
să i se alăture. în mod cert, nu era loc în trupa lui pentru o calfă 
de bucătar, pîntecoasă, trecută binişor de miezul vieţii! 

- Bucătărie! exclamă Zildir, amintindu-şi că ceaiul fierbinte 
băut pe stomacul gol nu se putuse numi mic-dejun. Ghiorăielile 
din stomac îi aminteau că nu mai mîncase de mult, iar ceasul 
amiezii sosise, se pare. Artrebui să facem o vizită pe acolo, dacă 
tot este să vizităm Palatul. Bucătăria este un loc interesant, 
cred că merită vizitat... Vraciul păru să ceară încuviinţarea lui 
Felimon, privind spre acesta, plin de speranţă. 

- Da' de unde!?! îi spulberă acesta aşteptările. Un loc plin 
de mirosuri grele, de unsoare, de fum, de aburi... Gălăgie şi 
zbierăte, mai ales din partea Şefului. Muncă multă, fără sfîrşit... 
Dacă ar fi după mine, nu aş mai călca pe acolo în tot restul 
zilelor ce mi-au mai rămas! 

Părerea, cam subiectivă ce-i drept, a calfei de la bucătărie, 
nu păru a-l descuraja pe vraci. 

- Pînă la urmă, este totuşi cel mai interesant loc pe care îl 
putem vizita la această oră, în situaţia în care suntem. Mai ales 
că bucatele de prînz sunt probabil gata de-acuma! O lumină 
pofticioasă îi trecu prin ochi şi completă: Sau pot încerca să 
aduc ceva de pe acolo, să vedem ce avem la masă pentru azi. 

- Ai promis să nu faci nici o vrajă cînd eşti cu mine! apucă să 
strige Eroul, peste cuvintele acestuia suprapunîndu-se cuvintele 
lui Felimon: 

- Păi să mergem la bucătărie, dacă asta vă este dorinţa! 
Se pare că şi bucătarul auzise de faima destul de dubioasă a 
vraciului pofticios. O încercare nereuşită a acestuia i se părea, 
probabil, mult mai puţin dorită decît o vizită la mult prea urîta 
bucătărie. Trebuie, de altfel, să mă pregătesc să intru în tură. Cu 
voi sau fără voi, tot aveam să mă duc jos. Această completare 
veni cu acel glas blînd şi extrem de trist, cu care Eroul începu 
să se obişnuiască. 

Fără a mai pierde mult timp, cei patru porniră spre 
bucătărie, după ce Felimon încercă să încuie cu grijă camera 
după el, reuşind doar să rupă cheia. Oftînd, băgă restul de 
cheie în buzunarul şorţului, unde un clinchet metalic îl făcu pe 
Erou să bănuiască că bucata de metal îşi găsise locul alături de 
alte surate care trecuseră prin aceeaşi încercare, cu rezultate 
similare. 

în frunte mergea Zildir, care se pare că ştia destul de bine 
drumul prin Palat. Calfa se alătură Eroului, ceata fiind încheiată 
de tînărul gipanghez care, de la părăsirea cartierelor ambasadei, 
nu mai scosese nici o vorbă. 

- Ştii? mama făcea nişte plăcinte ce nu s-a pomenit! Limba 
plimbată lacom peste buzele pline îi susţinu opinia. De mic copil 
nu m-am mai săturat mîncînd la plăcinte! Şi cozonacii... Aici, 
pîntecosul păru să cadă în reverie. Eroul îl lăsă în gîndurile lui, 
ocupat mai ales să ţină pasul cu mersul din ce în ce mai rapid 
al vraciului. Se pare că bucătăria începuse să acţioneze ca un 
magnet asupra acestuia... 

- Mai făcea şi pîine, reluă Felimon discuţia, după o vreme. 
Aveam o mică brutărie jos, în Tîrg. Pe urmă, pe tata l-a apucat 
dorul de ducă, şi dus a fost. Mama se descurca mai greu cu 
negustoria, iar eu eram încă mic. Nu că eu m-aş descurca mai 
bine... recunoscu destul de sincer calfa. O mai ajutam la copt, 
ba începusem să învăţ să fac şi eu cîte ceva... Pe urmă ea a 
căzut la pat şi nu am mai putut să ne plătim hangaralele. După 
ce am îngropat-o, a trebuit să mă bag calfă la alţii. Din păcate, 
nu am mai reuşit niciodată să lucrez într-o brutărie. Ah! Mirosul 
curat şi pur al pîinii, al colacilor, al plăcintelor... 

- Taci, brutare, din gură, că mi-e foame şi fără să te mai 
ascult pe tine! bodogăni vraciul, lungind şi mai mult paşii, 
destul de lungi oricum. Cei doi, cu picioare mult mai scurte, 
abia reuşeau să-i ţină pasul. Hitaiori îi urma ca în transă, fără 
nici un semn care să indice că pentru el are vreo importanţă 
viteza cu care se mişcau. 

- Cei de la bucătărie nu m-au lăsat niciodată să fac pîine, 
continuă Felimon trist, părînd să nu-l fi auzit pe Zildir. Am ajuns 
la bucătărie, nu la brutărie, şi nimeni nu înţelege ce mi-e în 
suflet. După cîteva întîmplări nefericite, cei de la brutărie nu 
vor cu nici un chip să mă ia la ei... Bucătarul nu păru doritor 
să dea amănunte despre întîmplările acelea nefericite. Vraciul, 
deşi părea că ştie despre ce întîmplări era vorba, nu dădu nici 
el nici o explicaţie. 

„Doamne! Numai de asemenea specimene am parte pe 
aici?" se întrebă Eroul, referindu-se la toţi cei trei tovarăşi ai săi 
de plimbare. Dar nu-şi rosti gîndul cu voce tare. Felimon era 
destul de trist aşa cum era, iar asemenea opinii nu ar avea nici 
un efect asupra celorlalţi doi: Zildir, de obicei, se prefăcea că nu 
aude, iartînărul războinic oricum nu pricepea mai nimic. Noroc 
că paşii lungi şi repezi ai vraciului îi duseră în faţa bucătăriei. 

Felimon nu păru să fi exagerat prea mult în opiniile lui despre 
bucătărie. Odată cu o larmă de nedescris, în care se puteau 
deosebi cu greu voci, ţipete, urlete, tingiri lovite, clocote, 
sfîrîieli, vase scăpate pe jos, ba chiar şi guiţat de porci, mugete, 
hămăieli, pe uşa larg deschisă năvălea şi un miros greu, cu 
arome plăcute peste care se suprapuneau izuri puturoase de 
ulei rînced şi ars, mîncare stricată, legume putrezite, zoaie şi 
altele, mai greu de identificat. 

- Ha! Divin! gemu vraciul încîntat, trăgînd aer pe nările lăţite 
ca două pîlnii, după care se repezi înăuntru. Ceilalţi trei tovarăşi, 
chiar şi Eroul, care privea cu îndoială în jur, îl urmară la fel de 
grăbiţi. Abia acum începură să-şi simtă şi ei stomacurile goale. 

Odată aflaţi înăuntru, constatară că mirosul de mîncare era 
cu mult mai plăcut decît păruse pe hol. Aşa că se luară după 
Felimon, care dovedea că îşi cunoaşte bine bucătăria, reuşind să 
se strecoare printre grămezile de vase, dărîmînd numai cîteva 
din ele. în mai puţin timp decît mi-a luat să vă povestesc toate 
astea, cei patru stăteau la o masă unsuroasă, cu cîte un platou 

mare, plin de mîncare, în faţă. Pentru cîteva momente, nimeni 
nu vorbi, ocupaţi fiind să înfulece bucatele împărăteşti din 
platouri, chiar şi gipanghezul uscăţiv păru să uite, deocamdată, 
de obiceiurile de acasă. între timp mai aruncau cîte o privire 
prin sala mare şi înaltă a bucătăriei, cu tavanul negru, unsuros, 
cu vetrele duduind sub para cărbunilor şi butucilor de lemn, 
cu bucătari şi calfe fugind de colo pînă colo, mestecînd în 
oale şi cratiţe, sau stînd pe scăunele, curăţind zarzavaturi şi 
legume, jumulind păsări, tocînd cărnuri, sau mai ştiu eu ce alte 
îndatoriri, sub supravegherea unei duzini de bucătari, aceştia 
din urmă cu toţii mişcîndu-se ca într-un balet regizat de Şeful 
Bucătar, o aschimodie de om, aproape chel, cu un fel de turban 
alb înfăşurat în jurul puţinului păr rămas. 

- Aici îmi duc eu veacul, mormăi calfa printre bucăţile 
de mîncare care dispăreau ca prin farmec, cu o repeziciune 
incredibilă, în gura parcă fără fund. în timp ce, ceilalţi meseni se 
chinuiau să-şi golească platourile umplute generos de Felimon, 
acesta reuşise să treacă victorios la al cincilea platou, fără să 
dea semne că s-ar opri din munca dinţilor. Eu de obicei lucrez 
spre seară, aşa nu stau în calea celorlalţi... Nu ştiu cum se face, 
dar de fiecare dată se produc tot felul de încurcături cînd lucrez 
cu ei împreună. M-au pus, deci, să curăţ vasele, să fac curat 
prin bucătărie... chestii de-astea... 

Eroul privi la mizeria din jur. Dacă asta se putea numi 
curăţenie... 

- Aşa am parte şi de hrană pe plac. Tot ce rămîne prin oale 
este al meu... Ce rămîne după mine, se duce la porci. 

- Îhîm... mormăi vraciul. îmi plac porcii serviţi la Palat, slabi 
şi cărnoşi. Nu ştiam cum reuşesc să-i ţină aşa, fără prea multă 
grăsime. La un moment dat, începusem să cred că cineva îi 
fugăreşte toată ziua, să nu se îngraşe... Eroul îl privi uimit: 
Zildir vorbea foarte serios, nu puteai şti dacă face o glumă sau 
chiar îl lăuda pe bucătar. 

- Aşa, rîzi şi tu de mine, zise bucătarul fără ranchiună. Un 
singur lucru nu-mi place, îşi continuă el discursul început încă 
dinainte de a intra în bucătărie. De multe ori rămîn pînă noaptea 
tîrziu, chiar pînă spre dimineaţă. Şi mă aştept în fiecare clipă să 
mă trezesc cu vreun monstru privind peste ceafa mea... 

- Ce monstru? De unde? întrebă vraciul, scobindu-se printre 

dinţi cu unghiile lui lungi şi nu prea curate. 

- Din subterane. De sub vreo sobă, ceva. Sau dintr-un dulap. 

- Aha, dădu Zildir nepăsător din mînă. De ce nu de sub pat? 

- Pentru că patul este în camera de la etaj, în aripa estică, 
de-aia. Iar subteranele sunt sub bucătărie, de-aia nu de sub 
pat, se răţoi bucătarul. 

- Stai puţin, tresări Eroul. Tu spui că sunt subterane în 
dreptul bucătăriei? De unde ştii? 

- Chiar, de unde ştii asta? întrebă şi Zildir. Trăiesc în cetate 
de peste patru decenii, e prima oară că aud de ele... 

- Uiţi că eu sunt ucenic la bucătărie de peste douăzeci de 
ani? Nu ştiu multe despre alte părţi ale cetăţii, dar bucătăria o 
ştiu ca pe buzunarul meu. 

Parcă pentru a arăta că mai sunt lucruri neştiute de el 
în bucătărie, Felimon se apucă să caute pe rînd, prin toate 
buzunarele, pînă găsi - mai mult întîmplător -, în halat, o 
batistă mare şi mototolită. Cu ea îşi şterse fruntea năduşită, 
după ce avusese grijă să-şi sufle nasul, zgomotos. 

- Şi unde sunt aceste subterane? insistă Eroul. 

- Nu ştiu. Nimeni nu ştie. Dar sigur sunt subterane chiar aici. 
Uneori se aud zgomote venind de dedesubt. Alteori aud gemete 
sau urlete... Cîteodată mai lipseşte cîte ceva din mîncare... 
Ceilalţi cred că o arunc eu... 

- Am auzit şi eu cînd şeful te-a ameninţat cu bătaia dacă mai 
arunci mîncarea la gunoi. Chiar aşa, de ce o arunci la gunoi, 
cînd o poţi da la porci, întrebă vraciul, care era evident că nu 
avea o părere prea bună despre sărmanul ucenic. 

- Asta-i o minciună! se împotrivi, cu tristeţe, bucătarul. 
Cum o să arunc eu mîncare proaspătă? Felimon se cutremură 
la această idee înfiorătoare. 

„Chiar aşa", gîndi Eroul. „Bucătarul mai degrabă şi-ar tăia o 
mînă decît să arunce mîncarea." Privi cu scîrbă la Felimon care 
trecea cu un aer firesc, fără semn că ar avea de gînd să se 
oprească, la a treisprezecea farfurie... 

- Păi, atunci, asta este ce ar trebui să facem în continuare, 
spuse el cu voce tare. Să căutăm intrarea spre subterane şi să 
vedem ce-i pe acolo. 

- Eşti sigur, că asta esteceea ce vrei să faci? întrebă magul, 
cu îndoială în glas. Se pare că nu uitase cuvintele bucătarului 

despre monştri, gemete şi urlete venind de acolo. în ciuda 
impresiei proaste pe care o avea faţă de burtos, prefera să nu 
fie el cel care îi confirma temerile. 

Bucătarul nu păru să bage în seamă opiniile discutate în 
jurul lui, terminînd de lins a paisprezecea farfurie, ca unul care 
nu se considera a face parte din ceata Eroului. Ca de obicei, 
Hitaiori nu avea nici el o părere proprie. între timp, începuse să 
danseze în faţa uşii deschise a unei sobe, privindu-şi cu interes 
umbra proiectată pe perete de flăcările roşiatice. 

- Aşa este în jocuri, ţi-am spus. Nu ştiu ce altceva am putea 
face... 

- Şi dacă dăm de monştri? 

- Să sperăm că nu dăm... Dar trebuie să pornim de undeva. 
Avem nevoie de informaţii, să putem merge mai departe. Pînă 
acum nu am întîlnit nimic interesant... 

- Chiar aşa, de burtos puteam da şi în tîrg, la vreo petrecere. 
Nu ştiu cum face, dar una nu-i scapă... 

Bucătarul se apucase să-şi caute din nou batista prin 
buzunare. Aşa că Eroul se grăbi să golească cele cîteva farfurM, 
aranjate frumos în faţa burtosului, înapoi în cratiţa uriaşă. îi 
venea rău numai la gîndul că îl va vedea pe acesta golindu-le 
în gîtlejul fără fund... 

- Mai vreţi să mîncaţi ceva? întrebă bucătarul, nevinovat. 
Uite, oala e plină, pînă vin slujitorii ce cară cazanele spre sălile 
de mese... 

Nu reuşi să termine cuvintele. între timp se rezemase de 
soba uriaşă, de unde sări înapoi ca ars. Chiar ars! Pusese palma 
pe plita încinsă. Sărind, dărîmă coşurile cu pîine proaspătă. 
Asta n-ar fi fost nimic, dar nu se ştie cum, picioarele sobei 
uriaşe se frînseră sub greutatea sărmanei calfe, şi toate oalele 
şi cazanele pline cu mîncare, gata de a fi duse spre ospătarea 
locuitorilor cetăţii, se prăvăliră printre mese... Pe podelele de 
piatră, tocanele, fripturile, plăcintele, ciorbele, salatele... se 
amestecară cu pîinile proaspăt coapte şi cu vinul scurs dintr-un 
butoi spart - cine mai ştie cum. 

- Na-ţi-o frîntă că ţi-am dres-o, îngăimă Felimon, şi dădu să 
se ia de păr. Numai că nu prea avu de ce să se ia, capul pleşuv 
ferindu-l de noi dureri. „Din prea mult smuls?" se întrebă în 
sine Eroul, gata să izbucnească în rîs. 

- Mă omoară! Asta-i toată mîncarea de prînz, pentru tot 
Palatul. Şi raţia oştenilor... Ei au palma grea, ba uneori folosesc 
şi coada suliţelor... Trebuie să dispar înainte să vină după hrană! 

Zicînd astea, se repezi, cu un guiţat de spaimă, sub o masă, 
într-un colţ al bucătăriei. Bineînţeles, dădu din grabă cu ţeasta 
de perete... şi dispăru! Cei trei, care îl urmăriseră cu privirea, 
se uitară uimiţi unul la celălat. 

- Uşa! Trecerea secretă! îngăimă vraciul, pornind cu paşi 
şovăitori spre masa sub care dispăruse bucătarul. Ia să vedem, 
continuă Zildir, vîrîndu-se cu grijă sub masă. După care întinse 
mîna şi pipăi peretele. Nu avu timp să-şi împărtăşească 
impresiile, dispărînd şi el. 

- Acum ce facem? îl întrebă speriat Eroul pe Hitaiori. în 
spaima lui uitase că gipanghezul nu prea avea sfaturi de dat. 
Bineînţeles, acesta îi întoarse o privire tîmpă, aşa că Eroul 
nu pricepu dacă Hitaiori îi înţelesese întrebarea, sau măcar 
cuvintele rostite. Oricum, un gînd păru să-i treacă prin căpăţînă: 
cu o mişcare fulgerătoare smulse de pe spate un băţ - care se 
dovedi a fi o suliţă scurtă din lemn de bambus - şi împunse cu 
un icnet scurt peretele din colţ, unde pusese vraciul mîna cîteva 
secunde mai înainte. După care dispăru, cu suliţă cu tot. 

- Acum eu ce fac? se întrebă singur Eroul. îşi simţea capul 
tot atît de lipsit de idei, ca şi tigva tînărului prinţ străin. Dacă 
înainte îi fusese teamă că se trezeşte cu un nou tovarăş de 
aventură - în persoana burtosului -, acum îl apucase o adevărată 
groază că va rămîne fără nici un tovarăş. Poate că trebuia să-i 
urmeze, regulile jocului nu erau făcute de el. Se aplecă sub 
masă şi atinse peretele, aşteptîndu-se la orice. 

(în care, neavînd saltea de puf, 
e bună şi perna de piatră) 



C hiar la asta Eroul nu se aşteptase. Se trezi călare în spatele 
lui Hitaiori care, cu o mişcare fulgerătoare, îl aruncă peste 
umăr. Norocul Eroului se dovedi dublu: pe de o parte, faptul că 
nu se grăbise în urma gipanghezului, îi dăduse acestuia răgazul 
necesar să-şi pună suliţa la loc. Deci, apărarea instinctivă o 
făcuse cu mîna goală şi nu cu ascuţişul suliţei. Pe de altă parte, 
cînd încercă să se adune de pe jos, constată cu uimire că nu are 
nici un os frînt: aterizaseîn braţele pufoase ale bucătarului. „Iată 
că şi burtosul e bun la ceva", îşi spuse cinic, neluînd în seamă 
scîncetele acestuia. „Aventura pare să continue mulţumitor... 
Fără acest noroc porcesc, ea se putea termina înainte de a 
începe!" 

- Unde suntem? încercă să se arate practic. 

- De unde să ştiu?! veni glasul vraciului de undeva, din 
întuneric. într-o hrubă, undeva... 

- Norocul meu, precis! scheună bucătarul. Am ajuns în 
pivniţa Palatului! 

- Devine interesant, comentă Eroul. Credeam că ne vom 
învîrti pînă la bătrîneţe, prin Palat. 

- Nu v-am spus că am auzit uneori gemete şi urlete 
înfiorătoare? Cine ştie ce monştri colcăie pe aici... 

- îl avem pe Hitaiori cu noi, încercă Zildir să-l îmbărbăteze 
pe burtos. Mai bine se abţinea: crezînd, probabil, că întunericul 
din jur vestea trecerea zilei, prinţul adormi instantaneu - cu 
capul pe o piatră. Sforăitul lui groaznic fu singurul răspuns la 
comentariul vraciului. 

- Poate îi fugăreşte cu sforăitul... încercă Felimon să-şi facă 
singur curaj. 

- Dacă nu-i atrage... îl mîncă limba pe Erou. îi răspunse 
foşnetul neliniştit al bucătarului. 

- Păi, să fac lumină... începu să le sugereze vraciul, dar 
vorbele îi fură acoperite de strigătele pline de groază ale 
celorlalţi doi: 

- Nu, nu! Dacă nu umpli hruba de fum şi flăcări, precis ne 
aduci tavanul în cap! 

- Bine, bine... acceptă Zildir, el însuşi nu foarte sigur de 
rezultatele vrăjii. Şi atunci ce facem? 

- Să aşteptăm, ce putem face? îşi dădu Eroul cu părerea. Tot 
nu ne grăbim niciunde, iar Hitaiori doarme. 

- Ei da, poate se luminează... îi plăti Zildir poliţa, sarcastic. 

- Nu, dar poate dă cineva peste noi... 

- Ferească Marele Zeu! îl întrerupse bucătarul. 

- Să ne culcăm şi noi, propuse vraciul 

- Să ne taie gîtul în somn? se împotrivi burtosul. 

- De parcă are importanţă cum ne taie gîtul. Mai bine propune 
tu ce să facem, dacă nimic nu te bucură, îşi arătă vraciul 
nemulţumirea. Aia nu, aia nu... Mai bine aprind o lumînare! 

- Stai, stai... Are dreptate Eroul. Hai să mai aşteptăm puţin. 
Dar să stăm treji, să nu dea cineva peste noi în somn. Oricum, 
abia e trecut de amiază... 

- Uneori trag un puişor de somn imediat după masă, mărturisi 
vraciul. Cum vrei să stăm treji aşa, pe întuneric? 

- Vă povestesc povestea vieţii mele, se oferi bucătarul. 

- Peste cîteva ore ne ia foamea, peste alte cîteva murim de 
sete... mormăi morocănos Zildir. Crezi că treci de anii copilăriei? 

- Nu vă spun decît ce este important... 

- Lasă-I, vraciule, să spună, se amestecă Eroul. Ţi-am 
ascultat şi ţie povestea, şi nu ne-a albit părul. Dacă ne plictisim. 

îi spunem să tacă. 

- Aşa, aşa... se bucură Felimon. Nu îşi povestise niciodată, 
nimănui, viaţa. Se bucură, deci, de ocazia ivită, precum se 
bucură şi de faptul că în hruba pustie nu avea ce dărîma... 



Povestea bucătarului 



Eu nu ştiu prea bine să povestesc, începu bucătarul. 
Nici nu cunosc prea multe poveşti... Mama era bolnavă 
cînd ajunsesem la vîrsta de a înţelege poveştile... Ştiu, 
numai ce mi s-a întîmplat mie, şi nici măcar această 
poveste nu este prea interesantă... Nu o să mă lungesc 
prea mult, nici nu o să vă povestesc întreaga viaţă, dar 

0 să vă povestesc o întîmplare, care mi se pare mai 
interesantă. Aşa ne vom cunoaşte mai bine... 

Eu m-am născut într-o familie de brutari. Toţi ai mei 
- şi şirul lor se pierde în negura timpului - au copt pîine. 
Ei, nu numai pîine, ci şi colaci, cozonaci, dulciuri de tot 
felul... Tot, adică, ce se face din aluaturi. Familiei mele 

1 s-a dus vestea încă din vechime. Unul din strămoşii 
mei, brutarul lui Albinuş, moştenise deja slujba de la alţi 
înaintaşi... Care va să zică, noi eram brutari împărăteşti 
încă de pe vremea Palatului Vechi, de-acum cîteva sute 
de ani. Nu sunt multe familii care se pot uita înapoi peste 
veacuri, ca noi. Desigur, cu excepţia nobilei familii a 
vracilor, se plecă el în întuneric spre locul în care bănuia 
că stă Zildir, chiar dacă acesta nu putea să-l vadă. După 
care continuă amărît: 

Of! Primul, deci, despre care se se pomeneşte în 
cronici este unul din marii mei strămoşi, meşterul brutar 
Velicu. Nici nu ştim la curtea cărui împărat a fost brutar, 
pentru că despre vremea lui se pomeneşte chiar aşa: 
vremea Velicului... 

- Albiraş al IlI-lea era împărat, se băgă Zildir. 

Aşa. El a inventat pîinea cu crusta groasă şi crocantă 
şi cu miezul pufos şi alb. Pînă atunci, oamenii mîncau 
numai lipii coapte în spuză - el a inventat şi cuptorul de 
pline! Acum orişice gospodărie are un cuptor, ori în casă, 
ori în grădină, dar pe atunci, numai Palatul avea unul. 
Eh, heh..., oftă din nou. 

Alt strămoş, meşterul Cazimir, pe timpul lui Albieş 

- el a fost primul brutar al acestei cetăţi - a inventat 
aluatul acela de se foloseşte la prăjituri mai mult. Numai 
la curtea lui Albieş se mînca aşa ceva. Şi atunci trecuseră 
pe-aici trimişii craiului frîncan, iar cînd s-or întors 
acasă, nu au povestit decît de minunea de plăcinte de la 
curtea albinilor. Voind să se convingă pe propriile papile 
gustative, că vestea plăcintelor nu era doar o exagerare, 
a venit şi împăratul frîncan cu toată familia, s-au şi 
încuscrit cu împăraţii noştri... Nu se mai dădeau duşi de- 
aici, numai să le spună numaidecît cum se fac plăcintele 
ălea. Au încercat să-l cumpere pe Cazimir cu greutatea lui 
în aur! Pînă la urmă, şi-au dat fata crăiţă fiului lui Albieş şi 
insulele Rodeie, din Marea cea Mare, drept zestre - ălea 
de le luară alimanii mai nu de mult. Aşa a plecat craiul 
frîncan cu ştiinţa de a face aluatul strămoşului meu, şi 
era mai bucuros decît atunci cînd Popa îl unsese Crai al 
Apusului, împărat al împăraţilor - urmaş al marilor crai, 
din vechime. De atunci, frîncanii fac plăcintele cu aluat 
„carmizir", aşa i-au pocit ei numele străbunului meu... 
Dar acum toată lumea îi zice „aluat frîncan"... 

Of, of, of... Şi au mai fost şi alţii! La noi în familie, 
coptul pîinii este o artă! Unul a inventat torta, altul alviţa 

- cea cu care acum se laudă alimanii, altul plăcinta cu 
brînză, şi tot aşa... pînă la mine, of! Şi cu mine se termină 
linia noastră glorioasă de brutari şi, după mine, nu mai 
rămîne nimeni să ne ducă tradiţia mai departe... Uite, 
astea-s chifle? 

Scoase o chiflă din buzunarul şorţului - dacă l-ar fi întrebat 
cineva, nu ar fi ştiut să-i spună cum a ajuns acolo. Oricum, 
ajunsese de mult, era tare ca piatra... Văzu că nu are cui o 
arăta pe întuneric, aşa că încercă să muşte din ea, după care 

o aruncă scîrbit. Mai bine n-o făcea, căci sforăitul prinţului se 
opri brusc şi se auziră nişte înjurături pe limba gipangheză. Din 
cauza amărăciunii, bucătarul nu păru să-l audă, dar ceilalţi abia 
îşi stăpîniră hohotele de rîs. 

- Mda, e trist... spuse Eroul, bucuros că întunericul îi 
ascundea faţa pe care se lăţise un zîmbet. 

- Lasă, nu te feri, ştiu că îţi vine a rîde. Se pare că asta face 
parte din blestemul meu - în preajma mea oamenii nu pot fi 
trişti. 

- De ce eşti bucătar şi nu brutar? îl întrebă Eroul, mai mult 
pentru a schimba vorba. 

- Pentru că nu pot fi. Lăsaţi-mă să-mi continui povestea, se 
învioră burtosul. 

- Nu ai povestit încă nimic, zise vraciul. 

Da, aşa-i, recunoscu Felimon. V-am spus că nu mă 
pricep. Ei, cînd eram mic, eram bucuria părinţilor. încă 
un nou-născut care să ducă tradiţia familiei mai departe! 
De unde să ştie ei, of?... Vine într-o zi o femeie din străini, 
pe stradă. Nu avea cu ea decît o fetiţă, puţin mai mică 
decît mine, abia învăţase să meargă. Sărace, obosite, 
cine ştie de unde veneau... Şi flămînde, abia se tîra biata 
femeie, sfîrşită de puteri... 

Eu eram pe uliţă, pe pragul casei, muşcînd dintr-un 
coltuc de pîine. Pîine împărătească, doar tata era brutarul 
Craiului! Oamenii de rînd nu aveau parte de aşa ceva... 
Şi nu ştiu cum, mi s-a făcut milă de femeie şi de copila 
ei, şi m-am ridicat de pe prag şi le-am dat lor coltucul. 
Femeia s-a oprit, s-a uitat în jos spre mine şi mi-a zîmbit, 
obosită. A împărţit coltucul, a dat mai mult fetiţei, ea 
oprindu-şi o coajă... Iar după ce a mîncat s-a luminat la 
faţă, iar fetiţa a bătut din mînuţe, fericită, rîzînd. 

„Minune mare, a strigat străina. în viaţa mea nu am 
mîncat asemenea pîine - şi am umblat pămîntul ăsta 
peste tot! Şi alte pămînturi... Dar pîine ca cea pe care 
ne-ai dat-o tu, nu am pus în gură. Să ai parte de bucurie, 
băiete, că ai inima bună şi miloasă, şi să se bucure cu 
tine toţi cei ce-ţi stau în preajmă." Ăsta a fost primul 
blestem... 

- Ăsta-i blestem? se miră Eroul. Mi se pare mai degrabă o 
binecuvîntare... 

- Ţi se pare, pentru că nu ştii tot. Cînd era mama bolnavă, 
zîmbeam ca un tîmpit şi toţi în jurul meu se bucurau... La 
înmormîntarea mămucăi nu am putut vărsa o lacrimă, iar lumea 
se veselea ca la nuntă... Ehei... Mă alungă de la orice festivitate 
mai oficială, înmormîntare, execuţii... Peste tot încep oamenii 
să se veselească, ptiu! 

Cei trei ascultători pufniră în rîs, fără voia lor. Chiar şi Zildir. 

- Ho, ho, ho... Cînd a venit craiul moskal în vizită şi am făcut 
mica mea vrajă... hihihi, cea cu căleaşca... ambasadorului, 
hohoho... de s-au trezit ambasadorul şi suita lui, hihihi... pe 
creneluri, cu caleaşca în cap, hohoho... toată lumea rîdea ca 
la circ, chiar şi împăratul, huhuhu... deşi ambasadorul moskal 
ameninţa, rîzînd, cu războiul, hohoho... 

- Aşa-i, îmi amintesc, zise Felimon, trist. Asta pentru că mă 
nimerisem eu pe acolo, de fapt, încercasem să prind caii de 
frîu... Noi am ajuns în ghereta portarului... 

- Ha ha ha... 

- Nu a fost război pentru că ambasadorul nu s-a putut opri 
din rîs în faţa Marelui Ţîr, povestindu-i. Cred că acum el e în 
Marele Nord, hihihi..., nu se putu opri vraciul. 

- Ha ha ha... Ei, şi? Cine era femeia aia? întrebă Eroul, 
încercînd să-şi oprească rîsul. îşi dădu deodată seama că 
rîsul era stupid, că vocea brutarului suna plină de o tristeţe 
nemărginită... Era aici ceva nu tocmai în regulă... E drept că ei 
se veseleau, dar era atît de puţină bucurie/ 

Hai să vă povestesc mai departe. Atunci şi-au văzut 
de drum, fetiţa întorcînd cînd şi cînd faţa spre mine. Cînd 
să dispară după colţul străzii, mi-a făcut semn cu mîna, 
ca un îndemn, ca o promisiune... O vreme nu le-am mai 
văzut, apoi au apărut din nou, deodată... Au venit spre 
seară, voiau să vorbească cu tata. Tata era, ca de obicei 
seara, la brutăria Palatului; aluatul se frămîntă noaptea, 
ca pîinea să fie gata dimineaţa, în zori. Mama ştia asta, 
şi mai ştia ceva ce eu nu ştiam. A încercat să o refuze 
pe femeie, dar aceasta a convins-o, nu ştiu ce i-a spus. 
M-a trimis cu ele, să le duc la tata. Eu m-am bucurat, îmi 

părea bine că o văd din nou pe fetiţă şi că o să mergem 
împreună, dar mama m-a petrecut cu o privire tristă, 
pe care nu o pot uita, de atunci... înainte să plec, am 
căutat în dulap nişte prăjituri, întotdeauna aveam ceva 
proaspăt... Pe drum le-am împărţit cu ea. Mama ei, dacă 
femeia aceea era cu adevărat mama ei, a gustat pe rînd 
din toate, de parcă se temea să nu fie stricate, dar după 
aceea, ne-a lăsat să le mîncăm împreună, privindu-ne cu 
ochi blînzi... 

Cînd am ajuns la Palat, străjile ne-au lăsat să trecem 
spre brutărie, erau învăţate cu mine, să trec, uneori, la 
ora aceea tîrzie. Dar tata nu a fost foarte bucuros să ne 
vadă, nu voia pe nimeni lîngă el cînd frămîntă aluatul, 
după secretele transmise în familie, de generaţii. 

„Om bun", a zis femeia, „am venit să te rog să mă 
primeşti calfă..." 

Aici a trebuit să se oprească, pentru că tata a izbucnit 
în rîs. Tata nu era om rău, dar se dezvăţase să mai trăiască 
printre oameni. Noaptea frămîntă aluatul, dimineaţa 
cocea pîinea, ziua dormea... Se sălbăticise şi nu mai avea 
decît un gînd: meseria şi faima lui de brutar împărătesc. 

„M-au rugat mulţi să îi iau calfe", zise el femeii. 
„Meşteşugari şi negustori de faimă, boieri de seamă, ba 
chiar şi prinţi! Şi i-am refuzat pe toţi, pentru că taina 
meseriei noastre se dă din tată în fiu, numai în familia 
noastră. Dar niciodată nu a venit o femeie străină să 
ceară aşa ceva, de cînd este neamul nostru neam de 
brutar! Te văd că vii de prin alte ţinuturi şi îmi zic că nu 
ştii obiceiul pămîntului, şi te iert." 

După care îşi văzu, liniştit, de frămîntat, de parcă 
nimic nu se spusese. 

„Om bun", vorbi femeia din nou. „Abia am ajuns în 
cetatea asta, singură, obosită şi săracă, numai cu copilul 
ăsta la sufletul meu. Am mai lucrat ca pităriţă, lasă-mă 
să lucrez sub povăţuirea ta. Că altfel, ne vom prăpădi 
amîndouă... Dacă nu îţi este milă de mine, ai milă de 
copila asta, că nu a ajuns încă să cunoască viaţa..." 

„Femeie, ţi-am spus că nu se poate. Uite, îţi dau zece 
galbeni de aur, aveţi cu ce trăi un an de zile. Mai mult nu 

am nici eu, şi am familie de ţinut. L-ai cunoscut pe fiul 
meu..." Nu era om rău tata, ajuta întotdeauna pe cei în 
nevoie - cînd putea. Dar nu putea călca datina familiei! 

„Om bun", zise femeia a treia oară, şi un fulger 
întunecat trecu prin ochii ei luminoşi, umplîndu-mă 
cu fiori de gheaţă. „Nu am venit să cerşesc, nimeni în 
familia mea nu a cerşit. Am căzut acum la zile grele, căci 
un duşman vrea să ne prăpădească - mai ales pe copila 
asta, fără altă apărare decît ce îi pot da eu, şi nu vreau 
să dau lupta cu el acuma, cu ea ţinîndu-se de poala mea. 
Dacă pier eu, ea nu îi poate sta împotrivă. îmi trebuie loc 
să mă ascund, pînă cînd fata este mai mare, loc în care 
duşmanul nu poate bănui c-aş fi, şi ce loc mai potrivit pot 
găsi decît brutăria ta?! Vei scăpa viaţa a două fiinţe fără 
vină, din care una este norocul neamului tău!" 

„Norocul neamului meu este copilul acesta şi mîinile 
astea două", zise tata mîndru. „îţi înţeleg nevoia, străino, 
dar înţelege şi tu că nu se poate să te iau de calfă! Nu 
se poate şi nu se poate, stau împotriva ta sute de ani 
de tradiţii... Uite, te iau slujnică în casă, să o ajuţi pe 
Fibeea" - asta era mama - „iar fetiţa ta, soră să-i fie 
fiului meu, dar mai mult de atît nu se poate." 

Se întristă femeia. 

„Nu am venit să-ţi fur meseria, brutarule. Ar fi rămas 
tot în familie, tot Felimon ar fi dus neamul şi harul tău 
mai departe. Dar m-ai respins în ceas rău şi acum roata 
vremii se învîrteşte, şi alt fir se ţese. Te vei căi că nu m-ai 
primit, dar va fi prea tîrziu!" Şi aici oftă cu obidă mare şi 
o lacrimă grea îi căzu pe obraz. 

Fetiţa se întristă şi ea, părea a fi înţeles despre ce 
vorbesc părinţii noştri. Eu nu am înţeles decît mai tîrziu, 
cînd cuvintele schimbate au început să-mi revină în 
memorie. Şi femeia continuă: 

„Tu numai crezi că Felimon va fi calfa ta, căci el nu va 
fi. Eu aş fi fost singura calfă pe care ai fi avut-o vreodată 
- dar nu a fost să fie. Neamul tău de brutari se termină 
aici... Numai fiul lui Felimon îl poate lega din nou... de va 
fi să fie..." 

Şi cu asta, a luat fetiţa de mînă şi au ieşit pe uşa 

brutăriei şi au dispărut, şi nu le-a mai văzut nimeni, 
nicicînd. Numai fetiţa, înainte de a ieşi, întoarse capul 
spre mine, flutură mînuţa a rămas bun şi-mi şopti: „Să 
mă aştepţi!" 

Pentru o vreme, totul păru să meargă ca mai înainte. 
Numai că eu începusem să fac boacăne. Ba scăpăm ceva 
pe jos, ba spărgeam ceva, ba se rupea pe ce puneam 
mîna... Tata a început să mă alunge din brutărie, nu-i 
mai creştea aluatul, iar pîinea şi colacii îi ieşeau ca clisa 
cînd eram eu prin preajmă... Atunci şi-a dat seama că 
ceva nu-i a bună! Mama a început să citească tot felul de 
cărţi despre vrăji şi vrăjitoare, umbla pe la vraci - făcu în 
întuneric semn spre Zildir, semn nezărit de nimeni. Voia să ştie 
cine fusese femeia aceea, cum se putea rupe un blestem. 
Iar eu eram bucuros mereu, iar ai mei se veseleau pe 
lîngă mine, deşi le sîngera inima. 

Tata nu a mai stat mult cu noi, într-o dimineaţă nu a 
mai apărut acasă. îşi luase lumea-n cap. Craiul l-a căutat, 
se temea să nu-l fi cumpărat altă împărăţie... Dar i s-au 
pierdut numele şi faima, nu a mai apărut niciunde ca 
brutar. A adus Craiul brutar străin, i-a dat calfe să înveţe 
taina coptului. Pe străin, Craiul l-a trimis în lumea lui, 
orice gospodină din Albia ştia să coacă pîine mai bună 
decît el! 

Pîinea la palat era chiar mai proastă decît cea pe care 
mama o vindea în tîrg. Ea învăţase cîte ceva de la tata, 
nu mult - destul cît să facă o pîine bună şi colaci. La 
Palat nu au primit-o, să nu strice tradiţia sau cine ştie de 
ce. Totuşi, cei din tîrg cumpărau pîine de la ea, deşi ea 
ieşea cu pîinea mai spre prînz, nu ca ceilalţi brutari. Atît 
cîţi apucau... Ea trebuia să mă pregătească dimineaţa de 
şcoală, abia pe urmă se apuca de frămîntat. 

A căzut mama bolnavă, iar doftorii nu au ştiut ce 
ierburi să-i dea. S-a topit pe picioare, nu a mai putut 
frămînta aluatul. Craiul, care în ascuns cumpăra pîine de 
la mama, a adus doftori de peste tot, cei mai vestiţi doftori 
ai lumii... I-a dat calfe să o ajute, să înveţe meseria... 
Calfele nu au apucat să înveţe taina aluatului. într-o zi 
mama a murit, şi numai eu rîdeam, ascuns singur într-un 

colţ, în grajd, printre cai... A trebuit să las şcoala, deşi îmi 
plăcea tare mult să învăţ. Am mai citit eu şi după aceea, 
am nişte prieteni de petreceri prin tîrg, de la ei mai aflu 
cîte ceva... Uneori este bine cînd oamenii se veselesc pe 
lîngă mine... Mai uită de necazuri. Nu prea îmi dau cărţi, 
sunt scumpe şi tot ce trece prin mîna mea se rupe, dacă 
nu se pierde... Dar ei nu se prea supără pe mine. Numai 
cărţile pe care mi le dă Zivnir nu păţesc nimica... 

- îl ştii, deci, pe unchiul? se miră vraciul, dovedind că nu-l 
furase somnul. 

- Da, ne ştim de mult, suntem, într-un fel, prieteni - încă 
de cînd eram copil. Nu ştiu ce îl făcuse să mă bage în seamă, 
uneori venea numai să vadă ce mai fac... De fapt, cînd a trebuit 
să încep să cîştig eu pîinea în casă, după ce mama căzuse la 
pat, el a aranjat să fiu angajat calfă la bucătărie. 

- De ce nu la brutărie? întrebă Eroul, prins de poveste. 

- Eu ştiu?! A spus odată că i s-a citit lui în cărţi că eu trebuie 
să fiu în bucătărie. Că de asta, multe vor depinde, aşa mi-a 
spus el, mormăind pe sub musteţi. Dar poate m-am înşelat eu, 
chiar dărîmasem cazanul cel mare cu supă pe mine... 

- Ba cred că l-ai auzit bine, îl contrazise Eroul, încredinţat 
acum că va trebui să-l ia şi pe burtos după el, în călătorie. Prea 
se legau toate... 

- De cîteva ori s-a pus împotriva Şefului, cînd a vrut să mă 
alunge din bucătărie. A făcut el ce a făcut şi, dacă nu eram eu 
prin bucătărie, ieşea mîncarea rea... Vrînd nevrînd, m-au ţinut 
calfă în bucătărie toţi anii aceştia, chiar dacă le stricam sau 
spărgeam cîte ceva. Mă pun mai ales la frecat oalele, alea nu 
am cum să le stric... Numai cîteodată... recunoscu cu jumătate 
de gură. 

„Chiar, cum poate cineva strica o oală din alamă sau din 
tuci?" se miră Eroul, dar începuse să-l cunoască pe Felimon şi 
îşi zise că orice este posibil. 

- Şi neam la tine? întrebă deodată Hitaiori, dovedind că 
ascultase şi el povestea, ba chiar o înţelesese - în parte, cel 
puţin. 

- Aşa-i, nu a fost nici un neam. Eu am început să mă 

îngraş de tînăr, pe vremea cînd celor de vîrsta mea le 
venise vremea de cătănie sau să treacă de la ucenicie 
la călfie, sau să-şi găsească drăguţe, eu ajunsesem al 
doilea grăsan al cetăţii, ba chiar al împărăţiei, ziceau 
unii. Nici măcar primul! se plînse el către întunericul ce-i 
înconjura. Fetele se cam fereau de mine, chiar şi cele 
care poate m-ar fi plăcut... Cînd ajungeam să discutăm 
mai serios despre ceva, ele rîdeau ca spartele, chiar şi 
cînd veneau să mi se plîngă de vreun necaz.... 

Dar poate şi aceasta ar fi trecut, dacă mi-ar fi plăcut 
mie vreo fată. Dar atunci am ştiut că şi fetiţa a avut 
putere de vrajă, căci eu nu am mai putut să mă uit cu 
drag la nici una. Nu am putut să mi-o mai scot din inimă... 
Cînd apărea vreo fată, sau mai tîrziu, vreo vădană, care 
îmi arătau că aş putea să le fiu pe plac aşa cum eram, 
cu burtoiul acesta, cu picioarele mele subţiri, cu nasul 
meu ca un dop... în faţă îmi apărea chipul fetiţei, care îmi 
spunea: „Să mă aştepţi!" Şi am aşteptat să apară, mai 
întîi cu nerăbdare, apoi cu nelinişte... Acum ştiu că nu 
va veni niciodată, dar inima mea este dată ei, pe vecie. 
Nu mai sunt tînăr, nici nu ştiu dacă mai pot face copii, 
dar a încetat să mă mai doară pieirea neamului nostru 
de brutari împărăteşti. De-aş vedea-o, însă, pe iubita 
mea fetiţă - căreia nu-i ştiu nici măcar numele - devenită 
femeie, pentru o clipă măcar, fie şi pentru ultima clipă, 
aş închide ochii liniştit şi fericit! 

* 

* * 

Tăcerea se lăsă grea în întunericul hrubei. Probabil fiecare 
se gîndea la cele povestite de bucătar, sau poate la întîmplări 
similare din propriile lor vieţi. Omul este egoist din fire, de ce 
ar fi pierdut cei trei ascultători prea mult timp plîngînd soarta 
adversă a pîntecosului? Ce, soarta le adusese lor înşile prea 
multe clipe de fericire? 

Dar poate că cei trei simţeau o undă de compasiune faţă de 
fiinţa blîndă şi nevinovată, bătută de soartă fără a fi greşit cu 
ceva, şi care acum îi pusese fără voie într-o situaţie destul de 
încurcată... 

- Mda... mormăi Zildir, şi îşi drese glasul răguşit dintr-o dată. 
Hrrrm! Eu zic să căutăm ieşirea, nu putem sta aici la nesfîrşit. 

Deşi Eroul începuse să se teamă de sfaturile venite din 
partea vraciului, sfaturi care aveau tendinţa să ducă lucrurile în 
direcţii nedorite, găsi de cuviinţă să-l aprobe, de data aceasta. 
Tot nu avea altceva de făcut. 

- Chiar aşa. Dar să nu ne propui vreo vrajă, că mă supăr! 

- Şi cum ne descurcăm, aşa orbi cum suntem? 

- Ca orbii. Ne luăm de mîini să nu ne rătăcim, şi mergem 
înainte, pe pipăite. Stăm pe lîngă perete, acolo or fi mai puţine 
pericole... 

Le luă ceva timp să se găsească unii pe ceilalţi. Umblau ca 
orbeţii, de colo pînă colo, pînă cînd Eroul se supără şi strigă la 
ei: 

- Hei, aşa nu merge! A ajuns cineva lîngă un perete? 

- Eu estem, se auzi glasul cu accent străin al gipanghezului. 

- Stai acolo! Eşti, deci, undeva în stînga mea. Stai acolo, 
pînă ajung la tine. Pînă atunci, zi-ne cîte ceva, să ştim unde te 
putem găsi. 

- Spus? Ce spus? 

- Cîntă ceva, dacă nu ai ce spune... 

Mai bine îl lăsa să spună ceva. Sunetele produse cu un glas 
răguşit şi straniu modulat, fără nici o linie melodică cît de cît, 
venind aşa din întunericul plin de ecouri, i se părea că-i zgîrie 
urechile şi nervii. Se pare că efectul produs era similar şi asupra 
celorlalţi doi, căci se auzi glasul sugrumat al bucătarului: 

- Eşti sigur că e Prinţul? Dacă e vreun monstru care ne 
atrage în braţele sale?... 

- Dacă era un monstru, venea direct la noi şi ne mînca pe 
rînd, fără vorbă multă, îl linişti Zildir. Erai mort şi mîncat, înainte 
să-ţi fi zis vreo cîntare... 

- Aaaa! urlă răguşit Felimon. Apoi cîntecul straniu se opri şi 
Hitaiori zise: 

- Io suntem. Ţinem bine la kimono, nu pierdem. 

După care îşi reluă cîntarea. Aşa, unul cîte unul, eroii noştri 
se găsiră din nou împreună, ţinîndu-se acum de mîini. Ultimul 
sosit fu vraciul, care, ajuns din întîmplare lîngă perete, o luase 
în direcţia greşită - pînă îşi dădu seama că glasul prinţului 
dispărea înapoia lui. 



Pc Tarîmul unui Joc 



117 



- Bun, suntem cu toţii grămadă, concluzionă Eroul. Ţineţi-vă 
unul de celălalt, să nu ne mai despărţim. încotro o luăm? 

- Eu am fost spre dreapta, totul pare liniştit vreo sută de 
paşi... 

- Atunci o luăm spre stînga, hotărî Eroul, convins că păşind 
pe calea indicată de vraci vor ajunge, mai curînd sau mai tîrziu, 
la bucluc. 

Aici erau să se piardă: aşa cum unii stăteau cu faţa la perete, 
iar alţii cu spatele la el, dreapta şi stînga lor era complet diferită. 
Sau poate că Hitaiori nici nu era sigur care îi era stînga... Eroul 
trebui, deci, să-i smucească în direcţia hotărîtă de el, nemaifiind 
acum convins că, de fapt, nu porniseră pînă la urmă în direcţia 
propusă de mag. 

Merseră ei aşa o vreme, pipăind peretele rece de piatră. 
Cînd şi cînd treceau pe lîngă deschizături în perete - poate cîte 
un coridor lateral, poate intrarea în vreo încăpere, dar Eroul îi 
opri pe ceilalţi să intre pe acolo. Acest coridor, mai larg decît 
celelalte, trebuia să îi scoată undeva. „Cu timpul... eventual...", 
gîndi Eroul, fără a da glas temerilor. îşi dădeau seama de 
trecerea vremii, mai ales după foamea care începuse să le 
scurme măruntaiele. 

- Ar fi timpul să mîncăm ceva, mormăi vraciul, spre 
surprinderea Eroului. Se aştepta ca primul care să se plîngă de 
foame să fie burtosul. Hitaiori zise: 

- Avem chiflă. Se pare că luase chifla pe care i-o aruncase 
în cap bucătarul. 

- Aia e chiflă?! mîrîi posomorit Felimon, care nu mai spusese 
nimic de cînd îşi povestise viaţa. 

- Nu ţi-ai înghiţit limba de foame? îl înţepă vraciul cu vorba. 
Se pare că magul cel slăbănog nu mai putea evita să se întoarcă 
la acest subiect - mai ales dacă-l luase foamea. 

- Mă gîndesc că uneori auzeam din bucătărie urlete şi gemete 
venind de aici. Nu le-am mai auzit de mult... 

- Or fi murit monştrii de foame, încercă să-l liniştească Zildir, 
în felul lui. Doar dacă nu îi va aduce foamea încoace... 

Drept răspuns, un urlet lugubru veni din întuneric. Bucătarul 
încercă să se vîre şi mai bine printre ceilalţi, făcîndu-i să se 
împleticească. 

- Exact de ce m-am temut. Acum ne-o fi luat mirosul... 

- Cum să nu ni-l ia, dacă porţi cu tine şorţul ăla? Numai 
uitîndu-mă la el şi pot să-ţi spun meniul ultimei luni... Sau al 
ultimului an, dacă veni vorba. 

- Lasă-I în pace, Zildir. Face şi el ce poate... Iar tu nu te mai 
vîrî aşa în noi, că venim pe brînci cu toţii! 

- Norocul meu, se plînse burtosul. Deşi eu l-am găsit primul 
pe Prinţ, m-aţi pus la urmă... 

- Cu bună ştiinţă am făcut-o, îl încredinţă vraciul. Dacă se 
apucă să te mănînce pe tine primul, or să se sature înainte de 
a ajunge la noi... 

- Inima bună a domniei tale va ajunge de pomină, chiţcăi 
Felimon, fără supărare. 

- Stăm io la urm, se oferi galant Hitaiori. Foame la mine, 
muncam monştri... 

La asta Eroul se cutremură de rîs, oprindu-se în loc. Zildir 
i se opri în spate, dar gipanghezul, cu reflexe rapide, nu dădu 
peste ei. Dădu în schimb bucătarul, prăvălindu-i pe podea unul 
peste celălalt. Iar el încercă să se agaţe de perete... reuşind, 
spre marea lui uimire. 

- Ţi-am spus să fii atent, să nu te vîri în noi, bodogăni Eroul, 
încercînd să se ridice. Fără prea mult succes, pentru că îl avea 
în spate pe vraciul cel osos şi deşirat. 

- Mi se pare mie sau se zăreşte o lumină? întrebă Zildir, 
uitînd să se mai ridice din spinarea Eroului. 

- Te scoli sau nu te scoli? gîfîi acesta de sub el. Ce lumină? 

Se ridicară, pe rînd, de pe podea. într-adevăr, în perete 

apăruse o şuviţă de lumină. 

- Asta de unde a mai apărut? se miră Eroul, odată ajuns în 
picioare. 

- Cred că este vina mea, recunoscu Felimon. M-am agăţat 
de perete, oi fi acţionat vreun mecanism... 

- Aşa... Atunci, deschide uşa, se arătă vraciul curajos. 

- Dacă sunt monştri dincolo? îl contrazise bucătarul. Mai 
bine o închid... Zicînd acestea, împinse uşa de piatră şi firişorul 
de lumină dispăru. 

- Unde ai auzit tu de monştri cărora le place lumina? Toţi 
ştiu că lor le place întunericul. Dacă-s monştri, ei sunt aici, în 
partea noastră a tunelului... 

Parcă spre a confirma afirmaţiile vraciului, un hîrîit înfiorător 

se auzi de undeva de pe coridor, nu departe, în urma lor. Asta 
îl puse în mişcare pe grăsan. Trase puternic de uşa masivă din 
piatră, tăiată astfel încît nu se deosebea de pereţii tunelului, 
şi se dădu repede într-o parte. Prin canaturile din piatră se 
revărsă o lumină dulce, aurie, care îi orbi pe călătorii noştri - 
după atîtea ore petrecute în întuneric. Cu pleoapele strînse, se 
repeziră cu toţii, buluc, prin deschizătură. Un hîrşîitîi anunţă că 
uşa se închisese în urma lor. 

- Nu lăsam uşa închide! se auzi un glas răguşit, ca o 
bolboroseală. Ţineam la uşă! Un trup se năpusti printre cei 
patru ce ţineau încă ochii închişi, împrăştiindu-i. Blestem, tîrziu 
eram! hîrîi necunoscutul. 

Eroul deschise ochii şi privi spre noul sosit, sau, ca să fim 
mai corecţi, spre noul găsit, în ciuda săgeţilor dureroase de 
lumină care îi făceau ochii să lăcrimeze. Şi trebui să-şi înfrîneze 
o mişcare de groază. Cel puţin, bucătarul se vîrî, cu un chiţcăit, 
sub o măsuţă scundă, pe care o săltă cu totul în spate. Zildir, pe 
care mişcarea străinului îl aruncase peste o canapea, încerca, 
bîlbîindu-se, să spună o vrajă. Numai Hitaiori nu-şi pierduse 
capul. Cu o mişcare fulgerătoare, scosese katana de la brîu 
şi, ţinută cu ambele mîini, aceasta se ridicase ameninţător 
deasupra unui umăr, gata de atac sau de apărare... 

Stăpînul încăperii îi privea cercetător pe sub arcadele 
proeminente, care prelungeau fruntea teşită. Avea o faţă care 
semăna foarte mult cu cea de broască, cu o piele verzui-cenuşie, 
cu pete gălbui bătînd spre bej, spuzită de buboaie. Buzele late 
şi groase dezveleau un şir de dinţi mari şi ascuţiţi - ca într-un 
zîmbet, sau poate pregătiţi să sfîşie. Nu avea nici un fel de straie 
pe el, aşa că i se vedea întreg trupul deformat şi vînjos. Era mai 
înalt chiar decît vraciul cel deşirat, cu umeri largi din care ieşeau 
braţe destul de subţirele şi scurte, terminate cu degete lungi, 
cu gheare ascuţite. Picioare vînjoase, deşi încovoiate, suportau 
trupul puternic, muşchiulos, deformat însă de o cocoaşă mai 
mare chiar decît capul. Cocoaşa împingea, de altfel, capul şi 
gîtul înainte, dînd impresia că acestea pornesc din pieptul lat. 
Trupul era acoperit cu aceeaşi piele plină de buboaie, parcă chiar 
mai mari decît cele de pe faţă, avînd aceeaşi culoare scîrboasă. 
Doar cocoaşa avea o nuanţă tot mai oranj spre vîrfu-i ţuguiat - 
fără ca aceasta să îmbunătăţească impresia generală. 



120 



Cautarea lui Harap Alb 



- Un troglodit... bîigui Zildir, care îşi aminti că văzuse o 
imagine a acestui tip de monstru în una din cărţile unchiului 
său. 

- Troglodit, confirmă Felimon sfîrşit, de sub măsuţă. Se pare 
că frunzărise şi el cărţulia cu pricina. 

- Troglodit! hîrîi înfăţişarea. Yulgur, sluga la voi - şi aici se 
plecă greoi, dar ceremonios, atît cît se putea de ceremonios 
pentru un troglodit. Eroului i se păru că arătania vrea să-l atace 
cu colţii fioroşi... 

- Nu ştiam că troglodiţii vorbesc, îşi mărturisi uimirea Zildir. 

- Nu ştiam că ştiam troglodit, îl imită monstrul. Nimenea nu 
vedeam la troglodit, numa vrăjitor, de mult... 

- Eu vrăjitor, o dădu Zildir pe graiul pocitaniei. 

- Aha... 

- De unde vorbim omeneşti? întrebă la rîndul lui, pocit, 
Hitaiori. 

- Cine vorbea... Ptiu! Cine vorbeşte omeneşte aici? se răsti 
Eroul. Ce tot spurcaţi limba?! Pe gipanghez îl înţeleg, ba chiar şi 
pe... ăsta - se feri Eroul să folosească cuvintele „monstru" sau 
„animal", să nu-l supere pe străin. Dar tu, vraciule? Lipseşte 
doar bucătarul să zică şi el... 

- Nu spuneam... şopti Felimon de sub masă. 

- Auzeam bucătar vorbeşte, explică trogloditul, arătînd spre 
grăsan. Priveam la el dărîmat, spărgeam, rupeşti... Vorbeam 
singur la noapte, chemam fetiţa... Aaaa...aaa... Aici încercă să 
cînte un cîntec duios care, pe buzele lui, părea plin de groază 
şi mister. 

- Ce tragi cu urechea unde nu te priveşte?! se burzului 
bucătarul uitînd de frică, ridicîndu-se cu măsuţa în cap. Şi dacă 
ai auzit, ce împrăştii la lume?! 

- Ho, ho, că nu spunem la nimeni, îl linişti vraciul. Zi aşa, 
cîntai de jale?... 

- Cîntam, şi ce dacă cîntam?! Şi cîntam de dor, nu de jale, 
aşa să ştii!... 

- Linişte la inim la tine, tu om bun eram. Fetiţa veneam la 
tine, cîntam de voie bun. Fericit la tine, fericire la toţ. Yulgur 
sunteam inim cu inim la tine. Frate al tău! 

Felimon se holbă la troglodit, dar nu avu curaj să-l contrazică. 

- Dar cum ai putut să-l vezi pe bucătar? Pe unde? îl întrebă 

Eroul, sperînd să găsească un drum de ieşire spre bucătărie. 

- Priveam oglind la templu. Vedeam Felimon ani mult, peste 
doi ori de zece! Vedeam la el îngrăşam şi pleşuv şi făceam guş, 
ştiam trecut timp mult. Yulgur lăsam ură şi duşmănit, primeam 
învăţătur la Zîn. Fraţi eram cu omu şi animalu, nu ucideam să 
muncam, numa verdeţ muncam... 

- Verdeţ de unde muncat? întrerupse tirada trogloditului 
Zildir. Acum, că îi trecuse teama, îşi amintise de foame. 

- Zîn dădeam la Yulgur. Veneam uitam la oglind, aduceam 
verdeţ lui sărman Yulgur... 

- De cînd eşti aici... Yulgur? îl întrebă Eroul. 

- Oooooh, de mult eram. O dat şi încă o dat doi zeci de ani. 
La început stăteam întuneric, vedeam întuneric ca zi, muncam 
vierm şi furnic. Vedeam oglind bucătărie, chinuiam foame, oi 
oi, sărac Yulgur! Strigam ca lupi. 

- Da' de ce eşti aici? 

- Poveste lungă eram, nu spuneam, că nu plăceam la inimă. 
Yulgur schimbat eram, stăm şi priveam Felimon. Zîn iubeam 
Felimon, bucuram Yulgur schimbam. Aduceam verdeţ! Yulgur 
iertam vierm, nu ucideam oho, de mult! Troglodit ucideam tot 
mereu. Duşman dădeam la noi sete la sînge. Dar Yulgur ieşeam 
de la Duşman, acum stăm la lumin. 

- Chiar, de unde ai lumină, Yulgur? încercă Felimon să 
schimbe vorba. Nu îi plăceau laudele multe, mai ales că nu 
avusese parte nicicînd de ele. Uneori se lăuda singur, dar numai 
cînd nu-l auzea nimeni... 

- Tot zin aduceam. Cînd Yulgur rău eram, luam lumin şi 
plecat, lăsam Yulgur întuneric stăm. Yulgur vedeam întuneric 
ca pisici. Cînd Yulgur schimbam eram, nu vedeam întuneric 
bine, orb eram. Aşa ştiam zîn Yulgur schimbam, că el făceam 
rău eram, răgeam ca animal... Dar zîn veneam, ştiam Yulgur 
schimbam la lumin, bucuram şi sărutam Yulgur la frunte - aici 
trogloditul atinse cu veneraţie fruntea teşită şi buboasă între 
arcade. Atunci Yulgur plîngeam! Troglodit nu ştiam lacrim... 
Acum Yulgur stăm ca om, dormeam la canapea, nu la piatră. 
Muncam verdeţ, rugam la Mare Zeu, prindeam lumin. Yulgur 
schimbam! concluzionă el, mîndru. 

- Dar de ce nu ai plecat de aici? îl întrebă curios vraciul. 
Dacă ţi se făcea foame şi zîn nu veneam... nu venea zîna? 

- Yulgur muncam o dat la şapte zi, sau cînd aveam. Zîn 
veneam, nu lipseam niciodat în doi zeci de an. Nu veneam tot 
fiecare zi, da veneam. Yulgur nu puteam ieşeam, răspunse 
totuşi trogloditul la întrebare... 

- Păi, pe unde se poate intra, se poate şi ieşi. Dacă Zîna 
poate veni la tine, tu de ce nu poţi ieşi? 

- Yulgur nu încăpeam sticluţ, spuse trogloditul de parcă 
răspundea la întrebări fără noimă, puse de copii. 

- Aha! mormăi Zildir, şi nu mai comentă. Ori se lămurise, 
într-adevăr, ori nu voia să pară prost. Nici Eroul nu mai întrebă 
nimic, îşi zise că se va lămuri cu timpul. 

- Şi ceilalţi troglodiţi ce zic? întrebă bucătarul. 

- Ei nu găseam Yulgur. Nu găseam uşă, şi bine eram aşa, 
muncam Yulgur. Yulgur nu ucideam, nici să salvam viaţ la el. 

- Mda... Eroul spera din toată inima că nu va trebui să-l ia cu 
el şi pe troglodit. Oricît de mare şi urît, acesta se dovedea chiar 
mai neajutorat decît bucătarul, în clipe de cumpănă. în plus, 
oamenii ori ar fi luat-o la fugă, ori s-ar fi pus cu furcile pe ei... 

- Şi, ai ceva de mîncare? nu mai răbdă vraciul. Orice: verdeţ, 
vierm, furnic... 

- Nu vorbeam cu păcat. Vierm şi furnic prieten la Yulgur 
eram, nu făcum rău la ei. Verdeţ eram. Puftim de muncam... 

Slăbănogul de Zildir nu aşteptă să fie invitat de două ori, 
se repezi spre locul indicat de troglodit. într-un coş se lăfăiau 
fructe şi legume proaspete: mere, pere, pepeni, varză, salată, 
conopidă, roşii, morcovi... 

- Hm, cîrti vraciul, muşcînd totuşi dintr-un măr. Asta ai 
mîncat tu douăzeci de ani? Ai cuptor să le şi coci? 

- Aveam cuptor. Eram cartof şi dovlec şi vînăta acolo... 

- Păi de ce nu spui aşa? Drace! 

- Nu spus drace, troglodit eram... Nu trebam. 

Trogloditul deschise uşa unui cuptor zidit în perete şi un 

miros plăcut de cartofi copţi se răspîndi în încăpere. Tăie 
repede verdeţurile şi încropi o salată, peste care turnă puţin 
oţet dintr-o sticluţă. 

- Oţet de unde ai? se miră bucătarul. 

- Zîn aduceam, şi sare. Troglodit nu foloseam, zîn spuneam 
acum om eram. Pofteam, muncam! 

Se puseră cu toţii la masă, mîncară pe săturate - mai puţin 

bucătarul. 

- Cînd vine Zîna? întrebă burtosul. Trebuie să-i mulţumim şi 
ei pentru bunătăţile aduse. 

- Mulsumeam cînd veneam. Nu ştiam cînd veneam. Poate 
nu vream vîzum străin. Acum împărţeam muncare, frate eram. 
Spuneam lui Yulgur cine frate la el eram. 

Se prezentară pe rînd, Zildir prezentîndu-l şi pe gipanghez. 

- Auzeam neam la tine, bunic la mine ajungeam la Jipang. 
Pierdum braţ, scăpăm bucuros la viaţ. Luptător fioros la Jipang, 
troglodit mai bine stăm departe! 

Hitaiori se aplecă ceremonios, ca de fiecare dată cînd cineva 
i se adresa. Pe faţa lui era greu de citit dacă înţelesese lauda. 
Trogloditul îi răspunse la fel. 

- Vraci ştiam, Zivnir. Priveam la oglind la Yulgur. El ştiam 
la zîn, vorbeam o dat împreun. Numai nu ajutam la Yulgur 
plecam, spus el nu puteam. Aşteptam veneam nepot la el. Aici 
privi întrebător spre Zildir. La tine vrăjitor vestit ca Zivnir? 

Zildir îşi drese glasul, stingherit. 

- Mai bine lasă-l în pace, nu-i cere să-ţi dovedească nimic, 
se amestecă grăbit Eroul. 

- Aha. Bucuros cunoşteam, Erou. Zivnir nu ziceam nimic la 
tine, Zîn spuneam. Ziceam Erou veneam, Felimon fericit eram. 
Numai spuneam atunci Yulgur muream... 

Eroul rămase uimit. Trogloditul ştiuse această profeţie şi se 
arăta, totuşi, bucuros de întîlnire. Ochii acestuia, băgaţi adînc 
în orbite sub arcadele osoase, păreau mici şi fioroşi... dacă nu 
ar fi fost blînzi şi umezi, ca cei de căprioară. 

- Nu temeam la Yulgur, Yulgur schimbam eram. Yulgur ajutor 
dădeam la Erou şi Felimon. Yulgur puteam muream, Felimon 
fericit eram... 

Se lăsă o tăcere stînjenitoare, nici unul nu părea să găsească 
un răspuns la cuvintele trogloditului. Acesta, în schimb, se 
apucă să scoată dintr-un dulap perne şi pături, improvizînd 
nişte paturi, pentru musafirii neaşteptaţi. Numai atunci Eroul şi 
ceilalţi îşi dădură seama cît de osteniţi erau. 

- Dormeam furmoz, noapte acum. Nu veneam nimeni aici, 
eram liniştit. 

Fără multă vorbă, cei patru se întinseră pe cîte unul dintre 
paturile pregătite de Yulgur: Zildir pe canapea, ceilalţi pe jos. 

- Tu nu dormi, Yulgur? întrebă Felimon înainte de a se lăsa 
furat de somn. Nu ai pus nici un pat pentru tine... 

- Troglodit sărman needucat, nu dormeam saltea. 

- Dar tu nu mai eşti needucat. Eşti ca şi noi... 

- Numai inim ca şi voi. Trup ca şi troglodit, spuse trist Yulgur, 
şi vocea parcă nu-i mai sună atît de straniu... 

P rimul care se trezi fu tînărul prinţ. Privi, printre genele 
întredeschise, la troglodit, care şedea liniştit în capul oaselor, 
rezemat de un perete, cu ochii aţintiţi într-o carte. Simţind 
privirea lui Hitaiori asupra lui, ridică ochii negri, parcă fără iris 
- sau poate numai iris... 

- Bun trezeam, frate la mine viteaz. 

- Haugh! salută Hitaiori, punîndu-se în genunchi în faţa 
trogloditului şi plecîndu-se cu fruntea pînă la podele. 

- Tu făceam mare cinste la sărman Yulgur. Nu meritam... 

- Robul ăsta este scamă bătută de vînt în faţa înţelepciunii 
şi bunătăţii tale, îi răspunse Hitaiori, în gipangu. 

- Nevrednicul troglodit nu merită cinstea arătată, răspunse 
Yulgur în aceeaşi limbă, fără a o stîlci ca pe cea albenă. De unde 
a ştiut măreţul războinic că netrebnica lui slugă îndrăzneşte să 
folosească limba vitejilor saturai? 

Hitaiori rămase cîteva clipe, mai curînd minute, scufundat în 
gînduri. Trogloditul aşteptă răbdător ca prinţul să-i răspundă. 

- Nu am ştiut, recunoscu în sfîrşit prinţul. Nevrednicul 
tău ucenic nu a ştiut că a folosit limba învăţată de mic copil. 



126 



Cautarea lui Harap Alb 



Limba vorbită de fraţii mei străini este greu de pronunţat, mă 
doare întotdeauna capul cînd încerc să o vorbesc. îi mulţumesc 
fratelui meu mai mare pentru bucuria adusă. De unde ştii limba 
părinţilor mei? 

- De cînd m-am pocăit de greşelile mele şi am primit 
învăţătura Căii Luminoase, nu pot să mai mint. Mă bucur că pot 
face plăcere măritului Hitaiori samu, vorbindu-i pe limba lui. 

- Unde a învăţat nobilul învăţător să vorbească jî-pangu, 
limba florilor de salcîm picurînd pe prundul bătut de ape? 

- Mă ruşinez să folosesc cuvinte atît de necioplite în faţa 
cuvintelor atît de pline de poezie ale tînărului meu stăpîn. 

- Umila ta slugă foloseşte cuvinte fără să le înţeleagă. I-au 
fost băgate în cap în timpul scurs călătorind spre Apus. Meritul 
este numai al gheişei care m-a însoţit. Dar, răspunde-mi la 
întrebare, te rog. 

- Bunicul a fost în ţara Jî-pang, trimis ca iscoadă de către 
Duşman, stăpînul troglodiţilor. A învăţat limba ţării. L-a învăţat 
apoi pe tata, încă de mic, iar acesta m-a învăţat pe mine. Am 
fost iscoade din tată în fiu, în Ţara Răsăriturilor Aurii. Te rog să 
ierţi duşmănia purtată de noi poporului tău. 

- Nu găsesc cuvinte să răspund la rugămintea ta. Sluga ta 
este un idiot, toţi îţi pot spune asta. Chiar tata m-a alungat 
de acasă, pe meleagurile astea îndepărtate, cu limba greu de 
pronunţat, ca să mi se piardă pînă şi vestea... 

- Cer iertare că trebuie să-l contrazic pe fratele meu cel 
viteaz. Acum vorbim între noi ca doi oameni, care au să-şi 
spună cuvinte însemnate. Aproape ca orice curtean de la palatul 
măritului Shingen-samu, măreţul tată al prietenului meu mai 
tînăr. 

- Numai ţi se pare, prietene, pentru că nici tu nu ai educaţia 
cerută. Fac ruşine tatălui meu, familiei mele şi chiar ţării mele. 
De aceea, am fost trimis printre străini, să mi se uite numele... 

- Boriwassa, înainte-mergătoarea Căii Luminoase, spunea 
că frumuseţea diamantelor luceşte în pupila privitorului, iar 
urîciunea cloacăi înnegreşte irisul acestuia. în ochii mei eşti cel 
mai desăvîrşit curtean jî-pangu. 

- Pupila ta priveşte cu bunăvoinţă spre mine. Ea reflectă 
bogăţia inimii tale. 

- Fii curtean atunci, cu mine şi cu prietenii care privesc cu 

dragoste, să îl găsească pe Hitaiori cel viteaz şi bun, dacă nu cu 
cei care caută în acesta un idiot. 

- Yulgur este fratele meu mai mare, se aplecă din nou prinţul 
cu fruntea pe podea. A spus că moartea îl va căuta în curînd. 
Moartea va găsi pe Hitaiori în calea ei spre tine! Hough! 

- Atunci, ca un frate bun îţi cer să-ţi reverşi dragostea ta 
asupra lui Felimon. Nici el nu este ce pare a fi, este demn de 
preţuirea fratelui meu. 

- Hitaiori va respecta rugămintea fratelui său mai înţelept. 
Felimon va fi fratele meu. 

- Mai am, atunci, o rugăminte, la care ţin mai mult decît la 
viaţa mea. 

- Spune. Dorinţa ta va fi mai puternică decît o poruncă 
pentru umilul tău frate. Consider-o împlinită! 

- Dacă va veni clipa să alegi între viaţa mea şi cea a lui 
Felimon, te rog să o alegi pe a lui. Eu voi trăi prin viaţa dăruită 
lui. 

- Bunătatea şi uitarea ta de sine îţi fac cinste şi mă ruşinează 
pentru micimea mea. Vei trăi, deci, prin viaţa lui Felimon, dacă 
nu voi putea opri moartea în drumul ei spre tine. Deie Borissawa 
ca voi doi să trăiţi prin viaţa lui Hitaiori! 

- Nu spune asta, frate al meu. Te dezleg de vorbele acestea 
şi te leg să rămîi viu pentru clipa cînd îi vei da viaţă lui Felimon. 

- Să fie, atunci, precum zici! Hough! Prinţul pecetlui 
jurămîntul cu o nouă plecăciune ceremonioasă. 

- V-aţi trezit? se auzi glasul vesel al celui discutat de cei doi. 
Văd că vă faceţi gimnastica de dimineaţă. Ia să fac şi eu ceva 
mişcare, dacă mi-o da voie burta... 

Se plecă şi el, cu greutate, pe rînd, către cei doi, care îi 
răspunseră veseli. Nu peste mult timp, se treziră şi restul 
călătorilor, vraciul - cu nişte strănuturi care cutremurară 
încăperea. 

- Eşti sigur că nu ai mirosit nişte alune din cutia unchiului tău? 
îl tachină Eroul. Zildirîl privi vinovat, parcă, dar nu răspunse la 
această întrebare. 

Cu această ocazie, Eroul îşi dădu seama că nu mai avea 
cutia lui Zivnir cu el. O fi uitat-o în iatacul lui Hitaiori... Era 
în planul jocului să fie aşa, sau această uitare urma să aibă 
repercusiuni asupra destinului lor? Îngîndurat, întrebă: 

- Ce facem acum? încotro o luăm? 

- Nu puteam ieşit, îi atrase atenţia Yulgur. 

- Vrei să spui că vom sta aici toată viaţa noastră? răspunse 
de data asta vraciul. Nici vorbă de aşa ceva! Să mîncăm numai 
verdeţ? 

- Ţie iar ţi-e foame, vraciule! spuse Eroul. 

- Şi mie mi-e puţin foame, recunoscu, umil, bucătarul. Eu 
dacă nu mănînc pîine, parcă nu mă satur... încercă el să se 
dezvinovăţească. 

- Zin nu aduceam pine, îşi ceru iertare trogloditul, de parcă 
Felimon dăduse vina pe el, de lipsa pîinii. Cînd veneam acuş- 
acuş, ceream la el pîine. 

- Crezi că vine curînd? întrebă vraciul. Poţi să o chemi? 

- Nu puteam. Venim cînd voim, plecam cînd voim... Sărman 
Yulgur nu ştiam. 

- Asta ne-a lămurit buştean! îşi strîmbă Zildir buzele. Mai e 
ceva verdeţ? 

- Nu eram. Muncam cît Yulgur trei zi... 

- Dar poate că Zîna nu mai vine trei zile, se sperie vraciul. 
Ce mîncăm pînă atunci? 

- Numai la mîncare te gîndeşti, vraciule, se burzului Eroul, 
în loc să discutăm şi de-ale noastre... 

- Eu nu pot gîndi cu stomacul gol. 

- Cum? Stăm mereu la burt gol? îndrăzni trogloditul. 

- Ei! Mă supăr! se bosumflă Zildir. Pînă la burtă! Cînd am 
burta goală, încep să fac prostii... 

- Cînd ai capul gol, ce faci?... Sau nu contează ce ai gol? piui 
şi bucătarul. 

- Voi chiar vreţi să-mi aduc ceva mîncare din văzduh? 
se încruntă vraciul. Asta îi făcu pe ceilalţi să-l lase în pace, 
îngînduraţi. 

- Zin spuneam cînd nevoi aveam, rugam. Rugam! găsi 
Yulgur o soluţie. 

- Cui ne rugăm? Ei? Cum o cheamă? 

- Nu ştium Yulgur. Zin frumoz şi tinăr eram. Eu rugam la 
Cale Luminos. Voi rugam cum vream... Acestea zise, trogloditul 
se lăsă pe genunchii noduroşi şi începu să se roage în tăcere, 
sau poate să mediteze. Singurul care îl imită fu Hitaiori, care 
luă o poziţie asemănătoare - poate rugîndu-se la aceiaşi zei, 

poate doar imitînd din bunăcuviinţă gesturi care i se păreau 
„locale". Nu ar fi fost pentru prima oară... 

Bucătarul căută o poziţie mai comodă, pe canapea, şi 
închise şi el ochii. Poate se ruga, poate adormise... Eroul se 
aşeză şi el pe un capăt al canapelei, aşteptînd să vadă ce urma 
să se întîmple. Era sigur că se va întîmpla ceva. Jocul trebuia să 
continue, într-un fel sau altul. 

Numai vraciul nu-şi găsea liniştea. Tăcut, străbătea din cîţiva 
paşi încăperea destul de îngustă, întorcîndu-se pe călcîie exact 
în momentul în care ai fi crezut că se va propti cu nasu-i lung 
de perete. Pe cînd Eroul se pregătea să-i spună să stea jos, că-l 
doare capul privindu-l mergînd aşa, dus-întors, Zildir explodă: 

- Mi-e foame!!! 

Cei doi, care stăteau în genunchi, deschiseră ochii, în timp 
ce burtosul tresări violent - dovedind astfel că el îşi continuase 
somnul, profitînd de momentele de linişte. 

- Dacă nu o aduci aici pe Zîna aia, nu ştiu ce fac! 

- Yulgur rugam frumoz, Zin nu veneam. Ce făceam? Rugam. 

- Tu nu ai decît să te rogi, eu nu mai aştept! 

- Frate la mine, meditat şi liniştit eram, îl sfătui Hitaiori, 
calm. 

- Da' tu de cînd ai început să dai sfaturi? Te ştiam idiotul 
satului... 

- Rău ştiut. Hitaiori nu ştiut obicei şi needucat estem, dar 
gîndit. Obicei la Albi nu ştiut nici oameni bine. Hitaiori făcut ca 
ei, rău făcum. Acum făcut cum fraţi la Hitaiori învăţăm. 

- Care fraţi? Parcă erai singur la Shingen... 

- Singur eram la Shingen-o-samu. Frate la Yulgur-sima, la 
Felimon-sima, la Erou-sima, la Zildir-sima. Se apleca pe rînd 
în faţa fiecăruia cînd îi rostea numele, aceştia răspunzîndu-i la 
fel de ceremonios. Numai Zildir nu îi răspunse la închinăciune. 

- Mulţumim pentru cinste, mormăi totuşi vraciul, în barbă. 
După care reveni la ce îl durea: Cum facem cu Zîna? 

- Mergeam rugam la Templu, veni Yulgur cu o propunere. 
Dacă nu auzeam bine rugat aici, auzeam mai bine la templu. 

- Are zîna templu? se miră Eroul. Cine să fi fost zîna sau 
zeiţa cu templu subteran? 

- Nu zin aveam. Nu ştium cine avem. Pustiu eram Templu de 
mii de ani, ohooo! Mergeam acolo, luam oglind şi sticluţ. 

Cu aceste vorbe, se ridică şi luă sub braţ o oglindă, lată 
cam de-o palmă şi cam tot atît de lungă, şi un flacon de sticlă 
albăstruie, înalt şi gros cam cît un deget de-al trogloditului - 
mai lung şi mai gros decît cel omenesc. 

- Mergeam cu mine. Nu atingeam nimic, nu luam nimic, 
nimic. Blestem mare eram, pedepseam cu moarte eram. Nu 
putem răbdam, nu mergeam. 

- Mergeam, mergeam, îşi pierdu vraciul răbdarea. Nu 
atingeam, nu luam... Cine luam, băgăm la sac, pedepseam! se 
uită el încruntîndu-se fioros la ceilalţi, mai ales la bucătarul care 
încă nu spărsese nimic în dimineaţa aceea. Auzi, Felimoane? 
Poate dă năpasta şi strici ceva pe acolo, că te-ai pus rău cu 
mine! 

- Aud, aud... Ţineţi-mă la mijloc, nu mă lăsaţi să pun mîna 
pe ceva. Ştia el ce ştia... 

Nu merseră mult. Părăsiră încăperea pe o uşă din spate, 
ieşind pe un coridor destul de întunecos, luminat acum de 
sticluţa purtată de troglodit. în încăpere nu observaseră, dar 
aceasta radia o lumină albăstruie, blîndă, destul de puternică 
să lumineze la cîţiva paşi. Trecură de cîteva uşi şi răscruci, dar 
Yulgur nu intră niciunde, nici nu schimbă direcţia. Se opri, la 
un moment dat, în faţa unei uşi masive. De o parte şi alta 
a ei, era cîte o pisică uriaşă din piatră, mai înaltă de un stat 
de om, poate chiar mai înaltă decît troglodite, aşezate pe 
cîte un piedestal paralelipipedic - Pisica avea o coadă înfoiată 
înfăşurată pe după picioarele din spate, o coroană din argint 
pe cap avînd o semilună aurie chiar în frunte, şi purta un vas 
ca un lighean, din argint, sprijinit pe labele superioare, întinse 
înainte. Trupurile pisicilor erau sculptate dintr-o piatră neagră, 
finisată cu mare artă - suprafaţa statuii dădea impresia pielii 
fine şi negre, ca cizelată în abanos, a unei africane. Fiecare 
pisică avea sîni frumoşi, feciorelnici, care li se zăreau printre 
lăbuţe. 

- Templu al Lunii, îşi dădu Eroul cu părerea. îmi amintesc de 
sculpturile egiptene... 

- Nu ştiu pe nimeni să fi construit astfel de temple, zise 
uimit Zildir. Nu am văzut niciodată statui ca acestea... 

Hitaiori nu zicea nimic, stătea ca prostit în faţa uşii. Lui 
Felimon îi dădură lacrimile... 

- Tu de ce boceşti, Felimoane? se răţoi vraciul, mai mult ca 
să-şi ascundă emoţiile. 

- îmi amintesc de un vis... De fetiţă... Au ochii fetiţei, 
completă, arătînd spre statui. 

- Ochii la zîn semănăm, îi întării spusele trogloditul. Intram, 
păzeam acum, nu făcum rău. 

Deschise încet uşa uriaşă. Era din lemn îmbrăcat în foiţă de 
cupru, frumos împodobită. Prezenta şiruri de pisici, unele în 
patru lăbuţe, altele ridicate în două, unele înfăţişate în mers, 
altele cărînd diferite obiecte - probabil ofrande - altele făcînd 
tot felul de munci... Modul în care erau realizate desenele, cu 
pieptul din faţă şi capul din profil, îi amintea Eroului tot de 
picturile egiptene... 

Templul era modest. Trei coloane uriaşe însoţeau, de ambele 
părţi, o alee care ducea pînă în faţa unui altar din piatră cenuşie. 
Din spatele altarului, cîteva trepte urcau la o platformă din dale 
albe, pe care se ridica un tron uriaş, din aceeaşi piatră albă, 
pe care stătea o pisică aidoma celor de la intrare, neagră, cu o 
coroană din aur cu semilună din argint pe cap. 

De data aceasta, statuia nu purta nici un vas, labele 
anterioare ale pisicii stăteau sprijinite pe braţele de piatră ale 
tronului. Ligheanul din aur nu lipsea, însă, ci era aşezat exact 
în centrul mesei din piatră, care constituia altarul. în momentul 
în care lumina slabă şi calmă, albăstruie, ce izvora din sticluţă, 
căzu pe el, vasul se umplu cu o apă strălucitoare, parcă, făcînd 
să apară pereţii pînă atunci invizibili, ascunşi după coloane. 
Erau din piatră cenuşie, nefinisată, fără luciu. 

- Cine o fi făcut această minune? se întrebă vraciul cu o 
voce joasă, plină de respect. Nu credeam că există aşa ceva pe 
lume, nici măcar marile statui din vechime, de la Romula, nu se 
compară... Te face să te închini în faţa ei... 

Şi chiar se închină, fără a produce uimire între tovarăşii lui. 
Toţi, cu excepţia lui Yulgur, se închinară, la rîndul lor. 

- Yulgur nu puteam închinăm la idol, Cale Luminos nu dam 
voie. Nu supăram, statui frumoz la pisica... 

La picioarele altarului erau aruncate, fără o ordine aparentă, 
o grămadă de obiecte, ofrande depuse de-a lungul timpului, în 
vechime probabil. Bani din aur şi giuvaieruri, obiecte simple, 
jucării... Tot ce fusese drag cuiva şi acesta îl jertfise zeiţei-pisică. 

în negura timpului. Cine ştie dacă aceasta ascultase rugăciunile 
celor ce depusese ofrandelele, dacă le împlinise dorinţele... 

- Aşteptam, rugam! zise trogloditul şi se lăsă din nou pe 
podea, cu picioarele încrucişate sub el, cu mîinile pe genunchi cu 
palmele întoarse în sus, într-o poziţie, care-i amintea Eroului de 
clasica poziţie, zisă a lotusului. Tărîmul acesta se dovedea a fi o 
reflecţie a lumii din care venise, deşi, uneori mult distorsionată. 
Se aşeză şi el într-un genunchi şi lăsă capul în piept, gîndindu-se 
la Domnul. Ceilalţi îi urmară exemplul, numai Hitaiori adoptînd 
poziţia trogloditului. 

Nu se rugară mult timp. Nu pentru că apăruse zîna, aşa 
cum sperau cu toţii, mai ales vraciul. Nici pentru că obosiseră 
rugîndu-se, ci pur şi simplu pentru că din ligheanul plin de 
lumină începuse să se ridice un fum negru-albăstrui care avea, 
greu de spus de ce, un aspect ameninţător. 

- Asta ce mai e? întrebă vraciul, primul care observase fumul. 
Trăgînd cu coada ochiului să vadă momentul apariţiei zînei, 
pentru că tot nu credea el în rugăciuni făcute zeilor dispăruţi în 
negura timpului, nici nu-i fusese greu să observe norul. 

Yulgur întredeschise ochii şi tresări. După care se ridică, 
înfricoşat, în picioare. 

- Asta moarte eram! Cine supăram la zeiţ pisică? Spuneam 
atins nimic! 

- Nu am luat decît asta, bîigui brutarul, arătînd o păpuşică 
din cîrpă, cît un degeţel. Este a fetiţei, sunt sigur de asta... 

- Tu nu ai înţeles să nu pui mîna pe nimic?! Animalul ăsta 
ţi-a vorbit omeneşte, nu pe limba lui! Glasul isteric al vraciului 
se transformase în tunet, mai ales din cauza fricii, care îi 
încleştase inima. Recunoscuse în norul negru una dintre cele 
mai cumplite arme folosite de vrăjitorii negri, numită de aceştia, 
în mod poetic, după obiceiul lor, „îmbrăţişarea fără de sfîrşit". 
Ştia că arma e greu de produs, doar prin vrăji cumplite, şi că 
nimeni nu putea opri „îmbrăţişarea" odată stîrnită. Se consuma 
singură, în timp, dar numai după ce consuma tot ce era viu 
în preajma ei. Auzise că o astfel de „îmbrăţişare" omorîse 
toate fiinţele vii dintr-un sat: oameni, animale, plante... Locul 
rămăsese complet sterp, trebuiseră să treacă două generaţii 
pînă începuse să crească ceva din nou. Vracii trăiau mult, şi îşi 
aminteau şi mai mult! Teama de „îmbrăţişarea fără sfîrşit" era 

înscrisă în inima lui Zildir, împreună cu porunca să nu producă 
niciodată aşa ceva. 

- Acum ce facem? întrebă Eroul, speriat şi el de faţa albă a 
vraciului. 

- Fugeam! îi trase trogloditul de mînă, după el. Ajunşi de 
partea cealaltă a uşii masive, se opriră după ce mai făcură cîţiva 
paşi, privind plini de speranţă înapoi. Dar, nu peste mult timp, 
firişoare subţiri de fum începură să se strecoare prin crăpăturile 
din jurul uşii. 

- Fugeam!!! strigă din nou trogloditul. 

- Unde fugim? Nimic nu opreşte fumul morţii! Dacă nu vine 
zîna ta să ne scoată de aici, suntem terminaţi! 

- Zin nu veneam, zise trist Yulgur. Supăram zeiţ, zin supăram 
şi ea eram. Acum nu veneam, Felimon nu mai vedeam fetiţ... 

- Am văzut-o, frate Yulgur, pufăi acesta trist, încercînd să 
se ţină aproape de ceilalţi. In vis, de-o viaţă. Acum ţin în mînă 
păpuşică ei... Ştiţi, eu i-am dat această păpuşică, o găsisem în 
dulap cînd am căutat prăjiturile. Se vede că nu a ţinut-o cu ea, 
a aruncat-o... 

- Nu aruncam păpuşic, dam la zeiţ. împlineam rugăciun. 
Păpuşic cel mai de preţ lucru la fetiţ, inima la inima la ea! 

Se retrăgeau grăbiţi din faţa fumului mortal, avînd grijă 
să nu-l lase în urmă pe burtos. La prima răscruce o luară la 
întîmplare, spre dreapta. Ştiau că, mergînd înapoi, în camera 
lui Yulgur, nu ar mai fi avut scăpare. Şuviţele de fum îi urmară, 
însă, şi în acest coridor, prinzînd chiar viteză... După o vreme, 
ajunseră la capătul tunelului, în faţa unei uşi. încercară să o 
deschidă, fără prea mult succes. 

- Ce facem acum? întrebă destul de liniştit Eroul, în faţa uşii 
încuiate. Fără nici o explicaţie, simţea că aventura nu se va 
încheia aici. 

- Rugam! găsi trogloditul soluţia lui obişnuită. Aşezîndu- 
se pentru a treia oară în acea dimineaţă, în poziţia lotusului, 
înainte de a închide ochii, mai privi o dată spre fumul negru şi 
ameninţător, care se apropia. 

- Rugam tu, eu nu mai pot aştepta! gîfîi vraciul, care se 
simţea ca un şobolan prins în cursă. Deschid eu uşa! 

- Ai promis că nu faci vrăji, sări Eroul, îngrozit. 

- Acum ce mai contează? în cîteva minute suntem morţi, 

oricum. 

Şi zicînd acestea, se concentra, îndreptă toiagul spre uşă 
şi începu să bolborosească pe sub nas. Rezultatul nu se lăsă 
aşteptat prea mult. Din toiag se ridică un fum, parcă la fel 
de negru ca cel care tocmai îi ajungea din urmă. După care, 
un fulger ţîşni din vîrful toiagului. Uşa dispăru instantaneu din 
balamale, iar cei cinci nu mai văzură nimic din cauza fumului 
negru care-i acoperise. 



10 



(în care, ca să trecem puntea, 
ne facem fraţi cu dracu') 



C înd se putu opri din tuse, Eroul văzu că fumul începuse să se 
împrăştie. Ceilalţi gîfîiau, ştergîndu-şi lacrimile ce le curgeau 
pe obraz. Numai Yulgur părea să sufere cel mai mult de pe 
urma fumului: era căzut lîngă uşa pe care vraja lui Zildir o 
deschisese totuşi - mai precis o scosese din ţîţîni, aruncînd-o 
pe podea, dincolo de prag. Altfel, acolo era o cameră pătrată, 
goală, fără nici o altă intrare aparentă decît uşorul fără uşă. 

- Hm... Se pare că n-am murit... se miră bucătarul, după 
care se repezi să dea o mînă de ajutor trogloditului. 

- Unde-i Fumul Morţii? se întrebă vraciul. Odată împrăştiat 
fumul produs de Zildir, coridorul rămăsese gol. Doar în locul în 
care fumul ameninţător se tîra ca un şarpe spre eroii noştri, 
cu doar cîteva clipe mai devreme, acum stătea în genunchi un 
diavol. 

- Ptiu, drace! îşi făcu Eroul cruce - pentru prima dată, de 
altfel, de cînd ajunsese pe tărîmul cel străin. 

- Nu face semnul acela! gemu diavolul. Negru, cu trupul 
acoperit de o blăniţă scurtă şi deasă, sîrmoasă, cu buze, 
urechi şi corniţe de capră, cu o coadă lungă de măgar, copite 

la picioare, ochi sălbatici gălbui în care păreau a pîlpîi flăcări: 
exact aşa cum îşi imaginase Eroul un drac dintotdeauna. Numai 
furcă nu avea în mînă... 

- Tu cine estem? alunecă Hitaiori între diavol şi ceilalţi, cu 
mişcări line, de şarpe, scoţînd katana cu o mişcare lină. 

- Eu sunt robul vostru, preaspurcatul Cilipir. 

- Şi ce vrem? 

- Vreau să vă servesc. Voi sunteţi binefăcătorii mei şi, pînă 
nu îmi plătesc datoria, nu sunt liber să plec. 

- Stai puţin, Prinţe. Ia să vedem ce vrea spurcatul... Nu pare 
agresiv. Spune ce ai de spus! 

- Eu am fost iubitul Javi lei, sora Duşmanului... 

- Şi ea e tot diavoliţă? 

- Tot. Şi am fost iubiţi... 

- Puteam iubeam la voi, diavol? se amestecă trogloditul. 

- Am fost amanţi. Şi... 

- împerechem ca animal, trase concluzia Hitaiori. 

- Chiar şi unele animale au sentimente. Unele leagă chiar 
relaţii de familie, ca lupii, de exemplu, îl contrazise Felimon. 
Aşa spunea vînătorul palatului... 

- Şi am fost aman... 

- Cum e la troglodiţi, Yulgur? întrebă vraciul. 

- Troglodit nu estem animal! răspunse mîndru Yulgur. 

- Nu făcem animal la Yulgur, se supără Hitaiori, uitînd de 
diavol. Yulgur estem frate la mine! 

- Am fo... 

- Vă rog să mă iertaţi, nu am vrut să-l jignesc. Ştiu că nu 
sunt animale, dar dacă tot veni vorba... Am fost şi eu curios, 
na! 

- Yulgur, troglodiţii iubesc? întrebă bucătarul blînd. 

- Amanţi... 

- Troglodit iubeam un dat la viaţă la el. Făcum mulţ copil. 
Grijeam, văzum creşteam mare. Nu avut muncat, troglodit 
dădeam trup la el muncat copil... Muncat! 

- Şi copiii vă mănîncă? se miră Eroul. 

- Eram amanţi... 

- Copil mic, nu ştium. Foame mult, muncam. Muncam părinţi, 
muncam frate. Trăiam. Creşteam mare, ştiam, nu muncam. 
Dădeam trup la sărman copii, ajutam trăim. Rămas puţin, sau 

nu rămas ioc... 

- Tristă viaţă aveţi, Yulgur, îl căină bucătarul. 

- Nu mereu întîmplam asta. Numai cînd muncam eram ioc. 
Numai iubeam un dat la viaţ, făcum un dat copii. Iubit la ei, 
văzum creşteam troglodit. Iubeam un dat un fimei, apoi nu mai 
putum iubeam. 

- Semănăm, Yulgur! se bucură burtosul. Şi eu am iubit o 
singură dată în viaţa mea... 

- Oamen puteam iubim mereu la viaţ al lor, pînă muream. 
Faceam copil, bătrîn eram, trăiam iubim... Cînd bătrin eram, 
iubit prieten eram... 

- Mă ascultaţi sau nu?! îşi pierdu răbdarea diavolul. Ce tot îi 
trageţi cu dragostea? 

- Voi nu iubiţi? 

- Noi facem dragoste. Trebuie să şi iubim? Ce mi-e una, ce 
mi-e alta, o diavoliţă este la fel ca oricare alta. 

- Parcă vorbeai despre Javila cu drag... 

- Ei, la naiba, cu drag! Am fost mai al dracu', am ajuns în 
patul ei... n-aş mai fi ajuns! Cînd a terminat cu mine, m-a 
blestemat... 

- De ce te-a blestemat? întrebă burtosul, curios şi cu milă. 

- De parcă n-aţi fi blestemaţi şi aşa... mormăi vraciul. 

- Viaţca la diavol rău estem. Ştiam, diavol veneam blestemam 
sărac troglodit. Troglodit uitam troglodit eram, diavol eram. 
împerecheat diavoliţ, făcum mult copii. Muncat toţ copil... 

- Şi voi faceţi copii mulţi, drace? se arătă şi Eroul curios. 

- Ce are asta a face cu Javila? Ea... 

- Voi mîncaţi copiii? O, săracii de ei... 

- Puteam, prăjeam la copil. Flacără la diavol, la Hele... 

- Nu prăjim, pe noi flacăra... 

- Şi îi mîncaţi cruzi? Aşa, de vii? 

- Nu muncat... Hei! Ia mai daţi-mi pace. Nu mîncăm copiii 
noştri! Troglodiţi, elfi, oameni, pitici, tot felul... Cîte un înger, 
dacă avem noroc... Şi de altele... Noi ne hrănim mai ales cu 
flăcări şi cu suflete... Copii uneori, ei au sufletul pur... 

- Eu tăim la diavol! se hotărî Hitaiori, repezindu-se către 
drac. 

- Stăm, ascultam! îl opri Yulgur. Auzeam ce vream spunem! 

- Chiar aşa, lăsaţi-mă să spun. Javila... 

- E frumoasă Javila? întrebă bucătarul. 

- Frumoasă ca dracu, pufni Zildirîn rîs. 

- Ba poate să fie frumoasă, drăcoaica, îşi dete Eroul cu 
părerea. 

- Javila, cînd a... 

- Cum poate să fie frumoasă, dacă seamănă cu ăsta? insistă 
bucătarul. Seamănă cu tine? se întoarse spre Cilipir. 

- Nu, ea e diavoliţă. Ea... 

- Atunci, poate că e frumoasă. 

- Ce aveam la Javila? Tu iubeam fetiţi 

- Păi, întrebam şi eu, aşa... 

- Nu întrebam! Mă ascultaţi ce am de spus, sau ce dracu'?! 

- Diavole, nu vorbi urît că fac cruci peste tine! se burzului 
Eroul. 

- Răbdarea nu este una din calităţile noastre... Lăsaţi-mă, 
vă rog, să continui, se milogi diavolul. 

- Cum arată Javila? deveni dintr-o dată curios vraciul. 

- Lăsaţi-I să spuie! 

- Poate nu tăim, vorbit frumoz, spuse prinţul cu oarece 
îndoială în glas. 

- Diavol nu aveam calitate, comentă încruntat troglodit. 

- Cred că a început să mi se facă foame, spuse, bineînţeles, 
vraciul. 

Toate acestea fură spuse aproape în acelaşi timp. Diavolul 
scrîşni numai din dinţi, rămînînd tăcut. Cei cinci se uitară unul 
la celălalt şi încercară să spună ceva. Din nou, toţi deodată. De 
data asta chiar nu se mai înţelese nimic. Eroul ridică mîna şi le 
făcu semn să tacă, apoi vorbi: 

- Să vorbim pe rînd! Tu ce ai zis, vraciule? Ce vrei să afli de 
la diavol? 

- Nu vreau să aflu nimic. Mi-e foame! Cu toate întîmplările 
astea, nu am mai mîncat nimic. Zîna nu a venit, verdeţ n-avem... 

- Buuun... 

- Bun pe naiba! Trebuie să găsim o soluţie! 

- Să-l ascultăm pe dracu', poate aflăm ceva. Tu ce ai întrebat, 
Yulgur? 

- Nu întrebam, comentam. Ăsta cap prost eram, ascultam 
acum. 

- Bun. Tu, Hitaiori? 

- Nu întrebat. Spus nu tăim la drac. Poate după ce vorbim... 

- Iar tu, Felimoane? 

- Eu vreau să ştiu cum arată Javila... 

- Este şi asta ceva. Să mă lăsaţi pe mine să vorbesc, nu vă 
mai băgaţi. Zi drace, cum e Javila? 

- Javila este frumoasă... Poartă chip de fecioară, foarte rar 
ia înfăţişare de diavol. Umblă mai mult pe Lume, prosteşte 
oamenii, chiar şi pe împăraţi, îi pune de fac drăcii... E rea, numai 
Duşmanul e mai rău decît ea. La toţi ne este frică de Javila, face 
rău numai din plăcerea de a vedea pe alţii suferind... 

- Şi diavolii suferă? întrebă burtosul, după care îşi ceru 
iertare, plecîndu-şi ochii şi trăgîndu-şi capul între umeri. 
Diavolul privi către Erou. 

- Răspunde! 

- Nu ştiu de alţii, dar eu am suferit. Pînă să o cunosc pe ea, 
am avut o viaţă liniştită, ca toţi dracii. Mai făceam vreo drăcie, 
mai chinuiam vreun suflet păcătos... Eram unul din Legiunea de 
Jos. Pînă a venit ea... 

- Ea ce a avut cu tine? 

- Nu ştiu. De obicei, ea nu cobora ochii spre noi, partenerii 
ei erau din Legiunile de Deasupra. în ziua aceea chinuiam un 
nepricopsit de aliman... nu mai are importanţă ce făcuse la 
viaţa lui. îl trimiteam să aducă apă de la fîntînă cu o sită... Pînă 
la mine, rămînea sita uscată, aşa că îi trăgeam un harapnic pe 
spinare... 

- Păcătoşii sunt, deci, pedepsiţi după moarte? 

- Sufletele lor. Pînă la a doua naştere. 

- Care religie îi poate scăpa de această caznă? 

- Religie? Ce are religia cu asta? Fiecare plăteşte după 
lucrurile bune sau rele făcute în viaţă. 

- Dar unele religii promit iertarea păcatelor, dacă te căieşti 
chiar şi în ultimul ceas. 

- Dacă te căieşti sincer de o faptă rea - şi nu o mai repeţi 
niciodată. Atunci pedeapsa este redusă - uneori ştearsă... 

- Şi dacă se roagă preotul pentru tine? 

- Astea-s vorbe, nimeni nu are această putere, pe această 
Lume. Mai bine şi-ar vedea fiecare de propriile sale păcate... 
Alimanul fusese preot la viaţa lui! 

- Dar unii zei au putere de iertare... 

- Zeii? pufni Cilipir diavolul. Dar pe ei cine-i iartă? 

- Dar Hristos, îndrăzni Eroul. 

- Să nu încurcăm lucrurile. Puterea e dreaptă şi vine pe 
Cale. Nu contează numele pe care I-l dau pămîntenii. El iartă şi 
pedepseşte... Şi noi, şi îngerii, suntem uneltele lui, facem voia 
lui. Cînd pierim, tot la El ne întoarcem. 

- Lăsaţi religia acum, se stropşi vraciul. Avem treburi mai 
urgente de discutat. Cum ieşim de aici? Ce mîncăm? 

- Zi mai departe, termină-ţi povestea, trecu Eroul peste 
întrebările lui Zildir. 

- Şi m-am trezit cu ea, trecea pe acolo. Nu ştiu unde se 
ducea, dar a renunţat. Am devenit iubiţi... amanţi, amanţi! Nu 
mă mai întrebaţi de dragoste! Deşi... Am fost împreună ceva 
vreme, ea mai pleca, mai venea, nu ştiu cîţi iubiţi a avut în 
acel timp. Eu, nu m-am mai împreunat cu alte diavoliţe... După 
ce am refuzat vreo cîteva, celelalte nu m-au mai căutat. Erau 
destui draci în Legiune. 

- Voi faceţi copii? Adică, dacă vă împreunaţi aşa de des... 

- Uneori. Numărul nostru este întotdeauna acelaşi, aşa e 
dat de Putere. Dar uneori, cînd Puterea vrea ca numărul nostru 
să crească, se nasc draci. Alteori, Puterea hotărăşte că suntem 
prea mulţi, şi unii draci pier. Crapă, dispar... Nu ştiu cum să zic 
- nu mai sunt. Noi suntem sau nu. Nu creştem, nu îmbătrînim... 
Cînd ne naştem, suntem de mărimea dată. 

- Ziceai de copii... 

- Copiii cuiva... Ne ştim mama şi tatăl. 

- Şi Duşmanul? 

- Duşmanul este stăpînul nostru, aşa cum Puterea este 
stăpînul nostru. Duşmanul nu poate crea, doar distruge. Dar 
poate întoarce spre el. El este tot o Putere, o parte rea a Puterii. 
Eu cred că, la început, Puterea era şi bună, şi rea. Pe urmă, 
cînd a creat Calea Luminoasă, s-a purificat. Şi tot ce era rău în 
Ea a devenit Duşmanul. Puterea nu se creează, nici nu poate fi 
distrusă. Aşa se zice. Deci, nici Duşmanul nu a putut dispărea, 
ci a apărut alături de Putere. De atunci încearcă să distrugă tot 
ce este sau a fost creat de Putere, din răzbunare că el nu poate 
creea... Cel puţin aşa se zice... 

- Deci, Duşmanul nu poate fi învins... murmură Eroul. 

- Aşa se zice. Dar... dar eu ştiu de la Javila... Duşmanul a 

găsit o cale să distrugă întreaga creaţie a Puterii, numai că 
acum a început să se teamă. Se pare că în Calea Luminoasă 
este scris despre un anumit mod prin care el poate fi distrus, 
sau poate fi numai diminuat... 

De fapt, de aici mi se trag necazurile. A văzut Javila că nu 
mă mai culc cu alte diavoliţe şi a început să rîdă de mine. A 
trebuit să recunosc că îmi făcea plăcere - că mă bucur, aşa am 
spus! - cînd ea venea pe la mine, că îmi părea rău cînd pleca... 
Că îmi era dor de ea... A rîs de mine şi a spus că nu va mai veni 
la mine niciodată. La prostul de Cilipir din Legiunea de Jos. Iar 
eu nu am găsit altceva de spus decît că o să divulg şi altora 
că Duşmanului îi este frică de ceva. Asta a făcut-o să-şi piardă 
înfăţişarea de fecioară, a devenit diavoliţă, cu ochii plini de 
flăcări... Şi m-a transformat în Fumul Morţii, în „îmbrăţişarea 
de veci". „Tot îţi place ţie să îmbrăţişezi, a rîs ea. Atunci, în 
îmbrăţişare eternă sa te prefaci, hi hi hi!" 

M-a pus în „Oglinda Lunii" - ligheanul de argint al zeiţei. 
Mi-a poruncit să pedepsesc cu îmbrăţişarea pe toţi cei ce pun 
mîna pe ceva ce aparţine zeiţei. Pentru că eu sunt Cilipir, 
diavol în Legiunea Răzbunării, eu nu pot face altceva decît să 
pedepsesc. Alţii, cei din Legiunea Minciunii, momesc pe oameni 
să greşească, sau pe troglodiţi să ni se alăture. Cei din Legiunea 
Urii umblă cu bîrfe, bagă zîzanie între oameni. Cei din Legiunea 
Crimei îi fac pe pămînteni să se ucidă între ei... 

Cilipir rămase tăcut, căzut pe gînduri. 

- Cît ai stat în Oglindă? îl întrebă burtosul. Sărăcan de tine, 
drace. Nici nu ai prea avut mulţi de pedepsit... 

- Mult, muuult... Pe atunci mai veneau credincioşi la templu. 
Mai tîrziu, au venit doar troglodiţi, rar cîte un pitic. Pe urmă... 
De foarte mult timp nu a mai venit nimeni. A început să vină 
trogloditul acesta, dar el nu a greşit cu nimic. 

- Ţi-o fi fost urît să stai acolo aşa... 

- Mă gîndeam la Javila... Ştiţi, e frumoasă cînd îşi ia chip 
omenesc de fecioară, dar mie îmi place mai mult cu chipul ei de 
diavoliţă. E aşa de frumoasă, înaltă şi subţire, cu botul frumos 
conturat, cu nările fremătînd ca la căprioara care presimte 
primejdia, cu corniţe perfect simetrice, cu blăniţa ca un muşchi 
răcoros, cu ochii de cel mai pur şofran, în care lucesc lumini ca 
de apus de soare... 

- Vorbit frumoz iubim la diavoliţ, zise prinţul. Inimă ca poet 
avem Cilipir... 

- Nu ştiam că se pot găsi cuvinte de dragoste care să descrie 
o drăcoaică... mormăi Zildir, impresionat fără voie. Ce ai mîncat 
în tot timpul ăsta? 

- Măi, vraciule, numai la mîncare te gîndeşti! îşi arătă 
bucătarul dezamăgirea pentru ruperea momentului de vrajă. 

- Cilipir nu a mîncat în tot timpul acesta. Diavolii se hrănesc 
cu suflete, v-am spus. Cînd au. Dacă nu avem, nu mîncăm. 
Uneori mă gîndeam că Puterea se va hotărî să reducă numărul 
diavolilor şi voi fi printre cei luaţi, să mi se termine blestemul, 
dar nu a fost să fie. Dar pe urmă mă gîndeam că dacă nu mai 
sunt, nu o să mă mai pot gîndi la Javila... 

- Deci, nu îţi pare rău că te-am scăpat de blestem? întrebă 
Eroul. Deşi nu ştiu cum s-a întîmplat... O fi greşit cu ceva vraciul. 

- Bun nu greşim altcum, completă Hitaiori 

- Nu îmi pare rău. Cred că mă bucur, dacă bucurie este ceea 
ce simt. Pot să mă întorc la Legiunea mea, poate o să o pot 
vedea din nou pe Javila, chiar de departe... Dar înainte trebuie 
să vă îndeplinesc o dorinţă. Nu din recunoştinţă, căci nu ştiu ce 
este recunoştinţa, ci pentru că aşa a lăsat Puterea. 

- Să ne scoţi afară! se băgă Zildir, fără a aştepta părerea 
celorlalţi. 

- Aşa vreţi? ceru confirmare Cilipir. Afară vă aşteaptă 
Duşmanul şi slugile lui. Aici nu poate pătrunde, Zeiţa este 
puternică. Dar afară... 

- Decît să murim de foame... 

- Vă pot aduce mîncare. 

- Nu ne prosti, drace! Mîncarea se mănîncă, ce nu se 
mănîncă, se strică... 

- Bine, atunci vă scot afară. Deşi, nu ştiu de ce, simt că ar 
trebui să mă împotrivesc acestei porunci. 

Acestea fiind zise, începu să bolborosească cuvinte într-o 
limbă neînţeleasă. Se auzi un bubuit înfiorător şi... şi nu se 
întîmplă nimic. Doar Cilipir dispăruse. 

- Ne-a minţit, diavolul dracului! se burzului vraciul. 

- Mai bine tăim, i se alătură prinţul. 

- A vorbit aşa de frumos de Javila... Lăsaţi-I în pace, are şi 
el păcatele lui de plătit. 



Pe Tarîmul unui Joc 



143 



- Felimoane, tu găseşti o vorbă bună pînă şi pentru un 
diavol. Acum ce facem? 

La întrebarea Eroului nu avu nimeni un răspuns. După o 
vreme, trogloditul spuse: 

- Mergeam cameră la Yulgur. Poate venim zin. 

Se întoarseră în camera luminată. Totul părea neschimbat. 
Vraciul căută prin coşuri şi saci, după care spuse dezamăgit: 

- Nu a venit. Oricum, nu a adus nimic, nici măcar verdeţ... 

Yulgur îşi oferi din nou soluţia obişnuită, neîntrebat: 

- Rugam! Aşteptam, dormeam. 

Ceilalţi nu se putură împotrivi acestor cuvinte. Hitaiori i 
se alătură pe saltea, vraciul începu să se plimbe din perete în 
perete, cu mîinile încrucişate la spate, Eroul adormi pe canapea, 
iar bucătarul i se puse la picioare, jucîndu-se cu păpuşica. 

Deodată o scăpă din mîini, sărind speriat în picioare. 

- Ce întîmplam? deschise ochii Yulgur, fără a se ridica. 

- Păpuşa! Vorbeşte! Ştii, vorbeam... 

- Ştim, înţelegeam vorbit la om, se supără trogloditul. Nu 
spurcam limb că voiam, gîtlej nu lucrat taman-taman... 

- Nuuu, nu asta am vrut să spun, îşi ceru iertare grăsanul. 
Ştii? reluă el explicaţia, vorbeam în şoaptă cu păpuşa şi deodată 
mi-a răspuns! 

- Şi ce zicea? întrebă şi vraciul. 

- Păi, nu am ascultat, m-am speriat. Ceilalţi se strînseră 
în jurul lui, pînă şi Eroul, care se trezise între timp. Bucătarul 
luă păpuşica din nou în mînă şi o duse la ureche, ascultînd cu 
atenţie. Pe urmă, spuse uimit: 

- E Cilipir... 

- Ce căutam păpuşic? 

- A greşit vraja... căută bucătarul să nu privească spre Zildir. 

- Aha! se bucură vraciul, mulţumit să audă şi despre 
nereuşitele altora. 

- Cum zicea prinţul, bine că nu a ieşit mai rău, spuse Eroul 
ironic. 

- Putum estem toţ cinci la păpuşic, pufni în rîs Hitaiori. Cu 
burt la Felimon, greu estem stăm acol. 

- Nu vorbeam rău la burt! se împotrivi trogloditul. Burt 
cinstit, respectabil... 

- Zice că asta a şi vrut, să ne bage pe noi în păpuşică... 

- Aha, ticălosul dracului! I s-a-nfundat! Să dăm foc la 
păpuşică, să vedem dacă plezneşte diavolul... 

- Zildir, ruşine eram la tine! Legiune la Ură şi Omor veneam, 
păcat vorbeam. 

Zildir se uită uimit la troglodit. Se aştepta ca oricine să-l 
certe, numai trogloditul, nu. Contrastul dintre înfăţişarea 
acestuia şi vocea lui blîndă şi împăciuitoare era atît de puternic, 
încît părea a nu se încadra în reguli. Se hotîrî să-l ţină pe Yulgur 
sub observaţie - pentru orice eventualitate. 

- Ce mai zice diavolul? 

- Păi, vrea afară. 

- Cum afar? Zdrobeam păpusic? 

- Eu păpuşa nu o stric! Mai bine stă Cilipir acolo cît îi hăul... 
Staţi puţin... Cică nu trebuie să stric păpuşa.... Atunci îl scoatem! 

- Cum scoteam? 

- Cică trebuie să îmi fie rob mie, căci a mea este păpuşică. 
Să-mi îndeplinească trei dorinţe, cu credinţă. Apoi, e liber să 
plece în treaba lui. 

- Aşa... Atunci ai grijă ce ceri. 

- Spune că cea care va face să-mi îndeplinească dorinţele 
este Puterea. în veac nu s-a întîmplat ca diavol sau înger să 
cadă des în slujba oamenilor, dar cînd s-a întîmplat, poruncile 
au fost împlinite nesmintit! 

- Atunci gîndeşte-te bine, şi cere! se amestecă Zildir. Nu 
gîndi cu burta, ci cu scăfîrlia. Cît ai stat în bucătărie, printre 
oale şi blide, poate ai pierdut din imaginaţie, poate ai pierdut-o 
de tot. Şi voinţa, alături de ea. Oh, că nu mi-a fost dat mie să 
fi ţinut păpuşa în mîini, în acel moment! Aş fi ştiut eu ce să cer! 

Zildir îşi frămîntă mîinile, neputincios. 

- 'Juram Felimon cînd luam păpuş! Acum vream porunceam? 

- Lăsaţi-I în pace, că are minte cîtă îi trebuie, îl lăudă Eroul 
pe burtos. Nu-i deloc prost... 

- Deştept estem Felimon. Vrut Hitaiori avem minte cît bob 
la Felimon. 

- Acum nu supăram, Zildir, zise trogloditul vraciului. Felimon 
pretin la noi, ca şi tu. Nu uitam urît... 

Vraciului i se bulbucară ochii în cap şi dădea din gură ca un 
peşte pe uscat - dar nici un sunet nu ieşea. Văzînd zbuciumul 
vraciului, Eroul intră la idei. 

- Ce-i, vraciule, ţi-ai înghiţit limba? 

Vraciul dădu înspăimîntat din cap, afirmativ. începu să arate 
cînd spre gură, cînd spre Felimon. 

- Făceam ceva Zildir? întrebă Yulgur pe bucătar. 

- Păi, eu nu am zis nimic, numai cît m-am gîndit să mai tacă 
dracului din gură... 

în timp ce vraciul se apucă cu mîinile de cap, ceilalţi se 
uitară unul la altul, încurcaţi. 

- Acum ce facem? Zildir, fă tu o vrajă, ceva, poate scapi... 

- Nu puteam, interpretă trogloditul semnele disperate ale 
vraciului. Trebuiam vorbea la vraj. 

- Oh, zei, ce-am făcut?! gemu burtosul, cu ochii în lacrimi. 
Mai bine... 

- Taci! strigară cei ce putură, într-un glas. 

- Nu ziceam ce gîndeam, completă Yulgur. Nu gîndeam! Ala 
diavol blestemat, făceam poruncă ce voiam el. Plineam trei 
porunci, el plecam, noi chinuiam! 

- Are dreptate, îl susţinu Eroul. Ai grijă ce gîndeşti. 

- Să poată vorbi din nou Zildir! izbucni bucătarul. Asta vreau! 

- Doi, se auzi o şoaptă dinspre păpuşă. 

- Zildir merită tot ce-i mai bun! E singura noastră speranţă 
în lupta cu Duşmanul. Mi-aş da viaţa, numai el să fie cel mai 
mare vraci din toate timpurile! 

- Trei, zise Cilipir, ridicîndu-se ca un fum albăstrui din 
păpuşică scăpată pe jos. Ţi-am îndeplinit poruncile, bucătare. 
Ai fi putut cere bogăţii, împărăţii, viaţă veşnică... Ai fi putut cere 
să-l distrug pe Duşman, şi-l distrugeam, cu ajutorul Puterii. Aşa, 
rămîneţi aici pînă veţi muri de foame! Sau pînă cînd bucătarul 
îşi va jertfi viaţa, dînd vraciului putere să vă scoată. Hahaha! 

Cu un rîs diavolesc, Cilipir dispăru. Cei cinci se priviră trişti. 

- Bun lucru ai făcut, măi Felimoane, mormăi Zildir, posomorît. 
Mai întîi m-ai amuţit, ca un neghiob. Apoi ai mai stricat o 
poruncă, scăpîndu-mă, de parcă e vreo scofală dacă vorbesc 
sau nu! Ce dacă nu mai puteam face vrăji? Tot nu-mi ies... 
Găseam eu o pîine de mîncat, nu mă lăsa familia cerşetor pe 
drumuri... Ba îmi găseam şi nevastă, tot zice Zulfina că m-ar 
lua de bărbat, dacă nu aş scoate numai tîmpenii din gură.... Şi 
cea mai mare gugumănie: porunca a treia! Să legi viaţa ta de 
puterea mea de vrajă. Că nu va fi destul să mori ca un dobitoc 

ce eşti, dar tot restul vieţii să nu mai pot face o vrajă fără a-mi 
aminti de tine! 

- Lăsam. Nu certam, îi luă Yulgur apărarea bucătarului, ca 
de obicei. Făceam cum ştiam. Greşiam, da' acum diavol plecam 
eram. 

- Poate că era mai bine să ceri distrugerea Duşmanului, 
zise Eroul. Se gîndea că doar aşa s-ar fi văzut scăpat de pe 
acest tărîm străin, pentru a se întoarce din nou în lumea din 
care venise. Dar, pe de altă parte, poate că aşa trebuia să se 
întîmple. Dacă Duşmanul pierea acum, aventura s-ar fi terminat 
uşor şi înainte de vreme... 

- Bine alegem, interveni şi Hitaiori. Zildir bine sănătos estem, 
Felimon liniştim, ala spurcat Diavol plecat estem... 

- Dar noi suntem tot în hrubele astea, fără verdeţ, fără zînă, 
fără putinţă de a ieşi la lumina zilei... Acum ce facem? 

- Ce făceam? răspunse trogloditul. Mergeam culcam! Făceam 
destul la zi de-acum. Culcam! 

încredinţat că ceilalţi se vor supune îndemnurilor lui, 
trogloditul se sprijini de un perete şi închise ochii. Poate se 
ruga, poate adormise... Ceilalţi îi urmară curînd exemplul, tot 
nu aveau altceva mai bun de făcut... Chiar şi vraciul, cu maţele 
ghiorăind de foame. 



11 



(în care o scară nu ne duce chiar 
la cer, ci pe undeva pe-aproape) 



D ormiră eroii noştri. Somn greu, plin de vise şi coşmaruri... 

Se zvîrcoleau pe paturile încropite, trezindu-se din cînd în 
cînd acoperiţi cu sudoare rece. La un timp, renunţară cu totul 
la somn. 

- Cît o fi ora la suprafaţă? se întrebă cu glas tare Eroul. 

- Ce contează? mîrîi vraciul. S-a stat la masă... sau se va sta 
în curînd... Ce-o fi cu zîna? 

- Nu ştiam, zise Yulgur, din poziţia lui de meditaţie. Dacă 
veneam, veneam, dacă nu veneam... 

- Nu veneam! Ştiam! îl maimuţări vraciul, supărat şi flămînd. 
- Nu răţoim Yulgur! 

- Bucătare, decît să-mi fi redat vocea, mai bine îmi luai şi 
auzul. Nu mai pot suporta să-i aud pe ăştia doi cum pocesc 
cuvintele... 

- Vorbeşti cu păcat, îndrăzni Felimon să deschidă gura, era 
prima dată cînd o făcea, de la alegerea nefericită a poruncilor. 
Ce vină au ei că s-au născut pe meleaguri străine? Sau cu gîtlej 

diferit... Ce, tu vorbeşti mai bine limba prinţului? 

- Sigur că o vorbesc! Vracii se nasc cu darul limbilor... 

- Zildir, hai să ne împăcăm. Nu am vrut să iasă rău, zău, nu 
am vrut! se rugă burtosul de el, cu lacrimi şiruindu-i pe obrazul 
bucălat. Aşa nu pot trăi... 

Vraciul se învîrti încurcat prin încăpere, mormăind în barbă. 
Pînă la urmă recunoscu: 

- Nu sunt supărat pe tine, putea ieşi şi mai rău. Nici eu nu mă 
gîndisem să-l distrugem pe Duşman... Puteai aduce prăpădul 
pe capetele noastre sau chiar pe Duşman în persoană... Puteam 
să pierim sau mai ştiu eu ce... 

- Să ştiţi că era să zic ceva rău, noroc că m-aţi oprit... Parcă 
dracu' mă-ndemna... Aveam pe limbă să spun „Mai bine crăpăm 
eu!" 

- Hihihi, se hlizi vraciul. 

- Nu rîdem! se burzului Hitaiori. 

- Mda... Mai bine că te-ai oprit, deveni Zildir serios. Ne 
împroşcai cu maţe... 

- Eşti imposibil! se supără Eroul. 

- Bine, bine... am terminat. Făceam şi eu haz de necaz. 

- Ce estem haz? Asta estem haz?! 

- Ce ne facem dacă apare Duşmanul? îşi mărturisi îngrijorarea 
Eroul. Ticălosul acela de Cilipir se duce aţă la drăcoaica lui şi îi 
spune despre noi. Oare ce am vorbit în prezenţa lui? 

- Nu cred că am amintit ceva despre călătoria noastră, nici 
despre întîlnirea care va avea loc... eventual. 

- Nici Yulgur nu ziceam. Yulgur nu ştiam... 

- Aşa-i. Cred că nici Felimon nu ştie, el a ajuns printre noi 
din greşeală. 

- Bine, spuneam atunci. Nu estem nimic făceam acuş. 

- Cine spune, Zildir? Sau spun eu? Vraciule, cred că tu ştii 
mai bine povestea de la început.... 

- Bine, hai să spun. Şi se apucă Zildir să le spună cele aflate 
de la unchiul său, mai mult trăgînd cu urechea. 

- Deci, tu eşti Eroul? se minună Felimon la sfîrşit. Ştiam 
că aşa ţi se spune, dar nu am gîndit niciodată că tu eşti cel 
proorocit... 

- Nici nu sunt. Poate nu aţi fost atenţi la ce a spus Zildir, dar 
nu eu sunt cel ce va învinge Duşmanul. De fapt, nici nu este 

important să ajung eu la lupta finală. 

- Da' tu eram important, zise trogloditul. Nu eram erou, nu 
eram luptă. Duşman învingeam. 

- Voi sunteţi mai importanţi decît mine. Nu ştiu care anume 
dintre voi va învinge Duşmanul - dacă îl va învinge. 

- Dacă ştiam, ceream diavolului să lupte pentru noi, se căină 
bucătarul. 

- Şi să ne împiedici pe noi să-l ciomăgim?! 

- Nu glumeam, Zildir. Bun eram ştiam. Acum nu plîngeam 
apă vărsat.... 

- Un lucru tot am aflat, se lumină Felimon întrucîtva la faţă. 
Vraciul este singura noastră şansă! Dacă el îşi poate folosi 
puterile, este cu adevărat „cel mai mare vraci ce a existat 
vreodată" - aşa am cerut eu, iar diavolul a promis... 

- Pentru asta trebuie să îţi dai viaţa de bună voie, îl întrerupse, 
sarcastic, Zildir. 

- Asta şi voiam să spun. Eu îmi dau viaţa de bunăvoie! Tot 
nu sunt bun de nimic. 

- Mai este un amănunt, interveni Eroul. Nu foarte important, 
dar... Cine te omoară? 

- Nu eu! zise Zildir. Ar fi ca şi cum l-aş ucide pentru a vedea 
porunca împlinită. 

- Hitaiori păzim Felimon! zise scurt şi hotărît prinţul. 

- Chiar dacă eu vreau să mă jertfesc? 

- Yulgur stăm între Felimon şi aia moarte, se alătură 
trogloditul gipanghezului, la fel de hotărît. 

- Dar eu vreau să mă lăsaţi să mor! Aşa măcar voi face şi eu 
ceva bun în viaţă... 

- Bun făceam, trăiam. 

- Hahaha, rîse vraciul. Te pomeneşti că tu vei fi învingătorul 
Duşmanului - dacă vei trăi pînă atunci. 

- Nu rîdeam, vrăjitor. Posibil eram. Yulgur nu ucideam, nici 
Duşman. Erou nu ucideam - zis unchi la tine. Hitaiori... Hitaiori 
puteam, sau Felimon, sau Zildir... 

- Aţi văzut? Dacă îi dau puterea lui Zildir... 

- Nu se poate, recunoscu Zildir. Vrăjile nu au putere asupra 
Duşmanului, Tatăl Vrăjilor. Dacă aveau, se adunau de mult toţi 
vracii şi vrăjitoarele şi scăpau lumea de el... Nu cred că un toiag 
de lemn să-l poată ucide. Mai curînd katana lui Hitaiori. 

- Hitaiori omorîm Duşman, anunţă acesta bătăios. Dacă 
putem. 

- Deci, ori prinţul, ori bucătarul, trase Eroul concluzia. 

- Nu rîdeţi de mine, se milogi burtosul. Eu nu am ucis nici 
măcar o muscă la viaţa mea. 

- Vedem noi, zise vraciul. Totul este să ajungem la Întîlnire, 
în viaţă dacă se poate. Pînă una-alta, suntem în pericol să 
murim de foame... 

- Ce facem? întrebă Eroul, mai mult de formă. Ştia că nu 
prea aveau ce să facă. 

- Rugam, găsi Yulgur din nou soluţia lui preferată. 

- Hai, măi, tu altceva nu ştii? se împotrivi Zildir. 

- Rugăm, zise şi Hitaiori. La templu. 

- Dacă s-a întors diavolul acolo? întrebă bucătarul speriat. 

- Tu nu mai pui mîna pe nimic! Rîndul trecut nu ştiu ce vrajă 
am făcut, de am scăpat de „îmbrăţişare". Nu cred să mai avem 
aşa noroc... 

- Dacă avem noroc, de data asta ştiu ce să-i cerem. 

- V-am spus că nu pot să vă ajut. De obicei, nu nimeresc de 
două ori la rînd aceeaşi vrajă. Nici un vraci nu ştie cum să ucidă 
„îmbrăţişarea"... 

- Am găsit, sări vesel burtosul. Eu mor şi vraciul vă scoate 
afară. Pentru el ar fi un fleac... 

- Tu şi trogloditul ăsta aveţi idei fixe, se zburli vraciul. Ăla se 
roagă, tu vrei să mori. Cine vrei să te omoare? Te omori singur? 

- Ăsta-i păcat mare, clipi speriat Felimon din pleoape. Mi 
se duce sufletul pe vecie în Hele. Ce se întîmplă cu trupul ăsta 
nu-mi pasă... Aici îşi duse mîna speriat la gît, icnind speriat de 
gogomănia spusă. 

- Exact cum am bănuit. Aşa că să ne laşi în pace cu omorîtul, 
că mă superi de tot! 

Neavînd altceva mai bun de făcut, se luară cu toţii după 
Hitaiori, care, fără a mai asculta la schimbul de replici, se 
îndrepta tăcut, cu paşi mari, spre templu. Ajunşi acolo, se 
opriră în spatele prinţului, care se chinuia să deschidă uşa. 

- Asta ce mai e? se miră vraciul văzînd că prinţul nu are 
succes. 

- Nu ştiam. Nicicînd stăm uşă închis. 

- E vina mea, bolborosi bucătarul. Am tras uşa după mine, 

vroiam să ţin fumul încuiat... 

- O fi diavolul de vină, încercă Eroul să arunce vina pe 
altcineva, deşi, în sinea lui, înclina să-i dea dreptate bucătarului. 

- Puteam fi, zise şi Yulgur. Sau fum rău stricam la uşă. 

- Sau s-a supărat zeiţa că i s-a furat păpuşica, fu mai practic 
Zildir. Nu mai contează a cui e vina... Acum ce facem? Unde te 
rogi, Prinţe? 

- Aicea rugăm. Asta statui bun estem, rugăm la el. Roka 
Imn la Templu de la Shunto. 

Astea zise, Hitaiori se aplecă ceremonios în faţa statuii 
uriaşe, îşi lepădă armele, aşezîndu-le ordonat pe lespedea de 
piatră care forma podeaua coridorului. Lepădă apoi pelerina 
bogat împodobită, pe care o purta deasupra kimonoului din 
mătase, şi o întinse frumos în faţa statuii. Se aşeză pe pelerină, 
ca pe un covoraş de rugăciune, şi începu să spună, mişcînd 
doar din buze, rugăciuni. Din cînd în cînd, se apleca smerit cu 
fruntea pe podea, între braţele întinse către pisica de piatră. 

încet, încet, începu să intre în transă. Mişcările îi deveniră 
mai sacadate, şoaptele i se transformară în bolboroseli, apoi 
în cuvinte, în cele din urmă în urlete... La un moment dat 
sări de pe covoraş şi începu să se rotească - ca un derviş, 
gîndi Eroul. Învîrtitul deveni tot mai furios, prinţul începînd să 
facă sărituri în aer, la înălţimi incredibile. Totodată, începu să 
dea lovituri scurte şi fulgerătoare în jurul lui - cu braţele, cu 
picioarele - scoţînd ţipete scurte şi ascuţite. Totul semăna cu 
un antrenament total de karate, gîndi Eroul, un antrenament 
cum nu mai văzuse vreodată. 

Timpul păru a se opri în loc. Cei patru care îl priveau pe 
gipanghez intrară şi ei în transă. începură să bolborosească 
cuvinte neînţelese, apoi se alăturară mişcărilor de dans şi luptă 
ale prinţului, cu ochii închişi, cuprinşi de un fel de extaz... 

Bineînţeles că Felimon nu întîrzie să-i iasă în cale prinţului. 
Cum reuşi acesta să-l evite, nu va înţelege nimeni, nici chiar el. 
Oricum, Hitaiori îşi smuci violent trupul şi lovitura ucigătoare, 
îndreptată spre burdihanul bucătarului, lovi pisica din piatră. 
Tava uriaşă sări într-un perete, coroana din aur se rostogoli 
pierzîndu-şi semiluna argintie. Iar în mijlocul pîntecelui uriaş 
apăru o spărtură! 

Toţi se opriră din rotire şi se prăbuşiră, sfîrşiţi de vlagă 

şi ameţiţi, pe podea. Hitaiori era cel mai sfîrşit dintre ei, dar 
se ridică primul. Se apropie, clătinîndu-se, de Felimon şi se 
încredinţa că era întreg. 

- Nu am nimic... bîigui acesta, sfîrşit. Nici măcar aer... 

- Da' ştiu c-am jucat, hîrîi vraciul, căutîndu-şi toiagul. 

- Jucam frumoz la zeiţ, zise şi Yulgur, după care rînji, arătîndu- 
şi colţii înfiorători. Ala Zildir dansam caraghioz. Fluturam la el 
rochie, vedeam picior slab cu păr mult. Hohoho! 

- Că picioarele tale sunt mai frumoase! se supără vraciul de 
dezvăluire, trăgîndu-şi mai bine pe el caftanul azuriu. 

- Eu troglodit eram, nu vrăjitor. Nu trebuiam picior frumoz 
aveam, hohoho! 

- Parcă eu trebuie să le am frumoase? Cine se uită la ele? 

- Vrăjitoriţ care spuneam Zildir vorbeam mult... 

La asta vraciul cel ciolănos preferă să nu răspundă. între 
timp, Hitaiori se apropiase de statuie, cercetînd gaura. 

- Estem scară, anunţă el pe ceilalţi, făcîndu-i să i se adune 
în jur. 

- Unde or fi ducînd? întrebă Eroul. 

- Mergeam, vedeam, răspunse trogloditul. 

- Numai în sus duc, spre suprafaţă. Asta o fi fost calea pe 
care se venea la templu. Noroc că nu s-a supărat zeiţa că i-am 
distrus statuia, se adresă el prinţului. Aşa vă rugaţi voi zeilor, 
dărîmîndu-le statuile şi templele? 

- în Gî-pang rugăm la cîmp, afară la Templu. Nu estem 
statui. Aici nu estem cîmpie. 

- Mda... Şi nu vă omorîţi între voi? 

- Numai războinic rugăm cum Hitaiori. Hitaiori tîmpit estem, 
singur rugăm. Şerb rugăm templu, la munte. Călugăr rugăm 
monastir... 

- Bine, dacă am lămurit şi asta, hai să urcăm scara, încercă 
bucătarul să propună o acţiune. Fără multă vorbă, Hitaiori trecu 
primul prin gaură, fără nici o greutate. Spărtura era destul de 
mare să poată lăsa să treacă un trunchi de om voinic. îl urmă 
vraciul, cu sticluţa în mînă. Cel ce făcuse propunerea, însă, nu 
putu... Traseră unii de el, împinseră ceilalţi, pînă reuşiră să-l 
înţepenească în buza deschizăturii, ca pe un dop. 

- Suge burta, gîfîi vraciul, muncindu-se. 

- încerc, încerc... Ce pot face, ăsta mi-s eu?!... 

- Nu puteam trăgeam, pingeam! zise trogloditul. Cu oarece 
efort colectiv, grăsanul se trezi smuls din gaură. 

- Ce faceam? se scărpină trogloditul în fruntea teşită. Se 
trezise, deodată, fără nici o soluţie. 

- Lăsaţi-mă aici, scînci bucătarul. Dacă mor de foame, se zice 
că nu mi-am luat viaţa, nici voi nu m-aţi omorît. Se împlineşte 
darul dracului... 

- Băi, Felimoane, ţi-am spus că mă superi dacă mai vorbeşti 
prostii, se stropşi vraciul. 

- Rîmăneam cu el, se oferi Yulgur. Poate veneam zin... 

Tot Hitaiori găsi soluţia. Se apucă să lărgească gaura, 
cu lovituri năprasnice de cot. Pe lîngă praful, care se ridică, 
întunecînd coridorul, căzură şi destule bucăţi de piatră pentru a 
croi o deschizătură destul de mare, care să dea voie burtosului 
să forţeze trecerea prin ea, cu succes. Zgîriat, cu hainele 
sfîşiate, plin de praf... Felimon răsuflă fericit la picioarele scării. 

Scările se dovedeau destul de încăpătoare pentru a sta 
trei oameni voinici unul lîngă altul. Ca de obicei, Hitaiori o luă 
înainte, cu paşi ca de pisică, urmat de Zildir, cu sticluţa, care 
le dăruia lumina albăstruie - destul de nefolositoare pe scările, 
ce urcau în spirală, şi de Felimon. Grăsanul abia se putea 
strecura, dar cel puţin nu risca să rămînă din nou înţepenit. 
Să-l mai şi scoată de-aici s-ar fi dovedit extrem de problematic 
- îndeplinind poate dorinţa acestuia de jertfă. Cei din urmă, 
Eroul şi Yulgur, cu oglinjoara în mînă, îl împingeau pe bucătar 
de la spate, muncind tot atît de mult ca şi cei doi din faţă, 
care îl trăgeau. Dar primul care îşi pierdu suflul fu, bineînţeles, 
bucătarul. 

- Staţi puţin, gîfîi el sfîrşit, după o vreme. Să fim atenţi, să 
nu dăm peste cineva... 

- Peste cine să dăm? se miră vraciul. Cine naiba ar sta aici, 
pe trepte, fără lumină, fără mîncare?... 

- Troglodit stăm, zise Yulgur din urmă. Şi diavol... 

- Lăsaţi, măi, nu-l mai speriaţi degeaba. Ne apropiem de 
suprafaţă, nu pot fi scările prea lungi. Pe ele veneau oamenii să 
se închine la templu, judecă Eroul. 

- Oameni nu bun, îşi dădu Hitaiori cu părerea. Omorîm la 
biet Yulgur. 

La asta nu se gîndiseră! Se opriră cu toţii. 

- Spus rămîneam subteran, zise trogloditul trist. 

- Măi Zildir, tu nu poţi face vreo vrajă, să-l ascunzi cumva? 
întrebă Felimon plin de speranţă. 

- Ia tăceţi, se împotrivi Eroul. Poate îl ascunde de tot, de 
nu-l mai găseşte nimeni... Vraciul nu-l contrazise. 

- Hai să mergem, zise el, totuşi. Găsim noi vreo cale să-l 
mascăm, văzînd şi făcînd. Poate e noapte... 

Continuară să urce în tăcere, fiecare gîndindu-se la ce îi va 
aştepta la suprafaţă. Se auzeau doar horcăitul bucătarului şi 
icnetele celorlalţi, care trăgeau sau împingeau de el. După o 
vreme Hitaiori se opri brusc, făcîndu-le semn să se oprească în 
linişte. 

- Tăcem! şopti el. 

- Parcă om fi vorbit vreunul... mormăi vraciul. 

- Eu gîfîi, nu vorbesc, şopti bucătarul, profitînd de oprire 
pentru a-şi trage sufletul - şi năduşeala de pe faţă, cu poala 
şorţului soios... 

în liniştea lăsată se auzi, într-adevăr, un glas nedesluşit. 

- încet acum, şopti Zildir. Felimoane, rămîi în urmă şi ai grijă 
să nu te împiedici. 

Yulgurîl luă pe bucătar de mînă, pentru orice eventualitate. 
Ceilalţi continuară tiptil urcuşul, mergînd pe dibuite. Vraciul 
ascunsese sticluţa sub caftan. Vorbele deveneau tot mai 
desluşite. 

Cel ce vorbea era singur, ori poate nimeni nu răspundea 
vorbitorului. Mai mult, eroii noştri se convinseră că acesta se 
ruga cu voce tare, probabil într-un templu. Cum scările se 
opreau aici, cei trei se opriră şi ei şi traseră cu urechea. 

* 

* * 



O viaţă de pictor 

Ifichim avusese, ca de obicei în ultima vreme, o zi nu 
tocmai plăcută. Era de peste trei luni în Cetatea de scaun 
şi încă nu începuse munca pentru care fusese chemat la 
Curte. 

Ifichim trăise mare parte din viaţa lui la mînăstire, mai 
întîi în sihăstria de la Dealul Pleşuv, apoi la mînăstirea 
de călugări de la Cerboaica, apoi la alte mînăstiri pe care 
le pictase împreună cu meşterul zograf Simion. Sihastrul 
Damiel îl găsise într-o zi, cu aproape trei decenii în urmă, 
părăsit într-o poiană. Animalele sălbatice se dovediseră 
mai miloase decît oamenii care-l lepădaseră acolo. 
Damiel bănuia că pruncul avusese pur şi simplu noroc - 
sau că mîna Marelui Zeu fusese asupra lui, menindu-i un 
rol însemnat în viaţă. De aceea îl şi luase în sihăstria lui, 
deşi se lepădase de orice contact direct cu oamenii. Faţă 
de prunc îşi călcase şi jurămîntul de tăcere luat, vorbea 
cu el aşa cum vorbea şi cu animalele codrului. 

- Nu, nu-i păcat să vorbesc cu tine, îi spunea Damiel 
cu glasul lui peltic, urmă a limbii scurtate, în tinereţe, de 
fostul lui stăpîn. 

Damiel era din neamul alimanilor, mai precis rob luat 
de mic copil de la unul din popoarele care trăiau dincolo 
de marile deserturi răsăritene. Cînd crescuse, îndrăznise 
să-şi arate isteţimea în faţa şeicului, stăpînul lui. Acesta, 
îndreptăţit de ruşinea păţită, îi ciuntise din limbă, pentru 
a-l face să-i cunoască mai temeinic lungimea. Tînărul 
rob nu găsise altceva mai bun de făcut decît să fugă în 
deşert. 

Aproape mort de foame şi de sete, deşi furase la 
plecare o cămilă încărcată cu mîncare şi două burdufuri 
pline cu apă, ajunse după o călătorie de mai multe luni 
la nişte nomazi ce trăiau la marginea sudică a crăimii 
Kivanului. Acestora li se făcu milă de el şi nu-l tăiară, ci 
îi deteră drumul să plece mai departe, după ce îi luară 
cămila şi bruma de lucruri pe care le mai avea. 

Aşa că i se păruse o adevărată minune zeiască să 
întîlnească micuţa mînăstire a Miclovului, la doar cîteva 
zile de drum, pe cînd îşi făcuse socoteala să se lase la 
pămînt şi să aştepte moartea. Se hotărîse, deci, să treacă 
la dreapta credinţă a Căii, părăsind calea Alimanului şi a 
profetului său, şi se călugări. Trăise cîţiva ani în liniştea 
mînăstirii, pînă cînd o ceată de nomazi o arseră, ucigînd 
şi jumătate dintre călugări. El nu rămase împreună cu 

ceilalţi să reclădească mînăstirea, ci plecase mai departe 
spre vest, călugăr itinerant, adunînd fondurile necesare 
reconstruirii. Străbătuse mai toată lumea cunoscută, 
aflată sub învăţătura Marelui Zeu şi a Pruncului Său, 
întorcîndu-se după mai bine de douăzeci de ani pe 
meleagurile blînde şi frumoase ale Crăiei Albilor. Pe 
acestea nu reuşise să le uite în pelerinajele lui, ţinîndu- 
le la inimă mai ceva decît locurile natale; nici pe oamenii 
care le locuiau nu-i uitase. 

Nu se înapoiase la Miclov, deşi auzise că devenise între 
timp mînăstire mare şi bogată, înconjurată cu ziduri de 
cetate drept pavăză împotriva năvălitorilor, şi cu gardă 
de oşteni trimisă de împăratul Albilor. Se oprise însă la 
mînăstirea de la Cerboaica, clădită de Craiul Albieş pe 
locul unei sihăstrii vechi de sute de ani, poate chiar de pe 
timpul cînd Pruncul Marelui Zeu colinda lumea... 

Nici aici liniştea nu durase prea mult. Deşi scurtată, 
limba călugărului se mişca repede şi nu întotdeauna 
pe placul stareţului. Aşa încît acesta începuse să-i dea 
porunci şi pedepse noului călugăr. Răbdase Damiel cît 
răbdase, dar cînd îl prinse pe stareţ încercînd să spurce 
o ţărăncuţă venită la taina spovedaniei, nu se mai putuse 
stăpîni. Se pare că uitase, sau poate nu ştiuse niciodată, 
puterea şi vînjoşenia trupului lui micuţ şi subţirel, altfel 
nu ar fi dat cu pumnul. După ce fostul stareţ îşi ocupase 
locul în chilia celor săraci cu duhul, Damiel trebuise să 
părăsească şi el mînăstirea. Superiorii nu puteau ierta 
unui umil călugăraş că-l făcuse de ruşine pe unul de-ai 
lor... 

Damiel nu se supărase. Recunoscuse singur că 
încălcase poruncile Marelui Zeu şi ale Pruncului acestuia 
Preaiubit, folosind rău limba şi pumnul, date lui de 
soartă. Se trăsese, deci, în această sihăstrie, biată 
peşteră la poalele unui deal despădurit - de unde îşi 
trăgea numele, lîngă o mică poieniţă străbătută de un 
firicel de apă şi înconjurată de codrul des, prin care nu 
se încumetau mulţi să călătorească. Aici trăise vreo două 
decenii, pînă într-o iarnă cînd căzuse la pat şi se stinse 
ca o lumînare, nu înainte de a fi dat de ştire la mînăstire 

că are la sihăstrie un copilandru de vreo şapte ani, care 
are nevoinţă de ajutor. 

în toţi aceşti ani, ajunsese să cunoască pădurea ca 
pe propria-i grădină - în care creşteau mai ales ierburi 
folositoare. Aceste ierburi le culegea Damiel la date 
anumite - ştiute numai de el, le usca, le punea în punguliţe 
făcute tot de el din lîna lepădată de căprioare şi ţesută 
în lunile lungi de iarnă la lumina opaiţului. Punguliţele 
le atîrna la o margine de pădure, unde un drum de care 
intra sub bolta de crengi, pentru a ieşi tocmai la Valcău, 
unul din străvechile tîrguri ale împărăţiei. De acolo, din 
crengi, le luau oamenii de prin satele din împrejurimi, 
pentru a le da doftoroaielor sau a le folosi chiar ei pentru 
tot felul de boli, aşa cum îi sfătuiau răvaşele scrise pe 
frunze uscate de viţă sălbatică, uneori chiar numai pentru 
a-şi aroma mîncărurile. Acei oameni lăsau, în schimb, 
săculeţi cu grîne, sau vreo bucată de slănină afumată, 
ori poate cîte ceva de îmbrăcat - rar de altfel, fiind ei 
înşişi oameni sărmani. 

Oamenii îl considerau pe sihastru - pustnic, cum îi 
spuneau ei - sfînt, ştiind că vorbeşte cu animalele şi că 
acestea îi ascultau poruncile şi i le îndeplineau nesmintit. 
Părerea aceasta nu era prea adevărată, ci se baza mai 
mult pe faptul că unele animale, crescute de pustnic încă 
de pui, rămaşi orfani, sau poate îngrijite la boală, nu se 
mai fereau de el, venind uneori să-i caute tovărăşie. Asta 
o ştia bine Ifichim, asistase şi el în copilărie la astfel de 
întîmplări. 

într-un astfel de loc, unde făcea schimbul lui cu 
oamenii, singurul contact cu de afară, de altfel, găsise 
Damiel pruncul înfăşat în scutece murdare. Luase 
copilaşul mai mult să-l ferească de animalele sălbatice, 
mirat că nu dăduse peste el înaintea lui vreun lup, 
vulpe sau chiar jder - ce mişunau prin codru. Lăsase, 
ce-i drept, o notă scrisă pe frunză, cum obişnuia, prin 
care anunţa găsirea copilului, dar nimeni nu venise să i-l 
ceară. Damiel află mai tîrziu că unul din sate fusese călcat 
de o ceată rătăcită de alimani, care uciseseră bătrînii şi 
bărbaţii aflaţi în sat şi luaseră în robie femei tinere şi 

copii. E drept, după obiceiul lor sălbatic, năvălitorii luau 
pruncii în suliţe şi îi lepădau aşa, morţi, la margine de 
drum. Poate că suliţa intrase numai în scutece şi pruncul 
avusese noroc, nu scîncise, şi alimanul îl crezuse mort; 
sau cine ştie ce altă minune avusese loc... Iar părinţii 
pruncului se prăpădiseră, căci altfel l-ar fi căutat... 

Copilul îl crescuse chiar el, la început cu lapte de 
căprioară şi capră de munte, ca pe un pui de animal 
rătăcit. Cînd mai crescuse, începuse să-l înveţe a vorbi 
şi a merge... Ifichim devenise copilul de care nu avusese 
parte niciodată. Alimanii, cînd îl robiseră, îl castraseră în 
intenţia de a-l face eunuc. Nu ştiuse niciodată minunea 
apropierii de trup femeiesc, doar uneori se gîndea cu 
regret că nu va lăsa şi el o urmă a trecerii lui pe pămînt. 
De aceea, luă apariţia gîgîlicii umane ca pe un dar al 
Marelui Zeu, şi îngriji pe Ifichim ca pe un dar de preţ. îl 
învăţase, atît cît putuse, pînă în clipa morţii, tot ce ştiuse 
el, mai ales să respecte şi să iubească natura, lucru care 
se va vedea mai tîrziu în viaţa învăţăcelului. 

Cum ajunsese acesta să-şi capete numele de Ifichim? 
Tînărul şi fugarul Damiel fusese întîmpinat la mînăstirea 
Miclovului de un bătrîn călugăr purtînd acest nume 
fistichiu. Cînd toţi ceilalţi călugări se împotriviseră 
primirii în rîndul lor a robului fugar, neam de alimani 
- slujind unor zei străini şi spurcaţi - bătrînul Ifichim 
fusese singurul care îi luase partea. Poate din milă, 
văzînd privirea tristă şi pierdută a fugarului, sfîrşirea lui 
trupească şi sufletească. Poate pentru că avea nevoie 
de un ajutor tînăr la grădina pe care o îngrijea pentru 
mînăstire... Sau poate pentru că înfăţişarea tînărului îi 
amintea de propria-i tinereţe... Oricum o fi fost, după ce 
îi făcuse semn cu mîna lui Damiel, care pe atunci nu ştia 
a vorbi limba pămînteană a locului, să aştepte, începuse 
să vorbească fiecărui călugăr pe rînd - pînă reuşise să-i 
convingă. Se pare că cel mai puternic argument fusese 
acela că dacă fugarul nu este primit, el însuşi, Ifichim 
Ierbarul, pleacă în lume, părăsind mînăstirea unde 
poruncile Fiului se rosteau zilnic, dar nu se împlineau 
cînd era cazul... 



Pc Tarîmul unui Joc 



159 



Cum se dovedise mai tîrziu, această ameninţare 
împlinită ar fi dus la păstrarea capului pe umeri a 
bătrînului herbalist. Pentru că în atacul asupra mînăstirii, 
bătrînul Ifichim reuşise să doboare unul dintre alimani şi, 
drept plată, năvălitorii îi tăiaseră capul şi i-l înălţaseră în 
ţeapă, lîngă poartă, spre luarea aminte a spurcaţilor de 
necredincioşi, să nu mai ucidă viteji oşteni ai Alimanului. 
Damiel, care între timp învăţase limba şi pricepuse 
împrejurările în care fusese primit printre călugării 
mînăstirii, socotise întotdeauna moartea lui Ifichim drept 
o vină proprie, iar sîngele vărsat al acestuia, drept plată 
pentru curăţirea păcatelor proprii din vieţile anterioare - 
urmă evidentă a credinţelor păgîne pe care le moştenise 
în copilărie şi nu reuşise să le lepede, în ciuda unei vieţi 
de călugăr de peste patru decenii... 

De aceea, găsind pruncul şi salvîndu-i acestuia viaţa, 
gîndise imediat la acel călugăr dispărut cu mult timp 
în urmă, şi se bucură că Marele Zeu şi Fiul Său Sfînt îi 
dădură ocazia să-şi plătească datoria de sînge prin viaţă. 
Începînd de atunci, copilul purtă acest nume, destul de 
rar printre oameni. Dar cum destinul lui era să trăiască 
mulţi ani în sînul bisericii, el nu avea să afle asta decît 
mult mai tîrziu... 

Cînd călugării din mînăstirea Cerboaicăi văzură fuiorul 
de fum ridicîndu-se deasupra Pădurii Sihastrului, nu 
ştiură la început semnificaţia lui. în toţi anii lungi de cînd 
Damiel se retrăsese în codru, el nu făcuse nici un semn. 
Năvălitori nu mai veniseră de o vreme, nici nu se ştia 
de vreo aşezare de pămînteni prin acea parte a locului. 
Singura aşezare era tocmai sihăstria! Aşa îşi amintise 
portarul Vucimiţă că Damiel, înainte de a pleca, a spus 
că va trimite acest semn la clipă de mare nevoie. Toate 
ar fi rămas aşa, dacă noul stareţ nu ar fi avut păcatul 
curiozităţii şi nu se hotărîse să vadă şi el cum arată o 
sihăstrie, mai ales sihăstria lui Damiel, de care auzise tot 
felul de vorbe - şi bune şi rele. 

Se sculă deci stareţul, luă cu el alţi doi călugări şi doi 
oşteni din strajă, şi se afundară în codru. Sub oblăduirea 
lui Caramfil, cel mai priceput vînător al locului, reuşiră 

să dea peste peştera în care sihastrul trăgea să moară. 

Ifichim se sperie văzînd apărînd străinii şi se ascunse 
în fundul peşterii. Nu mai văzuse oameni pînă atunci, iar 
Damiel nu băgase de seamă că în toate învăţăturile lui 
nu amintise nimic despre toată omenirea pe care el o 
lăsase în urmă. Credea Ifichim că el şi tata Damiel erau 
tot un fel de animale ale pădurii, numai puţin mai altfel, 
mai deosebite. Atît de deosebite încît nu era nimeni ca ei 
în toată pădurea. în mintea lui de copil credea chiar că ei 
sunt două feluri diferite ale aceluiaşi neam, cam ca rîsul şi 
pisica sălbatică, într-atît i se părea de diferită înfăţişarea 
bătrînului sihastru... E drept, uneori se gîndea că, odată 
crescut mare, s-ar putea să arate şi el ca Damiel, slab şi 
ridat, cu părul şi barba lungă şi albă, cocîrjat şi cu glas 
tremurător... Doar şi iedul devine cerb - deşi sunt atît de 
diferiţi unul de celălalt. 

Le-a spus Damiel vizitatorilor lui de la mînăstire de 
ce-i chemase. îl chemă şi pe Ifichim, cu glas stins, să 
iasă din cotloane, iar cînd acesta se supuse, îl prezentă 
fiinţelor străine. Văzu copilul atunci că acestea semănau 
destul de mult cu Damiel, ba chiar trei din ele purtau 
acelaşi fel de straie cenuşii, cu glugă mare şi strînse 
la brîu cu funie galbenă, împletită. Şi vorbeau aceeaşi 
limbă pe care el o învăţase de la Damiel, putînd astfel 
înţelege ce se vorbeşte, deşi glasul lor era mult diferit de 
al tatălui său. Aflase că cel gros şi înalt, cu părul negru 
şi faţa roşie, era egumenul Filoctet, cel subţirel cu ochi 
de viezure ascunse sub sprîncene stufoase era economul 
Stratilos, iar cel gras şi scund era herbalistul Pronant, cel 
care îi luase locul lui Damiel în grădina mînăstirii. Despre 
numele oştenilor nu află niciodată, nimeni nu-i prezentă, 
iar pînă să crească destul pentru a putea merge de capul 
lui prin mînăstire, aceştia îşi terminaseră slujba şi se 
întorseseră de mult la Palat. Totuşi, spre ei se îndreptase 
atunci mai mult privirea copilului, minunîndu-se de 
părţile strălucitoare ale trupurilor lor. Abia mai tîrziu se 
lămurise că aceste părţi erau tot un fel de strai, şi nu o 
piele minunată... 

După ce Damiel închise ochii, mai tîrziu în zi, cei trei 

călugări îl îngropară,făcîndu-i o scurtă slujbă, la o margine 
a poienii, punînd peste el bolovani pînă îl acoperiră bine, 
iar la cap Semnul Zeului. Aşa se trecuse Damiel sihastrul, 
plîns doar de un copil de pripas, fără a lăsa nimic în urmă 
- decît amintirea pe care i-o purtă toată viaţa acel copil. 
Se obişnuise Ifichim să se sfătuiască tăcut cu tatăl lui 
adoptiv, şi va păstra acest obicei pînă mai tîrziu, în ziua 
cînd, zograf trecut de tinereţe, fusese chemat la Curte. 

Ifichim crescuse, deci, pe lîngă mînăstirea de la 
Cerboaica. Nu fusese şi nici nu devenise, cu vîrsta, un 
slujitor preacredincios al Zeului şi al Pruncului Acestuia. 
Nici nu păşise pe urmele tatălui său, devenind herbalist. 
îi plăcea natura şi iubea plantele, dar nu avea acea 
răbdare şi pricepere să vadă de ele, şi nici acel simţ tainic 
care să-i spună ce şi cît dintr-o plantă sau alta poate fi 
folosit drept remediu pentru o anumită boală. 

în schimb, începuse să le deseneze şi, în scurtă 
vreme, călugării începură să se minuneze de măiestria 
pe care o arăta băiatul tăcut şi sfios, adus din pădure, 
redînd în culoare sau doar cîteva linii de cărbune, o 
floare sau un fir de iarbă, o frunză, un animal... Iar cînd, 
într-o bună dimineaţă, el desenă chipul lui Pronant, 
pe lîngă care copilul stătea mai tot timpul, de îl putură 
recunoaşte cu toţii, ba chiar se aşteptară ca acel chip 
desenat pe peretele din scîndură al cocioabei în care 
locuiau cei doi, să le zîmbească, făcîndu-le vesel cu 
ochiul - aşa cum avea obiceiul să facă herbalistul - 
stareţul hotărî că venise vremea să-l dea pe Ifichim 
la şcoală, spre lauda mînăstirii. Şi Ifichim plecase la 
şcoală, la Mînăstirea de Sîmbătă. 

(în care un păcătos de călugăr 
are parte de-o minune) 



O viaţă de pictor (cont.) 



A juns la Mînăstirea de Sîmbătă, Ifichim nu începu să 
tocească bucoavnele, aşa cum se temuse, ci intră 
ucenic la călugărul Simion, Zograful. învăţă el, nu-i vorbă. 
Evangheliile, Psaltirile şi Cartea din scoarţă în scoarţă, 
ba chiar şi cronicile din vechime ale neamului său şi ale 
altor neamuri vecine, alcătuirea plantelor, animalelor şi 
oamenilor, dar mai ales învăţă toată taina artei desenului 
şi a culorilor. Pentru că Simion Zograful era cel mai vestit 
pictor de icoane şi pereţi din împărăţie. Icoanele lui erau 
ţinute la mare preţ, atît de feţe bisericeşti, cît şi de laici, 
iar frescele lui împodobeau pereţii multor biserici şi 
palate. 

Cînd Simion îl văzu pe Ifichim, se luă cu mîinile de cap. 
Mai avea în acel timp patru ucenici, mai toţi călugări în 
puterea vîrstei. Ifichim, la cei nouă ani ai lui, nu numai că 

le venea tuturor pînă la brîu, dar era şi prea copil să i se 
dea oricare din sarcinile care se dau de obicei ucenicilor: 
să adune lucrurile prin atelier, să spele sculele, hainele şi 
vasele, să facă mîncare, să care sacii cu nisip şi găleţile cu 
var pe schele, să piseze pietrele pentru a obţine prafurile 
colorate... Dar munca de ucenic de pictor nu se termina 
toată ziua, din zori pînă în noapte, tîrziu. Cel puţin ceilalţi 
patru ucenici se uitau la gîgîlice cu toată mînia, pentru 
că speraseră în adîncul inimii că un nou ucenic va mai lua 
din propriile lor sarcini... 

Dar cînd constatară că este şi tăcut, şi sfios, uitară de 
el. De pildă, nu-l chemau la masă; dacă mînca - să-i fie de 
bine, dacă nu - treaba lui... Nici la culcare nu-l chemau - 
nici nu dormea cu ei, ci pe un braţ de paie aruncat în podul 
căsuţei în care locuiau toţi şase. Pe atunci Zograful şi 
ceata lui de calfe şi ucenici se pregăteau să împodobească 
pereţii mînăstirii de maici a Agatinei, trebuiau să 
închipuie viaţa Preabunei Smaragda, slujitoarea Marelui 
Zeu, cea care îşi jertfise viaţa salvînd-o pe-a Pruncului. în 
douăsprezece mari tablouri votive, cu zeci de personaje, 
Simion avea să povestească viaţa Preabunei - de la anii 
ei de copilărie, cînd Marele Zeu îi vestise sosirea unui 
Prunc, pînă la scena în care sălbaticii huruni o fierbeau în 
ulei pentru că îndrăznise să-i întîrzie - dînd astfel răgaz 
Mamei să scape cu Pruncul. 

Simion nu era om ursuz şi rău, în alte împrejurări i-ar 
fi făcut bucurie să stea de vorbă cu un copil, dar acum era 
îngrijorat şi furios pentru că munca ce o avea de împlinit 
nu se urnea nicicum. Era Simion învăţat să picteze mai 
ales chipuri de Buni, chipul Marelui Zeu, ba chiar şi al 
Pruncului Său Unic, dar avusese întotdeauna piedici în a 
picta chipul Mumei, şi nu pictase niciodată chipul vreunei 
Bune. Pînă atunci canoanele nu permiseseră închipuirea 
femeilor, fie ele chiar Bune, în icoane şi fresce pictate 
pe pereţii bisericilor şi mînăstirilor. Asta se schimbase 
de cînd Isadora fusese aleasă Părinte al Bisericii Căii, 
prima Părinte în ultimii două sute de ani. Unul din 
primele lucruri poruncite de noul Părinte fusese acela că 
de acum înainte credincioşii aveau să respecte Bunele 

şi Preabunele femei care îşi dăruiseră viaţa în slujba 
Marelui Zeu şi a Pruncului Său Preaînalt, slujindu-le şi 
apărîndu-le Biserica şi fiind, din acest punct de vedere, 
tot atît de plăcute în ochii Lor ca şi Bunii. Şi că ele de 
multe ori găsesc mai multă ascultare la urechile Marelui 
Zeu, punînd vorbă blîndă în sprijinul vreunui credincios 
în nevoie. 

Aşa se trezise Simion, fără voia lui, însărcinat cu 
marea cinste de a picta pereţii mînăstirii de Sîmbăta, 
închinată Bunei Agatina. Maica Anuta, sora împăratului 
Alias, stareţa mînăstirii de peste două decenii, hotărîse 
deodată să închine mînăstirea Preabunei Smaragda, 
Salvatoarea Pruncului, mucenică şi martiră. Pereţii albiţi 
cu var ai mînăstirii i se părură a se potrivi foarte bine 
înfăţişării vieţii acestei Bune, viaţă mai puţin cunoscută 
de către credincioşi. Puse, deci, vorbă nepotului ei Albin, 
care ajunsese între timp pe tron, să-i trimită pe cel 
mai iscusit zograf să-i îndeplinească dorinţa. Noul crai, 
şovăielnic şi repede a îndeplini dorinţelor numeroasei lui 
familii, căută să o bucure pe această mătuşă mai puţin 
cunoscută - dar cu mare influenţă în rîndul clerului. Aşa 
se trezise Simion, care ajunsese să-şi blesteme faima de 
care se bucura de la un cîrd de vreme, cu mare poruncă 
împărătească să facă bine şi să o mulţumească pe maica 
stareţă Anuta! 

Trebuie să recunoaştem că Simion avea, într-adevăr, 
o sarcină nu tocmai uşoară. Conform canoanelor. Muma 
rămăsese pururea tînără, din momentul Marii Creaţii pînă 
în momentul Tristei Treceri - vreo trei decenii mai tîrziu 
- aşa că nu era o mare problemă să-i pictezi viaţa, mai 
ales dacă aveai harul necesar. Canonul te ajută, îţi spune 
ce fel de haine să-i pictezi, cum să-i înfăţişezi aranjarea 
părului şi a faldurilor, cu ce bijuterii s-o împodobeşti, ce 
fel de chip să-i dai - prelung şi măsliniu, cu nasul puţin 
cîrn, cu ochii verzui, cu sprîncene aduse din condei, 
cu gură micuţă şi buze schiţînd un zîmbet milos... Dar 
Buna Smaragda? Nu se ştia nimic despre ea, canoane nu 
existau, nu se ştia dacă fusese săracă sau bogată, dacă 
aparţinuse neamului rîman, mai negricios, sau kelt, mai 

blond, cu ochi albaştri sau verzi... O slujnică poate fi de 
orice neam, poate fi chiar şi neagră la piele, iar despre 
Smaragda se zicea că fusese nu numai slujitoarea Bunului 
Herasm, ci şi ţiitoarea lui... Şi mai trebuia s-o prezinte 
şi în douăsprezece momente diferite ale vieţii ei, de la 
frageda vîrstă de şase ani, pînă la înaintata vîrstă de 
cincizeci, cînd se zice că fusese fiartă de vie... 

Şi apoi, ce sentimente avusese ea în acele momente 
deosebite? Ce expresie luase chipul ei la şase ani, fetiţă 
mergînd la păscut cu bobocii de raţă, aflînd că se va 
naşte un Prunc? Uimire, bucurie, nepăsare, nepricepere 
a semnificaţiei acestei veşti, tristeţe aflînd că Pruncul 
se va înălţa înainte de vreme? Sau la scena fierberii? 
Spaimă, groază, ură faţă de chinuitori, speranţă în viaţa 
ce avea să vină, bucurie că ajutase Pruncul şi Muica 
să scape, dispreţ faţă de şanul herunilor că se lăsase 
prostit, beatitudine, extaz?... „Cum poţi arăta extaz 
pe obrazul unei babe de cincizeci de ani, stînd pînă la 
brîu în ulei clocotit, în chiar oala folosită de ea pentru 
pregătirea cinei la curtea lui Herasm?", îşi zicea uneori 
în gînd Simion, hulind. 

începuse să lucreze din greu la desenele pregătitoare, 
punînd în ele ce se pricepea el să picteze, după canon: 
feţe de Buni şi de credincioşi, armate de necredincioşi, 
cîte un pom răzleţ, cîte o stîncă de munte, cîte un castel 
stilizat... Nu se poate spune că Maica Anuta nu avea 
răbdare de Bună, chemîndu-l pe meşterul Simion o dată 
la trei luni să-i vadă desenele, îndemnîndu-l cu glas blînd 
să aducă la bun sfîrşit lucrarea şi să înceapă - şi aici mîna 
ei începea să tremure pe masa grea de lemn, prinzînd 
parcă o viaţă a ei, proprie, care scăpa de sub controlul 
stareţei - cu ajutorul Marelui Zeu şi a Iubitului Lui Prunc 
marea lucrare pe pereţii ce continuau să rămînă tot atît 
de imaculaţi ca şi Pururea Imaculata Creaţie. „Sper că 
nu de-a pururi", zîmbea maica stareţă blînd, ca de o 
glumă... Iar pe Simion îl treceau sudorile şi simţea cum 
o funie i se strînge în jurul gîtului. Cu atît mai mult cu cît 
la a treia înfăţişare stareţa îl rugase să se mute cu toată 
ceata lui de ucenici la mînăstire... 

Scăparea veni de unde se aştepta cel mai puţin, de la 
noul ucenic, fapt care avea să aducă mari schimbări în 
viaţa tuturor celor implicaţi. într-o bună dimineaţă, la 
aproape un an de cînd „ucenicea" pe lîngă Simion fără a 
face sau învăţa ceva, Ifichim fură cîteva beţe de cărbune 
şi o bucată de hîrtie şi se ascunse în grădină să deseneze 
ceva. Nu mai desenase de cînd stareţul Filoctetîl trimisese 
afară din mînăstirea de la Dealul Pleşuv; Simion şi ai lui 
strigau furioşi la el de cîte ori îl observau atingînd ceva 
„de-al lor", dar mai ales hîrtia - extrem de rară şi scumpă 
pe vremea aceea, sau beţele de cărbune la care Fiodor, 
unul dintre ucenici, muncea din greu să le facă - pentru 
că nu este uşor să arzi la foc domol, în cuptor special 
întocmit, snopuri de beţe dintr-un anumit fel de plop, 
peste o anumită perioadă de timp, respectînd întru totul 
recomandările canonului şi rugîndu-te Marelui Zeu şi Căii 
să te ajute, în final aceste beţişoare transformîndu-se în 
cărbune suficient de moale şi uleios, tocmai bun pentru 
desen. Uneori, cu mult noroc şi ajutor zeiesc, dintr-un 
cuptor plin cu beţe se puteau folosi o duzină... 

Neştiind toate acestea, Ifichim se afundase în grădina 
mînăstirii, unde desenă mai întîi frunze, şi flori, şi cîte o 
gîză, tot ce întîlnea în drumul său şi îi atrăgea interesul. 
Se opri pe urmă la poartă, unde desenă din cîteva linii 
chipul portarului Andrian, singurul bărbat care trăia pe 
lîngă mînăstirea de maici - în afara cetei lui Simion. 
Pe urmă, ieşi în afara mînăstirii şi schiţă complexul de 
clădiri, aşa cum stăteau la poala unor dealuri împădurite, 
pe marginea iazului format în spatele stăvilarului morii 
aşezate pe firul unui pîrîu. Moara era folosită mai ales 
la bătutul cînepii, cultivate pe cîteva loturi de către 
măicuţe şi topite în iaz, cînepă ţesută apoi tot de ele în 
lungile nopţi de iarnă. Pe urmă îşi găsi un loc sub un pom 
pe malul iazului şi stătu în linişte, privindu-şi desenele. 
Acoperise o faţă a colii de hîrtie şi desenele erau destul 
de înghesuite, ştia că nu era uşor să facă rost de o altă 
coală prea curînd. Un beţişor de cărbune era mai uşor de 
ascuns în mînecă... 

- O, ce frumoase sunt! auzi deodată un glas de copil 

şi, ridicînd ochii, zări o fetiţă cam de vîrsta lui, poate mai 
mică, privind la desene. Uite, mamă, ce frumoase sunt! 

Din spatele lui se apropia o femeie înaltă şi subţire, 
îmbrăcată în negru, cu părul negru cu nuanţe arămii, 
acoperit cu un şal, de asemenea negru. Avea faţa obosită 
şi prăfuită, dar ochii adînci şi limpezi îl priveau cu un 
zîmbet prietenos. 

- Hai să văd şi eu, se arătă ea binevoitoare la îndemnul 
fetiţei. Ce ai desenat aici? 

Ifichim îi întinse bucata de hîrtie, stînjenit. Deşi se 
obişnuise cu laudele fraţilor de la Dealu, simţea cum 
îl cuprinde sfiala în faţa străinelor. Femeia se uită cu 
atenţie la fiecare desen, din ce în ce mai uimită. 

- Dar ştii că ai talent, băiete?! Nu cred să fi văzut 
ceva asemănător de la Rumila, cînd am privit desenele 
meşterului Rubalev. Dar el era trecut de jumătatea vieţii, 
cu peste treizeci de ani de muncă în ale desenului... îmi 
pare bine că am mai stat o zi pe aici, dacă plecam ieri, nu 
te mai întîlneam. 

Ifichim nu răspunse nimic la aceste laude, dar rămase 
uimit că străina îi vorbea ca unui matur. Chiar şi stareţul 
Filoctet, deşi impresionat de talentul lui, îi vorbise 
întotdeauna ca unui copil. Numai Damiel îl considerase 
demn să vorbească aşa cu el, sfătuindu-se împreună, 
chiar şi numai de formă, în toate aspectele vieţii lor 
simple de la sihăstrie... 

- Ăsta-i portarul! se bucură fetiţa, arătînd cu degetul 
spre chipul desenat pe un colţ al hîrtiei, între o crenguţă 
de măr înflorit şi o gîză ieşită la soare, pe un fir tremurător 
de iarbă. îmi dai mie desenul acesta? îl întrebă pe urmă 
direct pe Ifichim, privindu-l în ochi, îndrăzneaţă. 

Băiatul încuviinţă tăcut, din cap, deşi se gîndi cu 
strîngere de inimă că nu va mai avea pe ce desena. 

- Jolifana, nu-i lua băiatului hîrtia! Uite, mai are o faţă 
pe care poate desena, îl ghici femeia. 

- Dar mi-a promis că mi-o dă! se împotrivi fetiţa. 

- Cum te cheamă, flăcăule? îl întrebă străina, 
nerăspunzînd protestelor fetiţei. 

- Ifichim... bîigui răguşit băiatul. 

- Oh, nu eşti mut! bătu din palme fetiţa, fericită, 
începusem să mă tem, văzînd că nu zici nimic... 

- Jolifana, fii te rog cuviincioasă! Nu aşa se vorbeşte 
cu străinii. 

- Dar tu mi-ai spus că de aceea avem limbă, să ne 
folosim de ea. 

- Şi tot eu ţi-am spus că vorba este de argint, dar 
tăcerea de aur. Că o vorbă scăpată din gură zboară, nu 
o mai poţi doborî nici cu o săgeată. Te rog să-mi ierţi 
copila, se întoarse ea spre Ifichim, vorbind cu aceeaşi 
seriozitate. E şi ea puţin sălbatică, trăind aşa, mai mult 
pe drumuri. 

- Vezi că şi tu vorbeşti urît?! sări fetiţa, ca un viezure. 
Cine mai este sălbatic, dacă „şi eu" - şi aici sublinie 
cuvîntul „şi" - sunt sălbatică? Te referi cumva la Ifichim? 
întrebă cu inocenţă trucată. Femeia izbucni în rîs. 

- M-a prins. Bondocul ăsta de fată are cap cît zece! 

- Şi pe mine, de ce mă faci „bondoacă"?! Uite, sunt 
aproape cît Ifichim de înaltă. Şi o să mai cresc! promise 
ea. 

- Te cred, te cred. O să fii cît mine de înaltă, dacă nu 
chiar cît Zimnir... 

- O, nu chiar atît de înaltă. Sunt sigură că Felimon nu 
va creşte atît de înalt. Nu vreau să-l fac să se simtă privit 
de sus... 

Femeia pufni din nou în rîs, apoi o tachină: 

- Eşti, deci, foarte serioasă despre Felimon? 

- Sunt foarte serioasă. El îmi va fi soţul, orice ai zice! 

Ifichim făcu ochii mari. Fetiţa vorbea atît de serioasă 

despre însoţire, deşi nu avea mai mult de şase-şapte ani, 
încît te aşteptai ca aceasta să aibă loc chiar a doua zi. O 
privi din nou cu interes, după care începu să-i schiţeze 
chipul, cu mişcări sigure şi gingaşe. în cîteva clipe, chipul 
fetiţei începu să prindă contur pe faţa curată a hîrtiei. 

- Uite, uite! se bucură fetiţa şi mai tare. Sunt chiar eu! 
Acum trebuie numaidecît să-mi dai hîrtia! 

- Jolifana, zise femeia cu un glas ciudat, renunţi la 
Felimon pentru acest desen? 

Fetiţa se opri ca o stană. Chipul ei căpătă o seriozitate 

pe care nu o avusese pînă în acel moment.. 

- Nu, mamă. Felimon este sortitul meu! I-am spus să 
mă aştepte şi mă va aştepta. Ştiu asta! Ştiu că este foarte 
important să fie aşa. 

- Poate că ai dreptate, acceptă femeia. Dar Ifichim 
nu-i important? 

- Ifichim este prietenul meu. Fratele meu, dacă îmi 
dai voie. 

- îţi dau voie, încuviinţă femeia, după ce îl privi tăcută 
pentru o vreme pe băiatul care asculta stînjenit. 

- Vrei să fii frăţiorul meu? se întoarse Jolifana spre 
Ifichim, din nou agilă şi cu steluţe de fericire în ochi, şi 
Ifichim se bucură, simţind că din acel moment nu mai 
este singur pe lume. Lăsă mîna spre hîrtie şi un deget 
întinse uşor şi precis praful de cărbune de pe desen. 
Dintr-o dată, chipul de pe hîrtie prinse parcă viaţă, 
părînd însufleţit de o mare bucurie, ca la aflarea unei 
veşti deosebite. 

- Trebuie să o desenezi şi pe mama! hotărî dintr-o 
dată fetiţa. 

- Atunci nu vei putea avea hîrtia, spuse din nou 
femeia cu acel glas ciudat. Jolifana acceptă, plecînd 
capul tăcută. Luînd aceasta drept încuviinţare, Ifichim 
începu să deseneze chipul străinei: faţa prelungă şi 
măslinie, pomeţii înalţi, fruntea înaltă, nasul fin cu nări 
parcă fremătînd... îi amintea de o căprioară gata să îşi 
jertfească viaţa pentru a-şi salva iedul şi, terminînd 
schiţa, se gîndi că, poate, femeia are mult mai mult de 
jertfit... 

- Să mergem, Jolifana, hotărî femeia. Avem cale lungă 
de străbătut azi, este bine ca seara să ne prindă la coliba 
sorei Francesca. Peste noapte va ploua... Rămîi cu bine, 
Ifichim. Cu ajutorul Puterii ne vom mai întîlni, dacă nu, 
te vei întîlni cu drăcoaica asta de fiică-mea. Nu ştiu dacă 
vei mai auzi de mine, dar eu voi auzi de tine, şi de peste 
şapte mări! 

- Rămîi cu bine, frăţioare, zise şi fetiţa, luîndu-l de 
mînă. Ştiu că ne vom mai întîlni, să nu mă uiţi! 

Cum ar fi putut-o Ifichim uita vreodată, cînd era singura 

fiinţă care se legase de el din dragoste şi prietenie? De 
atunci, de cîte ori se simţea singur şi trist, se gîndea că 
undeva, în lume, trăieşte Jolifana, sora lui de inimă. 

Femeia, cu fetiţa de mînă, se pierdu pe drumul care 
şerpuia pe marginea pîrîului. Iar el, făcîndu-i-se foame, 
se înapoie tiptil în coliba pe care o împărţea cu echipa de 
zografi. Aceştia erau plecaţi fiecare la treaba lui, aşa că 
Ifichim înşfăcă o bucată de brînză şi una de pîine, după 
care se refugie în cotlonul lui din pod. Numai că uită de 
preţioasa lui bucată de hîrtie - ori din nebăgare de seamă, 
ori din dorinţa de a-şi potoli mai degrabă foamea, ori 
poate dintr-o vrajă pusă asupra lui de străină. întrebat, 
Ifichim ar spune că vraja o pusese mai curînd fetiţa - 
în acele clipe nu avea nimic altceva în gînd decît chipul 
vesel al Jolifanei. 

Aşa se face că bucata de hîrtie rămase aruncată la 
întîmplare pe masa acoperită cu hîrtii pline cu schiţele 
făcute de Simion. Cînd ceilalţi ucenici se întoarseră, nici 
unul din ei nu băgă de seamă o hîrtie între multe altele. 
Dar Simion văzu de cum intră în cameră schimbarea: 
acolo, printre schiţele de oameni şi copaci şi munţi, cu 
un mare loc gol la mijloc - gol care îi umplea lui inima 
de un gol la fel de mare, dar dureros - se ivise chipul 
Preabunei Smaragda! Minune zeiască, îşi spuse meşterul, 
închinzînd cu grijă uşa în urma lui şi apropiindu-se sfios 
de masă. Ajuns însă acolo, îşi dădu seama că chipul Bunei 
era doar o schiţă în cărbune, pe o bucată de hîrtie pusă 
deasupra compoziţiei proprii, în care înfăţişa momentul 
în care Preabuna ieşise în faţa căpeteniei năvălitorilor 
pentru a-l certa şi ameninţa pentru ura cu care îi oropsea 
pe Pruncul şi pe Mumă-sa, înlesnind astfel celor doi timp 
să dispară în codru. Era ultima scenă înaintea scenei 
finale, cea a morţii glorioase de martiră a Preabunei, 
dar pe chipul femeii se citea deja pecetea morţii. Ea ştia 
că va urma moartea, dar accepta cu seninătate jertfa 
pentru o cauză măreaţă... Exact aşa cum ar fi dorit el s-o 
înfăţişeze, dar nu ştiuse cum... 

- Cine a umblat prin hîrtiile mele? întrebă cu glas 
şoptit, făcîndu-i pe ucenici să se oprească din ceea ce 

făceau în acel moment, pentru a-l privi uimiţi. 

- Cine a umblat prin hîrtiile mele? bubui glasul 
Meşterului, înălţîndu-se pentru prima dată peste tonul 
molcom şi blînd pe care toţi cei care-l cunoşteau pe 
Simion îl ştiau prea bine. 

- Eu nu! se grăbiră toţi patru să se dezvinovăţească 
într-un glas. 

- Cine a mai intrat aici? 

- Doar căţelandrul de Ifichim, zise Budilă, unul dintre 
ucenici. Văd că a luat o bucată de brînză... 

Ifichim asculta şi el atent discuţia, din culcuşul lui de 
paie, din pod, furios pe el însuşi că uitase de hîrtie. 

- Ifichim, vino jos! porunci Simion, iar Ifichim nu 
avu încotro, coborî repede scara ce scîrţia chiar şi sub 
greutatea lui. Acesta era motivul principal pentru care 
ceilalţi nu-l căutau prin pod... 

- Cine a pus ASTA aici? întrebă Meşterul, arătînd cu 
degetul petecul de hîrtie. 

- Eu... îngăimă copilul. 

- Cine a desenat pe ea? 

- Eu... 

Ceilalţi ucenici mormăiră cu toţi, cu obidă. 

- Ţi-am spus să nu te atingi de hîrtie şi cărbune! se 
stropşi Budilă. 

- Tu taci! se încruntă Simion la el, şi acesta îşi înghiţi 
limba. 

Meşterul ridică peticul de hîrtie şi o privi cu atenţie pe 
ambele feţe, analizînd fiecare desen în parte. 

- Mda... momăi el, într-un tîrziu. De cît timp eşti cu 
mine? 

- De un an. Aproape... 

- Aşaaa... Ai mîncat, deci, timp de un an hrana mea, ai 
dormit în casa mea şi nu ai plătit nimica. Ştii asta? 

- Ştiu... Dar nu am cu ce să plătesc. Tata stareţul... 

- Lasă stareţul! El te-a trimis la mine să înveţi, nu-i 
aşa? 

Ifichim dădu viguros din cap. 

- Atunci, cu asta o să-mi plăteşti! O să înveţi! Şi o să 
munceşti, mamă, ce o să mai munceşti! Ai de plătit şi 

anul ce-a trecut... 

Nu i se părea corect lui Ifichim să plătească din urmă, 
nu fusese vina lui că timp de un an Meşterul nici nu se 
uitase spre el... 

- Uite aici mătura, sări Budilă, bucuros că scapă de 
sarcina curăţeniei. îţi arăt eu ce ai de făcut... 

- Pe tine te-a întrebat cineva ceva? se burzului 
Simion, care se pare că era într-o stare sufletească 
extrem de proastă. Ia să dai tu cu mătura, că ne-or mînca 
lighioanele! Uite ce-i aici! Tu te muţi jos din pod, chiar 
acum! se întoarse el spre Ifichim. îţi aduci lucrurile la 
mine în cămară, acolo vei trăi de acum încolo. 

Astea zise, adună toate hîrtiile cu schiţe de pe masă şi 
plecă spre camera lui. Ifichim fugi pe scară în pod, îşi adună 
cele cîteva lucruri şi se repezi şi el în urma meşterului. 
Uşa se închise după el şi multe zile şi săptămîni după 
aceea, cei doi nu mai fură văzuţi decît atunci cînd veneau 
să înfulece ceva, uneori nici măcar aşezîndu-se pe banca 
de lemn de lîngă masă. Ceilalţi ucenici umblau în vîrful 
degetelor, avînd grijă să nu dărîme ceva, vorbind numai 
în şoaptă şi văzîndu-şi fiecare, cu hărnicie, de propriile 
corvezi. Ştiau acum, după lungi ani de viaţă alături de 
Simion, că venise clipa fericită în care aveau să se apuce 
de pictarea frescelor. 

Aşa că Budilă, pe lîngă curăţenia zilnică, se apucase 
vîrtos să frece tot felul de pietre în mojar, pregătind 
pulberea colorată ce urma să devină culoare; Fiodor 
ardea, cu grijă, cuptor după cuptor de cărbune de 
desenat, între timp pregătind mîncarea; Hansl făcea 
hîrtia, după vechi reţete aduse de călători tocmai din 
îndepărtatul Cin - dar nu folosea preţioasa mătase, ci 
cîrpe vechi şi roase, de in, adunate de prin satele din jur. 
El spăla şi hainele celorlalţi între timp, deşi nici Simion, 
nici Ifichim, nu-şi mai lepădaseră hainele împuţite, 
de cînd intraseră în cămară. în sfîrşit, Frantişek, calfa 
lui Simion, începuse pregătirea schelelor şi a zidurilor 
pentru pictură, completînd între timp cu detalii marile 
desene pe care i le dădea Simion: clădiri, vegetaţie, 
munţi, cîteodată oameni - după canonul la care ucenicea 

de peste zece ani... 

Dar iată că, într-o bună zi, Simion ieşi şi dădu poruncă: 

- încălziţi apa! Pregătiţi hainele! 

Sosise clipa cea mare! Ucenicii ştiau că, începînd 
chiar din acel moment, marea lucrare la pereţii mînăstirii 
avea să înceapă. Se repeziră, deci, voioşi, să încălzească 
apă, ciubărul de scăldat, să aducă săpunuri şi ştergare 
curate... Spre mirarea lor, meşterul îl luă cu el în ciubăr 
şi pe ucenicul cel mic, ba îl frecă şi pe spinare cu săpun 
şi burete, sporovăind vesel, cu accente părinteşti, şi 
turnîndu-i apă în cap, să se clătească. La urmă, privind 
hainele vechi şi peticite ale acestuia, Simion dădu poruncă 
să i se croiască un rînd de straie, dintr-un costum de-al 
lui nu tocmai vechi. Numai încălţări noi nu găsiră pentru 
copil, aşa că acesta trebui să se încalţe cu aceiaşi saboţi 
pe care îi primise la mînăstirea de la Dealu Pleşuv. Spre 
şi mai marea uimire a celorlalţi ucenici, cînd stareţa îl 
întrebă pe Zograv ce dar ar fi vrut pentru minunatele lui 
desene, acesta răspunsese foarte serios: 

- Nişte cizmuliţe pentru micul meu ucenic... 

Pentru că stareţa rămăsese cu adevărat încîntată cînd 
văzuse cele douăsprezece foi uriaşe de hîrtie, pe care 
Simion desenase scenele ce urmau să împodobească 
pereţii. Chiar şi ceilalţi patru ucenici trebuiră să 
recunoască, în sinea lor, că nu văzuseră pînă atunci 
desene atît de minunate. Personajele principale păreau 
că trăiesc, te aşteptai dintr-un moment într-altul să 
înceapă să sufle, să mişte, să vorbească... Chiar şi 
personajele secundare, din fundal, schiţate de Frantişek 
după Canon, fuseseră modificate cu trăsături subtile 
care le insuflau viaţă - părăsind astfel Canonul vechi de 
peste un mileniu. Iar pomii erau împodobiţi cu frunze ce 
păreau a fremăta în adierea vîntului, florile şi firele de 
iarbă păreau scăldate în rouă, păsărelele păreau a înălţa 
triluri... 

Văzuse multe la viaţa ei maica Anuta, doar locuise la 
Palat, ca prinţesă, pînă să ia calea mînăstirii, ba chiar 
vizitase cîteva regate vecine. Dar aşa minunăţie de 
desene nu mai văzuse. Auzise de unii meşteri vestiţi ai 

Apusului, văzuse chiar lucrările unora, ştia că meşterul 
zograf Simion este cel mai bun din ţară, dar nu se 
aşteptase la aşa ceva. Dar acum, desenele prezentate 
de acest meşter, care nu fusese socotit un mare talent, 
o umpleau de bucurie şi uimire. De unde să ştie ea că 
minunea venea de la micul şi umilul ucenic, nici zece ani 
ca vîrstă, care se ţinea, ruşinos, de pulpana meşterului 
său? Nu mai regreta nici un moment lunga aşteptare, 
nici răbdarea de care dăduse dovadă timp de aproape 
doi ani. 

- Nu numai atîta, meştere zograf. Dau acum zapis ca, 
atîta timp cît veţi trăi, tu şi ucenicii tăi, nu va mai trebui 
să daţi bani pe încălţări. Prezintă numai înscrisul la orice 
ciubotar din Crăie şi el vă va face încălţări pe măsură. 
Plata o va face Palatul. 

Privi din nou desenele întinse pe jos şi încercă să şi le 
închipuie pe pereţi. Va fi o minune! Chiar dacă vor fi unii 
care vor recunoaşte în unele chipuri desenate acolo pe 
portarul Andrian, sau pe maica Filareta herbalista, sau 
alte maici din mînăstire, sau oameni din satele din jur, care 
mai treceau pe la mînăstire cu nevoi... Iată şi pe burtosul 
preot din sat, închipuit ca o căpetenie a herunilor... Ba 
chiar şi chipul ei, înfăţişînd pe Maica Pruncului fugind 
în depărtare şi, deci, mai greu de recunoscut. O bucură 
chiar şi acest dar - un linguşitor ar fi înfăţişat-o mare 
şi rece, cu trăsăturile înfrumuseţate şi stilizate pînă la 
o face de nerecunoscut... Ea va pieri, şi toţi ceilalţi din 
marile desene, dar pictura va trăi vie peste veacuri, şi ea 
va trăi în pictură... 

Aşa că ceata de meşteri zografi începu să lucreze la 
frescă. Trei ani dură munca lor, pentru că, pe lîngă cele 
douăsprezece scene din viaţa Preabunei, împodobiră şi 
restul pereţilor pînă în tavan, ba chiar şi tavanul. De ar 
fi avut mai mulţi bani stareţa, ar fi poruncit şi pictarea 
pereţilor exteriori, aşa cum văzuse ea că s-a făcut la 
cîteva mînăstiri din partea de nord a Crăiei... 

în tot acest timp biserica fusese închisă, iar meşterul 
şi ucenicii lucrară încuiaţi acolo, feriţi de ochii măicuţelor. 
Numai stareţa se strecura uneori, noaptea, pe o uşiţă 

secretă şi urmărea progresul muncii lor. Şi era din ce 
în ce mai dezamăgită: ce deosebire între desenele pline 
de viaţă şi pictura - colorată, ce-i drept, dar rece şi 
parcă moartă. Ştia că este ceva rău... Nu numai ea ştia, 
îl vedea şi pe Simion frămîntîndu-se, fără stare. Venea 
şi el noaptea şi privea nemulţumit pictura, bodogănea 
încruntat spre pereţi, ba o dată luase o daltă şi cojise 
chipul unui personaj, lăsînd locul gol şi alb - ca pentru 
a-i aminti de nereuşita lor. 

Pe urmă lucrul se oprise aproape de tot. Ceilalţi ucenici 
îşi continuară munca, pictau veşmintele personajelor 
şi pilaştrii şi multe alte lucruri închipuite în picturi, 
dar Simion se retrăsese din nou cu ucenicul cel mititel 
în cămara lor. De data asta, ceilalţi ucenici pricepură: 
meşterul îl învăţa pe ucenic taina culorilor! Cînd lor 
le trebuiseră ani lungi de ucenicie pînă li s-a dat voie 
să pună mîna pe penel, şi atunci doar ca să vadă cum 
nuanţe noi apăreau din amestecul a două culori diferite... 
Iar acum, Ifichim învăţa asta după numai numai doi ani 
de ucenicie, înainte chiar de a fi învăţat să scrie şi să 
buchisească! 

După cîteva luni, munca la fresce reîncepu. Simion 
şi Ifichim se încuiau de multe ori, singuri, în biserică - 
pentru a lăsa pe ucenic să practice. Ba uneori Simion 
părea a se duce noaptea să muncească de unul singur. 
Doar stareţa ştia că Simion nu era niciodată singur în 
biserică, ci însoţit de ucenicul mititel - acum ea ştia că 
îl cheamă Ifichim! Şi mai ştia că nu mîna meşterului dă 
viaţă picturii, ci cea micuţă şi abia formată a ucenicului. 
Simion picta personajele, după schiţe, punînd culori pe 
peretele pregătit proaspăt, închipuind trăsăturile, ochii, 
părul, iar în urma lui venea Ifichim şi punea, din cîteva 
atingeri de penel, lumină în ochi, sînge sub piele, freamăt 
pe buze, sentimente, viaţă... 

Cînd avea timp, atingea şi restul locurilor pictate 
peste zi de ceilalţi ucenici. Pe fire de iarbă apăreau boabe 
de rouă, şi gîze de toate culorile şi formele, în zbor sau 
tîrîndu-se pe tulpina vreunei plante, frunzele începeau 
să freamăte ca sub trecerea zglobie a unei pale de vînt. 

florile păreau a se deschide sub sărutarea soarelui, norii 
începeau să se alunge pe cer... înţelesese atunci cine 
era vrăjitorul, care stătea în spatele desenelor. Ştia 
că avea în faţă, poate, cel mare pictor născut pe faţa 
acestui pămînt, cu voia Marelui Zeu şi a Pruncului Lui 
Iubit. îşi jură atunci să aibă grijă de copilul orfan, să îl 
vadă crescînd la mărimea pe care o merită. 

Cînd lucrarea se termină şi porţile bisericii se 
deschiseră pentru prima dată în trei ani, Anuta avu grijă 
să cheme Craiul şi întreaga Curte la deschidere. Dădu 
atunci Albin poruncă să i se dea lui Simion Zograful o 
pungă plină cu galbeni - mai mulţi bani decît ar fi făcut 
un alt meşter într-o viaţă de muncă. Iar Patriarhul îi 
dădu un inel cu rubin, să fie cunoscut în întreaga lume 
a credincioşilor. Cu acea ocazie, Anuta îşi rugă nepotul 
crăiesc să îl ia pe Simion „şi mai ales pe micul ucenic" 
sub grija lui împărătească. 

De atunci trecuseră mulţi ani. Cei patru ucenici plecară 
în drumul lor, deschizîndu-şi propriile ateliere de pictură, 
fiind înlocuiţi cu alţii. Simion şi ucenicii lui lucraseră mult 
pe tot cuprinsul ţării, cîştigaseră faimă şi erau chemaţi 
să facă lucrări multe, pe bani grei: palate boiereşti, 
biserici şi mînăstiri, ba chiar şi o frescă în Marea Sală a 
Palatului Crăiesc. Simion îmbătrînise liniştit şi bogat pe 
lîngă curte, iar Ifichim crescuse alături de el, în tot acest 
timp. Nu arătase niciodată lumii valoarea lui adevărată, 
rămînînd în umbra meşterului, tatăl lui adoptiv. Pe străină 
n-o mai văzuse, doar pe Jolifana i se păruse că o vede o 
dată, chiar la deschiderea bisericii Preabunei Smaragda. 
Atunci, privind la chipul Smaragdei copilă, i se păru că 
fetiţa închipuită pe perete îi face ştrengăreşte cu ochiul, 
întorcînd pe urmă capul pentru o clipă, de parcă străina 
stătea înapoia ei şi o certa. După care îşi reluase poziţia 
pe care mîna şi penelul lui i-o dăduseră. Şi cînd Ifichim 
întorsese capul, i se păruse că în uşa întredeschisă era 
o umbră de copilă, cu lumina soarelui în spate, închizînd 
încetişor uşa şi dispărînd. 

Cînd Simion căzu pe patul morţii, Ifichim stătu cu el 
zi şi noapte. îşi ceruse meşterul iertare pentru păcatul 

mîndriei, care îl făcuse să accepte laudele cuvenite 
adevăratului meşter, bietul Ifichim, care stăruise să stea 
mereu în umbră. 

- Nu-i nimica, tată Simioane. Ştii că mie îmi place să 
pictez, iar cu tine am putut picta. Nu îmi pasă ce cred 
ceilalţi despre mine. 

- Da, dar acum prea puţini ştiu de tine. Nimeni nu îţi 
va mai da comenzi. Ştii că unii te cred chiar puţin idiot, 
nimeni nu a stat ucenic atîta timp la un meşter... 

- Nu îmi trebuie comenzi ca să pot picta, tată. Cît timp 
vor fi flori şi oameni în jurul meu, voi avea ce picta. 

După ce meşterul închise ochii, el plecă. Timp de 
aproape zece ani colindă prin lume, oprindu-se pentru 
scurte perioade de timp ici şi colo, cunoscînd artişti, 
ajutînd uneori meşterii să îşi termine lucrările - lăsînd 
totuşi să se păstreze stilul fiecăruia. învăţase mai multe 
limbi, cunoscuse oameni simpli şi femei, spadasini, hoţi, 
chiar şi piraţi... Se întorsese nici mai bogat, nici mai 
sărac, ci doar puţin îmbătrînit şi mult mai înţelept. 

Doar stareţa nu-l uitase. La una din vizitele ei - din ce 
în ce mai rare - la Curte, se uitase în jur şi spuse uimită: 

- Văd că nu l-aţi pus pe Simion la prea multă muncă... 

- Avem mulţi zogravi la Curte, se dezvinovăţise Albin. 
Trebuie să le dăm la toţi o pită... 

- Dar nici unul nu are talentul lui Simion! 

- Ei, nu exagera acum! Şi uite, scena aceea de lîngă 
Uşa Mare, el a pictat-o. 

- Ştiam fără să-mi spui. Mîna lui se cunoaşte între 
altele zece mii... 

- Şi apoi, mi i-a urcat în cap pe cei de la biserică. Chiar 
şi Patriarhul s-a supărat că nu respectă Canonul, că aduce 
schimbări nepermise. De pildă, la conacul Beldivanilor a 
pictat-o pe Maica Pură dînd Pruncului să sugă! Cu sînul 
dezgolit. Doamne iartă-mă! A trebuit să se văruiască tot 
peretele, cînd se uitau oamenii la sînul acela, simţeau 
gînduri spurcate întunecîndu-le minţile... 

- Oameni spurcaţi, cu minţi întunecate! se supără 
stareţa, care trecuse binişor vîrsta de optzeci de ani. Cum 
poate cineva să simtă pasiune păcătoasă cînd priveşte 

o mamă alăptînd copil?! Aceasta este una din marile 
minuni date nouă de Marele Zeu. 

- Ştiu, ştiu... dar omul este slab. Nu ştiu cîţi s-au 
simţit cuprinşi de patimă în faţa acelei picturi. Fapt este 
că însuşi Patriarhul a dat poruncă să fie acoperită, şi de 
atunci ne-am ferit să-i mai dăm comenzi lui Simion. Nici 
nu a mai trăit mult, de altfel... 

- Patriarhul? 

- Aş. Simion. 

- Şi ucenicul? 

- Care ucenic? Că s-au perindat cîţiva pe la el de 
atunci... 

- Ifichim. 

- Aaaa, Idiotul. L-a ţinut Simion din milă, pînă la urmă, 
n-o fi avut prea mult talent. La moartea meşterului a 
plecat... 

- Ha! rîse dispreţuitoare Anuta. Aşa ne este nouă dat, 
cînd ţinem în mînă găina care face ouă de aur... Ori nu 
credem ce se zice de ea, lăsînd-o să-şi lepede ouăle prin 
tufe, ori îi tăiem gîtul, gîndind că ea însăşi este din aur... 
Tu nu ştii, Simion era nimic pe lîngă Ifichim! Nu era bun 
decît să-i pregătească peretele pe care picta. Pentru că 
el, Ifichim, picta! Meşter ca el nu s-a pomenit pe acest 
pămînt! 

- Idiotul? 

- Idiot eşti tu, şi Patriarhul, şi ceilalţi idioţi care l-au 
ales! 

- Nu huli, scînci Albin Crai. 

- Ce-mi vei face? Mi-oi lua mînăstirea? Eu am clădit-o, 
cu zestrea mea. Eu am facut-o ceea ce este azi: cea mai 
vestită mînăstire de măicuţe a lumii credincioase! 

- Ştiu... ştiu... Numai nu-l critica aşa pe faţă, pe înaltul 
Patriarh. Sunt crai, trebuie să-i împac pe toţi... 

- Bine, bine, nu mai zic nimic. Numai ai grijă de Ifichim, 
dacă apare din nou. Ştiu ce vorbesc, l-am văzut de mic 
copil ce poate face. Va aduce faimă împărăţiei noastre, 
mai mult decît orice. O să spună viitorimea despre tine: 
„Albin Craiul, care a trăit pe timpul lui Ifichim!" 

- Şi crezi că este bine să se spună aşa? îşi arătase 

Albin îndoiala. 

- E bine. Pentru ţară! 

Aşa rămase. Acum, cînd Ifichim se întorsese, se şi 
trezise chemat la curte. îl aşteptau Albin şi magul său de 
curte, Zivnir. 

- Bine ai venit! Să ne ierţi că nu ţi-am dat cinstea care 
ţi se cuvenea. 

- Am avut atîta cinste cîtă mi-a trebuit. Măria Ta, îi 
răspunse Ifichim liniştit. 

- Şi totuşi, se cuvine să aducem laudă lucrărilor tale. 

- Marelui Zeu i se cuvin laude pentru lucrările Lui, şi 
Pruncului care îl ajută. 

- Te-ai călugărit, deci! zise Zimnir, uitîndu-se în cartea, 
pe care o ţinea la subsuoară, şi se bucură. Nu-i rău, nu-i 
rău deloc... Ba chiar e mai bine! După care încuviinţă 
către crai. 

- Am a-ţi da o poruncă. 

- Porunceşte, Măria Ta şi, dacă îmi stă în putinţă, îţi 
voi împlini porunca. 

- Dacă eşti aşa de bun zograf, pe cît spune soră-mea, 
Anuta, c-ai fi, atunci îmi poţi îndeplini porunca. 

- Să dea Marele Zeu să fie aşa! 

- Vezi, în Marea Sală a mai rămas un singur perete 
nepictat, acolo, lîngă Marea Uşă. Pe partea stîngă a uşii 
este înfăţişată victoria bunicului meu asupra Alimanilor, 
pictura lui Simion... şi a ta, dacă este să-i cred pe stareţa 
Anuta şi pe Zivnir. 

Ifichim nu răspunse, ci doar se plecă, după obiceiul 
apusenilor. 

- Ei, pe acea bucată de perete vreau să-mi pictezi 
Ceata Eroului. 

- Care Erou? 

- Cel ce va să vină. Cel din profeţii. Cel despre care 
Pruncul a zis: „Va veni cu ai lui să facă lucrarea Mea şi a 
Tatălui meu, căci fără acea lucrare. Puterea va da înapoi." 

- în acea profeţie este vorba despre Ultima Luptă, de 
nu mă înşel. 

- Aşa şi e. Zivnir crede că Lupta este aproape şi că 
Eroul va păşi aceste pămînturi, în curînd. Eşti un pictor 

destul de mare să-i poţi picta pe Erou si Ceata lui de 
Călători? 

- Nu ştiu nimic despre ei. Doamne. Pot găsi chipuri 
de oameni pe care să-i pot picta, dar nu ştiu cîţi. După 
Ultima Luptă, dacă vom mai fi, i-oi picta. Dacă nu, cine va 
mai fi, să-mi privească pictura? 

- Nu se poate aşa. Meştere, zise Zivnir. Profeţia spune: 
„Şi Călugărul le va înfăţişa chipurile, umplîndu-i astfel cu 
Putere." Din cîte înţeleg eu, acel călugăr care se pricepe 
să le facă chipurile, are un rol foarte important în Ultima 
Luptă. Cum crezi tu că Duşmanul poate fi învins, fără ca 
Eroul şi Călătorii lui să fie plini de Putere? 

- Nu ştiu, magule. Dacă îmi amintesc bine, niciunde 
în profeţii nu se zice că Eroul va învinge Duşmanul. Nici 
Călătorii, de altfel... 

- Te înşeli. Căutătorii îl pot găsi pe cel care va învinge 
Duşmanul. Pot! sublinie vraciul cuvîntul. Dar, ca să poată, 
au nevoie de tot ajutorul pe care acest pămînt li-l poate 
da. inclusiv cel al „călugărului"... 

- De unde ştii că eu sunt acel călugăr? 

- Ai fost călugăr? Eşti călugăr? Cînd ai plecat, parcă 
nu erai... Pînă acum nici nu am făcut legătura... Ce te-a 
făcut să iei rasa călugărească? 

- Eh, de-ale mele... dădu Ifichim vag din mînă. 

- Ai văzut? nu insistă Albin. Poate că nu eşti tu, dar 
dacă eşti? Ai putea dormi, ştiind că era în putinţa ta să 
pui umărul la salvarea lumii, şi nu ai făcut-o? 

- Pot dormi oricum, oriunde şi oricînd. Măria Ta. Viaţa 
nu a fost uşoară cu mine. 

- Cum vrei tu, Ifichim. Nealăturarea ta stă şi ea scrisă 
în planul soartei. Eu a trebuit să-ţi spun, tu nu trebuie 
să te alături Căutării. Poate că va fi, pînă la urmă, aşa 
cum zici tu: vei picta acea frescă atunci cînd Ceata se 
va întoarce victorioasă - sau deloc. Sau poate că acel 
Călugăr este altcineva... 

îşi luase Ifichim rămas bun şi se înapoiase la casa unde 
plătise o cameră. Găzdoaia era o femeie de treabă, cam 
simpluţă. Moştenise casa de la soţul ei, trecut de cîtăva 
vreme în lumea de apoi, şi îşi asigura traiul închiriind 

camere diverşilor călători şi negustori - casa situîndu-se 
nu departe de Tîrgul Cetăţii. După ce mîncase ceva, îşi 
lepădase cizmele şi veşmîntul de şiac, călugăresc, şi se 
aruncase în pat. Numai că, pentru prima dată după foarte 
mulţi ani, nu putuse adormi. înaintea ochilor închişi se 
ivea mereu chipul Jolifanei, privindu-l trist şi mustrător. 
Acelaşi chip de copil inteligent şi frumos, nematurizat 
parcă, deşi acum ochii negri adunau parcă în ei toată 
înţelepciunea lumii. 

De la acea întîlnire cu Craiul, trecuseră aproape 
două luni. în tot acest timp meşterul Ifichim nu putuse 
dormj decît rar, rupt de oboseală şi doar pentru puţine 
ore. încercase să bea, să fumeze ierburi ameţitoare, 
să se roage... Nimic nu ajutase. Pînă cînd, azi, venise 
în Marele Templu al Zeului să se roage Fiului. Dar nimic 
nu se întîmplă, nu îi veni nici un gînd bun, nici o idee, 
nimic... Mai încercă o dată, înainte să pornească înapoi, 
spre gazdă. 

- Mărite Zeu şi tu. Pruncul Lui Etern şi Unic, daţi-mi 
ajutor în clipa asta de nevoi, mie, păcătosul. Daţi-mi un 
semn, să ştiu ce să fac. Vreau să ajut în Căutare, vreau să 
văd Duşmanul pus la pămînt, dar ce pot face eu, umilul 
vostru slujitor? Nu sunt călugăr, voi ştiţi cel mai bine 
acest lucru. Singura mea armă este penelul, şi mi-l pun 
şi pe acesta în slujba Puterii. Dar nu ştiu cum, nu ştiu 
ce trebuie să fac! Daţi-mi semn, Stăpînii mei, şi voi face 
cum porunciţi. Vreţi să merg cu Eroul în Căutare? Mă duc! 
Numai trimiteţi-l pe Erou în calea mea... 



C am aici ajunse cu rugăciunea lui, cînd un panou de lemn din 
peretele lateral al altarului se rupse şi căzu cu zgomot pe 
podea, sub un om din cale afară de gras, aproape tot atît de 
rotund pe cît de înalt. Grăsanul îl privi ruşinat de jos, fără un 
cuvînt. Prin gaura din perete se iţi capul ţuguiat şi pletos al unui 
bărbat mai în vîrstă, judecînd după părul şi barba aproape sure. 
Acesta se răţoi la burtosul de pe jos: 

- Ţi-am zis să ai grijă pe unde păşeşti, să nu te împiedici, să 
nu strici ceva! 

- Dar am avut grijă, Zildir. Nu m-am împiedicat. M-am 
rezemat doar de perete, încercînd să aud mai bine... 

- Acum, asta e, zise un nou personaj, păşind în altar pe 
lîngă cel numit Zildir. Era tot un bărbat între două vîrste, gras 
- deşi cu mult mai puţin gras decît cel ce apăruse primul. în 
urma lui, bătrînul slăbănog păşi cu grijă, ridicîndu-şi genunchii 
ţuguiaţi şi ciolănoşi nefiresc de sus, parcă ferindu-se să nu se 
împiedice. După el apăru un tînărcu faţa smeadă, gălbuie, cum 
mai văzuse Ifichim la călătorii sosiţi de departe, din marginea 
de răsărit a lumii. Acesta se duse şi îl ajută pe grăsan să se 
ridice de pe jos, după care îşi încrucişă braţele pe pieptul vînjos 
şi rămase tăcut, rezemat de perete, alături de gaura din perete. 
De acolo se auzi un glas răguşit, vorbind stricat limba - dar 
nimeni nu se mai ivi în gaură: 

- Rugam la Marele Zeu şi acesta răspundeam. 

- Iertare, străine, că ţi-am stricat clipa de rugăciune şi 
meditaţie. Nu ştiam unde eşti... şi unde suntem... 

- Cine sunteţi voi? întrebă Ifichim uimit. 

- Eu sunt Zildir, după cum ai auzit. Burtosul acesta 
neîndemînatic, care are darul să strice toate cele, este Felimon, 
bucătar la Curte. 

- Ucenic. 

- Aşa-i, ucenic. Fără speranţă de a ajunge vreodată calfă. 

- Nu zicem, nu ştiam niciodat, îl contrazise Yulgur din gaură, 
în continuare nevăzut. 

- Asta aşa este, nu se ştie, îl susţinu Ifichim, care ştia ce 
ştia. 

- Acela de colo este Hitaiori, prinţ gipanghez, sosit la 
ambasada de aici. Ce caută cu noi, nu mă întreba, căci nu ştiu. 
Probabil nici el nu ştie... Iar acesta este, crezi sau nu crezi, 
Eroul. 

- Să nu crezi că părinţii mi-au dat acest nume, zise cel numit 
atît de pompos. Nu am făcut nici o faptă de eroism în viaţa 
mea. După cum vezi, sunt încă în viaţă, încercă să glumească, 
fără ca cei ce-l ascultau să zîmbească. Mda... sunt mai mult sau 
mai puţin eroul acestei poveşti, din care sper să mă trezesc cît 
mai curînd. 

- Deci, voi sunteţi Căutătorii, şopti Ifichim. 

- Poţi să zici şi aşa ceva, încuviinţă Zildir. După caftanul 

azuriu şi aspectul care îi amintea pictorului foarte mult de 
Zimnir, Ifichim bănui că acesta era vraci. 

- Deocamdată căutăm drumul spre Cetate, zise bucătarul. 

- Şi ceva de mîncare, completă vraciul. 

- Şi cel dinăuntru? întrebă Ifichim, arătînd spre gaură. 

- Ah, el? Dacă promiţi că nu te sperii, îl chemăm şi pe el. 

- Puţine lucruri mă mai sperie, zise pictorul. 

- Aşaaa... Atunci, Yulgur, ieşi şi tu de acolo. Drept răspuns, 
din gaură se strecură trupul mare şi urît al trogloditului. în 
ciuda promisiunii, Ifichim făcu un pas înapoi. Apoi surprinse 
privirea blîndă a monstrului şi se opri, liniştit dintr-odată. 

- Mai sunteţi? întrebă, înăbuşit. 

- Nu, eu sunteam ultim'. Nu voiam ieşim, speriam oameni. 

- Aşa este. Voi sunteţi, deci, Căutătorii. Trebuie să luptaţi 
cu Duşmanul, ba chiar să-l învingeţi... Iar eu trebuie să vă 
închipui în frescă. începu să rîdă fără pic de veselie, ca de o 
glumă proastă. 

- Nu rîdem. Rugăm la Mare Zeu şi Prunc, el răspuns, zise 
din nou Yulgur. 

- Aşa este... Yulgur. A răspuns într-un mod neaşteptat, dar 
a răspuns. Şi eu nu am altceva de făcut decît să mă supun. De 
acum suntem tovarăşi de drum. 

- Nimeni nu te cheamă împotriva voinţei tale, zise Eroul. 

- Ştiu că nu. De aceea, dorinţa mea este să vin cu voi. Nu 
vă împotriviţi, poate că prezenţa mea este necesară. Şi din nou 
rîsul lui fără veselie sună trist şi fără ecou. 

- Acum, ce făcum? arătă ceva iniţiativă Hitaiori. 

- Mîncăm ceva, sper, zise Zildir. 

- Ce facem cu Yulgur? întrebă bucătarul. 

- Am eu o soluţie, zise noul lor tovarăş, dezbrăcîndu-se de 
rasa călugărească şi înmînîndu-i-o trogloditului. Acesta, fără 
să aştepte alt îndemn, o trase pe el, coborînd gluga adînc pe 
faţă şi ascunzîndu-şi mîinile cu gheare ascuţite în mînecile 
largi. Nimeni nu putea bănui ceva, părea un smerit călugăr - 
mătăhălos, ce-i drept... 

- Bun, acum putem merge, zise Ifichim. Rămăsese într-o 
cămaşă de bumbac alb, vestă, pantaloni din piele şi cizme de 
piele pînă deasupra genunchilor. 

- Nu arăţi deloc a călugăr, remarcă vraciul. 

- Nici nu sunt. Pînă una, alta, călugărul nostru este Yulgur. 
Ştii să pictezi? îl întrebă glumeţ. 

- Pictăm nu ştim. Troglodit vedem numai doi culori, alb şi 
negru. Şi gri... 

- Doamne, cum puteţi trăi voi aşa, fără a putea vedea 
culoarea lumii?! îl căină pictorul. 

- Sub pămînt nu mult culoare, răspunse trogloditul, liniştit. 

- Mergem să mîncăm sau stăm în poveşti? se burzului 
flămîndul de vraci. 

Ceilalţi nu-i răspunseră, ci porniră către ieşire. Ifichim mai 
întîrzie o clipă pentru a pune panoul de lemn înapoi pe perete, 
apoi îi urmă grăbit. 



13 



(în care se vede că la tîrgul lăudat 
e bine să te duci fără cizme) 



I eşiră, deci, cei şase tovarăşi din Templu. Se treziră în piaţa 
centrală a Cetăţii, în „Tîrg" , cum i se zicea. O latură a pieţii 
o forma Palatul, cu străji înarmate la poartă. Două străduţe, 
în colţurile pieţii, separau palatul de grupuri de case care 
mărgineau piaţa pe cele două laturi. Din loc în loc, ulicioare 
părăseau piaţa, strecurîndu-se printre ele. A patra latură era 
închisă de Marele Templu al Zeului Unic, mărginit cu grupuri 
de case, înalte de două şi trei etaje. în partea dreaptă, printre 
case, se înălţau turlele ascuţite ale catedralei numită a Mumei 
Bune din Tîrg, construită în stilul apusean. Ele se ridicau mult 
deasupra celorlalte clădiri, chiar şi a Marelui Templu - care era 
mai mult masiv, decît înalt. în zona centrală a pieţei se afla 
un grup de clădiri înalte: Primăria, Sfatul decanilor, Clădirea 
Breslelor, Isprăvnicia şi Turnul înalt cu ceas - a doua clădire 
ca înălţime. în restul spaţiului larg al pieţii, pavat cu piatră 
cenuşie, de rîu, se înălţau tarabele tîrgului, într-o împrăştiere 
foarte puţin ordonată - semănînd mai mult a bazar oriental decît 
a burg. Şi totuşi, Tîrgul avea un aer apusean - nu atît datorită 
turlelor şi turnului, cît mai ales dughenelor negustoreşti, care 

ocupau camerele de la stradă ale tuturor clădirilor din piaţa 
centrală, cît şi ale străduţelor ce plecau din ea. Un amestec de 
Orient şi Occident, propriu ţării albilor, dar care arăta şi avîntul 
economic prin care trecea crăia de cîteva decenii, mai ales după 
marea victorie a Craiului Albieş împotriva alimanilor. 

- Unde mergem? întrebă Zildir, privind spre vînzoleala din 
tîrg. Soarele scăpătase în spatele catedralei, aruncînd umbra 
masivă a navei deasupra tarabelor, iar umbrele ascuţite ale 
turlelor, tocmai peste casa vornicului de pe partea opusă a 
pieţii. Precupeţii începuseră să îşi adune tarabele, în timp ce 
cumpărătorii încercau să încheie ultimele tranzacţii, înainte de 
lăsarea nopţii. 

- V-aş duce la mine, zise pictorul, dar am doar o biată 
cămăruţă. O măsuţă, un scaun şi un pat. Mai bine mergem la 
o crîşmă. 

- Hm, mormăi Yulgur din umbra glugii, aveam ban? 

Se uitară unul la celălalt. 

- Eu aş avea ceva, dar nu prea mult, zise Ifichim. Destul 
pentru un chef în seara asta şi în alte seri. Iar mîine vă pot 
încălţa pe toţi, am zapis. 

- Am şi eu ceva, spuse simplu bucătarul. Nu cîştig mult la 
slujbă, dar nici nu cheltui mult. S-au strîns ceva bani în cei 
treizeci de ani de cînd muncesc. 

- Asta-i bine, zise Eroul. Eu nu am nimic, cred că nici 
trogloditul nu are... 

- Nici eu nu prea am, mărturisi vraciul. Nu am avut slujbă, 
am trăit pe lîngă unchiu-meu. El nu a considerat niciodată că ar 
fi necesar să-mi dea bani... 

- Nu aveam, zise şi Yulgur. 

- Eu avem, zise Hitaiori. Şi scris la cetate să dăm casă şi 
muncat. Plătim ambasad... 

- Deci, ne putem descurca o vreme. în jocurile, pe care 
sunt obişnuit să le joc, totul vine de la sine: cu fiecare victorie, 
adunăm ceva experienţă şi bani.... 

- Care victorie? se holbă Felimon. 

- Păi, luptînd cu cetele trimise de Duşman. 

- Ferească Marele Zeu! Rămînem fără bani, ba chiar fără 
vieţi... De fapt, cîte lupte crezi că o să luptăm? Sper să fie 
numai una... 

- Bine, bine, spuse Eroul neliniştit, privind la ceata ce nu 
părea deloc animată de spirit războinic. Să sperăm atunci că 
ceea ce avem ne va ajunge pe timpul Căutării. Să avem, deci, 
grijă de ei, căci nu se ştie pe unde ne va duce aceasta... 

- Pe înscrisurile lui Hitaiori nu putem pune prea multă bază, 
turnă gaz pe foc vraciul. Sunt ţări care nici nu au auzit de Gî- 
Pang, nici vorbă de ambasade... Iar în Gî-Pang lucrurile se 
schimbă repede, cine ştie dacă Shingen mai este împărat... 
Iertare, Prinţe, dar cam asta-i situaţia pe la voi. 

- Shingen mare general, nu bătum nimen la el. 

- Aşa zicea şi Okamura acum vreo şapte ani... La asta 
Hitaiori nu răspunse. 

- Oricum, avem cu ce mînca în seara asta, concluzionă 
vraciul. Haideţi la o crîşmă! 

- Mmm... eu de fapt nu am punga cu mine, zise încurcat 
Ifichim. Ştiind faima hoţilor de buzunare din tîrgul nostru, am 
preferat s-o las ascunsă la găzdoaie... 

- Nici eu nu-mi ţin punga la îndemînă, recunoscu Felimon. 
De fapt, o ţin la Vistierie... 

Asta îi puse din nou pe gînduri. Cum Hitaiori nu comentă, 
era evident că şi buzunarele lui erau goale. 

- Cum s-ar zice, am vorbit numai ca să dăm din gură... 

- Haideţi să trecem pe la mine, se oferi Ifichim. Nu stau 
departe de aici. 

- Am o altă idee, se împotrivi Zildir, pe care un ocol în drumul 
spre cîrciumă îl umplea de groază. Să trecem pe la Zulfina, nu-i 
departe, are o dugheană aici, în tîrg. 

- Ţi s-a făcut dor de ea? îi făcu bucătarul cu ochiul, 
ştrengăreşte. 

- Nuu, nici vorbă, tuşi vraciul încurcat. Ne-o da de-o supă... 
E precupeaţă, trebuie să aibă bani la ea. 

- Şi crezi că ţi-o da? îşi arătă Eroul neîncrederea. 

- Cred că da... O să se bucure să mă vadă, nu ne-am mai 
văzut de ceva vreme... Aşa cred, cel puţin. 

- Aha, zise Yulgur de sub rasă. Mergeam luam bani la Ifichim! 

- Ba nu, haideţi s-o vedem pe Zulfina, se împotrivi burtosul. 
Să vedem cine l-ar vrea pe vraci mut, hihihi. Poate ne dă şi 
de-o friptură, dacă îi spunem că l-am amuţit pentru o vreme... 

- Să nu ne dea cu oalele în cap că nu l-am lăsat mut, se 



188 



Cautarea lui Harap Alb 



arătă Eroul din nou cam pesimist. 

- Măi, nu glumiţi, măi, cu Zulfina. Poate nu este cea mai 
bună idee să trecem pe la ea, recunoscu Zildir. 

- Mergem, curios făcum! zise Prinţul. 

- Ne duci tu, sau vă duc eu? se oferi Felimon, care era un 
obişnuit al tîrgului. 

Aşa că vraciul nu avu încotro. Se îndreptă spre o dugheană 
micuţă, construită chiar la picioarele Sfatului. Deasupra uşii, 
pe o bucată de lemn învechit, scria cu litere mari şi de toate 
culorile - litere care, privite mai de aproape, se dovedeau a fi 
frunze, flori şi rădăcini de tot felul de plante: „La Mandragora 
de Aur". Ifichim îşi ridică privirea şi spuse: 

- Frumoasă pictură. Cel puţin plantele arată destul de real. 
Cine s-o fi chinuit s-o facă?... 

Mai bine nu pronunţa aceste cuvinte, pentru că stăpîna 
dughenii dovedea un auz extrem de ascuţit. Aproape tot atît de 
ascuţit ca şi vocea... 

- Dacă nu-ţi place, nu te uita la ea! Tu cine te crezi, Zogravul 
Craiului? Cale bătută, că nu am nimic pentru tine! 

Zildir îşi drese glasul şi se apropie şovăitor de uşă, aruncînd 
priviri încruntate pictorului. Nu-i făcea deloc sarcina mai 
uşoară... 

- Ăsta trebuie să fie idiotul de Zildir! Cu cine te-ai mai înhăitat 
acum? se auzi din nou glasul ascuţit şi tăios, din cocioabă. Şi 
tu? Ai zis că Zildir a dispărut! Se pare că aceste cuvinte fuseseră 
rostite către o altă persoană. Către un om înalt şi vînjos, cu 
nasul cîrn şi ochii negri, cum aflară călătorii noştri, intrînd în 
dugheană. 

- Mai sunteţi? se răsti stăpîna la ei, de după tejghea. 

într-adevar, cei şase umplură cocioaba scundă şi îngustă. 

Locul, şi aşa mic, era îngustat de tejgheaua destul de lată, 
care împărţea încăperea în două părţi. Pe lîngă pereţi erau tot 
felul de coşuri şi cutii cu ierburi uscate, bulbi, rădăcini... Pe 
pereţi, de jur împrejur, erau atîrnate pungi şi punguliţe frumos 
mirositoare. Pe lîngă bărbatul spătos, aflat deja în încăpere, 
sosirea celor şase, din care doi rotofei - unul de-a dreptul 
rotund - şi un călugăr mătăhălos, păru să pună cocioaba în 
pericol de a plesni. 

- Ho, că-mi dărîmaţi şandramaua! ţipă la ei Zulfina. Voi doi 

din coadă, da, tu, ăla călugărul, şi tu, ăla borţosul, ia ieşiţi afară 
şi aşteptaţi acolo! 

Yulgur ieşi fără a aştepta o altă invitaţie, dar Felimon se 
opri o clipă să privească la vrăjitoare. Aceasta se dovedi a fi o 
femeie fără o vîrstă prea bine definită. în ciuda părului sur care 
îi scăpa de sub năframa înflorată, înnodată la ceafă, arăta o 
faţă tinerească, lipsită de riduri. Nasul puţin coroiat şi cam lung 
nu-i urîţea chipul, ci dimpotrivă, îi dădea un aer interesant. 
Ochii albaştri aveau o lucire inteligentă şi plină de umor, deşi 
cam sarcastică. în ciuda vorbelor răstite, nu-i privea cu răutate. 
Altfel, era o femeie înaltă şi slabă, aproape tot atît de înaltă şi 
de slabă ca şi Zildir. Era îmbrăcată în fuste şi bluze colorate, din 
satin ţipător, şi purta nenumărate brăţări şi salbe din fier, scoici, 
lemn şi, mai rar, argint. în jurul ei plutea un miros fin de mosc 
şi alte arome exotice. Una peste alta, o prezenţă chiar plăcută. 

- Ei, îţi place? îl întrebă Zulfina pe bucătar, cu o curiozitate 
prefăcută. 

„Ah, dacă n-ar fi vocea asta piţigăiată, care te scurmă pe 
nervi", îşi zise acesta în gînd, zbughind-o pe uşă. 

- Exact cum mi-am închipuit! zise vrăjitoarea. Ăla e neghiobul 
de brutar, dar voi cine sunteţi? 

- Bucătar, zise Hitaiori. 

- Aşa? Tu eşti bucătar? Şi ce cauţi aici? 

- Nu, cel ieşit e bucătar, o corectă Eroul. 

- De ce mă contrazici? Ce ştii tu? 

- Păi, este ucenic la bucătărie... 

- Parcă eu nu ştiu asta? Nu mai e, îi informă ea dulce. L-au 
dat afară de ieri... El este, totuşi Brutarul. Tu cine eşti? 

- Eu? se bîlbîi Eroul, sub privirile încruntate ale vrăjitoarei. 
Eu nu sunt de pe aici... 

- Aha, zise ea, lămurită. Te-a adus unchiul Zivnir, nu-i aşa? 
Şi tu? se întoarse spre Hitaiori, fără a mai aştepta răspunsul 
Eroului. Tu nu eşti bucătar, deci eşti... Prinţul străin. 

- Estem Prinţ, confirmă demn Hitaiori. 

- Aşa am zis şi eu, ce mă repeţi? Iar aici pe cine avem? se 
întoarse ea spre vraci, prefăcîndu-se că nu-l recunoaşte. 

- Dragă verişoară... 

- Aoleo! Am crezut că mă înşeală privirile! N-oi fi tu cumva 
idiotul de Zildir, vraciul păgubos? Chiar tu eşti? Ce noroc pe 

capul meu! Vrei să-ţi arăţi talentele, dînd foc sărmanei mele 
cocioabe? Stai să-mi adun ierburile... 

Cîrnul pufni în rîs, bucuros de batjocura din glasul Zulfinei. 

- Tu ce rîzi? Stai că ajung şi la tine! în primul rînd, hai 
să lămurim o chestie: cum de ai îndrăznit tu să vii să-mi faci 
curte?! Ştii? îi şopti ea conspirativ vraciului, chiar asta făcea 
acuma! 

Cîrnul îşi muşcă mustaţa stufoasă, privind spre Zulfina şi 
prefăcîndu-se că nu vede fulgerele din privirile vraciului. 

- Eh, ce să facă şi el?! îi găsi justificare vrăjitoarea. îmi ţine 
săracul de urît şi îmi bea ceaiurile... Nu(nu-i) aşa, Cîrnule, tu de 
aceea vii pe aici, să-mi cumperi ceaiurile. Ce-ţi mai fac foalele? 
Caii sunt mai bine? Ţi-a mai rămas vreun slujitor netratat? 

- Nu mai trec pe aici dacă îmi vorbeşti aşa! scrîşni din 
măsele, furios, Cîrnul. 

- Ei, ei, glumeam. Dacă îţi zdrobeşti măselele, ia din praful 
acesta. Rămîi şi fără dinţi... Şi pasta asta pentru bătături. 
Dispar odată cu degetele... Tu nu vrei aşa ceva, Zildir? O să 
salvezi o groază de bani la cizme, continuă, privind cu înţeles 
spre cizmele lui Zildir, cu adevărat uriaşe. 

- Hm... Noroc că trec pe aici destul de rar, răspunse vraciul, 
îmbufnat. 

- Ţi-am spus că numai tîmpenii scoţi din gură?! Ar trebui să 
treci mai des pe aici, dacă nu vrei să mă vezi cu o droaie de 
copii cîrni după mine... Ce-i căpitane, tu ce te înfoi aşa în pene? 
Nu-mi plac copiii cîrni, aşa că, ştii? Trebuie să mă mai gîndesc... 
Dar tu cine eşti? Cred că tu mi-ai criticat lucrarea... şi arătă cu 
bărbia ascuţită spre uşă şi, deci, spre firmă. 

- Spunem Zildir vorbim mult. Zildir mut estem, femei acesta 
mult vorbim! spuse Hitaiori din colţul lui. 

- Tu, Prinţe, n-oi fi cumva cel ce lumea-i zice Hitaiori 
Prostălăul? Nu mă mir că te-ai întovărăşit cu Zildir... Tu, 
drăguţă, ai venit să-mi ceri bani, nu-i aşa? îl întrebă pe vraci cu 
tandreţe, fluturînd şăgalnic din genele lungi şi negre. 

- Hrm... Ziceam să văd ce mai faci... 

- Aşaaaa... Aşaaaa... Te pomeneşti că a început să-ţi fie 
drag de gura mea?! 

Vraciul nu răspunse, ci stătu ţeapăn, sugîndu-şi buzele, 
încerca să nu dea nici un sentiment în vileag. Ştia el că atunci 

cînd Zulfina era mai prietenoasă, fulgerele nu erau departe... 
Dar cîrnul, văzînd că vraciul nu răspunde, găsi de cuviinţă să 
se bage în vorbă: 

- Să ştii că mie mi-e drag! 

- Ei nu, taci! Ai văzut, Zildir? Te pomeneşti că într-adevăr 
mi-e dat să am copii cîrni... Ia zi, căpitane! Şi cum e cu dispariţia 
vraciului? 

- Păi... Am zis şi eu ce-am auzit. De două zile îl caută toată 
Curtea. Pe el şi pe... străin. Şi pe gipanghez, de altfel... 

- Pe burtos, nu? 

- Pe burtos cred că-l caută bucătarul şef. A zis că de-l prinde, 
îl taie mărunt, ca pentru chiftele... 

- Păi nu vezi că n-au dispărut? Au ieşit şi ei să se plimbe... 

- Asta nu se poate! Pe poartă nu au ieşit! Aş fi aflat. 

- Ce vorbeşti!? Ia zi, nici musca nu trece printre urechile 
tale, deşi-i loc berechet! Nu prea văd urmă de cap pe acolo... 
Dar ei pe unde-or fi ieşit? Ştii ce-mi zicea mai adineaori? se 
întoarse ea spre vraci. Să-i spun, căpitane? Cică ai încercat una 
din frumoasele tale vrăji şi, drept urmare, Prinţul şi străinul au 
ajuns... Unde au ajuns, căpitane? 

Cîrnul dădu stînjenit din umeri. 

- Tocmai la naiba! Ştii cine-i Naiba? 

- Hrm... Ştiu. 

- E diavolul. Tocmai în Hele. Aţi fost cumva pe acolo? îl 
întrebă pe Erou. 

- Ăăăă... de fapt... cam pe acolo. Adică, nu chiar în Hele, 
dar... ştii, diavolul... se bîlbîi Eroul, luat repede. Zulfina se uită 
crunt spre gipanghez. 

- Diavol, încuviinţă acesta, demn. Vorbim la el. 

- Eu nu ştiu nimic, se dezvinovăţii Ifichim sub privirea 
vrăjitoarei. Abia m-am întîlnit cu ei... 

- Aşaaaa... Nu mi-ai răspuns la întrebare! 

- La care? C-ai pus un cîrd... răspunse pictorul, puţin mai 
stăpîn pe sine decît ceilalţi. 

- Tu cine-i fi? Artistul? 

- Poţi spune şi asta. De fapt, pictez... 

- Şi pictezi atît de bine încît îţi poţi permite să rîzi de munca 
altora? 

- îmi cer iertare, cînd comentez vreo pictură, nu rîd de 

munca depusă. Ştiu cît ia să pictezi ceva... Nu am comentat 
munca - şi aici sublinie cuvîntul „muncă" - ci rezultatul ei. 

- Aha. Şi ce este rău cu rezultatul muncii mele? 

- Păi, vezi domnia ta? - Eu zic să-i lăsăm pe fiecare să-şi 
facă meseria în care s-au pregătit din greu, ani de zile. Un 
cizmar să facă cizme, o vrăjitoare să vîndă ierburi de leac... Nu 
mai încheie fraza, lăsînd continuarea să fie făcută de Zulfina. 

- Aşaaa... Să fi angajat, deci, un pictor de firme... Dar poate 
nu am găsit nici unul mai priceput decît mine. Şi mai ales, 
nimeni să-mi facă firma pe gratis. Tu ai face-o? 

- Eu aş face-o, încuviinţă grav Ifichim. Deşi mi se pare corect 
să plăteşti serviciile unui pictor. Lăsînd la o parte faptul că şi tu 
ceri bani pe ierburi, mă gîndesc că şi bietul pictor are o gură de 
umplut, chiar dacă e numai propria lui gură... 

- Mda, aici nu te pot contrazice. Dacă, repet, dacă aş fi găsit 
un pictor care să-mi facă o firmă bună şi dacă, repet, dacă aş fi 
avut în acel moment suficienţi bani să hrănesc o a doua gură, 
probabil aş fi plătit acel pictor. Aşa, oamenii au trebuit să se 
obişnuiască să privească prăpădita mea de firmă şi trebuie să 
te liniştesc - s-au obişnuit. Ce lucrări măreţe ai tu în urmă, să 
pot să-ţi admir şi eu talentul? 

- Nu prea multe, recunoscu Ifichim. Simion nu a fost foarte 
plăcut de mai marii zilei şi nu a avut prea multe comenzi. Eu, 
ca ucenic al lui... 

- Tu eşti Ucenicul? Aici ochii Zulfinei se făcură mari. Ucenicul 
Tîmpit?! 

- Nu mai sunt de mult ucenic, iar tîmpit nu am fost niciodată, 
spuse Ifichim liniştit, fără supărare. 

- Ucenicul Vrăjitor! continuă ea, de parcă nu l-ar fi auzit. Am 
auzit de tine. Din păcate, firma este prea mare şi prea grea s-o 
pot căra după mine de căte ori părăsesc dugheana... 

- De ce s-o cari după tine? se holbă la ea Zildir. 

- Că mi-o fură, drăguţă, dacă mi-o pictează Ucenicul! Mi-o 
fură! Mi-o fură cu dugheană cu tot, dacă nu pot altfel... 

- Nu-ţi face probleme, avem străjeri care bat tîrgul, zise 
Cîrnul. 

- Străjerii?! Ha! îşi arătă Zulfina respectul ce se cuvenea 
acestora. 

- Şi ei fură din buzunare? se interesă amabil pictorul. Că 

mi s-a spus, încă de prin Lutena, capitala francînilor, să nu-mi 
iau cu mine punga cînd intru în tîrg... E drept, or fi exagerat. 
Ziceau să nu-mi iau nici cizmele, că mi le fură din picioare. 
Precum vedeţi, le mai am încă... 

- O nu, nu străjerii le fură, îl înştiinţă vrăjitoarea. Tovarăşii 
lor din preacinstita tagmă a hoţilor o fac. Stăjerii nu fac alta 
decît să-i facă scăpaţi... 

- Aţi terminat cu glumele? se răţoi bărbatul cel cîrn. Uite, 
promit că de firmă o să am grijă personal. O să trec zilnic pe 
aici, şi de trei ori dacă este nevoie! 

- De ce mă oropseşti, lipsindu-mă de preţioasa ta prezenţă? 
Acum treci şi de şase ori! Da' ia, tu, dragule, pe unde mi-ai 
umblat zilele astea? se întoarse spre vraci. Chiar dacă treceai 
pe aici de două ori pe an, cel puţin ştiam pe unde îţi duci veacul. 
Mă informau exploziile şi fumul ce se ridica deasupra Palatului... 
Şi mai ales ştiam că acolo-mi eşti credincios, te ştiau toate 
muierile, ca pe Ăla! 

- Doar ştii că ţi-am fost întotdeauna credincios... 

- Ştiiiiiu, cum să nu ştiu?! M-a costat un coş de ierburi şi o 
groază de nopţi de descîntece, ca să te ţin legat! Şi acum? Ştii ce 
zicea Cîrnul? Cică, după ce te-ai scăpat de cei doi - involuntar, 
desigur! - tu te-ai ascuns în braţele unei anume gheişe de la 
Ambasada gipangheză, fiinţă străină, care nu auzise încă de 
preavestitul vraci... Nu aşa mi-ai spus? 

- Păi, aşa am auzit şi eu... 

- Ai auzit? Tu?! Care nu ai auzit tropăitul a patru oameni 
coborînd scările mari ale Palatului, în timp ce toată curtea îi 
căuta? 

- Gheişe al meu suntem, zise scurt Hitaiori. Nu culcam nimen 
la ei, decît bun prieten la mine! 

- Zildir îţi este bun prieten, nu-i aşa? întrebă Zulfina cu un 
glas dulce, dacă un glas de vrăjitoare, ascuţit ca o teslă, poate 
fi numit dulce... 

- Da, estem. Ca frate! 

- Aşaaa... îl fulgeră ea pe vraci cu o privire verde, ca de venin. 
Pe Zildir îl apucă tuşea, făcîndu-l să pară şi mai vinovat. Cîrnul 
pufni, însă, în rîs. O să vorbim noi despre asta la momentul 
potrivit... Deocamdată, dragule, îţi dau o veste mare: vin cu 
tine! 

- Cum? se înecă Zildir cu totul în tuse. 

- Păi, pe propriile mele picioare, doar nu o să-ţi cer să mă 
cari în spate... încui uşa la dugheană şi plecăm. 

- Unde plecam? se miră şi Hitaiori. Eroul nu mai întrebă 
nimic, lămurit. Oare toţi cei cu care stătea de vorbă se alăturau 
cetei lui? în curînd vor număra cîteva sute... 0 adevărată 
armată! Duşmanul ar trebui să înceapă a se teme... 

- De unde să ştiu eu unde?! Tu ştii? 

- Eu nu ştim... 

- Păi vezi?! Unde ne-or duce picioarele... 

- Asta nu se poate, săriră amîndoi odată, Zildir şi Cîrnul, 
probabil din motive diferite... 

- Nu se cade ca o domniţă să umble singură cu şase bărbaţi, 
însistă acesta din urmă. îţi vor ieşi vorbe... 

- Dă-mi voie să port singură de grijă bunului meu renume. 
Dar de ce te sperii aşa? Nu mă mai iei de nevastă dacă îmi ies 
vorbe rele? 

- Ştiu eu... 

- Aha! Bine că m-am lămurit acum! Ziceai că mă iubeşti... 
Să piei de aici! Şi să ai grijă de dugheană ca de ochii din cap! 
Cînd mă întorc, te las fără ei dacă lipseşte ceva! 

- Deci, te-ai hotărît. Vii cu noi, aşa, pur şi simplu... 

- Vin. Tu crezi că deschid gura numai să audă cei din jurul 
meu idioţenii, aşa cum fac unii? 

- Dar o să întîlnim tot felul de monştrit, scînci vraciul. 

- Lasă că o să am grijă de tine să nu ţi se întîmple ceva, îl 
linişti vrăjitoarea. Staţi să iau nişte punguliţe cu ierburi, căci nu 
se ştie la ce ne vor ajuta... 

- Tu de ce nu spui nimic? îl întrebă Zildir pe Erou. 

- C-o fi mai deştept decît voi, d-aia! răspunse vorbăreaţa 
precupeaţă, în locul lui. A înţeles că nu-i nimic să mă întoarcă 
din hotărîre... Hai să mergem! 

Ieşi din spatele tejghelei şi trecu printre ei, ieşind prima din 
dugheană. Ceilalţi se îmbulziră în urma ei. Chiar şi Cîrnul, care 
avea alte sarcini de îndeplinit. Ajunşi în faţa cocioabei, Zildir îi 
anunţă pe cei doi de afară, cu un glas plîngăreţ: 

- Ea vine cu noi!... 

După care se opri, încurcat. Nu prea avea cui spune marea 
veste. Felimon zăcea pe caldarîm, prăbuşit lîngă peretele 

dughenei, evident năucit, cu burta în sus şi ochii daţi peste cap. 
Cei ce tocmai ieşiseră puteau vedea că bucătarul era doar în 
ciorapi, de altfel - găuriţi la degetele mari şi nu tocmai curaţi... 

- Se pare că zvonurile auzite, hăt în capătul celălalt al lumii, 
nu sunt deloc exagerate, mormăi Ifichim. Ceilalţi săriră să-l 
ajute pe grăsan, chiar şi Cîrnul. Numai Zulfina se întoarse 
liniştită pe călcîie şi încuie cu grijă, cu o cheie mare din bronz, 
uşa la dugheană. După care îi dădu pe ceilalţi la o parte şi îl 
cercetă pe cel căzut. 

- Bun... Bun... Ia să vedem... Te doare aici? îl întrebă dulce 
pe cel căzut, apăsînd pe un cucui cît o nucă, apărut în ceafa 
bucătarului. 

- Au! tresări acesta. Umblă mai cu grijă! 

- Da, mulţi m-au lăudat pentru mîna mea uşoară... Bun... 
Deci te doare. Bine... 

- De bine de ăsta să ai parte tu! scînci Felimon, dînd să se 
ridice. Atunci observă că este doar în ciorapi şi se lăsă din nou 
pe caldarîm. 

- Nici o grijă, îţi revii în cîteva minute. Ia bea puţin din 
butelcuţa asta... 

- Ce-i acolo? se interesă bucătarul. 

- Rachiu, ce să fie. Asta-i butelca Cîrnului. 

- A mea? tresări acesta, pipăindu-se la brîu. Parcă nu ţi-o 
dădusem... 

- Desigur că nu mi-ai dat-o. Dar ce voiai să-i dau bietului 
dolofan? Ceai? După ce trase ea însăşi o duşcă, o înapoie 
căpitanului, care o smulse furios şi o prinse cu grijă la cingătoare, 
între timp privea îngrijorat în jur. Se lăsase întunericul şi 
numărul trecătorilor tîrzii parcă crescuse. Nimeni nu părea să-l 
bage în seamă pe cel căzut. 

- Cine te-a pălit? întrebă Cîrnul, îngrijorat. I-ai văzut? 

- De unde să-i văd?! Ne-au luat pe la spate, stăteam de 
vorbă cu Yulgur... 

- Unde-i Yulgur? întrebă Eroul, îngrijorat şi el. 

- Nu ştiu. Ne-au pălit pe amîndoi, nu ştiu ce s-a întîmplat 
după aceea. 

- Hm, asta nu-i bine, mormăi Zildir. Trebuie să-l căutăm. 

- Eu ce mă fac fără încălţări? 

- Las' că-ţi fac eu rost de o pereche de cizme, mîine 

dimineaţă, îi promise Ifichim. 

- Lăsaţi că-l caut eu, se oferi Cîrnul. 0 să chem cîţiva străjeri 

şi... 

- Pînă aduni tu ceva străjeri, noi ne apucăm de căutat, spuse 
pictorul. Haideţi să-l căutăm pe... pe călugăr. 

- Dragule, se întoarse Zulfina către căpitan, ţine aici cheia 
de la dugheană. Ţi-o dau acuma, că pe urmă cine ştie ce se mai 
întîmplă... Să ai grijă de ierburile mele, auzi?! Nu ca de tîrgul 
ăsta. Că mă întorc, şi ai de-a face cu mine! 

Privi la ceilalţi ridicîndu-l pe grăsan, apoi întrebă: 

- încotro o luăm? Ne despărţim? 

- Eu zic să stăm cîte trei, dacă dăm de încurcătură să ne 
putem ajuta unul pe celălalt, sugeră Eroul. 

- Bine, încuviinţă doftoroaia, care avea întotdeauna de spus 
ultimul cuvînt. Eu merg cu Zildir şi cu ucenicul... 

- Pictorul. 

- Cum zici. Deci, cu ăştia doi. Nu-ţi face griji, nu o să li se 
întîmple nimic cît timp vor sta pe lîngă mine... 

Dar nu trebuiră să se despartă. Din întuneric apăru Yulgur, 
ducînd doi bărbaţi de ceafă. Călugărul nu părea să bage în 
seamă zbaterea lor furioasă. Unul din ei ţinea o pereche de 
cizme în mînă. 

- Aduceam la ei, anunţă el cu glasul lui gîjîit. Furam cizme 
la Felimon. Furam şi bani. La asta îi scutură vîrtos, făcînd să se 
audă clinchet de monede în buzunarele lor. 

- Daţi-mi-i mie, îi duc eu la post, se oferi grăbit Cîrnul. 

- lăcuite, drăcie, exclamă pictorul, care avea ochiul spre 
detalii. Ăla de colo nu este şi el cîrn? 

- Chiar aşa, se miră Felimon. îl ştiu şi eu, e fiul lui Guzgan, 
starostele birjarilor. E neam cu tine, dacă nu mă înşel, se 
întoarse el spre căpitan. 

- Am zis să mi-i daţi mie! scîşni acesta. Aceasta este treaba 
străjerilor şi a judelui. 

- Judele nu cumva ţi-e şi el rudă, drăguţă? îl întrebă mieros 
Zulfina. Auzisem că se are pe-o mînă cu Guzgan, dar nu te 
ştiam şi pe tine vîrît... 

între timp, Yulgur îl dăduse pe unul din hoţi pe mîna lui 
Hitaiori, iar pe celălalt îl întoarse cu capul în jos şi începu să-l 
scuture. Din trenţele acestuia începură să curgă bani de aur şi 

argint... 

- Măi-măi, se pare că o să avem de-o cină, fără a cere bani 
de la Zulfina. Ia să-l scuturăm şi pe celălalt! comentă Zildir 
bucuros, luînd din mîna hoţului cizmele şi dîndu-le lui Felimon. 
Mai bine tăcea... 

- Aha, asta te adusese pe la mine.... Bănuisem eu! 

Dar, auzind vorbele vraciului, hoţul ţinut de Hitaiori - fără 
prea mult efort, trebuie să recunoaştem - puse degetele 
murdare în gură şi slobozi o şuierătură puternică. în cîteva 
clipe, călătorii noştri se treziră înconjuraţi de o ceată destul de 
pestriţă: hoţi, cerşetori, birjari, ba chiar şi vreo trei străjeri. Toţi 
păreau să asculte de un bărbat vînjos, cu păr cărunt, smead la 
faţă, cu gura deformată de dinţii superiori extrem de dezvoltaţi. 

- Bună seară, staroste Guzgan, îl salută Zulfina, binevoitoare. 
Ce te-o fi scos din casă acum, în plină noapte? 

- Tu nu ştii să ţii situaţia în mînă? se răţoi acesta la Cîrn, fără 
a o băga în seamă pe doftoroaie. Trebuia să vin eu? 

- Ei, drăcie! exclamă Felimon. Dacă te uiţi bine, toţi sunt 
oleacă cîrni, ai zice că-s toţi de-un neam... 

- Faceţi-i să dispară, scrîşni Guzganul. Nu vreau să aud 
mîine, vorbe care să ne pună cinstea la îndoială! Nu-s decît 
şase... 

- Şapte, cu voia domniei tale, îi vorbi din nou Zulfina, mieros. 
Ia zi, drăguţă, se întoarse ea spre sergent, cine m-o face pe 
mine să dispar? Poate chiar tu, ce zici? 

- Eu, nu... Dacă promiţi să nu spui nimic... 

- Ce promisiune? se băgă Guzganul. Limba tăiată nu spune 
nimic, mai ales tăiată cu gîtlej cu tot... Pe ei, flăcăi! 

Chiar dacă ceata lor era pe puţin de trei ori mai numeroasă. 
Guzganul ar fi trebuit să se gîndească de două ori înainte de a da 
porunca. Deşi grăsanul, Eroul şi călugărul nu se amestecară în 
bătaia generală, soarta acesteia fu hotărîtă în cîteva momente. 
Zulfina suflă ceva prafuri în ochii celor care îndrăzniseră să 
se apropie de ea, inclusiv Guzganului, umplîndu-le ochii cu 
lacrimi abundente. Zildir învîrtea toiagul de mag cu mult mai 
mult succes decît atunci cînd încerca să producă vrăji, pictorul 
împărţea lovituri de pumn şi picior, după tipicul bătăilor de prin 
porturi. Dar cel care hotărî de fapt victoria eroilor noştri fu 
prinţul. Fără măcar să îşi scoată katana din teacă, se aruncă în 

mijlocul atacatorilor şi, folosind aceleaşi mişcări ca şi în dansul- 
rugă practicat în faţa templului subteran, îi doborî chiar înainte 
ca Guzganul să-şi piardă darul vederii... Aşa că acesta mai 
apucă să vadă că cel ce îl ţinea de guler - nu foarte ceremonios, 
dar împiedicîndu-l să se lase pe jos, era chiar străinul. 

- Ce făcum la el? întrebă acesta liniştit. Nici măcar nu gîfîia... 

- Ce zici, tată Guzgane, de întîmplare? Ar face înconjurul 
tîrgului timp de săptămîni, ce crezi? Zulfina reuşi să pară cu 
adevărat îngrijorată. 

- Am bani, gîfîi starostele, ştergîndu-şi cu mîneca lacrimile. 
Ne putem înţelege... 

- Ei, vezi tu, nu prea avem timp. Să zicem că te iertăm de 
data asta. Ia vezi, despre ce bani vorbeai? 

La un semn al ei, Hitaiori îi dădu drumul. Guzganul reuşi 
să se ţină pe picioare, ba chiar îi porunci Cîrnului, care privise 
aiurit toată întîmplarea fără a apuca să facă vreun gest, să 
adune banii din buzunarele celor căzuţi. Rezultă o punguliţă 
plină ochi cu galbeni. 

- Cred că ai uitat să îl cauţi pe staroste, drăguţă, comentă 
doftoroaia adresîndu-se străjerului. Pe tine te iert de data 
asta, nu vreau să pierzi cheia de la dugheană cînd te cauţi 
prin buzunare... Aşa, pune-i şi pe aceia în punga asta, văd 
că în cealaltă nu mai încap. Bun, cred că putem să mergem, 
comandă ea plecarea, ca un general victorios, pe cîmpul de 
luptă. 

- Şi cum, nu-i pedepsim? întrebă Felimon păşind cu grijă, în 
urma ei, cu cizmele în mînă. 

- Vrei să tai gîtul vreunuia din ei? Uite, ia cuţitul meu, încă 
taie! Poţi începe cu Guzganul... 

- A, nu, nu... întrebam numai aşa... 

- Aşa mi-am închipuit şi eu. Ştiţi, comentă ea către ceilalţi, 
fiind încă destul de aproape de atacatori pentru a fi auzită şi 
de ei, efectul ierburilor durează cam două-trei zile. Pînă atunci, 
plîng ca nişte copii sau ca cei ce-şi mărturisesc sincer păcatele... 
Mare minune va fi să fie în tîrgul ăsta, mîine dimineaţă! 

Eroii noştri izbucniră în rîs. Numai Zildir avea o întrebare 
care îl rodea. 

- Şi noi? Noi cînd mîncăm? Acum avem şi bani... 



14 



(în care ne spălăm pe picioare, 
în sunet de lăută) 



C ei şase călători păşeau gîfîind în urma vrăjitoarei, care 
mergea cu paşi lungi şi iuţi. Cei mai vînjoşi dintre călătorii 
noştri, Yulgur şi Ifichim, îl duceau mai mult pe sus pe Felimon. 
- Unde mergem? suflă din greu Eroul. 

- în nici un caz la mine acasă, îl asigură Zulfina. Nu de alta, 
dar nu vreau să-i stric dragului impresia minunată pe care o are 
despre mine. Nu-i aşa că ai o părere extrem de bună despre 
micuţa ta verişoară? se sclifosi ea spre Zildir. 

- Mda... ca şi Cîrnul, de altfel... 

- Da, aşa mi-a fost mie dat, să-mi tragă clopotele un vraci 
tîmpit şi un străjer bandit! Să nu am şi eu ochi din partea unui 
bărbat adevărat?! Ce zici, pictore? se sclifosi ea către Ifichim. 
Acesta însă, cocoşat de greutatea bucătarului, nu-i răspunse. 

- Ah, mi se rupe inima, continuă Zulfina, fără tristeţe, de 
altfel. Cînd încerc să-mi găsesc un nou drăguţ, mi se răspunde 
cu nepăsare... Dragule, se pare că tot cu tine rămîn, pînă la 
urmă. 

Zildir nu păru prea fericit de această perspectivă. 

- Ei, cred c-am ajuns, anunţă doftoroaia, oprindu-se în faţa 

unei clădiri fără ferestre. Nu te uita după firmă, că nu o vei 
găsi, îl atenţionă pe pictor. Deşi era chiar mai rea decît a mea 
- îţi poţi închipui aşa ceva? - au furat-o bandiţii! Ca să vezi... 

- Unde-i aici? 

- Faimosul local „La Piticu", dar să nu-i spuneţi aşa, că-l 
supăraţi pe Pitic. Oficial îi zice... 

- „La Potirul de Aur", zise Ifichim. Bună alegere! Am auzit 
despre acest local încă de cînd eram în Lombudia, romulii îl 
recomandau tuturor negustorilor aflaţi în drum spre Ţara Albilor. 
Crezi că vom găsi loc? 

- Cu puţin noroc... şi isteţime... Acestea fiind zise, Zulfina 
intră în clădire pe uşa lăsată deschisă de un consumator care 
ieşise în stradă foarte grăbit - fără a atinge măcar pragul. 

- Aaaa, Yusup, la datorie, ca întotdeauna, îl salută doftoroaia 
pe cel ce îl azvîrlise în uliţă pe consumatorul nedorit - un tînăr 
simpatic şi vînjos, dar extrem de scund. Cei din urma ei, care 
se buluciseră în uşă, înţeleseră de unde venea porecla hanului. 
Ce plăcere să te întîlnesc din nou... Te pot ajuta cu ceva unsori 
sau ierburi?... 

- Zulfina, gemu piticul. Nu te-a ucis nimeni încă, vrăjitoareo? 
Nu ştiam că oamenii din acest tîrg sunt atît de răbdători... 

- De fricoşi, Piticule, de fricoşi. Cînd îşi pierd răbdarea, se 
dau la fund... Tu unde te-ai ascuns, pe unde ai fost de nu te-am 
văzut în ultimele luni? 

- Sănătos, sănătos am fost! Mi-am jurat să te chem cu cel 
mult un ceas înainte de-al chema pe paracliserul Evdochim, cel 
ce mi-a promis că-mi va da ultima împărtăşanie... 

- Aha... E bine şi aşa, ce nu pot face eu într-un ceas?! 

- Hm, nu m-am gîndit la asta... O să-i spun lui Evdochim să 
vină imediat ce primeşte vorbă de la mine! 

între timp, Yusup îi conduse pe cei şapte spre fundul 
încăperii. în mod sigur aceştia nu ar fi reuşit să facă singuri nici 
măcar un pas, într-atît de plină era încăperea hanului. Dar în 
faţa lor păşea piticul. Deşi înjurînd pe sub musteţi, consumatorii 
se înghesuiau unii în alţi pentru a face loc piticului, care le 
dădea coate neceremonioase în coaste. Se vedea că-i ştiau de 
frică. Oameni în picioare, printre mese, pe culoare, pe lîngă 
pereţi, cu oale de vin în mîini, vorbind toţi odată... Pe un mic 
podium, o fată dansa, deşi nu se auzea pic de muzică. Faptul 

că se auzeau glasurile celor doi deasupra tumultului constituia 
el însuşi o adevărată minune! Eroul începu să-i plîngă de milă 
vraciului, gîndindu-se la o posibilă viaţă în tovărăşia permanentă 
a vrăjitoarei... 

- Nu ştiu dacă vă pot face loc la vreo masă, de mult crîşma 
nu a fost atît de plină. O să încerc totuşi, promise Piticul. 

- Nu te obosi, drăguţă, ştii că mă descurc singură de obicei. 
Ce zici, iubitule? se întoarse ea spre Zildir. îi speriem puţin pe 
ăştia? Se pare că stau de mult aici - altfel nu ar fi avut o masă 
doar pentru ei! 

Călătorii se uitară unul la celălalt, pe urmă aşteptară cu 
interes să o vadă pe doftoroaie la lucru. Aceasta, ajunsă lîngă 
masa cu pricina, trecu imediat la fapte. Se aplecă peste masă 
şi le spuse confidenţial - de se auzi şi la mesele vecine: 

- Pe cine credeţi că am reuşit să aduc cu mine în seara asta? 
Pe Zildir, da, pe vestitul Zildir, nepotul Marelui Mag! Mi-a promis 
că ne va arăta cîteva vrăji, pe care abia le-a învăţat... 

Cînd se aşezară la masa golită în grabă de foştii ocupanţi, 
Ifichim spuse rîzînd: 

- Nu am ştiut că ţi-a mers buhul chiar într-atît, vraciule. 
Drept să spun, eu nu auzisem de tine, deşi îmi amintesc că 
acum zece ani, chiar înainte să plec, începuse să se audă de un 
tînăr ucenic... 

- Oh, nu, focul care a ars în acel timp latura din spate a 
Palatului nu are nimic de-a face cu Zildir! îl asigură doftoroaia, 
aşezată în capul mesei. Numai nişte zvonuri răuvoitoare, pe 
care dragul de el le respinge cu toată hotărîrea! 

- Hrm... cred mai curînd că oamenii aceia au spălat putina, 
temîndu-se să stea cu ea la masă. Nu e prima dată că o sală se 
goleşte la apariţia ei... 

- Zildir mă uimeşte întotdeauna cu vorbele lui de dragoste. 
Tu ce mănînci, dragule? Ce-ai zice de un ceai? Sunt sigură că 
ai nevoie de o spălătură la stomac, de acolo îţi vin gîndurile 
negre... 

- Atîta timp cît ceaiul nu-i făcut de tine... 

între timp, Piticul se apropiase din nou de masa lor. 

- Văd că v-aţi aranjat... Cu ce vă putem fi de folos? Hangiul 
nu-şi vede capul de treburi, aşa că o să mă ocup eu de voi. 

- Ce drăguţ din partea ta! îl complimentă Zulfina. De ce nu 

stai cu noi la masă? 

- Oh, nu, nu! Sunt şi foarte ocupat... o refuză piticul grăbit. 

- Uite, promit că nu-ncerc nici o vrajă, spuse Zildir, zîmbind 
perfid. 

- Nu de vrăjile tale mă tem, căzu Yusup în capcană, spre 
rîsul tovarăşilor de la masă, mai puţin Zulfina. 

- Ha, ha, ha, se strîmbă aceasta, maimuţărindu-i. Ia adu-ne 
atunci ceva de mîncare. Ce ai pentru noi? 

- Nu prea multe. Am avut clienţi mulţi toată ziua şi au 
terminat aproape tot. Bucătarii nu au prididit să gătească ceva 
pentru clienţi tîrzii. Dar parcă o oală de tocană s-o găsi... 

- Verdeţ aveam? întrebă călugărul de sub glugă. 

- Avem şi salată. O să aduc un castron plin. 

- Mîncarea este gata, spuse Felimon, cu nările nasului 
desfăcute ca nişte pîlnii îndreptate spre bucătărie. Să mai pună 
mirodeniile şi apoi să ia cratiţa de pe foc. 

Cu aceste cuvinte, se rostogoli spre bucătărie, spre spaima 
celorlalţi. 

- Stai, opreşte-l! strigă vraciul, îngrozit, spre pitic. Cu el în 
bucătărie, orice este posibil. De obicei nimic bun nu iese din 
asta, şi mi-e foaaaame. 

Un zgomot înfiorător de vase dărîmate îi confirmă spusele. 
Yusup se repezi spre locul de unde se auzise cataclismul. 

Zildir gemu, luîndu-se cu mîinile de cap: 

- Nuuu, nu se poate. Nu am mîncat de două zile, iar în ziua 
cînd am mîncat am păscut nişte iarbă, ca... animalele. 

- Lasă, dragule, ceaiul meu te drege imediat! 

Felimon se apropia de masă mai repede decît plecase, cărat 
aproape pe sus de Yusup - dovedind astfel puterea deosebită 
a acestuia. 

- Ce vină am eu dacă sunt desculţ? Au lăsat nişte cărbuni 
încinşi pe jos... 

- Dar tu de ce nu ţi-ai pus cizmele? se miră Eroul. 

- Dacă m-aţi luat pe sus... 

- Ce vreţi să beţi? întrebă piticul, scrîşnind. Ceai, poate. Cred 
că o oală cu apă fiartă mai putem încropi, dar de mîncare... 

- Nici măcar verdeaţă? scînci vraciul. 

- Dacă vă place salată amestecată cu tocană... 

- Orice, Pi... Yusup, orice. Tot acolo se duc... 

- ...amîndouă amestecate cu cioburi de vase murdare, şi 
totul pescuit din oala de zoaie... completă Piticul fraza. 

- Cum ai reuşit să le pui pe toate împreună? se miră pictorul, 
bătîndu-l pe bucătar pe umăr. 

- Oh, asta nu-i nimic, de obicei... Yulgur şi Hitaiori trebuiră 
să-l ţină pe Zildir, gata să se arunce turbat, peste masă, la 
bucătar. 

- Cred că nişte vin ar face minuni, zise Zulfina, privind şi ea 
uimită la Felimon. Asta ţi se întîmplă întotdeauna? 

- Nu chiar... De obicei. De cînd mă ştiu... 

- Cine o fi putut sta cu tine, temîndu-se tot timpul că îi pui 
ceva în cap? Cel puţin Zildir face vreo tîmpenie doar din cînd în 
cînd, şi doar dacă-i lăsat. 

- Păi, nu a prea stat nimeni, recunoscu burtosul. Am fost 
mai mult singur, de cînd a murit mama. Zicînd astea, scoase 
păpuşica din buzunar şi începu să se joace cu ea. 

- S-a întîmplat să o cunoşti pe Jolifana? îl întrebă din nou 
vrăjitoarea, de data asta cu adevărat uimită. 

- Pe cine? Oh, nu... Numele nu-mi este cunoscut. 

- Am cunoscut-o eu, zise deodată pictorul. Suntem prieteni... 
Un fel de fraţi... 

- Măi, măi! clătină din cap Zulfina. Mare minune. Atunci tu 
de unde ai păpuşica asta? 

- Am găsit-o la Templu. Este cea pe care o avea fetiţa... 

- Cum o chema pe fetiţă? 

- Nu ştiu, nu mi-a spus. Nici numele mamei ei nu l-am aflat. 

- Atunci fetiţa este Jolifana, zise Ifichim. Mama ei era o 
femeie înaltă şi frumoasă, îmbrăcată toată în negru... Semăna 
puţin cu ea - indică spre capul mesei - numai că avea glasul 
melodios şi dulce... şi ciudat, uneori. 

- Vezi să nu-ţi spun vreo două, scîrţîi glasul vrăjitoarei. 
Oricum, îţi mulţumesc că-mi lauzi frumuseţea. Auzi, dragule? 
Uite un bărbat care ştie să aprecieze calităţile unei femei! 

între timp, Yusup revenise la masă cu o oală mare din lut, 
plină cu vin, şi cu şase căni de asemenea din lut. Dădu cîte una 
fiecăruia, umplîndu-le apoi cu vin din oală. 

- Şi eu? scînci grăsanul. 

- Pentru tine, asta, zise Yusup, scoţînd din buzunar o cană 
din cositor. Pe asta n-ai cum s-o spargi... cred... îi turnă şi lui 

după care duse oala la gură şi o goli dintr-o sorbitură. Ceilalţi 
ciocniră paharele, evitîndu-l pe Felimon. Cu el se putea întîmpla 
orice... 

- Bun vin, plescăi Ifichim din limbă, cunoscător. Aş zice că-i 
molan... 

- Molan e, încuviinţă Yusup. 

- Adus tocmai de la Burdigan, din Francunia? se miră pictorul. 

- Nu, rîse Yusup. Este o podgorie pe coastele sudice ale unui 
deal, nu departe de aici. Acolo se fac strugurii din care obţinem 
molanul ăsta! 

- De mirare! zise Ifichim. Avem o ţară bogată... 

- Păcat că-i locuită de pămînteni, îl completă Zulfina, fără 
să zîmbească. 

- Nu vorbi cu păcat, o contrazise Yusuf. Putea fi şi mai rău. 
Eu nu sunt de pe aici, dar mi-am găsit locul meu în acest tîrg. 
Mai îmi zic oamenii Piticul, dar au început să pună respect în 
vorbă, nu dispreţ, ca prin alte locuri... 

- Te pomeneşti că te şi însori pe aici... îl tachină doftoroaia. 
Yusup se înroşi ca un rac. 

- Cine o să se încurce cu un pitic? 

- Nu vorbi tu cu păcat acum! Uite, eu, dacă nu puneam deja 
ochii pe o bucăţică - aici îl fulgeră din priviri pe vraci, făcîndu-l 
să se înece în cana de vin - nu aş fi zis nu, la unul ca tine! Dacă 
erai mai înalt... se corectă singură, aducînd din nou tristeţe în 
ochii piticului. 

- Nu te lua după ea, îi zise burtosul. Ea are dreptate să se 
lege de înălţime, aşa deşirată cum e. Ştie ea ce ştie... Cine s-ar 
uita la o prăjină ca ea... decît o altă prăjină? 

- Măi bondocule, mai bine tăceai! Aşa, gata, m-ai supărat! 
Uite, în loc să dau ceaiul iubitei mele prăjini - dădu din cap spre 
vraci, care încă nu-şi căpătase suflul în urma accesului de tuse 
- ţi-l dau ţie. Ia, dă cana încoace! 

- E bun şi vinul... 

- O fi bun, dar nu pentru tine. Dă cana, că-ţi torn ceaiul în 
cap] 

între timp, o slujnică adusese o cană cu apă fierbinte, din 
care ieşeau aburi. Zulfina puse în apă nişte ierburi scoase dintr-o 
punguliţă atîrnată de brîu. Lăsă puţin ierburile să-şi transfere 
puterea apei din ibric, după care mirosi lichidul. Cu o expresie 

de dezgust pe faţă, turnă conţinutul în cana bucătarului. 

- Bea! 

Acesta nu avu curajul să se împotrivească şi supse din cană, 
opărindu-şi buzele şi limba, ceea ce, în ciuda durerii, îi fu de 
oarecare ajutor, întrucît îl făcu să nu prea simtă gustul ceaiului. 
Pentru o vreme, cel puţin, după care se strîmbă groaznic. 

- Aaaaa... Eşti sigură că nu-i otravă? 

- Nu, nu... e foarte bun. Ia de bea! 

- Dar e răăăău... Groaznic! Cred că nici cizmele lui Zildir nu 
put asa... 

- îţi put picioarele, drăguţă? Tu nu ai nici o calitate, numai 
defecte? Rău destul că îţi ies tîmpenii din gură, dar să-ţi pută şi 
cizmele... Tu nu-ţi speli picioarele? 

- Ei, ştii... mormăi vraciul, privind urît spre bucătar. Mi-au 
crescut picioarele şi nu am mai putut lepăda cizmele... 

- De cînd? 

- De vreo... ştiueu? Decîndîncă îmi mai creşteau picioarele... 

Călătorii se priviră uimiţi. Zulfina strînse din buze, scîrbită. 

- Pînă la ce vîrstă cresc magii? se interesă Eroul. 

- Pînă pe la şaizeci de ani, răspunse ea cu aceaşi scîrbă în 
glas. Asta cînd a fost, iubitule? Acum treizeci, patruzeci de ani? 

- Hrm... Nu ştiu dacă chiar atîta... Mult mai puţin... începu 
să socotească pe degete. Cînd află rezultatul, se încruntă şi 
nu-l dezvălui celorlalţi. 

- Mare zeu! exclamă Ifichim. Oi fi avînd viermi acolo... 

Yusup se ridică în grabă, spunînd: 

- Mă duc să văd dacă au pregătit ceva de mîncare pentru 

voi. 

- Lăsam muncam, îl trase de mînecă călugărul. Cine poftă 
aveam? 

- Şi în toţi aceşti ani picioarele nu au văzut apă de loc? îşi 
arătă neîncrederea grăsanul. 

- Ba da, cum să nu?! Cizmele mi-s găurite, am mai călcat 
prin bălţi... 

- Şi baie nu ai făcut deloc? 

- Ba da. Cu cizmele în picioare... 

Hitaiori o rupse la fugă spre uşa din spate, fără a mai spune 
unde se duce. 

- Şi totuşi, mirosul nu-i aşa de rău, comentă pictorul. 

- Asta-i singura vrajă care are efect, recunoscu vraciul. Ţin 
mirosul în jurul cizmelor... 

- Doar dacă stai jos la picioarele lui simţi ceva, confirmă 
Felimon. Cred că asta m-atrezit, nuîngrijiriledatededoftoroaie... 
Ia te uită! se miră el. Cred că nu mă mai doare deloc capul, 
chiar mă simt mult mai bine. O fi ceaiul tău, Zulfino? 

- O fi... Mai am puţin ceai, mai vrea cineva? 

Ceilalţi îşi băgară nasul în căni, tăcînd mîlc. Zulfina nu 
insistă, ci aruncă lichidul din ibric. Nici ea nu-l bău... 

- Idei aveam, zise Yulgur. Tăiam cizmă! 

- Bravo, călugăre, îl lăudă vrăjitoarea. Bună idee. Cine are 
un cuţit? 

- Hitaiori avem! zise prinţul, revenind la masă. 

- Nu, lăsaţi... se împotrivi Zildir. Poate tăiaţi greşit, nu e nici 
un deget între tureatcă şi piele... 

Hitaiori nu-l lăsă să termine, ci scoase katana din teacă şi 
făcu două mişcări fulgerătoare, după care băgă din nou lama 
în teacă. 

- Te doare, dragule? întrebă vrăjitoarea. Am ceaiuri... 

- Ce să mă doară? Nici nu m-a atins. 

- Ia, dă piciorul aici, zise Felimon, care începuse să aibă un 
mare respect pentru calităţile prinţului. Luă piciorul vraciului în 
poală şi atinse cizma. 

Mai bine n-o făcea! Oamenii de la mesele vecine, pe 
urmă din întreaga crîşmă, se buluciră spre ieşire sau săriră 
pe ferestre, care cale li se păruse a fi mai accesibilă. Yusup, 
care tocmai ieşea din bucătărie cu o oală de vin în mînă, făcu 
stînga-mprejur, lăsînd cana să se facă ţăndări de podea. Cinci 
dintre eroii noştri, cu Zulfina în frunte - scaunul ei fiind chiar 
sub fereastră - fură în cîteva clipe într-o ulicioară laterală. în 
încăpere nu rămaseră decît Zildir, căzut pe jos, ţinîndu-se cu 
degetele de nas, şi burtosul vomînd sub o masă, ţintuit de 
podea de picioarele vraciului... 

După cîteva momente se auzi glasul doftoroaiei, de la geam: 

- Iubitule, mai trăiţi? 

- Hrm... 

- Vezi dacă burtosul mai suflă. Vă dau imediat nişte apă 
proaspătă, cu ceva ierburi... 

- Ierburi? Nu ierburi! gemu glasul bucătarului de sub masă. 

- Staţi să mă uit, îşi adună curajul vrăjitoarea şi îşi băgă capul 
pe geam, cu o punguliţă mirositoare la nas. Pfui!... Groaznic! 
Dragule, ia împinge-l pe brutar... 

- Bucătar. 

- Ce-o fi, mai încolo. Aşa... Acum, pune punguţa asta la 
nas, îi întinse o a doua punguliţă, aidoma cu cea pe care o 
ţinea strîns la nări. Acum scoate de tot cizmele şi aruncă-le 
în cazanul cu apă... stai, nu leşina! Toarnă deasupra ierburile 
din punguliţă asta. Aşa! Acum, scoate cu un polonic nişte apă 
fierbinte din cazan şi toarn-o în găleata cu apă rece... Ştiu că 
pute, nu ţi-am cerut s-o bei. Aşaaa... Vezi dacă apa din găleată 
e fierbinte. Este? Bun. Acum bagă picioarele în găleată... Stai, 
nu urla aşa! E fierbinte? Nu-i nimic, nu mori tu din asta. Nu- 
ţi încap amîndouă picioarele? Aoleo, aşa este. Le ai şi lungi! 
Bagă-le pe rînd. Şi toarnă ierburile din punguliţă de o ţii la 
nas. Bun, ai ţinut destul piciorul ăla? Nu-l mai simţi? Bun, bagă 
piciorul celălalt... îţi vine să vomiţi? Cred şi eu, şi mie îmi vine, 
deşi sunt afară... Yusup. Yusup! A, aici erai? Trebuie să intri 
în crîşmă, să arunci apa. Cum care apă? Din găleată, vezi că 
dragul de Zildir are un picior în ea... Da, ştiu că este apa de 
băut, dar cine mai bea apă pe aici? Iubitule, oamenii vin aici să 
bea vin, nu apă! Hai, uite, îţi dau şi ţie o punguliţă cu miroznă... 
Cum, nu te poţi apropia de găleată? îţi dau lacrimile? Nu-i de 
la găleată, drăguţă, e de la cazanul în care fierb cizmele! Of, 
bărbaţii ăştia, nu-s buni de nimic! Cine se duce să-l ajute pe 
Yusup? 

- Io mergeam, se arătă Yulgur viteaz. 

- Pentru tine nu mai am ierburi. 

- Yulgur mai rezistent eram. Miroseam o dat la cazan de orc, 
nu muream. Nu muream nici acum... 

- Eşti sigur? 

- Sigur nu eram, dar Zildir prieten la mine eram, iar Felimon, 
frate. Trebuiam scos afară, chiar muream la asta. 

- Călugăre, tu eşti cu adevărat un viteaz, zise Zulfina cu 
admiraţie. Eu n-aş intra acolo nici pentru mama! Dă să te pup! 

Ceilalţi nu apucară s-o oprească, vrăjitoarea dădu grăbită 
gluga călugărului la o parte şi întinse buzele. Cu un ţipăt de 
groază, sări geamul, refugiindu-se în spatele lui Zildir. 

- Nu te speria, bîigui acesta, ameţit de aburii care se ridicau 

deasupra cazanului în care clocoteau cizmele. Sau poate din 
picioarele lui osoase, scoase din găleată... E doar un troglodit 
de treabă. 

- Lăsam, Zildir, ea nu cunoşteam Yulgur, zise trogloditul 
păşind agale peste pervaz. Obicinuiam. Se apropie de cei doi, 
în spatele cărora sosise şi Yusup, ţinînd cu putere punguliţa la 
nas, dar gata să sară în apărarea doftoroaiei. 

Primul drum Yulgur îl făcu la Felimon. îl luă cu grijă, ca pe 
un copil, pe sus - deşi i se îndoiră genunchii sub efort, şi îl trecu 
prin fereastră, celor de afară - care se prăbuşiră sub povara 
bucătarului. 

Al doilea drum îl făcu la găleată. Ridică găleata şi, clătinîndu- 
se, o duse de o aruncă pe o fereastră cu apă cu tot. Cum 
greutatea bucătarului nu avusese un asemenea efect asupra 
lui, probabil mirosurile grele ieşind din găleată începuseră să-l 
afecteze şi pe el. Ultimul drum îl făcu spre cazan, făcînd semne 
grăbite spre Yusup să vină să-l ajute. Icnind şi încovoindu-se 
sub greutatea cazanului uriaş, cei doi reuşiră să-l care afară, 
prin uşa din spate. Se întoarseră albi la faţă, dar fără cazan. 
Yusup se repezi în bucătărie şi se întoarse cu un alt cazan, ceva 
mai mic, plin de apă caldă. Turnă în el leşie, apoi îl luă pe vraci 
pe sus şi îl băgă cu picioarele în apă, în ciuda ţipetelor acestuia. 
Cu peria folosită să se spele podelele crîşmei, îl frecă temeinic 
pe picioare, ţinîndu-se de nas. La un moment nu mai răbdă, îl 
scoase afară şi se repezi cu cazanul afară, pe uşa din spate. 

Cînd se întoarse, îi găsi şi pe ceilalţi în încăpere. Ferestrele, 
lăsate larg deschise, făceau minuni. Zulfina aruncase drept în 
foc punguliţele, un fum plăcut mirositor umplînd sala crîşmei. 

- Eee, mult mai bine aşa, singuri, se bucură ea. Şi tu, dragule, 
arăţi mult mai inteligent acum, spălat pe picioare. Poate îmi 
reconsider părerile despre tine... 

- Ce mă fac acum, fără cizme? Doar nu o să umblu desculţ?! 

- Felimon umblam. Aşa nu puţiam la picior curînd. 

- Ha, ha, se strîmbă vraciul. Oricui i se poate întîmpla una 
ca asta... 

- Eşti sigur, dragule? Tu eşti unic pe lume, în multe privinţe! 

Vraciul preferă să nu răspundă, ştia că nu are sorţi de izbîndă 

cu vrăjitoarea cea guralivă. Se aşezară din nou la o masă, de 
data asta în colţul opus al crîşmei. Yusup le aduse paharele şi o 



Pc Tarîmul unui Joc 



209 



oală cu vin. Zulfina profită de ocazie şi-i spuse: 

- Yusup iubitule, ia vezi dacă nu s-a făcut între timp ceva 
de mîncare. Şi adu şi alte căni, ăstea parcă au prins nu ştiu ce 
miros. Unde-or fi muşterii? Şi hangiul? 

- Cred că nu au curaj să se întoarcă, găsi Eroul o explicaţie. 
Yulgur a aruncat găleata în drum, în faţa hanului, pe urmă a 
lăsat cazanul în spate... Cred că pute în tot cartierul... 

- Stăpînul o să fie foarte supărat, zise Piticul, întorcîndu-se 
cu vinul. Cînd s-o întoarce, o să mă alunge de aici. A pierdut 
o groază de muşterii, fără speranţa de a-i vedea înapoi prea 
curînd. Ce-i mai rău, cei din seara asta au băut şi mîncat de-o 
avere, apoi au fugit fără să mai plătească. Nu ştiu dacă nu va 
trebui să închidă hanul. Plus două cazane şi-o găleată... Plus 
mîncarea şi vesela stricate de grăsan... Plus toată mîncarea 
arsă în bucătărie. Bucătarii au fugit şi ei, uitînd de oalele pe foc! 

- Oh, nuuuu, gemu sfîşietor Zildir, mai ceva ca atunci cînd 
fusese vîrît cu picioarele în apa fierbinte. 

îşi dădură deodată seama că nu mai erau singuri în crîşmă. 
De după tejghea se iţise un flăcăiandru slab şi jigărit, cu hainele 
vechi şi roase - acolo unde nu erau peticite -, cu un păr lung, 
cînepiu şi cam soios, desculţ, cu o lăută legată de gît. 

- Tu cine estem? îl întrebă prinţul. Dar Yusup îl luă de gît fără 
a mai întreba ceva, pornind cu el spre uşa dinspre stradă. 

- Stai, măi Yusup, stai să vedem cine este, strigă Felimon 
după el. 

- Las' că vă spun eu cine este. 

- Adu-I, măi, la masă, să-i dăm un pahar de vin, zise şi 
Ifichim. 

Yusup se opri nehotărît. 

- Să nu daţi pe urmă vina pe mine! mormăi el, aducînd 
tînărul, tot de gît, la singura masă ocupată în încăpere. 

- Cine eşti tu, drăguţă? îl luă Zulfina imediat la întrebări. 

- Jaquin... 

- Aşaaa... Şi ce faci tu aici? Tu de ce nu ai fugit? Ai oarece 
probleme cu mirosul? 

- Oh, nuu... La început nu am avut loc de ceilalţi, aşa că 
m-am tras după tejghea, să nu mă calce în picioare. Pe urmă, 
cînd am vrut să fug, nu am mai putut, mi s-au muiat genunchii 
şi m-a pălit leşinul. 

- Cel puţin cu stomacul stai bine, n-ai vomat... 

- Mi-era prea gol, n-am mîncat toată ziua. Mai bine aşa, 
ar fi fost păcat de mîncare... Băiatul nu părea mai mult de 
şaisprezece-şaptesprezece ani, sau poate părea aşa din cauza 
slăbiciunii. Toată ziua nu m-au lăsat să cînt, aşa că nu am primit 
nimic de mîncare. Nu prea primesc nici cînd cînt, de altfel... 
mărturisi el. 

- De ce nu te-au lăsat să cînţi, flăcăule? îl întrebă Ifichim, 
căruia băiatul îi mersese la inimă. îi amintea, într-un fel, de 
propriile tinereţi. 

- L-or fi ascultat cîntînd, de aia! răspunse Yusup în locul lui. 
Se pare că piticul îl ştia prea bine pe tînăr şi nu părea să aibă o 
părere prea bună despre talentul acestuia. 

- Vedeţi, domnilor şi doamnă? se aplecă tînărul ceremonios, 
înspre Zulfina, eu sunt din partea de nord a ţării, un 
teritoriu care trece cînd la leaki, cînd la moskuli, cînd la 
kivani, după cum bat vînturile. Dar populaţia este albină 
din moşi strămoşi, şi-a păstrat limba şi obiceiurile din 
vechime. Veniticii sosiţi pe la noi, sub o stăpînire sau 
alta, ne-au adoptat limba şi obiceiurile, de nu-i poţi şti 
de prin care zări s-au mai adunat. Numai tanarii sunt 
diferiţi, fiind neam cu... domnia sa - arătă el spre prinţ. 

Altfel, suntem bătuţi de toate vînturile, continuă el. 
Care cum vin, mai întîi pîrjolesc totul în cale, de parcă 
asta le-ar aduce vreun folos. Aşa că ne-am învăţat cu 
răul, construim case din lemn, acoperite cu pămînt şi 
iarbă, sau bordeie îngropate în buza dealurilor... Uşor de 
ars, uşor de clădit la loc. Iar noi fugim în codri, acolo nu 
vin după noi, că-i tăiem! 

Nici nu prea semănăm cîmpurile, că ni le ard. Creştem 
mai ales vite şi cai, că-s mai uşor de mînat, la repezeală, 
în codru. Iar alţii s-au apucat de meşteşuguri, de ni s-a 
dus vestea în toată lumea. Pleacă de acasă şi se duc pe 
la curţi străine, de lucrează acolo. Blănari, constructori 
în piatră şi lemn, maramele din borangic se vînd pînă 
la Lutena, dar mai ales ni s-a dus vestea de cîntăreţi şi 
de constructori de instrumente muzicale. Nu există curte 
în lumea asta să nu aibă măcar un bard, un taraf de la 
noi - în cel mai rău caz, orchestrele lor să nu cînte cu 

instrumente făcute de meşteri de la noi... 

- Bravo vouă, flăcăule! zise meşterul vesel. Nu am ajuns pe 
la voi, dar am auzit de mînăstirile pictate... 

- Da.... Alea suntadăpostiteîn munţi, să nu leardă năvălitorii. 
Mîndria şi fala noastră, deşi am auzit că mînăstirea Agatinei le 
întrece pe toate... 0 fi fost pictată de oameni de pe la noi. 

- E adevăr în ceea ce zici, flăcăule. Simion avea sînge de 
boian în vine, cred că tată-său era de pe acolo. Şi unul din 
Suceata, dar era saskin de fel... 

- Văd că îi ştii, străine. Ai văzut şi mînăstirea? 

- Am văzut-o, băiete. Am şi lucrat la ea la picturi, eram 
ucenic la Simion. 

- Tu eşti Ucenicul?! se miră bardul. Mare minune, am venit 
să te cunosc şi iată că te-am cunoscut! 

- Dar tu de unde ai auzit de mine? 

- La noi se ştie că Ucenicul a dat viaţă zugrăvelilor. E secretul 
dezvăluit de Simion, cînd a venit acasă şi a vorbit cu bunelul lui, 
care era starostele pictorilor. I-a spus, rugîndu-l sub jurămînt, 
să ţină taina pentru noi, boianii. 

- Deci, dragule, se băgă Zulfina în vorbă, tu chiar eşti pictor! 
Nu ai minţit... Chiar meşter mare! 

- Cel mai mare meşter, sublinie bardul. La noi se spune că 
meşter pictor ca el nu a fost şi nici nu va mai fi pe acest pămînt! 

- Se exagerează, flăcăule, zise Ifichim modest. Fiecare ţară, 
fiecare naţie îşi are pictorii ei, unii mai buni decît alţii. Iar gustul 
oamenilor se schimbă, ce le place astăzi, nu le mai place mîine. 
Sau ceea ce astăzi unii pictori se străduiesc cu mult talent să 
facă, va plăcea doar mîine... Cum poţi compara două flori? 
Ambele sunt frumoase, fiecare în felul ei. 

- Aşa o fi, meştere, dar picturile de la mînăstirile noastre 
vor fi frumoase şi peste o mie de ani! Iar numele meşterului 
zograf Gavrilă, cel de le-a pictat, se va pomeni cît vor fi boiani 
pe lume... 

- Ştiu, băiete, ştiu. Dar uite că în alte părţi, la romuli sau la 
frîncani, nu s-a auzit nici de Gavrilă, nici de mînăstiri... Ba nici 
despre boiani nu s-a auzit prea mult... 

- Dar de numele tău s-a auzit prin Apus? întrebă Felimon. Ai 
umblat, doară, pe acolo... 

- A început să se audă, recunoscu Ifichim. Numai că le-a 

fost greu să-mi rostească numele, mi-au zis Ifim Albu. 

- Atunci tu eşti Ucenicul Vrăjitor! hotărî Zulfina. Am fost 
aproape sigură, iar tu mi-ai confirmat acum. Ştii ce zice 
proorocirea? 

Frate Alb, Meşter Alb 
Dă Lumină şi Putere 
Nu lăsa Lumea-n durere. 

Ucenic, Călugăr Alb 
Pune viaţa în perete 
Ca să sugi, ca un burete 
Ale Duşmanului cete. 

Am auzit de Albu Ucenic, de Meşterul Albu, ba chiar şi de 
Meşterul de la Blacha, cum îţi zic cenii, acum ştiu despre cine 
este vorba... Te rog să mă ierţi că te-am tachinat cu firma. 

- Tu tachinezi tot timpul şi pe toţi, zîmbi măgulit Ifichim. Nu 
văd de ce ai face o excepţie cu mine. 

- Nu tachinăm ca la Zildir, zise Hitaiori. 

- Aşa e, recunoscu pictorul. 

- Pe el am voie! Aşa-i, dragule, că tu nu te superi pe mine? 
Ce eşti acum aşa de bosumflat? 

- Mi-e foaaaame... 

Yusup desfăcu braţele larg, într-un gest de neputinţă. 

- Şi ia zi, flăcăule, cu ce treabă pe aici? 

- Apoi, eu sunt din neam vestit de cîntăreţi. Mi-am şi 
schimbat numele, să nu mă ştie lumea. De aud verii că-s pe- 
aici, mă bat şi mă trimit acasă... 

- Dar cum te cheamă? 

- Asta nu vă spun. îmi puteţi spune Jaquin. Aici mi se spune 
mai ales Boian. 

- Ca să vezi! se veseli Ifichim. Eu sunt Albul, tu Boian... 0 
să ne facem numele în renume, ce zici? 

Eroul zise gînditor: 

- De unde vin eu, boian înseamnă bard, cîntăreţ... Mai ales 
vechii ruşi foloseau acest nume. 

- Ruşi? Ce estem ruşi? întrebă prinţul. 

- Să le zicem moskuli. Cam de-un neam, oricum... 

- Boian Bardul... căzu flăcăul în visare. O, de-ar da Marele 

Zeu să fie aşa! Vedeţi, eu nu m-am priceput niciodată să 
fac scule de cîntat, după tradiţia familiei. Cîte o fluierişcă 
am mai făcut eu, dar nimic mai mult. E de mirare ca în 
familia noastră să se întîmple una ca asta... Nici să cînt... 
lucru încă mai rar. Niciodată nu s-a pomenit aşa ceva! 
Tata a năpăstuit-o mereu pe mama, a bănuit-o că nu i-a 
fost credicioasă. Aşa de supărat a fost, că a plecat în 
lume, se zice că a ajuns tocmai la varuni, în Cromina, de 
a întemeiat un vestit atelier de lutieri. Şi-o schimbat şi 
el numele, preîntîmpină bardul exclamaţia de surpriză a 
pictorului. S-au străduit toţi în sat să mă înveţe să cînt, 
am cîntat singur pe dealuri, să fac glas puternic... 

- E puternic! îi încredinţă Yusup, care se pare că-l auzise 
cîntînd. 

- Ia cîntă-ne ceva, băiete! îl îndemnă Ifichim, care îl luase 
definitiv sub pulpana ocrotitoare. 

- De asta m-am temut, gemu piticul. Stăpînii mei, vă rog pe 
ce am mai scump, nu-l lăsaţi să cînte! 

- Ce avem mai scump? întrebă curios Hitaiori. 

- Poftim? De unde să ştiu eu?! E aşa, o vorbă. 

- Aha, deci nu ştim voim copil cîntăm sau nu... 

- Asta o ştiu, să nu cînte! Dar cum vă văd hotărîţi să-l 
ascultaţi, lăsaţi-mă pe mine să plec! Astea fiind zise, o rupse la 
fugă spre uşă. Mai ceva ca la descălţarea vraciului... 

- Stai, bre, unde fugeam?! strigă Yulgur după el. 

- Depaaarte! V-am spus că are glas puternic... se mai auzi 
în urma lui, odată cu trîntitul uşii dinspre stradă. 

- Hrm... Poate e bine să nu ne grăbim, zise vraciul. Yusup 
pare convins că asta nu-i cea mai bună idee... 

- Ce ştim noi ce e în capul lui Yusup? întrebă burtosul. Ne-a 
lăsat să-ţi tăiem cizmele, ceea ce era o idee cu adevărat proastă! 

- Yusup nu era aici să-şi dea cu părerea, îi luă apărarea 
Eroul, căruia începuse să-i placă de pitic. Tăcut, harnic, puternic, 
credincios... De ce nu se alătură acesta Cetei?! Are parte numai 
de nevrednici şi neputincioşi... Şi de vrăjitoarea cea guralivă... 

- Tu ce zici, flăcăule? Ne cînţi? 

- Păi, vă cînt! se repezi acesta. Nu sunt mulţi care vor să mă 
audă cîntînd... 

Zicînd acestea, îşi luă lăuta de pe umăr, o încercă să vadă 

dacă este acordată - scoţînd cu această ocazie nişte sunete 
groaznice, şi începu să cînte... 

Cînd termină de cîntat - ascultătorii aflară mai tîrziu că era 
o baladă voinicească - după oareşce timp (după părerea lui 
Yulgur, cîteva minute, deşi Felimon era gata să jure că trecuseră 
pe puţin trei ore...), nimeni nu zise nimic, o vreme. Nu din 
dorinţa de a nu supăra pe cîntăreţ, ci din cauza plînsului. Nu se 
ştie de ce, dar în mod sigur nu din cauza cuvintelor (nimeni nu 
înţelesese nici un cuvînt), nici a melodiei (toţi puteau jura că nu 
fusese vorba de nici o linie melodică) tuturor le curgeau lacrimi 
abundente pe obraz. Ba, Felimon se agăţase de gîtul lui Hitaiori, 
care stătea alături de el, şi acum îi uda kimonoul pe piept. 
Ifichim plîngea încet, tăcut, icnit, ca un om căruia îi murise 
toată familia, în timp ce Zulfina îşi culcase capul pe braţele 
puse pe masă şi plîngea, behăind ca o capră căreia i se smulgea 
pielea de vie. Alături, Zildir se smiorcăia, trăgîndu-şi nasul şi 
ştergîndu-se la ochi cu mîneca murdară a caftanului cîndva 
azuriu. Hitaiori bîzîia ca un muscoi, mîngîindu-l pe Felimon pe 
ceafa udă de ploaia de lacrimi, ce cădea din abundenţă. Iar 
Eroul stătea cu faţa în palme. Era greu de zis dacă zguduirea 
umerilor provenea de la un plîns în hohote, sau de la un hohot 
homeric de rîs... 

Yulgur era singurul care părea să se bucure de cîntarea lui 
Boian. Ascultă ce ascultă, după care se alătură acestuia, cu 
un glas mai puţin puternic, dar la fel de răguşit, chelălăit şi în 
afara oricărei legături cu muzica. Se pare că Boian nu băgă de 
seamă aceasta, ci îl îndemnă pe călugăr să continue, spre jalea 
celorlalţi - care începură să plîngă şi mai avan. 

Acum, cu liniştea aşternută din nou în încăpere, cei şase 
părură să-şi revină. 

- De ce plîngeam? întrebă Yulgur, nedumerit. 

- Că nu ştiu ce a fost asta, încercă Zildir să fie neutru. 

- Că ştiu ce greu este să cînţi aşa ceva, îl susţinu Zulfina, cu 
capul în mîini.. 

- Că ştiu ce-nsemnă cîntec, murmură Ifichim. 

- îmi aminteşte de lumea de unde am venit, şopti Eroul. 

- Amintim cal murit la război, completă Hitaiori. Ţipat aşa 
pînă tăim la el gîtu'... 

- Mie de un căţeluş peste care trecuse roata de la o trăsură... 

Avea şira spinării frîntă şi schelălăia... Nimeni nu făcea nimic... 
izbucni Felimon din nou în lacrimi. 

- Acum de ce plîngeam? 

- A trebuit să-l omor, hohoti grăsanul. îmi era aşa de milă de 
el, şi nu puteam face nimic altceva să îl scap... 

Hitaiori îl strînse mai tare la piept, iar Yulgur începu să-l 
bată încurajator pe spinare. 

- Deci, flăcăule, îşi drese glasul pictorul, de aceea nu te lasă 
lumea să cînţi? 

- De aceea, bădică. Cum încep eu să cînt, cum încep ei să 
plîngă! Cică le aminteşte de tot răul făcut sau păţit... Ai mei 
m-or alungat din sat, dar nu de aceea am venit încoace. Mi-o 
zis ghicitoarea că voi ajunge să cînt numai după ce-l voi întîlni 
pe pictor. 

- Care pictor? îl întrebă Zulfina. 

- Pe el, arătă Boian din cap spre Ifichim. 

- Păi eu pictez, nu cînt. Ce te pot învăţa eu pe tine? 

- Nu ai ce mă învăţa. Ştiu tot ce se poate şti despre muzică 
şi cînt. Numai că nu am glas, şi nici simţ al muzicii... 

- Atunci ar trebui să cauţi vreun doctor, ceva... Poate el să 
te ajute într-un fel... zise Felimon. 

- Sau vreun vraci, zise Eroul. 

- Sau vreo doftoroaie vrăjitoare, arătă vraciul spre Zulfina. 

- Nu, ghicitoarea mi-a zis că doar dacă plec alături 
de Pictor o să cînt. A citit ea în cărţile ei că o să cînt ca 
nimeni altul! 

- Care ghicitor? întrebă Hitaiori. 

- A trecut prin sat pe la noi acum vreun an. O fată 
tînără şi frumoasă, cu ochii adînci şi înţelepţi. Jolifana... 

La aceste cuvinte ceilalţi se privitră uimiţi. 

- Fetiţa, şopti Felimon visător. A crescut mare... 

- Ce mai face surioara mea, Jolifana? întrebă pictorul, cu 
ochi luminoşi. 

- E soră cu tine? Atunci nu mă mir că pictezi atît de minunat... 

- Ei, un fel de-a zice. Cînd eram copil, mi-a zis că o să fim 
fraţi toată viaţa, şi eu cred ce spune ea. 

- Mare minune, îşi ridică Zulfina capul de pe mîini şi bătu din 
palme, uimită. Deşi nu este cu noi, Jolifana e mereu în mijlocul 
nostru. Şi eu o cunosc, am fost bune prietene în copilărie, pe 

vremea cînd locuia în Cetate. Cine a mai cunoscut-o? 

- Eu nu aveam cum, zise Eroul. Nu sunt de mult timp pe- 
aici... 

- Nu ştium, zise Hitaiori scurt, ca de obicei. 

- Eu trăim tot viaţ la subteran, nu văzum, completă Yulgur. 
Cum arătam? 

Ifichim scoase un petec de hîrtie şi un cărbune şi, din cîteva 
mişcări, schiţă chipul Jolifanei, aşa cum şi-l amintea el. 

- Asta-i fetiţa! se bucură bucătarul. îţi dau orice pe bucata 
asta de hîrtie, şi viaţa! 

- Păstrează-le sănătos, Felimoane. Şi viaţa, şi hîrtia. Pot 
oricînd s-o desenez, o am arsă cu foc roşu în memoria mea. 

- Nu cunoscut fetiţ, zise Yulgur trist. Zin avem ochi aşa... 

- Stai, să încerc să o desenez aşa cum o fi arătînd acum. 
Dacă seamănă cît de cît cu mama ei, şi ştiu că semănau mult, 
şi nu şi-a schimbat prea mult trăsăturile, ar trebui să arate cam 
aşa... între timp, alături de chipul fetiţei apăruse chipul unei 
tinere tulburător de frumoase, cu aceiaşi ochi adînci şi înţelepţi, 
cu buze pline, zîmbind puţin ironic, dar cu bunătate... 

- Da, ea este! sări Boian. 

- Eram zin, confirmă trogloditul. 

Hitaiori dădu din cap, recunoscînd chipul schiţat pe hîrtie, 
dar nu dădu nici un amănunt. Nici Eroul nu zise nimic, păru 
doar a cădea pe gînduri. 

- Bun, atunci flăcăul vine cu noi, anunţă Ifichim. 

- Dacă nu cîntă! zise Zildir. 

- Jur că n-o să cînt, se bucură Boian. Dar cum o să ştiu că 
mi-a venit glasul? 

- O să ştii, îi zise Zulfina, acceptîndu-l. Tu eşti, deci, 
Pasărea.... Curios cum se leagă toate... Iar tu, se întoarse ea 
spre Yulgur, ar trebui să fii Animalul... 

- Nu făcum animal, se supără Hitaiori. 

- Lasă, nu te supăra. Aşa i se zice în proorociri, deşi... E 
ceva curios cu acest Animal, nu pot să-i dau de capăt... Lasă, 
se vor lămuri toate, la vremea lor! 

- Acum ce facem? întrebă Eroul. încotro? 

- Să mîncăm! hotărî de data asta borţosul. Dacă voi nu ne 
puteţi hrăni, o voi face eu. Veniţi cu mine! 

Ceilalţi se ridicară şi-l urmară, uimiţi. Pentru prima dată 

bucătarul îşi luă aere de conducător. Trebui însă să şi le lepede 
imediat ce ieşi în uliţă. Uliţa era acoperită cu prundiş şi bolovani 
de rîu, iar Felimon era numai în ciorapi... Se opri să-şi încalţe 
cizmele. între timp, ceilalţi i-o luară înainte, chiar şi vraciul cel 
deşirat, încă mai desculţ decît bucătarul. 

- Unde mergeam? întrebă Yulgur, gîfîind . Depart-eram? 

Deşi nici el nu purta încălţări, pietrele de pe uliţă nu păreau 

să aibă vreun efect asupra lui. Mai curînd avea greutatea 
burtosului, luat din nou pe sus - de data aceasta pentru a ţine 
pasul cu ceilalţi.. 

- La negustorul Deliman, gîfîi şi Felimon. E chef mare în 
seara asta! 



15 



(în care, după o păruială, 
plecăm la nuntă) 



N u merseră, totuşi, prea mult. Cel ce îi opri, de data asta, fu 
Zildir. Nu pentru că nu mai suporta să calce cu tălpile goale 
pe pietrişul uliţei, ci pentru că între timp se îndepărtaseră destul 
de mult de crîşmă. Destul de mult pentru a face ca mirosul 
pătrunzător de picioare nespălate, din jurul hanului, să nu-i 
mai supere. Uşorul iz care se ridica de la picioarele goale ale 
vraciului nu mai era de mult simţit de nasurile tovarăşilor săi. 
De fapt, acesta fu motivul pentru care nasul lung şi ascuţit al 
vraciului prinse un alt miros: cel de mîncare! Venea de undeva, 
de pe o uliţă întunecoasă care o întretăia pe cea pe care păşeau 
călătorii noştri. 

- Mîncare! şopti acesta, după care glasul i se ridică: 

- Mîncare, pe Marele Zeu! De acolo! indică el cu mîna de-a 
lungul uliţei întunecate. Fără să mai stea pe gînduri, o luă grăbit 
în direcţia sursei de mirosuri cereşti, uitînd de pietricelele de 
sub tălpi. Ceilalţi îl ajunseră din urmă abia în faţa tavernei 
purtînd pomposul nume „La Cocoşul Ţanţoş". Toţi tîrgoveţii ştiau 
că străjerului ce patrula tîrgul i se spunea tot „cocoş", aşa că 
pata neagră şi informă de pe firmă, care trecea drept orătanie, 

putea tot atît de bine să fie luată şi drept oştean. După gălăgia 
infernală ce răzbătea dinlăuntru, se pare că toţi muşterii fugari 
de la „Potir" se alăturaseră clienţilor obişnuiţi ai localului. 

Prima persoană de care dădură cu ochii fu, în ciuda înălţimii 
lui scunde, Piticul. Ca de obicei, căra de tur un muşteriu beat 
care, fără a fi tratat cu prea multe menajamente, dimpotrivă, 
ateriză în uliţă. Văzîndu-i pe călători, Yusup se încruntă: 

- Abia îmi găsii locul din nou, le zise el. Cu bucătari cu tot, 
după ce le-am spus ce s-a întîmplat cu vechea crîşmă. Se pare 
că doar focul va curăţa acel loc... Şi acum, iată-vă aici! 

Zicînd aceste cuvinte, le bară intrarea în crîşmă. 

- Dragule, spuse Zulfina mieros, lăsînd la o parte faptul că 
între timp iubitul de Zildir şi-a spălat picioarele... şi le-a clătit, 
oricum... noi îţi promitem că nu mai facem nimic rău! 

- Felimon nu-şi bagă nasul în oale? 

- Nu, spuseră cu toţii în cor. 

- Bardul nu cîntă? 

- Nu, spuseră din nou şapte dintre călători, mai puţin cel în 
cauză. 

- Nu vă legaţi de nimeni? 

- Nuuu! spuse de data asta toată ceata-n păr. 

- Mîncăm doar, completă Zildir. 

- Mda... Bine, hai să vă las, de data asta. Dar, Zulfina, tu 
răspunzi de ei! 

- Promit, dragule. Nici unul nu crîcneşte! Haideţi, după mine! 

Intrară în urma lui Yusup şi a vrăjitoarei. Dacă nu ar fi ştiut 

că sunt pe altă uliţă, ar fi zis că se repetă scena de la „Potirul 
de Aur". Chiar şi masa de sub fereastră, din fundul încăperii, 
fu golită de Zulfina, cu aceeaşi tactică: prezentîndu-l pe vraci. 
Deosebirea este că goli cam jumătate din tavernă, întrebîndu-l 
pe acesta dacă nu profită de clipa de răgaz, pentru a-şi spăla 
picioarele... 

- Acum e mult mai bine, se bucură Eroul. Şi putem mînca! 
Yusup! 

Piticul apăru din nou lîngă masa lor. 

- Ce zici, dragule, îl luă Zulfina repede, crezi că mai e ceva 
de mîncare în locul acesta? Poate vreun cocoş... Poate fi unul şi 
mai puţin ţanţoş. 

- Şi un strop de vin, o completă Ifichim. 

- 0 fi... Mă duc să văd ce au... 

- Uită-te, drăguţă, uită-te! Că dacă nu, îl rog pe bucătar să 
dea o raită prin bucătărie... Aşa! Deci, unde rămăsesem? 

- Cînd? întrebă Yulgur. 

- Ultima dată. 

- Nu rămîneam, plecam chef mare. 

- Aaa, nu! Privind călătoria noastră... încotro o luăm? 

Nimeni nu zise nimic. 

- Hai, drăguţilor, ziceţi ceva! încotro o luăm de aici? 

Primul care răspunse fu Zildir, care dădu neştiutor din umeri. 

- Mulţumesc frumos, dragule. Altul? 

Hitaiori îl imită pe vraci. 

- Mulţumesc şi ţie, alteţă. Buuun... Deci, ei doi nu ştiu nimic. 
Tu ce ştii, Ifichim? 

- Pe mine m-au trimis Craiul şi Marele Mag să mă alătur 
Căutătorilor. Asta acum trei săptămîni... Aşa că m-am alăturat 
lor. Unde merg ei, acolo merg şi eu. 

- Ei, cine? 

- Căutătorii, nu ţi-am spus? 

- Tu nu eşti Căutător? 

- Oi fi, murmură pictorul, după ce gîndi problema pe toate 
feţele. 

- Bun. Atunci, unde te duci? 

Ifichim dădu şi el din umeri. Aici pe Zulfina o apucară 
pandaliile: 

- Asta o puteai spune de la bun început, nu după atîta vorbărie 
goală! Cum a făcut tîmpitul ăstălalt, îl bătu ea drăgăstos cu 
palma pe braţ pe vraci. Aşa, iubitule? îl întrebă pe Zildir, clipind 
drăgăstos din genele lungi. Vraciul nu ştiu dacă să se supere 
sau nu... 

- Eu nu ştiu nimic, i-o luă Felimon înainte. Am stricat ceva în 
bucătărie, la Palat. De fapt, am ajuns în pivniţe... 

- Te-au arestat gărzile? 

- Oh, nu... Cînd m-am băgat sub masă... întreabă-l pe Zildir! 

- Aha., zise vrăjitoarea, fără să mai înţeleagă ceva. Iubitule, 
tu, dacă nu ştii unde te duci, poate poţi măcar să-mi spui de ce 
te duci... 

- Păi... am tras cu urechea... Asta e! Am auzit pe unchiu' 
Zimnir povestind despre Erou. Şi m-am gîdit că, dacă îl însoţesc 

în căutarea lui, poate devin şi eu un vraci adevărat... Adică, 
ştii... 

- Ştiiiiu, cum să nu ştiu!? Deci, tu vrei să fii vraci. Tu, Prinţe, 
ce cauţi? 

Hitaiori se gîndi adînc cîteva minute, pe urmă spuse şovăitor: 

- Lume nu spunem la Hitaiori prostănac! 

- Aha... De obicei e destul să te duci undeva unde nu te ştie 
nimeni... 

- Aci ştium prea mult... 

- Mda... Deci, călătorind aiurea unde nu te ştie nimeni, îţi 
pierzi urma. 

Hitaiori dădu frenetic din cap, cu un zîmbet pînă la urechi. 

- Nu-i rău, nu-i rău deloc. Poate că nici nu eşti chiar aşa de 
prostănac... Tu, Felimoane? 

- Eu nu vreau nimic. Am ajuns din greşeală cu ei. Eu nu sunt 
făcut pentru călătorii. Nu am ieşit niciodată din Cetate şi să 
mă ia Naiba dacă o să ies vreodată de bunăvoie... Adică, sigur, 
mi-ar plăcea să scap de blestemul fetiţei, să devin şi eu brutar 
ca toţi brutarii, dar nu ştiu dacă alături de voi o să se întîmple 
asta... Mai bine mă întorc la viaţa mea obişnuită, poate apare 
totuşi fetiţa... 

- Tu nu vezi că noi toţi suntem porniţi la drum de către 
Jolifana? Unde o poţi întîlni, dacă nu alături de noi? 

- Dacă vin, mai mult o să vă încurc. Unde pui că-mi pot lăsa 
şi viaţa pe undeva... 

- Parcă nu-ţi era viaţa chiar atît de dragă, bucătare, zise 
Zildir, încruntat. Am stabilit că poate tu eşti Ursitul, ai uitat? 

- Atunci eram numai noi... Acum au apărut Ucenicul... 
pictorul, adică. Şi bardul... Ei sunt mai potriviţi decît mine... 

- Dar asta nu te exclude, zise Eroul. Oricum, este decizia ta. 
Dacă nu vii, nu vii! Aşa este regula jocului... 

- Dacă Felimon nu vine, o să trebuiască să găsim un alt 
Brutar. Cărţile mele spun că avem nevoie de unul! 

Toţi ochii se întoarseră spre grăsun. Acesta se foi, încurcat. 

- Eu nu sunt brutar. Sunt bucătar! Scrie undeva ceva despre 
un bucătar? 

- Nu scrie, dragule. Dacă nu scrie, nu scrie! De fapt, scrie 
Pitar... 

- Aţi văzut?! sări Felimon fericit. Nu spune nimic de un 

bucătar. Şi eu sunt BUCĂTAR. N-am copt o PITĂ în viaţa mea! 

- Tu, bucătar? zise dispreţuitor Zildir. Nu te-aş lăsa nici să- 
mi fierbi un ou! 

- Mda... Sunt încă ucenic... 

- Ucenic după treizeci de ani? 

- Ce, Beldivan nu a fost ucenic tot vreo treizeci de ani pînă 
a ajuns temnicer? Uneori îţi ia o viaţă întreagă să înveţi bine o 
meserie... 

- Dacă tu prin „bine" înţelegi a freca oalele de tuci, fără a le 
sparge... 

- Oricum, tu eşti cel mai în măsură dintre noi să fie numit 
brutar, zise Ifichim, tăind glasul sarcastic al vraciului. 

- Soarta ne va lămuri, zise Eroul. 

- Tu, Eroule? insistă Zulfina. Tu de ce participi la Căutare? 

- Se pare că nu am încotro... Altfel nu voi ajunge niciodată 
înapoi, acasă. 

- E chiar atît de bine acolo? Uite, Piticul şi-a găsit pe aici 
rostul. Ai putea şi tu să-ţi găseşti o nouă casă... 

- Mda... E greu de zis. Ştiţi, în lumea mea eu îmi părăsisem 
ţara şi neamul. Unul din motive era şi acela că eram încredinţat 
că patria este acolo unde îţi este ţie bine... S-a dovedit că nu 
este chiar aşa - cel puţin pentru mine, nu a fost aşa. Cît timp 
la tine în ţară mai este ceva la care ţii ca la lumina ochilor, nu 
e bine să pleci. Acel ceva te va hăitui toată viaţa pentru că l-ai 
părăsit! Nu aş părăsi lumea mea de bunăvoie, este acolo ceva 
la care ţin mai mult decît la lumina ochilor! 

- Deci, tu cauţi să te întorci acasă... Tu, Boiane, cauţi să îţi 
găseşti vocea de bard... 

- Dar tu? o întrebă pictorul. Tu ce cauţi? 

- Caut să mă conving că am ales bine cînd l-am ales pe 
neghiobul ăsta de vraci drept soţ, zise ea în glumă, dar toţi 
îşi dădură seama că nu acesta era adevăratul motiv. Totuşi, 
nimeni nu insistă... 

între timp, la masa alăturată se aşezase un bărbat înalt 
şi vînjos, cu plete şi sprîncene negre ca pana corbului, cu 
ochii verzi ca iarba cîmpului, cu pielea feţii rasă cu grijă, mai 
întunecată - poate arsă de vreme, poate pentru că aşa era 
neamul din care făcea el parte. Mai avea şi o mustaţă groasă, 
căzută deasupra buzelor strînse, avînd colţurile atîrnînd de-o 

palmă - o mustaţă cu adevărat măreaţă, care l-ar fi umplut pe 
marele Postelnic Vîrşeu de îngrijorare. Dacă străinul nu şi-ar fi 
ros tot timpul mustaţa, în mod sigur Vîrşeu ar fi avut de ce să 
fie invidios... Străinul era îmbrăcat cu grijă, avînd straie cum 
poartă de obicei geambaşii: cămaşa albă de borangic, pantaloni 
largi, din mătase neagră, vîrîţi în cizme scurte din piele neagră, 
dată cu dohot, o vestă tot din piele, gri, de miel, şi un clop 
cu boruri largi, rotunde, acum dat pe spate şi atîrnînd cu o 
cureluşă de gîtul vînjos. 

Ar fi fost bărbat frumos, dacă faţa nu i-ar fi fost pocită de 
un semn ars cu fierul roşu, pe obraz. Ca şi crestătura de la nas, 
era semn sigur că fusese prins furînd, că fusese băgat la ocne, 
atît în Crăia Albilor cît şi în regatul vecin, al Kivanilor. Faptul că 
scăpase întreg din aceste încercări, dovedea o tărie deosebită. 

Oricum, oamenii de la masa la care se aşezase se traseră 
la o parte, ferindu-se de el plini de respect, neavînd curajul 
să-i spună ceva. Străinul făcu un semn către Yusup, aruncă un 
galben pe masă şi îi spuse ceva cu o voce scăzută. Nu după 
multă vreme, o fată se apropie cu o oală de vin şi un castron 
de mîncare. Străinul începu să mănînce în tăcere, flămînd, bînd 
din cînd în cînd, cu sete, direct din oala cu vin. 

- Asta nu-i drept, se burzului Zildir. Noi aşteptăm de atîta 
vreme, şi nu am primit încă nici vinul! 

Se pare că la aceaşi concluzie ajunsese şi un alt client, un 
bărbat mai tînăr, îmbrăcat cu grijă în straie de oştean, care 
stătea la masa alăturată de cea a străinului. 

- Băi, Piticule, cred că ai greşit masa, strigă el furios după 
Yusup. Eu aştept de mult, cu mult înainte ca străinul acesta să 
fi sosit. 

- Străinul mi-a dat un galben, zîmbi Yusup. Cine îl ştia mai 
bine pe Pitic, ştia că acesta nu era cel mai potrivit moment să-l 
superi... 

- Are dreptate, strigă Zildir cu voce tare, poate prea tare. 
Zulfina îl trase repede de mînecă, făcîndu-i semn să tacă. Ea îl 
ştia de mult pe Yusup. Să fie sigură că vraciul nu va păţi nimic, 
spuse tare către pitic: 

- Nu-I lua în seamă, dragule, pe idiotul acesta al meu. Acum 
vorbeşte burta, nu capul. îi trece, imediat ce înghite ceva... 

- Galben am şi eu, se răsti oşteanul, neluînd în seamă vorba 

mieroasă a vrăjitoarei. Dacă vrei un ban, spune-mi! Nu mă lăsa 
să aştept degeaba. 

- Sunt convins că stimatul domn nu aşteaptă degeaba. Dacă 
mai are puţină răbdare, va învăţa ceva bune maniere. 

Străinul se încruntă, semn că nu era deloc prost. 

- Mă ameninţi, piticule? întrebă cu nepăsare, parcă. Eu zic 
să-ţi vezi, totuşi, de cele pentru care eşti plătit. 

- Sunt plătit să dau afară clienţii care nu-mi plac. Cred că 
acum domnia ta nu-mi place chiar deloc! 

Zicînd acestea, Piticu se apropie liniştit de masa străinului. 
Ceilalţi consumatori de la masa acestuia se ridicară în grabă şi 
făcură un cerc larg, semn sigur că nu-l cunoşteau pe străin - 
sau că-l ştiau mult prea bine pe Yusup. 

- Yusup, cred că greşeşti de data asta, se auzi o nouă 
voce, şi în cercul privitorilor se strecură un bufon. Nu îl puteai 
confunda, îmbrăcat cum era cu straie cu petece mari, colorate, 
cu boneta cu clopoţei, cu pantalonii bufanţi şi jacheta scurtă 
şi strîmtă. Faţa îi era pictată cu o grimă groasă, albă, pe care 
buzele pictate cu roşu, ridicate la colţuri, păreau mai mari deît 
ar fi fost normal să fie. Nasul era roşu şi avea forma unui bumb. 
Iartă-I, te rog! 

- Găvan, zise Yusup, privind uimit către bufon. Străine, se 
pare că astăzi este ziua ta norocoasă. îl ştiu prea bine pe bufon, 
ca să nu-i ascult rugămintea - dar numai o dată! Ai grijă cum 
păşeşti în continuare. Zicînd acestea, aruncă o privire neagră 
către Zildir şi se îndepărtă spre bucătărie. 

Străinul certăreţ păru gata să strige după pitic, dar bufonul 
pornise spre masa lui. Deodată, se împiedică în vîrfurile 
răsucite, lungi, ale încălţărilor, rostogolindu-se peste cap, 
printre privitori. Numai o privire expertă i-ar fi putut discerne, 
sub căderea spectaculoasă, mobilitatea. Hitaiori şi Ifichim aveau 
astfel de privire, aşa că ei nu se alăturară rîsului celorlalţi. Nici 
Felimon, de altfel, dar el din cu totul alte motive. Burtosul se 
ridică în grabă şi se repezi să-l ajute pe bufon să se ridice de 
pe jos. în rîsul general, se împiedică şi el şi căzu pe burtă, fără 
a se rostogoli, chiar la picioarele acestuia. Bufonul se ridicase 
între timp şi începuse să se scuture de praf. Norul de praf care 
îl înconjură, exgerat de mare şi des faţă de cel care ar fi trebuit 
să rezulte din simpla rostogolire pe podeaua crîşmei - dacă 



Pe Tarîmul unui Joc 



225 



lipsea ceva de pe aceasta, era chiar praful! - produse un nou 
hohot de rîs între privitori. 

Străinul dădu din mînă a lehamite, renunţînd să mai strige 
după pitic - exact ceea ce urmărise bufonul, de altfel. O slujnică 
se apropie de masa lui, cu o oală de vin. Tînărul îşi umplu cana 
cu vinul din oală şi, după o clipă de gîndire, mai umplu o cană 
pentru bufon, pe care îl invită la masă cu un gest scurt. Acesta 
însă stătea aplecat şi se chinuia să-l ridice pe bucătar de jos. 
Cînd îl văzu în picioare, îl scutură şi pe el dar, spre veselia 
privitorilor, nu se ridică pic de praf din surtucul grăsanului. 

- Mulţumesc, străine, pentru inima ta bună, zise bufonul 
burtosului cu o voce subţirică, parcă neformată. Avea ochii 
migdalaţi, de un brun luminos, înconjuraţi cu grimă neagră, 
deasupra cărora sprîncenele se arcuiau ca o aripă de cocor. 
Sub faţa albă, cu pistrui, era greu de ghicit vîrsta bufonului. 
Inima lui Felimon se încălzi sub privirile lui şăgalnice şi, totuşi, 
duioase. 

Dar în clipa următoare, bufonul izbucni într-un rîs zglobiu, 
ca un tril de clopoţei, şi se repezi la masa tînărului. Luă cana 
cu vin şi o dădu peste cap. Spre uimirea spectatorilor din ea nu 
curse nici o picătură de vin. Scutură bine cana şi, deodată, un 
buchet de flori din mătase colorată căzu din cană. Cu un gest 
larg. Găvan oferi buchetul străinului. 

- Găvane, stai jos. Nu îţi place vinul? 

- Cum nu?! răspunse acesta şi scoase din mîneca largă a 
jachetei o cană de lut, din care bău, strîmbîndu-se. 

- Parcă-i mai bun vinul de la Palat, căpitane. Tata Albin se 
respectă, nu bea zeamă de asta de lături... 

- Cine-s ăştia? întrebă Eroul pe Yusup, care poposise la masa 
lor pentru o clipă, cu o oală pîntecoasă, plină cu vin rece, şapte 
căni de lut şi un pahar din cositor, pe care îl întinse bucătarului. 

- Pe Găvan îl ştiu ca pe un cal breaz, de vreo doi-trei ani, 
de cînd a apărut la Curte. Este bufonul Craiului, i-a luat după 
cîteva luni locul lui Chiţimie, care îmbătrînise şi nu mai făcea pe 
nimeni să rîdă. Venea des pe la noi, pe la „Potir". Stă pe lîngă 
călători, trage cu urechea, mai învaţă de la ei lucruri hazlii... 
Mai ales pe lîngă negustorii moskuli... 

- Şi el? întrebă Zulfina, privind spre străinul cel tînăr. Acesta 
era zvelt şi înalt, cu o mustăcioară subţire şi fină, desenată 

după moda Apusului, deasupra buzelor roşii şi pline, strînse 
dîrz. Plete blonde, cu luciri metalice arămii, îi cădeau pînă 
deasupra umerilor largi şi puternici. Ochii foarte negri contrastau 
interesant cu faţa puţin bronzată şi cu părul blond. Avea nasul 
puţin coroiat şi bărbia cam moale. 

- Pe el nu-l ştiu bine. L-am mai văzut de cîteva ori, dar vine 
rar prin crîşme. Ca şi azi, doar cînd îi este foame. Cred că-l 
cheamă Boldur... Se pare că-i ofiţer la Palat. Zic oamenii că ar 
veni de la altă Curte, deşi după vorbă ai zice că-i băştinaş... Ia 
uite, dacă mă gîndesc bine, el ar trebui să se cunoască bine cu 
Găvan, niciodată nu l-am văzut în crîşmă fără ca bufonul să nu 
fi fost şi el prin jur... 

- Tu nu-i ştii, iubitule? îl întrebă Zulfina pe vraci. Se pare că 
ceva anume îi atrăsese interesul faţă de străin. 

- Cum să nu-l ştiu?! Pe bufon îl ştiu mai bine. Nu pierde 
nici un prilej să facă vreo glumă pe socoteala mea. De unchiu- 
meu Zimnir nu are curaj să se ia pentru că a dat de cîteva ori 
de-a dura cu el, aşa că şi-a găsit cal de bătaie în persoana 
mea. Drept este că altor curteni, ba chiar şi Craiului, le-a făcut 
mult mai multe drăcovenii. Pe căpitanul Boldur îl ştiu de cînd a 
apărut. Stătea de gardă cînd pe holuri, cînd în Sala cea Mare, 
ba de cîteva ori chiar la picioarele tronului. A fost, la început, 
străjer de rînd, dar s-a dovedit bun cu sabia, bun organizator... 
Ceilalţi străjeri au început să-i urmeze poveţele şi poruncile... 
Iar cînd căpitanul Bardan s-a-necat, a fost numit căpetenie a 
străjilorîn locul acestuia. 

- Nu ştiam că Bardan s-a înecat, zise Felimon. 

- Ar fi trebuit să ştii, zise vraciul, sarcastic. Tu ai curăţat 
peştele de oase în ziua aceea... 

- Frumos bărbat, dragule, ţinu vrăjitoarea discuţia pe făgaşul 
dat chiar de ea. Păcat că nu-i genul meu, că mă pierdeai de 
iubită. 

- îmi eşti iubită? se miră Zildir. 

- Nu ţi-ai dat încă seama? Aoleu, atunci eşti cu adevărat 
idiot. Hm, se pare că bufonul a observat că îi bîrfim. 

într-adevăr, bufonul, simţind privirile celor de la masă 
aţintite asupra lui, se ridicase şi se îndrepta spre ei. Scosese 
de undeva nişte bile colorate pe care le arunca în sus, cu o 
mînă, transformîndu-le într-o roată multicoloră, spre bucuria 

spectatorilor. Fără să smintească forma roţii, bufonul se 
apropie de masa călătorilor noştri, unde roata se spulberă, 
împrăştiind bilele în toate direcţiile. Nu din cauza neatenţiei sau 
a neîndemînării bufonului, ci, ca de obicei, datorită săritorului 
nostru bucătar. De fapt, Felimon, în intenţia lui de a invita 
ceremonios noul venit să ia loc la masă, se lovise precipitat de 
acesta. Amîndoi priviră în urma bilelor. 

- Te rog să mă ierţi, Găvane, intenţia mea a fost... 

- Alta, completă zîmbind bufonul. De mult nu am mai scăpat 
bilele din mînă... Nu-ţi face probleme, o să mi le adune oamenii. 

Chiar aşa se întîmplă. în mai puţin timp cît îi luă lui Găvan 
să se aşeze pe scaunul tras de pictor, pentru că cine ştie cum, 
scaunul tras de bucătar rămăsese fără un picior, toate bilele 
împrăştiate poposiseră pe masă, iar de aici dispărură undeva, 
sub peticele bufonului. 

- Ziceam să mă întrebaţi pe mine, dacă vreţi să aflaţi mai 
multe, zîmbi Găvan sub grima lui. Cel puţin aşa se putea deduce 
după ochii lui şăgalnici. 

- Cum te cheamă, de fapt? întrebă pictorul. Găvan este 
numai o poreclă. De la ce vine Găvan? 

- în mod sigur nu de la tărtăcuţă, zise Zildir. 

- Nici de la trup, este destul de armonios pus laolaltă, 
completă Eroul. Atît cît se vede. 

- De la picioare, zise vrăjitoarea, sigură pe puterea ei de 
observaţie. 

- De unde ştii? întrebă bufonul, fără a o contrazice. 

- E singurul loc unde ai hainele mai largi decît e necesar. 
M-am gîndit că, de fapt, te cam încurcă la giumbuşlucuri. 

- M-am obişnuit, confirmă, indirect, bufonul presupunerea 
vrăjitoarei. Dar, contează? 

- Contează, cînd eşti femeie, zise Ifichim liniştit. 

- Exact asta voiam să spun şi eu, dragule, zîmbi Zulfina 
către pictor. 

- Femeie?! exclamă Felimon cu glas tare, după care icni, 
simţind cotul Eroului intrîndu-i în pîntece. 

- Cum femeie? întrebă şi Zildir, dar în şoaptă, avertizat de 
degetul dus la buze de Zulfina. 

- Vă înşelaţi, desigur, spuse Găvan, coborînd însă vocea. 
Cum o să fiu femeie?! 

- Pe încercate, drăguţo? îi zîmbi galeş Zulfina. Luînd tăcerea 
bufonului drept confirmare, continuă: Eu poate m-aş fi înşelat, 
dar am primit confirmarea de la pictor. Tu de unde ai ştiut? se 
întoarse ea spre Ifichim. 

- Din toate. Forma feţei, a trupului, a ochilor, a buzelor... 

- Sunt vopsite, se împotrivi Zildir. 

- Sunt vopsite, dar forma lor nu poate fi schimbată. Dacă te 
uiţi la volume şi nu la culori, nu te poţi înşela. Sunt bărbaţi cu 
buze fine, cum ar fi căpitanul de colo, dar la Găvan buzele sunt 
mai delicate. Şi vocea, şi mişcările mlădii... Fiecare în parte ar 
putea trece neobservate, dar puse împreună... 

- Ai văzut, dragule? îl înghionti Zulfina pe vraci. Dacă te-ai fi 
uitat la mine cercetător, ai fi putut spune şi tu vorbe frumoase 
despre calităţile mele de femeie. Las'că-ţi ţin eu o prelegere de 
estetică, de n-oi uita-o niciodată! 

Zildir nu păru prea încîntat de această perspectivă. 

- Şi chiar, nimeni nu şi-a dat seama că eşti femeie? şopti 
Felimon. 

- Marele Mag. Nu mi-a zis cum, poate că ochii lui trec prin 
straie... După lobii urechilor ce ieşeau de sub perucă, ceilalţi 
bănuiră că faţa de sub grima de bufon se înroşise ca para focului. 

- Unchiu nu a zis nimic, se miră Zimnir. Şi ştiu că, de cîteva 
ori, te-a pedepsit pentru drăciile făcute. 

- Doar de ochii lumii, recunoscu Găvan. De fapt, el m-a ajutat 
să devin bufonul Craiului, m-a şi scăpat din cîteva buclucuri. 

- Dar de ce ai vrut să fii bufon? întrebă burtosul. 

Bufonul nu mai apucă să răspundă. Prinsă în discuţia cu 
noii ei cunoscuţi, nu mai putu interveni în ajutorul căpitanului. 
Totul păruse să intre în normal, numai că Yusup greşi din nou, 
intenţionat sau nu. în loc să se grăbească să-i aducă cele 
comandate oşteanului, uitase de el - ca şi de călătorii noştri, 
de altfel - şi servi din nou pe mustăciosul însemnat la nas. 
Asta vărsă paharul răbdării! Căpitanul sări în picioare, luă cana 
proaspăt adusă de pe masa geambaşului şi o sparse în capul 
piticului. 

Efectul fu imediat. Piticul scoase un urlet de furie şi sări în 
pieptul căpitanului, rostogolindu-se împreună pe jos, printre 
mese. Săriră simultan în picioare, piticul atacîndu-l din nou - de 
data asta cu mai puţin succes. Tînărul evita atacul, cu mişcări 

iuţi şi lovituri fulgerătoare, parate, de altfel, de Yusup. Pentru 
cîteva clipe, nici unul nu reuşi să-l dovedească pe celălalt - 
pînă cînd un consumator se gîndi să-i dea o mînă de ajutor 
piticului. Nu reuşi să-şi ducă intenţia pînă la capăt, pentru că 
o bilă colorată îl lovi cu putere în frunte, făcîndu-l să cadă ca 
fulgerat. Asta fu destul ca să transforme crîşma într-un cîmp 
de luptă. 

Oamenii se împărţiră imediat în două tabere, încercînd să-i 
ajute pe protagoniştii încăierării. Nereuşind să se apropie de 
ei, săriră unul de gîtul celuilalt. Pînă la urmă, Yusup şi tînărul 
căpitan se treziră despărţiţi, trebuind să facă faţă fiecare altor 
agresori. 

Călătorii noştri fură la adăpost de încăierarea generală, 
cel puţin la început. Hitaiori se pusese între masă şi mulţimea 
dezlănţuită, oprind - ajutat şi de bilele colorate, aruncate cu 
mare precizie de bufon - orice atac îndreptat asupra lor. în mod 
neaşteptat, străinul cel întunecat i se alătură prinţului, luînd 
poziţie în dreapta lui, în timp ce Ifichim îşi găsea locul în stînga. 
Amîndoi, fără a arăta priceperea în luptă a gipanghezului, 
dovedeau cu prisosinţă că mai trecuseră prin astfel de încăierări, 
în timp ce pictorul lupta cu mîinile goale, geambaşul scosese 
de undeva un bici, cu care dobora pe oricine îndrăznea să se 
apropie de el prea mult. 

Zulfina îi adună pe ceilalţi în jurul ei, ca o cloşcă ce-şi 
adună puii sub ameninţarea eretelui. Atît ciolănosul vraci, cît şi 
burtosul bucătar, sfiosul bard, nepriceputul Erou, sau paşnicul 
troglodit, mai mult i-ar fi încurcat pe apărători. 

- Iubitule, să nu te prind că faci vreo vrajă, că te rup! Ce 
păcat că te-ai descălţat la celălalt han, unde nu era cazul... Eu 
zic să plecăm, e clar că mîncarea noastră nu va mai sosi. 

- Pe unde să plecăm? Dacă încercăm s-o tăiem prin sală, 
nu-i mai putem ţine la distanţă... 

- Pe geam, dragule, pe geam. Se pare că întovărăşirea mea 
cu voi m-a obişnuit cu această cale - nefolosită nicicînd de 
mine pînă acum! 

Din maldărul de trupuri se ivi pentru o clipă piticul, în ciuda 
micimii lui. Se scutură de trupuri, ca un dulău de apă, şi privi în 
jur, după care se retrase în cercul făcut de Hitaiori. 

- Bun luptător băiatul ăsta al tău, o felicită el pe Zulfina 

privind la gipanghez. Nu părea să fie atins de păruiala, la care 
participase. Găvane, îmi cer iertare, dar el m-a atacat primul, 
zise către bufon, care stătea privind atentă spre bătăuşi, cu o 
bilă de lemn în mînă. 

- Unde e el acuma? îl întrebă bufonul pe pitic. 

- Undeva pe acolo... 

- Asta o puteam bănui şi singur! 

- Dragule, zise vrăjitoarea către pitic, cred că hrana noastră 
nu mai ajunge pînă la noi. Nici pe bucătar nu-l pot trimite la 
bucătărie... 

- Mda, mormăi Yusup. Eu aş zice să plecaţi, asta va mai dura 
o vreme... De aceea, nu cred că mai poate fi vorba de mîncare. 
Nici şandramaua nu ştiu dacă va mai rămîne în picioare... Am 
început să mă plictisesc de aceste întîmplări. Unde ziceaţi că 
mergeţi? 

- Haideţi la Deliman, negustorul. îşi mărită fata, ne-o primi 
şi pe noi la masa de nuntă. 

Zulfina socoti propunerea lui Felimon pe toate părţile. 

- Bre, Felimoane, una este să strici petrecerea într-o crîşmă, 
alta este să strici o nuntă, zise Yusup. Oricum, bine că ştiu 
încotro o luaţi, pe mine nu mă prindeţi în partea aceea a cetăţii! 

- La nuntă pot să cînt, şopti visător bardul. 

- Nuntă eram, nu vream boceam! zise Yulgur, primele vorbe 
spuse de el de cînd intrară în crîşmă. 

Dar Zildir se hotărîse. Ridică geamul din spatele lor, privi 
pentru cîteva clipe afară, după care păşi peste pervazul ferestrei. 
Pînă să apuce ceilalţi să spună ceva, dispăru din cadrul ferestrei, 
într-un zgomot infernal. 

- Stai, drăguţă, nu ne lăsa aici! urlă vrăjitoarea, în urma lui. 
Nu e om rău, se destăinui ea celorlalţi, încercînd să-l apere pe 
vraci, dar cînd îi este foame, nu mai judecă... Ia, după el, toată 
lumea! 

Bardul şi Yulgur nu avură nici o problemă să treacă pervazul, 
dar Eroul trebui să fie ajutat, iar pe Felimon trebuiră să-l dea 
de-a dura, Zulfina şi piticul. 

- Haideţi şi voi! strigă vrăjitoarea la ceilalţi. Drept răspuns, 
cîteva sticle îi trecură pe lîngă urechi, spărgîndu-se în întunericul 
uliţei. Găvan mai privi o dată în mulţimea de trupuri, aruncă şi 
bila din mînă, după care, din două salturi, fu afară. Străinul se 

desprinse brusc din faţa celor doi, care îl atacau, după ce îi orbi 
cu cîteva plesnete de bici, şi sări şi el prin fereastră. Următorul 
fu pictorul, sarcinile lui fiind preluate de prinţ şi de pitic, care 
păreau să se descurce de minune. Ajuns lîngă fereastră, Ifichim 
o luă în braţe pe vrăjitoare şi o trecu afară, în braţele lui Yulgur, 
se pare. După care sări şi el în uliţă. 

- Vai, dragule, se izmeni aceasta, eşti un adevărat cavaler! 

Acum, cei doi dinăuntru se retraseră spre fereastră, urmăriţi 

de clienţii furioşi. 

- Sări tu, prinţe! urlă Yusup. Nu-ţi face probleme pentru 
mine, eu sunt învăţat cu aşa ceva. Sper să nu ne mai vedem, 
pentru o vreme... 

Şi în timp ce Hitaiori sărea şi el fereastra, piticul se repezea 
ca un mistreţ în mijlocul păruielii. Nimeni nu se mai gîndi să-i 
urmărească pe fugari. 



16 



(în care nunta se amînă pînă 
la găsirea miresei) 



S e priviră în tăcere; Zildir stătea nemişcat, căutînd cu teamă 
în jur. Felimon sufla greu, în efortul făcut să treacă prin 
fereastră. Hitaiori se aşezase în faţa ferestrei, gata să oprească 
pe oricine(era) dornic să vină pe acolo cu gînduri duşmănoase. 
Yulgur îşi trăsese gluga pe faţă - acum părea a fi un călugăr 
căzut în meditaţie. Lîngă el, bardul fluiera o melodie fără cap şi 
fără coadă, greu de înţeles, mai ales că nici el însuşi nu pricepea 
mare lucru din ceea ce fluiera. Zulfina îşi netezea poalele fustei 
şi baticul colorat, privind cu interes către cei doi străini - Găvan 
şi necunoscutul ciuntit la nas. Ifichim rîdea liniştit. 

- De ce rîdeam? întrebă Yulgur. 

- De mult nu am mai văzut aşa bătaie. Şi piticul... Asta o 
spuse cu veselie, dar şi cu admiraţie, ba chiar cu o undă de 
duioşie. 

- Mă mir că Yusup nu ni s-a înlăturat, zise Zulfina. Cărţile 
aşa spun... Dar tu, iubitule, ce ai înţepenit aşa, ca un par? Lasă, 
nu-ţi fie teamă, eşti cu mine! 

- A spart cineva nişte sticle... mărturisi acesta motivul 
nefericirii lui. Ochii tuturor se îndreptară fără voie către tălpile 

mari, cu pielea albă, ca murată, ale vraciului. Necunoscutul 
pufni în rîs. 

- Nu rîde! se stropşi Găvan. Poate doar dacă te oferi să-l iei 
în spate... Din cauza ta s-au luat oamenii aceia la bătaie. Mi-am 
pierdut şi bilele... 

- Cine eşti, străine? întrebă Eroul, care stătea rezemat de 
peretele clădirii vecine. 

- Kelemen, arătă străinul cu degetul gros spre propriul 
piept. Stătea drept şi mîndru, cu mîinile încrucişate pe pieptul 
vînjos. Avea o înfăţişare semeaţă, care te făcea să uiţi de chipul 
ciuntit. Avea o frumuseţe aparte, după aprecierea vrăjitoarei. 

- De unde te ştie Yusup? întrebă Ifichim. 

- De ici, de colo... Mai ales din crîşmă, zise vag Kelemen. 
I-am dat odată un cal... 

- Nu era drept să te serveasă peste rînd, îşi arătă Zildir 
ciuda. Stomacul îi ghiorăia amarnic. 

- A, asta... dădu Kelemen din mînă, nepăsător. De multe ori 
a trebuit să dispar fără a mai mînca, deşi plătisem. Nu am cerut 
niciodată acei bani înapoi de la Yusup... 

- Nu ai conştiinţa prea curată, dacă trebuia să dispari pe 
neaşteptate, comentă Zildir, duşmănos în continuare. 

- Nu fac nici un rău nimănui. Sunt neguţător de cai. 

- Tu eşti Geambaşul? întrebă Zulfina, uimită. 

- Da, sunt geambaş. Nu ştiam că mi-a mers chiar într-atît 
vestea, zîmbi el trist. E negustorie grea, de multe ori pierd cai 
tîlharilor de tot felul. Aici scrîşni din măsele, furios dintr-o dată. 

- Ai luat şi tu caii altora, neplătiţi, zise Găvan. 

- Am mai luat. De la cei care aveau cai destui. De la cei 
care chinuiau un animal nobil, fără să ştie ce stăpînesc. Dar 
pe primul, atunci cînd mi-au tăiat nasul, nu-l furasem! Eu îl 
crescusem de mînz, cu mîna mea, mă durea inima să-l vînd. 
Dar boierul m-a acuzat că i l-am furat şi-a adus şi mărturie 
mincinoasă, prin oamenii lui. Mi-am pierdut şi calul, şi banii, şi 
nasul. Şi iubita! De atunci am furat şi cai... încheie el, lugubru. 

Toţi se priviră, cu nouă înţelegere. Povestea geambaşului 
le suna adevărată. „Un alt om, alte probleme", gîndi Eroul. „Şi 
ăsta o să mi se alăture..." 

- Drăguţă, se izmeni doftoroaia, cred că vom fi tovarăşi de 
drum, de azi înainte... 

- Ce te face să crezi? întrebă Kelemen, încruntat. 

- Premoniţie, să zicem. Ce nu-ţi place la noi? Uite, iubitul 
şi-a spălat şi picioarele! 

Vraciul trase furios aer în piept, de-l apucă tuşea. 

- Am vîndut caii, mîine plec pe drumul meu. Nu ştiu unde... 

- Cum ziceam, se bucură Zulfina. Şi tu? se întoarse spre 
bufon. 

- Eu? Eu, ce? Eu nu plec niciunde, sunt bufonul Craiului. 

- Aha, socoti Zulfina, pe degete. Dar dacă vine şi căpitanul? 

- Boldur? întrebă Găvan, uimită. 

- Deci, aşa îl cheamă? zise vrăjitoarea. Ar trebui să i se 
spună Albinaş, cred... sau cam aşa ceva... Deci, dacă vine el şi 
pisicu'? 

- Care pisic? 

- De unde să ştiu eu? Aşa mi-a ieşit în cărţi, că Nebunul şi 
Căpitanul vor avea un rol de jucat împreună, după ce pisicu-şi 
va fi făcut datoria... 

- Nu ştiu despre ce vorbeşti. Mai bine mă duc să chem garda, 
poate îl scot pe Boldur întreg... Rămîneţi cu bine! 

Cu asta, Găvan dispăru repede printre umbrele uliţei, fără 
nici un zgomot. Toţi se uitară în urma lui. 

- Eşti sigură că-i femeie? o întrebă Zildir pe vrăjitoare. 

- Sigură. întrebă-l şi pe pictor. 

Ifichim confirmă, dînd din cap tăcut, dar hotărît. 

- Chiar? fluieră surprins Kelemen. Mare minune... Atunci, 
cred că-l iubeşte pe căpitan... 

Ceilalţi nu-l contraziseră. De fapt, nimeni nu avea nici o 
părere. 

- Ce facem, mergem? luă bucătarul iniţiativa. 

- Unde? întrebă geambaşul. 

- La Deliman. îşi mărită fata, are nuntă în noaptea asta. 

- Deliman? se miră geambaşul. îl cunoaşteţi pe staroste? 

- îl cunosc, zise Felimon. Mă cunoaşte şi el... 

- Ca pe-un cal breaz! completă Zildir. Bucătarul nu-l 
contrazise. 

- La nuntă ne-o primi, totuşi. O fi ceva de mîncare şi pentru 
noi. Ba chiar şi-o cană de vin! 

- Să mergem, atunci! nu mai stătu Zulfina pe gînduri, luînd-o 
spre dreapta. Să-l ia cineva în spate pe Zildir, pînă mai încolo, 

zise ea trecînd pe lîngă vraci. Să ştii, drăguţă, nu bucătarul a 
spart sticlele... de data asta. 

- De mirare, mormăi vraciul. 

Felimon nu zise nimic, ci trecu umil pe lîngă vraci. Pe Zildir îl 
luară în spate Yulgur şi Ifichim, cei mai înalţi dintre ei. Cu toate 
acestea, picioarele vraciului se tîrau pe pămînt, în urma lor... 
Geambaşul privi în urma călătorilor ce se îndepărtau, după care 
se hotărî deodată şi porni după ei. Ajungîndu-i din urmă, săltă 
din mers picioarele vraciului, ducîndu-l acum tustrei, ca pe-o 
bîrnă. 

- Vraciule, cred că ai călcat în ceva, mormăi geambaşul, 
strîmbînd din nas. Ceilalţi îşi ţinură gura. 

Se opriră în faţa unei case mari, pătrate, cu două etaje, 
înconjurată de un zid înalt care avea, în partea de sus, creneluri 
şi o coamă piezişă, cu cioburi tăioase de sticlă. Precis stăpînul 
casei avea motive să ţină străinii în afara curţii! în mijlocul 
zidului era un turn cu poartă, cu deschizături prin care se putea 
trage cu arcul. Poarta masivă, din bîrne de stejar legate în fier, 
era închisă. 

- Ce facem? întrebă Eroul. 

- Stai să bat, găsi Felimon soluţia. 

- Dacă nu, ne dăm la o parte şi-l lăsăm pe iubitu' să o 
deschidă. Cu o vrajă! Gîndeşte-te să faci să crească pe ea flori, 
flutură ea din gene spre vraci. Roze. Mă înnebunesc după roze... 
Dar dărîmă numai poarta, lasă casa întreagă, că a început şi 
mie să-mi fie foame... 

Zildir se prefăcu a nu auzi. Felimon bătu cu o piatră în poartă. 
Spre marea lor uimire, aceasta se deschise, într-adevăr. Apăru 
un bătrînel chel, cocîrjat, slăbănog, cu picioarele crăcănate şi 
îndoite la genunchi. 

- Cine bate?... Aaaa, tu eşti, Felimoane? întrebă el cu glas 
piţigăiat şi tremurător, privindu-l cu ochi lăcrămoşi. Cine-i cu 
tine aici, la această oră? 

- Am venit să-l văd pe jupînul. 

- Aha. Bine, bine, intraţi! 

întrară, uimiţi. Cel mai tare se mira bucătarul. Mai intrase 
el în palatul negustorului, dar întotdeauna cu mare greutate. 
Jarves nu-i fusese niciodată prieten bun. 

Drumul trecea pe sub turn şi continua pînă în faţă treptelor 



236 



Cautarea lui Harap Alb 



din piatră cenuşie, care urcau spre uşa de intrare în clădirea 
principală. „Bogat negustorul", gîndi Eroul. Era convins că 
mulţi curteni ai Palatului nu se puteau lăuda cu o asemenea 
proprietate. Faţada casei, impunătoare, era frumos împodobită, 
după modelul romulilor. Frumoase frize împodobeau pereţii 
exteriori, între coloanele aparente, care mărgineau ferestrele. 
Faţada se termina în trepte, spre acoperişul cu columbare, 
ţuguiat. 

- Nu ştiam că aici stă Deliman, se minună Ifichim. Cînd am 
pictat pereţii, era casa lui Johanus, negustorul liscan... 

- Da, a lui a fost. Deliman a acumpărat-o mai acum vreo 
zece ani. 

Cu această informaţie primită de la servitorul cel bătrîior, 
călătorii se apropiară de intrarea principala. Lumina de la 
făcliile înfipte în suporturi de-a lungul zidurilor, luminau clădirea 
în toată sprendoarea ei. Toţi se opriră, privind cu gura căscată 
la fresce. 

- Adică, tu le-ai pictat? întrebă Zulfina cu glasul plin de 
admiraţie. Parcă nu mai era nici aşa de piţigăiat. 

Yulgur se plecă ceremonios în faţa pictorului. 

- Puteam murit acum, zise el cu glas sugrumat. Mare Zeu 
arătam la Yulgur rai! 

Ifichim se foi, stînjenit: 

- O lucrare din tinereţe... Rămăsesem fără bani, fără 
comenzi... Meşterul Simion murise, lăsîndu-mă singur... Dar, tu 
parcă ziceai că nu vezi colorat... 

- Nu vedeam. Aici frumoz, esenţ la frumoz! Viaţă eram la 
perete! 

- Deci tu eşti Pictorul. Nu mai încape discuţie, zise vrăjitoarea 
din nou, cu glasul ei scărţîitor, rupînd vraja. Nu ştiu de ce ţi se 
zice în proorocire şi Ucenicul, nu cred că există un pictor mai 
desăvîrşit decît tine! 

- Poate pentru că mă simt neîmplinit. Mai am multe de 
învăţat... 

Eroul zise gînditor: 

- Am auzit o poveste despre un pictor din vechime, se 
numea Apelles. Cică picta aşa de desăvîrşit încît odată, cînd 
a pictat pe un perete nişte struguri, au început să găsească la 
poala zidului păsărele moarte. îşi zdrobeau pieptul, încercînd 

să intre în pictură, să ciugulească din boabe... Cică de atunci, 
pictorul avea întotdeauna grijă să greşească ceva, să nu mai 
facă pictura perfectă... Dar poate este numai o poveste... 

- Interesant, murmură Ifichim gînditor. Să pictezi ceva atît 
de perfect, încît pictura să prindă viaţă... 

- Unchiul Zimnir îmi spunea despre un mare sculptor, nu-i 
mai ştiu numele, care a sculptat o fecioară atît de frumoasă, 
încît Marele Zeu i-a dat viaţă... 

- Ai înţeles tu greşit, iubitule, îl contrazise Zulfina. E vorba 
despre puterea dragostei. Sculptorul se îndrăgostise de propria 
lui statuie. Sculptase femeia visurilor lui. Şi atunci Marele Zeu 
i-a făcut visul realitate. 

- Visul realitate, şopti din nou Ifichim, gînditor. 

- Mergem? întrebă bătrînul servitor cu glasul lui tremurat, 
rupînd vraja. Călătorii porniră din nou în urma acestuia, urcînd 
treptele spre uşa frumos sculptată, de la intrarea în casă. 

- Parcă nu-i nici o nuntă, constată Zildir. 

Bucătarul ridică din umeri, nedumerit şi el. 

- Nu se aude muzică, zise şi bardul. 

- E vreo nuntă, tataie? strigă Zulfina în urma servitorului. 
Acesta nu răspunse, se mulţumi să deschidă uşa, făcîndu-le 
semn să intre. El porni cu paşi tremuraţi înapoi, spre poartă. 

Călătorii se opriră, şovăitori, în faţa uşii deschise. Dinăuntru 
se revărsa o lumină aurie, de lumînări, dar nu se auzea nici un 
zgomot. 

- Ei, intrăm? îşi făcu curaj Felimon. 

- Intrăm, zise Eroul, luîndu-l pe bucătar de umăr şi 
împingîndu-l uşurel înainte. Dar, împiedicîndu-se de capătul 
covorului, bucătarul porni ca din arc şi se rostogoli pe holul 
spaţios de dincolo de uşă. Dădu peste singura armură din 
hol, dărîmînd-o, în sunet îngrozitor de tăblărie. Din camera 
întunecoasă de dincolo de hol se auzi un glas gros: 

- La naiba! Ăsta-i bucătaru'. Asta-mi mai lipsea acum! 

Neţinînd cont de intrarea spectaculoasă a burtosului, Zildir 

porni rapid pe covoraş, străbătu holul din cîţiva paşi şi intră în 
camera întunecoasă. Ceilalţi îl urmară cu paşi mai puţin grăbiţi. 
Yulgur se opri să-l ridice pe bucătar, apoi porni mai departe 
ţinîndu-l strîns de-o mînă. Se simţea mai sigur aşa... 

Camera în care intrară era uriaşă. Undeva, departe, în capătul 

opus, era un cămin în care ardeau cîţiva buşteni. Pe măsuţe 
erau puse cîteva luminări, care parcă făceau întunericul să se 
îngroaşe, cu umbrele care umpleau toate colţurile încăperii. Se 
opriră cu toţii, neştiind încotro să o ia. 

- Ei haideţi, veniţi, dacă tot aţi intrat. Aveţi grijă... Glasul 
gros părea să vină dinspre cămin. 

Burta imensă a bucătarului se izbi de spatele vraciului, 
trimiţîndu-l peste o masă aflată în întuneric. Cu un zgomot de 
metal şi lemn zdrobit, Zildir se trezi pe covor. „Precis pe masă 
era o tavă", gîndi el. „Şi nişte cupe..." Cînd încercă să se ridice, 
simţi sub mînă o cupă care se deformă imediat. „Din argint, 
probabil..." Prea se deformase uşor. 

- Am zis, aveţi grijă! bubui glasul cel gros. 

- E întuneric, se dezvinovăţi burtosul. Stătea ţeapăn, de 
frică să nu mai dărîme ceva. 

- Dacă nu ne-ar plăcea casa, l-am ruga pe iubitul să facă 
lumină, spuse vrăjitoarea apropiindu-se de cămin. 

- Iubitul?... 

- Dragul de Zildir. E cu noi... 

- Oh, nuuu! mugi glasul. O umbră uriaşă apăru în faţa 
flăcărilor din cămin. O umbră mai mult lată decît înaltă - parcă 
era umbra bucătarului. 

Acum se opriră cu toţii. Umbra scufundase întreaga încăpere 
în întunericul cel mai deplin. 

- Drăguţă, nu vrei să stai jos? întrebă amabilă vrăjitoarea, 
ajunsă lîngă cămin. Umbra ei era mai înaltă cu un cap decît cea 
a stăpînului casei, dar numai acum ceilalţi văzură că Zulfina era 
cu adevărat de o slăbiciune egalată, poate, doar de cea a lui 
Zildir. A, uite aici o sofa. Haide lîngă mine, încăpem amîndoi... 
cred... 

Ceilalţi putură ajunge lîngă sofa în cîteva minute, fără a 
mai dărîma ceva. Ifichim se uită în jur, după care se apucă, 
pragmatic, să aprindă lumînările aflate în trepieduri, în jurul lor. 
în curînd se putură vedea cu toţii la faţă, ba chiar începură să 
vadă parte din încăpere 

- Acum parcă-i mai bine, zise pictorul bucuros. 

- Voi cine sunteţi? bubui glasul grăsanului. Chiar mai gras 
decît bucătarul, constatară cu toţii, uimiţi. Pe cît era glasul 
bucătarului de blînd, pe atît era glasul negustorului de urîcios. 

- Eu sunt... 

- Pe tine te ştiu. Păgubosul de bucătar! Ceilalţi! A, ăsta-i alt 
păgubos, Zildir... Voi? 

- Pe mine mă ştii, dragule, se sclifosi doftoroaia. 

- Zulfina! A tunat şi v-a adunat! Voi, vrăjitoarele, arătaţi 
toate la fel. Cum reuşiţi de vă recunoaşteţi între voi? 

- După basma, dacă n-o schimbăm prea des... Vezi, eu de 
aceea l-am luat de iubit pe dragul de Zildir, el mă recunoaşte 
dintr-o mie! Nu-i aşa, iubitule? 

- Nu cunosc o mie de vrăjitoare. De fapt, doar pe tine te 
cunosc... mormăi acesta. 

- Exact cum ziceam! zise vrăjitoarea, triumfătoare. Ei, ăsta-i 
Eroul, începu ea să-şi prezinte tovarăşii de drum. 

- Eroul cui? întrebă negustorul, morocănos. 

- A... hm... nu ştiu. Lipsă de modestie din partea părinţilor, 
cred, zîmbi vrăjitoarea, arătîndu-şi dinţii albi şi frumoşi. în ciuda 
poveştilor, care prezintă vrăjitoarele ştirbe şi cu dinţii galbeni, 
Zulfina avea o dantură perfectă. Sau lipsă de imaginaţie... 
Aşa... ăsta-i bardul. 

- Bard? 

- Dacă vreţi, vă pot cînta... 

- Nu! săriră într-un glas toţi tovarăşii bardului. 

- Altă dată, îl respinse şi gazda. Acum nu am chef de cîntece... 

- Ăsta-i Ifichim, ucenicul. 

- Parcă am auzit de acest nume... 

- El a. ..ha! încercă să-l lămurească bucătarul, oprindu-se cu 
un icnet. Pictorul avea coate ascuţite. 

- Aşaaa... Pe urmă, ăsta-i prinţul Hitaiori din Gî-Pang. 

- Aha. Prostălăul, completă negustorul, arătînd că e la zi cu 
situaţia politică. 

- Călugărul este Yulgur... 

- Yulgur? Ce nume-i ăsta? 

- De departe eram, zise trogloditul, trăgîndu-şi gluga şi mai 
adînc pe ochi. 

- Mda... Poate de la mînzoli, de ăia am auzit că au nume 
spurcate, ca de troglodiţi. 

- Şi... Şi... Vrăjitoarea se opri încurcată. Geambaşul nu mai 
era cu ei. 

- Şi? Ce voiai să mai spui? 

- Şi... ăştia suntem, completă ea, zîmbind. 

- Cum v-aţi găsit cu toţii? Ce căutaţi aici? 

- Ne e foame, zise Zildir, ocolind prima parte a întrebării. 

- Foame? izbucni negustorul în rîs. Şi de aceea aţi venit? 
Hanuri nu mai sunt? 

- Am trecut pe la două... mărturisi pictorul. 

- Ziceam să le iertăm pe celelalte, mîine tîrgoveţii or avea 
nevoie de hanuri, completă Eroul, sarcastic. 

- Asta nu înseamnă că vrem să-ţi distrugem casa, încercă 
Zulfina să-i dea curaj negustorului. Acesta începu să clipească 
des din gene, speriat. 

- Ştiam că ai nuntă... mărturisi bucătarul. 

- Nuntă?! zbieră Deliman. Nuntă? Ce nuntă? Fără mireasă? 

- Păi, fata... 

- Fata?! E dusă! Blestem! îşi luă el capul în mîini. 

- Cum dusă? încercă bucătarul să-l mîngîie. Nu se poate să 
fi murit, era aşa de... sănătoasă... 

- Cine a pomenit de moarte? se încruntă negustorul la 
burtosul din faţa lui. Bucătarul se făcu mic, sub privirea cruntă. 
A fugit! se luă din nou Deliman cu mîinile de cap. Mi-a nesocotit 
porunca. M-a făcut de rîs în lumea negustorilor cinstiţi. Cine va 
mai avea încredere în Deliman să ducă o afacere pînă la capăt, 
dacă nu-şi poate ţine propriul copil în frîu? 

- Mda... nu găsi Felimon răspuns la întrebarea grăsanului 
negustor. El oricum nu avea de făcut nici o negustorie cu 
burtosul de pe canapea. 

- Păcat eram porunceam copil măritam, se vîrî Yulgur unde 
nu-i fierbea oala. 

- Tu, păgîne, să taci! se stropşi Deliman, bucuros parcă să 
găsească ţintă asupra căreia să-şi reverse mînia. De-alde voi 
băgaţi prostii în mintea copiilor! O vedeam eu citind „Nesfârşitele 
poveşti arame", dar mi-am zis că nu au ce-i strica. Cînd colo, 
iată! I-au băgat tot felul de gărgăuni în cap. Cu prinţi călare, 
covoare fermecate, insule minunate... 

- El nu-i aram, încercă bucătarul să-şi apere prietenul. 

- Un răpciugos de călugăr umblător! Ha! îşi arătă Deliman 
dispreţul. 

- Nu vorbeam urît! se supără Hitaiori. Parcă pentru a-i arăta 
ce se putea întîmpla dacă-l mai jignea pe călugăr, reteză dintr-o 

mişcare de katana fitilul lung şi negru al unei lumînări. Flacăra 
nici nu pîlpîi măcar. Negustorul îşi trase capul între umeri, 
imitîndu-l pe bucătar, de parcă următorul lucru de scurtat era 
propriu-i gît... 

- Cînd a fugit, dragule? se arătă curioasă vrăjitoarea. 

- Azi-dimineaţă. Ce ştiu eu cînd? Dacă ştiam, nu mai 
dispărea! 

- Mda, are dreptate jupînul, îi dădu satisfacţie Zildir, 
înspăimîntat la gîndul că cina se îndepărtează din nou de sub 
nasul lui. 

- Cel puţin nu au mai venit nuntaşii, încercă Eroul să găsească 
o latură fericită a întîmplării. 

- S-o crezi tu! Au venit toţi, chiar şi neinvitaţi... şi îi privi pe 
sub sprîncenele groase, acuzator. Nici nu le-a păsat că mireasa 
nu mai e. Mi-au mîncat mîncarea... 

- Toată?! se îngrozi vraciul, ducîndu-şi mîna la stomac. Un 
ghiorăit de maţe goale se auzi deosebit de distinct în încăpere... 
Chiar şi ceilalţi se posomoriră la această veste. 

- Ei, nu toată. Dar, ziceam, ce lipsiţi de inimă sunt locuitorii 
acestei urbe. Mi-au mîncat mîncarea, mi-au băut vinul, apoi 
m-au bătut pe umeri, dîndu-mi sfaturi de doi bani şi şi-au văzut 
de-ale lor. M-au lăsat singur, să-mi plîng de milă. Of, oof, Elina, 
de ce aduci tu ruşine părului meu alb?! 

Călătorii priviră cu îndoială spre capul complet chel al 
negustorului. 

- Şi, nu mîncăm? se arătă Zildir prozaic. 

- Hai, drăguţă, pune să ni se aducă ceva de mîncare. Chiar 
fără mireasă, se zice că am venit la nuntă... 

- Trăiască tata socru! piui Felimon. 

- Hm... Adevărul este că mi s-a făcut o foame de tigru, cu 
toată supărarea asta! Nu am mai mîncat nimic de vreo două 
ceasuri... Hai să mîncăm, dară. Slujitori! 

în scurt timp, slujitorii, a căror sarcină în gospodăria 
negustorului nu părea a fi alta decît de a-şi hrăni stăpînul, 
apărură cu tăvile încărcate, fără a mai aştepta altă poruncă, 
între negustor şi bucătar, ceilalţi abia avură timp să se sature. 
Chiar şi Zildir, părea că prinsese inimă. 

- Acum, ce facem? întrebă Eroul, ca de obicei. 

- Aşa, plecaţi şi voi acuma, mormăi Deliman trist. Ca toţi 

ceilalţi. Aţi mîncat, aţi băut, ce vă pasă că bietul Deliman a 
rămas fără fată? 

- Ajutam Deliman! se hotărî deodată Yulgur. 

- Căutăm la fată, îl susţinu şi prinţul. 

Ceilalţi se priviră uimiţi. 

- Eu ştiu?! dădu Eroul din umeri. Toate drumurile duc acolo, 
sau poate nici unul. Nu ştiu direcţia, oricum. Poate Căutarea 
este prin locurile prin care o vom căuta pe fată. 

Asta aducea a încuviinţare, aşa că vrăjitoarea se grăbi să 
preia comanda: 

- Bine, o să-ţi căutăm copila. Da' spune-ne una-alta despre 
ea. 

- Păi, ce să spun? E fata mea! 

- Aha... îţi seamănă? 

- Da! 

- Atunci, nu o fi fugit prea repede. Sau prea departe, mîrîi 
Zildir privind la burdihanul negustorului. 

- Oh, nuuu... Ea e subţirică, cam ca... tine, se adresă 
vrăjitoarei. Nu aşa slabă, nici aşa înaltă... Seamănă de fapt cu 
biata Calomfira, nevasta, cînd era tînără şi frumoasă... 

- Atunci de ce zici că seamănă cu tine? îl întrebă Felimon. De 
fapt, eu o ştiu, am văzut-o de cîteva ori. Prinţesa... 

- Da, aşa i se zice. Prinţesa! 

- Năzuroasă şi îngîmfată, cu visuri romanţioase, completă 
Felimon. 

- Ei, ia vezi! se supără Deliman. 

- Răzgîiată. I s-au făcut întotdeauna voile fără sminteală, 
continuă bucătarul. Chiar, mă mir că a plecat... Sau, ai îndrăznit 
să-i porunceşti să se mărite? 

- Nu i-am poruncit... recunoscu plîngăreţ negustorul. I s-a 
năzărit să se mărite cu Beldivoi, fugarul de la curtea sîrmilor. 
După unii, el ar fi ceva os domnesc - copil din flori al fostului 
jupan, pînă să-l taie alimanii. Beldivoi s-a apucat de negustorie, 
umblă mai ales prin Apusuri. I-am promis zece mii, se luă 
negustorul de gîtlej, Zece mii! Că îi intrase în cap Elinei că-l 
vrea de bărbat şi urcat pe tronul jupănesc. Lui nici prin cap nu-i 
trecea, iar despre scaun, nici vorbă! îi e teamă de alimani... ba 
cred că e vreo iscoadă pentru ei... 

- Şi atunci, de ce a fugit Prinţesa? 

- Eu ştiu?! Nu mai înţeleg nimic. Nici mirele nu a venit, 
în ciuda promisiunilor, în ciuda banilor... în ciuda ameninţării 
că are de ales: ori banii şi mireasa, ori falimentul! Praf îl fac! 
se hotărî Deliman. Va sta cu o căniţă în mînă în faţa Marelui 
Templu, sărăntocul naibii! Auzi, să-şi bată joc de fată! 

- Dar fata fugise... 

- El nu avea de un' să ştie! Dacă ieşea Elina în prag şi el 
nu era? Nu se făcea ea de rîs în toată cetatea? Nu rîdeau de 
biata mea copilă toate chivuţele? îl omor! O fi aflat mititica 
de ruşinea ce era s-o păţească, de aia o fi fugit! După ce mi-o 
găsiţi, plecaţi după el. Nu trebuie să mi-l aduceţi, urechile lui 
sunt de-ajuns! 

Văzînd supărarea negustorului, ceilalţi încercară să-l mîngîie. 
Nu se ştie ce rezultat ar fi avut această încercare, pentru că 
portarul cel bătrîior se apropie şontîcăind. 

- Stăpîne, domniţa nu a apărut încă, în schimb cineva ţi-a 
furat calul! 

- Ce?! urlă negustorul cel burtos, ridicîndu-se de pe sofa. 
Mînia trebuie să-i fi fost cu adevărat mare, dacă se ridicase în 
picioare. Cine? 

- Nu-I ştiu, stăpîne. Pare să fi fost acel hoţ de cai, uigurul 
ăla tăiat la nas... 

- Cum a intrat în curte? De ce te-am pus eu la poartă? 

- Cred că a intrat cu ei, îndrăzni bătrînul. Călătorii se foiră 
neliniştiţi. 

- Cu voi? De unde îl ştiţi pe uigur? Poate de aceea aţi venit, 
să mă jefuiţi! 

- Ho, ho, drăguţă! Nu ţi-am furat nimic, nu ţi-a făcut nici o 
pagubă... Căruţa de mîncare ai mîncat-o singur... pe jumate... 
Nu-I ştim pe geambaş... 

- Cum nu-l ştiţi, cînd ştiţi cine este? Cînd îl aduceţi la mine?! 
Ştiţi voi de cînd vrea el să mi-l fure pe Vifor? Cal ca Vifor nu 
există în toată împărăţia! îl ţineam numai de sămînţă, că-i prea 
bătrîn să alerge. Oh, Mare Zeu, şi fata şi calul! îmi bag hangerul 
în gît! 

- Lasă, lasă, îţi căutăm fata! se grăbi Zulfina să-l liniştească. 
Dacă vedem şi calul, îţi spunem... Hai, hai! îi mînă ea pe ceilalţi. 
Ifichim, ţine bine de burtos, să nu mai dărîme ceva... 

- Eu poate îi cînt ceva negustorului, să-l mai veselesc, zise 

bardul. 

- Tu să taci! porunci Zulfina. Treci în faţa mea! Rămîi cu 
bine, Delimane, şi mulţumim pentru ospeţie. Cum aflăm ceva, 
cum îţi dăm de veste... 

Deliman se uită uimit în urma lor. Vrăjitoarea spusese 
ultimele cuvinte închizînd uşa în urma ei. Tot aşa de repede, 
tovarăşii noştri se treziră în uliţă, în faţa porţii. 

- Hm, ar trebui să tragem un pui de somn, înainte de toate, 
mormăi Zildir. 

- Iubitule, tu ai puţine dorinţe, şi simple. Mîncare. Dormit... 
Am uitat ceva? 

- Unde căutam? întrebă Yulgur. 

- Pe cine, dragule? întrebă uimită vrăjitoarea. 

- Prinţes, răspunse Hitaiori în locul trogloditului. 

- Prinţes? trecu Zulfina pe graiul lor pocit, încercînd să 
priceapă. Ce avem noi cu Prinţes? 

- Spuneam ajutam. Căutam, se supără Yulgur. 

- A, da, desigur... Cînd n-om avea altceva mai bun de făcut, 
o să alergăm după fecioare răzgîiate şi romanţioase. O fi fugit 
cu unul, astea nu fug singure, să se chinuie prin pustietăţi... 
Apare ea... Mai bine căutăm un loc să dormim. 

- Unde? întrebă Ifichim. De acum toate hanurile au auzit de 
noi. Ne vor aştepta cu cîini şi ciomege... La mine nu prea-i loc, 
dar putem merge acolo... 

- La Palat nu putem merge cu toţii... Acum porţile sunt 
închise, de altfel, zise şi Zildir. 

- Şi eu am cămăruţa tot în Palat, completă bucătarul. 

- Tu nu ai ce căuta pe acolo, te ucide Şeful! 

- Hm, eu dorm de una singură la mine în cocioabă, zise şi 
vrăjitoarea. E loc doar de-o pisică lîngă mine... De aceea nu am 
insistat niciodată ca iubitul să rămînă la mine peste noapte. 

- Insistat? se holbă Zildir. Nici nu ai pomenit vreodată de 
aşa ceva! 

- Aşteptam să pomeneşti tu, îi zîmbi ea dulce. Dar ce facem? 
Unde dormim? 

- Haideţi la mine, se hotărî Ifichim. Găsim noi loc, pînă la 
urmă. Poate mai are găzdoaia vreo cameră liberă... 

Plecară spre gazda pictorului. Nu era departe, de partea 
cealaltă a pieţei Palatului, dincolo de pod. Dar uşa era încuiată. 

- Eh? întrebă Zildir pe pictor, văzîndu-l oprit în faţa uşii, 
încurcat. 

- Nu am cheie, mărturisi acesta. Uşa asta nu a fost niciodată 
încuiată. Am cheia de la camera mea, doar. 

- Aha. Păi, să batem! Bătură la uşă. Nici un răspuns. 

- Aş zice că nu-i nimeni acasă... îşi dădu bucătarul cu 
părerea. Pare pustiu... 

- Mai era unul, care stătea în gazdă, pe partea cealaltă. Eu 
stăteam la etaj, găzdoaia acolo - arătă spre un geam. Să bat... 
Bătu în geam, nu răspunse nimeni. 

- Hm... Ce facem? Stăm aici? 

- Yulgur deschideam, zise trogloditul. Yulgur deschideam 
uş, orice uş... Chiar aşa şi făcu. Băgă un capăt de sîrmă în 
încuietoare şi uşa se deschise în cîteva clipe. 

- Bună meserie, se bucură Eroul. Ne poate prinde bine... 

- Yulgur cinstit eram, nu foloseam meserie. Troglodit ştiam 
deschideam trapă... 

- Da, ştiu, am văzut în catacombe, mormăi Zildir. Yulgur nu 
mai insistă, dar uşa deschisă era un răspuns. 

- Să intrăm, se hotărî Ifichim. O luă înainte, pe scări. Ajuns 
în faţa uşii de la camera sa, constată că nu are de ce folosi 
cheia pe care o scosese din buzunar. Uşa era larg deschisă. 

- Asta ce-o mai fi? se miră el. 

Camera arăta ca după bătălie. Toată mobila era spartă. 
Salteaua şi învelitorile de pe pat erau sfîşiate şi aruncate în 
mijlocul camerei, împreună cu toate hainele pictorului. Două 
pînze, la care lucrase în ultimele luni, erau sfîşiate, iar saşiurile 
zdrobite. Dulapul gol stătea într-o rînă, cu uşile smulse. 

- Hm, mormăi Zildir. Nu cred ca găzdoaia să fi făcut asta... 

- Ce ţi-or fi furat? întrebă Eroul. 

- Banii, zise pictorul. Tot ce am făcut prin străini. Culorile, 
zise el, trist. Unele extrem de rare, greu de găsit pe aici. Şi 
pensulele. 

- Ce or fi căutat? Pentru că au căutat ceva, dacă ţi-au sfîşiat 
totul. 

- Nu ştiu. Tot ce am avut a fost la vedere, în cutia de colo, 
arătă spre o grămadă de lemne. Chiar şi punga cu bani. 

- Mda, zise Zulfina. Să mergem la găzdoaie, să vedem, ea 
ce ştie? Dar gazda nu era. Uşa era închisă, dar totul în cameră 

era vraişte, tot atît de zdrobit ca şi în camera pictorului. Şi uşa 
vecinului era închisă, dar cînd o deschiseră, primul lucru de care 
dădură fu chiar vecinul. Zăcea pe podeaua plină cu sfărîmături 
şi lucruri sfîşiate, cu o rană rînjind în gîtlejul însîngerat. 

- Eu zic să plecăm! zise Eroul. Nimeni nu-l contrazise. Se 
îndepărtară rapid de casă, luînd-o din nou spre Piaţa Palatului. 
Abia cînd trecură podul încetiniră pasul. 

- Cine or fi fost tîlharii? îşi exprimă bucătarul îngrijorarea. 

- N-aş crede să fi fost tîlhari, îl contrazise pictorul. Deşi mi-au 
furat lucruri de preţ şi punga cu bani. Dar nu toţi ştiu valoarea 
culorilor, unele le găseşti cu doi bani pe oriunde. Le-au furat pe 
toate... Şi pensulele. Alea chiar nu prea au valoare, doar alţi 
pictori să le cumpere, dar ei şi le fac singuri. Apoi, parcă chiar 
au căutat ceva... 

- Dacă n-au găsit la tine, au căutat în toată casa. 

- Se pare că nu au avut nimic cu gazda, chiar dacă l-au ucis 
pe vecin. 

- Gazda poate o fi ştiut ceva, a fugit... 

- Mort mut eram, zise trogloditul. 

- Asta aşa-i. Vecinul o fi fost victimă, dar poate complice. Nu 
văd, totuşi, de ce au căutat şi la el... Mai curînd găzdoaia mi se 
pare să fi fost complice. 

- Dacă nu cumva învaţă să înoate pe fundul gîrlii, glumi 
Zildir, atrăgîndu-şi privirile încruntate ale celorlalţi. 

- Eu zic să ieşim din cetate, se hotărî vrăjitoarea. Aici nu 
avem unde dormi, nu avem bani, nu mai avem nimic de aflat... 
Poate în zori vor porni în căutarea ucigaşilor, primul bănuit va fi 
Ifichim. Ce zici, Eroule? 

- Mda. în joc cam aşa ar trebui să se întîmple. După Palat, 
catacombele, după aceea Cetatea, apoi afară... Dar, de obicei, 
se iese din cetate cu bani, oarece arme, nişte informaţii... Noi 
nu avem nimic din acestea! 

- Poate că tot ce aveam de aflat aici, asta era: pictorul are 
ceva deosebit de preţios! comentă Zulfina. Atît de preţios, încît 
Duşmanul a trebuit să facă o mişcare. Cel puţin aşa cred eu. 
Uciderea a fost făcută de slujitorii Duşmanului. 

- Şi dacă duşmanii au găsit ce căutau? întrebă bucătarul. 

Dădură cu toţi din umeri. Cum poţi răspunde la o asemenea 

întrebare, cînd nu ştii ce anume avea pictorul preţios - nici 

măcar acesta habar nu avea - şi ce anume căutau duşmanii? 
Cu vrăjitoarea în frunte, porniră spre Poarta de Răsărit a 
Cetăţii. Vraciul păşea în urma tuturor, mîrîind. Dacă cineva l-ar 
fi ascultat cu atenţie, l-ar fi auzit mormăind: „Şi eu nu am nici 
măcar cizme!" 

Dar nimeni nu-l asculta cu atenţie, fiecare păşind scufundat 
în propriile-i gînduri... 



17 



(în care mai stăm o leacă, dacă 

nu putem pleca) 



P e călătorii noştri îi lovise oboseala. Se vedea după felul în 
care mergeau, cu paşi grei şi poticniţi, cu umerii căzuţi. Masa 
servită la negustor le pusese puţină energie în trup, dar îi şi 
moleşise, trăgîndu-i spre somn. Numai Zulfina îşi mai păstra 
frăgezimea, dar poate că ea picotise toată ziua în liniştea 
dughenei, pînă la apariţia călătorilor. Chiar şi Ifichim căsca 
de-i trosneau fălcile. Bardul părea şi el nedormit, poticnindu- 
se deseori - dar el o făcea mai mult din neatenţie. încerca 
să-şi amintească un cîntec, care refuza să-i viziteze mintea 
înceţoşată. Vraciul înjura mai tot timpul, pe sub mustaţă; 
oboseala îl făcea să lovească întruna cu degetele în pietrele de 
pe uliţă. Dacă la început, în astfel de situaţii, începea să sară 
într-un picior, înjurînd ca un tîlhar, acum părea să nu mai bage 
în seamă micile neajunsuri... 

- Ce spunem la poartă? întrebă bucătarul, care mergea 
tîrîndu-şi picioarele. El nu ieşise niciodată din cetate, dar ştia 
că în timpul nopţii porţile erau închise. 

- Are dreptate bucătarul, zise Ifichim, care era mult mai 
umblat prin lume. Nu cred să ne lase să ieşim fără vreo hîrtie. 

ceva. 

- Om vedea acolo, le dădu curaj vrăjitoarea. îl avem cu noi 
pe iubitul, toată cetatea îi ştie renumele, hihihi. Şi nici un semn 
dinspre Palat nu vesteşte că Zildir ar fi fugit de pedeapsă. Ştii 
la ce mă refer, iubitule, nu-i aşa? 

- Hrm, răspunse vraciul, morocănos. 

- Aveam grij, sugeră trogloditul. 

- Mda... Bine, Yulgur, să tragem cu ochiul mai întîi. Puţină 
grijă nu strică niciodată! 

Se opriră la un colţ de stradă, în întunericul nopţii. Nu departe 
se vedea zidul cetăţii, pierzîndu-se în întuneric, şi turnul masiv 
al porţii, puternic luminat de făclii. în faţa porţii, grilajul de fier 
era coborît cu grijă. La ferestrele turnului se vedeau umbrele 
unor oşteni, iar sus, pe creneluri, se auzeau paşii oştenilor şi 
zornăit de zale. Era timp de pace, dar nu o dată o cetate căzuse 
din neatenţie... 

în faţa grilajului erau, de asemenea, doi străjeri cu halebarde 
în mînă. Căpetenia gărzii de noapte stătea într-o gheretă alături 
de zidul turnului. Nu se vedea, doar umbra roşiatică a unei pipe 
îi indica prezenţa. 

- Ce ziceţi? întrebă Eroul. Ne încercăm norocul? 

- Să mai stăm puţin, îşi dădu cu părerea pictorul. Să vedem 
ce se mai întîmplă. 

- Ce să se mai întîmple? mormăi Zildir somnoros. Se face în 
curînd ziuă şi putem ieşi liniştiţi pe poartă... 

- Atunci eu mă întorc la Palat, scînci bucătarul. 

- Du-te, îl îndemnă Zulfina. îi vei da răgaz bucătarului şef, 
ţi-am zis că te caută de cîteva zile. I-o fi şi lui somn. Şi l-o fi 
durînd mîna stîngă, de cînd tot cară după el satîrul cel mare. Cu 
el vrea să-ţi taie gîtul... 

Bucătarul nu mai zise nimic, stînd zgribulit în dosul lor. Nu 
trebuiră să ia nici o decizie. Deodată se auzi tropot de copite şi 
zornăit de harnaşament. Fără a-i observa, un călăreţ apăruse 
de pe o uliţă, care se termina în unghi cu cea pe care erau 
călătorii noştri, drept înaintea Porţii. 

- E Geambaşul! îl recunoscu Ifichim. 

- Frumos la calu', zise trogloditul. Nu vedeam aşa ceva! 

- Să ştii că-i frumos, încuviinţă Felimon. Altul ca el nu-i în 
toată-mpărăţia! 

- Stai, se auzi porunca unui străjer. Geambaşul opri calul şi 
sări sprinten din şa. 

- Unde vrei să ieşi? întrebă din nou străjerul. 

- Am poruncă să duc calul ăsta la stavă, la Criveni, sub 
pădure. 

- De ce acum? De ce nu dimineaţă? 

- De unde să ştiu eu? Porunca comisului Şarpe. 

- Ai înscris? întrebă un glas înăbuşit, din gheretă. 

- Am. Uite aici, scoase Kelemen un pergament din coburii 
de la şa. 

Din gheretă ieşi un oştean înalt şi spătos. Călătorii îşi opriră 
suflarea, uimiţi : căpetenia era Cîrnul, cel cu care se încăieraseră 
nu demult, la lăsarea serii. 

Cîrnul se apropie de geambaş şi luă pergamentul. 

- Îhîm... Mda. Totul pare a fi în regulă... Are şi sigiliu, este 
semnat de Şarpe. . . Bine, o să te lăsăm să ieşi imediat. Deschideţi 
poarta! dădu el poruncă străjerilor din turn. Pergamentul îl 
băgă în sîn. 

- Tare-mi vine mie a crede că scrisul ăla nu-i de la nici un 
comis, şopti Felimon. 

- Nu-i treaba noastră, îl atenţionă Zildir. 

- Cred că putem pleca... înapoi, zise Zulfina. Nu cred ca 
ochii mei să găsească acum plăcere la căpitan... 

Dar din întuneric apăruseră alţi oşteni. O trupă de şase 
străjeri, sub conducerea vechii noastre cunoştinţe de la han, 
Boldur. Apariţia lor îi surprinse şi pe oştenii Cîrnului, gata să 
deschidă poarta. 

- Stai! comandă tînărul căpitan, şi trupa i se opri smirnă. Ce 
faceţi? îi întrebă pe străjerii Cîrnului. De ce deschideţi poarta? 

- Porunca sergentului, căpitane, răspunseră aceştia, văzînd 
că şeful lor nu zice nimic. 

- De ce deschizi poarta? îl întrebă tînărul căpitan de data 
aceasta pe cîrn. 

- Poruncă scrisă! Călăreţul acesta trebuie să iasă chiar acum. 

- Aşa... De la cine poruncă, dacă pot să ştiu şi eu? 

- De la comisul Şarpe. Să ducă armăsarul la stavă, la Criveni. 

- La Criveni? Comisul Şarpe a spus asta? Cînd ţi-a dat 
porunca? 

- Mmmm... chiar acum. Omul acesta mi-a dat înscris... 

- Aşa... Ia puneţi mîna pe ei! porunci el deodată, sărind 
el însuşi asupra Cîrnului şi luîndu-l în braţe. Oricît de repede 
se mişcă Kelemen, se trezi înconjurat de suliţele străjerilor. 
Geambaşul nu se mai împotrivi, ci rămase ţeapăn, ţinînd calul 
de dîrlogi. 

- Ia să vedem înscrisul, sergent! comandă Boldur Cîrnului. 
Acesta nu avu încotro şi scoase pergamentul din sîn. Boldur îl 
desfăcu, aruncă o privire peste el şi spuse: 

- Exact ce am bănuit! Şarpe e plecat de trei zile la stavă. 
Calul acesta îl ştiu, mă mir că tu nu l-ai recunoscut, este al 
negustorului cel gras, Deliman. Dar poate că tu ai ştiut, se 
vede că lucrai mînă în mînă cu hoţul de cai. Am început să 
te bănuiesc de cînd te-am văzut, nu era rîndul tău la poartă 
în noaptea asta. Să-i luaţi şi să-i duceţi la beciuri, dădu el 
poruncă celor doi străjeri din poartă. Pe voi vă schimbă oştenii 
mei. Spuneţi-i temnicerului să-i închidă pînă mîine, aduc eu 
dimineaţa dovezile. 

Oştenii le legară strîns mîinile la spate celor doi arestaţi, 
înainte să-i pornească spre închisoare, Boldur se apropie de 
geambaş. 

- Aşa, străine. Nu întotdeauna rezolvi problemele aruncînd 
cu bani. O să aflu dacă nu îl ai în slujbă şi pe Pitic, aşa cum îl ai 
pe Cîrn. Văd că ai pierdut nasul, eşti însemnat pe obraz cu fierul 
încins... în curînd o să fii şi fără o ureche! Luaţi-I! 

Cei doi oşteni îi luară între ei pe arestaţi. Zulfina le făcu semn 
tovarăşilor ei s-o urmeze şi se înapoiară pe mijlocul străzii, pînă 
lăsară lumina de la poartă în urmă. 

- Se pare că nu putem ieşi. Nu cred ca Boldur să ne dea 
drumul... Doamne, ce frumos e! Făcîndu-se că nu aude 
bodogănelile vraciului, continuă: Ce facem cu cei doi? 

- Ce facem? Ce să facem?! Ce avem noi cu ei? Nişte pungaşi. 

- Trebuie să ne fie tovarăşi! Aşa mi s-a dat în cărţi! 

- Geambaşul mai treacă-meargă, zise Zildir, dar Cîrnul? Ăsta 
ne taie gîtul în somn, dacă are cîştig din asta! 

- Ce ziceam Erou? întrebă Yulgur. 

- Eu nu ştiu nimic. Nu pot aduce pe nimeni care nu vrea să 
vină, nu pot respinge pe nimeni, care vrea... Nu mă întrebaţi 
pe mine. 

- Hai, dragilor, ştiu eu ce zic! Trebuie să-i ajutăm să scape. 



252 



Cautarea lui Harap Alb 



Dacă ni se alătură, treaba lor! 

- Bine, acceptă Ifichim. Prinţe, hai cu mine. Voi, aşteptaţi- 
ne. 

- Mai bine ne întîlnim la ruine. Ştiţi unde sunt? 

- Eu nu ştiu, răspunse Ifichim. Hitaiori dădu din umeri. 

- Vă arată Cîrnul. Unde a ars moara veche. Ne găsiţi acolo, 
poate tragem un pui de somn pînă la ziuă. 

Se despărţiră. Ifichim şi gipanghezul o tăiară spre stînga, 
încercînd să iasă în uliţa, pe care oştenii duceau prizonierii spre 
Palat. Ceilalţi luară urma vrăjitoarei, spre dreapta. 

* 

* * 

Kelemen mergea nepăsător între cei doi oşteni. Frînghia 
care-i strîngea braţele îi intrase în carne, producîndu-i dureri 
la fiecare pas, dar printr-un efort de voinţă împinse durerea 
undeva, în adîncurile fiinţei lui. Avusese parte în viaţa lui de 
dureri mari, faţă de care asta era ca o pişcătură de purice... 



Povestea geambaşului 

Kelemen era din neamul uigurilor. Ca şi strămoşii lui 
care sosiseră pe aceste meleaguri în urmă cu cîteva sute 
de ani, era înalt, spătos, negricios, cu părul negru ca 
pana corbului. Nasul drept, puţin cam mare, îi întărea 
înfăţişarea mîndră. Ochii verzi, adînciţi în orbite, şi 
pleoapele groase, erau o altă caracteristică a neamului 
lor, chiar şi femeile o aveau, ele fiind recunoscute mari 
frumuseţi de către alte neamuri. 

Şi el, ca mai toţi uigurii, se simţise întotdeauna una cu 
calul. Acest animal, care-i adusese din adîncul stepelor 
răsăritene, era bogăţia şi mîndria lor. Chiar dacă se 
statorniciseră pe aceste meleaguri, îmbrăţişaseră religia 
Marelui Zeu, părăsindu-şi credinţele simple, învăţaseră 
de la localnici munca în cîmp şi diferite meşteşuguri - 
calul nu lipsise din nici o bătătură de uigur. 

Neamul uigur părăsise de nevoie stepele, pe care 
hălăduiseră de sute, poate de mii de ani. Singura lor 
cultură era calul, darul zeilor. El îi ducea în zbor la muncă 
sau la război, el le dădea carne, el îi îmbrăca - părul 
de cal, deşi aspru, era înmuiat, bătut, spălat în diferite 
substanţe cunoscute numai de ei, pînă devenea moale ca 
firul de lînă şi putea fi ţesut -, laptele de iapă nu numai că 
îi hrănea, ci din el obţineau şi băutura alcoolică naţională, 
kamîsul. Erau înrudiţi cu alimanii, deşi nu îmbrăţişaseră 
niciodată credinţa acelora. 

Dar se ridicase la răsăritdeei un poporaprig şi puternic, 
iute vărsător de sînge. Nu îi putuseră sta împotrivă, mulţi 
fii ai poporului îşi dăduseră viaţa încercînd să-l ţină în 
loc, în timp ce alţii adunau femeile şi copiii şi plecau spre 
Apus, căutînd scăparea. Au pierit atunci mai toţi bătrînii 
şi mulţi copii. Au pierit şi mulţi bărbaţi, în luptele cu 
popoarele întîlnite în drumul lor spre o nouă ţară. 

Nimeni nu le dădea de bunăvoie liberă trecere pe 
teritoriile proprii. Dacă erau slabi, se refugiau în păduri 
şi în munţi. Fără să ştie, uigurii mergeau pe drumul, 
pe care veniseră sute şi mii de ani tot felul de jefuitori. 
Populaţiile întîlnite purtau în sînge teama şi ura faţă 
de călăreţii din stepele răsăritene. De obicei, în urma 
acestora se întindea doar jale şi scrum. 

Dar neamul uigur fusese un popor paşnic şi nu 
ar fi părăsit stepele cu cer înalt şi albastru, cu iarba 
mătăsoasă şi atît de iubită de cai. Dacă erau primiţi 
cu pace, întrebau umili şi cu speranţă în inimă dacă li 
se dă voie să-şi pună vatra în mijlocul pămîntenilor. 
Dacă nu li se împlinea rugămintea, treceau în pace mai 
departe, cît mai departe de cruzii cîpceni. Ştiau ei că mai 
curînd sau mai tîrziu aceştia le vor urma calea. Dar dacă 
uneori, vreun voievod încrezător în oastea lui, le stătea 
împotrivă, cu durere în suflet, trebuia să-l înfrunte: drum 
înapoi nu exista. Şi uigurii, deşi nu oşteni de meserie, 
erau luptători buni, cum numai obiceiurile şi viaţa lor în 
mijlocul altor popoare luptătoare puteau să-i facă. Dar, 
de fiecare dată, uigurii erau tot mai puţini... 

Cînd ajunseră în cîmpia largă şi nesfîrşită de la vestul 

acestei ţări, a albinilor, s-au oprit. Iscoadele le spuseseră 
că popoarele apusului sunt tot mai numeroase, cu mulţi 
oşteni, cu cetăţi întărite din piatră. Acolo erau puţini 
oameni liberi printre pămînteni, prinţii lacomi şi puternici 
robeau propriii lor oameni, punîndu-i să le muncească 
pămînturile. Ei ar fi fost ori robi, ori ucişi, ajunşi pe acele 
meleaguri. 

Nu le rămînea decît să se întoarcă din drum, să o ia 
spre sud, încercînd să găsească scăparea printre alimani. 
Erau totuşi neam din neamul lor, poate că le-ar fi fost 
milă de bieţii uiguri. Doar că alimanii se închinau Marelui 
Almîn şi erau războinici, femeile lor trăind mai rău ca 
sclavele... Făcură o ultimă încercare cu prinţul acestor 
locuri, trimiţînd o solie la Cetatea acestuia, ascunsă între 
munţi. Se duseseră atunci Gîza cu Erzebela şi Ilona, cei 
mai înţelepţi între conducătorii rămaşiîn viaţă ai uigurilor. 
Ilona îşi luase şi fata, micuţa Soşa, în legătoarea de pe 
spate. 

Craiul de atunci, Albinaş, îi privise crunt, înconjurat de 
oşteni bine înarmaţi. îi spuseră cei trei toată povestea, 
prin ce trecuseră uigurii de cînd kîpcenii îi fugăriseră 
de acasă. îi spuseră şi că sunt obosiţi şi sfîrşiţi, iar mai 
departe spre Apus nu mai pot merge. Mai bine morţi, 
mîncaţi de ciori şi de vulpi, decît robi! 

- Şi ce vreţi de la noi? întrebase Albinaş. 

- Numai loc de vatră. Am rămas puţini, poate vreo 
zece mii de călăreţi. Asta ar fi loc de vreo zece sate... 

- Sate mari şi puternice, mormăise voievodul. La noi, 
un sat are o sută, poate două sute de călăreţi. 

- La noi numai cei ca Soşa nu sunt călăreţi, zîmbise 
Ilona. Din cauza luptelor, au rămas mai puţini bărbaţi 
decît femei, poate unul la patru... 

- Oamenii sunt temători. Sunteţi străini, cu obiceiuri 
străine, cu limbă străină, cu zei străini. Toţi cei veniţi 
înaintea voastră, dinspre Răsărit, ne-au călcat, ne-au 
ucis, ne-au robit. De aceea stăm noi aici, ascunşi între 
munţi, în spatele pădurilor. De unde să ştim noi că voi nu 
sunteţi ca şi aceia? 

- Singura noastră scăpare, dacă voi nu ne primiţi, este 

să căutăm adăpost la rudele noastre, alimanii. Dacă om 
ajunge pînă acolo, între noi şi ei sunt multe alte popoare 
puternice şi duşmănoase. Dar acolo, la ei, femeile sunt 
roabe şi noi mai bine murim decît să ne dăm libertatea! 
Va mai trebui să schimbăm zeii noştri cu Marele Almîn, 
marele zeu al lor. Asta putem face şi aici: vom primi 
religia Marelui Zeu, dacă crezi că acest fapt îţi va linişti 
poporul. 

Albinaş privise uimit la Ilona şi îi văzuse frumuseţea, 
deşi avea la sprînceană urmă de sabie. 

- Poate îi va linişti. Spui că nu mai aveţi bărbaţi mulţi. 
Asta-i bine, nu veţi fura fecioare să vi le faceţi femei. 

- Mai curînd om fura bărbaţi, zîmbise trist Erzebela. 
Avem nevoie de copii şi de taţi, copiilor rămaşi orfani. 

Se uitase Albinaş în jurul lui, la sfetnici. Aceştia îşi 
feriră privirile, mohorîţi şi neîncrezători. Marele spătar 
Bredoi scoase însă paloşul şi spuse: 

- Să-i stîrpim cît sunt puţini şi slabi. Măria Ta. Altfel, 
ne vor pune capul în jug cînd vor prinde putere... 

- începe atunci cu Soşa, spuse Ilona cu glas adînc, 
lepădînd copila la picioarele spătarului. O rază de soare 
scăpată prin ferestre căzuse pe chipul fetiţei, care 
începuse să se joace cu raza, ţipînd fericită. Spătarul 
păşise înapoi, lăsînd paloşul jos. 

- Porunceşte, Măria Ta, spuse el încurcat, şi toţi 
răsuflară uşuraţi. Numai cei trei uiguri se luminară la 
faţă, pentru că ei se văzuseră îmbrăcaţi în cămaşa morţii. 
Ilona l-ar fi tăiat pe spătar dacă ar fi ridicat paloşul 
asupra copilei. Era o luptătoare desăvîrşită şi crudă, mai 
ales cînd era vorba de copilă, singura ei amintire de la 
Isau, căpetenia pierită în lupta cu kivanii. în lupta ce- 
ar fi urmat, chiar dacă ar fi luat cu ei nu puţini dintre 
oştenii Craiului, ei ar fi plecat spre cîmpiile veşnic verzi 
ale zeilor, pline cu cai viforoşi... 

- Tu ce zici, vlădică? îl întrebase voievodul pe un bătrîn 
bărbos, îmbrăcat simplu, în negru. 

- Eu zic să fim oameni. Măria Ta, aşa cum ne porunceşte 
Marele Zeu. Să avem milă de femeile şi copiii acestui 
neam şi să-i primim ca pe prieteni pe bărbaţii şi fraţii lor. 

Dacă primesc dreapta credinţă. 

- Atunci, aşa să fie! Nu vă pot da la toţi vatră în acelaşi 
loc, că ar fi să rup din trupul ţării. Dar vă dau mai multe 
vetre: în cîmpii cu iarbă multă, spre Apus, dar şi spre 
Miazăzi, lîngă Marele Rîu, şi dincolo de munţi, spre 
Răsărit. Douăzeci de sate libere, a cinci sute de călăreţi. 

Ilona răsuflă adînc, ca şi cînd pînă atunci îşi ţinuse 
răsuflarea, se aplecă şi o ridică pe Soşa, în timp ce o 
lacrimă fierbinte i se scurse pe obrazul însemnat. 

- Să ai parte de fericire tu şi tot neamul tău, şi poporul, 
pe care îl cîrmuieşti. Sunteţi buni! Ştiam şi ştiaţi că 
nu puteam face război cu voi, sunteţi mai mulţi şi mai 
puternici şi luptaţi după tipicul popoarelor răsăritene. 
Viaţa noastră este a voastră, pentru totdeauna! 

Au primit cu toţii credinţa Marelui Zeu, botezîndu- 
se chiar acolo, pe malul Marelui Rîu. S-au despărţit, 
plecînd, pe clanuri, spre locurile arătate de albini, cum 
se numeau pămîntenii acelei ţări. Aceştia erau oameni 
blînzi, prietenoşi la timp de pace, dar viteji şi fioroşi 
în luptă. Multe femei uigure şi-au găsit bărbaţi printre 
albini, pînă să ajungă în satele date lor spre stăpînire 
liberă, mai multe, după aceea. Şi mulţi uiguri văduvi şi- 
au legat soarta de femei albine. Albinaş a luat-o pe Ilona 
să-i fie domniţă, iar Soşa a domnit şi ea, alături de Albier, 
un nepot al craiului, pentru că Marele Zeu nu-i bucurase 
pe Crai şi pe domniţa lui cu un copil, în ciuda dragostei 
lor mari. încă un lucru juraseră atunci uigurii: să stea 
cu pieptul şi cu sabia alături de albini, să-şi apere noua 
ţară, şi aşa a fost de atunci. Cu timpul neamurile lor se 
mai amestecaseră, dar uigurii au rămas uiguri: mîndri, 
liberi, mereu călare. 

Kelemen se născuse într-un sat din cîmpia sudică, 
pe malul Marelui Rîu. Fuseseră ei trei băieţi şi mama 
îi crescuse cu greu - tatăl pierise într-o încăierare cu 
nişte alimani care trecuseră rîul, la jaf. Fratele mai mare 
moştenise pămîntul, fratele mijlociu primise jumătate din 
stava de cai, cum era rînduiala. Lui Kelemen îi dăduseră 
un cal şi-l trimiseră să-şi caute norocul în lume. 

Nu trebuise să-l caute prea departe, norocul lui era 

în satul vecin, de albini, şi anume la poarta Suzanei. O 
iubea pe fecioara albină de cînd o văzuse într-o vară, cu 
trei ani în urmă, la slujba de Praznă, cînd îl fulgerase cu 
ochii sprinţari de sub marama trasă pe frunte. De atunci 
n-o putuse uita şi făcea tot posibilul s-o întîlnească 
cît mai des. Era prezent în fiecare duminică la slujbele 
religioase, deşi nu era un credincios înfocat. îşi mîna, 
fălos, calul pe dealuri, acolo unde ştia că Suzana era la 
munca cîmpului. Mergea la horele de la ea din sat, deşi 
nu erau mulţi uiguri, care să meargă, şi se prindea alături 
de ea în joc. îi simţea atunci mîna fierbinte zbătîndu-se 
ca un pui de vrabie în palma lui înăsprită de frîul calului, 
iar rîsul ei şăgalnic îi ardea inima. 

Ar fi răsucit mustaţa, aşa cum era obiceiul la uiguri, 
dacă ar fi avut-o. Dar erau copii încă, amîndoi; dacă 
lui îi mijeau tuleiele viitoarei musteţi, ei abia îi mijeau 
sînişorii sub ie. Aşa că trebuia să lase lucrurile să-şi 
urmeze calea normală, deşi femeile din sat începuseră 
să-şi dea coate şi să-şi şoptească pe sub broboade. Dar, 
cînd lui Kelemen i se împlinise sorocul să intre în rîndul 
bărbaţilor, îmbrăcase cele mai alese straie, pe care le 
avea, îşi răsucise mustaţa neagră şi groasă, îşi dăduse pe 
spate pletele negre şi lucioase, săltase pe calul, care era 
partea lui de moştenire şi plecase direct la casa Suzanei, 
să-i ceară mîna. 

Nu era lucru de mirare ca un uigur să se însoare cu o 
albină. Cele două naţii trăiau în bună pace, de sute de ani; 
uigurii apreciau la albini hărnicia şi bunăcuviinţa, albinii 
la uiguri, priceperea şi dîrzenia. Familiile întemeiate 
între ei se dovedeau a sta strîns legate, trăiau bine şi în 
înţelegere. Totuşi, fiecare trăgea mai curînd spre neamul 
lui. Cel ce-şi urma soţul trebuia să renunţe la limbă şi 
obiceiuri, integrîndu-se în satul, în care urma să îşi ducă 
viaţa. Copilul de albin devenea uigur, trăind printre 
uiguri, iar copilul de uigur devenea albin printre albini. 

Lui Kelemen nu-i păsa. Ar fi trăit alături de Suzana 
oriunde în lume, ar fi devenit aliman sau moskul alături 
de Suzana, iar asta cu mare bucurie. Aşa că acum 
aştepta, mîndru, în poartă, să răspundă cineva la bătăile 

lui. Ieşise badea Bazil, tatăl Suzanei şi îl privise de jos în 
sus, cum stătea el fălos pe cal. Coborîse uigurul repede 
din şa, cum se cuvine, după ce-l lăsase pe albin să-l vadă 
cum stă el mîndru pe cal. Dăduse atunci drumul la dîrlogi 
să se vadă că are cal învăţat, care-i ascultă poruncile - 
chiar şi nerostite. 

Bazil privise toate acestea cu ochi de cunoscător. 
Trăise doar toată viaţa alături de uiguri, avea chiar un 
frate pierdut la uiguri, însurat în satul vecin. îi plăcea 
de Kelemen, îl văzuse de multe ori şi la muncă, şi la 
petreceri, ba o dată şi în luptă, deşi pe atunci încă nu 
avea mustaţa atît de groasă. 

- Poftim în casă, îi zise lui Kelemen. Ştia de ce venise. 

Acesta plecă din cap cuviincios, deşi mîndru, şi dădu 

să păşească spre poartă. Dar nu apucă să intre în curte, 
Suzana apăru ca o vijelie. 

- Ai venit să mă ceri? îl întrebă cu îndrăzneală. 

- Să te cer, încuvinţă Kelemen, în ciuda privirii 
încruntate a bătrînului albin. Purtarea fetei îi făcea 
ruşine... 

- Trebuia să mă furi! se arătă fecioara nemulţumită. 

- Uigurii nu-şi fură femeile, se împotrivi Kelemen. 
Doar în poveşti se zice aşa, dar nu-i adevărat. Doar dacă 
fata vrea, iar părinţii se împotrivesc... 

- Eu vreau, afirmă fecioara. 

- Dar eu nu mă împotrivesc, zîmbi badea Bazil. 

- Dar ar fi fost mai frumos dacă mă furai! bătu Suzana 
cu piciorul de pămînt. Era îmbrăcată frumos, ca pentru 
horă. 

- Haidem înăuntru, hotărî tatăl, dar fata avea alt gînd. 

- Să mă iei şi să mă duci chiar acum! porunci ea 
tînărului uigur. 

- Unde să te duc? se miră acesta. Eu nu am drept la 
moştenire, acasă nu mai am ce căuta. Dacă nea Bazil nu 
mă primeşte, va trebui să ne construim o casă... 

- Puteţi sta la mine la început, zise tatăl. Rafila este 
încă mică. După tradiţie, casa îi va rămîne ei. Dar vă dau 
loc de casă şi ceva pămînt, zestrea Sultanei. 

- Nu-mi trebuie pămînt! bătu din nou Suzana cu piciorul 

în cărarea din faţa porţii. M-am săturat să muncesc pe 
dealuri, în praf şi arşiţă, mîncată de muşte... Să mulg 
vacile, să umblu prin glod din toamnă pînă-n primăvară... 
Eu vreau la oraş! 

- Sultană! se răsti bătrînul, deşi poate ar fi trebuit să 
se răstească la ea mai demult, pînă să-i vină gărgăunii la 
cap. Dar o crescuse singur, mama ei se stinsese după ce 
o născuse pe Rafila. 

- Eu o să cresc cai, zise şi flăcăul, încurcat. Nu pot 
creşte caii în oraş... 

- Credeam că mă iubeşti... lăsă fata să-i apară lacrimi 
în ochi. 

- Ca pe sufletul meu! se jură uigurul, privind cu durere 
boabele de mărgăritar, rostogolindu-se pe obrajii frumoşi 
ai fecioarei. Şi chiar aşa simţea, i-ar fi dat inima pe taler, 
chiar acolo, în poartă, dacă asta ar fi fost dorinţa ei! 

- Atunci, mă duci la oraş! bătu a treia oară din picior 
Suzana şi ieşi în uliţă pe sub mîna tatălui. 

- Să facem nunta şi pe urmă mergeţi unde vreţi voi, 
încercă încă o dată bătrînul albin să facă lucrurile după 
obiceiul locului. 

- Nu-mi trebuie nuntă! zise Suzana. De ce să cheltui 
din bani? I-am luat, uite aici, se bătuse cu palma peste 
sîni. Banii de nuntă şi zestrea mea. Suie-mă pe cal! 
porunci ea tînărului. 

- Dar trebuie să vă uniţi în faţa altarului! 

- Om găsi noi un popă pe drum, zise ea, nepăsătoare. 
Kelemen nu se putu împotrivi, o săltă în şa. 

- îmi pare rău, bade Bazil. Nu voiam să fie aşa... 

- Ştiu, fiule, ştiu... Tu eşti băiat bun, păcat de tine. La 
greu jug te bagi, spuse bătrînul privind trist spre fata lui, 
care aştepta nerăbdătoare pe cal. 

- O iubesc, tată. Nu-i jug, ci e dar de la Marele Zeu. îl 
voi duce cu bucurie! 

- Să mergem! îşi pierdu răbdarea fata. 

- Mergem, zise şi Kelemen, sărind sprinten în şa. 

- Lucrul prost început sfîrşeşte prost, aşa să ştiţi, 
copiii mei. Nu era grabă, le puteaţi face după obicei şi aţi 
fi plecat binecuvîntaţi în lume, dacă asta vă era dorinţa. 

Dar aşa... 

- Păstrează-ţi binecuvîntările pentru tine. Şi pentru 
Rafila. Va avea nevoie de ele, zise dispreţuitoare Suzana, 
drept bun rămas. Iar Kelemen dădu pinteni calului şi se 
îndepărtară, doar tînărul uigur mai întorcînd capul spre 
socru-său, văzîndu-i lacrimile grele, curgînd pe faţa 
asprită de vreme, de vînt şi soare. 

Noaptea dormiră într-o căpiţă, la o margine de 
sat. Suzana se dovedi o iubită înfocată. Spre tristeţea 
nemărturisită a tînărului, nu mai era fecioară. Obiceiul 
locului nu era prea strict şi multe fete îşi pierdeau fecioria 
din joacă şi neştiinţă. Ar fi putut fi la fel cu Suzana, numai 
că ea prea se arăta cunoscătoare în tainele iubirii... 

Pe drum găsiră o mînăstire şi, acolo, un călugăr bătrîn 
îi uni în numele Marelui şi Unicului Zeu. Tot drumul spre 
oraş devenise ca un vis, cu dese opriri prin poiene, ziua, 
sau prin căpiţe, seara. Se iubeau cu foc, imaginaţia fetei 
fiind parcă fără margini. îi turnau parcă lavă topită sub 
piele aceste opriri, erau clipe de delir, în care se simţea 
printre vieţuitoarele Cerului, dar uneori simţea cum faţa 
i se înroşeşte de ruşine. El, ca toţi flăcăii satului uigur, 
fusese pornit spre viaţa de bărbat de către Femeia 
satului, prostituată şi învăţătoare, cea care trecea 
fiecărui bărbat cunoştinţele vechii arte a iubirii trupeşti, 
să poată ţine nevasta liniştită şi mulţumită alături, fără 
gînduri şi curiozităţi de păcat... Dar nici acea Femeie nu 
ştia ce îi arăta Suzana la fiecare oprire, fără sfială. Clipele 
de fericire erau înecate, uneori, de nori negri... Dar pe 
urmă aceştia se îndepărtau, simţind trupul ei tînăr şi 
mlădios strîngîndu-se la pieptul lui, în somn cu miroznă 
de fîn uscat, sau în legănarea calului... Şi asculta, tăcut şi 
fericit, vorbăria ei veselă şi nepăsătoare. Ca orice uigur, 
el era mai tăcut, dar ea nu părea să bage de seamă. 

Apropiindu-se de un tîrg însă, tînăra soţie începuse 
să facă planuri. Nu cunoştea viaţa de oraş decît din 
povestiri, dar părea hotărîtă în ceea ce va urma. 

- Vom avea o căsuţă a noastră, zicea ea. Eu voi fi 
doamna casei, tu vei aduce banii. Te faci negustor de 
cai, te pricepi. Ai şi un cal, cu el începi negustoria. Cît ai 

lua pe el? 

- Pe Paltin? Nu-I vînd. 

- Ba-I vinzi! îţi trebuie bani să începi negustoria. 

- Paltin e fratele meu! Nu-I pot vinde. 

- Ba-I vinzi! se stropşise Suzana. Dacă n-ar fi fost pe 
cal, ar fi bătut din picior, fu convins Kelemen. 

- Oricum, îmi trebuie cal, încercase el s-o îmbuneze. 
Cum să mîn caii, dacă nu am calul meu? 

Suzana nu găsise răspuns la asta. 

- Dar atunci, de unde bani să începi negustoria? 

- Cîţi bani ai? încercase Kelemen să găsească o soluţie. 

- Ăştia-s banii mei, se împotrivise soţioara. îmi 
trebuie pentru casă, pentru haine. Doar n-oi sta la oraş 
îmbrăcată ca o ţărancă!? 

- Om vedea noi, răspunse soţul, trist. Se pare că 
pentru iubita lui, Suzana, ce era al lui era şi al ei, iar ce 
era al ei, era numai al ei... 

Ajunşi în oraş, văzură că socotelile ei de pe drum nu 
se prea potriveau. Deşi localitatea nu era decît un sat 
mai mare - e drept, cu tîrg săptămînal şi două biserici - 
preţul caselor era cu mult mai mare decît crezuse Suzana. 
Cu preţul unei căsuţe din marginea tîrgului ai fi putut 
cumpăra două case bune în sat la ei, cu ogradă, grădină 
şi pămînturi pe dealuri, de om gospodar.... 

- Ce facem? 

- Să închiriem ceva, îşi dăduse cu părerea Kelemen. 
Mai la margine, cu grajd, se arătă el mai chibzuit. 

- Nu, că nu-s în inima târgului! Cine mă vede acolo? 

- Eu te văd. Cine trebuie să te mai vadă? 

- Lasă! dăduse ea nepăsătoare din mînă, fără a-i 
răspunde. Să căutăm! 

Găsiră două camere mici şi curăţele, la parterul unei 
case cu etaj pe o uliţă ce pornea din piaţa tîrgului, în 
spatele uneia dintre biserici. Plătiră pe un an înainte, 
jumătate din banii Suzanei. 

- Ce facem de grajd? Mi-ar trebui măcar un ocol... 

- Fă mai întîi rost de cai! îi răspunse încruntată soţia. 
De cînd intraseră în orăşel, era mai mult încruntată... 

Se duse Kelemen să vadă de cai. Caii erau cam scumpi 

în tîrg. Plecă atunci prin împrejurimi, întrebase pe la 
herghelii. Nici acolo nu erau atît de ieftini ca pe lunca 
Marelui Rîu. E drept că mai încolo, spre Cetatea de Scaun, 
erau şi mai scumpi, ar fi putut avea ceva cîştig cumpărînd 
aici şi mînîndu-i spre vînzare acolo. Dar cu ce bani?... Se 
întoarse acasă, amărît. 

Suzana îl întîmpinase în haine noi şi frumoase, de 
domniţă. Nu avea pe ea giuvaeruri - doar salba cu bănuţi 
de aur, rămasă de la mama ei. Din cîte ştia Kelemen, 
aceasta ar fi trebuit să rămînă Rafilei, dar probabil 
Suzana nu mai întrebase pe nimeni cînd o luase. Hainele 
erau însă scumpe şi alese, din mătăsuri şi damaschine 
înflorite în fir de aur şi argint. îi povestise ce aflase 
despre cai. 

- Aş putea cumpăra, poate, doi cai. Dacă îi vînd la 
Cetatea de Scaun, fac destui bani să cumpăr patru... Şi 
tot aşa... 

- Nu am bani! îl anunţă nevasta, liniştită. Nu mai am 
nimic, s-au dus pe haine. 

- Vindem salba... 

- Nu! Vindem calul. Nu avem ce mînca diseară. 

- Eu nu-l mănînc pe Paltin! 

- Se pare că dragostea ta merge numai pînă la buze, 
începuse să plîngă Sultana. Kelemen simţise cum i se 
rupe inima în două. 

- Să văd ce pot să fac... 

Se dusese în tîrg, îşi vînduse sabia. Sabie din oţel 
aliman, cu straja bătută în diamante, mîndria uigurului. 
Primise pe ea o groază de bani, chiar dacă negustorul îl 
înşelase pe faţă. 

- Ai făcut bine, încuviinţase Suzana. Şi aşa nu mai 
aveai nevoie de ea. 

- Era din moşi-strămoşi, încă de pe vremea în care 
neamul nostru locuia în stepe. 

- Şi ce dacă? Aici e mai linişte, nu ai nevoie de sabie. 
Văd că ai hanger. 

- Dacă e să umblu cu caii pe drum, s-ar putea să mă 
atace lotrii. Nu ştiu dacă hangerul îmi va salva viaţa... 

- Te descurci tu, se arătase nevasta nepăsătoare la 

viaţa lui. Cu banii ăştia pot să-mi cumpăr un al doilea 
rînd de straie, să nu umblu mereu îmbrăcată cu aceleaşi 
veşminte... 

- Am vîndut sabia pentru mîncare, nu pentru straie. Şi 
pentru cai, să încep negoţul. La ce ne sunt bune hainele? 

Suzana îl privise cu ură în acea clipă şi îi întorsese 
spatele. Dar pe el îl săgetase la inimă privirea ei rea. 
Plecase de cu zori să cumpere caii. Cumpărase trei pînă 
la urmă, după ce alesese cu multă grijă, din priviri. Se 
pricepea la cai, văzuse că cei trei cai păreau doar a fi răi 
mai mult din cauza neîngrijirii. Se duse acasă şi-şi spuse 
gîndul nevestei: 

- O să stau pe luncă o lună cu caii, pînă îi fac iarăşi 
frumoşi. Pe urmă îi duc la Cetate, să-i vînd mai bine. 

- Faci cum vrei. Mai vii pe aici? 

- O să încerc, dar mai rar. 

- Să dai de ştire cînd vii. Să-ţi pregătesc ceva cald de 
mîncare, îi zîmbise ea mieros. 

Stătuse o lună pe luncă. Caii se făcuseră mari şi 
frumoşi, mai mare dragul să-i priveşti. Nu erau aşa de 
buni ca Paltin, ştia asta, dar putea scoate bani buni pe ei. 
Pe acasă trecuse doar de vreo trei ori. Sultana se arătase 
veselă că îl vedea, se iubiră cu aceeaşi patimă, dar nu 
păruse a se întrista prea mult cînd el îşi luase rămas bun. 

- Cînd pleci la Cetate? îl întrebase. 

- în curînd... 

A dus caii la Cetatea de Scaun. Nu a făcut aşa de mulţi 
bani pe cît îşi făcuse el socoteala. Negustorii se tîrguiau 
cu pricepere. I-a luat bir stăpînirea, a plătit vamă şi la 
poduri... A cheltuit bani şi pe la hanuri - pentru el, dar 
şi pentru cai. Pe acolo toate locurile erau în stăpînirea 
cuiva, nu puteai intra cu ei la păscut de-a valma. După ce 
i-a dat Sultanei bani de mîncare pe cîteva luni şi un inel 
de aur cu piatră, a rămas cu bani de alţi trei cai. 

- Aşa nu facem avere, se arătase Suzana nemulţumită. 

- Acum o să cumpăr mînji, se hotărîse el. O să-mi ia 
un an să-i cresc, dar sunt mai ieftini şi îmi aduc cîştig 
înzecit. 

- Aşa să faci! Că-mi trebuie straie noi, mă ştiu toţi cu 

aceleaşi haine, de luni de zile. Mă fac de rîs... 

- Toţi? se mirase el, dar Suzana schimbase vorba. 

Aşa făcuse. Cumpără nouă mînji. Stătu tot anul cu ei 

pe luncă, îi duse iarna mai la sud, pe malul Marelui Rîu. 
Ii ţinuse în herghelia unuia din fraţi. Crescuseră mînjii, 
ca nişte balauri. Cînd veni anul, porni cu ei spre Cetatea 
de Scaun. Pe drum îl loviră lotrii, îi furară caii iar pe el 
îl lăsară să moară la margine de drum, împus de săbii. 
Avusese însă de trăit, dăduse peste el o ceată de eghipeni 
nomazi. Femeile lor se arătară doftorese pricepute, îl 
legară şi-l îngrijiră. îl luară cu ei, în peregrinările lor. 
După două luni, el începuse să se mişte de colo colo, ba 
chiar găsise destulă putere să sară să apere o fată de 
nişte oşteni dezertori, care voiseră să o necinstească 
jos, la rîu. Tatăl fetei îi dăduse la plecare un cal, drept 
mulţumire. Aşa putuse să ajungă înapoi, în oraş. 

Cînd îl văzuse Suzana, dăduse ţipăt de surprindere. 

- Te credeam mort! 

- Am fost ca şi mort. M-au atacat lotrii. Numai cu 
hangerul nu m-am putut apăra, deşi am tăiat vreo trei... 

- Ştiu, am auzit pe aici. I-au prins străjerii, pe căpetenia 
lor l-au crestat la nas şi l-au azvîrlit în temniţă. Dar caii 
erau duşi deja, numai pe Paltin l-am mai căpătat înapoi. 

- îl ai pe Paltin? se bucurase Kelemen. 

- Nu-I am. L-am vîndut. A trebuit să plătesc chiria pe 
casă. 

Kelemen privise trist în jur. Casa se mai umpluse cu 
mobile, unele scumpe şi frumoase. Suzana era îmbrăcată 
cu straie noi şi avea mai multe juvaieruri, nu numai salba 
şi inelul de i-l dăduse el. 

- De unde ai astea? întrebase el. 

- Mi-au dat bani din cei găsiţi la tîlhari, zisese ea, 
nepăsătoare. 

- Acum ce fac, fără bani? Am un cal, dar e de-al 
eghipenilor, nu iau bani mulţi pe el. 

- Uite ce m-am gîndit eu, zise Suzana. Am văzut la 
tîlhari o groază de bani. Sunt bani mulţi în asta. De ce nu 
ai fura şi tu cai? 

- Cum o să fur?! Asta-i păcat! 

- Păcat, păcat... Cu munca cinstită ai văzut că nu se 
poate. Şi apoi la voi, la uiguri, se mai întîmplă să furaţi 
cai. Este act de vitejie... 

- Asta a fost pe vremuri. Şi se fura numai de la duşman, 
pe timp de război... 

- Dar ăştia, ce-s? Nu-ţi sunt duşmani? Te fură în faţă, 
îţi dau preţuri de nimic pe caii tăi, îţi iau taxe, te jefuiesc, 
ba te şi omoară dacă pot! 

- Nu toţi. Sunt oameni şi oameni... De ce să-mi dau 
cinstea pe ruşine, devenind şi eu hoţ? 

- Hoţul neprins, negustor cinstit se numeşte. Eşti 
geambaş. Vinzi cai. Caii pot să fie de cumpărat, pot fi şi 
de furat. Cine, ce ştie? Parcă tu ştii de unde erau caii de-i 
cumpărai? Poate erau de furat, ce ştii tu? 

Se hîrîiseră aşa toată noaptea. Pînă cînd Suzana îi 
zisese, privindu-l în ochi: 

- Eu soţie de sărăntoc nu o să fiu! Dacă nu mă poţi ţine 
la rangul meu, în rîndul jupîniţelor, te las. 

- Credeam că mă iubeşti, că m-ai luat din dragoste... 

- Şi eu credeam asta despre tine, începuseră iarăşi 
să curgă lacrimi fierbinţi, pe obrajii frumoşi ai nevestei. 
Kelemen încă nu învăţase că Suzanei îi curg lacrimile 
după voinţă... 

- O să fac cum ţi-e dorinţa, îi promisese el, cu inima 
grea. 

Aşa făcuse chiar din ziua următoare, purtînd încă în 
carne amintirea nopţii de patimă dăruită de nevastă. Era 
frate cu caii, se putea apropia de ei noaptea, iar ei nu se 
împotriveau cînd le punea frîu în cap şi-i trăgea după el. 
Caii furaţi îi ascundea în pădure, după care îi ducea să-i 
vîndă prin alte locuri. Nu se mai dusese pe la Cetatea 
de Scaun, pe acolo se puneau prea multe întrebări şi 
cheltuia prea mult. Dar pînă la urmă îl prinseseră, unul 
din cai fusese recunoscut de stăpîn. Acesta era un boier 
cu mare putere în ţinut. îl aruncaseră în temniţă, stătuse 
acolo o jumătate de an, ars de dorul Suzanei şi de lipsa 
de libertate. 

N-o mai găsise pe Suzana. Vecinele spuneau că plecase 
de mult, de cînd auzise că-l prinseseră. Plecase cu multe 

lucruri, cu multe straie bogate. Se mirase Kelemen cu 
glas tare de asta şi aşa aflase că ea trăia cu negustori şi 
boieri mai trecuţi, doritori de femei iubăreţe. Erau multe 
neveste care o priviseră cu ură, dar nu se putură împotrivi, 
aşa erau obiceiurile: ca bărbatul să aibă ţiitoare, dacă 
aşa îi era pofta. Iar Suzana ştia scoate de la iubiţii ei 
bani şi daruri în straie scumpe şi giuvaiericale, şi mobilă 
rară. Plecase cu un negustor mai tînăr, îl convisese că 
de dragul lui se va aduna, iar el o crezuse, părăsindu-şi 
familia. 

Plînsese atunci Kelemen, prima şi ultima dată în viaţa 
lui. Băuse o săptămînă, zi şi noapte, să-şi uite durerea. 
Dacă ar fi fost Suzana acolo, ar fi ucis-o şi şi-ar fi tăiat şi 
el gîtul, cu jungherul... Dar după o săptămînă se liniştise, 
dragostea lui pentru soţie învinsese. Plecase după ea, 
spre Cetatea de Scaun. Pe drum mai furase nişte cai, să 
nu ajungă în faţa ei fără bani. Lăsase caii într-un ocol la 
un han şi-o căutase. O găsise, pînă la urmă. 

- Kelemen?! se mirase ea, recunoscîndu-l chiar şi 
aşa, slab ca un ogar, îmbrăcat în zdrenţe. Credeam c-ai 
murit... 

- Ai ştiut că sunt în temniţă, o acuzase el. 

- Am auzit că ai murit acolo... De aceea am şi plecat. 

- Ai plecat şi pentru altele... zisese el crunt. 

Suzanei începuseră să-i curgă din nou lacrimi, pe 

obrazul frumos vopsit. 

- îmi pare rău, Kelemen. Te rog să mă ierţi... 

- Te iert, pentru că te iubesc. Am venit să te iau înapoi. 
Vindem tot, vînd şi eu caii, şi ne întoarcem în sat. Om trăi 
acolo cinstiţi şi liniştiţi. 

- în sat?! Să fiu iarăşi ţărancă? Tu nu ştii ce vorbeşti! 

- Aici duci viaţă în păcat. Am auzit că trăieşti ca o 
desfrînată, pe bani şi lucruri scumpe. Ce bucurie îţi pot 
da ele, cînd dragoste nu este? 

- Tu nu ştii... Lasă-mă să mă gîndesc... 

O lăsase. Se trăsese Suzana într-un colţ, căzînd pe 
gînduri. Apăruse un boier îmbrăcat în caftan scump. 

- Cine este ăsta? o întrebase el pe Suzana. 

- Un hoţ de cai, răspunsese aceasta, zîmbind rău către 



Pc Tarîmul unui Joc 



267 



Kelemen. A venit să-mi vîndă cai de furat. 

Surpriza şi durerea fuseră atît de mari, încît Kelemen 
nu se împotrivise cînd boierul chemase străjerii să-l 
aresteze. Găsiră caii furaţi la han, îi tăiară vîrful nasului 
şi-l aruncară în temniţă, pentru un an. Ieşise de acolo 
slab şi bolnav... 

Suzana nu mai era în Cetate. O iubea în continuare cu 
acelaşi dor, poate cu puţină tristeţe, ca după pierderea 
unui bun prieten. Nu o căutase, dar aflase despre ea. îl 
lăsase fără bani pe boierul cel tînăr, după care îl părăsise. 
Acesta, de durere, îşi pusese ştreangul de gît, vuise 
Cetatea, pentru că era din familie de boieri mari. Ea se 
măritase cu un negustor bogat, mai bătrîior, şi plecase 
cu el - nu se ştia pe unde. 

Kelemen devenise cel mai vestit hoţ de cai. I se spunea 
Geambaşul, avea cei mai frumoşi cai. îl mai prinseseră 
o singură dată, vîndut de-un prieten, în ţara kivanilor. 
Acolo îl arseseră cu fierul roşu pe obraz, după obiceiul 
acestora. Drept răzbunare, el furase calul kneazului, 
spre uimirea întregii împărăţii, dar despre acel prieten 
al lui de-l vînduse refuza mereu să vorbească. Era acum 
bogat şi vestit, şi făcea totul cu nepăsare. Inima îi murise 
de mult, deşi acolo, adînc, sub straturi de piatră, pîlpîia 
încă focul dragostei lui curate, pentru o fată de albin 
frumoasă, cu ochii sprinţari şi rîs şăgalnic... 

* 

* * 

Aşa că privi fără interes cum cei doi oşteni dispăreau de lîngă 
el, fără alt sunet decît cel de lovitură înfundată. Doi bărbaţi, în 
care recunoscu doi dintre călătorii alături de care păşise spre 
casa negustorului, i se alăturară. Cu mişcări iuţi, tăiară frînghia 
care îi ţinea braţele strîns lipite de trup, după care îl eliberară 
şi pe Cîrn. 

- încotro o luaţi? întrebă cel căruia i se zicea ba Ifichim, ba 
Pictorul. Sunteţi liberi acum. 

Kelemen dădu din umeri. îi era indiferent. Probabil a doua zi 
avea să părăsească Cetatea, să caute alţi cai. Calul lui Deliman, 

Vifor, i-ar fi adus destui bani să stea liniştit un an. Nu dorea 
bani mulţi, voia viaţă liniştită... 

- Cred că părăsesc Cetatea, zise cu voce tare. La ziuă... 

- Nici eu nu pot rămîne în Cetate, se uită Cîrnul acuzator 
către geambaş. Căpitanul are dovada că mă cumperi. Mă saltă 
în ţeapă dacă pun mîna pe mine. Nici voi nu mai puteţi rămîne, 
se întoarse el spre Ifichim. Tovarăşii mei umblă să vă taie, după 
întîmplarea de aseară... Iar dacă se află că ne-aţi dat drumul, 
toată Căpitănia va fi după voi! 

- De und aflăm? se miră Hitaiori. 

- Oricum, şi noi avem în plan să părăsim Cetatea, zise 
Ifichim. 

- Numai să puteţi.. Oştenii vor sta cu ochii în patru, mai ales 
cînd or afla că cineva ne-a tăiat legăturile. 

- Vin cu voi, se hotărî deodată Kelemen. Tot nu am altceva 
mai bun de făcut... 

- Eu mă duc să-l caut pe tata, zise Cîrnul. Printre hoţii din 
Tagmă, nu dau oştenii de mine... 

- Spunem la prieten la tine stăm cuminte, zise Hitaiori 
amabil. Nu căutăm la noi. Arătăm la ei cum bătem la Gî-Pang, 
nu plăcum... 

Cîrnul nu răspunse, dădu numai din cap - semn că a înţeles 
mesajul. Dispăru în noapte. 

- Hai să mergem, îi zise Ifichim uigurului. Ceilalţi ne aşteaptă 
la ruine, la fosta moară. Ştii unde vine asta? 

- Ştiu. Urmaţi-mă. 

Cei trei porniră cu paşi grăbiţi, spre nord, pe străduţele 
întunecoase. Se apropia dimineaţa şi fuioare de ceaţă se 
ridicau deasupra rîului. Pentru prima dată, de foarte mulţi ani, 
geambaşul nu mai era singur. Nu-i părea nici bine, nici rău. 
Doar undeva, în străfundurile fiinţei lui, flacăra unei iubiri uitate 
pîlpîia încă... 



18 



(în care o minune se arată 

călare) 



L ocul părea să fi fost părăsit de veacuri. Zidurile erau mîncate 
pe jumătate - iar la o privire mai atentă se vedea că mare 
parte din pietre şi cărămizi fuseseră smulse de către vecinii 
gospodari, pentru a fi folosite la reparaţiile propriilor lor case. 
E drept, din cauza întunericului şi a ceţei, cei şase călători nu 
puteau vedea mare lucru. Acoperişul dispăruse de mult, în 
totalitate, ca şi alte părţi din lemn. Cum spusese Zulfina, aici 
fusese pe vremuri o moară, roata uriaşă rămăsese întreagă ca 
prin minune, scufundată pe jumătate în apa canalului ce trecea 
pe o latură a ruinii. 

Călătorii noştri găsiră în mijlocul ruinelor o zonă netedă, fără 
pietre şi bălării, si lipsită de gunoaie care ajung, de obicei, în 
astfel de locuri. Mormanele de cenuşă arătau că locul era vizitat 
şi în alte nopţi, iar asta nu de puţine ori; dar în noaptea aceea, 
era pustiu, ruinele lugubre puteau intra deplin în stăpînirea 
prietenilor noştri. în timp ce cinci dintre eroii noştri încercau 
să îşi găsească locuri cît mai comode pe pămîntul rece, Yulgur 
dispăruse printre ruine - se întoarse după o vreme cu un braţ 
de lemne - mai ales scînduri înnegrite de vreme şi intemperii. 

- Vai, dragule, ce frumos din partea ta! 0 să avem şi un 
foculeţ. Cine aprinde lemnele? Nu tu, iubitule... 

Focul îl aprinse bardul, scoţînd un amnar de sub pelerină. 
Cînd focul începu să dea nu numai fum, ci şi căldură, cei şase se 
traseră cît mai aproape de foc şi încercară să adoarmă. Prima 
care reuşi fu Zulfina, adunată colac sub pelerina ei în culori 
ţipătoare. O urmă destul de repede Zildir, al cărui caftan azuriu 
părea a fi destul de călduros. Trogloditul închise şi el ochii; 
poate dormea, poate se ruga... Răcoarea nopţii nu părea să-l 
afecteze. 

Cel mai rău era pentru Erou. îmbrăcat în tricoul din bumbac 
cu mîneci scurte - acum puţind a transpiraţie („Dacă nu-mi spăl 
tricoul, se iau cîinii după mine în curînd..." gîndi el, clănţănind 
din dinţi de frig. „Cum or fi rezistînd să stea în preajma mea, 
mai ales doftoroaia? Ea miroase tot timpul a ierburi fine... mi- 
or tăia hainele şi le vor arunca, ca şi cizmele vraciului."), nu îşi 
putea stăpîni tremurul de frig, care îi străbătea trupul obosit. 

Nici Felimon nu se simţea mai bine. El trăise mai toată viaţa 
în căldura Palatului şi a bucătăriei uriaşe. Hainele subţiri de 
pe el, din in albit - acum ajunse aproape negre de murdărie 
- nu ţineau deloc cald, ba dimpotrivă. Şorţul, scorţos de atîta 
jeg, nu ajuta nici el la nimic. Degeaba îl dăduse brutarul jos 
şi încercase să se încovrige sub el... Clănţănitul dinţilor lui îl 
putea concura pe cel venind dinspre Erou. Amintindu-şi căldura 
de pe lîngă cuptoarele şi plitele uriaşe, simţea cum îl cuprinde 
tristeţea. Scoase păpuşica din buzunar şi o strînse la piept. Se 
simţi, parcă, mai bine. 

- Dacă vreţi, vă pot da pelerina, se oferi bardul. Acesta avea 
o pelerină mare, din material gros şi cenuşiu, care văzuse multe 
la viaţa ei. 

- Şi tu? întrebă Felimon. 

- Mie mi-e bine aşa, zise bardul liniştit. Am dormit în situaţii 
mai vitrege, iar la noi, în nord, este mult mai rece decît pe 
meleagurile astea, chiar şi vara. Dar am numai o pelerină, doar 
că nu ştiu cum s-o împărţiţi... 

- Eroule, putem dormi împreună, dacă vrei. Dacă nu ţi-e 
scîrbă de hainele mele murdare, nici eu nu o să bag în seamă 
mirosul tău de năduşeală... Obrajii roşii de ruşine pentru 
afirmaţia scăpată fără voie nu fură văzuţi în întunericul nopţii. 

- Vreau, răspunse Eroul, căruia îi cădeau pleoapele de 
oboseală. Ar fi dormit şi într-un grajd, şi într-un tomberon de 
gunoi, numai să nu-i mai fie atît de frig... Aşa că se lungiră 
unul lîngă altul şi se luară în braţe, încercînd să adăpostească 
ambele burdihanuri sub o singură pelerină, nu din cale afară de 
mare. într-un fel, reuşiră. Cu păpuşica între ei, simţiră în curînd 
că îi fură somnul. Eroul mai apucă să se mire cum de păpuşa 
putea degaja atîta căldură, dar sforăitul bucătarului nu-l mai 
auzi... 

Bardul rămase singur, treaz, lîngă foc, scormonind jarul cu 
o nuia ruptă de sub un zid ruinat. Nu-i era somn, dormise mai 
toată ziua. Se bucura că îşi găsise prieteni. Nu era prea vorbăreţ, 
iar cu lipsurile lui, niciodată nu reuşise să îşi găsească tovarăşi. 
Nu avea nici bani... Iar cînd începea să cînte, îl părăseau de 
îndată şi cei care îl toleraseră în preajma lor. Noii lui tovarăşi îl 
lăsaseră să cînte şi îl luaseră cu ei, în ciuda faptului că arătaseră 
că nu se bucurau de performanţa lui. Oh! Poate avea să-l ajute 
Marele Zeu să-şi găsească cîntecul... 

Auzi deodată un zgomot, printre ruine. Parcă era... un 
mieunat. „Vreo pisică fără stăpîni", se gîndi el, cu milă. „Heeei, 
grea viaţă au unii. Şi oamenii, şi animalele. De ce o fi făcut 
Marele Zeu fiinţe pe pămînt, să le pedepsească pe urmă cu 
durere? Se zice că în viaţa de apoi vom avea cu atît mai mult 
parte de dureri şi osîndă, atît pentru greşelile înaintaşilor cît şi 
pentru ale noastre proprii. De ce i-o fi plăcînd Zeului să ne vadă 
chinuindu-ne mereu? O să-l întrebe pe Yulgur, pe călugăr. Pare 
atît de înţelept, deşi se vede că-i străin de firea omenească... 
Poate de aceea. O fi de departe, o fi văzut multe în drumurile 
lui." Dacă se gîndea bine, nici nu-i văzuse faţa încă, ascunsă 
aşa, mereu, sub umbra groasă a glugii. Eh, cine ştie de ce?!... 
O fi avînd faţa urîţită de foc, sau de lepră. Poate şi pe el îl 
chinuie Zeul, în răutatea lui... „Dacă ar şti oamenii ce gînduri 
eretice mă chinuie în noapte, m-ar alunga sau m-ar da pe mîna 
călugărilor. Am auzit că prin Apus sunt astfel de călugări, care 
ard oamenii pe rug pentru că se îndoiesc de Marele Zeu. Cică 
li se spune păcătoşi... Sau călugărilor li se spune aşa? Trebuie 
să-l întrebpe Yulgur!" 

Simţi lîngă el ceva cald şi viu, şi era cît pe ce să sară, 
speriat. Auzi însă tors de pisică şi întinse mîna în întuneric, 

adunînd animalul la piept. O mîngîie pe spinare arcuită şi pe 
coada ridicată băţ. Pisica se împinse în el, torcînd şi mai abitir, 
ridicînd spinarea, să simtă mai bine apăsarea palmei lui. 

- Oh, sărăcuţa de tine, îi şopti tînărul, strîngînd-o în braţe. 
Pisica stătu liniştită, lăsîndu-l s-o mîngîie, blînd. Era slabă, 
bardul îi simţea coastele ieşindu-i prin blană. La lumina focului 
părea cenuşie, cu două pete deschise la culoare - una sub 
bărbie, cealaltă la una din lăbuţele din faţă. 

- Ţi-e foame? o întrebă cu milă. Pisica sforăi şi mai tare, 
lingîndu-i degetele. Boian se căută prin buzunare şi adună o 
mînă de firimituri de pîine. Le înmuie cu puţină apă din plosca 
atîrnată de centură şi întinse palma sub botul pisicii. Aceasta 
o mirosi, apoi începu să lingă firimiturile, continuîndu-şi torsul 
fericit. Avea o limbă aspră, care îl umplea de fiori. 

- Mîine îţi dau mai mult, îi promise Boian în şoaptă. Acum nu 
mai am nimic. Pisica păru să-l înţeleagă şi i se strînse liniştită 
la piept. Bardul simţi că îl fură somnul, dar pisica tresări şi 
se ridică, cu urechile ciulite, privind atentă în întuneric. Venea 
cineva. Tînărulul privi în direcţia spre care îşi întorsese capul 
pisica şi zări trei umbre, apropriindu-se. După sabia încovoiată 
de la brîu, îl recunoscu pe prinţul cel străin. Şi părul prins în 
coc, ca femeile. Mare Zeu, ce obiceiuri au unii! Dacă nu l-ar 
fi văzut ţinînd zece duşmani la distanţă, cu mîinile goale, sau 
tăind dintr-o singură mişcare cizmele vraciului... Aoleo, ce 
urît îi puţiseră acestuia picioarele... Şi totuşi prietenii lui nu-l 
alungaseră, ci săriseră să-l ajute... Ce bine este să ai prieteni! 

Cu gîndul acesta, adormi. Pisica îi privi pe cei trei apropiindu- 
se, dar înţelegînd parcă din liniştea bardului că aceştia erau 
prieteni, adormi şi ea în braţele acestuia, încălzindu-l. 

- Aicea e, zise Kelemen, arătînd focul în jurul căruia dormeau 
şase trupuri. 

- Să ne găsim şi noi loc lîngă ei, să ne culcăm. Nu mai e mult 
pînă în zori, poate apucăm cîteva ore de somn, zise pictorul. 

Hitaiori nu zise nimic, ci găsi o piatră, o puse jos drept pernă 
şi adormi întins ca o scîndură. 

- Cum o fi putînd dormi aşa? se miră Ifichim, adunîndu-şi 
pelerina în jurul trupului şi încercînd să găsească, fără prea 
mult succes, un loc mai moale. 

- Lipsa de griji şi de gînduri, zise mohorît Kelemen. Am auzit 

şi eu de prinţul cel prost, de la Soare Răsare. 

- Nu e chiar aşa de prost, îşi apără pictorul noul prieten. Mai 
mult needucat, aş zice. E un om bun... 

- Nu vorbeam cu răutate, zise geambaşul căutînd şi el un 
loc. Ce-are a face bunătatea cu prostia? Ce n-aş da să am şi 
eu capul gol de orice gînd!?... Fără speranţe... Fără amintiri... 
Tăcu şi păru să se scufunde în somn, ca într-o apă adîncă. 
Ifichim oftă şi închise şi el ochii. Adormi în scurt timp. 

Pentru o vreme fu linişte. Poate o oră, poate două... Doar 
sforăitul lui Felimon se lua la întrecere cu cel al vraciului. 
Deodată, pisica se mişcă în braţele bardului. Văzînd că nu se 
trezeşte, îl linse cu limba aspră pe faţă. Acesta tresări şi privi, 
adormit, în jur. 

Dintre ruine apăruse o umbră, care se apropia, cu paşi 
şovăitori, de focul ce abia mai pîlpîia. Bardul vru să strige, să 
dea alarma, dar văzu că pisica stătea liniştită, aşa că aşteptă să 
vadă ce avea să se întîmple. Cînd umbra ajunse lîngă foc, văzu 
că era o fată învelită într-o pelerină. Gluga acesteia era trasă pe 
spate, aşa că putu să-i vadă faţa. „Ce frumoasă e!" îşi spuse, 
cu admiraţie, în gînd. Părul blond era adunat în cosiţă groasă şi 
avea haine ce păreau frumoase şi scumpe. La gît avea salbă de 
aur, pe degete sclipeau inele, iar în urechi cercei cu diamante, 
care străluceau în lumina roşiatică a focului, la fiecare mişcare. 
Pe frunte avea un lănţişor, de care atîrna un diamant mai mare. 
„E o prinţesă!" îşi şopti din nou bardul, dar văzînd că pisica i 
se cuibăreşte înapoi la sîn, liniştită, îşi zise, lămurit: „Este un 
vis..." 

închise ochii, încercînd să păstreze imaginea zărită cît mai 
mult timp sub pleoape. „Mare Zeu, ce frumoasă e! Ce păcat că 
e prinţesă... Dacă era o fată de la noi din sat, o întrebam cum 
o cheamă..." Se simţi singur. Nu găsise niciodată destul curaj 
să se adreseze vreunei fete, cu atît mai mult unei necunoscute. 
Auzi, s-o întrebe cum o chemă! Măcar de nu s-ar trezi, să nu 
piardă visul... Oare pisica chiar îl trezise? Dădu cu mîna pe faţă, 
să vadă dacă e umedă. Nu era... Deci, visase numai că-l trezise 
pisica... Se răsuci şi privi din nou spre foc. Desigur, fata nu mai 
era acolo. Precis visase... 

- Dormi? îl întrebă un glas şoptit. 

- Nu... Adică, da... Tocmai visam. Nu mă trezi! spuse bardul. 

strîngînd din pleoape. 

- îmi căutam pisica, şopti din nou vocea. De fapt, nu-i a 
mea, dar mi-e frică singură... Pot să stau lîngă tine? 

- Hmmm... 

Bardul sări, deodată, răcnind. Simţise o mînă pe umăr şi 
un trup cald, trăgîndu-se lîngă el. Ceilalţi săriră buimaci de la 
locurile lor, mai puţin Hitaiori - care nu păru deloc adormit. Şi 
Kelemen, care nu se trezise de fel... 

- Ce-i, de ce ţipi? întrebă Zulfina. 

- M-am... speriat, mărturisi Boian. Am crezut că visez, apoi 
a pus mîna pe mine... Mi s-a părut că visul a prins viaţă... 

- Hihihi, rîse ascuţit vrăjitoarea. Vise care prind viaţă... 
Astea-s coşmaruri, dragule. Ea nu pare a fi un coşmar. Cine 
eşti? 

- Nu se cade să-mi vorbiţi aşa, răspunse fata, înţepată. Vă 
rog să-mi vorbiţi frumos, aşa cum mi se cuvine. 

- Aoleo, zise Zulfina lămurită. Fără a visa, aş zice că am dat 
peste Elina, Prinţesa cea năzuroasă... 

- De ce mă porecleşti? Cine îţi dă dreptul? O să te spun lui 
tata! 

- E chiar Elina, se miră Felimon, ştergîndu-se cu mîneca 
murdară la ochi, încercînd să-şi alunge somnul. Păi să ne spui, 
că te ducem chiar acum acasă! 

- Să nu mă duceţi, lăsă fata nasul în jos. Vă rog să nu mă 
duceţi! Nu vreau să mă întorc acasă. Acolo totul este aşa de 
plictisitor, că-mi vine să mă arunc pe geam! 

- Mai sunt şi alte rele-n lume, drăguţă, o linişti Zulfina. O să 
vrei să fii plictisită şi nu o să ai cînd... 

- Nici nu o să ajute prea mult să te plîngi lui tata, zise şi 
Zildir, morocănos de trezirea neaşteptată. Odată că acesta te-ar 
duce de urechi acasă, al doilea că nu toţi se tem de negustorul 
cel gras... Unde mai pui că o groază de lume nici nu a auzit de 
Deliman? 

- Lăsaţi fata în pace, se ridică bardul în picioare, punîndu-se 
între fată şi cei din jurul focului. După care îşi duse mîna la gît, 
uimit. Nu bănuia că are atîta curaj... 

- Lăsam, nu supăram frumoz fetiţ, îl susţinu Yulgur, fără a 
se ridica însă de lîngă foc. 

- Ce-ţi veni să fugi? o întrebă bucătarul. Ce o să zică mirele? 

- Mirele e un prost, izbucni fata în lacrimi adevărate. Credeam 
că mă iubeşteeeee.... 

- Păi, probabil te iubeşte, dacă a vrut să se însoare cu tine. 
Trebuia să aveţi nunta azi... adică, ieri. îţi aminteşti? 

- Sigur că îmi amintesc! găsi putere să se răzvrătească. 
Elina. Dar era aşa de plictisitor... Părinţii au vorbit, ei au aranjat 
nunta. Noi parcă eram nişte oi, nu ne întreba nimeni nimic... 

- Te puteai împotrivi, zise Zulfina. Din cîte vă ştiu eu, l-ai fi 
convins pe Deliman să nu mai facă nunta... 

- Orice era mai bun decît să zac încuiată în casa lui tata! 
Chiar si blegul de Beldivoi. Mi-am zis că l-oi duce pe calea cea 
bună... 

- Poate l-ai fi dus... dacă ai fi ştiut care e calea cea bună, 
zise şi Eroul. „Doamne, încă una! Şi asta ni se va alătura, pot 
să pariez!" 

- I-am cerut un singur lucru, în secret: să mă fure! Cînd a 
auzit, s-a albit, a trebuit să-i dau cu apă rece pe faţă... Atunci 
i-am spus că fug eu din casă, el numai să mă aştepte aici, 
printre ruine. N-aahhaa veniihihit! se jelui Prinţesa. 

- Hai, lasă, nu fi supărată, încercă să o liniştească bardul, 
luînd-o de după umeri. 

- Ia mîna de pe mine! Cine te trezeşti?! se zborşi fata la 
flăcău. Nu vezi cum eşti îmbrăcat? Bardul se îndepărtă, trist. 
Pisica se înţepeni în faţa fetei şi începu s-o scuipe, furioasă. 

- Mda... Şi acum, ce faci? o întrebă Felimon. Prin faptul că 
îl cunoştea mai bine pe Deliman, ba chiar o întîlnise de cîteva 
ori pe fată, simţea că e de datoria lui să nu tacă. Ar fi renunţat 
bucuros la această corvoadă... 

- Nu ştiu, dar acasă nu mă întorc. Vin cu voi? 

- Cu noi? Nici vorbă! De fapt, tatăl tău ne-a trimis să te 
căutăm... Te ducem acasă, hotărî bucătarul. 

- Poate Deliman ne dă un loc de dormit, că are casă mare, 
îl susţinu Zildir. Şi ceva de mîncare, cînd ne-om trezi... Fata 
izbucni în plîns amarnic, de copil. 

- Nu supăram la fetiţ, se ridică Yulgurîn picioare, venind lîngă 
Elina şi luînd-o de umeri. Pe el fata nu-l respinse, ci se adună 
la pieptul lui masiv, băgîndu-şi nasul în şiacul rasei călugăreşti. 

- Ţie ţi-e uşor să vorbeşti, zise Felimon. Tu eşti străin de 
aceste locuri, nu eşti prie... mă rog, cunoscut cu Deliman. Eu 

ce-o să-i spun cînd o să dau ochii cu el, şi m-o întreba de fetiţă? 

- Dar nu-s fetihihiţă... zise Elina înfundat, cu nasul băgat în 
şiacul lui Yulgur. 

- Chiar aşa, zise Ifichim. Nu mai e copil, face ce vrea. 

- Oricum face ce vrea, zise veninos vraciul. De ce să facă ce 
vrea cu noi? Aici fiecare este egal... hrm... 

- Ce-i iubitule? Ce te uiţi aşa la mine? Şi eu sunt egală cu 
voi, mai ales cu tine. Că te ţin de mînă, este de la sine înţeles, 
altminteri, fără mine, ai da numai în gropi! 

Zildir nu o contrazise, ştiind că nu avea sorţi de izbîndă. 

- Şi totuşi, ce facem cu Elina? întrebă Eroul. 

- Se pare că trebuie să o luăm, zise Zulfina, nici ea foarte 
încîntată de perspectivă. Ea e Prinţesa. 

- Glumeşti, nu-i aşa? întrebă Felimon. Spune că glumeşti! 
Nu glumeşte, zise deznădăjduit către ceilalţi. 

- Eşti sigură că ai citit bine cărţile alea ale tale? o întrebă şi 
Ifichim. E sigură... îşi răspunse singur, după ce o privi cîteva 
clipe. 

- Felimon, Ifichim, inim la voi bun eram, de ce oropseam la 
fetiţ, zise călugărul. 

- Nu-s fetiţă, scînci Elina de la pieptul acestuia. 

- E drum greu, Yulgur, răspunse borţosul Dacă nu aţi trage 
de mine, nici eu n-aş veni. De ce să-i punem viaţa în primejdie? 
E aşa de frumoasă şi neajutorată... 

- O apăr eu, sări bătăios bardul. îmi dau viaţa pentru ea. 
Hai, nene Felimoane, las-o să vină cu noi! 

- Hitaiori apărăm! zise scurt gipanghezul. 

- Toţi o apărăm, Felimoane, nu-ţi face griji, zise şi pictorul. 

- îmi fac... Pînă acum, eu eram neajutoratul. Trebuia să-mi 
purtaţi de grijă numai mie, să mă ţineţi de mînă la fiecare pas, 
la fiecare gest. Dar eu, cel puţin, făceam ce-mi ziceaţi să fac. 
Cu ea ce facem? Ea e năzuroasă, i-a mers buhul în întreaga 
Cetate, de aceea îi şi zice lumea Prinţesă. Toate le face numai 
după capul ei gol... 

La asta nu avură ce zice. 

- Ce e rău să mi se îndeplinească dorinţele? întrebă Elina, 
nevinovată, de la pieptul lui Yulgur. Voi o să-mi fiţi curtenii, o 
să-mi îndepliniţi poruncile... 

- Ei, prinţesă, mai bine tăceai, o certă Ifichim. Nu am fost 

sluga nimănui, nici lipsă de stăpîni nu am dus vreodată. Dacă 
tu crezi că ceea ce facem este doar un joc, îţi pierzi timpul de 
pomană. Eu cu ea nu merg! zise el hotărît celorlalţi. 

- Eu o să fiu curteanul ei, se jură bardul. Şi o să-i fac balade, 
o să i le cînt! 

- Chiar, zise Zildir lovit de o idee, de ce nu l-am lăsa pe 
Boian să-i zică o cîntare? 

- Iubitule, ţi-am zis că ai nevoie de mine, să te ţin de mînă, 
numai idioţenii ies din tărtăcuţa aia a ta. Lasă, bardule, nu te 
pregăti să cînţi. Te-am auzit în noaptea asta o dată, e deja prea 
mult! 

- Să o ducă pe prinţesă undeva, dincolo de ruine... dincolo 
de pod, adică... Sau plecăm noi, îl susţinu Ifichim pe vraci. 
Dacă mai aşteaptă puţin, ne ducem dincolo de ziduri... Boian 
poate să-i cînte din toţi rărunchii... 

- Erou ce ziceam? întrebă trogloditul. 

- Eu ce pot să zic? Dacă vrea să vină cu noi, nu o pot opri. 
Dacă nu vrea, nu o pot chema... Dar slugă la ea nu mă bag! 

- Drăguţă, veni Zulfina alături de Elina şi se aşeză pe pămînt, 
cu picioarele încrucişate sub fustele-i înflorate. Se pare că tu nu 
ştii despre ce este vorba, aşa că, lasă-mă să-ţi explic. în primul 
rînd, gîndeşte-te că aşa vom dormi de acum încolo, de cele mai 
multe ori. Fără adăpost deasupra capului, în ploaie şi în frigul 
nopţii, cu un foc între noi - dacă avem noroc. Mîncare se va ivi 
tot dacă avem noroc. Dacă nu, postim întru Marele Zeu, poate 
ne mai iartă din păcate. Femei, care să ne spele rufele, nu vom 
avea, o să mirosim în curînd ca ăştia de colo - dădu ea din cap 
în direcţia celor patru care erau pe drum de mai multe zile. O să 
mergem mai mult pe jos, dacă Kelemen - care văd că doarme 
buştean - nu va fura nişte cai pentru noi. Pentru care s-ar putea 
să ajungem şi prin închisori, cu nasul ciuntit... Cînd vom da 
peste vreun han prăpădit, în care să bem o poşircă mizerabilă 
numită pompos vin, să mîncăm ceva în care nu colcăie încă 
viermii, şi să dormim pe saltele putrezite pline de lighioane, 
care să ne sugă sîngele, va fi sărbătoare. Bani nu avem, nici 
nădejde să punem mîna pe ei prea curînd. Ne vor sta împotrivă 
tîlhari, străjeri, ucigaşi, hoţi, alimani, kapcîni, cine mai ştie cine, 
şi tot felul de lighioane, printre care scorpionii şi şerpii veninoşi 
nu sunt cele mai periculoase. Şi plecăm la luptă cu Duşmanul, 

dacă ai auzit de el, care e gata să trimită împotriva noastră 
toata liota lui de slugi ticăloase... Hm... dacă mă gîndesc bine, 
la ce naiba plec eu însumi!? Iubiţilor, cred că o să vă spun drum 
bun şi cale sprîncenată, şi mă întorc la baraca mea! Se ridică în 
picioare, hotărîtă să împlinească cele spuse. 

- Glumeşte, nu-i aşa? îl imită Elina pe bucătar, adresîndu-se 
însă călugărului. 

- Nu glumeam. Poate nu spuneam tot, dar aşa eram... 

- Atunci, tu de ce mergi? 

- Eram nevoie la mine. Zîn rugam la Yulgur ajutam. Ajutam! 

- Dar poţi muri! ridică Elina capul. Lacrimile i se opriseră, 
dar faţa îi era încă umedă. 

- Muream... încuviinţă liniştit trogloditul, cu glasul lui adînc 
şi straniu. Oricum muream, dar vream muream frumoz. Vierme 
muream, vultur muream... Yulgur, nu vierme vream muream! 

- Dar eu nu vreau să mor! 

- Nu vream, tot muream, frumos fetiţ, zise trist Yulgur. Nu 
muream tinăr şi frumoz, muream batrin şi urît. Trăiam o mie de 
vieţi prin fapte şi copil! 

- Nu-i băga prostii în cap, zise Zildir. Domniţă, e uşor să nu 
mori. Te întorci frumos la tăticu' şi îţi vezi de viaţa ta. 

- Tu de ce mergi? îl întrebă fata pe bard, fără a răspunde 
vraciului. 

- Eu caut un cîntec... 

- Dar poţi muri pentru un cîntec! 

- Ce poate fi mai frumos decît să mori pentru un cîntec? 

- Şi tu? se întoarse ea spre prinţ. 

- Nu ştium. Eu prost estem, Hitaiori Prostăvan numim. La 
înţelepciun căutat. 

- Vrei să mori pentru înţelepciune? La ce îţi va folosi ea, 
dacă vei fi mort? 

- Nu ştium cum murit. Viteaz murim la onor. Onor la Hitaiori 
estem ajutat la Erou. Juram păzit la Felimon şi Elin! 

- Mulţumesc, murmură Elina. Sunteţi nişte oameni cum nu 
am mai întîlnit pînă acum. Toţi vorbesc numai despre marfă şi 
bani, cum să-i înşele pe alţii pentru un mic profit, cum să înşele 
statul să nu plătească taxe... Cei bogaţi îi privesc ca pe gunoi 
pe cei săraci, săracii se tîrăsc pe brînci şi ling tălpile bogaţilor, 
dar le-ar tăia gîtul dacă ar putea... Nimeni nu vrea să moară. 

Nici eu nu vreau să mor! 

- Viaţa este frumoasă să fie trăită, Prinţesă, zise Ifichim. 
Nimeni nu doreşte să moară, mai ales cînd mai are ceva de 
spus. Du-te acasă, în lumea ta. Acolo vei fi fericită. 

- Nu sunt fericită acolo! Nu vreau să trăiesc acolo, aia nu e 
viaţă. E moarte înainte de vreme. Totul e mort acolo! 

- Oamenii trăiesc aşa de sute, de mii de ani. Nu îl judeca 
pe tatăl tău, aşa au trăit toţi înaintea lui, aşa vor trăi toţi după 
el... E lumea ta. Cu noi vei fi flămîndă, obosită, îţi va fi frig şi 
foame... Vei face parte din gunoiul lumii, atît de dispreţuit de ai 
tăi. Vei muri, poate... Asta vrei? 

- Dacă altfel nu se poate, mai bine aşa! Mama s-a stins încă 
tînără fiind, nu am înţeles mult timp de ce... Ca o lumînare ce 
arde fără folos într-o cameră părăsită.. Hai, Yulgur, mă iei cu 
tine? 

- Vream mergeam Yulgur? Nu cunoşteam Yulgur! Cu o 
mişcare bruscă, trogloditul dădu pe spate gluga, lăsînd lumina 
lunii să-i cadă pe trăsăturile feţei. 

Cu un ţipăt de groază. Elina se dădu cîţiva paşi în spate, 
după care se împiedică de ceva şi căzu pe spate. Chiar şi acolo, 
cu faţa în sus pe pămînt, încercă să se îndepărteze de călugăr, 
tîrîndu-se pe coate şi pe călcîie. Chiar şi Bardul sări înapoi cu 
un icnet de teamă. Zildir izbucni în rîs, dar ceilalţi rămaseră 
tăcuţi. Elina se opri, privind îngrozită spre Yulgur de la şase, 
şapte paşi. 

- Ce eşti tu? întrebă ea cu glas sugrumat. 

- Troglodit eram, răspunse trist Yulgur. Nu rău eram. Nu 
urît eram. Frumoz femeie troglodit iubeam Yulgur... Dar Yulgur 
om nu eram. Yulgur vedeam urit om, dar Cale făceam Yulgur 
priveam frumoz inim la om, nu faţă ăla urit. Prieteni frumoz 
eram! încheie el cu o mişcare largă, cuprinzîndu-i pe toţi. 

Felimon îşi drese glasul, pe urmă vorbi: 

- După cum vezi, Prinţesă, locul tău nu este printre noi. O 
să te ducem acasă, Deliman o să te ierte. îl ştiu eu. Nu ai de 
ce să te temi. 

- Nu mă cunoşti bine, nene Felimon. Nu mă întorc acasă, vin 
cu voi! Dacă Zulfina vine, eu de ce n-aş veni? 

- Zulfina se gîndeşte să nu mai vină, zise vrăjitoarea 
gînditoare. Nu cred că avem de ales. Cărţile mele îi arată pe toţi 

Căutătorii. Pînă acum nu s-au înşelat cu nimic. Dar în cărţi nu 
s-a arătat cum suntem cu adevărat. E un Vraci, dar iubitul nu 
ştie să facă nici o vrajă. Un Brutar, dar Felimon nu ştie să coacă. 
Un Bard, dar al nostru nu ştie să cînte. Un Animal, dar Yulgur 
refuză orice violenţă. Un Erou, dar al nostru nu se poate apăra 
pe sine însuşi. Un Prinţ, dar al nostru e prost de-mpunge... O 
Ghicitoare, dar să fiu al nevoilor dacă ştiu ce va fi mîine, mai 
puţin ce va fi la Întîlnirea Finală. Ce mai avem aici? Un Pictor, 
care îşi caută încă inspiraţia. El cel puţin ştie să picteze! Un 
Geambaş păgubos, dacă nu-l ajutam rămînea şi fără ureche. 
Ah, te-au trezit ţipetele Prinţesei... Mda, Prinţesa, care nu-i 
prinţesă, ba mai este şi năzuroasă, mofturoasă, îngîmfată, 
neştiutoare... pe deasupra. Căpitanul, care ne este mai degrabă 
duşman, ca şi Cîrnul de altfel. Bufonul nu vine fără Căpitan, 
Pisica... Se pare că Pisica a apărut, naiba ştie la ce e bună şi ea. 
Chiar, spuneţi-mi şi mie dacă nu sunt nebună numai gîndindu- 
mă să vin cu voi?! 

Ceilalţi se uitară la ea cu ochi de cîine bătut, chiar şi Kelemen, 
care căsca încă, adormit. Răspunse Zildir: 

- Ai dreptate, Zulfina. Nu trebuie să vii cu noi. Se pare că 
cine trebuie să ni se alăture, ni se va alătura... Nu se ştie, poate 
rolul tău a fost doar să ne vezi porniţi. De ce ţi-ai pune viaţa 
în pericol? Aşteaptă-ne, poate cu ajutorul Marelui Zeu ne-om 
întoarce sănătoşi... 

- Oh, iubitule, asta-i prima ta declaraţie de dragoste! Ce 
drăguţ... 

- Eu? sări Zildir. Declaraţie!? se înecă vraciul. 

- Voi cel puţin ştiţi de ce mergeţi, continuă vrăjitoarea, cu 
un glas mai linştit. Să căutaţi un cîntec, sau o temă, sau ceva 
înţelepciune, sau putere de a folosi vrăjile. Poate, să vă ţineţi 
o promisiune... Tu de ce mergi, Felimoane? Aha, ca să devii 
brutar. Aţi văzut? Tu, Geambaşule? 

- Nu ştiu. Să-mi ucid durerea... bolborosi acesta. 

- Vedeţi? Pînă şi el are un motiv. Dar eu? Eu nu am absolut 
nici un motiv. Din curiozitate, poate. 

- Aveam grij Zildir, poate, zise Yulgur. 

- Da... Poate... Tu, Eroule? 

- Cred că am mai spus. Dacă nu duc pînă la capăt căutarea, 
nu mă pot întoarce acasă. Dacă nu o duc bine pînă la capăt - 

sublinie cuvîntul „bine" - nu am unde mă întoarce... 

- Ai la ce te întoarce? 

- Am, răspunse Eroul şovăitor. Cum zicea Ifichim: viaţa e 
frumoasă să fie trăită. Mă aşteaptă, poate, o mîngîiere, sau o 
îmbrăţişare. O picătură de ploaie pe o frunză, sau un ţîrîit de 
greier... 

- Ai văzut, Prinţeso? Tu de ce ai veni? Ce nevoie ar fi de tine? 
Din plictis? Haida-de! 

- Ştiu, ai dreptate, Zulfina. Nu ştiu de ce vreau să vin. Să 
cunosc viaţa, poate. Să văd dacă este, într-adevăr, frumoasă, 
dacă merită a fi trăită... Hai, te rog, Zulfina, luaţi-mă cu voi! 
se rugă tînăra de vrăjitoarea, care stătea în continuare jos, 
pe pămînt, cu picioarele încrucişate, lîngă Yulgur. în ceaţa 
dimineţii, părea o grămadă de trenţe colorate. 

- Cred că o să te luăm, şopti vrăjitoarea. Şi cred că o să 
vin şi eu. Ai dreptate, căutarea trebuie să continue, pînă la 
capăt. Trebuie să vedem dacă merită să murim pentru viaţa 
asta frumoasă. Ce zici, pisică? luă ea în braţe animalul, care o 
mirosi curios. Tu ce zici? 

Pisica mieună, după care căscă, lăsînd să i se vadă limba 
trandafirie. 

- Deci, s-a hotărît? întrebă Felimon. 

- Cred că da... zise Zildir. Se pare că pe tine nu o să te 
întrebe nimeni dacă o să fii de acord. Nu cred să mă întrebe nici 
pe mine, de altfel. 

- De ce, iubitule? Cum să nu te întrebăm? Părerea ta este 
deosebit de importantă pentru noi, se ştie ce idei luminate 
împrăştii în jurul tău... Să ne culcăm, deci. 

- Dar pe mine nu mă întrebi? întrebă ironic Ifichim, de lîngă 
grămada de jăratic rămasă de pe urma focului. 

- Mda... Uite ce este, Prinţeso, se întoarse Zulfina spre fată. 
Se pare că Pictorul are ce are cu tine. Dacă el nu te vrea, nu te 
putem lua cu noi. Roagă-I pe el să te accepte, ceilalţi se pare 
că nu se mai împotrivesc... Tu să taci, iubitule! Eu ştiu mai bine 
decît tine că nici tu nu te-mpotriveşti! 

Elina îşi linse încurcată buzele pîrguite, puţin bosumflate. 
Privi spre Zulfina, pe urmă spre Yulgur. Acesta îşi trăsese gluga 
din nou pe ochi, părea un călugăr bătrîn şi puţin obosit. Privi 
atunci spre Pictor. Acesta stătea cu spatele la ea, scormonind 



282 



Cautarea lui Harap Alb 



cu un băţ prin jăratec. Fata se ridică în picioare şi se apropie de 
el, şovăitoare. 

- Hmmm... mmm... Ştiu că te-am supărat... Să ştii că nu 
sunt întotdeauna aşa de rea pe cît par... Te rog, lasă-mă să vin 
cu voi! 

- Elina, uite, eu nu te cunosc. Ştiu că ai fost obişnuită să 
ţi se facă toate voile. Cui nu i-ar place? Eu am învăţat, greu 
şi pe pielea mea, ce important este să fii stăpîn pe propria-ţi 
fiinţă, pe propriile-ţi idei. Pentru un pictor nu-i uşor, el lucrează 
la comandă şi trebuie să se supună clientului. Eu nu m-am 
supus şi uite că umblu sărac prin lume. Dar opera pe care o 
fac este a mea, deşi o fac pentru alţii. Ei cred că este a lor, 
mi-au plătit doar... Dar e a mea! Pot să o distrugă, dacă vor, 
şi atunci nu va mai fi a nimănui. De aceea nu pot primi ca 
între noi să apară cineva, care să ne poruncească. Nu-mi poţi 
spune: du-te şi fă aia. Dacă vreau, o fac. Dacă nu vreau, te duci 
singură şi o faci, sau găseşti pe altul să o facă. Dacă îl prind 
pe Boian că lasă totul şi se dă peste cap să-ţi îndeplinească 
dorinţele, îi rup urechile! Ai auzit?! Bardul se prefăcu a nu auzi, 
iar Ifichim nu insistă. Dacă vorbeşti cu noi, o să te ajutăm, nu 
suntem sălbatici. Fiecare îşi face treaba, nimeni nu slugăreşte 
pe nimeni. Nu o să te pun să faci ceva ce pot face eu însumi, 
aştept şi de la tine acelaşi lucru. Ai înţeles? îmi pare rău că a 
trebuit să-ţi ţin predica aceasta... 

- Am înţeles. O să fie foarte greu... 

- Ştiu că o să fie greu. Dar cum vrei altfel să cunoşti viaţa? 
Pentru mine nu este ceva mai frumos pe lumea asta decît lucrul 
care iese din mîna mea. Poate nu e mai frumos decît lucrurile 
ieşite din alte mîini, dar pentru mine e! Cînd fac ceva şi îl termin 
cu bine, stau şi mă uit la el ca vrăjit. E al meu. Eu, cu puterile 
astea slabe ale mele l-am făcut! Şi l-am făcut aşa cum am vrut 
să fie! Uite, zise scoţînd din buzunar o bucată de cărbune, iar din 
tolbă o coală albă de hîrtie. Din cîteva mişcări, pe hîrtie prinse 
chip figura Elinei: cu buzele bosumflate, cu privire îndărătnică 
şi dispreţuitoare, cu un aer de superioritate fudulă. Şi frumos, 
tînăr, plin parcă de speranţă... 

- îţi place? o întrebă pe fată. 

- Ooo... 

- Stai, nu te grăbi. Uită-te bine. îţi place? 

Elina privi cîteva minute la chipul desenat. 

- Aşa sunt eu? întrebă cu glas mic. La confirmarea pictorului, 
două lacrimi îi alunecară pe obrazul fraged. 

- Pot să păstrez desenul? 

- Poţi. Peste un timp, dacă vom mai fi în viaţă, o să-ţi mai 
fac un desen. Dar pînă atunci, ar fi bine să te uiţi în fiecare 
dimineaţă la el, ca-ntr-o olindă. 

- O să mă uit... Pot să vin? 

- Poţi să vii, zîmbi Ifichim. Dacă se aşteptase ca Elina să sară 
într-un picior, bătînd din palme, se înşelase. Fata se duse lîngă 
Yulgur şi se aşeză tăcută, aducîndu-şi genunchii sub braţele 
încrucişate. 

- Buuun, am lămurit-o şi pe asta, zise Eroul. Acum ce facem? 

- Ai început să mă calci pe nervi cu întrebarea ta năroadă, 
se supără Zildir. Hai să ne culcăm. 

- Cred că va trebui să furăm calul, zise însă Zulfina, spre 
surprinderea tuturor şi mai ales a geambaşului. 

- Eşti nebună? o întrebă cu voce tare Zildir, pe care oboseala 
îl făcea să nu-şi mai păzească cuvintele. 

- Dragule, te iert de data asta! şuieră vrăjitoarea spre el, 
vîrîndu-şi arţăgos cotul ascuţit în coastele vraciului. Acesta 
icni şi rămase fără aer, blestemîndu-şi hotărîrea de a se culca 
alături de doftoroaie şi, mai ales, că îşi lăsese limba slobodă. Ne 
trebuie calul lui Deliman, deşi nu ştiu cînd... Nu zic să-l furăm 
chiar acum. Căpitanul îl păzeşte şi nu e timpul să-l înfruntăm. 
Rămîne pe altă dată... Trebuie acum să găsim o cale să ieşim 
din Cetate. 

- Ştiu eu cum să facem, ciripi glasul Elinei. Mergem la Valida, 
ea ne poate ajuta. 

- Valida? 

- Fata Marelui Postelnic. Mi-e prietenă bună, singura prietenă, 
de altfel... Ne poate ajuta să ieşim. 

- Valida? se miră vrăjitoarea, şoptit. Poate... Bine, cum se 
face ziuă, cum mergem la ea. 

- Putem merge şi acum, zise Elina. Ştiu precis că putem 
intra la ea, ea se scoală ca nebunii, înainte de zori... Mă iertaţi... 
Mergem? 

- Haideţi să mergem, hotărî Ifichim pentru toţi. în curînd se 
ridică ceaţa deasupra rîului şi se va face rece şi umed aici. 

Se ridicară şi plecară. Era pentru a patra oară cînd îşi schimbau 
locul în noaptea ce trecea, fără a aminti drumurile fără rezultat 
la camera lui Ifichim şi Poarta de Răsărit. Palatul Postelnicului nu 
era departe, ci doar peste piaţă, de partea cealaltă a Palatului. 
Poarta la casa mare, ca o adevărată cetate, era încuiată şi doi 
străjeri înarmaţi, purtînd însemnele postelnicului, o păzeau. 
Dar Elina îi trase pe o străduţă lăturalnică şi, ajunsă în faţa unei 
portiţe, o descuie cu o cheiţă scoasă dintr-o punguliţă atîrnată 
de brîu - fără a mai aştepta ajutorul lui Yulgur. 

- Interesant... comentă Zildir. Aş zice că nu e prima dată că 
descui portiţa asta... 

- Doar nu mă ţinea tăicuţa încuiată toată ziua! Ziua aveam 
voie să mai ies... cu Zamfira, moaşă-mea. 

Prin portiţă intrară direct într-o curte interioară, grădină în 
cea mai mare parte. Pe lîngă zidurile înalte era un şir de pomi 
fructiferi, dar restul spaţiului era acoperit cu iarbă. Nu se vedea 
nici o floare. 

- Lui Valida nu-i plac florile, şopti Elina, luînd-o spre dreapta 
pe sub pomi. în curînd ajunseră lîngă o clădire cu etaj - un 
grajd, după miros. Trecînd prin grajd, fără a deranja cei trei 
cai care ronţăiau liniştiţi din sacii cu ovăz atîrnaţi de grumaji, 
ieşiră într-un cîmp de exerciţii, în care iarba fusese înlocuită cu 
un nisip fin. Un cavaler îşi mîna calul în jurul cîmpului, cînd la 
trap, cînd la galop, făcînd mişcări iuţi şi puternice cu o suliţă. 
Ba, la un moment dat sări jos de pe cal, alergă cîţiva paşi 
alături de el, după care se azvîrli din nou în şea, fără a sminti 
mişcările din suliţă. Se dovedea călăreţ desăvîrşit, confirmat şi 
de şuieratul plin de admiraţie al uigurului. 

- Valida! strigă Elina. Călăreţul se întoarse în şa, mînînd 
calul săgeată către grupul de călători. în timp ce calul se oprea 
brusc la cîţiva paşi de ei, ea zbură din şa, oprindu-se chiar în 
faţa Elinei, pe care o luă în braţe. După care privi uimită la 
ceilalţi. în graba lui de a se feri din calea calului ce se apropia 
năpaznic, Felimon dăduse înapoi, reuşind să-i dărîme în nisip 
pe Ifichim, Erou şi Bard. Hitaiori sărise sprinten în lături. 

- Am auzit c-ai fugit, zise călăreaţa. Credeam că ai dispărut 
cu tot cu blegul tău pe undeva, şi că o să apari într-o săptămînă, 
două. Nu credeam că poţi rezista mai mult timp alături de el... 

Din aceste cuvinte, călătorii înţeleseră de unde învăţase 

Elina cuvîntul „bleg", pus alături de numele mirelui. 

- Nu a venit, i se plînse fata. M-a lăsat să aştept ca proasta 
între ruine, toată ziua... 

- Ori e mai bleg decît crezusem, ori e prost, se încruntă 
Valida. Sau mai curajos decît pare... Ei cine sunt? 

- Prietenii mei... 

- Prieteni? se miră fiica postelnicului, privind spre Elina 
uimită. Tu nu ştiai acest cuvînt... 

- Nu spune asta! se împotrivi Prinţesa. Tu eşti prietena mea, 
sublinie ea cuvîntul „eşti". 

- Oh, mulţumesc, zîmbi Valida. Avea o faţă osoasă, fină, arsă 
de soare, cu ochi limpezi şi direcţi. Nu era o mare frumuseţe, 
dar îţi inspira un sentiment de încredere. Părul castaniu, cu 
nuanţe roşiatice, era tăiat scurt, ca la oşteni. Era chiar mai 
scurt decît al celorlalţi bărbaţi din grupul nostru - mai puţin 
Eroul şi Ifichim, acesta din urmă tuns după moda apuseană. 

- Ne e somn, mărturisi Elina, n-am prea dormit noaptea 
asta... Poţi să ne adăposteşti pînă mîine? Adică, pînă astăzi... 

- Cred că da, deşi sunteţi cam mulţi. 

- Cred că fînul din grajd este tocmai bun, îi zîmbi Ifichim. 
Doar că avem nevoie, cînd ne sculăm, de o baie. Şi să ne 
spălăm straiele, cred că din cauza lor nu am putut mirosi florile 
din grădina domniei tale... 

- Aha, nu comentă călăreaţa. Bine, fînul este al vostru. Elina, 
tu vii cu mine, vei dormi la mine în iatac... 

- Nu... ştii?... Aş dormi cu ei... se împotrivi Prinţesa cu glas 
mic, spre uimirea tuturor. Chiar şi a ei, probabil. 

- Da?... Cum vrei. Găsiţi acolo nişte pături şi, în podul 
grajdului, fîn destul. Dezbrăcaţi-vă straiele şi aruncaţi-le jos, 
o să le găsiţi spălate cînd vă treziţi. Şi o să dau poruncă să vă 
pregătească destulă apă caldă... Cînd vă treziţi, aruncaţi cu 
ceva în calul meu, arătă cu bărbia ascuţită peste umăr. O să 
necheze, o să vin imediat. Nu vă apropiaţi de el! 

Cu asta, Valida se săltă din nou în şa şi îşi văzu de exerciţii. 
Călătorii noştri se urcară pe o scară ţeapănă, care rezistă chiar 
şi sub picioarele bucătarului, în podul plin pe jumătate cu fîn. 
Hitaiorii le aruncă păturile, apoi se urcă şi el. în curînd, straiele 
se adunară pe jos, chiar şi rochiile celor două fete, iar călătorii 
adormiră. Doar Ifichim rămase, pentru o vreme, la o fereastră 

de unde putea vedea călăreaţa singuratică, exersînd cu foarte 
multă hotărîre. 



19 



(în care călătorii îşi găsesc 
stăpîn necăutat) 



C ălătorii dormiră pînă tîrziu, după prînz. Forfota din curte şi 
din grajd nu le stricase somnul. Chiar şi pisica se ţinuse mai 
tot timpul în braţele bardului, deşi la un moment dat plecase la 
vînătoare de şoareci. Acum pufăia sătulă şi mulţumită, adunată 
colac la pieptul lui. 

Şi Elina dormea; ca şi pisica, pufăind uşurel. Ea îşi găsise 
adăpost lîngă Yulgur, se pare că teama de el se topise în braţele 
somnului. Ca de obicei, sforăitul lui Zildir şi al bucătarului 
acopereau pînă şi zgomotele, care veneau de dedesubt, din 
grajd. Argaţii, care vedeau de cai, priveau uimiţi spre podul 
cu fîn, fără a îndrăzni să meargă să cerceteze ce anume putea 
face un asemenea zgomot. Stăpîna poruncise să stea departe 
de pod, şi nu era nimeni în grajd, ba chiar în întreaga casă 
a Postelnicului, care să-i calce porunca. Nici chiar Marele 
Postelnic, tatăl. Dacă Postelnicului i se spunea în casă „măria 
ta", Valida era „domniţa", dar cel mai adesea, Stăpîna... Doar 
caii se pare că se obişnuiseră pînă la urmă cu horăitul ce venea 
de deasupra lor şi nu mai priveau cu ochi holbaţi de spaimă, 
ronţăind liniştiţi din fînul aruncat în iesle. 

Primul care se trezi fu Bardul. Mîngîie pisica şi se ridică în 
capul oaselor, privind la tovarăşii lui. De ce o fi preferat Prinţesa 
pe Yulgur? se miră el plin de pizmă. Ar fi făcut oricînd schimb 
cu el, i-ar fi dat cu bucurie pisica cea blîndă, numai să simtă 
trupul cald al fetei cum se lipeşte de el... Şi cînd te gîndeşti 
că ea venise la el mai întîi, iar el ţipase ca un prost! Cum s-o 
cucerească înapoi? I-ar cînta un cîntec, dacă ar putea... 

La capul scărilor era o grămadă de haine, aşa că se duse 
învelit în pătura cam aspră să-şi caute hainele. Făcu chiar mai 
mult, împărţi hainele la picioarele fiecăruia din tovarăşii lui. 
Doamne, ce mai sforăia brutarul! Şi vraciul, de altfel... Ba chiar 
şi Eroul. Zulfina dormea cu capul pe pieptul scofîlcit al vraciului, 
oare cum de nu o trezeşte sforăitul acestuia? Fără glugă, chipul 
pătat şi bubos al trogloditului se vedea bine, în toată hidoşenia 
iui, în lumina după-amiezii strecurată prin geamul rotund din 
capul podului. Ce urît este! Şi totuşi, nu se putea gîndi la el ca 
fiind urît, mai ales aşa, îmbrăcat ca un călugăr. Oare o fi într- 
adevăr călugăr? Ifichim doarme lîngă geam, cum o fi ajuns 
acolo? Doarme cu capul pe tolba, în care acum ştie ca acesta 
îşi ţine bucăţile de cărbune şi colile de hîrtie. E prima dată cînd 
vede hîrtie, ştie că e rară şi scumpă, adusă tocmai de la chitani, 
sau poate din ţara Prinţului... La el în sat totul se scria, dacă 
se scria, pe pergament din piele de viţel. în tot satul nu era 
decît Cartea Sfîntă de la biserică şi registrul starostelui. Ambele 
vechi de sute de ani... E drept, starostele mai adauga cîte o 
pagină cînd şi cînd, la cîţiva ani o dată... 

Ce fin e materialul din care sunt croite straiele Prinţesei, 
îşi spuse, ducînd straiele la obraz pentru a le simţi răcoarea 
mătăsoasă. Cu adevărat o prinţesă! Nici nu ai zice că e fiică de 
negustor. Fata lui nenea Iancu, cel mai bogat negustor din satul 
lor, e îmbrăcată ţărăneşte, ca toate femeile din sat. Are numai 
nişte cercei cu o piatră aurie, în care se pot vedea nişte gîzuliţe. 
Cum or fi ajuns acolo? Nenea Iancu îi zice „chihlimbar", cică 
vine tocmai de departe, din nord, de dincolo de leaki şi moskuli. 
A dat preţ de cîţiva boi pe cercei... Cu rochia asta a Prinţesei 
poţi cumpăra o casă... dacă ar avea cineva destui bani s-o 
cumpere... Şi ce frumos cade pe ea!... Uite ce frumos doarme, 
adunată ca o pisicuţă... Trebuie să-i fac un cîntec. De-o fi să nu 
fac decît un cîntec, al ei va fi! 

Cu gîndul sărind de la un subiect la altul, Boian coborî uşurel 
scara. Să dea cu ceva în cal? Calul era într-o despărţitură a 
grajdului, singur. „Frumos cal!" îl aprecie din ochi bardul. Ca 
toţi albinii, era bun călăreţ şi avea cunoaştere de cai. Cam 
sălbatec, îşi zise privind la ochii parcă însîngeraţi ai animalului. 
Mai bine nu, ceilalţi nu se treziseră încă... 

- Bună dimineaţa, salută el un slujitor, care curăţa un colţ 
al grajdului. 

- Bună ziua, flăcăule, îi zîmbi acesta. în curînd poţi zice: 
bună seara... 

- M-aş spăla puţin... Văd că cineva mi-a spălat straiele... 

- Poţi să te scalzi în iazul din fundul grădinii... dar mai bine 
în unul din hîrdaiele cu apă încălzită. A dat poruncă Stăpîna să 
vă arăt unde. Numai tu te-ai trezit? 

- Da, numai eu. 

- Ba şi eu, zise Ifichim, coborînd scara cu hainele în braţe, 
împiedicîndu-se în pătură. 

- Atunci, haideţi cu mine. 

îi duse într-o cameră aflată nu departe, într-o aripă a 
palatului, într-un demisol. Camera era folosită şi ca baie, dar 
mai ales ca spălătorie. într-un colţ era un maldăr de învelitori 
de pat, care îşi aşteptau rîndul la spălat. Trei hîrdaie mari din 
lemn, pline ochi cu apă fierbinte, îi aşteptau. 

- Dacă vreţi, vă mai pun apă rece, sau caldă.... zise slujitorul. 
Dar cei doi se vîrîră goi într-unul din hîrdaie şi începuseră să se 
spele. Bardul avea un trup subţirel, de bărbat încă în creştere, 
deşi spatele începuse să i se lăţească, iar munca cîmpului îi 
formase muşchi puternici. Trupul îi era alb, se vedea că nu 
avusese timp să stea prea mult la soare, doar faţa, gîtul şi mîinile 
îi erau bronzate, aproape negre. Spre deosebire de el, trupul 
Pictorului era mai puternic, deşi tot zvelt, cu muşchi puternici şi 
lungi. Se vedea că îi plăceau exerciţiile fizice. Trupul îi era închis 
la culoare pînă la brîu, probabil nu se ferise de soare. Chiar şi 
restul trupului era mai închis la culoare, un smead măsliniu, 
destul de asemănător cu pielea alimanilor şi aramilor, cei care 
cică locuiesc înspre Miază-zi. Pieptul vînjos era acoperit cu un 
păr scurt şi creţ. Din întreg trupul emana forţă, în contrast cu 
mîinile subţiri şi fine, de cărturar. 

După ce se ajutară, săpunindu-se şi frecîndu-se pe spinare 

reciproc, îşi turnară apă în cap, clătindu-se, apoi se uscară 
cu ştergare lungi şi aspre, întinse de slujitorul care aşteptase 
răbdător şi tăcut. Traseră pe ei straiele primenite şi se întoarseră 
cu toţii în grajd. Aici îi găsiră pe toţi treji, chiar şi pe Prinţesă. 
Ciufulită, cu pătura adunată pînă în gît, aceasta privea cercetător 
spre ceilalţi. Acum ceilalţi o puteau vedea bine la faţă. 

- E prima dată că nu dorm în pat de puf, recunoscu ea. Şi 
fără cerşafuri de mătase... Nici nu ştiu cum de am dormit, sunt 
plină de paie şi pătura mă roade peste tot! Bine că nu sunt 
purici, aş muri... 

- Nu mori din aşa ceva, îi zîmbi Zulfina, tot atît de ciufulită. 
Să ţii minte acest loc, nu o să avem parte prea des de aşa 
ceva... 

- 'Geaba mă sperii, eu tot vin! îi zise Elina cu hotărîre în 
glas. 

- Nu doream să te sperii, o privi vrăjitoarea cu acelaşi zîmbet 
pe faţă, mirîndu-se singură în sinea ei de sentimentele care o 
încercau faţă de fata negustorului: mai mult decît prieteneşti, 
materne ar putea spune, ca de soră mai mare. „Sper să nu o 
scap din frîu, îşi zise. Să n-o ia razna..." 

- Ai dormit bine, iubitule? se întoarse ea spre Zildir. Ai cam 
sforăit... 

- Eu? 

- Străjerii lui Vodă ori sunt surzi, ori nu te caută... 

- Or fi zis că tună, zise Ifichim urcînd scara. Mai ales cînd i 
se alătură bucătarul... 

- Bine că n-au crezut că cineva trage din pusei, ar fi venit să 
vadă ce se întîmplă, zise Eroul. 

- Rîde hîrb de oala spartă, comentă Zildir, veninos. 

- Eu nu sforăi, îl contrazise Felimon pe Pictor, freeîndu-se 
somnoros la ochi. 

- Felimon băiat bun eram, zise trogloditul. îşi ridicase pătura 
pe cap, încercînd să se ascundă, dar pielea pătată şi ghiarele 
fioroase de la mîini, cu care ţinea pătura în loc, atrăgeau privirea 
Elinei. Sforăiam numa cînd dormeam... 

- Aşa, rîdeţi de mine. Nu o să mai dorm, aşa să ştiţi! 

- Văd că v-aţi spălat, schimbă Zulfina vorba. Cred că ar fi 
bine să ne ducem noi două, nouă ne ia mai mult timp. 

- Poţi să-ţi duci hainele? o întrebă vraciul serios. Te pot 

ajuta... 

- Ia uite! A dormit bine iubitul, are limbă de glumă. Te-aş lua 
să mă săpuneşti, dar vine şi Elina cu mine... 

- Glumă? holbă vraciul ochii, fără să înţeleagă. îi răspunse 
însă Bardul: 

- Pe Elina o pot săpuni eu... Zicînd astea se opri, cu un nod 
în gît, înroşindu-se ca focul pentru îndrăzneala lui. Dacă nu şi- 
ar fi ascuns privirea, ar fi putut s-o vadă pe Prinţesă tot atît de 
îmbujorată la faţă. 

- Din păcate este un grajdar jos, care o să le ajute, zise 
Ifichim, zîmbind maliţios. Nu ştiu dacă este eunuc, dar ştiu că 
are poruncă de la Stăpînă să ajute la baie. 

- Ia mai lăsaţi glumele, că o ruşinaţi pe biata fată! se răsti 
vrăjitoarea la ei. Ia întoarceţi-vă cu spatele, să ne putem ridica. 
O ascultară cu toţii, chiar şi pisica. Cînd scîrţîitul scării îi vestiră 
că fetele coboară din pod, se întoarseră să le privească. 

- Ai noroc, vraciule, zise Pictorul. Cu broboada pe ochi, 
învelită în trenţe colorate, pare cu cîţiva ani, cu cîteva zeci de 
ani chiar, mai bătrînă. Nu ştiu cum face, şi pe mine m-a înşelat, 
iar eu am ochi buni la chip omenesc. De fapt e tînără şi chiar 
frumoasă... pentru o vrăjitoare. Păcat de voce... 

- Toate vrăjitoarele au voce ascuţită, aşa cum toţi vracii 
o au piţigăiată. Aşa e rasa noastră. Şi nu mai e tînără, după 
socoteala voastră, are peste nouăzeci de ani. Mai tînără ca 
mine cu vreo doişpe... După socoteala noastră e foarte tînără, 
puţine vrăjitoare au ajuns atît de puternice la o vîrstă atît de 
fragedă... Dar de ce zici că am noroc? 

- Ăăăă... Lasă că-ţi spun altă dată. Ia să fac o încercare, zise 
repezindu-se pe scară. La picioarele scării îl găsi pe grăjdar, 
freeîndu-şi o urmă de palmă ce apăruse pe obraz. 

- Ce-ai păţit? 

- Aia slabă... I-am zis că merg cu ea s-o spăl pe spinare... 

- Aha. E vreun bulgăre de pămînt pe aici? A, uite unul. II 
adună de pe jos şi îl azvîrli în cal, înainte ca grăjdarul să-l poată 
opri. 

Calul tresări surprins, după care sforăi înfiorător şi necheză 
să le spargă auzul. Noroc că împrejmuirea era făcută din bîrne 
groase, altfel ar fi ajuns la Ifichim negreşit. Dinţii laţi şi puternici, 
rînjiţi, îl lămuriră de soarta, care l-ar fi aşteptat... 

- Eşti nebun? şuieră slujitorul înspăimîntat. Dacă vrei să 
pieri, ce nu te vîri la el? Nu îl scoate de acolo, că nu se opreşte 
doar la tine... 

- Domniţa a spus să facem aşa. 

- Da? într-adevăr, ăsta este cel mai sigur mijloc de a o 
avea aici într-o nimica de timp... O siluetă, în care Ifichim o 
recunoscu pe Valida, se strecura deja pe uşa grajdului, grăbită. 

Acum o putu privi cu mai mare atenţie. Domniţa Valida 
avea în jur de 25 de ani; era înaltă şi zveltă, dar destul de 
vînjoasă. Se purta îmbrăcată în straie bărbăteşti, de bună 
calitate, de culoare cenuşie. Chiar şi cizmele de piele erau gri. 
Părul castaniu, cu nuanţe roşcate, era tăiat scurt, ostăşeşte. 
Bineînţeles, faţa o avea netedă, fără pic de păr, spre marele 
ei necaz. Mai toţi bărbaţii se purtau cu mustaţă, unii chiar cu 
barbă... La prima vedere putea fi luată drept un tînăr bărbat, 
dar o privire mai atentă îi expunea fără tăgadă sexul. Sînii 
destul de mari - la un moment dat Validei îi trecuse prin minte 
să şi-i taie, ca faimoasele harmazoance din vechime! - şoldurile 
puţin mai late decît ale unui bărbat, trăsăturile fine, picioarele 
zvelte şi frumos proporţionate, ba chiar şi înălţimea şi lăţimea 
spatelui, totul îi indica, fără umbră de îndoială, sexul. 

Altfel, de departe, trupul ei amintea destul de mult de cel al 
prinţului din Gî-Pang. Muşchii, întăriţi prin exerciţii fizice zilnice, 
căpătaseră acelaşi aspect cu ai gipanghezului: ca nişte funii 
lungi şi tari. Faţa, ca şi braţele, era puternic bronzată. Pe ea 
străluceau ochii bruni care, sub lumină, căpătau nuanţe verzui 
sau gălbui, ca de miere. între sprîncenele arcuite destul de 
feminin, două cute adîncite indicau o stare aproape permanentă 
de încruntare - dar dădeau mai mult o impresie de hotărîre decît 
de arţag. Impresia era întărită de privirea hotărîtă şi francă. 
Una peste alta, o femeie plăcută, fără a fi o mare frumuseţe, 
dar care era tocmai pe placul pictorului... 

- V-aţi trezit, deci. Unde-i Elina? 

- S-a dus la baie cu Zulfina. 

- Aha. O să le iau să facă baie la mine. Spune-le celorlalţi să 
meargă ei la baie. Şi să se grăbească. Ne întîlnim mai tîrziu... 
într-un ceas. Cine nu-i gata spălat, va sta gol. 

Astea fiind zise, se răsuci pe călcîie şi porni repede spre 
baie. 

- Eu aş asculta-o, zise grăjdarul. Stăpîna se ţine întotdeauna 
de cuvînt. Nu ştiu unde mai aveţi de mers, dar cei ce nu vor fi 
gata, vor merge în pielea goală... 

Ifichim se căţără repede pe scară în pod şi spuse celorlalţi 
porunca domniţei. 

- Ei, vorbe de muiere, comentă Zildir, căscînd. Tovarăşelor 
noastre le va lua pe puţin două ore să se gate... 

- Nu m-aş baza pe asta, zise Ifichim. Eşti obişnuit deja 
să umbli desculţ, de ce nu ai umbla şi dezbrăcat? Aşa slab şi 
înalt, te va lua lumea drept o sperietoare... Nu ştiu ce va spune 
despre Felimon, totuşi. 

Felimon nu mai stătu pe gînduri. Se ridică grăbit şi porni 
spre scară, împiedicîndu-se, bineînţeles, în pătură. Aceasta, 
în ciuda faptului că abia îi ascundea trupul, atîrna prin paie, 
împletindu-i-se printre picioare. Ifichim abia apucă să-l prindă 
de-o mînă, oprindu-l de la o rostogolire dincolo de marginea 
podului şi o cădere rea. Nu ajută prea mult cu asta. Abia pornit 
să coboare pe scară, un fustei se rupse sub talpa lui. în cădere, 
Felimon rupse toţi fuşteii scării, astfel că cele două laturi se 
prăbuşiră care încotro. Una dărîmă un butoi cu apă, cealaltă 
lovi cu putere în bîrnele de lemn în dosul carora era priponit 
calul, negru ca un corb, al domniţei. Cal care, bineînţels, scoase 
din nou un nechezat infiorător. 

în timp ce Felimon îşi trăgea sufletul - trecerea printre 
fustei reuşise să-i încetinească căderea, astfel că aterizase, 
spre propria-i uimire, în picioare -, iar Ifichim care asistase la 
întîmplare, se tăvălea de rîs prin paie, Valida apăru din nou în 
grajd. 

- De ce m-aţi chemat? îl întrebă, cu un glas rece şi poruncitor, 
pe slujitor. 

Slujitorul dădu înspăimîntat din umeri, indicînd spre burtos. 
Acesta o privi cu o privire nevinovată, de copil. Nu se ştia 
vinovat... 

- Nu-I certa, zise Ifichim de sus, oprindu-se din rîs. El este 
Felimon. Ăsta-i obiceiul lui, să cadă rupînd lucruri... 

- Cazi? îl întrebă binevoitoare, domniţa. Să te ajut... Cu 
aceste vorbe, îl luă de o ureche şi porni spre baie, convinsă 
fiind că bucătarul o va urma, fără să mai cadă. Avu dreptate, 
înainte de a dispărea în dosul uşii, strigă peste umăr: 

- în locul prietenilor tăi, m-aş grăbi. Au trecut deja vreo 
cinci minute... 

Ei, cum să coboare acuma? Se adunară toţi la marginea 
podului. 

- Mai ai vreo scară? întrebă Ifichim pe slujitor. 

- Avem una în grădină. Dar o să ia o grămadă de timp s-o 
aduc... 

Ifichim, urmat de bard, îşi dădu destul de uşor drumul pe 
aleea dintre adăposturile de cai. Ceilalţi, goi şi înveliţi în pătură, 
priveau neputincioşi. 

- Am o idee, spuse Boian. Trăitor într-un sat şi ne-străin 
într-un grajd, îşi găsea locul mai uşor. Aruncaţi cîteva braţe de 
fîn, noi o să le punem grămadă. Atunci puteţi sări, fără teama 
de a vă rupe vreun mădular. 

Aşa şi făcură. în mai puţin de zece minute erau cu toţii în 
apă, în cele trei hîrdaie. într-unul din ele, bucătarul se freca 
deja de zor, făcînd ca apa să se reverse peste buza hîrdăului, 
aşa că ceilalţi trebuiră să îşi găsească locul în celelalte două. 
Acum putură să vadă trupul lui Yulgur, în toată splendoarea lui. 
Umedă, pielea lui aducea foarte mult cu pielea unei broaşte 
rîioase. Eroul şi Hitaiori, care îl mai văzuseră gol, îndrăzniră 
totuşi să se bage în apă cu el. Kelemen nimeri în hîrdău cu 
Zildir, aşa că trebui să-i sufere picioarele lungi şi osoase. După 
o vreme, începu să tragă aerul pe nări. 

- Era timpul să ne spălăm, zise el. Parcă şi apa a prins un 
miros greu... 

Ceilalţi, din celelalte hîrdaie, izbucniră în rîs, dar Zildir spuse 
stînjenit: 

- Şi totuşi mi-am spălat picioarele azi noapte. Cu leşie! 

Kelemen nu insistă, fără a da semn că a înţeles justificarea 

vraciului. El fu, totuşi, primul care ieşi din apă. După ce se şterse 
viguros cu ştergarul întins de slujitor şi se îmbrăcă în straiele 
curate. îl urmară Eroul, Yulgur, Hitaiori şi, spre surprinderea 
tuturor, Felimon. Numai Zildir rămase în hîrdău, continuînd să 
se bălăcească în apă ca o focă, poate şi în speranţa de a scăpa 
de mirosul de picioare nespălate. Sau, poate, bucurîndu-se de 
senzaţia nouă, aceea de a se scălda cu picioarele goale... 

- Vom şti că a trecut ora cînd va apărea Stăpîna, spuse 
slujitorul. Nu mai e mult... 



Pc Tarîmul unui Joc 



295 



- Din cîte o cunosc acum pe domniţă, comentă serios Ifichim, 
nici nu o să clipească cînd o să-i vadă vraciului goliciunea... 

Aceste cuvinte avură un efect imediat asupra lui Zildir. Fără 
să mai piardă timpul, ţîşni din apă şi îşi trase straiele pe trupul 
încă ud. Tocmai la timp. Valida apăru în uşă şi le făcu semn 
s-o urmeze. După care dispăru, sigură că se vor supune. Eroii 
noştri se repeziră în urma ei, fără comentarii. Numai Zildir mai 
avu ceva de bodogănit, pe sub mustaţă, nelăsînd însă picioarele 
să-i stea leneşe. 

Se adunară în sala mare de mese, sala în care mîncau de 
obicei slujitorii palatului. Postelnicul mînca în sala de oaspeţi de 
la etaj, unde mîncau şi tovarăşii lui de petreceri. Valida mînca 
cel mai des împreună cu slugile şi foarte rar cu tatăl ei, numai 
cînd aveau ceva de discutat împreună. Aproape niciodată nu 
participa la ospeţele date de Marele Postelnic, spre bucuria 
acestuia. Postelnicul îşi cunoştea fata şi îi cunoştea părerile 
acesteia despre colegii lui din Sfatul Ţării, despre curteni în 
general. Mai ştia că Valida îşi spunea părerile deschis, spre 
ruşinarea tuturor. 

Zulfina şi Elina îi aşteptau acolo. La vrăjitoare aproape 
că nu se vedea nici o schimbare, dar fata negustorului părea 
proaspătă şi odihnită. 

- Ia să te văd, îl luă Zulfina în primire pe vraci. Hm... Pari 
mai deştept. Să te speli mai des, îţi stă bine... .Jupîniţă, nu ai 
cumva o pereche de cizme pentru dragul de Zildir? Nu de alta, 
dar nu-l putem purta după noi desculţ. E învăţat cu cizmele, 
doar le-a ţinut în picioare vreo treizeci de ani... Sau cincizeci? îi 
ceru părerea vraciului. Acesta nu-i răspunse. 

- Nu-mi spuneţi „jupîniţă", nu-mi place! Spuneţi-mi Valida... 
Chiar şi „domniţă" îmi puteţi spune, ştiu că se obişnuieşte şi nu 
mă pot împotrivi. Aş fi preferat „cavalere", ba chiar şi un nume 
bărbătesc... 

- Mda. Cei mai mulţi sunt nemulţumiţi cu ceea ce le-a dat 
soarta... O să-ţi spunem Valida, atunci. 

- O să fac rost de cizme. Scoase un şuierat pătrunzător şi 
imediat se ivi un slujitor. 

- Măsoară-i picioarele, arătă ea spre Zildir, şi fă-i rost de o 
pereche de cizme. Cît mai noi şi nesparte. Bune de mers. 

- Şi să nu-l strîngă, strigă Zulfina în urma lui. 

- Şi să le poată lepăda din picioare, o completă Eroul. 

- Aşa, luă Valida iniţiativa. Cine sunteţi voi? Pe Elina o ştiu. 
Nici nu ştiu prin ce împrejurare. Suntem destul de diferite... Aici 
faţa i se lumină sub căldura unui zîmbet. „Zîmbeşte frumos, îşi 
zise Ifichim. Buzele devin cu adevărat voluptoase... şi în colţul 
gurii i se adînceşte o gropiţă, chiar alături de aluniţă..." 

Parcă ştiind că Ifichim o admiră, Valida şterse zîmbetul de pe 
faţă, strîngînd din buze şi adîncindu-şi cutele dintre sprîncene. 

- Şi pe Zulfina am întîlnit-o de vreo două ori, am luat de la 
ea nişte leacuri pentru mama. 

- Nu m-ai lăsat să-ţi ghicesc, zîmbi Zulfina. „Nici ea nu-i 
deloc femeie urîtă, gîndi pictorul. în felul ei e chiar frumoasă. 
Zildir trebuie să fie îndrăgostit pînă peste urechi de ea, deşi nu 
arată. Aşa s-o fi obişnuind la ei... Dacă îi face curte doar vreo 
două, trei decenii pînă o cere de nevastă, se zice despre el că 
ar avea o fire nestăpînită... Deşi, din cîte am ajuns să-i cunosc, 
Zulfina şi-l va face bărbat fără măcar ca el să bage de seamă." 

- Tu? întrebă Valida arătînd spre Kelemen. De ce ai nasul 
tăiat? 

- Am furat cai. 

- Aha. Nu te sfătuiesc să încerci să-l furi pe Corbu. Dacă nu 
te sfîşie el, sigur te tai eu! Eu nu tai nasuri... Cred că ne-am 
înţeles. 

- Cred că da, zîmbi Kelemen, fără a arăta însă pic de teamă. 
Ori nu-i păsa de ameninţarea domniţei, ori într-adevăr nu avea 
de gînd să fure calul. 

- Tu, călugăre? Arată-ţi faţa, nu-mi place cînd oamenii îşi 
ascund faţa de mine... Mda. Am auzit de troglodiţi, am crezut 
că-s poveşti. Cică sunteţi buni luptători, fioroşi, viteji... 

- Eu nu eram, zise Yulgur. Juram pace ţineam, rău nu făceam 
la nime. Yulgur, se prezentă ducîndu-şi degetul gros, treminat 
cu o ghiară încovoiată, spre propriu-i piept. 

- Şi dacă cineva nu vream pace la tine, vream făceam rău la 
tine? îl imită Valida vocea groasă şi accentul străin. 

- Hitaiori păzim la el, făcu gipanghezul un pas înainte, de 
lîngă peretele de care era rezemat. 

- Hm... un războinic din Gî-Pang. Am auzit că suteţi cei mai 
buni luptători din lume. Trebuie să mă conving! 

- Eu nu aş face asta, murmură Felimon, care îl văzuse pe 

Prinţ în acţiune. 

- Hitaiori nu luptăm femei. Nu onor! 

- Chiar dacă te atac? 

- Hitaiori nu luptăm femei! 

Cu o mişcare bruscă, Valida străbătu fulgerător spaţiul care 
o separa de prinţ, lovind cu forţă... în gol. Hitaiori se mişcase 
tot atît de fulgerător într-o parte, evitînd atacul. 

- Hitaiori nu luptăm femei! zise pentru a treia oară acesta, 
tot atît de liniştit. 

- Ce faceţi la voi în ţară, cînd femeile vă atacă? 

- Tăiem cap la femei fără onor. Aşa! Zicînd aceasta, katana 
prinţului făcu un salt, un arc şi dispăru înapoi în teacă. Pe masa 
lucioasă căzu o viespe tăiată în două, în plin zbor. 

- Sper că te-a convins, spuse Ifichim zîmbind. Zîmbetul nu 
avu timp să-i dispară de pe faţă pe cînd spinarea i se lovi de 
perete, ridicînd un norişor de var zdrobit. înainte ca cineva să 
apuce să spună ceva, în capul pictorului ateriză geambaşul. 

- Mai zîmbeşte cineva? îi întrebă liniştită Valida. 

- Drăguţă, cred că toţi ţi-am înţeles mesajul, zise Zulfina. 
Pe de altă parte, să nu te dai la iubitul meu, că mă supăr. Ştiu 
şi eu să dau din mîini! 

- Mă ameninţi? 

- Te avertizez numai. Iar de Felimon să nu te atingi. Din 
două motive: una, că e prea neajutorat să-l mai bagi şi pe el în 
seamă; a doua, că s-ar putea să-ţi scrînteşti ceva sub greutatea 
lui. Unde mai pui că Prinţul poate considera că un act agresiv 
împotriva bucătarului este lipsit de onoare, permiţîndu-i să-ţi 
ia capul... 

- Vorbeşti cam mult, ghicitoareo! zise domniţa cu un glas 
rece, puţin dispreţuitor. Se putea vede că uneori Valida îşi 
amintea că e unica fiică a Marelui Postelnic... 

- E drept, vorbi aceasta, rîzînd piţigăiat. O să te convingi 
de aceasta. Zic totuşi să ne laşi în pace. Un braţ de fîn şi trei 
hîrdaie de apă nu-ţi dau voie să te porţi aşa cu noi. Nu-ţi place 
de noi, rămîi cu bine, că noi avem drum de bătut. 

Privirea Validei se aprinse ca un pumn de cărbuni. Se vedea 
că nu era obişnuită să i se vorbească aşa. 

- Prieten puteam eram, se arătă Yulgur împăciuitor ca 
întotdeauna. Nimic nu dobindeam certat eram. 

- Mie mi-e foame, se arătă şi Zildir pornit spre înţelegere, ca 
niciodată. Felimon îşi trase doar capul între umeri, văzîndu-se 
ajuns ţinta discuţiilor. 

- Domniţă, ai dat degeaba cu mine de pămînt, zise Ifichim 
ieşind de sub Kelemen şi, ridicîndu-se, îşi pipăi oasele. Pe mine 
mă doborai tot atît de sigur doar cu un zîmbet. 

- Nu-mi place zîmbetul tău, zise Valida îmbufnată. 

- O să te obişnuieşti cu el, zîmbi din nou pictorul. 

- Oricum, cine eşti tu? Nu pari să ştii să te baţi. 

- Mă descurc... cînd e cazul. Mi se zice Ifichim, deşi unii îmi 
mai adaugă porecla de Ucenicu'. Zîmbetul i se lăţi şi mai mult. 
Nu mai sunt de mult ucenic. 

- Ce fel de ucenic? 

- De pictorie, să zicem. 

- El a pictat casa noastră, se amestecă Elina. îl ţin minte de 
atunci, eu eram copilă... 

- Frumoasă şi năzuroasă de atunci, îşi aminti zîmbind Ifichim. 

- Nu mă pricep la pictură, dar lucrarea ta de acolo îmi place. 
Dacă vreodată mi-o trece prin cap să-mi vopsesc pereţii, arătă 
domniţa spre pereţii zugrăviţi simplu în alb, pe tine te chem. 

Ifichim se mărgini să îi facă o plecăciune largă, măturînd 
podeaua cu o pălărie imaginară, după moda Apusului. Zîmbetul 
nu i se şterse de pe faţă, dar căpătă o nuanţă ironică. 

- Tu? se întoarse Valida spre Erou, rupînd contactul din priviri 
cu Pictorul. „Ce nesuferit! gîndi ea, l-aş putea toca mărunt... 
dar sunt sigură că nu s-ar împotrivi. Mare lucru! Pictor! Ha!" 

- Eu? Ăăăăă... nu ştiu cum să-ţi zic... 

- Simplu. Şi nu te bîlbîi. 

- Nimic nu-i simplu. Mi se spune Eroul. Nu ştiu de ce, aşa că 
nu sări cu sabia pe mine. După cum vezi, nu-s înarmat. 

- Eroul? Ha! Ai cîştigat vreo luptă în viaţa ta? 

- Nu prea, recunoscu Eroul. Doar o dată, cu mine însumi. 
M-am lăsat de fumat... 

- De ce te-ai lăsat? Ce-i aia? E ceva ruşinos, ca băutul? 

- Cam aşa, deşi pe aici nu mi s-a părut a fi ruşinos să bei... 
Cel puţin, nu am văzut pe nimeni ducînd cana la ureche... Şi 
fumînd am văzut pe cîţiva. Pe Zildir, pe Felimon... Ba chiar şi 
pe Yulgur. 

- Fumînd? Pe noi? Cînd? se miră burtosul. 

- Jos, în camera lui Yulgur, înainte să ne culcăm. 

- Aaaa, atunci cînd am băut tutun... 

- Da. La noi se zice „a fuma". Ştiţi, iese fum... 

- Aha, îi tăie domniţa explicaţiile. Deci, te-ai oprit să mai bei 
tutun. Mare scofală! Eu nu am băut tutun niciodată! Sunt, cum 
se zice, mai erou decît tine! 

- Ştiu eu? o contrazise bucătarul. Mă apucase o dată o tuse 
şi am vrut să las băutul de tutun. Crezi că am putut? Ş-apoi, de 
ce să las ceva ce-mi face plăcere? 

- Tocmai de aceea e greu să te laşi, filozofă Kelemen, care 
revenise la masă. Că-ţi place. Dacă nu ţi-ar plăcea, n-ar fi nici 
un merit. Ştiu precis că Domniţa nu a început să bea tutun, 
tocmai pentru că nu i-a plăcut. Aşa zicea şi Suzana... 

- Cine? întrebă curioasă Elina. 

Kelemen nu răspunse, dădu numai din mînă. Chipul i se 
întunecase dintr-odată. 

- Mîncăm? întrebă Zildir, pofticios, privind slujitorii îmbrăcaţi 
în livreaua postelnicului întrînd cu cîteva oale cu mîncare şi 
blide din ceramică. Lingurile din lemn erau deja pe masă, în 
dreptul fiecăruia. 

- Mîncăm, încuviinţă Valida. Voi prezentaţi-vă mai departe. 

- Eu sunt Boian, Bardul. 

- Bard? se miră domniţa. 

- Ăăăă... un fel de bard, trebui să recunoască Boian. Ştii, am 
o problemă cu găsitul cîntecului potrivit. Versuri ştiu destule, 
ştiu şi cîntece vitejeşti, balade, mituri... Dar nu le pot cînta. Ei 
nu mă lasă! dădu vina pe însoţitorii lui. 

- De ce nu-l lăsaţi? îi întrebă Valida pe ceilalţi. Neştiind cui a 
fost pusă întrebarea, nimeni nu răspunse nimic. La încruntătura 
domniţei, săriră cu toţii să dea un răspuns, aşa că nu se putu 
înţelege nimic din acesta. Valida lovi puternic cu palma de masă, 
făcîndu-i să tacă. Profitînd de liniştea lăsată, Zulfina spuse: 

- O să-l lăsăm. Cum ieşim din Cetate. Poate umbla pe 
cîmpuri, cît mai departe de noi, cîntînd. Nu prea tare, se corectă 
singură. 

- E chiar aşa de rău? îl întrebă domniţa pe bard. Ceilalţi 
deteră frenetic din cap, încuviinţînd, dar bardul negă, cu ochii 
în lacrimi. 

- O să găsesc odată acel cîntec! se jură el cu glas hotărît. 

De data aceasta nimeni nu-l contrazise. Hotărîrea din glasul lui 
vibra ca o coardă de oţel. 

- Ce o fi cu cîntecul ăsta? se miră Elina. Am tot auzit cîntece 
şi muzică pe la petreceri, dar nu am găsit nici un sens în ele. 
Cînd aduce tata muzicieni şi îi pune să cînte, eu nu înţeleg 
nimic. Aplaud şi eu ca toţi ceilalţi, să nu se spună că sunt mai 
proastă... 

- Se pare că nu eşti singura, îi zîmbi Zildir. Dacă îl auzi pe 
Prinţ cîntînd, îţi vine să te arunci de pe ziduri. Yulgur are alt tip 
de muzică, nici nu ştiu dacă e frumoasă sau nu... Bardul nu are 
nici glas, nici ureche muzicală... Cine mai sunteţi? 

- Dar tu, iubitule? întrebă dulce Zulfina. Cu glasul tău 
piţigăiat, nu cred că eşti în stare să faci o cîntare prea bună. Ca 
şi mine, de altfel, adăugă ea nepăsătoare. 

- Nici eu nu am voce, ridică Eroul mîna, ca la şcoală. Ceilalţi 
îi priviră curioşi mîna ridicată, dar nu comentară. 

- Eu cînt din fluier, zîmbi trist Kelemen, scoţînd de la brîu o 
fluierişcă din lemn, cu vreo cinci sau şase găurele. 

- Eu sunt Felimon, zise brutarul. 

- Asta ştiam, îi zîmbi Valida. I se părea înduioşător de 
neajutorat. „Şi are ochii atît de negri şi blînzi... Ca şi Corbu, 
cînd îl mîngîi pe frunte." 

- Sunt bucătar, adică... ucenic de bucătar. Adică... spăl oale 
şi cratiţe... 

- Cînd nu le sparge, zise Zildir, fără răutate. 

- Ştiu, tu eşti acela de dărîmă toate şi cade din nimica... 
Bine, o să am grijă de tine. 

- Toţi vor să aibă grijă de Felimon, se plînse fără răutate 
Ifichim. Ce-ai zice, Domniţă, dacă tu ai avea grijă de mine? 
Şi eu mă mai împiedic... Pe mine poţi să mă iei şi de mînă, nu 
neaparat de ureche. 

Valida îl fulgeră din privire, dar nu-l repezi. „Ce-o fi cu mine?" 
se miră singură. „Dacă un altul vorbea aşa cu mine, dădeam cu 
el de perete... Data viitoare, îi arăt eu!" 

- Pe iubitul îl ştii? o întrebă Zulfina. El e faimosul Zildir. 

- Nepriceputul, îi scăpă Validei 

- Da, exact! se bucură Zulfina că o luminase pe domniţă să-l 
identifice. Nu-ţi fie frică, nu-i dăm voie să facă vrăji. 

- Mie nu mi-e frică de nimic! 

- Chiar de nimic? o întrebă vrăjitoarea privind-o cu şiretenie. 

- De nimic! confirmă Valida hotărîtă. 

- Vom vedea, drăguţă, vom vedea... o ameninţă Zulfina, 
vag. 

- De cine vă ascundeţi? aduse Domniţa discuţia înapoi la 
obiect. 

- Noi? De nimeni, zise Eroul. 

- Şi totuşi? Vă feriţi de cineva. 

- Păi, răspunse Zulfina. Elina a fugit de acasă, ridică un 
deget subţire şi lung, luîndu-l în mîna dreaptă. Kelemen era în 
drum spre temniţă, furase un cal. Noi i-am dat drumul, alătură 
ea degetul mijlociu la cel arătător. Cînd i-am dat drumul, l-am 
eliberat şi pe Cîrnul, sergent de străjeri, care are şi el preţul 
lui. Se alătură şi inelarul. Gaşca Cîrnilor ne-ar căsăpi ca pe 
nimica, de la o mică ceartă avută aseară. Se alătură şi degetul 
mic. Am distrus două hanuri. Hop şi degetul mare de la mîna 
stîngă. Felimon a lăsat flămîndă toată oştirea acum cîteva zile. 
Acum apucă degetul mare de la mîna dreaptă. Nu mă întreba 
de unde ştiu asta, drăguţă, se întoarse ea către burtosul 
speriat. Ştie toată Cetatea! După cum ştie şi că iubitul de Zildir 
a furat, distrus, mai ştiu eu ce, ambasadorul gipanghez. Şi mai 
adăugă un deget la socoteală. Vecinii lui Ifichim au fost ucişi, 
aparent chiar de el, care a dispărut. Opt. Kelemen a furat calul 
lui Deliman. Nouă. I-am promis negustorului să-i ducem fata 
înapoi, şi nu avem deloc de gînd să ne ţinem de cuvînt. Zece. 
Mai vrei? o întrebă pe Valida. 

- Mai mult neînţelegeri. 

- Da, neînţelegeri extrem de mari, o aprobă Ifichim. Care ne 
pot lăsa fără cap. „Ce nesuferit, cu zîmbetul ăla al lui atotştiutor!" 

- Bine. Să-ţi mai spun una, continuă Zulfina înşiruirea ei. 
Duşmanul e pe urmele noastre! 

Dacă pînă atunci atmosfera fusese destul de detaşată, chiar 
prietenoasă, la aceste cuvinte o linişte rece se lăsă. Felimon 
scăpă din mînă castronul pe care tocmai îl golise, iar ceilalţi se 
opriră din mîncat. 

- E chiar atît de rău? îi întrebă Domniţa din nou pe toţi. De 
data asta, călătorii se mulţumiră să dea tăcuţi din cap. 

- Atunci, trebuie să vin cu voi! se hotărî ea. 

- Nu trebuie, deloc nu trebuie, se împotrivi Kelemen, susţinut 

de Erou. 

- Taci din gură, eu ştiu mai bine. Sunt cea mai bună 
luptătoare... mă rog, una dintre cele mai bune. Şi de cînd îmi 
doresc eu o aventură, aşa cum o cîntă barzii în baladele lor! 
Avem şi un bard cu noi, poate o să-mi cînte aventurile aşa, cum 
se desfăşoară ele! 

- Nu cred că avem nevoie de aventuri, zise Eroul. Să ajungem 
unde trebuie să ajungem, şi să se termine cu bine totul! M-am 
cam săturat! îi anunţă pe ceilalţi. 

- N-ai decît să pleci! îi spuse Valida, fără menajamente. 

- De mîncare, completă Eroul. Aş pleca, dacă aş putea, 
recunoscu privind spre Domniţă. Dacă voi puteţi veni, renunţa 
cînd vreţi, dispărea, muri, orice... eu trebuie să ajung acolo! 
Şi cel ce va învinge Duşmanul nici măcar nu sunt eu! Dacă 
respectivul va ajunge şi el acolo şi nu va fi murit, dispărut, 
renunţat... între timp. 

- Deci, nu ştii cine este acela? 

- Poate fi oricine dintre noi, confirmă Zildir. Am mai avut 
discuţia asta, numai că, între timp, ne-am mai adăugat cîţiva. 
Chiar şi o pisică, se încruntă el la pisica care sărise pe masă şi 
acum îi mirosea blidul gol. Doar aveau cu toţi aceaşi mîncare! 
Pisica se înfoie şi se stropşi la el. 

- Chiar şi pisica îşi are rolul ei, zise Zulfina. Eu am dat în 
cărţi, odată, la cererea unei trecătoare. Se pare că sunt mulţi 
între noi care o ştiu... 

- Fetiţa, şopti Felimon. 

- Jolifana, zise Ifichim. 

- Ghicitoarea, zise Boian. 

- Zîn frumoz, zise şi Yulgur. 

- Da, ea. Suntem, deci, cinci care am cunoscut-o în diferite 
împrejurări şi sub diferite ipostaze. Poate şi alţii au întîlnit-o, 
dar nu-şi aduc aminte. 

— O femeie cu o fetiţă a stat la noi într-o vreme, îşi aminti 
Elina. Eu eram foarte mică, fetiţa aceea era cu cîţiva ani mai 
mare decît mine. Ne-am împrietenit, mi-a fost ca o soră mai 
mare... Femeia l-a dat pe Vifor lui tata, cînd a plecat. Să-mi 
poarte noroc, aşa a zis femeia, nu ştiu de ce. Ne-a adus noroc, 
într-adevăr, bogăţie şi noroc. Pînă atunci tata era şi el un 
negustor ca mulţi alţii din tîrg. Fetei îi ziceam Joii... 

Valida se încruntă, parcă amintindu-şi de ceva, vru să spună 
ceva, dar se răzgîndi. Vorbi, în schimb, Zulfina. 

- I-am dat în cărţi mamei ei şi mi-a ieşit lupta cu Duşmanul. 
Eram şi eu copilă pe atunci... Ei, aveam peste treizeci de ani, dar 
după neamul nostru eram abia o copilă, care îşi învăţa drumul în 
lume. Nu am înţeles chiar totul... Nu am văzut lupta, ci grupul 
călătorilor. Al Căutătorilor, cum a zis femeia. Eroul, Magul, 
Brutarul, Ucenicul, Călugărul, Prinţesa, Bardul, Ghicitoarea, 
Geambaşul, Domniţa, Animalul, Căpitanul, Nebunul, Idiotul, 
Pisica, Iscoada, Hoţul, Piticul, Calul, Urîta, Proasta, Vrăjitoarea, 
Copilul, Păgînul. Nu ştiu care şi cîţi dintre noi îl vor înfrunta pe 
Duşman... 

- E destul să ajung eu acolo, zise Valida cu aroganţă. Şi 
Prinţul, eventual... 

- Unchiul Zimnir zicea altfel. L-am auzit cînd vorbea cu 
Craiul, am tras cu urechea... mărturisi vraciul ruşinat. Zicea că 
dacă va fi cineva să-l învingă pe Duşman, nu o va face nici prin 
vrajă, nici prin putere, nici prin isteţime, nici prin îndemînare... 
deşi toate acestea sunt necesare pentru a ajunge la înfruntarea 
finală. Mai zicea el ceva: „Cel din urmă va fi cel dintîi!" 

- Păi, eu sunt cea din urmă! Doar eu mă alătur acuma, 
ultima. 

- Nu-i chiar aşa, o contrazise Eroul. Mai sunt destui pe lista 
Zulfinei. Să vedem cine vă veni ultimul... 

- Poate unchi gîndeam altcum, interveni Yulgur. Gîndeam 
ultim la putere, poate. 

- Aceea sunt eu, recunoscu Elina. 

- Sau pisica, o contrazise Boian, luînd pisica sătulă în braţe. 

- Sau ultim la isteţim. 

- Ăsta-i Hitaiori. 

- Va fi şi o Proastă, îşi aminti Felimon. 

- Ori la îndemînat. 

- Felimon, sigur! îl bătu Zimnir pe umăr pe burtos. 

- Sau chiar tu, iubitule, îi zîmbi galeş Zulfina. Rîde hîrb de 
oala spartă. N-am văzut vraci mai neîndemînatic decît tine... 
Nici n-am auzit să fi fost cîndva... 

- Bine, ne-am lămurit. E nevoie de noi toţi, luă din nou 
conducerea Valida. Uite şi cizmele, ia vezi, vraciule, dacă-ţi vin 
bine. 

Zildir încercă cizmele aduse de slujitor. înainte să le încalţe, 
le duse la nas. 

- Put... se strîmbă el, îngreţoşat. 

- Ce vorbeşti? se miră Zulfina. 

- Aţi mîncat? Atunci, să mergem. încotro plecăm? 

- Aici e o mică problemă, recunoscu Eroul. Nu ştim unde 
trebuie să ajungem... 

- Aşa că nu ştim încotro plecăm, completă Ifichim. 

- N-am auzit de o asemena tîmpenie, se încruntă Valida. 

- Ţi-am zis că îţi stă bine zîmbind? o întrebă serios, pictorul. 

Valida dădu din mînă, ca pentru a goni o muscă supărătoare. 

- înainte să mergem undeva, trebuie să ieşim din Cetate, 
filozofă Felimon, practic. Cu atîţia pe urmele noastre, nu cred 
că ne va fi prea uşor... 

- De asta mă îngrijesc eu, zise Valida. Mai iau cîţiva slujitori 
şi spun că mergem la conac, la vînătoare. Am înscris de la tata 
şi străjerii mă cunosc. Voi trageţi pe voi livrele de-ale slujitorilor. 
De la conac, trimit slugile înapoi. 

- Ar trebui să căutăm şi Calul, înainte să plecăm. Sunt sigură 
că e Vifor, calul lui Deliman. Trebuie să îl furăm de la Palat, de 
la grajdurile crăieşti. 

- Să ieşim odată din Cetate, se împotrivi Domniţa, care 
se voia pornită. De la conac ne întoarcem vreo doi, trei... Eu, 
Geambaşul şi... poate... 

- Eu, îi zîmbi Ifichim. 

- Tu... sau Prinţul. Vedem noi, nu-l respinse Valida de tot. 
„Ce enervant! îşi zise ea. Deşi are dinţi frumoşi cînd zîmbeşte... 
Cum de-s aşa de albi? I-o fi vopsit..." La această idee, izbucni 
în rîs, făcîndu-i pe slujitorii care adunau masa să scape blidele 
şi oalele din mînă. Nu o auziseră niciodată pe Stăpînă rîzînd! 

(în care nu ai nevoie de cal, 
să o iei pe coclauri) 



| ~n scurt timp puseră în aplicare propunerea domniţei. Traseră 
peste hainele lor livrele cu însemnele postelnicului şi porniră 
către Poarta de Răsărit, pe uliţele Cetăţii. Soarele trăgea să 
apună, aruncînd o lumină aurie pe clădirile mai înalte. Uliţele, 
însă, începuseră să se scufunde în întuneric. în frunte mergea 
Valida, călare pe calul ei negru care, acum, cu ea în spate, 
părea destul de blînd. în urma ei, încolonaţi cîte doi, tropăiau 
călătorii noştri, cu cîte o suliţă în mînă. în mijlocul coloanei, 
într-o birjă trasă de un cal, stătea Yulgur, îmbrăcat în rasa 
lui călugărească, cu pisica în poală. Dacă pisica se urcase în 
birjă fără prea multe mofturi, Valida trebuise să se răstească 
la troglodit să-l convingă că aceasta era singura modalitate 
de-al scoate fără probleme pe poarta cetăţii. Acum, numai 
Elina bombănea; era neobişnuită să meargă pe jos şi o durea 
mîna în care ţinea suliţa. „Ar fi putut să-mi dea şi mie un cal!", 
gîndea ea nemulţumită, privind duşmănos spatele domniţei ce 
sălta nepăsătoare în şea în faţa ei. „Sau să mă ia pe crupă", se 
corectă ea, dîndu-şi seama că nu călărise niciodată. 

Ieşiră din Cetate fără nici o dificultate şi o porniră pe drumul 
prăfos, spre conacul Marelui Postelnic. Din fericire nu era prea 

departe, ajunseră cam în două ore, Elina cu răni în tălpi, Zildir 
cu răni în călcîie. Drumul căzuse cu totul în întuneric, slujitorii 
luaţi aprinseseră facle să le lumineze drumul. Tot ei aprinseră 
lumînările şi făcliile în conac, pregătindu-l pentru musafiri. 

Abia ajunşi în sala mare a conacului, vraciul îşi lepădă 
cizmele din picioare, înjurînd mărunt din buze. 

- Dragule, tu ai o problemă cu cizmele, după cum bag de 
seamă, constată Zulfina. 

- îmi joacă în picioare! Uite ce răni mi-au făcut, se plînse el, 
arătîndu-le tuturor călcîiele însîngerate. 

- Ar fi trebuit să profităm de prietenia cu Ifichim şi să ne fi 
făcut cu toţi încălţări pe măsură, ne-ar fi prins bine pe drum. 

- Se putea face, încuviinţă Pictorul. Nu ar fi luat decît vreo 
două, trei săptămîni... 

- Iubitule, dar tu de ce nu ai pus obiele în cizme? se miră 
vrăjitoarea scuturînd cizmele. îl trase pe vraci la un scaun şi i 
se puse în faţă, luîndu-i picioarele în poală, să-l doftorească. 

- Obiele? întrebă uimit Zildir, care nu purtase în viaţa lui aşa 
ceva în picioare. 

- Aoleo! îl căină Zulfina. Să ştii că pute, se miră ea după o 
clipă. Eşti sigur că te-ai spălat pe picioare? 

- Ţi-am zis! se supără vraciul. V-am spus la toţi! Nu m-aţi 
crezut... 

- Bine, bine, uite, te ung cu unsoarea asta. Nu numai că îţi 
va lua durerile, dar va mirosi şi plăcut. Şi fă-ţi nişte obiele. 

între timp ceilalţi se adunară să hotărască ce au de făcut 
mai departe. 

- Eu şi Kelemen şi... oh, fie, şi Ifichim, ne întoarcem 
dimineaţa în Cetate. Mergem călare, îmbrăcaţi în vînători 
domneşti. încercăm să intrăm în grajdurile Palatului şi îl furăm 
pe Vifor. Pînă se dezmeticesc străjerii, suntem plecaţi. 

- Am o idee, zise Kelemen, care avusese timp să dea o raită 
prin grajdul conacului. Nu de alta, dar nu strică... Oricum, îi 
intrase obiceiul în sînge. 

- Zi, comandă Valida, deschisă la propuneri. 

- Am văzut în grajd un cal care seamănă cu Vifor, doar că 
nu este ţintat. Să-i facem o ţintă în frunte cu vopsea albă. îl 
ducem cu noi şi îl lăsăm în locul lui Vifor. Pînă să observe cineva 
schimbarea, suntem departe. 

- Bună idee. Pierd un cal, dar nu se leagă nimeni de noi la 
plecare. 

Bărbaţii dormiră în latura de apus a conacului, în sala mare 
care era folosită de bibliotecă şi cabinet de lucru de către 
Postelnic, în vizitele lui sporadice la conac. Slujitorii întinseră 
paturi din fîn şi paie pe jos şi pe masa mare de lucru, din 
scînduri groase, înnegrită de timp. Fetele dormiră tustrele în 
iatacul conacului, luînd şi pisica cu ele. 

Cei trei plecară după cal chiar a doua zi, dis- de-dimineaţă. 
Spre prînz se întoarseră cu armăsarul, fără să fi întîmpinat nici 
o problemă. E drept, străjerii şi, mai apoi Marele Postelnic, se 
miraseră văzînd-o pe jupîniţa Valida la Curte, trebuise aceasta 
să spună cine este pentru a fi încuviinţată înăuntru; nimeni nu o 
ştia pe acolo. Pe Marele Postelnic era să-l lovească damblaua cînd 
o văzuse apărînd îmbrăcată bărbăteşte, în straie de vînătoare, 
plină de praf, în Sala Sfatului. Chiar şi motivul apariţiei i se 
păruse cam dubios: venise, cică, să-i spună că se duce la conac 
şi de acolo spre nord, la moşia mătuşă-si Varvara. „De parcă a 
spus vreodată unde are de gînd să meargă!?"îşi zise el privind-o 
uimit. Cînd o văzu însă oprindu-se pentru o clipă pentru a-l 
privi pe noul căpitan al gărzilor, dumnealui Boldur Căpitan, care 
chiar atunci intrase în Sala Sfatului urmat de patru străjeri, se 
mai liniştise. „O fi venit să-l vadă pe căpitan." Frumosul oştean 
umpluse inimile domniţelor de visuri Să fi căzut oare şi fiica 
lui pradă zvonurilor? Parcă ar fi timpul; de mult ar fi trebuit să 
fie măritată, la casa ei, deşi nu prea vedea cine ar fi luat aşa 
o pacoste de femeie. „Fie şi căpitanul, dacă o poate struni!" îşi 
zise cu obidă, trăgîndu-se de mustaţa groasă. 

Dar Valida îl privise pe căpitan din alte motive. Văzîndu-I 
intrînd cu străjerii după el, îşi zisese că le descoperise, cumva, 
planul - poate recunoscîndu-l pe Kelemen. Aşa că se pregătise 
să-i atace, fără a le da răgazul să se pregătească. Noroc că 
Ifichim, care o aştepta lîngă uşă, simţise cam ce gîndeşte şi o 
luase de braţ, ca pentru a o ajuta. 

- A venit să schimbe gărzile! îi şopti pictorul, înainte ca ea să 
apuce să-l azvîrle cît colo din calea ei. Aşa că ieşiră amîndoi din 
Sală sub privirile curioase ale căpitanului şi coborîră repede în 
grajd, unde îi aştepta geambaşul. Acesta operase schimbarea, 
aşa că nu le rămăsese altceva de făcut decît să iasă din grajd, 

să se îndrepte spre Poartă, unde nimeni nu îi întrebă de nimic, 
iar după mai puţin de o oră erau la conac. 

- A fost destul de uşor, comentă Ifichim care, deşi nu 
participase cu nimic la furtul calului, se simţea foarte mîndru 
de izbîndă. 

- Un plan bun, dus cu hotărîre pînă la capăt, reuşeşte 
întotdeauna, zise Kelemen. Tot atît de uşor a fost cînd l-am 
furat de la Deliman. Cînd am aflat că mergeţi la negustor să-l 
vizitaţi, mi-am făcut imediat planul. Problema la el era că nu 
puteam pătrunde în palat. Bătrînul slujitor, aşa bătrîn cum era, 
păzea poarta mai ceva ca un dulău. Dar cînd l-am văzut că 
porneşte cu voi să vă ducă la stăpînul lui, am intrat imediat 
în grajd şi eram afară din palat înainte ca el să se fi întors... 
Geambaşul zîmbi amintindu-şi întîmplarea. 

- Dar la Poartă te-au prins, zise Ifichim. 

- M-au prins. Cum am ieşit cu Vifor de la negustor, am 
trimis un Cîrn să-l aducă pe Sergent. I-am spus planul meu: 
să meargă el să schimbe garda, sau măcar pe şeful gărzii, în 
aşa fel încît atunci cînd eu soseam cu Vifor şi cu documentul 
semnat, să mă poată scoate afară. Ne-am înţeles să-i dau o 
hîrtie de mînă pentru bancherii Vasilonis, pentru cincizeci de 
galbeni.... Din cîte îl ştiu pe Cărn, a luat deja banii - chiar dacă 
nu m-a scos pe poartă... Dar nu era în plan apariţia căpitanului. 

- Boldur? Cînd a apărut în Sala Sfatului, am crezut că ne-a 
descoperit şi nouă planul. Era să sar la el! 

- Am auzit că ăsta-i visul foarte multor jupîniţe: să sară la 
el, zise Ifichim, cu inima strînsă. 

- De ce? A, pentru că-i frumos... Eu nu mă uit la astfel de 
fleacuri! 

- Are, cică, şi alte calităţi. E viteaz, bun luptător, inteligent, 
credincios... Nu degeaba a ajuns căpitan de străjerii 

- Degeaba mi-l lauzi, zîmbi Valida. Las alte jupîniţe să 
suspină după el, eu am alte gînduri în cap. 

- Oare el o fi Căpitanul de care a amintit Zulfina? continuă 
pictorul, simţind cum i se ia o piatră de pe inimă. „Gîndurile 
se mai pot schimba, îşi zise el. Bine că nu am de luptat cu 
imaginea căpitanului..." Aşa mi s-a părut, cînd eram în han. Iar 
Nebunul ar fi Găvan, bufonul... Cum şi cînd ni se vor alătura? 

Domniţa însă căzuse pe gînduri, astfel că nu-i răspunse. 

„Oare de ce nu mi-o fi plăcut Boldur ca bărbat? O fi ceva rău 
cu mine? Sigur, nu-mi stă mintea la flecuşteţe, eu vreau să fiu 
recunoscută drept o vitează şi puternică eroină, dar inima să 
nu-mi fie deloc deschisă spre dragoste? De ce totuşi îmi place 
amărîtul ăsta de spoitor mai mult decît un bărbat frumos ca 
Boldur? Un adevărat cavaler de legendă! Iar mie îmi stîrneşte 
fiori zîmbetul ăstuia... atît de nesuferit! Nici nu mai e aşa de 
tînăr... Nici să se bată nu ştie... O să trebuiască să vorbesc cu 
Zulfina, se pare că ea cunoaşte mai bine bărbaţii! Deşi... Să se 
uite, dintre toţi bărbaţii, tocmai la Zildir?!" 

Neştiind că era prezent în gîndurile domniţei, care călărea 
înaintea lor, gînditoare, Ifichim intrase în vorbă cu geambaşul. 
Pînă la conacul Postelnicului, erau cei mai buni prieteni. 

Ceilalţi călători avuseseră o dimineaţă detrîndăveală. Hitaiori 
se trăsese în grădină, unde trecuse, cu multă concentrare, 
prin antrenamentul său de războinic, sub privirile uimite ale 
iui Felimon şi ale Eroului, care îşi găsiseră loc la umbra unui 
măr. Cei doi transpiraseră mai abitir doar privind la gipanghez, 
decît acesta. Zildir se refugiase în pod cu o carte veche, mare 
şi groasă, cu formule magice, ajunsă cine ştie cum în posesia 
Postelnicului - dar mai ales ascunzîndu-se de Zulfina, care îi 
împuiase capul de cum se trezise. Aceasta umbla de colo-colo, 
aparent fără nici un scop, dar de fapt în căutarea vraciului. Aşa 
ajunsese pentru o vreme alături de cei doi trîndavi din grădină, 
oprindu-se să privească la gipanghez. 

- Uimitor! fu singurul ei comentariu. Cei doi grăsani avuseră 
mult mai multe de spus. 

Yulgur era în micuţa capelă a conacului, rugîndu-se. Felimon 
îi înapoiase oglinjoara, aşa că avusese surpriza să o vadă pe 
Zînă pentru o clipă. Era veselă, îi făcuse zîmbind cu ochiul, 
după care dispăruse înainte ca el să fi avut timp să-i spună 
ceva. Dar întîlnirea de o clipă îi încălzise inima. Se hotărî să 
nu-i spună nimic lui Felimon, să nu-l întristeze. Acesta avusese 
oglinda în posesie mai multe zile, fără a fi fost în stare s-o vadă 
pe Jolifana. Dar el avea păpuşica... „Dacă o mai mîngîie mult, 
o toceşte cu totul!", gîndi trogloditul cu duioşie. „Oamenii sunt 
altfel decît am ştiut noi că sunt. între rasele noastre este un 
război, care durează dintotdeauna. De aceea am ajuns noi să 
ne trăim viaţa prin locuri ascunse, prin hrube şi prin catacombe. 

De aceea oamenilor le este frică să viziteze astfel de locuri. 
Dar Marele Zeu a fost bun cu mine, mi-a scos în cale oameni 
buni, cu inima deschisă. Poate, unde fiecare dintre ei îşi are 
propria lui problemă. La mulţi dintre ei, o ştiu deja... Ce o fi cu 
Kelemen? Durerea lui ascunsă e mai adîncă decît a celorlalţi. 
Viaţa nu a fost deloc uşoară cu el, gîndi trist, cu milă. O să mă 
rog Marelui Zeu şi Pruncului Slăvit pentru sufletul lui, să îşi 
găsească liniştea." 

Bardul se refugiase pe un deal din preajmă, într-un aluniş, 
şi începuse să repete o romanţă de dragoste. Cuvintele le ştia 
bine, dar melodia nu se lega nicicum. în ciuda pasiunii pe care 
o punea în voce, avînd în minte chipul frumos al Elinei, propria-i 
ureche, aşa lipsită de simţ muzical cum era, îi spunea că ceva 
nu-i bine. Şi bine făcuse să se ascundă de ceilalţi, sunetele 
scoase erau de tot cumplite, cum constată Zulfina, ajunsă în 
deal în peregrinările ei pe urmele ascunsului vraci. 

- Groaznic! fu tot ce spuse, îndepărtîndu-se grăbită. De 
aceea se miră foarte găsind-o pe Prinţesă ascunsă printre aluni. 

- Ce frumos cîntă! murmură aceasta, cu faţa plină de lacrimi. 

- Da, şi noi am plîns! o mîngîie pe cap ghicitoarea, refuzînd 
s-o contrazică. „E mai rea decît bardul! El, cel puţin aude că nu 
cîntă bine..." îşi zise, pornind mai departe în căutarea lui Zildir. 

Gîndul, că cei plecaţi se întorc sau, poate, foamea îi adună 
pe toţi în sala mare a conacului. Apăruse de undeva şi pisica. 
Sătulă ca niciodată în viaţa ei, era greu de crezut că alergase 
pe cîmp după şoareci. După cum se întindea, mai curînd găsise 
un loc liniştit unde dormise toată ziua. 

- Inteligent animal, comentă Zulfina. 

- De ce? se miră Zildir. Se simţea vinovat că se ascunsese 
de ghicitoare. 

- De obisei o găseai în preajma bardului. Acum, cînd acesta 
s-a apucat să cînte, a ştiut să se ţină departe... 

- Boian cîntă foarte frumos, o contrazise Elina. Ceilalţi 
ridicară exasperaţi ochii spre tavan. 

- Plîngem frumoz fetiţ, aşa? o întrebă Hitaiori. Pînă şi lui îi 
scursese lacrimi auzindu-l pe bard cîntînd, deşi felul de a face 
muzică al oamenilor albini era de-a dreptul de neînţeles pentru 
el. 



- Da?... De unde şti? 

- Ştim, ştim, o lămuri buştean Eroul. 

Dar bardul se luminase la faţă şi îşi umflase pieptul, fălos. 
Iată că cineva îi admiră arta! Şi cînd te gîndeşti că e chiar cea 
care contează - singura care contează. Viaţa e frumoasă! 

- O să mai cînt, îi promise el, bucuros, Elinei. 

- Să nu te prind, că te leg la gură! zise Ifichim din uşă. 

Ceilalţi îi întîmpinară bucuroşi. Se aşezară cu toţii la masă, 

iar cei rămaşi acasă ascultară povestea celor trei. 

- Avem, deci, şi Calul, trase Zulfina concluzia. Cred că putem 
pleca. Ceilalţi ni se vor alătura cînd le va veni timpul s-o facă. 

- Sau deloc, zise Eroul, mai pesimist. Ce l-ar face pe Căpitan 
să-şi părăsească slujba la Palat? Sau pe Găvan? Mai ales că îl 
are pe Boldur pe acolo... Iar Cîrnul, de ce ar părăsi Cetatea? 
Doar acolo îşi face el ticăloşiile. 

- Vom vedea, zise Valida scurt. Dacă nu apar, înseamnă că 
nu avem nevoie de ei. 

- Sau, poate, ei au alte sarcini, în alte părţi. Ţi-am spus, 
nu toţi trebuie să călătorim împreună pentru a-l înfrunta pe 
Duşman. 

- Plecăm în zori, hotărî Domniţa. 

- încotro? o întrebă imediat Eroul. 

- Nu ştiu. Se pare că nu contează. Nu ştiu ce mă face să 
cred că trebuie să mergem spre Răsărit. 

- Eu mă gîndeam mai curînd la un loc spre Miazăzi, zise 
Zildir. 

- De ce, iubitule? Aşa ai citit tu în cartea aia a ta, în pod? 
Cum de nu m-am gîndit că vei fi acolo? La un moment m-am 
gîndit să mă sui în pod, dar am văzut pisica întrînd acolo. Ştiam 
că nu-ţi plac pisicile... 

- Nici pisicilor nu le plac vracii, recunoscu Zildir. A trecut pe 
acolo, dar, după ce m-a scuipat, şi-a căutat alt loc... 

- Deci? nu-l lăsă vrăjitoarea fără răspuns. 

- Nu ştiu. Nu din carte, parcă nici unchiu n-a zis nimic. 

- Nu ştia, de aceea nu a zis nimic. Aşa mi-a spus mie, cel 
puţin, zise Eroul. 

- Fetiţa, Jolifana adică, nu a zis nimic? întrebă Felimon. 

- Nimic, din cîte ştiu eu, răspunse Zildir, care nu o cunoştea, 
totuşi. 

- Zin nu spuneam nimic la Yulgur, spuse trogloditul. 

- Staţi să aduc un atlas, zise Valida. Postelnicul adună tot 
felul de prostii, aşa a ajuns să aibă şi cartea de vrăji - zise 
uitîndu-se spre vraci. Are şi acest atlas vechi, făcut de un 
călător araman vestit, bin Hatuta. 0 copie, oricum... 

Aduse un ceaslov gros, legat în piele. Cea mai mare parte a 
foilor era acoperită cu scrisul araman, ca nişte urme lăsate de 
viermişori prin praf. Privit, scrisul avea totuşi un farmec aparte. 
Unele pagini erau iluminate cu mici vignete, în care apăreau 
mai ales animale şi plante fantastice. Chiar şi mici peisaje 
impersonale, cu cetăţi la poale de munţi. 

- Ştiam că aramanii nu pictează, zise Felimon. 

- Aramanii nu, îi răspunse Ifichim. Nici alţi moslani, cică sunt 
percepte în cărţile lor sfinte care le interzic asta. Dar mai sunt 
moslani cu tradiţii în arte, care spun că porunca nu este chiar 
atît de drastică. Cel ce a făcut cartea asta o fi fost isfahin, sau 
poate berbian. Am văzut cărţi iluminate şi la Al-Hirba, curtea 
sultanilor din Hipana... 

- Ai umblat mult, comentă Valida. 

- Am umblat, recunoscu pictorul. Valida nu mai zise nimic, 
locul cel mai depărtat de Cetatea de Scaun vizitat de ea era 
curtea mătuşii Varvara, la nici două zile călare... 

- Credeam că toţi moslanii sunt alimani, zise Boian. E drept 
că în balade li se zice sarafini... 

- Sarazini, îl corectă Eroul. 

- Nu, sarafini, sunt sigur de asta, zise bardul hotărît, iar 
Eroul nu-l contrazise. Locul acesta era atît de asemănător, dar 
atît de diferit totuşi de lumea din care venea. 

- Nu, Boiane, sunt foarte multe popoare, şi foarte diferite 
unul de celălalt. Nici eu nu le ştiu pe toate. Sarafini i din baladele 
francîne sunt de fapt berbanii, mulţi din ei sunt negri la piele, 
ei stăpînesc acum Hipana şi mai au, rar, războaie cu francînii. 
Sunt mai multe popoare moslane decît sunt închinate Marelui 
Zeu şi Copilului Său Sfînt. Am auzit că departe, spre Răsărit, se 
închină la alte zeităţi. 

- Boriwassa Şinta Amanasaru, zise Hitaiori, închinîndu-se 
plin de respect spre apus. Citani închinăm Bhurma, care tot 
shunto estem. Urmăm Cale, şi ei şi noi, ca şi la voi. 

- Da, adeveri Ifichim. Lumea este mai mare decît o ştim noi. 
Locul unde trăim noi, Evronia numită de unii, este doar un colţ 

al lumii. Dacă unui călător îi ia cîteva luni să ajungă în Hipana, 
îi poate lua patru ani să ajungă în Citan. 

- Cinci an la ţara de la pom înflorim, Gî-Pang, se închină 
din nou, ceremonios, Hitaiori. Pornim copil estem, ajungem 
războinic estem. 

- Se zice chiar că ar fi un pămînt tot atît de de mare la 
apus de Hipana şi Briutana, dar alea sunt poate numai poveşti 
de marinari beţivi. Nimeni nu a avut curajul să înfrunte Marea 
Ocean. 

- Sper că nu asta este destinaţia noastră, zise Zulfina, şi toţi 
se priviră, îngrijoraţi. Aşa să fie oare? 

Valida nu răspunse, ci doar deschise cartea la mijloc. Acolo, 
pe ambele părţi ale unui pergament mare, pliat în patru, era 
o hartă. Scoase pergamentul şi îl întinse pe masă. Călătorii se 
aplecară deasupra, apropiindu-şi capetele. 

- Harta este incompletă, spuse Ifichim, după ce privi o 
vreme. Bin Hatuta a trăit acum o sută de ani, ba chiar o sută 
cincizeci. Harta e făcută după informaţii adunate în călătoriile 
lui în jurul lumii cunoscute, mai ales în jurul Mării Interterum. 
Pe atunci informaţiile erau destul de reduse - mai ales cele 
legate de partea de nord şi de est. Uitaţi, aici spre nord arată 
Prusina pînă în marginea hărţii. Acum se ştie că dincolo de 
ea este o mare, iar dincolo de mare un alt pămînt, locuit de 
un neam înrudit cu prusinii. De fapt, Prusina este o uniune de 
popoare înrudite, regate adunate sub conducerea împăratului 
de la Ahena. Ţara se întinde pînă la leaki, aici spre est. La est de 
aceştia sunt moskulii, pînă spre munţii de aici. Dincolo de munţi 
nimeni nu ştie ce este, poate neamuri înrudite cu kapcînii. 

Aşaaa. Aici, spre Apus, este arătată Briutana, dar insula 
este mai mare în realitate decît ce este arătat aici. Dincolo de 
ea mai este o insulă, cam cît asta desenată, Irania, cu neamuri 
înrudite cu popoarele din vechime care au locuit Evropia, koltoii. 
Popor războinic şi evlavios, în care freamătă arta şi spiritul. Se 
pare că şi albinii se înrudesc, de departe, cu ei. Dincoace este 
Francuna, care se întinde între mare, Hipana, Munţii cei Mari şi 
Prusina. La sud de ea este Hipana, foarte bine desenată. Văd 
că are trecute toate oraşele mari, berbiane. 

- Ştiam că noi ne înrudim cu veronii şi francînii, zise Felimon, 
nu cu koltoii. Nici nu am auzit de aceştia... 

- Eu am auzit, zise Zildir, iar vrăjitoarea îl susţinu bîţîind 
din cap. Am un unchi Mare Mag la curtea din Irania. Neamul 
vracilor se trage din Irania... De acolo s-a răspîndit în toată 
lumea... 

- Desigur, şi neamul vrăjitoarelor se trage din koltoi, din cei 
ce locuiesc încă în Francuna... 

- Ştiu de ei, zise Ifichim, am stat aproape patru luni în 
Mordigen, capitala provinciei Koltonia, sau Mica Briutana. Aşa. 
Cu veronienii şi francînii ne înrudim mai mult prin limbă. Şi 
cu hipanii de altfel, băştinaşii, care acum sunt sub stăpînirea 
berbană. Dar asta pentru că noi toţi am fost ocupaţi în vechime 
de un mare popor, romulii. Koltoii din Irania şi din alte locuri nu 
au fost cuceriţi de romuli, şi-au păstrat neamul. Acum, subii au 
ocupat cîteva porturi pe coastă, dar nu au putut intra în interior. 
Nu ştiu cît le-or ţine şi pe alea... 

- De unde ştii atît de multe? Ai fost pe acolo? întrebă bardul. 

- Am fost şi pe acolo. Koltoii din Briutana - sunt şi pe acolo 
koltoi, mai ales în extremităţile insulei - m-au ajutat să ajung la 
rudele lor, pentru că altfel sunt destul de închişi faţă de străini. 
Koltonii nu pictează fresce, nici pe pînze, cum fac varunii, dar au 
cele mai minunate cărţi iluminate. Chiar mai frumoase ca asta, 
făcută de isfahani, sunt sigur acum. Buuun. Dacă ne întoarcem 
la hartă, vedem că nu ni se spune nimic de moskuli, aici sunt 
arătaţi doar leakii la răsărit de prusini, iar la nord de Marea 
cea Mare, kivanii, de care ştim şi noi. La est de kivani scrie 
Kapcînia, iar la sud de ei, Alimania. Alimania se lungeşte la sud 
de Albia, iar la apus de Albia, scrie Uigura. Trebuie să ştim că 
uigurii nu au avut niciodată o ţară a lor în Evronia. 

- Aşa este, confirmă Kelemen. De aici noi ne-am întors în 
ţara albinilor, şi ne-am împămîntenit aici. 

- în aceste locuri trăiesc neamuri înrudite cu leakii şi cu 
kivanii, care stau ca un tampon între alimani şi prusini. Marele 
Rîu desparte lumea Căii, de cea moslană. Văd că vestitul călător 
prezintă foarte bine ţările moslane din jurul Mării Interterum, 
de la berbani pînă la alimani şi spre est, pîna la horizmi. La 
răsărit de alimani se întind numeroasele triburi ale aramanilor, 
printre care trăiesc mulţi alţii: heberii, caracenii, grunizii... 

Aici, la horizmi, se termină harta spre răsărit, greu de 
ştiut dacă bin Hatuta a ajuns mai departe, deşi se zice că el 

a pomenit în scrierile lui şi despre egipetani, neamul de pe 
Himbus, ale căror neamuri s-au răspîndit mai în toată lumea 
acum, şi despre Himbii care locuiesc ţara acelui fluviu. Despre 
citani şi alte neamuri din Răsărit nu a avut ştiinţă, se pare, deşi 
încă de atunci începuseră să apară produse de ale lor, aduse de 
negustorii alimani. 

- Dar aici, spre sud de berbani, nu mai este nimic arătat, scrie 
doar „Marele Deşert", care se întinde de la un capăt la altul al 
continentului. Informaţiile aici sunt destul de fantastice... Uite, 
aici, la sud de Tebania, este trecut Izvorul Lumii... Şi Paradisul 
Terestru. 

- Este o baladă care zice acelaşi lucru, zise Boian încruntat, 
încercînd să-şi amintească amănuntele. 

- Poate din acea baladă şi-a luat călătorul araman informaţiile. 
Uite, aici este trecută Anisibia, Ţara copiilor Marelui Zeu, dar 
ţara lor se întinde mult spre vest, deşi berbanii spun că la sud 
de ei trăiesc mălinii şi guneţii, popoare de oameni negri, ca 
şi lemnul care vine de la ei, abanosul. Mălinii au ca semn trei 
stele, uite aşa puse... Uite-le, de altfel, aici. Iar anisibii au cinci 
stele, în formă de cruce... uite aici, în marginea hărţii. 

- Stai puţin, îl opri deodată Zulfina. Cînd i-am ghicit femeii, 
mama Jolifanei, ea mi-a luat cărţile şi le-a aranjat exact aşa, 
în cinci pachete, ca o cruce. Atunci nu am dat importanţă 
acestui lucru, pentru că acesta este unul din multele feluri de 
a tăia cărţile pentru devinaţie, este folosit mai ales de tagma 
Constructorilor, dar acum îmi amintesc că a zis: „Sub semnul 
acesta caută , şi vei găsi!" Ghicind sub semnul Constructorilor 
am aflat numele Căutătorilor, dar acum mă întreb: nu o fi vrînd 
să îmi spună şi altceva? 

- Zin aveam juvaer la frunte, patru smaragd cu rubin la 
mijloc, zise Yulgur. Exact cum acesta eram. 

- Păpuşica are acest semn, cinci puncte aşezate în cruce, pe 
frunte, zise Felimon scoţînd păpuşica din buzunar şi arătîndu- 
le. Călătorii se uitară unul la celălalt, încruntaţi. 

- Nu cred că vă gîndiţi să o luaţi spre Tebania, gemu Felimon. 
Hai, spuneţi-mi că doar mi se pare... 

Nimeni nu-l contrazise, dar nici nu spuserăcu voce tare ce 
gînduri le trecea prin minte. în curînd se duseră la culcare, 
evitîndu-şi privirile. 

Dimineaţa cînd se sculă, Eroul văzu că ceilalţi continuau să 
doarmă, mai puţin Prinţul Hitaiori - pe care îl întîlni pe pridvor, 
în bătaia soarelui de dimineaţă. Dezbrăcat pînă la brîu, cu pielea 
umedă aburită de sudoare, trecuse probabil prin complexul 
complicat de exerciţii, ca orice războinic gipanghez. Acum 
stătea cu picioarele sub el, cu palmele puse plat pe genunchi, 
aşezat pe scîndura pridvorului, liniştit, cu ochii închişi - greu 
de spus dacă adîncit în meditaţie, sau adormit. Nu dădu nici un 
semn că îl simţise pe Erou în preajma lui. 

Eroul trecu încet pe lîngă prinţ, încercînd să nu-l deranjeze. 
Se duse la fîntînă şi coborî ciutura de lemn în adîncul răcoros, 
scoţînd-o plină cu apă. Se spălă pe faţă şi pe gît, după cate 
bău cîţiva pumni de apă. în timp ce se ştergea, apăru lîngă el 
Valida. 

- Deci, ce zici că faci, Eroule? îl întrebă ea, serioasă. 

- Nu prea ştiu, recunoscu Eroul. Habar nu am ce trebuie să 
fac. Probabil plec mai departe... 

- Mai departe, unde? 

- Am stat şi m-am gîndit ce să fac, încotro să o iau. Spre 
Apus nu cred că am ce găsi... 

- De ce crezi asta? 

- Nu ştiu de ce. Poate unde lumea asta seamănă aşa de 
mult cu lumea mea. La noi Apusul este o lume mai materială, o 
lume în care spiritul îşi găseşte cu greu loc. O lume, care este în 
stăpînirea Diavolului - aşa cum este numit la noi Duşmanul, în 
ciuda faptului că majoritatea oamenilor se afirmă a urma Calea 
lui Dumnezeu. Apusul ar fi ultimul loc unde aş vrea să dau lupta 
finală cu Duşmanul, acolo el este mai tare. Mai degrabă l-aş 
întîlni acolo unde el ar avea ceva de cucerit, poate chiar acel 
Paradis Terestru, care este poate doar un mit... 

- Deci lumea ta seamănă cu aceasta? Cum poate asta fi? 

- Nu ştiu. Este ca un joc... Ca un joc scris de cineva fără 
multă imaginaţie. Dacă aveam imaginaţie, inventam o cu totul 
altă lume, dar aşa... Aici totul seamănă destul de mult cu lumea 
mea, doar denumirile sunt altele... deşi, şi ele sunt pe undeva 

asemănătoare... Şi cerul este diferit. Am stat peste noapte o 
vreme şi am privit stelele, pînă acum nu am avut vreme s-o 
fac. Calea Robilor este în altă direcţie. Am căutat Carul mare şi 
Steaua Polară şi nu le-am găsit, cu toate că peste zi verificasem 
unde este nordul. 

- Nu ştiu despre ce vorbeşti. Care Cale a Robilor? 

- Unii îi mai spun Calea Laptelui. Brîul acela tras de stele pe 
cer. 

- Aha, Drumul Regal. Şi Carul? 

- Unii îi mai zic Ursa... Un grup de stele spre nord. Ce a fost 
cel mai uimitor a fost cînd am văzut că nu aveţi luna noastră 
mare şi frumoasă, ci două, mult mai mici. 

- Voi aveţi o singură lună? Şi cum puteţi socoti timpul? 

- Timpul îl socotim după Soare. Adică, anul, ziua şi orele. 
Anul îl împărţim în luni, timpul Lunii noastre să ajungă în aceeaşi 
poziţie pe cer. Asta se întîmplă cam în treizeci de zile. Deci, anul 
are trei sute şaizeci şi cinci de zile, împărţite în doisprezece luni 
a cîte treizeci de zile, fiecare zi împărţită în douăzeci şi patru de 
ore. Aici mi s-a părut că timpul este împărţit cam la fel. 

- Nu prea înţeleg ce zici. Anul are trei sute de zile. Lunile 
merg pe bolta cerului în timpul nopţii, încercînd să ajungă 
Soarele. Noaptea se odihnesc pe partea cealaltă a pămîntului, 
să poată a doua zi să-şi continue cursa, toate cinci. Dar numai 
pe acestea două mai mari le băgăm în seamă. Cînd toate cinci 
sunt la un loc, atunci se împlineşte anul. Luna cea mare aleargă 
după cea mică; e şi o legendă despre aceasta. Sunt şase nopţi 
pe an cînd o ajunge, ba chiar i-o ia înainte. Atunci sunt şase zile 
şi nopţi nefaste, e bine să ne ferim de ele. 

- De ce sunt nefaste? 

- Nu ştiu, dar aşa se zice. Atunci au loc de obicei cataclismele. 
Oamenii sunt mai răi, mai nervoşi... încep mai lesne războaie, 
au loc incendii, sunt mai multe crime... Nu ştiu de ce. Tradiţia 
spune că pe luna cea mică locuieşte Vasia, soţia Soarelui. Luna 
mare e casa Maniei, sora Soarelui. Pînă să apară Vasia, tradiţia 
era ca zeii să se căsătorească între ei, frate cu soră. Dar Soarele 
a iubit-o pe Vasia, fata Mării, şi a luat-o de soţie, punînd-o pe 
luna cea mică. Au avut şi trei copii împreună, celelalte trei luni 
mai micuţe. De atunci durează duşmănia dintre Mania şi Vasia. 
Mania nu este rea cu oamenii, doar că e răzbunătoare pe Vasia. 

Cînd o ajunge şi o întrece, începe să arunce răutăţi în urmă, 
încercînd s-o împiedice să i-o ia din nou în faţă. Se zice că cine 
va cîştiga pînă la urmă cursa, cine va ajunge prima la Soare, va 
fi pe veci soţia lui. Din păcate pentru noi, oamenii, răutăţile, pe 
care le aruncă Mania în urmă, ajung de cele mai multe ori pe 
pămînt, influenţîndu-ne viaţa. 

- Frumos, dar lunilese învîrt în jurul pămîntului. Iarpămîntul, 
în jurul Soarelui. Lunile nu au cum ajunge Soarele. 

- Nu vreau să aud aşa ceva, e împotriva firii! Papu a aruncat 
anatema asupra studenţilor de la Prana pentru că au zis acelaşi 
lucru ca şi tine. Oricine ştie că acestea sunt aberaţii trimise pe 
lume de către Duşman. 

- Bine, să lăsăm discuţia asta. Tot nu are nici o legătură cu 
drumul nostru. Şi, oricum, nu este rostul meu să vă conving 
de alte adevăruri, să aduc o revoluţie ştiinţifică pe acest tărîm. 

- Poate ele sunt adevărate pe tărîmul tău, îi zîmbi Valida. 
Mi-a zis Zulfina cîte ceva despre tine, atîtea cîte ştie şi ea. Nu 
înţeleg de ce ţi se zice Erou, de ce te-a adus pe tine vraciul ca 
să te lupţi cu Duşmanul... 

- Nici eu nu înţeleg. Nu are nici o noimă. De fapt, nici nu 
se ştie dacă eu o să mă lupt cu el. Mai degrabă, cei din jurul 
meu o vor face. De aceea m-a adus, să vă adun... Să îl caut pe 
adevăratul erou, pe Harap Alb. 

- O fi cum zici. într-adevăr, nu cred că eu m-aş fi întîlnit 
vreodată cu oameni ca cei din ceata noastră. Poate că prezenţa 
ta răsuceşte straniu funiile soartei. Deci, plecăm mai departe... 

- Plecăm. Ceilalţi s-au trezit? 

- Hai să vedem, hotărî Domniţa. 

Se sculaseră. Bardul băgase pisica în sîn, fără ca aceasta 
să se împotrivească, pregătită şi ea de drum. Kelemen scosese 
caii din grajd şi îi pregătise de drum: cîte unul pentru fiecare 
şi unul la teleguţa călugărului. Doar calul Validei rămăsese în 
grajd, nici măcar Kelemen nu avea curaj să-l atingă. 

- Să mîncăm mai întîi, porunci Valida. 

Mîncară şi plecară. Avură un moment de încurcătură cînd 
constatară că Prinţesa nu se ştie călări, dar Kelemen o ajută să 
se urce pe Vifor, care nu se împotrivi, ci chiar o menajăîn primele 
ei încercări. Ceata lor, care ajunsese destul de numeroasă între 
timp, ridica un nor de praf deasupra drumului, ce se întindea 

pînă în zare, spre Răsărit. 

- Unde duce drumul ăsta? întrebă Felimon, care se hurduca 
în spatele unui asin nu tocmai îndărătnic, în urma Eroului. 

- Drept spre Răsărit, zise Kelemen. Peste vreo două zile 
o coteşte spre nord-est, ocolind Marea cea Mare. După vreo 
săptămînă trece o apă mare şi continuă prin stepele nesfîrşite, 
pustii, ale kapcînilor. într-o lună, călătorul poate ajunge la 
Marele Bulgur, dacă nu-şi lasă viaţa pe undeva, între timp... 

- Pe acolo mergem? întrebă bardul curios. 

- Nu. Noi o luăm mîine înspre sud, apoi din nou spre Răsărit. 
Trecem Marele Rîu, apoi străbatem deşertul Karamanilor. în 
trei zile suntem într-un mic port pe coasta Mării celei Mari. De 
acolo, cu puţin noroc, urcăm pe o corabie, care să ne scoată la 
Sambula şi de acolo în Marea Interterum. Scurtăm drumul cu 
cîteva luni. Dacă avem noroc, cum am zis... 

- Deci, ne-am hotărît unde mergem? întrebă Zildir. 

- în Rai, mormăi Ifichim. 

- Eventual, vom ajunge cu toţii acolo, zise Felimon gînditor. 
Cel puţin, copiii Marelui Zeu, cei ce urmează neştirbit Calea. 
Cei fără prea multe păcate... Greu de crezut că noi vom ajunge 
acolo. Oricum, nu pentru o vreme... 

- Ce tot bolboroseşti acolo, bucătare? Lasă preoţii să-şi bată 
capul cu de-alde-astea. Noi să ne vedem de cele care cad în 
puterea noastră. Deci, unde plecăm? 

- Nu am spus? Spre Raiul Terestru... Cel puţin, spre locul 
unde legendele îl plasează. Şi unde se pare că şi Jolifana ne 
vrea. 

- Prin ţara alimanilor? se sperie Felimon. 

- Şi dincolo de ea. Prin ţara aramanilor şi a tebanilor, dincolo 
de anisibi... Dar o să am tot timpul să vă povestesc despre 
drum, o să ne ia cîteva luni bune... 

- Eu nu prea vreau să aud povestea aceasta, se jelui burtosul, 
dar nimeni nu păru a-l băga în seamă. 

- Tu ce zici, geambaşule? îl întrebă domniţa. 

- Poate vin cu ceva cai de la aramani, îşi mărturisi speranţa 
mustăciosul. Oricum, dacă rămîn prea mult timp pe aici, 
pierd şi o mînă... Cît timp credeţi că va rămîne furtul calului 
nedescoperit? 

- Ăsta este un motiv foarte întemeiat, îl aprobă Valida, 

serioasă. Dar tu, Elina, ce zici? Drumul ăsta este mai lung decît 
te-ai fi aşteptat... 

- Unde mergi tu, merg şi eu. Orice este mai bine decît viaţa 
de-acasă! 

- Cînd o să te convingi că nu-i chiar aşa, o să fie cam greu 
să te mai întorci, o avertiză Pictorul. 

- Lasă, nu speria fata, i se împotrivi Zulfina. O să avem 
grijă de ea, o vom ajuta... Poate şi-o găsi alesul pe drum, s-o 
descurca ea cumva. Se prefăcu a nu observa roşeaţa care se 
întindea pe obrazul fraged al Prinţesei. 

- Eu merg unde merge Elina, mărturisi Boian, neîntrebat. 
Ceilalţi, mai puţin Prinţesa, gemură la unison. 

- Dacă promiţi că nu vei cînta! îl avertiză Zildir. 

- Rămîne cineva aici? întrebă Valida, mai mult să pună capăt 
schimbului nefolositor de vorbe. Se întoarce cineva înapoi? mai 
întrebă, privind crunt spre bucătar. Acesta icni, dar îşi ţinu limba 
în frîu. Bine, atunci plecăm! 

Şi plecară. 



21 



(în care, ce se adună cu greu, 
se spulberă în vînt) 



E rau în a patra zi de drum. Spre marea deziluzie a Prinţesei, 
acestea se dovediseră a fi chiar mai searbăde decît cele ce o 
făcuseră să-şi ia lumea în cap. Aproape că-i venea să ţipe de 
frustrare! Unde era bîrfa zilnică, pe care i-o aducea burtosul 
ei tată din lumea sus-pusă a Cetăţii? Unde era bîrfa lumii mai 
puţin sus-pusă a oamenilor de rînd, adusă de bătrînul portar? 
Unde erau clipele în care Valida trecea pe la ea, pentru a pune 
la cale vreo năzdrăvănie? Unde, lecturile care o umpleau de 
fiori necunoscuţi, cu domniţe, cavaleri şi vrăjitori fioroşi? 

Din păcate, spusele Zulfinei şi a celorlalţi se adevereau cu 
prisosinţă. Cele trei nopţi le dormise pe o pătură, întinsă direct 
pe pămîntul gol, în jurul unui foc palid - să nu atragă atenţia, 
spusese Valida. Atenţia cui? - că de patru zile nu văzuse decît 
rar chip omenesc! Foc care nu reuşise să ţină prea departe frigul 
şi umezeala nopţilor de primăvară. Săltatul în şea toată ziua îi 
umplea trupul de dureri, care nu făceau altceva decît să devină 
mai crîncene în timpul nopţii, de la pămîntul tare. Nespălată de 
patru zile, cu părul ciufulit şi cearcăne de nesomn, se simţea 
bătrînă şi urîtă. Judecînd după mirosul de trupuri nespălate ale 

celorlalţi, îşi imagina cam cum miroase ea însăşi. Dacă nu i-ar 
fi fost frică de drumul înapoi, singură, fără călăuză şi apărare 
- nici focul acela anemic nu ar fi ştiut aprinde! - şi-ar fi întors 
calul bătrîn, dar blînd, chiar în acea clipă. 

încercase să lege conversaţie cu ceilalţi între timp, dar nu 
prea reuşise. Mai toţi se simţeau în aceeaşi situaţie - poate 
mai puţin Kelemen şi Pictorul, care mai călătoriseră la viaţa 
lor. Chiar şi Bardul, care se simţea destul de stingher în şea, 
obişnuit să călătorească pe propriile-i picioare. Ba chiar şi 
Valida, care călărea de obicei mai mult prin grădina casei, în 
timpul exerciţiilor. Dar era evident că dormitul pe pămînt, ca şi 
lipsa apei, o indispuneau. 

Aşa că toţi se bălăngăneau tăcuţi în şea, nu atît morocănoşi 
cît pierduţi în gînduri nu foarte vesele. Iar odată ajunşi la locul 
de popas - ales de obicei de Kelemen, care se vedea că nu 
poposea pentru prima dată în acele locuri - îmbucau în tăcere 
hrana uscată şi lipsită de gust, după care îşi căutau un loc cît 
mai neted şi încercau să adoarmă, în speranţa că dimineaţa îi 
va găsi odihniţi şi fără dureri de şale. Cu doar cîteva excepţii, 
această speranţă se dovedi deşartă. Iar apoi, după o masă 
tot atît de frugală, se săltau în şea strîmbîndu-se de durere şi 
mîrîind printre dinţi, şi porneau mai departe. 

în acele prime patru zile de mers întîlniră, ici şi colo, 
pămînteni. Mai ales ţărani de prin satele ce rămîneau ascunse 
după zare - ocolite cu grijă de către Geambaş - bănuite mai 
ales după umbra verde a pomilor şi caligrafia fină a cumpenelor 
de fîntînă. O dată întîlniră o ceată de boiernaşi porniţi la 
vînat care, după ce le aruncară o privire cercetătoare - dar 
nu duşmănoasă - îşi văzură de treaba lor. Şi întîlniră cîteva 
chervane negustoreşti care se opriseră la marginea drumului 
pentru a le face loc să treacă, negustorii privindu-i temători şi 
neîncrezători. 

în a treia zi Kelemen îi conduse într-un sat mai mărişor, pe 
la amiază, oprindu-i în faţa unui han cam prăpădit. Fu singura 
dată cînd luară prînzul aşezaţi la o masă, şi nu legănîndu-se în 
şea. O oprire binecuvîntată, găsi Elina, deşi banca de lemn nu 
păruse deloc moale sub acele părţi ale trupului bătute de şea... 
încercările ei de a-şi convinge tovarăşii de drum să rămînă 
la han peste noapte fură întîmpinate cu o cumplită lipsă de 

interes, astfel că nu avusese încotro, ci trebuise să se urce în 
şea şi să dea pinteni lui Vifor, să-i ajungă pe ceilalţi din urmă... 

Dar a patra noapte aduse o schimbare ce mai tăie din 
momentele searbăde ale călătoriei: ajunseseră la Marele Rîu! 
Ar fi fost frumos, ba ar fi fost chiar un prilej de a face o baie în 
apa destul de mîloasă a rîului - dacă nu ar fi plouat mocăneşte. 
O ploaie urîtă şi rece, ca de sfîrşit de toamnă, care îi însoţise 
mai toată după-amiaza. Speranţa că vor găsi un han în micul 
sat de pe malul rîului se dovedise a fi neîntemeiată - acesta, 
ca şi jumătate din casele sărăcăcioase, fusese ars de o ceată 
de kapcîni porniţi pe jaf. Oştenii, ajutaţi de săteni, reuşiseră 
să-i taie, dar casele nu fuseseră încă ridicate la loc. Din fericire 
bacul lucra, aşa că, în schimbul unui galben, se văzură puşi pe 
malul opus. Trecură cu bine, pierdură numai căruţa pe care o 
conducea Yulgur din cetate. Felimon se împiedicase de funia ce 
lega bacul de mal, astfel că acesta dispăruse în noapte cu tot cu 
căruţă, în ţipetele şi blestemele vîslaşilor de pe mal. 

Noaptea petrecută sub ţîrîiala ploii - de mirare că geambaşul 
reuşise să aprindă un foc - îi ţinuse treji pînă la ziuă. Dimineaţa, 
pornind din nou la drum, Zulfina avu ceva de comentat: 

- Ce zici, iubitule, cum reuşeşte Geambaşul să aprindă un 
foc?! Chiar şi în ploaie, cu lemne ude... Fără vrăji! 

Asta îl amărî peste măsură pe vraci, dacă mai era nevoie 
de ceva pentru a-l amărî. Plecară prin ploaia tot mai rară. 
Încet-încet, aceasta se opri şi se ivi cerul senin. Soarele se 
ridică arzător deasupra capului lor, în timp ce stepa făcea loc 
deşertului. 

Felimon îşi ţinea limba în frîu. Se gîndea că dacă ar deschide 
gura, glasul lui plîngăreţ i-ar întrista, dacă nu chiar supăra, 
prietenii. Uitase de mult să încerce să-şi mai numere durerile. 
La durerile trupului se adunau cele ale sufletului - aflase de 
apariţia fetiţei în oglinda trogloditului! Deşi, acum strîngea 
deznădăjduit oglinda la piept, uitîndu-se mai toată ziua în ea, 
singurul lucru pe care îl vedea era propriul său chip, obosit 
şi încercănat. Şi mai ales durerile stomacului. Niciodată nu-i 
fusese atît de foame! Simţea că-l ia cu leşin... Dacă îşi amintea 
bine, tot ceea ce băgase în gură de la părăsirea conacului - 
mîncat la o singură masă! -ar fi reprezentat, poate, un sfert din 
gustărica lui de dimineaţă. Poate! Simţea cum slăbeşte... 

Eroul întîmpina călătoria destul de apatic. Mai degrabă, 
resemnat. Privea în jur şi avea, uneori, impresia că se află, 
într-adevăr, în lumea jocului. Se şi mira că Geambaşul cunoştea 
locurile... I se părea că vederea lui se opreşte undeva, de jur 
împrejur, chiarînainte de zare, într-un fel de pîclă neagră, dincolo 
de care nu mai putea destinge dacă sunt munţi, dealuri, copaci, 
turnuri... înapoi da, privirea i se ducea mult în urmă, dincolo 
de zare, pînă unde obiectele şi formele de relief începeau să se 
dizolve în albastrul depărtărilor. în prima zi putuse zări pentru 
mult timp zidurile şi turnurile Cetăţii, căţărată pe dealul care-i 
întărea apărarea, apoi aceasta dispăruse, spre seară dispărînd 
şi dealurile. Dar poate că asta se datora faptului că, din a doua 
zi, Călătorii şi-au continuat drumul printr-o cîmpie din ce în ce 
mai plată, cu puţine pîlcuri de pădurice, o stepă ce se oprea 
brusc în valea adîncită a fluviului. 

Uneori se gîndea cu milă la suferinţele tovarăşilor lui. Era 
convins că, fără apariţia lui, fiecare şi-ar fi dus mai departe 
viaţa lui obişnuită. Prinţul ar fi ocupat în continuare - cît timp 
mai avea bani din Jipang, sau poate din cuferele aduse cu el 
- nefolositoarea slujbă de „ambasador", dispreţuit de toată 
lumea. Pînă cînd, poate, dorul de casă l-ar fi pornit pe lungul 
drum al întoarcerii - doar pentru a-şi găsi moartea în luptele 
nesfîrşite de pe acel tărîm îndepărtat. 

Zildir ar fi continuat să fie teama şi, în acelaşi timp, batjocura 
întregii Curţi. S-ar fi însurat cu Zulfina - aici decizia era a ei, 
nu a lui! - şi ar fi trăit veacuri la umbra unchiului său. Poate că 
şi-ar fi dobîndit pînă la urmă puterea de vraci, cine ştie? 

Bucătarul şi-ar fi continuat viaţa amărîtă şi neinteresantă, 
îngrăşîndu-se şi mai mult - într-o întrecere neintenţionată cu 
negustorul. Ar fi îmbătrînit ucenic la bucătărie, amărît că prin 
el neamul vestit de brutari va fi ajuns la un sfîrşit neglorios. 
Şi visînd la singura fiinţă feminină care îi băgase, vreodată, 
existenţa în seamă. O existenţă nici mai bună, nici mai rea 
decît a multor alţi oameni de aici sau de aiurea... 

Prinţesa şi-ar fi găsit pînă la urmă un soţ. Un negustor, dacă 
Deliman ar fi avut oarecare putere asupra ei, poate vreun fiu 
scăpătat de boier. Anii i-ar fi scos gărgăunii din cap. Gărgăunii 
nu fac casă bună cu un chip veştejit de femeie... Dar ar fi fost, 
poate, mai fericită decît acum, îşi zise privind peste umăr la 

chipul ei devastat de încercările prin care trecea. Mai multă 
voinţă decît putere... Aceeaşi soartă ar fi aşteptat-o, probabil, 
şi pe Domniţă. Un soţ dintre boieri, nişte copii... Sau poate o 
sabie în trupul încă tînăr, în vreo încăierare cu jefuitorii alimani 
sau kapcîni. 

Dar ceilalţi? Kelemen şi-ar fi pierdut probabil mîna, apoi gîtul, 
în viaţa lui nepăsătoare şi plină de riscuri. La el durerea este în 
suflet. îl va măcina încet, dinăuntru... Bardul ar fi fost, poate, şi 
el măcinat de amintirea unui cîntec de negăsit. Sau poate s-ar 
fi apucat de altă meserie, şi-ar fi găsit o fată potrivită şi ar fi 
trăit o viaţă obişnuită - poate chiar în satul lui pierdut printre 
păduri... Pictorul... Pictorul este o fire cercetătoare, azi e bine, 
mîine poate mai rău, dar el va găsi întotdeauna putere să treacă 
peste hopuri. Pasiunea şi talentul îi sunt tovarăşi statornici. O 
schiţă pe hîrtie, o frescă pe un zid, o bătaie într-o crîşmă, un 
sărut furat unei femei de-o seară, o nouă zi şi o nouă noapte... 
Yulgur şi-ar fi dus existenţa meditativă în hrubele lui. Poate 
acestea l-ar fi dus pînă la urmă în Rai. Poate că aceasta este, 
într-adevăr, Calea... 

Iar el? Eroul ne-erou. Gîndurile i se întorceau frecvent în 
lumea din care fusese smuls pentru a fi dus într-un tărîm pentru 
care nu fusese pregătit. Existenţa lui fusese liniştită, mărginită, 
nu foarte deosebită de cea a bucătarului. Da, îl pasionaseră 
lecturile - dar aceasta îl îndemnase spre o viaţă contemplativă, 
lipsită de întîmplări interesante. Nici măcar nu-l ajutase să îşi 
încerce talentul în scris... îi plăcuse muzica - rămînînd însă 
toată viaţa un ascultător pasiv. Nu îi plăcuseră petrecerile, nici 
nu fusese prea comunicativ... îi mai plăcuse să picteze, dar 
rămăsese toată viaţa un pictor de duminică, prea leneş pentru 
a se dedica total artei. 

Poate acesta fusese marele lui păcat: refuzase să viseze 
înalt, să-şi pună forţele în îndeplinirea acelor vise. Făcuse totul 
pe jumătate şi se trezise trecut de patruzeci de ani fără nici o 
realizare mai însemnată... Cîteva tablouri atîrnate ici şi colo pe 
pereţi, dar majoritatea aruncate prin debarale, o slujbă în care 
şi acum se întreabă de ce a ajuns, o viaţă singuratică şi fără 
prea multe speranţe de viitor... 

Cele trei lucruri care se cer, se zice, de la o viaţă de om - să 
sădească un pom, să clădească o casă şi să crească un copil 

- nu se întîmplaseră în viaţa lui, şi era puţină nădejde să se 
întîmple vreodată. Cei cîţiva pomişori sădiţi de el se vestejiseră 
de mult, case clădise pentru alţii, iar copilul... Iubise două 
femei în viaţa lui, una în tinereţea pierdută în amintiri, a doua la 
maturitate. Cu cea de-a doua se şi căsătorise - dar nu rezultase 
nici un copil din acea relaţie. Amîndouă femeile îl părăsiseră la 
un moment dat, frustrate probabil să-l vadă fără nici un ideal 
în viaţă. Poate nici nu-l iubiseră, nu fusese niciodată un bărbat 
frumos, ci scund şi gras... Avea o singură calitate, probabil, 
în ochii lor, îşi zise amărît: era plin de posibilităţi. Posibilităţi 
care se lăsau neîmplinite... Aşa că ele şi-au căutat împlinirile 
altundeva. 

„De ce m-o fi adus vraciul pe mine? Nu o să iasă nimic bun 
nici din asta! Undeva pe drum o voi lua aiurea, sau mă voi opri, 
sau chiar voi da înapoi. Dar poate că m-a adus pentru că am, 
totuşi, idealuri. Mulţi nu le au, trăiesc în orizontul lor îngust... 
Ele nu au avut dreptate cînd m-au judecat - sau au avut doar 
judecîndu-mă din punctul lor îngust de vedere. Probabil nu 
m-au iubit, dacă nu m-au înţeles... Prima - se opri o clipă 
încercînd să-şi amintească numele acelei iubiri din tinereţe - nu 
a stat prea mult, deşi avea toată viaţa în faţă nu avea timp de 
aşteptat. Educaţie, planuri de viitor, păleau în faţa necesităţilor 
imediate, plăcerilor imediate... 

Dar ea? Am trăit ani mulţi împreună, ar fi avut timp să mă 
cunoască. Dar poate că obosise... Sper să-şi fi găsit fericirea 
acolo, pe tărîmul acela îndepărtat acum de mine... Acum ştiu 
că alături de mine nu şi-ar fi găsit-o. Alergînd după idealuri, 
am uitat să privesc la necesităţi. Ele erau prea simple, prea 
mundane: o casă, o maşină, haine scumpe, călătorii, poziţie 
socială, aprecierea şi chiar invidia celor din jur... Dar nu, eu 
trebuia să-mi dedic viaţa şi gîndurile Marilor Idealuri! - se 
persiflă singur. Dreptate, Adevăr, Cinste, Loialitate, Artă, 
Valoare, Integritate... Un don Quijote modern, neînţeles şi 
respins chiar şi de cei pe care îi considera apropiaţi. Da, da, un 
don Quijote!" 

- Un cine? 

Tresări auzind glasul piţigăiat al vrăjitoarei, care călărea în 
urma lui. înţelese că pronunţase ultimele cuvinte cu voce tare 

- dar oare de cînd vorbea aşa, fără să-şi dea seama? 

- Ah, nimic... Un personaj tîmpit. 

- Tîmpit? Cine-i tîmpit? se amestecă Zildir. Ca de obicei, el 
călărea în preajma Zulfinei - sau mai degrabă ea călărea în 
preajma lui. 

- Nu vorbea despre tine, îşi linişti vrăjitoarea alesul. Unul, 
don Quijote. 

- Cine-i don Quijote? întrebă şi Pictorul. Orice era mai bine 
decît întinderea asta plată, nisipoasă, pe care se tîrau. De 
dimineaţă, de cînd pătrunseseră în ea, se luptau cu dune de 
nisip din ce în ce mai înalte. Părea greu de crezut că atît de 
aproape de Marele Rîu să se întindă un adevărat deşert... Arşiţa 
îi uscase gîtlejul, dar o stare de nelinişte greu de explicat îl 
făcea să vorbească. Se simţea, oricum, mai proaspăt decît calul 
pe care-l călărea. 

Eroul oftă, întrebîndu-se din nou cît de mult auziseră ceilalţi. 
Se hotărî să explice: 

- Un personaj de carte. Un cavaler din Hipana, cum îi ziceţi 
voi. Unul care se lupta cu morile de vînt... 

- Tîmpit! comentă Valida, lăsîndu-şi calul să încetinească 
pasul, alăturîndu-se celorlalţi. 

- Ce naiba avea cu ele? se miră Zildir. 

- Păi, v-am spus, era puţin nebun. Trăia într-o lume a lui... 
Ceilalţi nu-l prea înţelegeau... 

- Cred şi eu, mormăi Kelemen. 

- Şi de ce s-a scris o carte despre el? întrebă Elina curioasă, 
în cărţile citite de mine cavalerii sunt viteji, frumoşi şi loiali - 
se îmbujoră ea., lăsînd ochii în jos. Pe Bard îl tăie un cuţit prin 
inimă: „Deci, aşa sunt bărbaţii la care visează Prinţesa! Şi eu... 
Dar şi eu sunt loial!" 

- Hm, cum să vă explic?... E mai mult decît pare. Scriitorul a 
folosit acest personaj drept critică la faptul că idealurile nobile 
ale cavalerismului dispăruseră pe timpul lui. Sentimentele 
nobile nu mai erau respectate de nimeni. Vitejia, înţelepciunea, 
dragostea, virtutea... deveniseră vorbe goale. Aşa că toţi îl 
considerau nebun, deoarece încerca să trăiască în spiritul 
cavaleresc descris în cărţi. 

- Aha! zise vraciul, care nu înţelegea nimic. Şi de ce se 
dădea la mori? 

- Aoleo! îl plînse Zulfina, care începuse să înţeleagă sensul 

povestirii. 

- Credea că sunt uriaşi. El chiar aşa le vedea, un grup de 
uriaşi pregătiţi să atace o caravană... Aşa că şi-a încălecat 
mîrţoaga, şi-a pus pe cap coiful tuflit, a strîns într-o mînă scutul 
spart şi în cealaltă băţul de-l folosea drept lance, şi s-a repezit 
asupra unei mori! 

- Ha! se bucură Elina, bătînd din palme, încercînd să- 
şi imagineze un falnic cavaler pornind la atac, plin de curaj, 
asupra unui uriaş. Simţea totuşi că ceva nu-i în regulă. „Oare 
cum aleargă o mîrţoagă?" 

- Şi? întrebă curios dintr-o dată bucătarul. 

- Şi, nimic. A dat moara cu el de pămînt... 

Ceilalţi se uitară la el, uimiţi. 

- Oare nu era chiar un uriaş? întrebă burtosul. S-o fi 
transformat în moară, să nu-l cunoască oamenii... 

- Aş, de unde!? Moara se învîrtea nepăsătoare, în vînt. L-a 
altoit cu palele. A trebuit Sancho, scutierul lui, să-l îngrijească 
la urmă. 

- Tîmpit! concluzionă Valida. 

- Se lupta, deci, cu morile de vînt, zise Ifichim, gînditor. 

- Da, pînă la urmă asta am înţeles noi din carte... la sute 
de ani după ce a fost scrisă. A lupta pentru idealuri căzute 
în desuetudine(desuetudine) înseamnă a te bate cu morile de 
vînt. 

- Deci, noi suntem acei tîmpiţi, zise Zulfina. De ce ai zis „un 
don Quijote"? Suntem mai mulţi. 

- Da, zise Yulgur. Lume rîdeam, noi loveam la cap, nimic 
izbîndeam... 

- V-am spus eu că suntem nebuni, nu aţi vrut să mă credeţi! 
se plînse vrăjitoarea. Nici tu nu m-ai crezut! îl acuză pe vraci. 

- Eu? se feri acesta de acuzaţie. Eu cred tot ce spui tu. 
Aproape tot... se corectă el. 

- Eu nu cred ce ziceţi, zise Domniţa. Nimic nu-i imposibil - 
dacă vrei cu adevărat să se împlinească. Trebuie să ai credinţă 
în tine însăţi. 

- Nu îţi dai seama că asta este numai o imagine pe care ţi-o 
proiectezi asupra realităţii? o contrazise Ifichim. Poţi fi convinsă 
că moara de colo este cu adevărat un uriaş - arătă el spre 
dreapta, iar Felimon chiar îi urmări gestul, aproape speriat la 

gîndul că, într-adevăr, acolo undeva ar putea fi o moară. Care, 
în realitate, ar fi un uriaş în travesti... Iar credinţa ta te-ar 
îndemna să te arunci asupra lui, cu vitejie. 

- Ia ascultă, pe mine să nu mă faci nebună, auzi?! îl fulgeră 
Valida pe Pictor. „Cine se crede el?!" 

- Nu te fac nebună, îi zîmbi acesta, turnînd ulei pe foc. „Uh! 
Zîmbetul ăsta!..." Eu cred că noi toţi trăim în relaţie cu lumea 
prin simţurile noastre, prin ideile noastre. Sunt ele împărtăşite 
şi de alţii? - înseamnă că ne încadrăm în lume. Sunt ale lor 
diferite de ale noastre? - atunci este poate cazul să ne punem 
întrebarea: cine este nebunul? Noi, care vedem un uriaş, sau 
ei, care văd o moară de vînt? Ne putem preface că-i credem, 
şi să ne vedem de viaţă. Dar viaţa aceea ar putea fi destul de 
neplăcută, bîntuită de coşmaruri - dacă avem o conştiinţă. Dacă 
acel uriaş, pe care noi ne-am prefăcut că-l vedem drept moară, 
a ucis pe cineva? Suntem oare complici la fapta lui - dacă nu 
am împiedicat-o? Doar noi ştiam cine este el în realitate... 

- Şi dacă este cu adevărat o moară pur şi simplu? întrebă 
Felimon. 

- Atunci vom avea conştiinţa împăcată - dinspre partea cu 
omorul. Dar ne vom întreba toată viaţa: de ce ne-a fost dat 
nouă să vedem un uriaş acolo unde alţii au văzut doar o moară? 
Poate într-o zi vom vedea o ciurdă de vaci şi vom crede că sunt 
o ceată de alimani porniţi pe jaf, sau mai ştiu eu ce... 

- Don Quijote a văzut nişte sarazini într-o turmă de oi... 

- Tu de unde ştii astea? îl întrebă Zulfina pe Pictor. 

- Nu ştiu - doar mi se pare logic să fie aşa, recunoscu acesta. 
Am auzit şi un filosof vorbind despre aşa ceva la universitatea 
din Parini... 

- Taci, mă, nu ne băga prostii în cap! se supără Valida. Nu e 
destul că avem a ne lupta cu ceea ce este? Acum să ne întrebăm 
dacă lucrurile pe lîngă care trecem nu sunt cumva oşteni de-ai 
Duşmanului? Dă-mi voie să iau în sabie duşmani şi să pun capul 
liniştită pe pernă cînd trec pe lîngă nişte mori de vînt. 

- Deci, tu nu crezi să avem vreo şansă în aventura noastră, 
îi zise bucătarul Eroului. 

- Aşa-i, cam asta cred. Mai mult, cred că dacă oamenii or 
afla de ce suntem noi pe drum, ne-or lega şi ne-or descînta, ca 
pe cei proşti... 

- Mare Mag credeam la Căutare, zise Yulgur. Şi Crai... 

- Craiul Albin nu e vestit prin profunzimea minţii lui, zise 
vraciul. Dar despre unchiu-meu, nu ştiu ce să cred. Cred că e 
bine să ne ţinem gura, totuşi... 

Cu asta fură cu toţii de acord. De fapt, Kelemen, care privea 
tot mai îngrijorat în urmă de ceva vreme, schimbă vorba: 

- Cred că ne ajunge din urmă o furtună. E rău! 

- Ce ni se poate întîmpla? întrebă burtosul voinicos. O ploaie 
nu ne-ar strica... 

- Dacă crezi că va cădea un singur pic de ploaie, te înşeli. 
Vîntul va aduce o arşiţă cumplită, şi nu o dată caravane întregi 
au fost îngropate de munţii de nisip mutaţi de vijelie. Mulţi 
călători au pierit aici, oricît de mic ar fi deşertul acesta. E cum 
e mai rău, suntem chiar pe platoul din centrul deşertului. Sper 
să ajungem la Răscruce, altfel cine ştie în ce direcţie o luăm... 

La aceste vorbe, ceilalţi priviră îngrijoraţi spre norii urîţi, 
galbeni, ca o cangrenă, care le călcau pe urme. Nu seîmpotriviră, 
deci, cînd Kelemen dădu poruncă să se lege unul de celălat cu 
capete de sfoară şi să-şi lege bucăţi de pînză peste faţă. O 
făcură chiar la timp, căci norii trecură peste ei şi, dintr-o dată, 
se făcu întuneric. O linişte ireală îi înconjură, o linişte în care 
singurul zgomot era tropotul copitelor pe crusta de nisip întărit 
care le servea de cărare. Liniştea dură o clipă - sau un veac - 
şi dintr-o dată, cu un urlet ca de fiară rănită, vijelia se aruncă 
asupra lor. 

Părea că mii de ace li se înfipseră în trupuri. Cai nechezară 
dureros şi dădură să fugă, smucindu-se în frîie şi în frînghiile 
care-i legau împreună. Şi valuri de nisip îi acoperiră... 

* 

* * 

Se adunaseră unul în altul, la adăpostul cailor. După primele 
clipe în care abia reuşiseră să stăpînească animalele înebunite 
de biciuirea sălbătică a vîntului, acestea se adunaseră grămadă, 
înţelegînd că aşa vor reuşi să se apere mai bine. Urmîndu-le 
exemplul, călătorii coborîseră din şea şi se adăpostiră între cai, 
ţinîndu-i de căpăstru şi punîndu-le mantiile peste cap. 

Cînd, după o vreme ce păruse să dureze ore şi ore, furtuna 

trecu peste ei şi vijelia se linişti la tăria unei adieri, se treziră 
îngropaţi pînă la genunchi în nisipul fin adus de furtună. îşi 
dezlegară basmalele de pe feţe şi se priviră cu ochii lăcrămînd. 
Liniştea lăsată îi făcea să li se pară că urechile le ţiuie, aşa că 
glasul Validei veni, parcă, din depărtări. 

- Unde sunt ceilalţi? 

- Care ceilalţi? întrebă Ifichim, clipind des din ochi. Nisipul 
care îi producea o lăcrimare abundentă îl împiedica să vadă 
prea departe. Dar, într-adevăr, parcă erau mai puţini... 

- Unde-i iubitul? întrebă şi Zulfina. Răspunsul îl găsi singură, 
trăgînd de frînghia care o legase de vraci - rămăsese doar un 
capăt din ea! 

- La naiba, s-au rătăcit, zise Ifichim. Cîţi am rămas? Din 
cauza nisipului, nu vă pot vedea... Sunt, deci, Domniţa şi 
Zulfina. Cine altcineva? 

- Eu eram, se auzi glasul trogloditului. 

- Eu estem, se auzi şi glasul Prinţului. 

- Atît? întrebă Ifichim, după cîteva clipe de tăcere. Parcă 
sunt şi cîţiva cai... 

- Aici e calul lui Felimon, îl recunosc după şea. Şi al iubitului, 
legat de al meu... 

- Unde s-or fi pierdut ceilalţi? întrebă Domniţa îngrijorată. 
Doar nu am mers prea mult de la începutul furtunii, apoi am 
stat pe loc... 

- Eu ştiu? răspunse Zulfina. După locul unde este soarele, 
s-ar zice că au trecut cîteva ore. Poate ei nu s-au oprit... 

Soarele avea o culoare sîngeriu-gălbuie, probabil de la 
nisipul aflat încă în aer. Se lăsase în jos, spre apus, la cîteva 
palme doar deaupra dunelor din zare. 

- Deci, cam acolo ar fi apusul, zise Valida. Cred că dacă ne 
întoarcem puţin înapoi, spre apus, ar trebui să dăm peste ei. 

Ceilalţi nu i se împotriviră, ci se săltară în şea şi porniră 
cu toţii spre soarele roşiatic, trăgînd după ei cei trei cai fără 
călăreţi. După vreo oră, se opriră. Nu găsiră nici o urmă a celor 
dispăruţi. 

- Unde or fi? Ar fi trebuit să dăm peste ei! 

- Ştiu eu? răspunse Pictorul, privind cu îndoială spre pata 
sîngerie a soarelui. Aceasta nu se mişcase deloc în ora scursă. 
Ceva este rău... 

- Ce ar mai putea fi rău? întrebă vrăjitoarea, care părea 
cuprinsă de nelinişte de la dispariţia vraciului. 

- Nu ştiu, nu pot să-mi dau seama... Parcă soarele ar sta 
nemişcat. Ar fi trebuit să coboare măcar cîteva degete... 

Ceilalţi priviră şi ei cu îndoială spre soare. 

- Eşti sigur că nu s-a mişcat? 

- Foarte sigur, zise Ifichim cu hotărîre. Sunt obişnuit să 
măsor distanţele din ochi, sunt pictor doar. 

- Asta nu se poate! zise Zulfina neliniştită. Ce este mai rău, 
e că-l simt pe iubitu' undeva spre... dincolo de zare..., arătă ea 
spre stînga. 

- Felimon colo eram! zise însă trogloditul arătînd undeva 
spre dreaptat cu gheara lui galbenă şi lungă. 

- De unde ştii? îl întrebă Domniţa. 

- Simţeam la păpuşic! răspunse el cu siguranţă. Păpuşic la 
sîn la Felimon eram. 

- Tu eşti sigură de Zildir? o întrebă Valida pe vrăjitoare. 

- Nnnu. Nu chiar... E aşa, o impresie... 

- Atunci, să-l lăsăm pe Yulgur să ne conducă, propuse 
Pictorul. Dacă e sigur că păpuşa lui Felimon este în direcţia 

aia... 

- Sigur eram. Plecam colo! 

- Poate greşim, îşi arătă pentru prima dată Domniţa 
nesiguranţa. Ceilalţi trei or fi spre sud. Unde sunt ceilalţi? Eroul, 
Kelemen, Elina, Bardul... Şi pisica. 

- Pisic aici eram, zise Yulgur, arătînd spre mîneca rasei. 
Yulgur plecam, găseam Felimon! spuse hotărît trogloditul, 
pornind spre dreapta. Prinţul îl urmă fără nici o vorbă, trăgînd 
cei doi cai după el. 

- Staţi! porunci Domniţa. Nu putem pleca aşa, la întîmplare. 

- Întîmplat nu eram, zise trogloditul. Simţeam păpuşic, 
acolo Felimon eram! 

- Jurăm Felimon apărăm, zise şi H ita iori hotărît. Mergem la 
Yulgur! 

Ceilalţi nu avură încotro, se luară după cei doi. Zulfina privea 
din cînd în cînd peste umăr, spre sud. Oare Zildir să fie acolo, 
în urma ei? 

* 

* * 

Eroul gemu, după care îl apucă tuşea. îşi simţea gîtlejul plin 
de nisip arzător. Tuşea îl ajută să îşi cureţe gîtul, aşa că putu 
să respire mai uşor. Răsuflarea făcea să se ridice un norişor fin 
de nisip - fapt ce nu ajuta deloc la încercările lui disperate de 
a-şi limpezi ochii. Zăcea cu faţa în nisip, pe burtă, şi simţea 
soarele începînd să-l dogorească în ceafă. Se săltă în braţe, 
pînă ajunsese să stea în genunchi. Privi de jur împrejur, după 
care se ridică greoi în picioare. 

Era singur. Deşertul seîntindea în jurul lui ca o tavă nesfîrşită. 
Undeva, în zare, începeau să se ridice dune de nisip, dar în 
jurul lui terenul era neted ca în palmă. Doar la circa zece paşi 
se zărea o moviliţă de nisip, de forma unui mormînt. Cu paşi 
şovăitori, se apropie de ea, clipind lacrimile din ochi. 

Avea, într-adevăr, forma unui mormînt. Din nisipul albicios 
se zărea o bucată de material care, în ciuda prafului, avea 
sigur o culoare azurie. Zildir! Se repezi şi începu să scurme cu 
palmele, descoperind un obiect din piele. Cizmele vraciului - 
judecînd după miros. Se repezi la capătul opus al moviliţei şi 
scurmă pînă dădu de material: gluga caftanului, trasă pe capul 
vraciului. Continuă să-l dezgroape, pe urmă îl întoarse cu faţa 
în sus. 

Vraciul părea lipsit de suflare. Eroul strigă la el, îl zgîlţîi, îi 
dădu cîteva palme... Nimic. Speriat, îl apucă de nas şi încercă 
să-i sufle aer în plămîni pe gura deschisă. Deodată, vraciul se 
zmuci şi zise, scîrbit: 

- Ce naiba faci?! Mă săruţi? Eroul sări speriat într-o parte. 

- Credeam că te-ai înecat cu nisip... 

- Nu, nu m-am înecat. Mi-am ţinut respiraţia, apoi m-a 
cuprins somnul... 

- Cum adică, ţi-ai ţinut respiraţia? Cît timp? 

- Păi, ştiu eu?... Cîteva minute, cred. Nu-ţi spun că am 
dormit? 

- Cu respiraţia oprită? De aceea nu sforăiai, pesemne... Dar 
cred că a fost mai mult timp, poate două ore, zise, privind spre 
soarele aplecat spre apus. 

Zildir deschise ochii şi privi şi el spre pata sîngerie de 
deasupra zării. 

- Mda, cred că ai dreptate. Chiar, cum oi fi făcut? se întrebă 
singur vraciul, încercînd să se scarpine în cap. Nu cred să fi 

făcut vreo vrajă... 

- Hm... Bine că nu a ieşit altceva, se bucură Eroul. Unde or 
fi ceilalţi? 

- Cu caii, cred... 

- Asta o ştiu şi eu. Dar, încotro? 

- Păi, dacă soarele este acolo, atunci acolo este apusul. Noi 
mergeam spre răsărit, deci în direcţia aceea. Cred că ei nu şi- 
au dat seama că am căzut de pe cai şi şi-au continuat drumul. 
Probabil de-acuma ştiu că nu suntem cu ei, se vor întoarce să 
ne ia... Eu zic să aşteptăm liniştiţi. Eu trag un pui de somn... 

- Dacă se rătăcesc? îşi arătă Eroul neîncrederea, dar vraciul 
începuse deja să sforăie. Hei! Nu-ţi poţi ţine răsuflarea? strigă 
el la Zildir, zgîlţîindu-l. 

- Eh? Ce vrei? Nu ştiu să-mi ţin răsuflarea, bombăni vraciul 
somnoros, după care se scufundă din nou în somn. Neavînd 
altceva de făcut, Eroul se lăsă şi el cuprins de somn. 

Se trezi zgîlţîit de vraci. 

- Avem ceva de mîncare? întrebă acesta. 

- Nu prea... Ceilalţi ar fi trebuit să fie aici, se ridică eroul în 
capul oaselor. 

- Aşa ar fi trebuit. Oare cît om fi dormit? 

Eroul ridică privirile spre pata sîngerie de deasupra dunelor. 

- Asta ce-o mai fi? se miră el. Ar fi trebuit să apună... 

- Da, trebuia să fie după dune de-acuma, zise şi Zildir, uimit. 
Asta înseamnă că soarele nu e la Apus... şi deci ceilalţi nu se 
pot orienta! Stăm degeaba aici! 

- Eu zic că trebuie să plecăm, hotărî Eroul. Dacă stăm aici, 
murim de sete. Şi de foame... 

Asta îl hotărî imediat pe vraci. 

- încotro o luăm? întrebă el, sărind în picioare. 

- Din cîte zicea Kelemen, deşertul acesta nu ia mai mult de 
trei zile să-l străbaţi călare. Noi mersesem o zi, eram aproape 
în mijlocul lui. Dacă plecăm acum şi mergem în linie dreaptă, 
nu poate să ne ia mai mult de două, hai, trei zile! să ieşim din 
el. 

- Crezi? îşi arătă vraciul neîncrederea. Noi nu avem cai... 
dar, ai dreptate, mai bine mergem. Şi ce facem cînd ieşim din 
deşert? 

- Acolo ar trebui să dăm de oameni. Om vedea noi. Să 

mergem 

Plecară. Porniră în direcţia în care sperau totuşi să întîlnească 
grupul condus de Geambaş, lăsînd soarele în urmă. După cîteva 
ore începură să privească scîrbiţi spre pata sîngerie care arunca 
umbre lungite în faţa lor, refuzînd să se mişte pe boltă. 

- Cît mergem? întrebă Eroul obosit. Dacă nu ar fi fost atît 
de uscat aerul, ar fi fost ud leoarcă. Simţea cum se usucă pe 
picioare... 

- Pînă se lasă noaptea, răspunse Zildir, suflînd din greu. în 
ciuda slăbiciunii - sau poate tocmai de aceea - părea tot atît de 
obosit ca şi Eroul cel rotofei. 

- Dacă se lasă... îşi mărturisi Eroul gîndul ce-l măcina de 
cîteva ore. Pata sîngerie pe care o luau drept soare se afla în 
aceaşi poziţie în care o găsiseră cînd se treziră. 

Zldir se opri, nehotărît. 

- Atunci, cred că mergem complet aiurea... Nu mergem 
deloc spre Răsărit. De altfel, ceilalţi ar fi trebuit să apară de 
mult, nu cred că ar fi mers mai departe fără noi. Zic să facem 
o pauză, să ne odihnim puţin. Cînd ne-om trezi, om vedea ce 
facem. 

Se culcară, chinuindu-se să doarmă în arşiţa deşertului. 
Pînă la urmă adormiră, sfîrşiţi de puteri. Cînd se treziră, cerul 
arăta aceaşi culoare, azuriu-aurie, cu aceeaşi pată sîngerie a 
soarelui lăsată spre zare. Se sculară şi plecară mai departe, 
cu paşi obosiţi. Lipsa de apă începuse să-şi spună cuvîntul. Se 
tîrau din ce în ce mai greu, privind scîrbiţi spre pata sîngerie. 
După ore şi ore de mers - după ceasul Eroului, care continua să 
funcţioneze la fel de bine pe acest tărîm - Eroul se opri. 

- Cred că mergem de vreo paisprezece ore. Cu ce am mers 
ieri, ar fi trebuit să fi fost ieşit din deşert. Să ne culcăm, iar 
mîine sper să scăpăm din iadul ăsta. Nu ştiu de ce, dar am 
impresia că ceva este extrem de necurat în toată chestia asta... 

- Aşa cred şi eu. De la furtună încoace, parcă şi-a băgat 
Duşmanul coada... 

- Crezi? 

- Cum? Ce? Ah nu, este aşa, o vorbă... Dar, mai ştii?! 

Oboseala îşi spuse din nou cuvîntul, adormiră imediat în 

ciuda arşiţei şi a setei. Chiar şi foamea începuse să le dea 
tîrcoale - Eroul chiar se mira că vraciul nu pomenise nimic de 

mîncare în ultimele două zile. 

A treia zi dădură, în sfîrşit, peste alte urme. Se luară după 
ele, îmbărbătaţi. Dar după cîteva ore, cînd începură să cadă de 
sfîrşeală, Eroul se opri prostit. 

- Ştii ce cred? întrebă cu un glas uscat, sfîrşit, abia scos 
printre buzele crăpate. Cred că astea-s urmele noastre... 

- Aşa cred şi eu, zise vraciul tot atît de sfîrşit. Uite, acolo 
m-am prăvălit eu... 

- Jigodia asta de soare nu a stat deloc într-un loc, cum am 
crezut noi, ci s-a rotit... Precis este vreo vrajă a Duşmanului... 

- Asta înseamnă că am mers tot timpul în cerc. Cine ştie 
unde este marginea deşertului. 

- Nu în cerc, ci în spirală, îl contrazise sfîrşit Eroul. Cel puţin 
în primele două zile... Să mergem încolo, fără a mai privi la 
soare. Undeva tot vom ajunge! 

- Să mergem, că nu avem altceva de făcut. Aş încerca vreo 
vrajă. Dar cine ştie ce mai iese... 

Aşa că o luară spre dreapta, la întîmplare. După cîteva ore 
ajunseră la nişte dune, care nu numai că-i făcură să piardă 
orice direcţie de orientare, dar le subse şi ultima vlagă. Nu 
peste mult timp, în culmea unei dune, Eroul se prăvăli, sleit, 
şi se rostogoli pînă la picioarele ei. Vraciul îl urmă, deşi nu- 
şi pierduse cunoştinţa. Mai făcu o ultimă încercare, apelînd 
la o vrajă. Dar după ce aruncă scîrbit plosca goală ce i se 
materializase în mînă, se culcă alături de Erou şi se scufundă 
într-un somn vecin cu leşinul. 

Sub ei, nisipul purta urme de roţi şi de copite. Ieşiseră din 
deşert... 



(în care ochii care nu se văd, 

se uită totuşi) 



F elimon deschise cu greu ochii, dar îi închise la loc imediat. Nu 
numai că simţea sub pleoape grăunţe de nisip, dar lumina 
orbitoare a soarelui pătrundea cu zeci de săgeţi fiebinţi prin 
lacrimile ce-i spălau ochii. Se întoarse cu greu şi hîrîi zgomotos, 
curăţindu-şi gîtlejul. Cu această ocazie ridică un nouraş de 
praf - drept care îl apucă tuşea. Lacrimile produse de tuşea 
năpraznică îl ajutară să-şi spele ochii - după cîteva încercări 
reuşi să şi-i deschidă. Se ridică în genunchi şi privi în jur. 

De jur împrejur deşertul se întindea cît vedeai cu ochii. 
Mici dune făceau ca suprafaţa deşertului să apară ca o mare 
împietrită, acoperită cu nisip. Se miră singur de comparaţia 
făcută, nu văzuse niciodată marea... Nu departe de el era 
singurul lucru ce se înălţa deasupra deşertului vălurit: ghizdurile 
unei fîntîni ! 

- Apă! spuse bucătarul cu glas stins, şi se repezi spre fîntînă. 
Aici se opri ca lovit: fîntîna era adîncă, nu i se vede fundul! Şi 
nu avea nici cumpănă, nici ciutură... Iar în spatele ghizdurilor, 
căutînd ceva umbră - singura umbră din întreg deşertul! - 

rezemat cu spatele de ghizd, picotea un străin. 

- Te-ai tlezit? întrebă acesta, trezit pesemne de paşii 
grăsanului în nisip, sau poate de icnetul lui gîtuit. 

- M-ai lăsat în soare să mă usuc! se scandaliză burtosul. 
Dacă muream de sete? îşi duse el mîna speriat la gît. 

- Ţe vloiai să fac?! se miră străinul. Să te alune în fîntînă? 

Bucătarul nu răspunse, băgîndu-şi capul în fîntînă să încerce 

să măsoare adîncimea acesteia. Mda... 

- De ţe nu ai apă cu tine? continuă străinul cu întrebările, 
fără să catadicsească să iasă din umbra puţină a fîntînii . Cum 
ai azuns aiţi, singul? 

- Se poate bea ceva apă aici? întrebă Felimon fără a băga 
în seamă întrebările. Se aplecă şi mai mult şi, cu un huruit, 
pietrele care formau ghizdurile se prăvăliră în adîncurile fără 
fund. Surprins de dispariţia marginii de piatră de care se 
sprijinea, Felimon porni după ele, dar printr-o minune reuşi să 
se apuce de marginea opusă, deasupra deschizăturii. Străinul 
sări cît colo, speriat de prăvălire. 

Grăsanul îşi ţinu respiraţia, îngrozit. Rău destul că stătea 
răstignit deasupra golului, dar pietrele căzute cădeau, cădeau... 
...cădeau... Cînd simţi că se îneacă fără aer, un zgomot 
îndepărtat îl vesti că pietrele întîlniseră fundul hăului folosit 
drept fîntînă. Străinul înjură într-o limbă complet necunoscută 
bucătarului. 

- Tlebuie să plecăm imediat de aiţi - sudui el în limba 
pămînteană. Ţe ai avut cu fîntînă? Si acum de ţe te-ai cocoţat 
acolo? 

- Mai bine m-ai ajuta, gîfîii burtosul. Simţea că-l lasă mîinile... 

- Cam gleu, mormăii străinul, privind la grăsan şi la poziţia 
în care se afla acesta. Dacă te iau de mîini, mă tlagi după tine. 
La fel dacă te iau de piţoale... Si ai tlezit si duhul lău din fîntînă! 

Din adîncuri se auzi un răget cumplit. Felimon simţi cum îl ia 
cu leşin de la stomac... 

- Pale a fi fulios, se scărpină străinul în creştetul capului - 
complet ras. Părul de la ceafă îi era împletit într-o codiţă subţire 
şi anemică. 

- Fă ceva! urlă şi bucătarul, simţînd cum îşi pierde firea. 

Problema se rezolvă de la sine, pe neaşteptate. Urletul 

sălbatic din adîncuri se repetă, şi un vălătuc negru de fum pufni 

pe gura fîntînii, aruncîndu-l pe burduhos cît colo. Cu un chelălăit 
uimit, ceva căzu înapoi în fîntînă. Şi soarele luci din nou arzător, 
deasupra lor. 

- Fiuuu! şuieră străinul. Dacă tu eşti păgubosul, ţine este 
nolocosul? Dzin a avut sulpliza vieţii lui tlezindu-se lovit în 
moalele capului... Singulul lui loc nevlalzic! Cînd stai tlei înălţimi 
deasupla tutulol, niţi nu contează plea mult, hehe. Ela polnit pe 
măţel, tlezit asa, din somn. Nu cled să mai vină, da' e bine să 
plecăm cît mai iute! 

Bucătarul nu găsea nimic de rîs. Ameţit de rostogolire, 
mîngîindu-şi pîntecul uriaş - noroc că poziţia şi teama de 
căzătură îi întăriseră muşchii înfundaţi în grăsime - speriat de 
posibilitatea unei morţi imediate, simţea că îşi pierde cunoştinţa. 
Aşa că nu se împotrivi cînd străinul îl trase de guler în picioare, 
nici cînd acesta începu să-l tragă de mînecă după el. Nici nu-l 
întrebă încotro o iau... 

Spre seară străinul se opri şi privi cu atenţie luna răsărită 
mai demult şi stelele. 

- Putem faţe un popas, zise el, primele vorbe pronunţate 
de cînd părăsiseră fîntînă. Bucătarul nu-i răspunse, îşi simţea 
limba ca de iască şi greu de folosit... Nu mai avem mult si ieşim 
la o oază - sple dimineaţă si dacă ne odihnim cîteva ole. 

- Apă... îngăimă bucătarul. 

- Ia puţin de aiţi, se arătă străinul milos, scoţînd o ploscă 
de sub caftan. Bucătarul privi uimit spre ploscă, străinul nu 
băuse nimic toată ziua. Scoase cepul şi duse plosca la gură. 
Apă! înviorătoare, deşi nu mai era de mult rece... Simţi cum îi 
dispare iasca din gură. 

- Mulţumesc! spuse cu sentiment. în acel momentîl considera 
pe străin drept cel mai bun prieten pe care-l avusese vreodată. 

- Lasă-mi si mie puţin, îl avertiză acesta. După ce mai trase 
o duşcă, Felimon îi întinse plosca înapoi. Străinul duse şi el 
plosca la gură, gîlgîi de cîteva ori, apoi puse cepul întins de 
bucătar cu grijă la loc şi ascunse plosca din nou sub caftan. 

- Eu sunt Li-Ping, Călătolul, se aplecă din mijloc, cu un 
zîmbet larg pe faţă. Tlebuie să fi auzit de mine... 

- N...nu cred, murmură Felimon ruşinat. Eu stau mai mult 
prin bucătărie... 

- Mă log... Lumea mă cunoaşte pe aiţi. Scliu o căite de 

călătolii, cînd va fi gata o voi tlimite Mălitului Fiu al Ţelului. Am 
ajuns să mă simt aici ca acasă... 

- De unde eşti? îl întrebă bucătarul. 

- De foalte depalte... Dincolo de şapte munţi si şapte cîmpii 
si şapte deseltuli, sple Soaie Lăsale... Din malea ţală a Ţitanului, 
unde împăiat este Fiul Ţelului Albastu. 

- Ţitan? N-am auzit... De Jipang am auzit. 

- Ai auzit? De unde ai auzit? Gî-Pang este o ţală dincolo de 
male din Ţitan. Da nu Ţitan. Ţitan! 

- Nu înţeleg... se holbă bucătarul. 

- Ţitan... ca la ţine... ţe... 

- Ha? 

- Ţe faţi.... 

- Ţe faţi...? Aaaaa, ce faaaci... 

- Da. La fel, Ţitan! 

- Oh, se lămuri Felimon. Citan! De ce nu zici aşa? 

- Asa zic, Ţitan, rîse Li-Ping bucuros. 

- Am auzit de ţara Citan. Acolo unde viermii ştiu să ţeasă 
veşminte.... 

- Ha, ha, rîse din nou citanul, Nu, nu, nu, vielmii fac doa lîna 
din cale noi ţesem vesminte... 

- Viermi cu lînă? Le tundeţi? Şi sunt mari? 

- De fapt, nu sunt. Nu-s mai mali decît omizile cale la voi 
stlică copaţii. Vielmi de mătase sunt omizi cale fac fii lung si 
tale si subţile, ca filul de păianzen. 

- Am auzit multe minuni la viaţa mea, aşa că o cred şi pe 
asta... mormăi bucătarul, căruia somnul începuse să-i dea 
tîrcoale. 

- Să clezi. Nu mai am vesmintele cu cale am venit, le-am 
vîndut si de tlei ani tlăiesc cu banii de pe ele! 

- înseamnă că oamenii din Citan sunt foarte bogaţi... 

- în Ţala Aulului, cel ce ale aul mult nu-i bogat... Mătasea 
e pleţioasă aiţi la voi. Noi si hîltia o faţem din mătase! La noi 
si lobii sunt îmblăcaţi în mătase, chial dacă muldală si petiţită. 
Ial dacă nu au vesminte de mătase, pot melge si goi, că la noi 
este cald si umed... Ţeea ţe lipseşte la noi e un blid de mîncale, 
uneoli... Aici Li-Ping se întristă. 

- Mîncare? Cui îi lipseşte mîncare? tresări burosul, trezindu- 
se. Nu am auzit de aşa ceva. 

- Popolul din Ţing este ţel mai numelos din lume. în sat la 
mine elau mai mulţi oameni ca în Ţala Albă! Da' pămînt doal cît 
meldzi o zi în zulul ţetăţii. Cînd zeii sunt împotlivă si nu se fac 
glînele, zumătate din sat moale de foame... Asa mi-am pieldut 
pălinţii si flaţii. Eu am avut noloc, elam în sluzbă la împăiatul... 

- Mda... grea viaţă, zise Felimon cu simţire. 

înţelegea acum tristeţea pe care o citea pe faţa smeadă a 
străinului. Ochii alungiţi şi subţiri întăreau expresia de tristeţe, 
în ciuda feţei rotunde şi joviale. 

- Peste tot e gleu, acceptă fatalist Li-Ping. Cît timp va fi Lăul 
pe lume, asa va fi. 

- Se zice că Răul îşi adună forţele. Vrea să distrugă lumea. 
Sau lumile... 

- De mult timp vlea, de la înţeputul vlemii. Voi avea gliză zeii 
si îl voi opli. E dlept că plooloţilile sunt din ţe în ţe mai negle... 
De al veni Eloul mai lepede! 

- Eroul?... tresări Felimon. Ce ştii tu despre Erou? Călătoream 
cu el... 

Străinul îl privi uimit pe bucătar. După o clipă ridică din 
umeri şi zise: 

- Să ne culcăm. Avem puţin timp de pieldut, dacă ne plinde 
alsiţa din nou în deselt putem muli. Cît de mic este aţest deselt, 
mulţi oameni mol înainte să-i vadă malginea. Şapte deseltuli 
am stlăbătut pînă am azuns aiţi, da niţi unu nu este asa lău... 
Plecăm în două ole. 

Chiar dacă Felimon ar fi avut acum chef de taclale, se supuse. 
Se întinse pe nisipul moale şi încă fierbinte şi adormi. îl treziră 
ghionturile date de Li-Ping. 

- Melgem, zise acesta scurt. Bucătarul se văzu nevoit să 
se ridice şi să-l urmeze, căci Călătorul pornise deja la drum. 
Următoarele cuvinte le auzi spuse de acesta abia cînd zorii 
mijeau purpurii. Cu un gest larg, Li-Ping spuse: 

- Oaza! 



* 



* * 



Trecuseră mai bine de trei ore de cînd se aflau în oază - se 
luminase de ziuă. Era o oază micuţă. De mirare cum o găsise 

Călătorul. Lipsa urmelor arăta că puţini ştiau de acest loc, ori 
chiar că nu era nimeni altul să-l ştie. 

Cîţiva copăcei curioşi - mai mult un fel de trestii mai înalte, 
cu un fel de frunze late în vîrf - crescuseră pe malul unei 
băltoace limpezi şi puţin adînci. Frunze de nuferi pluteau pe 
suprafaţă apei, iar iarba era înaltă şi verde în jurul iazului - 
deşi după cîţiva paşi începea să-şi piardă culoarea proaspătă, 
ca mai departe să dispară cu desăvîrşire. Dar acolo unde era 
verde, avea flori printre ea şi gîze se zbenguiau deasupra lor, 
sclipind ca nişte nestemate în soarele dimineţii. 

Iazul avusese cîţiva peşti, dovadă că nu se întîmpla să sece. 
în ciuda burţii şi a neîndemînării dovedite, grăsanul reuşise să-i 
prindă pe toţi, cel puţin pe cei mari. Şi toate broaştele - spre 
scîrba citanului. Cînd ajunseră la iaz, acesta păruse o adevărată 
minune în lumina trandafirie. Se aruncaseră amîndoi în apa lui 
limpede şi rece, aşa îmbrăcaţi, şi băuseră din apă cu pumnii 
pînă simţiseră că plesnesc. Aşa descoperise Felimon existenţa 
peştilor: unul mai leneş îi alunecase pe gîtlej. 

După aceea, citanul nu mai putuse să-l trimită la somn. 
Apucase să spună că rădăcinile trestiei - o trestie diferită 
de trestia-copac - are o rădăcină comestibilă şi seamănă la 
gust cu nu ştiu ce legumă de la el de-acasă. Acum, după ce 
trestia respectivă dispăruse - rădăcina cu tulpină şi frunze cu 
tot - bucătarul privea pofticios spre copaci. Afirmaţia grăbită 
a călătorului străin că acei copaci sunt de-a dreptul otrăvitori 
salvă, cel puţin pe moment - copacii şi, odată cu ei, poate şi 
oaza - de la dispariţie. Burtosul începuse să observe că aproape 
totul este bun de mîncare, dacă ţi-e foame destul. Lui îi era 
foame destul, mai tot timpul! 

- Tlebuie să plecăm, trase Li-Ping de el. Dorea să iasă cît 
mai repede din deşertul acesta afurisit, dar şi să salveze oaza 
pentru altădată... Felimon se dădea greu urnit, dar noroc că lui 
Li-Ping îi veni în minte un gînd: 

- Dacă melgem vio tlei ole sple apus, găsim calavana. Avem 
multă câine de polc sălată si pîine... 

Mai departe îi fu greu să se ţină după bucătar, care găsi 
cumva puterea să mişte rapid din picioarele lui scurte şi subţiri. 
Parcă nici nu dormise doar două ore în ultima zi şi avea în urmă 
un marş de multe ore prin deşert... 

Ieşiră într-adevăr din deşert în cîteva ore. Nu trei, nici 
măcar zece, îi prinsese din nou seara. Pe drum, marşul rapid al 
bucătarului se transformase într-un mers chinuit şi împleticit, 
iar oboseala îi făcuse să doarmă cîteva ore în arşiţa soarelui... 
Dar ajunseseră! 

Caravana nu era mare. într-o margine erau adunaţi 
cîteva sute de asini, deasupra cărora se ridicau siluetele de 
neconfundat - deşi necunoscute bucătarului din observaţie 
directă - a cămilelor cu două cocoaşe. Cîteva focuri aprinse în 
cerc luminau o arie în care se îngrămădeau saci, lăzi, valuri de 
pînzeturi şi alte calabalîcuri. în jurul focurilor stăteau adunaţi 
oameni. 

- De tlei oii ne-au atacat tîlhaii, si tot nu v-aţi învăţat! zise 
Li-Ping cu voce tare, apropiindu-se de focuri. Cei din jurul lui 
săriră în picioare, punînd mîna pe arme. 

- Aţi făcut foculi de se pot vedea de la Malele Lîu, continuă 
citanul, da' pază nu aţi pus. Cledeţi că aţi scăpat? Pînă nu 
azungem în polt, nu putem sufla liniştiţi. 

- Tu pe unde ai dispărut? îl întrebă încruntat unul dintre 
oameni. După hainele scumpe şi mînerul bogat împodobit al 
hangerului, părea căpetenia caravanei. 

- Am văzut călătoli lătăţiţi în deselt. Pînă să ajung la ei, a dat 
fultuna si i-am peldut. Numai pe aţesta l-am găsit. 

- Şi peste noi a dat furtuna. S-au pierdut nouă cămile şi 
paişpe asini - mai toate ale tale. Nu cred că ai mai rămas cu 
multă marfă, rînji căpetenia spre citan. 

- Nu-i nimic, se închină acesta ceremonios, rîzînd zgomotos 
şi vesel. înseamnă că nolocul mi-a fost plătit. O să am din nou 
noloc de-acuma! 

- Ce noroc? se zburli căpetenia. Ăsta-i noroc? Nu auzi că ai 
pierdut şi ce aveai? 

- Lămas ţeva, lămas destul. Viaţa, minte, sănătate... Lestul 
sunt boalfe, le pun la loc. 

- Cum zici tu, zise negustorul şi mai încruntat. Pierduse şi el 
cîteva animale şi mărfuri, în lungul drum. Lui nu-i prea venea 
a rîde... 

- Mîncăm ceva? întrebă sfîrşit burtosul, căruia această 
discuţie despre mărfuri nu-i ţinea de foame. Ziceai ceva despre 
pîini, carne... 

- Avem cîteva balotuli cu câine salată, uite acolo. Saţii aţeia 
sunt cu pesmeţi. 0 să tlebuiască să-i înmuiem în apă... 

Nu trebui să-i mai înmoaie. Mai mult, se dovedi că nu era 
rost nici de odihnă. După ce îl privi mai întîi uimit, apoi scîrbit, 
iar la sfîrşit îngrozit pe bucătar mîncînd, Li-Ping se luă cu mîinile 
de cap. 

- Ne-ai lăsat fălă mîncale! Ne taie negustolii! 

Aşa că citanul îşi adună pe ascuns cele cîteva baloturi rămase, 
le urcă pe doi asini, mai înşeuă alţii doi, îl legă pe burtos cu un 
căpăstru alături de ei şi porni tiptil cu întreaga coloană după el, 
îndepărtîndu-se de tabără grăbit. Abia mai încolo se opri pentru 
a-l urca pe bucătar pe un asin mai zdravăn, încălecă şi el şi 
îndemnă animalele la un mers rapid. 

- Spel să azungem la bac înainte ca ei să-si dea seama că 
i-am lăsat fălă mîncale. Ei aveau de gînd să azungă la Tomina 
si de acolo la Sambula pe o colabie. Noi tlebuie să o luăm sple 
Ţetatea Albă, dacă ne e dlagă viaţa! 

- Acolo mă caută pe mine, scînci burtosul. 

- Acolo ţe ai făcut? 

- I-am lăsat pe oşteni fără hrană... 

- Aha! Cum de nu mă milă aţeasta?... 

Cînd ajunseră la bac, coloana era mult împuţinată. în prima 
zi unul dintre asini îşi rupsese un picior, aşa că trebuiră să-l 
sacrifice - spre marea bucurie a bucătarului, căruia i se făcuse 
foame. Baloturile le împărţiră pe asinii călăriţi de cei doi - şi 
bine făcură, pentru că în timpul nopţii asinul fără călăreţ în 
spinare dispăruse. 

- Pe ăsta l-au mîncat lupii, zisese Li-Ping privind în urmă, 
fără să se oprească. 

Dar ajunseră 

- Uite bacul, se bucură cu o undă de mirare în glas bucătarul. 

- Ţe te mili, este aiţi de cînd lumea. 

- Pe cel de rîndul trecut îl luase apa... 

- Aha! mormăi din nou străinul. Cum tlecem? Cu tine, lise 
să mă înec... 

Oamenii de la bac nu-l recunoscură pe burtos. Paguba lor! 
- ar fi zis acesta, dacă în sufletul lui nevinovat ar fi găsit vreo 
urmă de cinism. Aşa, trebui să le mulţumească din suflet că-l 
salvaseră de la înec. Pe la jumătatea drumului, bîrnele din 

care era făcut bacul se desprinseră, aruneînd-i pe toţi în apă. 
Oamenii ajunseseră cu bine la mal - dar animalele, îngreunate 
de baloturi, dispăruseră, lăsînd pe citan fără pic de marfă. Cu 
toate acestea, zîmbetul nu-i dispăruse de pe faţă. Rîzînd voios, 
le puse podarilor în palma aspră un bob de rubin, plată pentru 
bac şi răsplată pentru salvarea tovarăşului său. 

- Pentru una ca asta, ştiu de unde puteţi porni mai departe 
călare, zise unul dintre podari, bucuros de tîrg. Aşa se face că 
cei doi nu trebuiră să-şi continue drumul pe jos. 

în prima noapte, în timp ce bucătarul devora a doua oaie din 
cele cumpărate de la un cioban, în timp ce citanul scormonea 
cu un băţ în focul de tabără, acesta din urmă îl întrebă: 

- întotdeauna ţi se întîmplă din-tlastea? 

- Nu am nici o vină, se plînse Felimon. Uneori e mai bine, 
alteori e mai rău... 

- Acum e mai lău? 

- Eu ştiu? îşi arătă îndoiala bucătarul. De ce vii cu mine? 
se răzvrăti el. Dacă ţi-ai vedeai de drum, n-ai avea pierderi şi 
neplăceri. 

- Ştiu că nu. Da vleau să aflu mai multe desple Elou. 

- Despre Erou? se miră Felimon. De unde ştii tu despre 
Erou? Abia a venit. 

- De unde a venit? 

- Nu ştiu. El zice că din altă lume. 

- Si tu îl clezi? 

- De ce să nu-l cred, dacă aşa zice? Poate chiar o fi adevărat. 
E altfel decît noi, are alte obiceiuri... Altfel, om ca toţi oamenii... 

- Volbeste altă limbă? 

- Oh, nu, albana. Mai bine decît tine - deşi tu vorbeşti bine 
limba noastră. Puţin cam peltic... 

- Nu sunt peltic, rîse Li-Ping. în limba noastlă nu avem 
sunetul „lî". De aceea folosesc „lî" în schimb. Nu ştiu cum să ţin 
limba... 

- Aha. Nu mi-ai spus de unde ştii de Erou. 

Citanul rămase o vreme pe gînduri. Pe urmă începu să 
povestească, în graiul lui peltic: 

Povestea Iscoadei 

Eu m-am născut într-o familie săracă, de mici slujitori 
guvernamentali, într-un sat prăpădit de la poalele unor 
munţi. Sus pe munte este o mînăstire cu mulţi călugări, 
iar pădurea de pini urcă de la marginea satului pînă sus, 
la mînăstire. Pădurea este a călugărilor, ca şi parte din 
pămînturile agricole - care nu este prea mare, pe malul 
pîrîului destul de iute şi adînc, mai ales în primăvară. 
Restul pămîntului era stîpînit de un nobil, care dăduse 
loturi în arendă la ţărani. 

Erau mulţi ţărani şi puţin pămînt, şi încă mai puţini 
nobili, care să angajeze argaţi. Pămîntul era foarte bogat 
şi ţăranii citani ştiu să se mulţumească cu puţin. Dar 
cînd venea vreo secetă, sau poate vreo inundaţie la timp 
nepotrivit de strica recolta, mulţi dintre ei piereau de 
foame. Asta nu-i amăra prea mult, viaţa e dată de Marele 
Zeu şi tot el o ia. Nefericirea de aici e plătită cu fericirea 
de dincolo - cel puţin aşa zic călugării şi învăţătorii. 

Tata era slujitorul unui mandarin. El făcea toată munca, 
mandarinul stătea mai mult prin capitala ţinutului. Plata 
pe care o lua de la stăpînire era mică, noroc că aveam şi 
noi o palmă de pămînt pe lîngă casă. Eu eram băiatul cel 
mare, am învăţat meseria de la tatăl meu, pregătindu- 
mă să-i urmez în slujbă. Mi-a luat ani să învăţ să scriu, 
istoriile şi tainele pămîntului - cum să-l măsori, cum să-l 
lucrezi, cum să-i aduni roadele, cum să plăteşti dările... 
Toate le ştiam. Am învăţat şi luptele marţiale, cu un 
căpitan al gărzii satului nostru, trimis de stăpînire să ne 
apere de tîlharii care îşi făcuseră sălaş prin păduri. Dar 
asta a fost mai tîrziu... 

Am eu o taină pe care o să ţi-o destăinuiesc acum. O 
să te rog să nu o spui şi altora, dacă se poate. Eu am cea 
mai ageră privire din toată familia mea, poate din toată 
ţara Citan, poate chiar din lume - şi poate de cînd e om 
pe pămînt! La început nu ştiam, credeam că toţi oamenii 
văd ca şi mine. Mă uitam în depărtare şi vedeam venind 
un om, şi spuneam: vine unchiu' Cao, măcelarul. Şi el 
venea după o oră sau două, pe cînd toţi erau încredinţaţi 

că eu vorbisem prăpăstii. Cu timpul au început să-şi dea 
seama că vorbele mele se adevereau întotdeauna. 

- De unde ştii? mă întrebă odată tata. Ştii cumva să 
ghiceşti viitorul? 

- Nu, i-am răspuns eu. Dar l-am văzut pornind încoace. 
Voi nu l-aţi văzut? 

Odată era să mă înşel. Am văzut-o pe mătuşa Fa-ling, 
soţia lui Yong căruţaşul, pornind spre noi, şi i-am anunţat 
pe ai mei. S-au pregătit s-o întîmpine, căci era o femeie 
ciufută şi certăreaţă şi umbla cu vorba prin sat - dar ea 
nu a apărut. M-au întrebat ce s-a întîmplat şi eu m-am 
uitat spre casa ei şi am văzut ca ea se întorsese acasă, 
pentru că uitase să ia darurile pentru mama. Dar pe urmă 
nu mai plecase, pentru că unchiu' Yong avea nevoie de 
ea să-l ajute... Nu, nu-mi erau cu adevărat rude. Aşa le 
spuneam la toţi oamenii din sat mai în vîrstă. 

Atunci nu m-au crezut, dar cînd a venit ea a doua zi, 
s-au adeverit toate vorbele mele. Şi iarăşi m-au întrebat 
dacă văd în viitor. Am început şi eu să mă întreb. Am 
privit spre mînăstire, şi i-am întrebat: 

- Uite, vedeţi cum Mi-lung, Călugărul îndărătnic, îl 
bate pe ucenicul Sfială? 

- Mînăstire? Cum o să vedem noi mînăstirea de aici? 

- Voi nu o vedeţi? m-am mirat eu foarte. Nici uliul de 
acolo, care pluteşte deasupra gospodăriei lui moş Jong? 
Aoleo, o să-i fure vreun pui! 

- Nu vedem nici un uliu, a zis tata privind încruntat, şi 
acum eu m-am mirat: eu vedeam şi penele de pe trupul 
păsării. 

Tata a ţinut secretul şi mi-a poruncit şi mie să-mi 
ţin gura, dar cînd şi cînd îmi mai scăpa cîte o vorbă. Au 
ajuns vorbele la urechile nobilului Tang, stăpînul satului. 
A poruncit să mă înfăţişez lui. 

- Copile, mi-a zis el - eu aveam vreo doişpe ani pe- 
atunci. Mi-am pierdut inelul undeva pe pajiştea de colo. 
Cică tu ai priviri foarte agere, poate mi-l poţi găsi. 

Mi-am aruncat privirile spre pajişte şi iată inelul lucind 
la poalele unei tufe. I-am spus, fără să bănui că el însuşi 
ascunsese inelul. Nobilul s-a bucurat şi l-a chemat pe 

tata. I-a dat o pungă de bani să mă dea lui de slugă, şi 
tata m-a dat. Căzuse o brumă la vremea nepotrivită şi se 
anunţa mare foamete. Ai mei au putut cumpăra mîncare, 
au scăpat atunci cu viaţa. Au murit mai tîrziu, după ctţiva 
ani... 

Nobilul Tang avea un frate la curtea ţinutului, nu 
reuşea nicicum să-şi facă o carieră la Curte. Cine ştie din 
ce motive, mandarinulului i se pusese pata pe el şi îi bloca 
orice avansare. Nobilul Tang a văzut în calităţile mele o 
cale de a-şi ajuta fratele. M-a dat ca slujitor acestui frate, 
aşa că am plecat spre capitala ţinutului. Acolo, în timp 
ce îmi continuam educaţia cu învăţătorul Min Tăcutul, 
dascălul copiilor lui Tang al Doilea, am aşteptat să fiu 
folosit. 

Prilejul s-a ivit abia după vreo doi ani. Un ţăran, 
săpînd o groapă să scoată nişte lut ca să-şi repare casa, 
a găsit un idol din vechime, din piatră frumos şlefuită. 
Acum, astfel de idoli colecţiona şi Prinţul Juang Balaur 
Liniştit, stăpînul ţinutului, dar şi vărul lui. Prinţul Jining 
Tigrul Care Rage, stăpînul ţinutului învecinat cu al 
nostru. Ţăranul a dus idolul mandarinului, aşa precum 
se cuvenea. Dar mandarinul ce s-a gîndit? Dacă i-l dădea 
Balaurului Liniştit, acesta l-ar fi bătut rîzînd pe umăr. în 
schimb. Tigrul Care Rage i-ar fi dat o grămadă de bani! 

Aşa că a trimis pe ţăranul cu pricina cu o scrisoare 
la Tigru, să-i povestească despre idol şi să întrebe 
cuviincios şi cu umilinţă: „Oare cum ar putea fi răsplătit 
stăpînul meu (căruia îi ascundea identitatea) să uite de 
loialitatea faţă de stăpînul lui, mandarinul Zhuan Zhi Cer 
înstelat, slujitorul Prinţului Balaur Liniştit?" Deşi Tigrul 
cam bănuia cine se ascunde în spatele acestei afaceri, 
a acceptat să dea două baniţe de aur pentru idol. Cer 
înstelat a luat aurul, a trimis idolul Tigrului, şi apoi l-a 
ucis pe ţăran ca să păstreze ascunsă taina trădării. 

Eu văzusem totul de la început - de cînd ţăranul venise 
cu idolul la mandarin. Stăpînul meu Tang al Doilea îmi 
ceruse să ţin sub supraveghere casa mandarinului. Multe 
văzusem eu, şi mă ruşinez pentru ele, dar stăpînul meu 
doar dădea din mînă nepăsător. Erau lucruri obişnuite 

printre nobili - şi orgiile cu femei, şi siluirea copiilor, 
pînă şi crimele... Dar cînd a auzit de idol, i-au sclipit 
ochii: „Fii atent acum!" îmi porunci el. îl cunoştea bine 
pe mandarin, se gîndea că acesta va încerca să facă bani. 
Aşa a fost. 

Pe cînd trupul ţăranului se rostogolea într-o groapă 
din grădina mandarinului, Tang al Doilea cerea audienţă 
la Balaurul Liniştit. 

- Ai probe? întrebă Balaurul, deloc liniştit acum. Cînd 
a aflat că are, a urlat mai ceva ca Tigrul Care Rage! A dat 
poruncă să-l aducă pe mandarin în fiare. Degeaba a negat 
acesta, eu i-am dus direct la ascunzătoarea în peretele 
din spatele dulapului, unde ascunsese sacul cu bani. Şi 
la groapa unde azvîrlise trupul ţăranului. Am descris şi 
idolul. Prinţul Balaur l-a recunoscut în colecţia Tigrului, 
în ciuda faptului că răgea puternic, armata acestuia era 
mult mai mică decît a Balaurului. A trebuit să dea idolul 
înapoi stăpînului de drept. Pînă la urmă idolul a fost luat 
de împăratul Galben, spre scârba tuturor... 

Mandarinul şi-a pierdut capul, întrebîndu-se pînă în 
ultima clipă cine o fi fost iscoada din casa lui. în locul 
lui a ajuns Tang al Doilea, care şi-a luat numele de 
învăţător Priceput. Şi-a chemat şi fratele mai mare la 
Curte. între timp eu crescusem puţin, aveam membre 
frumoase şi faţa ca luna plină, voce puternică şi plăcută, 
aşa că fiica stăpînului meu începuse să privească la mine 
cu plăcere. Am fost trimis înapoi în satul meu, însoţit de 
căpitanul Fang Mistreţul Furios. Cum ţi-am spus, el mi-a 
fost instructor în artele marţiale. 

Pe lîngă a păzi satul, principala lui sarcină era aceea 
de-a mă împiedica pe mine să părăsesc satul pentru a mă 
întoarce în capitala ţinutului. Aşa că eu o mai priveam 
pe fiica mandarinului numai de departe, văzînd-o cum 
creşte şi se mărită, plecînd în alt ţinut. Nu ştiu dacă mă 
uitase sau nu... 

într-o vreme, aveam aproape şaptesprezece ani, o 
ceată de tîlhari se ascunsese în pădurea de deasupra 
satului. Venise momentul ca Mistreţul să-şi arate valoarea. 
Cum devenisem prieteni, l-am ajutat şi eu. Singur, chiar 

ajutat de mine, nu i-ar fi dovedit, erau mulţi şi pricepuţi, 
mai ales căpetenia lor. Dar eu i-am pîndit şi i-am spus 
unde era unul sau altul dintre ei singur. Mistreţul mergea 
şi-l lua prins, sau îl ucidea. Au început să umble cîte doi, 
dar acum mergeam împreună. Devenisem şi eu priceput. 
Căpetenia şi-a trimis atunci oamenii cîte trei-patru - dar 
el a rămas în tabără cu doi oameni doar. Am riscat şi ne- 
am dus direct la tabăra lor. Pe cel ce stătea de pază l-am 
ucis şi am sărit asupra celor doi pînă să se pregătească. 
Eu l-am ucis pe-al meu. Mistreţul l-a luat prizonier pe 
căpetenie. Cînd au aflat, ceilalţi bandiţi au dispărut din 
pădure. Eu ştiam unde se ascundeau, dar erau în alte 
ţinuturi şi nu mai erau problema noastră. 

Cînd am apărut în capitala ţinutului cu tîlharii după 
noi legaţi fedeleş, în frunte cu fioroasa lor căpetenie. 
Prinţul s-a bucurat. I-a spînzurat imediat pe tîlhari, pe 
Mistreţ l-a făcut căpetenia străjilor, iar pe mine m-a 
angajat iscoadă! Aşa s-a întîmplat că, în timp ce familia 
mea se prăpădea de foame, eu supravieţuiam mîncînd 
din mîncarea Prinţului. Cu timpul mi s-a dus vestea şi am 
ajuns în slujba împăratului Galben. Şi aş fi trăit liniştit în 
slujba lui, dacă nu s-ar fi întîmplat ceva. 

Doamna Ta-min-ao, a doua soţie a măritului împărat, 
era o femeie frumoasă şi foarte învăţată. împăratul o 
iubea din toată inima, şi chiar Prima Soţie, doamna Va- 
jin-ao, o privea cu prietenie, ca pe o soră mai mică. Ta- 
min scria versuri şi povestiri, picta minunat, dar mai ales 
îi plăcea să discute cu istorici şi învăţaţi despre locuri 
îndepărtate şi misterioase. Căuta să pună mîna pe orice 
carte tratînd despre aceste subiecte şi era hotărîtă 
să adune cît mai multe din aceste povestiri într-un 
compendiu. 

Aşa se face că într-o zi, într-una din aceste întîlniri cu 
învăţaţii, unul dintre ei pomeni de o carte rară, de care 
nu mai auzise nimeni. 

- De mult ştii despre ea? sări imediat Doamna. 

- Am auzit vorbind despre ea o femeie, o străină, zise 
Pun al Treilea, învăţatul respectiv. 

- Ce fel de femeie? Ce ştii despre ea? 

- Nu ştiu prea multe. A apărut în vecini acum cîtăva 
vreme. Şi-a deschis un mic magazin de ierburi şi leacuri, 
iar fata ei ghiceşte clienţilor în cărţi şi în palmă. 

- Ce zicea despre carte? întrebă Doamna. 

- într-o zi, pe cînd intrasem acolo să cumpăr soţiei 
nişte leacuri, fata - care ghicea unui client - i-a spus 
acestuia: „...şi cu părere de rău trebuie să-şi spun că nu 
vei ajunge în Rai. Vei fi fericit aici, pe acest pămînt, dar 
acolo nu vei ajunge." Clientul s-a bucurat totuşi de vorbe 
şi a zis: „E bine să ştiu că voi fi fericit aici. Mă îndoiesc că 
există Rai." 

„Cum te poţi îndoi de aşa ceva?" întrebă atunci mama 
fetei, o femeie frumoasă de vreo treizeci, treizeci şi cinci 
de ani, înaltă şi cu ochi albaştri adînci. „Raiul există, are 
chiar o imagine pe acest pămînt! Puţini îl vor vedea după 
moarte, şi mai puţini fiind în viaţă încă. Acolo e viaţă 
veşnică!" 

„Ce ştii tu, femeie?" a întrebat nepăsător clientul, 
care se vedea totuşi că este un învăţat. „Ultimul meu 
gînd este să mă duc în Tian-Şan să caut Raiul." 

„Raiul nu-i în Tian-Şan", a afirmat cu siguranţă 
femeia, şi m-a mirat asta, toţi oamenii acolo cred că ar fi 
Raiul - mai puţin cei cu adevărat învăţaţi. Aşa că m-am 
amestecat în discuţie: „Desigur că Doamna are dreptate. 
Raiul este spre Miazăzi, pe insula Fu-Şang." 

„îmi pare rău să contrazic pe prea-învăţatul domn", 
se închină ea spre mine, dîndu-mi ierburile pentru soţia 
mea. Dar Raiul este departe, spre Apus. Tot atît de 
departe de Tian-Şan pe cît de departe este Tian-Şan de 
ţinutul acesta. Patru ani de drum." 

„Cum?" am sărit eu uimit, în timp ce celălalt client 
plătea fetei pentru ghicitul ei şi părăsea magazinul. „De 
unde ştii?" 

„Din Carte, desigur.", răspunse ea. „Jo-li, nu vrei să-i 
ghiceşti şi stăpînului nostru, învăţatul?" 

Fata s-a uitat la mine, mi-a luat mîna în palmele ei 
fine şi a cercetat-o cu grijă. Pe urmă mi-a zis: „Tu o să 
porneşti Iscoada la drum. Dar tu nu vei ştii niciodată 
dacă Iscoada va găsi sau nu Raiul. Vei muri liniştit în 

somn, iar Doamna Ta-min-ao te va aminti în cartea ei, 
alături de alţi învăţaţi." 

- Cum am aflat despre această prevestire, am aşteptat 
o zi norocoasă şi am cerut să vă întîlnesc, îşi sfîrşi 
învăţatul povestirea. 

S-a mirat foarte Doamna Ta-min, şi şi-a notat 
povestirea pentru a o pune în compendiul ei. A dat 
poruncă învăţatului să meargă în oraş, să o aducă pe 
doftoroaia cea străină şi pe fata ei. S-a dus Pun al Treilea 
în toată graba, dar s-a întors plin de umilinţă: magazinul 
era închis, vîndut unui spoitor, iar de femeie şi de fata ei 
nu se mai ştia nimic. 

Doamna a dat atunci poruncă Şefului Gărzilor să-şi 
trimită oamenii s-o caute pe femeie, dar a trecut cîteva 
luni şi nimeni nu a putut afla nimic. Doamna s-a întristat 
atunci - cînd Doamna se întrista, părea că soarele se 
ascundea după nori. încetase să mănînce, iar glasu-i 
minunat nu mai aducea triluri în pavilionul din grădină, 
împăratul s-a mirat mai întîi, dar apoi s-a îngrijorat şi a 
insistat să-i spună pricina schimbării. 

- Prea umila ta soţie nu mai găseşte plăcere în viaţă. 
La întrebările mele nimeni nu găseşte răspunsuri, aşa 
că sufletul îmi tremură ca frunza sub bătaia vîntului de 
toamnă. Nemîngîierea mea este şi mai mare ştiind că am 
adus neplăcere preaiubitului meu soţ. 

- A îndrăznit cineva să te supere? Poate cauţi 
răspunsuri la întrebări faţă de care nu există răspuns. 

- Dacă nu există răspuns, această umilă roabă nu 
îndrăznea să întunece fericirea stăpînului ei soţ. Dar 
răspunsul se află într-o carte. Dacă aş găsi cartea, aş găsi 
şi răspunsul pe care îl caut. Aş putea termina compendiul 
meu, pe care îl scriu pentru plăcerea împăratului. 

- Să-mi povesteşti despre carte, porunci împăratul 
curios. 

Cînd Doamna Ta-min a terminat să povestească, 
împăratul a bătut din palme şi a rîs bucuros. 

- Ştiu cine le va găsi, am omul potrivit. Li-Ping e cea 
mai bună iscoadă! 

Şeful Cancelariei, mandarinul Lan-go Ape Liniştite, 

mi-a poruncit să mă prezint imediat la el. Am ştiut imediat 
că e ceva important, îl vedeam plimbîndu-se neliniştit 
în jurul mesei, cu mîinile încrucişate la spate. Am lăsat 
supa neterminată şi m-am repezit la Palat. Asta a fost 
acum mai bine de şapte ani. 

M-a prezentat împăratului. îl ştiam bine - gras, cu 
barba despicată, pleşuv, îmbrăcat în mătase aurie, cu 
pelerina azurie pe umeri. O ştiam şi pe doamna Ta-min- 
ao, îi admirasem nu o dată drăgălăşenia. Dacă s-ar fi 
aflat că o privesc uneori îmbăindu-se, ea s-ar fi roşit ca o 
piersică, iar mie împăratul mi-ar fi luat capul! Sau poate 
că nu, s-a dovedit că are mare nevoie de mine. 

M-am prăvălit cu faţa pe podea şi m-am tîrît pînă la 
podiumul unde cei doi soţi stăteau pe perne. Mandarinul 
rămăsese tremurînd afară, în faţa uşii. 

La un semn al împăratului, doamna Ta-min a început 
să-şi spună din nou povestea. Deşi nu mă puteam opri 
să-i sorb glasul melodios de pe buze, am memorat toate 
cuvintele, chiar şi pauzele dintre ele. 

- Unde e cartea? a întrebat împăratul, răstit. Am 
ridicat fruntea şi am privit în jur. 

- Nevrednicul acesta de sclav vede multe cărţi. Ar 
putea aduce cartea dacă ar şti cum arată... 

împăratul s-a întunecat, domana Ta-min la fel. în 
încăperea tronului se făcuse parcă mai întuneric... 

- Nu este nimic de făcut? murmură ea, ca un şirag de 
picuri de rouă căzînd de pe o frunză într-un tău. 

Am stat şi m-am gîndit, apoi m-am luminat. 

- Nevrednica iscoadă are o idee - dacă prealuminaţii 
mei stăpîni au încredere în ea. 

- Să aud, porunci scurt împăratul. 

- Unde este cartea, este şi femeia străină. Cartea nu a 
văzut-o nimeni, dar pe străină a văzut-o învăţatul Pun al 
Treilea. în măreţul oraş, care are cinstea să adăpostească 
pe prea-înălţatul Fiul al Cerului, sunt multe străine, 
unele au chiar ochi albaştri. O să-i cer învăţatului să mi-o 
descrie. O să găsesc cu certitudine femeia, şi atunci o să 
găsesc şi cartea. 

Doamna Ta-min-ao s-a bucurat, a bătut din palme. 

Rîsul ei a sunat ca nişte clopoţei la templu, cînd briza serii 
începe să adie. împăratul s-a luminat şi el la faţă. A făcut 
un gest şi s-a deschis uşa pentru a permite stăpînului 
meu. Marele Cancelar Ape Liniştite, să intre. Cînd a ajuns 
pe brînci alături de mine, împăratul Galben i-a poruncit. 

- Să-i dai iscoadei o pungă plină cu rubine. Să o caute 
pe străină, să aducă la mine cartea! 

Ne-am tîrît afară din încăpere. în Cancelarie, 
mandarinul mi-a azvîrli o pungă. M-a întrebat dacă mai 
am nevoie de ceva. Mi-a poruncit să duc la bun sfîrşit 
căutarea poruncită în cel mai scurt timp. Trebuie să-ţi 
spun că Ape Liniştite nu va vedea împlinirea căutării 
mele, a fost înlocuit cu un alt mandarin şi a murit de 
inimă rea... 

I-am cerut să mi-l dea pe Gao-La al Cincilea, neîntrecut 
în a picta portrete. împreună ne-am dus la învăţatul Pun 
şi, pe baza descrierilor acestuia, după cîteva încercări 
nereuşite, Gao-La a putut să le deseneze pe străină 
şi pe fata ei. Am privit în jur, dar nu erau în oraş. Am 
ridicat privirile şi le-am aruncat în depărtări - nu erau pe 
cuprinsul marii împărăţii a Cingului! 

- Nu se poate, a zis învăţatul. Am vorbit cu ele acum 
cîteva luni. Oricît de repede ar fi umblat, tot trebuia să 
fie încă în Citan... 

Am privit încă o dată spre Apus - după descrierea 
lor era evident că erau locuitoare ale acelor îndepărtate 
ţinuturi - şi iată că le-am zărit în mijlocul unei caravane! 
M-am dus cu răspunsul la Marele Cancelar. 

- Asta este ceva care trebuie spus împăratului, se 
hotărî el. Doamna Ta-min a primit vestea destul de uşor, 
dar împăratul Galben nu a vrut să recunoască înfrîngerea. 

- Să le urmezi! Cînd le găseşti, să le iei cartea, sau să 
faci o copie. Ai punga cu rubine. Ape Liniştite îţi va da 
mărfuri, să te alături unei caravane. Ne aduci informaţii şi 
despre ţările pe care le străbaţi, mai ales despre hyung- 
ai şi kapcîni. 

Nu are rost să-ţi povestesc tot drumul. A durat mai 
bine de patru ani, nefăcînd niciunde un popas mai lung 
de o săptămînă. Prin darul meu am reuşit să feresc de 

mai multe ori caravana de atacuri, dar tot am pierdut 
mărfuri, animale şi oameni. Eu am rămas doar cu punga 
- deşi am cheltuit cîteva pietre. Am aflat multe despre 
ţările vizitate, despre popoarele care le locuiesc. Chiar 
dacă puteam să le văd de departe, pînă nu-i cunoşti pe 
oameni, nu cunoşti cu adevărat un loc. Am cunoscut 
albini pe drum, am ajuns să iubesc acest popor. De trei 
ani stau aici, la marginea ţinutului lor. Le-am învăţat şi 
limba. 



* 

* * 

- Mă bucul că eşti albin, îşi încheie Călătorul povestea. 

- Nu am auzit niciodată aşa poveste, se bucură grăsanul. 
Am cunoscut mulţi ochioşi, dar pe nimeni ca tine... 

- Cum ai zis? tresări Li-Ping. Ochios? N...nu, palcă altfel. 
Ochilă...? păru el a cădea pe gînduri. 

- Ochilă? Frumos nume, ţi se potriveşte, îl lăudă bucătarul. 

- Plefel să nu-mi cunoască lumea dalul, se împotrivi citanul, 
în continuare gînditor. 

- Şi acum, unde sunt străinele? 

- Nu ştiu, recunoscu iscoada. Le-am ulmat pînă aiţi. Deşi 
am glăbit cît am putut pe ţei din calavană, n-am leusit să mă 
aplopii plea mult de ele. Apoi, de tlei ani au dispălut ca în ţeaţă, 
ca întl-o negulă. De atunci mă învîlt pe aiţi - da' mai este un 
luciu cale mă faţe să stau în legiunea asta. 

- Pot să ştiu şi eu? 

- în Tian-Şan - da, am tlecut si pe acolo - întl-o mînăstile am 
găsit un mesaz. Ţică îl lăsase o fată, ghiţitoale, pentlu o iscoadă. 
Călugălii spuneau mesazul tutulol, nestiind cui i se adlesează, 
da' eu am ştiut că ela pentlu mine. Mesazul ela scult: „Caltea 
n-o va găsi decît Eloul. Fălă el si fălă căite, Ultima Bătălie va fi 
pieldută. Eloul se va alăta albinilol." Asa că acum stau pe aiţi si 
mă uit în zul. Cum o alăta Eloul? 

- Eroul? îl ştiu, ţi-am zis. S-a pierdut acum cîteva zile, în 
deşert. Unul mic şi gras - nu aşa de gras ca mine. îmbrăcat în 
haine curioase... 

- E cumva cu un lungan... palcă... un vlaci? întrebă iscoada 

privind în depărtări, spre sud. 

- O fi, se bucură Felimon de vestea bună. Trăiesc, deci. Mai 
sunt şi alţii cu ei? 

- Nu, doal ei. Sple miazăzi... O să plecăm după ei, după ce 
tlecem mai întîi plin Ţetate să cumpălăm alţi cai, mai buni, si 
ţeva calabalîc. Nu-i usol să călătolim plin ţala alimanilor... 

- Mda..., nu se arătă bucătarul prea bucuros. Mi-e să nu 
dăm de dracu în Cetate... 

- Nu dăm, te felesc eu de gălzi. O să avem nevoie si de ceva 
azutoale, spuse el vag. Da' îl vom găsi! Acum zic să ne odihnim, 
mai avem mult de mels pînă la Ţetate. Chial si mie mi se închid 
ochii... 

Felimon îl lăsă să-şi găsească un loc în iarba lungă şi aspră 
a stepei, unde se culcă învelit în pelerină. înainte de a adormi, 
îl întrebă, totuşi: 

- Fetiţa... ştii, Jo-li... 

- Hrrrr, mîrîi Li-Ping aproape adormit. Nu ela fetiţă. Fată 
male, aploape saptesplezeţe ani... Chial de milale că femeia îi 
ela mamă... ea nu avea cu mult peste tleizeci... 

- O fi aceasta? nu-l lăsă grăsanul să adoarmă, scoţînd de 
la sîn foile de pergament desenate de Ifichim. în ciuda băilor 
repetate în rîu şi altor întîmplări nedorite, pieile arătau ca noi, 
iar desenele îşi păstraseră prospeţimea. 

Iscoada nici nu se chinui să deschidă ochii: 

- Da, ele sunt. De aţeea am si venit la fîntînă - m-a milat 
faptul că ţineva avea poltletul lol... 

Astea zise, adormi. Bucătarul mai stătu cîteva clipe, privind 
în lumina lunii chipul frumos al Jolifanei. Apoi, oftînd, puse cu 
grijă pergamentele la loc în sîn şi adormi şi el. 



23 



(în care plecarea corăbiei 
ne lasă plini de tristeţe) 



E şti sigur că facem bine? îl întrebă Elina poate pentru a zecea 
oară pe geambaş. Acesta nu răspunse, cum nu răspunsese 
nici de celelalte dăţi. Mergea cu ochii închişi, lăsîndu-se condus 
de instinct. Renunţase de mult să se ghideze după pata sîngerie 
de pe cer, lăsată spre apus, în stînga lor. Dacă la început fusese 
îndemnat să o facă, în ciuda instinctului, care îl îndemna spre 
un alt punct, acum era liniştit. Numai dacă ceilalţi l-ar fi lăsat 
în pace! 

- Cum de s-au putut pierde? se întrebă cu voce tare bardul. 
- Şi-a băgat Duşmanul coada, zise Kelemen într-un tîrziu. 
Frînghia eu am legat-o, nu mi s-a întîmplat niciodată să mi se 
rupă. Furtuna nu a putut-o face, ar fi trebuit să ne trîntească 
pe toţi la pămînt. Nici caii n-au făcut-o. Nici calul tău, Boiane, 
nici al Eroului, care era în urma ta, nu aveau obiceiul să muşte. 
Pe urmă, nu ştiu de ce ei nu ne-au urmat, chiar orbiţi. Caii se 
ţin alături, dacă nu-i stăpîneşti din frîu. Chiar şi nelegaţi. După 
încercarea lor de a fugi, ar fi trebuit să ne urmeze. Doar dacă 
stăpînii lor nu s-or fi dat jos, să-i ţină de frîie. Dar nu înţeleg de 



358 



Cautarea lui Harap Alb 



ce-ar fi făcut-o... 

- De ce nu ne-am întors după ei? întrebă Elina. 

- Nu cred că i-am fi găsit. Soarele ăla este o minciună! 
Răsăritul este acolo! îndică el drept înainte. Ne-am putea 
întoarce fără să ne rătăcim, dar ceilalţi or fi luat-o deja aiurea. 
Şansa de a da peste ei este mult prea mică... 

- Dar nu-i putem lăsa rătăciţi! 

- Nici noi nu avem prea multe şanse, zise Kelemen. Văd că 
toate burdufele cu apă sunt sparte. Cum s-o fi întîmplat asta, 
nu mai ştiu! Iarăşi ghiara Duşmanului, zic eu. Cred că se joacă 
cu noi precum mîţul cu şoarecele. Nu îi este încă teamă de noi, 
nu încearcă să ne distrugă... Asta e bine, dar trebuie să ne 
grăbim, doar-doar vom ieşi la Mare. Dacă avem noroc... 

- Ajunşi acolo, ce facem? îi aşteptăm? 

- Da, pentru o vreme. Bine că am apucat să vorbim despre 
destinaţia noastră înainte de plecare. Dacă nu apar în cîteva 
zile, să zicem o săptămînă, ori sunt morţi, ori au ieşit în altă 
parte. Mergem la Sambula, întrebăm de ei acolo. Dacă nu sunt 
acolo, plecăm mai departe, la Jerulabad. Nu au pe unde să 
treacă spre Tebana decît pe acolo... Şi ei vor gîndi ca şi noi, nu 
vor pierde timpul pe drum. Ne-om întîlni mai degrabă sau mai 
tîrziu, nu aveţi teamă! 

Călătoriră mai departe. La un momentdatGeambaşul porunci 
popas. îi sfătui să nu mănînce nimic, asta le-ar fi produs sete. 
Nici un bai să stea fără mîncare vreo două, trei zile. Ronţăiră 
însă cele cîteva mere pe care Bardul le avea ascunse în sîn: le 
culesese din livada conacului. Erau cam mici şi necoapte, dar 
destul de zemoase, astfel că li se mai ogoi din sete. Zîmbetul 
primit de la Elina îi lumină somnul şi visele. 

în ciuda faptului că nu avură parte de întuneric, dormiră 
cîteva ore bune. Călătorind mai departe, spre seară începură 
să dea de pete de vegetaţie. Pălită, cenuşiu-maronie, era totuşi 
vegetaţie. Caii începură să rupă din ea, deşi cu neplăcere. Pata 
sîngerie, care îi însoţise pe cer în ultimele două zile dispăruse, 
lăsînd locul unui soare arzător, galben auriu, coborît el însuşi 
spre chindie. 

Nu peste mult timp dădură peste o potecă, ce se transformă 
la rîndul ei după un timp în drum de care. Mirosul amărui-sărat 
anunţă de departe apropierea de mare, şi aceasta se ivi în faţa 

lor în momentul în care drumul urcă pe o dună. Nu departe, la 
marginea mării, se întindea un orăşel. Un port adăpostit într-un 
golf oferea loc de ancoraj celor cîteva corăbii şi vase de pescuit, 
ca şi unei mulţimi de bărci cu şi fără pînze. Casele se pierdeau 
printre copacii înverziţi, iar în jurul oraşului, cîmpuri cultivate 
aduceau pete de culoare ce contrastau cu verdele grădinilor, 
albastrul mării, ocrul plajelor şi azuriul cerului senin. Niciodată 
nu văzuseră o imagine atît de frumoasă! 

- Tomita, arătă cu mîna Kelemen. Am avut noroc, mărturisi 
el. Este a patra oară că străbat deşertul, dar întotdeauna am 
avut apă din belşug şi ne-a ferit furtuna. Eram şi în ceată mai 
mare, locurile astea sunt călcate de tîlhari, alimani şi chiar 
kapcîni... Noi trei am fi fost pradă uşoară pentru ei. Vifor nu e 
cal să fugă. Poate eu aş fi putut scăpa, dacă m-ar fi lăsat inima 
să vă părăsesc. Tonul arăta că asta nu s-ar fi întîmplat. Bine că 
nu am avut parte de aşa ceva, i-or fi împrăştiat şi pe ei furtuna. 
Iată că şi ea a fost bună la ceva... Mîna Craiului e slabă aici. 

- Ce facem acum? Unde stăm? 

- La un han, desigur. Să găsim mai întîi o fîntînă, să adăpăm 
caii. 

Găsiră o fîntînă chiar în marginea oraşului. în timp ce 
geambaşul adăpa caii, cei doi tineri se spălară de nisip şi praf 
şi îşi potoliră şi ei setea. Aşteptară apoi să facă acest lucru şi 
Kelemen. 

- O să trebuiască să cumpărăm alte burdufuri, zise Boian. 
Că tot vorbii de asta, cum stăm cu banii? Eu nu am nici o para, 
nici n-am prea avut vreodată... 

- La asta nu m-am gîndit, zise Geambaşul încurcat, mie mi- 
au luat banii cînd m-au arestat... Nu prea cred ca Prinţesa să 
aibă vreo pungă de bani ascunsă, aşa-i? 

Elina clătină din cap. Drumul ăsta se dovedea cu totul altfel 
decît îşi închipuise... 

- Cunoşti cumva vreun negustor pe aici? o întrebă din nou 
geambaşul. Unul care ar putea să ne ajute?... 

- Pe Barzavan, unchiul lui Beldivoi, răspunse, roşindu-se la 
faţă . ^ 

- Ăla de-l luai de bărbat? întrebă Boian, iar Prinţesa se înroşi 
şi mai tare, ascunzîndu-şi ochii. 

- Nu-I iubeam. Un... fleţ. Un bleg. Numai aere de cneaz şi 

negustor bogat. Fală deşartă! Avea dreptate Valida... 

- De ce-l luai? întrebă Kelemen, încruntat. El iubise... 

- Tata... El insista. Familia lui este bogată, din neam de cneji. 
Negustori cu legături mai peste tot în Evrona, la Sambula, la 
Varuna, la Lutenia... Mă vroia fericită... tata. 

- Ai fi fost fericită? 

- Nu aş fi fost. Acum ştiu asta, atunci o făceam numai să 
scap de viaţa searbădă ce o duceam. Nu-mi pare rău că nu s-a 
făcut nunta! 

Kelemen privi spre ea ca la fiica pe care soarta nu i-o dăduse. 
„Atît de tînără, atît de fără minte! Atît de diferită de Suzana..." 

- Mă bucur că n-ai făcut-o! zise Bardul, înroşindu-se la faţă. 
Elina se îmbujoră şi ea, dar nu-i răspunse. Kelemen dădu din 
cap gînditor. Cei doi erau atît de diferiţi... Ce putea ieşi din asta? 

- Deci, nu prea avem ce căuta la Barzavan. Doar dacă nu 
ştie că ai rupt logodna... 

- Nu. Se va mira că sunt singură aici. Acum ar fi trebuit să 
fiu cu Beldivoi în drum spre Lutenia... Mă va priponi şi va trimite 
vorbă lui tătuca. 

- Atunci ar fi bine să nu te vadă. O să cam ocolim tîrgul, 
dacă se poate. Iar tu o să stai ascunsă în han, cît mai stăm pe 
aici... Numai nu văd de unde scoatem banii. 

- Nu vreau să stau ascunsă, clătină Elina din cap, făcînd 
diamantele din cercei să strălucească în soarele ce apunea. O 
să mă feresc, dar nu mă încuiaţi! întotdeauna mi-am dorit să 
văd marea... 

- Stai puţin! zise Kelemen cu ochii la cerceii ei. Tu ai ceva 
giuvaericale pe tine, am putea să le vindem. Ce zici? 

- Păi ce să zic? Dacă trebuie, vinde-le. Avem nevoie de pat, 
de mîncare... 

- Cred că trebuie, e singura cale. Am putea vinde caii, dar... 

- Pe Vifor să nu-l vinzi! se împotrivi Prinţesa. Zilele petrecute 
în şeaua bătrînului şi frumosului cal o legase foarte mult de 
Vifor. Vinde toate bijuteriile dacă trebuie, numai lasă-mi calul! 

- Bine, să vedem ce putem face, zise geambaşul. îşi aminti 
cît de mult se împotrivise să-şi vîndă calul - pentru nişte 
giuvaericale. El nu avusese noroc, poate fata asta va avea... 
Nu îl vînd pe Vifor de-ar fi să mor de foame! 

La această promisiune. Prinţesa îşi lepădă toate bijuteriile 

de pe ea: cercei, brăţări, inele, agrafa ce-i ţenea pelerina pe 
umăr... Pieptănul cu diamante din păr. Văzînd părul bogat, auriu, 
căzîndu-i pe umeri. Bardul îşi duse mîinile la gură „Doamne, 
ce frumoasă e! Ca o zeiţă! Niciodată nu-şi va pleca ochi spre 
mine..." Păstră doar un pandantiv atîrnat cu un lănţişor de gît. 
„E de la mama.", explică ea. 

- Să coborîm în port, îi îndemnă Kelemen. Acolo hanurile 
sunt mai ieftine decît în tîrg, iar şansele de a da de Barzavan 
mult mai mici. O să aflu şi unde putem vinde bijuteriile cu 
cîştig... 

Aşa făcură. în timp ce tinerii îl aşteptau la marginea mării 
ţinînd caii de frîu, Kelemen plecă să vadă de han şi de negustori. 
Apăru cînd întunericul începuse să se lase peste oraş, zornăind 
o pungă cu bani. 

- Cel mai bun preţ l-aş fi scos la Barzavan, zise el. Dar m-am 
gîndit că poate el ar fi putut recunoaşte vreo bijuterie... Mai 
bine aşa. Am găsit şi un han, curăţel şi ieftin, cu mîncare bună 
şi grajd pentru cai. O singură condiţie: Bardule, să nu te apuci 
să cînţi pe acolo, că dormim în drum! 

Elina rîse, spre tristeţea bardului. Dar după aceea zise: 

- Să-l lăsăm să cînte pe la alte hanuri. Muşterii se vor buluci 
la hanul nostru, hihihi... 

- Dacă nu-i rup oasele între timp, zise şi Kelemen, zîmbind 
pentru prima dată. 

- Aşa, rîdeţi de mine! zise Boian trist. Dar eu tot o să-mi 
găsesc Cîntecul, aşa să ştiţi! 

- Iartă-mă, îi zise Prinţesa blînd. De fapt, mie îmi place cum 
cînţi... 

Kelemen numai clătină din cap, după care porni spre han 
trăgînd caii după el. Cei doi îl urmară. 

* 

* * 

Trecuseră cinci zile de cînd stăteau în Tomina. Ceilalţi nu se 
iviseră încă. Kelemen ieşea în fiecare zi la marginea oraşului, 
în speranţa că va zări grupul de călători apărînd din deşert. 
Dar cu fiecare zi fruntea i se înnegura şi ochii-i priveau tot mai 
trist spre apusul ce continua să rămînă pustiu. în a cincea zi 

apăru o caravană de negustori însoţiţi de o trupă de oşteni. 
Odată cu vorbele bune de întîmpinare şi o ploscă plină cu apă 
proaspătă, geambaşul îi întrebă despre cei pierduţi. în ciuda 
privirilor cercetătoare spre semnele de pe faţa lui, un negustor 
în plină vîrstă îi răspunse: 

- Nu, vericule, n-am văzut pe nimeni. Noi am avut noroc, 
am trecut deşertul în trei zile. Nu a dat nici o furtună peste noi, 
iar soarele nu a fost mai arzător decît se cuvine în acest timp 
al anului. Ceva vînt o fi fost, nu am văzut deloc urme în drumul 
nostru, le-o fi spulberat vîntul. Fără călăuză, prietenii matale 
s-or fi pierdut... 

- Am auzit că o ceată de alimani s-ar fi pornit încoace spre 
jaf, dar n-am văzut urme de-ale lor, zise şi un oştean cu mustăţi 
groase şi roşcovane. I-or fi împrăştiat furtuna de care vorbeşti. 

- Altfel, ce se mai aude prin Cetate? întrebă fără mare 
curiozitate Kelemen. 

- Nu mult, zise negustorul. Una e că fata negustorului 
Deliman s-a pierdut. A fugit în ziua nunţii. Deliman jură să-l 
lase fără avere pe bietul Beldivoi, mirele, dar acesta se jură la 
rîndul lui că el nu are nici un amestec. Zic unii că ar fi furat-o 
unul, Kelemen, hoţ vestit de cai. Ai auzit de el în drumurile tale? 

- Am auzit, cum nu?! recunoscu Kelemen nepăsător. Uigur 
de-al nostru. Ne face neamul de rîs... Dar bag samă că nu e 
drept c-ar fi furat fata. El nu a furat decît cai, aşa se zice. 

- Aşa o fi, zise oşteanul. A dispărut şi calul negustorului. 
Vifor, cel mai vestit cal din împărăţie. Pe ăsta l-o fi furat el, zic 
eu. 

- Pe Vifor da, aprobă Kelemen. Ştiu că de multă vreme umbla 
după el. Cică varunii au promis bani mulţi pe cal, o căciulă de 
galbeni! Nu cred să fie altul priceput destul să fure calul acela. 

- A avut ajutoare, se băgă un alt oştean în vorbă. Unul ar 
fi Cîrnul, sergentul din tîrg. Dar cum s-o fi băgat în aşa ceva 
căpitanul Boldur, nu-mi pot da seama. Steaua lui era în creştere 
la Curte, abia fusese făcut căpitan al străjerilor domneşti. 

- Zice lumea că el ar fi venit la Curte cu gînduri duşmănoase, 
zise negustorul. Se zice că ar fi ceva rudă de-a Craiului, cu 
oareşce drept la Tron, acum cînd Craiul e fără prunc. 

- Vorbe de clacă, îşi dădu Kelemen cu părerea. La noi, printre 
uiguri, se zice că la marele război cu alimanii pe timpul moşului 

Craiului de acum, Albin, s-ar fi prăpădit tot neamul Albilor, mai 
puţin tatăl lui Albin. Iar Albin nu a avut fraţi şi nici surori, fiind 
singur la părinţi... Cu Albin Craiul, linia vestită a Crailor Albi se 
sfîrşeşte, spre scîrba întregului norod. Singura speranţă rămîne 
fiica lui, deşi gurile rele zic că n-ar fi sînge din sîngele Craiului... 
Cînd o creşte, poate s-o mărita cu un prinţ vrednic... 

- Ştii multe, străine, zise oşteanul cel roşcovan privindu-l cu 
neîncredere. Nu te ştiu din Cetate. Oi fi... iscoadă?... 

- Nu sunt iscoadă, ci negustor. Dacă nu îngrijim să ştim tot 
ce se poate, ne putem pierde punga şi, odată cu ea, poate şi 
capul. Zic şi eu ce vorbesc negustorii pe aici, prin Tomita. De 
aceea vorbesc şi cu voi, să aflu ce mai e nou... 

- Aşa... Pe Boldur l-au poprit în beciurile Palatului, aşteptînd 
să se dea de capăt poveştii. Se zice că el a dat drumul Cîrnului, 
fiind ei în cîrdăşie. Deşi alţii zic că sunt duşmani de moarte, 
Căpitanul a jurat că-l va lăsa şi fără urechi, nu numai fără nas... 

- Da, căpitanul e priceput, zise oşteanul mustăcios. Nimeni 
nu-i stătea în cale. Doar despre Piticul din tîrg se zice că i-a 
ţinut piept odată. 

- Acum nu ştiu ce se aşteaptă de la el, de ce nu-l pun la 
cazne... S-au mai petrecut şi altele. Se pare că a dispărut 
şi prostăvanul de gipanghez, ba chiar şi pîrlitul de nepot al 
Marelui Mag. E drept că ăla o fi plecat cu unchiu-său, a dispărut 
şi bătrînul Zivnir de cîteva zile. 

- Iar în tîrg s-a făcut omor, unii zic că ar fi fost un oarece 
zugrav de icoane... Sau poate că el o fi acum hrană la peşti, 
căci lucrurile i-au fost furate. 

- Lucruri noi şi de cutremurare, negustori dumneavoastră şi 
cinstiţi oşteni. De mult nu am auzit astfel de veşti. Numai de nu 
mi s-or fi pierdut tovarăşii... Poate nici n-au pornit încă la drum, 
i-or fi ţinut întîmplările din Cetate. 

- Se poate şi asta. Apoi, noi om porni spre tîrg, că ne ajunge 
de cînd suntem pe drum. 

- Matale unde stai? întrebă mustăciosul. Poate e un han mai 
bun şi tragem şi noi la el... 

- Apoi eu stau la un prieten, pe barcazul lui. Om fi pornit de 
mult la drum, dar îmi aşteptam prietenii. Cred că mîine ridicăm 
ancora... 

- Cum ziceai că-i zice barcazului? întrebă nepăsător oşteanul. 

- Nu-ţi zisei, dar se numeşte „Fulgerul", dădu Kelemen 
numele unei corăbii despre care ştia că plecase de cu zori din 
port. Şi rămîneţi cu bine şi noroc în drumul vostru. Eu o iau către 
cherhana, să văd ce veşti or fi auzit pescarii de pe mare. Că 
marea are multe guri şi toate vorbesc, dacă ştii să le asculţi... 

„Ei, e timpul să ne mişcăm din loc", gîndi geambaşul luînd-o, 
într-adevăr, spre cherhana. „Nimeni nu rezistă o săptămînă 
în deşert. Dacă ceilalţi nu au găsit drumul spre marginea 
deşertului, sunt de mult duşi... Păcat de ei, căci începusem 
să-i îndrăgesc." Aşa cum îi îndrăgea pe cei doi tineri, care îl 
aşteptau pe malul mării. Numai asta nu reuşise, să o ţină pe 
Elina închisă în camera ei de la han. Cum pleca, cum aceasta îl 
convingea pe bard s-o însoţească pe plajă. Bardul i-ar fi făcut 
orice voie, chiar fără să fie nevoie să-l roage. Geaba le zicea 
el că e lucru periculos... „Minte de copii", îşi zise, iertîndu-i 
pe loc. Parcă el nu fusese tot aşa la tinereţea lui? Voinţa lui 
atîrnase de buzele Suzanei! Oftă cu obidă, gîndindu-se la bard. 
„Şi-a lăsat dragostea şi inima la picioarele unui idol care vrea 
altceva de la viaţă. Dar cel puţin Elina este cinstită, sinceră, şi 
nu dă nădejdi acolo unde nu sunt, de aceea o iubesc ca pe o 
fiică. Iar Boian nu-şi face nădejdi, ci o priveşte pe Prinţesă ca 
un dreptcredincios pe Marele Zeu, bucuros că o cunoaşte şi că-i 
stă în preajmă. Dacă-şi va găsi vreodată Cîntecul să i-l închine 
Elinei, îşi va găsi fericirea pe pămînt..." 

Oricum, e timpul să-i ia, să pornească la drum. Oştenii vor 
întreba de el, or da de cal şi de Prinţesă... Sunt mici speranţe 
să-i mai vadă pe ceilalţi călători apărînd în Tomita, dar îi poate 
găsi la Sambula, dacă au scăpat cu viaţă din deşert. Acum el 
avea grija celor doi tineri care-i furaseră inima. Dădu pinteni şi 
grăbi spre plaja unde ştia că-şi petrec timpul. 

* 

* * 

Elina stătea aşezată pe nisipul cald, cu spatele rezemat de 
faleza nu prea înaltă, din lut sfărîmicios, roşiatic, copt de soare. 
Cît putea cuprinde cu privirea se întindea marea fără sfîrşit, de 
un albastru verzui. Berbeci albi de spumă erau mînaţi din urmă 
de valuri, pentru a se sparge la malul nisipos, într-un foşnet 

ritmic, hipnotic. Aerul sărat, cu miros de alge şi scoici, îi ardea 
pielea. Faţa şi braţele dezgolite căpătaseră o nuanţă brună, 
plăcută, în contrast cu părul blond ca spicul pîrguit, lăsat liber 
pe umeri şi spulberat acum de briză. Pescăruşi albi săgetau 
văzduhul, azvîrlindu-se ţipînd în mare. 

Nu-şi închipuise niciodată atîta frumuseţe, linişte, pace. 
Obişnuită cu tăcerea palatului şi cu vuietul continuu al tîrgului 
- cînd deschidea ferestrele -, simţea că aici, la malul mării, îşi 
descoperise adevărata fiinţă. Cînd te gîndeşti că ai nevoie de 
atît de puţine lucruri pentru a fi fericită! 

Privi printre gene spre Boian. Acesta alergase pe porţiunea 
umedă de nisip, bătută uneori de valuri mai înalte, sărind rîzînd 
peste spuma albă. Era dezbrăcat pînă la brîu, desculţ, cu iţarii 
suflecaţi pînă la genunchi, uzi de scăldatul de mai înainte. Trupul 
tînăr, subţirel dar muşchiulos, se închisese la culoare în zilele 
petrecute pe marginea mării. Era în el un amestec de copil şi 
bărbat care, uneori, o înfiora. I-ar fi strîns capul ciufulit la piept, 
pentru a-i simţi obrazul fierbinte pe sînul gol... Dar apoi simţea 
nevoia să-i ciufulească şi mai mult părul şi să-i sufle în ochii 
luminoşi, pentru a-l trezi... Sentimentele simţite o umpleau de 
nedumerire: cînd atracţie feminină, cînd duioşie maternă, cînd 
prietenie frăţească... 

Boian se oprise la malul mării, nemişcat, ca o statuie 
arămie, din lemn întărit de vremuri. După un timp se aplecă să 
adune cîteva pietre din nisipul ud, pe care le aruncă apoi în apă. 
Prinţesa se cutremură, din nou. Acelaşi amestec de bărbăţie în 
formare şi copilărie pe cale de a se trece... închise ochii lăsînd 
soarele să-i ardă pleoapele, şi lăsă timpul să treacă peste ea, 
ca nourii pe cer, pînă simţi o umbră înălţîndu-se alături. 

Boian stătea, privind-o cu ochi arzători. Elina rîse şi simţi 
că se roşeşte, uimită de rîsul gros, voluptos, plin de dorinţe 
neştiute... Bardul nu înţelese semnele de femeie din rîsul care 
umplu plaja, ci se lăsă în nisip lîngă ea, rupînd vraja. 

- Niciodată nu am fost atît de fericit, zise tînărul, şi Prinţesa 
se miră, auzindu-şi simţămintele reflectate de altcineva. Atît de 
liber, atît de împăcat cu mine însumi... Aş trăi aşa toată viaţa! 

- Ce bine ar fi dacă s-ar putea. Dar mai sunt şi furtuni pe 
mare, cînd norii negri umplu cerul iar valurile spulberate de vînt 
rup din faleză. Cînd frigul şi urletul vîntului gonesc păsările şi 

oamenii... Cînd frigul iernii îngheaţă apa mării pe stînci... 

- Sunt ţări unde iarna nu vine niciodată, o contrazise Bardul. 
Poate Căutarea ne va duce acolo. Nu trebuie decît să găsim 
locul unde putem pune rădăcini... 

- Hei, Boiane, dacă ar fi aşa. M-am uitat la pescari. Pleacă în 
fiecare dimineaţă în larg, uneori de cu noapte, şi se întorc sfîrşiţi 
de oboseală pe seară. Uneori cu bărcile goale, iar nevestele şi 
copiii, care-i aşteaptă la cherhana, îşi varsă amarul, jeluindu- 
se cu glas mare. Nu-i uşoară viaţa la margine de mare. Uneori, 
cînd furtuna îi prinde în larg, mulţi îşi pierd viaţa pe acolo, 
lăsînd vădane şi orfani... 

- Ştiu, domniţă. Niciunde viaţa nu-i uşoară. Decît dacă o 
trăieşti alături de cea pe care o iubeşti... şi te iubeşte. Băiatul 
se îmbujoră de îndrăzneală, lăsînd ochii în nisip. 

- Da, alături de cel drag... Sper să-ţi găseşti acea persoană. 
Sper s-o găsesc şi eu... Bardul îşi muşcă buzele pînă la sînge, 
împiedicîndu-se să spună cuvinte pe care le-ar fi regretat mai 
tîrziu. 

Elina rîse, schimbînd vorba care aluneca pe pante nedorite: 

- Am tot ce-mi trebuie aici, mai puţin cărţile mele. N-aş fi 
crezut că îmi vor lipsi poveştile romanţoase. . . Acum ştiu că viaţa 
nu este ca în acele romane cavalereşti. Oamenii au alte griji, 
alte nevoi... Chiar şi cavalerii nu stau tot timpul prin turnire şi 
aventuri romantice. Iar domniţele îşi au viaţa de familie, grija 
gospodăriei, a bărbatului, a copiilor... Uf! îmi pierd visurile, iar 
viaţa e mai urîtă fără ele! 

- îţi pot spune eu o romanţă. Nu am voce să ţi-o cînt, şi am 
lăsat harpa la han, dar ţi-o pot povesti. 

- Aşa e, zi-mi, se bucură Prinţesa bătînd din palme. Dar să- 
mi spui o romanţă, care nu a mai apărut în nici o carte! Să simt 
că este numai a mea. 

- Voi încerca, Prinţeso, zise bardul ridicîndu-se şi închinîndu- 
se ceremonios în faţa ei, după care luă o postură de trubadur. îţi 
voi povesti jesta lui Palamintes, prinţul Turnului de Cleştar. Deşi 
el a făcut parte dintre cavalerii Consiliului Crăiesc al împăratului 
Galone al Francînilor, ba chiar a ajuns să stea în jurul Mesei 
fără Sfîrşit a regelui Arostus, despre el s-au cîntat mai puţine 
balade. Era tăcut şi umil, după moarte a fost ridicat Preabun 
al Marelui Zeu, patron al catedralei din Tolamina. Tocmai drept 

răsplată a umilinţei arătate în cursul vieţii lui. A plecat în multe 
jeste şi s-a întors din ele întreg, deşi uneori armele şi carnea-i 
purtau urme de bătălii pe viaţă şi pe moarte. Dar niciodată nu 
a povestit prin ce a trecut. 

Din aceste jeste s-aîntors şi cu soţia, care i-a statcredincioasă 
pînă la moarte şi dincolo de ea, călugărindu-se după moartea 
cavalerului şi trecînd şi ea în rîndul preacinstitelor, la mînăstirea 
Flavinelor, ordin întemeiat de ea în Francînia nu departe de 
Tolamina. Despre dragostea lor amintesc multe balade, nu ţi le 
spun aici. Dar se întîmplă ca unul din strămoşii mei, cavalerul 
truver Joaquin d'Alba, să fi însoţit pe cavalerul Palamintes în 
jesta acestuia de a o elibera pe demoazela Flavina. El a respectat 
toată viaţa dorinţa lui Palamintes de a nu compune nici o baladă 
despre această jestă, demnă de a sta alături de alte vestite jeste 
ale cavalerilor Orelano, Ogiver, Ghilame, Alondos şi alţi nobili 
din jurul împăratului Maghelone, aşa cum e cunoscut în balade 
Galone cel Mare. Dar întors la Boian, pămîntul strămoşilor lui, 
a compus şi cîntat această baladă, dîndu-ne-o nouă, urmaşii 
lui, cu rugămintea de a nu o cînta în veac la curţile domneşti. 
Aşa am făcut, dar eu ţi-o cînt domniei tale, chiar fără muzică. 
„Semn al dragostei mele curate şi romanţioase", îi spuse în 
gînd. 

Dar Elina nu avu parte să audă vestitele şi neştiutele fapte 
ale viteazului cavaler Palamintes, pe care bardul se pregătea 
să le dea în vileag. De deasupra, de pe faleza nu tocmai înaltă, 
o umbră căzu asupra lor. în timp ce un sac aluneca pe capul 
Prinţesei, orbind-o, o lovitură în cap o făcea să îşi piardă 
cunoştinţa. Astfel că nu mai auzi strigătul mînios al bardului - 
întrerupt destul de repede de altfel, de o lovitură în ceafă. Nici 
nu mai simţi cum este luată pe sus şi cărată departe de plaja 
aurie... 



* 

* * 

Cînd Kelemen se apropie de plajă, nu peste prea mult timp, 
pescăruşii îşi reluaseră pescuitul liniştit şi nepăsător. Privi de 
la înălţimea falezei şi a calului, dar fîşia de nisip era pustie. 
Se întrebă nedumerit unde or fi fost tinerii, ştia că aceştia nu 

se dădeau duşi de pe plajă decît mînaţi din urmă de foame, 
spre seară... Ar fi pornit totuşi spre han, gîndindu-se îngrijorat 
la oştenii abia sosiţi, dar urme în nisip îl făcură să cerceteze 
cu mai multă atenţie sub umbra falezei. Aşa descoperi trupul 
bardului răstignit în nisip. îşi îndemnă repede calul spre plajă, 
lăsînd să i se citească îngrijorarea pe chip. 

0 cercetare rapidă îl lămuri despre starea tînărului. Cu apa 
răcoroasă din ploscă spălă cucuiul acestuia din ceafă şi faţa 
plină de praf. încercă să-i toarne cîteva picături de apă printre 
dinţii strînşi, producîndu-i un acces de tuse. Dar acesta îl făcu 
pe bard să-şi revină. Deschise cu greu ochii. 

- Hmmm.... Unde-i Elina? sări Boian deodată în picioare, 
doar pentru a se clătina şi cădea din nou cu faţa în nisip. 

- Hei, ia-o încet. Eşti încă ameţit. Ce s-a-ntîmplat? 

- Nu ştiu. Au sărit pe noi nişte oameni şi ne-au lovit. Nici nu 
am apucat să mă ridic... Elinei i-au tras un sac negru pe cap, 
dacă nu cumva am visat. 

- Nu cred că ai visat, zise geambaşul cercetînd îngrijorat 
urmele. Au fost patru... Au luat-o pe sus, uite aici urmele 
adîncite de încălţări. Poartă cizme din piele moale, ca alimanii... 

- Cred că purtau caftane, aşa mi s-a părut cînd au sărit pe 
mine. Le fluturau poalele în vînt... 

- Mare mirare, alimani aici... Doar dacă nu au coborît de pe 
o corabie. Să mergem în port. Te pun pe cal, eu o să mă ţin de 
scări... 

îl sui în şea, culcat de-a curmezişul. Flăcăul era încă prea 
ameţit pentru a se putea ţine călare; prea ameţit pentru a se 
împotrivi - îşi pierdu de altfel din nou cunoştinţa. Iar Kelemen, 
fără a arăta prea multă milă tînărului, grăbi calul spre port. 
Ajunse acolo în scurtă vreme - doar pentru a privi neputincios 
cum o corabie se îndepărta de port cu toate pînzele ridicate. 

- Ai pierdut corabia? îl întrebă oşteanul cel roşcovan ce 
stătea pe chei, rezemat de nişte baloturi, privind şi el în urma 
corăbiei. 

- Nişte ticăloşi, scrîşni Kelemen din măsele, încruntat. 

- Cred că nu ai mai avut timp să îţi iei lucrurile, se arătă 
oşteanul îngrijorat. Au venit repede cu un sac şi au plecat că o 
săgeată din arc. Ce-or fi avut în sac? 

- Eu ştiu? Mi s-au părut a fi oameni de treabă, am avut ceva 

afaceri cu starostele lor şi întotdeauna s-a arătat cinstit. 

- Cum îl chema pe căpetenie? 

- Ibrahim, spuse Kelemen un nume aliman la întîmplare. 
Dacă acesta i-o fi fost numele... 

- Nu aşa îl cheamă, ci Hussein, se amestecă un bătrîn care 
pescuia de pe chei, cu picioarele desculţe atîrnate deasupra 
mării zbucinate. Unii îi mai zic şi Piratul, dar numai cînd Hussein 
nu-i pe-aproape. E iute cu hangerul şi setos de sînge... 

- Bună gazdă ţi-ai găsit, îi zise oşteanul ironic geambaşului. 

- Nici hangii nu-s mai cinstiţi, dădu acesta din umeri. 

- Dar hanul nu o ia din loc... 

- în schimb e plin de lighioane... Noroc că nu aveam nimic de 
seamă pe barcaz. Călătorie sprîncenată! Dar de mi-o cădea în 
mînă, o să înveţe că nici hangerul meu nu-i prea leneş! Fulgerul 
rece ce-i trăpunse privirea îl îngheţă pe oştean. 

- Acum ce faci? încotro o iei? 

- Caut un han, că în barcaze nu mă mai încred. Tînărul meu 
prieten a căzut şi s-a cam lovit, are nevoie de ceva îngrijire. 

- Lui i-or fi furat sacul? 

- Oh, nici vorbă. Şi nici calul, preîntîmpină el o întrebare. 
Poate cămaşa, că aşa l-am găsit... 

- Unde l-ai găsit aşa? 

- Pe plajă, lîngă cherhana. Cred că a căzut de pe faleză, s-o 
fi lovit de-o piatră. 

- Mai degrabă i-or fi dat cu ceva în cap, zise oşteanul privind 
cucuiul flăcăului. 

- Se poate şi aşa, încuviinţă fără interes geambaşul. Acum 
cred că are nevoie de îngrijire. Cînd s-o trezii, l-oi întreba. 

- îmi spui şi mie? Poate împreună îi prindem pe vinovaţi mai 
uşor... 

- Poate. Ţi-oi spune, de ce nu?! 

Acestea fiind zise, se îndreptă spre tîrg. Acolo trase la primul 
han. Deşi oşteanul nu se zărea niciunde, Kelemen era sigur că 
acesta va iscodi să-i ia urma. Lasă-I să i-o ia. 

Noaptea, Boian îşi revenise. Mai avea dureri de cap, dar 
somnul, mîncarea şi cana de vin îl întremaseră. Aşa că nu-i 
fu greu să-l urmeze pe geambaş cînd acesta sări tăcut de la 
o fereastră într-un pom stufos ce creştea chiar lîngă clădirea 
hanului. De acolo coborîră în tăcere în grădină şi apoi ocoliră 

cîteva curţi, ieşind dincolo de uliţa pe care se înălţa hanul. 
Din întuneric putură vedea două iscoade, care ţineau sub ochi 
intrarea în han. 

- Ce-o fi cu ei? întrebă tînărul. De ce ne bănuiesc? 

- Eu ştiu? Or fi în slujba Cîrnului, sau poate a negustorului... 
Poate chiar a Domniei. Probabil sunt pe urma Calului, sau a 
Elinei. Sau a amîndurora... Să mergem. 

- Ce faci cu calul tău? 

- Am plătit pe cineva să mi-l ducă la hanul nostru... îl găsim 
acolo. 

Se strecurară la hanul unde îşi aveau lucrurile. Fără a mai 
intra în han, intrară tiptil direct în grajd. într-adevăr, alături de 
Vifor şi calul bardului, ronţăia liniştit din fîn calul Geambaşului. 
Din paie se ivi capul ciufulit şi ochii somnoroşi ai băiatului din 
grajd. O monedă de aur îl sculă în grabă. După ce le aduse pe 
furiş lucrurile din cameră, îi ajută să pună calabalîcul pe cai. 

Cînd lăsară în urmă oraşul, întoarseră capul pentru o clipă. 
Oraşul părea adormit. 

- Or fi băgat de seamă că am plecat? 

- Cine ştie? Mai sigur este să credem că da.. Parcă am simţit 
ochi duşmănoşi urmărindu-ne. 

- Unde mergem acuma? Eu nu mă las pînă nu dau de Elina! 
Să ştiu că mor, eu tot o scap... 

- Nici eu nu am linişte pînă nu o văd liberă şi fericită. 

- Cine o fi răpit-o? Tatăl ei, poate? 

- Nu. Piraţii. V-am spus că nu e bine ce faceţi. Marea are o 
mie de ochi şi nu toţi sunt prietenoşi. Or fi pus ochii pe Prinţesă, 
o fecioară ca ea aduce preţ bun pe piaţa Sambulei. Poate acesta 
va fi norocul ei, piraţii se vor îngriji de ea ca de ochi din cap. 

- Mergem, deci, la Sambula? 

- La Sambula. Iar Hussein zis Piratul, mai bine s-o pierde în 
lume! 

Fulgerul negru, ca o viperă, care lucii în ochii geambaşului, 
îl umplu de fiori pe bard. Dar nici ochii lui nu erau mai blînzi. 

- In cît timp ajungem la Sambula? 

- Vreo zece zile, cel mult. Trebuie să ne schimbă straiele, 
că altfel ne taie alimanii. Tu o să te dai mut, nu am timp să 
te învăţ limba. Ne dăm geambaşi, îl ducem pe Vifor la saraiul 
Sultanului. 

- Timp să mă înveţi limba nu e, dar să folosesc hangerul, da! 
zise Boian cu glas înfundat, de o duritate de cremene. 

Kelemen încuviinţă. 

- Chiar de mîine! 

...Ochi negri priveau în urma celor doi călăreţi ce se pierdeau 
în întunericul nopţii, spre miazăzi. Nu îndepliniseră porunca 
Stăpînului, dar aveau să-i dea veşti de seamă. Calul îl găsiseră, 
dar unde o fi fiind Fecioara? 

O are nu era mai bine să ne fi întors? Să fi luat-o spre răsărit? 
întrebă Ifichim. Domniţa se mulţumi să dea din umeri. 

- Dar încotro mergem noi acuma? întrebă Zulfina. Şi mai 
taci naibii! Tu ce nu dai cu el de pămînt? o întrebă ea pe Valida. 

într-adevăr, Ifichim vorbise cam mult în ultima vreme, 
probabil sub tensiunea adunată de la pierderea celorlalţi. Poate 
şi în dorinţa de a umple tăcerea grea. 

- Un războinic trebuie să înveţe să-şi stăpînească pornirile, 
răspunse Valida. Ce antrenament mai bun decît să ascult la 
toate inepţiile ăstuia? 

De cîteva zile călătoreau la întîmplare, sperînd că vor ieşi 
undeva. Ar fi pierit de mult, dacă, din fericire, nu ar fi avut 
între ei două ploşti pline cu apă... Bine cel puţin că soarele 
cel mincinos dispăruse, lăsînd să apară în locul lui o pălălaie 
ruginie pe cale de a dispărea dincolo de orizont pentru a face 
loc nopţii. Aşa putură găsi nordul. în acel moment ar fi luat-o 
probabil spre răsărit dacă Yulgur, ridicînd nările spre cer, nu 
ar fi spus că simte miros de ierburi în apropiere, spre nord. 
Aşa că porniseră spre nord... într-adevăr, nisipul făcuse după 

cîteva ore loc ierburilor unei cîmpii plate, ce se întindea în jurul 
lor la nesfîrşit. Pierduţi în stepă, o luaseră la întîmplare spre 
răsărit - singurul lucru de care erau siguri acum era că deşertul 
înfiorător pe care abia îl părăsiseră se întindea spre sud. 

Yulgur era cel mai trist. De cînd pierduse urma şi mirosul 
păpuşicii la misterioasa fîntînă dărăpănată din mijlocul 
deşertului, nu mai scosese nici un cuvînt. Cîteodată se oprea 
şi trăgea zgomotos aerul pe nările lărgite, fără însă nici un 
semn că ar fi găsit ceva. Prinţul încerca să-l mîngîie cu puţinele 
lui cuvinte stîlcite - trecînd adeseori pe o limbă străină, pe 
care ceilalţi o bănuiau a fi gipangheza - limbă care părea a fi 
înţeleasă de troglodit. Starea trogloditului atrăgea protestele 
vrăjitoarei. 

- Ce te tot miorlăi? Că ţi-ai pierdut grăsanul? Dar eu nu mi- 
am pierdut slăbănogul?! Acum ce să fac, să-mi smulg părul din 
cap? 

Aici, ceilalţi se uitau la părul lăsat liber de Zulfina. îşi scosese 
baticul înflorat şi îl legase pe frunte, pentru a mai absorbi din 
sudoarea produsă de căldura infernală. Părul bogat, deşi cărunt, 
avea o frumuseţe aparte, lucind cu fire de argint curat. Chipul 
vrăjitoarei, scos de sub batic, avea o tinereţe neaşteptată 
şi era chiar plăcut - privit din faţă. Privit din profil, dovedea 
caracteristica proprie vrăjitoarelor: un nas lung, ascuţit şi 
coroiat, şi bărbia ascuţită împinsă înainte. 

Umblaseră mai bine de o zi pînă ajunseseră la fîntînă. De 
n-ar fi fost hotărîrea cu care trogloditul, urmat de Prinţ, îi tăgea 
pe drumul ales, s-ar fi lăsat poate ghidaţi de soarele blestemat, 
de care se convinseseră pînă la urmă că este o minciună. 
Vrăjitoarea afirma tot mai sigură pe sine că este ghiara 
Duşmanului la mijloc. Ea mai privea cîteodată peste umăr spre 
locul unde îl bănuia pe vraci, dar nu mai zicea nimic. Şi, după 
un popas de cîteva ore, ajunseră la o fîntînă! 

Fîntînă avea ghizdurile de piatră năruite. Ifichim, cercetînd 
urmele cu grijă, afirmase că dărîmătura este destul de proaspătă. 
Mai mult, găsise urmele a doi oameni, dintre care unul fusese 
în mod cert Bucătarul. Nu departe de fîntînă, într-un loc, care 
purta urmele unui trup gros tăvălit prin nisip, găsiră oglinjoara 
pe care trogloditul o dăduse lui Felimon. Yulgur se apropiase de 
fîntînă şi mirosise spre adîncul întunecat, fără fund parcă, şi pe 

urmă se îndepărtase de ghizduri. 

- Stăm departe! îi avertizase el pe ceilalţi. Duh rău acolo. 
Furios eram, nu deranjam... 

- Ce este cu păpuşica? 

- Cădeam fîntîn... 

- Şi Felimon? se sperie Valida. 

- Nu ştiam, nu puteam mirosi, spusese trogloditul trist. 

Ifichim încercase să afle mai multe din urmele găsite de el, 

dar nu reuşise. Urmele erau doar în jurul fîntînii . 

- Să fi ieşit duhul afară? se miră el. Dar de ce ar fi avut tălpi 
ca toţi oamenii? Tu ce crezi, Yulgur? 

- Nu credeam, nu ştiam. Nu ştiam cum ajungeam Felimon 
aici, fără călărim, o zi nainte la noi. Ştiam numai Felimon 
dispăream la fîntîn... 

- Să fi murit? Ar fi groaznic! zise şi Zulfina, care prinsese şi 
ea drag de bucătarul cel inimos şi neajutorat. 

- Să sperăm că nu, zise Ifichim. Mi se pare că urmele de 
paşi pornesc încolo, spre apus, înainte de a dispare. Nu sunt 
sigur, dar aşa cred. Poate că o fi în drum spre Marele Rîu, cel 
puţin o zi avans asupra noastră... Cum o fi făcut-o, nu-mi pot 
da seama. 

- Cred că trebuie să avem acum grijă de noi, spuse atunci 
Valida hotărîtă. încă n-am ieşit din deşert, nu ştim cît timp mai 
avem, iar apa din ploşti este pe sfîrşite. încotro o luăm? 

Aşa hotărîseră să o ia încotro mirosul lui Yulgur indica 
marginea deşertului. De atunci, Valida îi conducea, trăgînd de 
ei. Se simţea pierdută şi nu vroia să recunoască aceasta. în 
viaţa ei nu străbătuse pustietăţi. Sperase să-l aibă pe Geambaş 
alături călăuză, dar acesta pierise împreună cu ceilalţi. Ce era 
mai rău, pierise şi Eroul. în ciuda împotrivirii acestuia, Domniţa 
considerase prezenţa Eroului vitală. De ce ar fi fost el adus 
din altă lume, dacă nu pentru asta? Aşa că privea posomorîtă 
la şansele de succes în Căutarea lor mult diminuate. Cum vor 
ajunge în Paradis? Cum se vor împotrivi Duşmanului? 

Şi palavragiul ăsta de Pictor! Mai bine se pierdea el, decît 
Eroul, îşi zicea ea îmbujorată. Auzi, să se întoarcă! Chiar aşa, 
are dreptate Zulfina. Unde să se întoarcă? Singura lor speranţă 
era să dea cît mai repede peste o localitate. Ar putea căpăta 
informaţii, dar mai ales apă şi mîncare. Pasărea mare şi grasă, 

doborîtă de gipanghez din fugă - în ciuda vitezei cu care 
aceasta încercase să se mişte - nu astîmpărase foamea celor 
cinci călători. Iar apa din ploscă începuse să prindă iz... Bine că 
cel puţin caii aveau ce paşte, luînd ceva umezeală din plante. 

- Adia pămînt la kapcîn estem, zise Hitaiori. Amintim trecem 
aici. La mult departe estem Kivan, la nord. Mare estem la sud, 
după mult zile mergem răsărit. 

- Ne-ai lămurit. Şi dacă nu nimerim marea, nici Kivanul? îl 
întrebă Ifichim. 

- Murim foame, îi comunică Prinţul liniştit. 

- Atunci poate e mai bine să o luăm puţin spre sud, poate 
ieşim la Tomita. Ne-or aştepta ceilalţi acolo... 

- Tîlnim kapcîn, zise iarăşi Hitaiori. 

- Am auzit că ei îi ucid pe toţi, nu iau sclavi. Au arcuri 
puternice şi ucid de la distanţă, şopti Valida. 

- Ce altceva putem face?! întrebă Ifichim. îi venea să urle. 
Niciodată nu se simţise atît de neputincios. Călătorise mult, 
dar prin ţări civilizate şi cu populaţie multă, i se întîmplase rar 
să-l prindă noaptea fără un acoperiş deasupra capului. Erau pe 
acolo şi oameni buni şi oameni răi, învăţase să-i cunoască şi să 
se ajute cu cei buni, să-i ocolească pe cei răi... Meseria şi ştiinţa 
luptei îl ajutaseră să iasă cu bine din toate încercările, pe care 
viaţa i le adusese în cale. 

Dar acum... După ce rătăciseră pe urmele trogloditului 
pentru a ajunge la o fîntînă seacă, ieşiseră din deşert doar 
pentru a ajunge într-o stepă fără capăt. Cu posibilitatea de a 
muri de foame sau făcuţi ţintă de săgeţile sălbaticilor kapcîni... 
Şi nici nu era singur. Ar fi fost mult mai bine să fi fost singur! 
Aşa, simţea nevoia să o apere pe Domniţă, s-o liniştească... De 
parcă ea ar fi avut nevoie de ajutorul lui! Se părea că cele două 
tovarăşe luau stuaţia mult mai pragmatic decît însoţitorii lor... 

Din fericire, spre seară zăriră în depărtare, spre răsărit, 
o dungă albastră, aproape neagră. Se dovedi a fi Marea. Se 
opriră pe malul ei şi se socotiră încotro să o apuce. Malul mării 
se rotunjea atît spre nord, luînd-o spre răsărit, cît şi spre vest, 
luînd-o spre sud. 

- Dacă o luăm înapoi, ajungem la Tomita, zise Valida. Acolo 
i-am putea întîlni şi pe ceilalţi. Dar ne ia cîteva zile bune, şi 
avem de trecut din nou deşertul. Ce e mai rău, se pare că acolo 

îşi au kapcînii locurile lor - stau în calea caravanelor dinspre 
Sambula spre Kivan... 

- La răsărit estem cetate, doi zile, trei, afirmă Hitaiori. 
Ifichim îl susţinu, măsurînd din ochi distanţele de pe harta pe 
care Valida o purta în coburii şeii. 

- Nu cred ca iubitul să fie la Tomita, spuse Zulfina, aducînd 
un argument în favoarea propunerii de a porni spre răsărit. 

- Şi de acolo putem lua o corabie, trecem marea în doar 
cîteva zile şi fără efort, mai zise Ifichim, care simţea că-i revine 
curajul. 

După o noapte fără peripeţii petrecută pe malul mării - 
e drept, fără să aprindă nici un foc - poniră spre nord-est, 
urmînd îndeaproape malul mării. Doar într-un loc avură să se 
îndepărteze de el, poate chiar cîteva leghe: un liman mlăştinos, 
despărţit de mare printr-o limbă de nisip, le tăiase calea. Spre 
seară ajunseră la un rîu mai mărişor, care se vărsa în Mare 
printr-un mic estuar. Pe partea opusă se ridicau nişte ruine, 
urme ale unei cetăţi şi ale unui mic port, dar locurile rămăseseră 
la fel de pustii. în tot acest timp nu văzuseră urmă de fiinţă vie! 

- Pămîntul nu-i rău, mormăi Ifichim. Un om gospodar nu ar 
trăi rău aici. Ar putea creşte animale, rîul şi marea par pline de 
peşti, chiar şi pămîntul e negru şi vîrtos... Păcat că nu-i pace şi 
linişte... 

Trecură cu greu rîul, atîrnaţi de nişte buşteni putrezi, aduşi 
probabil de apele rîului şi aruncaţi de mare pe mal. Caii înotară 
singuri, după ce sforăiră temători la început, pînă cînd Ifichim 
îi trase în apă. Doar trogloditul avu ceva dificultăţi - era pentru 
prima dată că trebuia să înoate! 

- Cum de nu ştii să înoţi? se miră Valida. Voi nu aveţi ape 
prin peşteri? 

- Adevărat aveam. Rîu şi lac aveam. Veneam apă mult, 
sărman troglodit necam. Teamă şi ură la apă aveam. 

- Fie, că multe lucruri duşmane aveţi, se miră Ifichim. Trăiţi 
ascunşi sub pămînt, ar trebui să fiţi mai feriţi. 

- Duşman şi Mare Zeu blestemam la biet troglodit. Mult păcat 
plăteam aveam. Cînd apă nu eram, foc eram. Rîu foc necam 
sate troglodit. Uneori pămînt mişcăm, peşter căzum gropam. 
Altdat închis cale la peşter, foame muream. Or, tîlneam pitic 
sau om lucram la mină, luptam. Nu mereu troglodit cîştigam... 

Călătorii ascultau cu inima strînsă glasul răguşit şi pocit al 
prietenului lor povestind, trist şi fără ură, soarta neprielnică 
aruncată asupra neamului său. Ascunsîn şiacul rasei călugăreşti, 
cu gluga trasă adînc pe faţă, uitaseră de mult de chipul lui 
înspăimîntător. 

Pînă la urmă, tot Ifichim fu cel care îl ajută la trecere. Din 
fericire, rîul, deşi lat, curgea alene şi fără bulboane. După ce 
trecură şi găsiră adăpost peste noapte în ruine, în zori porniră 
mai departe. Pe la prînz ajunseră la alte ruine, de data aceasta 
ale unei cetăţi urcate pe coama unui deluşor. Nu se vedea urmă 
de port, totuşi. 

- Nu cred că a fost port, comentă Pictorul cu voce tare. Mai 
curînd o cetate să controleze mişcările călăreţilor de-a lungul 
stepei. Cine ştie cine a ars-o... 

- După cum arată, cred că stă în starea asta de sute de ani, 
spuse Valida. Poate chiar înainte de venirea kivanilor pe locurile 
astea... 

- Kivan nu estem aici mult timp? se miră Prinţul. Ceilalţi îl 
priviră uimiţi, nu mai spusese nimic de cîteva zile. 

- Nu, răspunse Valida. Noroadele sunt ca omul. Apar şi 
dispar, stau într-un loc şi apoi se mută aiurea... Cine ştie de ce? 
Puţine popoare au stat în locul dat lor de zei. 

- Popor la Gî-Pan stat la insul de la început de timp. Zeiţ 
la noi dat Gî-Pan la strămoş, de la el venim tot popor. Gî-Pan 
plecăm la Ocean, punem casă la mult insul. Acum trei mii ani 
venim oameni Si-On-Gi, ocupăm Citan, punem împărat la ei. 
Acum doi mii ani vrum făcem la fel la Gî-Pan. Mare Zeiţ distrus 
corăbii la ei. Ce nu necăm, tăiem viteaz... 

- Hm, m-aş întreba de nouă ori înainte să atac o ţară în care 
un luptător ca tine este socotit nătăfleţ, recunoscu Ifichim. 

- Si-On-Gi trebăm nouă ori nouăzeci şi nouă, dar nu vrum 
ascultăm răspuns la Zeiţ. Estem mult, cum furnic la muşuroi. 
Viteaz gi-pangu tăiem şapte zile la ei, pînă nu simţim la umeri. 
Zeiţ necăm zece la unul tăiem. 

- Bine că nu s-au pornit spre Apus aceşti Si-On-Gi... 

- Pornim. Acum şapte sute ani. Ajung Mare Foc, deşert la 
Tian Şan. Stăm acolo trei sute ani. Cînd plecăm, aliman este. 

- Aşaaa... Ce i-au oprit la Marea de Foc? 

- Bătum şi alungăm popor războinic, hatun. Ucis preoţ la 

el, ars monastir. Mare Zeu blestemăm, stăm zeci ani la fiecare 
monastir ardem. Treizeci monastir estem. 

- Hatun? Ei aproape au distrus ţara albilor şi a altor popoare. 
Trei sute de ani au durat luptele cu ei, pînă cînd aceştia s-au 
mistuit. în urma lor au sosit alte popoare puse pe jaf. Multe din 
popoarele Evronei simt şi acum acele mişcări, multe au fost 
schilodite dincolo de recunoaştere... 

- Urmaş la hatun tîlnim la mult loc, zise Yulgur. Acum liniştim 
estem, puţin mai ascultăm la Duşman. Kapcîn rudă estem la 
hatun, rău rudă setos la sînge. Bine nu tîlnim la ei. 

îi întîlniră, mai spre seară. Nu erau mulţi, o ceată de vreo 
douăzeci de călăreţi. Cînd îi zăriră pe cei cinci călători, scoaseră 
chiote ascuţite şi se aruncară asupra lor, fulgerînd din paloşele 
încovoiate. Mai bine nu o făceau! Pînă să ia aminte şi să întoarcă 
coada, majoritatea erau deja prăvăliţi în iarba înaltă. Katana 
gipanghezului şi sabia Domniţei făcuseră minuni. Alături de ei, 
Zulfina învîrtea toiagul lui Zildir - pe care-l căra cu ea de la 
dispariţia vraciului - într-un cerc şuierător, doborînd pe cei ce 
încercau să se apropie. Singurul care apucase să tragă arcul 
încovoiat din os, gata să arunce o săgeată, se prăvălise cu 
un cuţit în gîtlej, aruncat de Ifichim. Doar unul apucă să se 
îndepărteze, rănit, agăţat de coama calului. 

- Am avut noroc, răsuflă din greu Zulfina, împingînd cu 
piciorul Pisica. Aceasta se apucase să miroasă războinicii căzuţi. 
Ne-au văzut puţini, de aceea ne-au atacat cu paloşele. De obicei 
aruncă o ploaie de săgeţi, iar pe cei rămaşi vii îi taie... 

- Mda, recunoscu Valida. Sunt buni arcaşi, am auzit de 
faima lor. Nu am fi putut să ne apărăm. Or fi vrut poate să ne 
ia prinşi... 

- Rudă la hatun estem, spuse Hitaiori privindu-i cu atenţie. 
Neam la citan şi gî-pangu... 

într-adevăr, trăsăturile lor aduceau cu cele ale prinţului 
mai degrabă, nu ca ale alimanilor şi uigurilor: capul pătrat, 
fălci puternice, nasul mic şi turtit, buze mari, ochii mici, pielea 
măslinie, părul rar, foarte negru. Erau mici de înălţime, cu 
picioarele încovoiate. Hainele erau din piei şi blănuri - în ciuda 
căldurii. 

- Se pare că n-au murit toţi, zise Zulfina, văzînd-o pe pisică 
scuipînd doi dintre ei. Erau cei care se întîlniseră cu toiagul 



Pc Tarîmul unui Joc 



379 



vrăjitoarei. Loviţi destul de rău la cap, plini de sînge, nu încercau 
să se mişte, ci priveau printre pleoapele grele. Privirea nu era 
nici plină de ură, nici de teamă - mai curînd liniştită, împăcată 
cu soarta. Poate o undă de curiozitate faţă de călătorii paşnici 
care îi dovediseră atît de uşor. 

- Ce facem cu ei? întrebă Ifichim. 

- Nu ucideam, zise Yulgur. Muream destul. Trogloditul nu 
participase la luptă, ci se aşezase, ca de obicei, în genunchi, 
rugîndu-se cu fervoare Marelui Zeu. 

- Nu-i putem lua cu noi, zise Domniţa. Ne-ar încetini mersul 
şi cred că cel fugit se va întoarce cu mulţi alţii. De data asta o 
să ne împroaşte cu săgeţi de departe. 

- Nici să-i lăsăm aici nu prea putem, i-am condamna la 
moarte. Nu ştim ce fiare bîntuie aceste locuri, dar chiar şi aşa, 
cu ţestele sparte, nu cred că o vor duce mult. 

Vorbind, Zulfina se apucase să spele rănile celor doi, le unse 
cu ceva alifii, puse ceva ierburi pe răni şi le legă cu fîşii de pînză 
albă, scoase din traista fără fund, parcă. 

- Frumos din partea ta, comentă Ifichim, dar nu cred să 
ajute prea mult. Dacă nu animalele, atunci tovarăşii lor le vor 
tăia gîtul, cînd vor ajunge aici. 

- Să-i omoare? se miră Valida. De ce? 

- Pentru că s-au dovedit fără valoare. Teamă mi-e că şi cel 
ce a rupt-o la fugă îşi va pierde capul, după ce povesteşte ce 
s-a întîmplat aici... 

Se uitară îngrijoraţi unul la celălalt. între timp, unul dintre 
kapcîni se hotărîse să moară. 

- De mers, nu poate merge, spuse Zulfina cercetînd pe cel 
rămas viu. Poate dacă-l punem pe cal... dar chiar şi asta îi va 
aduce sfîrşitul . Nu cred să mai trăiască mult. 

- Nu lăsam singur aici, zise hotărît trogloditul. 

- Se hotărăşte vreunul să-i taie gîtul? întrebă Ifichim. Nu? 
Atunci, să nu mai pierdem timpul. îl punem pe cal, cum îi va 
hotărî Marele Zeu soarta, aşa va fi. 

- Unde mergeţi? întrebă rănitul cu un accent străin, dar 
lesne de înţeles. 

- La cetate, la Corum, zise Ifichim. 

- Mă vor tăia acolo. Mă vor spînzura, mai degrabă, suntem 
în război cu ei. Lăsaţi-mă aici. 

- Aici moartea ta este sigură... 

- Aşa e, dar nu merit mai mult. Ne-am dovedit slabi şi fără 
minte. Am învăţat o lecţie şi îmi pare rău că nu o pot da fiului 
meu. Poate v-o dau vouă, căci v-aţi dovedit viteji. 

- Care este aceea? întrebă Domniţa. 

- Să-ţi foloseşti întotdeauna cea mai bună armă pe care o 
ai. Să nu-ţi nesocoteşti duşmanul, alergînd spre moarte. Arcul 
e cea mai bună armă a noastră... 

- Ai dreptate, oşteanule, încuviinţă Valida. Bun sfat. Dacă 
trăgeaţi cu săgeţi de departe, nu prea aveam cum vă dovedi. O 
să încercăm să folosim sfatul tău. Care este cea mai bună armă 
a noastră, Pictore? 

- Nu ştiu... Dacă mă gîndesc bine, fuga. 

- Ai dreptate, îi zîmbi Domniţa. Aşa că s-o pornim cît mai 
degrabă la drum. Să-l punem pe o targă, între cei doi cai. 

Porniră într-un trap forţat spre cetatea Corumului, din cînd 
în cînd îndemnînd caii la fugă. 

Seara, cînd făcură popas, în timp ce cerceta din nou rana 
kapcînului, Zulfina zise: 

- E prima dată cînd ucid cu mîna mea un om. Nu pot spune 
că este un sentiment plăcut. Am mai spart capete, dar niciodată 
nu am dat să ucid... Dacă nu reuşesc să-l salvez măcar pe ăsta, 
ce fel de doftoroaie sunt eu? Şi, ţinînd cont de zdruncinăturile 
de care are parte, nu cred că pot face prea mult... 

- Poate te înşeli, îi sticliră dinţii albi şi puternici rănitului. 
Cel puţin, eu sper să te înşeli. Am fost destul de norocos - am 
văzut cum l-ai altoit pe Boram. Ai mîna tare şi iute, o lăudă 
el pe vrăjitoare, în timp ce se strîmba de durere. Zulfina îi 
desfăcea pansamentul din jurul capului. Aş fi luat bani buni pe 
tine, dacă mă hotărâm să te vînd. 

- Te hotărâm eu, rîse piţigăiat vrăjitoarea. îţi crăpăm capul 
cu prima ocazie. Sau îţi scăpăm ceva prafuri în mîncare... 

- Mda, poate mai bine că s-a întîmplat aşa... Acum ce faceţi 
cu mine? Mîine ajungem în cetate. 

- Păi, ce să facem? răspunse Pictorul. Te ţinem pînă te pui 
puţin pe picioare, apoi te duci în drumul tău, liber ca pasărea 
cerului... 

- Liber? Liber, ca să ce? La hoardă nu mă pot întoarce, mă 
taie! Voi nu ştiţi cine sunt eu... 

- Cine estem? întrebă Hitaiori. 

- Altîm-bek, unul din fiii hanului Oardei de la Trei puţuri, 
Ogoi-han. Puteam deveni viitorul han... De aceea am poruncit 
să vă atacăm, să vă luăm sclavi. îmi creştea puterea şi faima. 
Acum, fraţii mei au scăpat de mine. Fără ceata mea, oricum nu 
mai am nici o şansă. 

- Mda, aveţi obiceiuri curioase, darfiecare poporcu obiceiurile 
lui... Te duci şi tu în lumea largă, s-o găsi şi pentru tine un loc. 

- Singur nu am nici o şansă. Fără cal, fără arme, fără bani... 
Cei din Corum mă spînzură, la fel cei din Kivan. Kapcînii mă 
taie. Spre răsărit ori mor de foame, ori mă ia sclav vreun trib 
de nomazi... 

Hm... Nimeni nu se gîndise la asta. 

- Cine vă pune să jefuiţi în toate cele patru zări?! se zborşi 
Pictorul. Nici nu-i de mirare că sunteţi urîţi de toţi. 

- Nu ştim altfel, zise liniştit Altîm. Aşa a fost modul nostru 
de viaţă dintotdeauna. Să creştem cai şi să luăm de la alţii ceea 
ce nu putem creşte noi. în stepele unde trăim noi nu creşte 
nimic altceva decît cai... 

- Mă uitam la aceste pămînturi. Aici s-ar putea. 

- Aici da. Dar nici unul dintre noi nu o ştie face. Şi apoi, e 
mai uşor să-ţi jefuieşti vecinul. După cum e greu să schimbi 
şi tradiţiile... Eu văd. Ne mistuim, răsboinicii ne pier în jafuri. 
Femeile nu găsesc liniştea să nască şi să crească pruncii. în 
stepele noastre aveam pace... 

- Cum de-aţi venit încoace? 

- Si-On-Gi, mîrîi Hitaiori. 

- Si-On-Gi, afirmă scurt Altîm. Pierduse sînge mult şi 
drumul îl obosise. Lovitura dată de vrăjitoare nu-l ucisese, dar 
îi zdruncinase creierii. 

Ceilalţi îl lăsară să doarmă. 

- Dreptate aveam, hîrîi Yulgur. Cum făceam Altîm? 

- Am putea să-i dăm drumul înainte de a intra în cetate - 
dacă ajungem pînă acolo, zise Valida. Se va descurca el cumva... 

- Nu prea cred, zise Zulfina. I-am spălat rana, nu e bine... 
I-am înfundat ţeasta, aşa nu are mult de trăit. Trebuie trepanat. 
Asta nu o pot face decît în cetate. 

- Te pricepi? se miră Ifichim. 

- Dacă nu mă pricepeam, nu deschideam gura, se încruntă 

la el vrăjitoarea. Mîţa, ghemuită în braţele ei, scuipă furioasă 
spre Pictor. 

- Tu să taci! se răţoi el la pisică. Chiar nu ştiu de ce-o cărăm 
cu noi... 

- Nu tu o cari, îl informă Zulfina. Nici mîncare nu-i dai, se 
pare. Şi-o vînează singură noaptea, la popasuri. Şi apoi, poate 
este destinul ei să fie cu noi! 

- Pisica? Hrrr! se strîmbă el fioros la animal. De fapt, se 
obişnuise cu ea, ba chiar începuse să o îndrăgească. 

- Nu rău la animal, îl certă blînd trogloditul, care o purta de 
cele mai multe ori în sutană. Frumos pisic eram... 

- Ce făcum kapcîn? întoarse Hitaiori discuţia la subiectul 
care-i frămînta. 

- Mda. îl luăm în cetate, dacă nu avem încotro. Dacă ajungem 
pînă acolo. 

Ajunseră. Plecară încă pe întuneric, călătorind mult mai 
repede. Cai se odihniseră şi păscuseră toată noaptea din iarba 
mare şi verde care acoperea stepa. Cînd zăriră zidurile cenuşii 
ale cetăţii, se opriră. 

- înainte de a intra, ar trebui să ne socotim ce spunem 
despre kapcîn, zise Zulfina. Dacă-i iau capul, nu mai am pe ce 
face trepanaţia, hihihi... 

- Să-i shimbăm hainele, zise Ifichim. Am eu un rînd de 
schimb, ne cam potrivim la trup. 

- Cred că ai dreptate, zise vrăjitoarea. Legat la cap, nu or 
şti că-i kapcîn. 

Kapcînii purtau părul în plete lăsate pe umeri. Capul era ras 
deasupra frunţii, pînă în vîrful creştetului. De-o parte şi alta a 
feţei purtau codiţe în care, unii, legau clopoţei din argint - sau 
chiar din aur. 

- Tăiam mustaţ, sugeră Yulgur. Altîm avea o mustaţă subţire 
şi lungă, atîrnînd cu mult sub bărbie. 

- Sper să nu se supere, comentă Zulfina. Multe popoare au 
obiceiuri curioase legate de păr. Mai bine-i iei viaţa. 

- întreabă-l, zise practic Ifichim. 

Zulfina se apucă să spele din nou rana nomadului, clătinînd 
îngrijorată din cap. 

- Ar fi trebuit să fie de mult timp mort, zise ea minunîndu- 
se. Creierul pare vătămat. Mă mir că mai suflă. Nici nu ştiu 

dacă mai poate judeca normal... 

Parcă pentru a o contrazice, Altîm deschise ochii. 

- Cum te simţi? îl întrebă vrăjitoarea. 

- Mă doare capul, mărturisi el. 

- Cred şi eu. Trebuie să-ţi scot o bucăţică de os, apasă pe 
creier. Mă mir că nu te simţi chiar mai rău... Numai în cetate o 
pot face. 

- V-am spus, dacă intraţi în cetate cu mine, mă spînzură. 
Poate şi voi veţi avea probleme... 

- îţi schimbăm hainele, zise Pictorul. îţi tăiem mustaţa... Nu 
te vor cunoaşte. 

- Mustaţa? întrebă gînditor kapcînul. 

- E vreo problemă? Adică, aveţi ceva obiceiuri, care nu-ţi 
dau voie să o tai? 

- Obiceiuri? Oh, nu, puteţi s-o tăiaţi. Mustaţa creşte la loc, îi 
sclipiră dinţii într-un zîmbet. 

- Capul mai greu, zise Valida. 

- Da, capul mai greu, mormăi Altîm, părînd că se scufundă 
în somn. 

Aşa făcură. îi schimbară hainele, îi râseră mustaţa, îi legară 
o pînză curată în jurul capul - pînză ruptă dintr-o rochie a 
Elinei, a cărei boccea rămăsese cu ei. Cînd intrară pe poarta 
cetăţii, halebardierii îi priviră curioşi, dar nu spuseră nimic. în 
schimb, înainte de a a se îndepărta prea mult de poartă, le ieşi 
în cale un om vînjos şi bărbos, cu părul aproape surit - deşi 
sprîncenele erau foarte negre. Poate vopsite?... 

- Se pare că aţi străbătut Huceagul, le zise el. 

- Aşa îi zice? întrebă Ifichim. 

- Aşa se numeşte stepa de la nord de pustie, între rîu şi 
cetatea noastră. Cetele de kapcîni îşi fac veacul pe acolo... Nu 
aţi dat peste ei? 

- Ba da, zise Ifichim, pe care ceilalţi îl lăsară să poarte 
discuţia. 

- Şi? întrebă oşteanul curios. 

- Şi? Nimic. I-am tăiat. Nu erau prea mulţi, recunoscu el, 
modest. 

- De mirare! Eu suntTalboş, căpetenia gărzilor. Sunt oştean 
aici înainte de a fi venit kapcînii, acum mai bine de treizeci de 
ani. De atunci, hoardele au încercat de cinci ori să ia cetatea. 

de fiecare dată i-am alungat cu pierderi grele, de ambele părţi. 
Trag, diavolii, cu arcul, ca nici un alt popor! Dacă nu stăm bine 
ascunşi pe creneluri, ne doboară. Cum de nu au tras în voi cu 
săgeţile? 

- Or fi vrut să ne ia prinşi, presupuse Ifichim, care nici el nu 
ştia răspunsul. 

- N-am auzit de obiceiul ăsta la kapcîni. Ei nu iau robi... Se 
mai schimbă obiceiurile, e drept... Norocul vostru, aşa să ştiţi! 
Ultimii care au trecut Huceagul a fost alaiul prinţesei Vladiana, 
de la cetatea Kivanei, cînd s-a dus să se mărite cu prinţul 
aramilor Hushel Aramanian. Dar ei erau mulţi, cîteva sute de 
oşteni. Tot au pierit jumătate - deşi grosul hoardelor erau spre 
răsărit, la adunarea lor anuală. Mare noroc aţi avut! repetă el. 

- Am avut noroc, încuviinţă Ifichim, să nu-l supere. 

- Cu ce treabă în cetatea noastră? deveni Talboş mai precis 
în întrebări. 

- De fapt, drumul nostru nu a fost încoace, recunoscu 
Pictorul. Trebuia să ajungem la Tomita, să luăm o corabie spre 
Trebinda. S-a abătut o mare furtună peste noi pe cînd eram în 
pustie şi ne-am rătăcit, am pierdut apa... Cînd am găsit din nou 
drumul, îi aveam pe kapcîni între noi şi Tomita. Ni s-a părut mai 
lesne să venim spre Corum. 

- Aha, sunteţi albini, îi recunoscu Talboş. Am auzit că i-aţi 
însîngerat de vreo trei ori pe kapcîni, întorcîndu-i înapoi. De 
atunci aceştia vă cam ocolesc... Deci, spre Trebinda? 

- Trebinda, sau poate Sambula. Vrem să mergem la Sfîntul 
Mormînt, la Jerulabad, de aceea îl avem pe călugăr cu noi. 

- Greu drum, recunoscu oşteanul. Prin Trebinda e mai lesne, 
îi ocoliţi pe păgînii alimani, dar drumul e mai greu. Uneori 
şi cetele de alimani ies la jefuit... Dar după ce aţi străbătut 
Huceagul, nu văd ce v-ar opri, îşi arătă din nou admiraţia. 

- Ştii cumva de-o corabie plecînd spre Trebinda? 

- Acum, cu spurcaţii de kîpcani atacînd călătorii şi caravanele, 
corăbiile vin mai des. Una chiar a plecat în dimineaţa asta, dar 
vine alta mîine sau poimîine - dacă nu o scufundă furtunile. 
Marea asta nu-i deloc blîndă... 

- Nici vremurile nu-s blînde, de ce ar fi marea? încheie 
Ifichim. Poţi să ne spui de un han mai bun, curat şi liniştit? 

- Curate sunt mai multe, liniştite nu prea... Cetatea asta 

este port, are obiceiuri cam sălbatice, aduse din toată lumea. 
Dar zic că la Filipor, la hanul Pisica Albastră, o să vă placă. 

- Mulţumim pentru sfat, cinstite jupîne. Acolo ne-om duce, 
să aşteptăm sosirea corăbiei. 

- Aveţi numai grijă de Stafie, strigă în urma lor oşteanul. 

- Stafie? se miră Ifichim, oprindu-se. Ce mai este şi asta? 

- O puşlama, un hoţ... Nimeni nu ştie cine este. Te trezeşti 
numai că-ţi lipseşte punga, sau ceva de preţ din casă. Oamenii 
umblă cu ochii cît ceapa şi cu mîinile pe pungă - dar tot se mai 
întîmplă. Mie mi-a furat pipa şi tutunul, împieliţatul! 

- O să purtăm de grijă, zise Zulfina. Nici nu prea avem multe 
lucruri de preţ, suntem pelerini. 

- Da? Cu ce plătiţi corabia? 

- Ei, om găsi noi ceva... Şi poţi să-mi spui unde pot găsi vreo 
doftoroaie, sau poate chiar un chirurg? 

- Chirurg? Numai felcerul cetăţii se pricepe să lege vreo 
rană. îl găsiţi în Palat, întrebaţi de Harai. Leacuri găsiţi în tîrg, 
e o babă acolo, una Zerilana. 

- O ştiu pe Zerilana, se bucură Zulfina. I-a fost ucenică unei 
mătuşi, pe cînd eram copilă... Rămîi cu bine, căpitane. 

- E bine pînă acum, zise Ifichim de cum dădură colţul. Nu 
ştiu dacă e bine să mergem la Pisica Albastră - vor şti unde să 
ne caute... 

- Te simţi cu musca pe căciulă? îl întrebă veninos Valida., 
nemulţumită că el fusese cel ce purtase discuţia. Doar toţi 
acceptaseră că ea e conducătoarea grupului... Cel puţin nimeni 
nu se împotrivise acestui fapt. 

- Nu prea, zîmbi Ifichim. Dacă eram singur, fără un kapcîn în 
cîrcă, acum aş fi fost deja în han., cu o stacană de vin în faţă. Şi 
ce are lighioana aia de pisică, Zulfino, de se zbate aşa? 

- Da eu ştiu?! Abia o pot ţine, mi-e să nu mă muşte. A 
apucat-o imediat ce ne-am îndepărtat de căpitan. 

- I-o fi mirosit de şobolani, îşi dădu pictorul cu părerea. 

- Sau la motan, mormîi Yulgur de sub glugă. 

- Mai bine zis de Stafie! se stropşi doftoroaia. Mi-a dispărut 
săculeţul cu ierburi! 

- Adevărată stafie, zise pictorul uimit, căutîndu-se în chimir. 
Liniştit, continuă: Mai lipseşte ceva, cuiva? 

- Mda, se pare că a fost doar săculeţul, constată Valida după 

ce primi un răspuns negativ de la ceilalţi. înseamnă că nu am 
pierdut prea mult... 

- S-o crezi tu! zise Zulfina cătrănită. Ierburile ce le aveam 
acolo sunt mai preţioase decît tot aurul pe care îl aveţi pe voi. 
Trebuie să găsim Stafia! 

- Eşti nebună? se împotrivi Pictorul. Suntem la doi paşi de 
han, suntem flămînzi, obosiţi, murdari... Putem lăsa Stafia pe 
mîine. 

- Mi-e teamă să nu arunce ierburile, mărturisi vrăjitoarea. 
Dacă nu găseşte aur, cum spera, ar putea să le arunce la primul 
colţ... 

- Mîine pierdeam miros, zise deodată trogloditul. Pisica 
miroseam. Yulgur miroseam pisic. 

- Care a mai auzit de aşa ceva? se împotrivi Valida. Ce-i 
pisica noastră, cîine? 

- Cred totuşi că i-a prins mirosul, zise vrăjitoarea, punînd 
pisica jos, pe caldarîmul uliţei. Imediat, aceasta porni grăbită 
spre o alee lăturalnică. Yulgur se luă după ea, iar ceilalţi după 
troglodit. Doar Ifichim găsi ceva mai bun de făcut. 

- Eu o iau spre han cu caii şi rănitul. Cînd găsiţi ierburile, mă 
găsiţi acolo. 

- Cu o cană de vin în faţă, completă Valida, ironic. 

- Mulţumesc pentru idee, Domniţă, zise Pictorul serios în 
urma ei. 

Fără Yulgur, călătorii noştri ar fi pierdut de mult pisica din 
ochi. După ce străbătuse cîteva uliţe, dispăru sub un gard, se 
urcă apoi într-un pod, sări peste cîteva acoperişuri, coborî pe un 
burlan într-o curte în care erau atîrnate pe sfoară o mulţime de 
rufe, se strecură printr-un gemuleţ într-un beci plin de butoaie, 
ieşi din nou în stradă, străbătu o grădină şi intră într-o ruină de 
casă. La etaj găsiră Stafia: un băieţel de vreo doisprezece ani, 
ce se zbătea de mama focului în mîna trogloditului. Pisica, în 
ciuda faptului că era prietenă la cataramă cu acesta din urmă, 
încerca să-l muşte de-un picior. Se vedea unde era adevărata 
ei dragoste! 

- Stai aşa! strigă la copil vrăjitoarea. Şi tu, lighioană, ce-ţi 
veni să sari pe bietul nostru călugăr? apucă pisica de ceafă, 
ridicînd-o de la podea. Asta nu linişti animalul, care continuă 
să-l scuipe pe Yulgur, furioasă. 

- Ia să vedem pe cine avem aici? zise Valida. Ia ţine-l drept, 
Yulgur. 

Era un băieţel slăbuţ, nu prea înalt, dar cu mişcări iuţi, de 
maimuţă. Părul cînepiu îi cădea peste ochii de culoarea alunei 
coapte, luminoşi. Era îmbrăcat în zdrenţe - curate, constată cu 
plăcere Domniţa - prin găurile cărora i se vedea pielea arsă de 
soare. Avea nasul cîrn şi pistrui pe faţă rotundă. 

- Tu nu eşti din neamul Cîrnilor? îl întrebă Zulfina. 

- Ce-aveţi cu mine? scînci băiatul văzînd că n-are scăpare. 

- Aha, te-ai linştit. Unde-i săculeţul, tîlharule? 

- Săculeţul? Care săculeţ? 

- Cîrnilor prinşi furînd li se întîmplă lucruri de minune, îi 
spuse binevoitor vrăjitoarea. Le dispare nasul de tot. Prinţe, ia 
arată-i copilului ce poate face o sabie în mînă dibace. 

Prinţul reacţionă fulgerător. Katana descrise un arc şi dispăru 
înapoi în teacă. O mustaţă albă de-a pisicii pluti uşor în lumina 
strecurată prin ferestrele lipsă. Pisica se linişti ca prin farmec 
în braţele Zulfinei, iar puştiul privi cu respect spre străinul cel 
uscăţiv. 

- Ei, acum zici? îl îndemnă vrăjitoarea. Ţin să te asigur că nu 
am venit în cetatea asta să prind hoţi de buzunare - căpitanul 
nu are decît s-o facă singur. 

- Căpitanul Talboş nu-şi poate prinde propriile cizme, deşi 
ele stau cuminţi sub pat. 

- Ce vorbeşti, băiete?! se arătă uimită Zulfina. Aş putea zice 
că-ţi ştii folosi scăfîrlia, ba chiar că nu-ţi sunt străine cărţile. Te 
pomeneşti că-ţi place să citeşti... 

- îmi place, mărturisi copilul. Ştiu să şi scriu! 

- Ei, taci! Brava ţie! Dar de ce furi? 

- Ce pot face altceva? Am fost adus aici ca rob, mă caută 
stăpînirea... 

- Rob? Aici nu se ţin robi. 

- Ba da. La Palat. Eunuci. Au vrut să mă scopească, aşa că 
am fugit... 

- Aha... Nu-ţi găsesc vină, recunoscu vrăjitoarea. Cine te-au 
adus, alimanii? 

- Nu... păru băiatul că se fereşte să spună prea multe. 

- De unde eşti de fel? 

- Din Cetatea Albă sunt, într-adevăr ceva rudă cu Cîrnii. Şi 

cu Postelnicul... 

- Măi, să fie. Deci, nu vrei să spui cine te-a adus... Da' pisica 
de unde te cunoaşte? 

- E pisica mea, eu am crescut-o de mică. Cînd m-au răpit, a 
rămas acolo... 

- Cine te-a răpit? insistă Valida, dar copilul o privi hotărît, cu 
buzele strînse. 

- Dacă asta nu vrei să ne spui, poate ne spui unde ai pus 
sacul, zise Zulfina. Nu e aur în el... 

- Ştiu, ierburi. 

- Le-ai aruncat cumva? 

- Nu, ierburile sunt preţioase. 

- Ia te uită, şi pe asta o ştii! Deci, unde e? 

- Aici, ascuns. 

- Yulgur, ia dă-i drumul să aducă sacul. 

- Dacă fuge? se arătă Domniţa neîncrezătoare în îmblînzirea 
puştiului. 

- Yulgur miroseam, nu pierdeam. 

- Hitaiori prindem, zise jipanghezul mişcîndu-se fulgerător 
la uşă. 

- Nu vă fie teamă, nu fug, spuse însă copilul. Nu îmi mai 
părăsesc niciodată Pisoiul. E singura fiinţă care m-a iubit 
vreodată. După ce mama a murit... 

- Bietul de tine, îl căină de data aceasta sincer Zulfina, şi 
copilul îi simţi sinceritatea. 

- O să aduc sacul, zise, strecurîndu-se într-o crăpătură din 
perete. Pisica nu-l urmă, ci-l aşteptă la gura crăpăturii, dovadă 
că aceasta nu era prea adîncă. într-adevăr, băiatul ieşi în scurtă 
vreme cu săculeţul în mînă. 

- De ce l-ai furat? întrebă Zulfina punînd stăpînire pe săculeţ. 
Credeai că-s bani? 

- Credeam că-i o carte, recunoscu Copilul. Nu am ce citi, nu 
am citit nimic de cînd m-au luat prins... Pe aici oamenii nu prea 
au cărţi. Pe voi v-am auzit vorbind ales, mi-am zis că singurul 
sac mai mare este acesta... 

- Aha. Dar poate avem cărţi în coburi, sau în taşca Pictorului. 

- La taşcă m-am gîndit şi eu, zise piciul. Dar am simţit că 
omului acela mai degrabă îi iau o mînă, decît taşca... 

- Ei taci! se prefăcu Zulfina supărată. Deci, eu sunt mai 

proastă... 

- N-am zis asta... 

- Chiar aşa pare Pictorul? se miră Domniţa. N-aş fi zis... 

- Ştiu citi oamenii, recunoscu băiatul. Nici de la el n-aş fi 
furat, arătă spre Hitaiori. De la dumneata, da, îi spuse el Validei. 
Dar cu grijă mare... 

- Şi călugărului? îl încercă Zulfina. 

- Lui... nu ştiu. Pe el nu-l pot citi. Dar n-aş fi furat de la el, e 
om bun şi trist. După o clipă, şopti: Cred că e singur pe lume, 
ca şi mine... 

- Singur eram, zise Yulgur. Troglodit nu primeam la mine, 
ucis. Nici om, ucis şi mai degrab. Dar nu eram singur, prieten 
aveam acum. Veneam copil la noi, singur nu eram! 

- Nu-l porni la drum, Yulgur, se împotrivi Valida. Noi pornim 
spre moarte, poate. El nu are de ce îşi pierde viaţa cu noi. 

- Dacă stau ascuns pe aici, nu înseamnă că trăiesc, zise 
Copilul trist. Pînă la urmă tot m-or prinde. Dacă sunt încă un 
copil, mă scopesc şi mă fac eunuc. Dacă am mai crescut, mă 
ciuntesc, poate mă urcă în furci... Hai, luaţi-mă cu voi! Uite, şi 
pisica vrea să mergem... 

- Hm, un Copil? îşi vorbi singură vrăjitoarea. Credeam că 
Piticul este Copilul... Oricum, nu ne putem împotrivi dacă vrea 
să vină cu noi, zise către ceilalţi. 

- Să mergem, atunci, hotărî Valida. Ieşiră dintre ruine. 

- Ceilalţi ne aşteaptă la Pisica Albastră. Ştii unde este? 

- Sigur. Veniţi după mine. Nu-i departe de aici. 

într-adevăr, ajunseră în scurt timp la han: un han ca toate 

hanurile. Firma fusese tăiată în formă de pisică adormită, 
făcută colac - şi vopsită în albastru siniliu. înăuntru îl găsiră pe 
Ifichim, îngrijorat. 

- Nu e bine cu Altîm. Pare că îi este mai rău... Şi i se 
schimonoseşte faţa... 

- Cum adică? 

- Nu ştiu cum să zic... Nu îmi pot aminti chipul lui, parcă îşi 
schimbă mereu forma. Dacă aş încerca să-l pictez, nu aş avea 
cum... Cred că este din cauza loviturii. 

- Atunci să nu mai pierdem timpul. Copile, să mă duci la 
Zerilana, o ştii? La încuviinţarea lui, vrăjitoarea continuă: 
Yulgur, tu ia-l cu pat cu tot. Să te ajute Hitaiori. Nu vreau să-l 



390 



Cautarea lui Harap Alt> 



mai zdruncinăm, dacă se poate... Cu atîtea zdruncinături, mă 
şi mir că mai suflă. Voi mergeţi în port - se întoarse ea spre 
Valida. Căutaţi o corabie spre Trebinda - dar nu mai curînd de 
trei zile. Dacă Altîm nu moare pînă atunci, ne putem îmbarca - 
îi va face bine călătoria pe mare. 

Domniţa se bosumflă primind porunci de la cineva, dar 
făcu semn poruncitor pictorului să o urmeze şi coborî în fugă 
treptele spre uliţă. Ifichim făcu un semn prietenesc celorlalţi, 
zburli părul copilului în joacă, se strîmbă la pisică - care se 
înfoie, scuipîndu-l, semn că se simţea din nou acasă - şi ieşi 
grăbit, s-o prindă pe Valida din urmă. 



25 



(în care sub o mască putem 

găsi orice) 



B ucătarul şi tovarăşul lui de drum, Li-Ping, intrară fără nici 
o dificultate pe poarta Cetăţii. Se apropiaseră de Cetate 
înspre seară, aşa că putură intra nebăgaţi în seamă, amestecaţi 
printre lucrătorii întorşi de la munca la fermele din împrejurimi. 
Nici bucătarul, dar se pare că nici străinul nu doreau să atragă 
atenţia asupra lor. 

Odată ajunşi pe uliţele tîrgului, încercară să decidă calea pe 
care o aveau de urmat. în acest scop, intrară într-o cîrciumă, 
plină deja ochi cu muşterii. Abia găsiră loc la o masă, alături 
de alţi tîrgoveţi care se pare că-şi cheltuiau banii înainte de a 
ajunge cu ei acasă. 

- Mîncăm ceva? întrebă Felimon. Nu mai mîncase hrană 
caldă de - ehei! - peste o săptămînă. 

- Mîncăm, încuviinţă Li-Ping, privind cu îndoială spre 
castroanele celorlalţi. Bucăţi grase de carne - în adevăr, mai 
mult slănină decît carne - înotau în sosuri grase de culoare 
indefinită. Voi mîncaţi legume? 

- Mîncăm. Cîteodată, completă bucătarul, lingîndu-se pe 
buze. Nu foarte des, recunoscu el pînă la urmă. 

- Si nu sunteţi bolnavi la inimă? se miră Li-Ping. Auzise de 
un astfel de obicei sălbatic, dar nu voise să-l creadă. 

- Se pare că laptele şi brînzeturile ne fac bine. Şi vinul... 
Bem mult vin... 

- Sunt mulţi oameni glasi ca tine? 

- Mai sunt. Nu mulţi... Deliman, de pildă. Acum sigur e mai 
gras ca mine, nu am mai mîncat omeneşte de o săptămînă! Nu 
am mai mîncat cum mănînc de obicei de cînd am plecat... 

- Hm, încercă citanul să-l înţeleagă. Tu nu mănînţi omeneşte 
de obiţei? 

Felimon nu-i răspunse. El mîncase întotdeauna mult, aşa 
i se părea normal să fie. Dusese o viaţă singuratică - pînă de 
curînd, cînd îşi găsise prieteni, doar pentru a-i pierde din nou. 
Abia acum văzuse că nimeni nu mînca aşa de mult ca el. Doar 
Deliman... 

O femeie le trînti în faţă două blide pline cu carne şi o oală 
cu vin, fără a-i mai întreba ce vor. înainte să dispară, citanul o 
prinse de şorţ. 

- Aveţi legume? Ştii - valză, salată, molcovi... 

- Ştiu. Dar nu cred să avem... îl privi curioasă, mirată să-l 
audă vorbind limba pămînteană, chiar şi peltic. Aş zice că eşti 
citan, dacă nu kapcîn... Kapcînii nu mănîncă legume... 

- Li-Ping, se aplecă citanul ceremonios din mijloc. Negustol 
din malea ţetate La-Nang, unde stă Fiul Ţelului! 

- Ai adus mătăsuri? interveni un vecin de masă. Se vedea 
a fi şi el negustor, îmbrăcat în haine fine şi curate, deşi cam 
mototolite. Ceilalţi tovarăşi ai lui erau îmbrăcaţi cam la fel. 

- Adus, da' nu multe. Kapcînii au atacat calavana. Li-Ping a 
scăpat, da' nu cu multă mătase... 

- De unde ştii vorbi limba noastră? îşi arătă altul curiozitatea. 
Limba voastră e ca a păsărilor, greu de înţeles. 

- Am avut călăuză albin, patlu ani de diurn. Am învăţat limba 
de la el. 

- Şi acum, ce faci fără mătăsuri? Ai bătut drumul degeaba, 
zise al treilea - fără prea mare părere de rău pentru paguba 
citanului. 

- Desculcăm, desculcăm, rîse Li-Ping. Găsesc calavană, plec 
înapoi. Mă fac călăuză. 

- Dar ai bătut atîta amar de drum de pomană, fără nici un 

cîştig, zise primul negustor. Patru ani de drum, zici? 

- Poate zeţe, acceptă nepăsător Li-Ping. Da' nu de pomană. 
Am văzut loculi noi, oameni noi. Am învăţat o limbă nouă. O să 
scliu o căite, o să o vînd pe bani mulţi. 

- Cine o să dea bani pe poveşti? se miră al treilea negustor. 
Aici ai muri de foame, în nădejdea asta. 

- La Ţitan nu mol, fac bani mulţi. Poate sunt plimit în sluzbă 
la Palat. Devin vestit, iau nevastă flumoasă si bogată! 

- Mda, alte obiceiuri pe la voi. Şi ce anume scrii în carte? 

- Loculi văzute si oameni întîlniţi, obiţeiuli. Malfă de vîndut 
şi de cumpălat. Pelicole pe diurn de ocolit... 

- Hihihi, rîse al doilea negustor. Poate scrii şi despre noi în 
cartea ta. Pe mine mă cheamă Turcan, negustor din Tîrgul de 
Jos. Vînd mai ales măsline şi marţipan. 

- Am auzit de măsline si malţipan. De unde ai, în Albia nu 
clesc? 

- Din Elida, de unde doară?! Acolo cresc prin insule - căci 
restul ţării este ocupată de alimani. Alimanii nu prea dau voie 
caravanelor cu măsline spre noi, dar cu atît mai bine! A sărit 
preţul pînă-n pod, acum cîştig pe o putină de măsline cît cîştiga 
bietul tata pe o căruţă! se bucură negustorul. 

- Scrii şi despre tovarăşul tău de drum? întrebă primul 
negustor. Nu am văzut pe nimeni să golească două castroane 
din două îmbucături! Nici chiar Deliman. Cică numa' unu' de la 
Palat, un ucenic la bucătărie, o poate face - cînd e flămînd. 

Felimon rămase holbat la castroanele goale. Mîncase şi 
mîncarea citanului... 

- Se zice că toţi îl caută pe acel ucenic. La început îl căutau 
doar cei de la bucătării şi oarece oşteni lăsaţi flămînzi, dar de 
cîteva zile îl caută şi străjerii. Cică s-a făcut tovarăş cu de-alde 
Cărnu şi tîlharii Cetăţii, ba chiar şi cu unu' Kelemen, vestit hoţ 
de cai. Acum au furat-o şi pe Elina, fata lui Deliman. 

- Nu-I ştiu pe Felimon, zise citanul cu grijă. Pe acesta Fodol îl 
cheamă, kivan de la Colum. După ţe kapcînii au atacat calavana, 
am venit împleună. 

- Aha, o să-i spun lui Deliman, cînd îl văd, că a apărut un alt 
mîncău în Cetate, unul de-l va întrece. Alături de ceilalţi, asista 
uimit la alte patru castroane abia aduse şi golite dintr-o suflare 
de bucătarul cel flămînd. 

- Poate e mai bine să aduci toată oala, o sfătui Turan pe 
servitoare. Aşa o să faci scurtă la picioare... 

Aceasta încuviinţă şi porni spre bucătărie, posomorită. 

- Adu si ţeva legume, strigă Li-Ping în urma ei. 

După o vreme servitoarea apăru cu un blid cu legume fierte, 
în urma ei venea Piticul, cu o oală mare, plină pe jumătate cu 
carne. Cînd îl zări pe Yusup, burtosul se-nverzi. Dar acesta puse 
oala pe masă, fără a da semn că-l recunoaşte. 

- Aveţi cu ce plăti? îi întrebă pe cei doi călători. 

Citanul scoase de la brîu o pungă, iar din ea scoase un rubin 
cît un^bob de mei. 

- Ăsta e bun? întrebă el, punînd rubinul pe masă. Cei trei 
negustori se aplecară, uimiţi asupra mesei, dar înainte de a fi 
avut timp să zică ceva, Piticul culese rubinul de pe masă. 

- Bun, cum nu?! Asta vă va ţine cu casă şi masă jumătate 
de lună aici. Oricît de mult ar mînca burtosul ăsta. Doi oameni 
normali ar fi stat trei luni... 

- Mai ai pietre din astea? întrebă primul negustor. Aş cumpăra 
şi eu cîteva... 

- Mai am, mai am... Dar să văd mai întîi care e preţul tîrgului. 

- Eu nu aş umbla cu o pungă ca asta prin Tîrg, îl sfătui 
Yusup. Nici chiar ziua. Doar dacă ai ceva oşteni plătiţi să-ţi ţină 
de grijă. Chiar, cred că cineva ar trebui să vă poarte de grijă! 

Felimon se foi neliniştit pe bancă... şi se trezi pe podeaua 
unsuroasă. Banca rămăsese fără picioare... 

- Rubinul acoperă şi pagubele produse de burtos, completă 
Piticul liniştit. Dacă nu staţi prea mult pe aici... Şi dacă nu daţi 
foc la crîşmă. 

- Tu cum ai ajuns aici? îndrăzni Felimon să arate că-l cunoaşte 
pe pitic. Se adunase de pe jos şi stătea rezemat de masă. Tot 
nu avea altceva de făcut, oala reuşise să o golească înainte să 
cadă pe jos. 

- Ce era să fac? Un han ars, altul distrus... Eşti sigur că nu 
ai de gînd să stîrneşti ceva? 

- Ce să stîrnesc? Nu eu am pornit bătaia. Dar cum de a ars 
hanul? 

- Stăpînul i-a dat foc. Tot nu intra nimeni în el. Cred că şi 
acum pute pe uliţa aia, deşi am avut vreo două zile de ploaie 
între timp... 

- Văd că vă ştiţi, constată Turcan. 

- Mda... nu insistă Yusup. Cît mai stai pe aici? 

- N-aş sta... 

- Nici eu. Ia veniţi cu mine, cred că nu are rost să car oalele 
încoace... 

- Eu n-am mîncat legumele, se plînse citanul. 

- Mănînci la bucătărie. Haideţi! 

Li-Ping se ridică, fără a se mai împotrivi. Asta îl scăpă de o 
ologeală aproape sigură. Felimon se aplecase peste masă cu 
mîna întinsă, vrînd probabil să-şi ia rămas bun de la negustori. 
Dar masa nu rezistă şi se prăvăli pe genunchii acestora. Cei trei 
începură să urle ca din gură de şarpe, sub dubla greutate - a 
mesei şi a trupului burtosului. De fapt, banca pe care stăteau 
nu rezistă nici ea, negustorii prăvălindu-se pe podea. 

Din fericire pentru ei, Yusup îl apucase între timp pe Felimon 
de curea şi-l trăsese în sus, punîndu-l pe picioare. Ajutat de 
citan, îl tîrî spre bucătărie, fără a se mai uita înapoi. 

- Stai să-mi iau rămas bun, scînci Felimon. 

- Să taci! scrîşni Piticul. De ce am eu parte de-alde tine?! 
Credeam că am scăpat de voi. Ce cauţi aici? 

- M-am pierdut... 

- De ce oare nu mă miră asta? Şi tu, de unde ai apărut? îl 
întrebă pe citan. 

- Am fost atacaţi de kapcîni si împlăstiaţi. L-am văzut atunţi 
pe Felimon la fîntînă, după fultună. Asa că am venit încoaţe 
împleună... 

- Aha. Nu vi s-a întîmplat nimic pe drum? 

- Nu male luciu. S-a scufundat bacul, da' elam aploape de 
mal. Nu am avut male pagubă - nu mai aveam multă malfă... 
Da' noi am scăpat cu viaţă. 

- Aha. Şi cum s-a întîmplat? S-au desfăcut cumva buştenii? 

- De unde ştii? întrebă Felimon nevinovat. 

- Ştiu, ştiu... Să vedem dacă vom reuşi să rămînem cu 
bucătăria întreagă. Dacă se întîmplă ceva, te arunc pe geam 
afară! îl ameninţă el pe burtos. 

Li-Ping pufni în rîs. 

- Se întîmplă des să stliţe luclulile? 

- Nu chiar. L-am întîlnit pînă acum de vreo - ia să vedem - 
de vreo trei ori. Şi de cîte ori m-a lovit nenorocirea, Felimoane, 

îţi mai aminteşti? De trei ori? De patru? 

Burtosul nu-i răspunse, privind cu jind la oalele cu mîncare. 

- Să nu te atingi de nimic! îl avertiză Piticul. Stai aici, în 
colţul ăsta. Aici nu ai ce strica... cred... îţi aduc eu mîncare. De 
băut vreţi? 

- Eu nu beau, zise citanul. 

- Nici eu nu prea sunt cu băutura, recunoscu bucătarul. 

- Aha. Laţi loc... Atunci beau eu, dacă nu-i cu supărare. 

Spre uimirea celorlalţi, duse la gură o găleată cu vin şi o 

goli dintr-o suflare. După ce se şterse liniştit la gură, se repezi 
printre bucătărese. 

- Mai sunt mulţi ca voi pe aici? întrebă citanul. Tlebuie să 
aveţi ţală foalte bogată... 

- De unde ştii? 

- Păi, să ţină mîncăţioşi ca tine... si băutoli ca piticul... 

- Să nu-i zici aşa, se supără. Nu e bine cînd se supără. 

- Nu-i spun, nu-i politicos. Cum îl cheamă? 

- Yusup îl cheamă. Unii, puţini, îi spun Piticu, dar eu nu aş 
face-o. 

Yusup se întoarse cu o oală de mîncare în braţe. Uşurinţa cu 
care purta ditamai oala, să fierbi în ea un viţel întreg, vorbea 
despre marea lui forţă. 

- Eu sunt Li-Ping, flatele dumneavoastă mai mic, zise citanul, 
lămurit. Plietenul meu mi-a destăinuit numele stăpînului meu. 
Mă bucul de cunoştinţă... 

- Care stăpîn? nu înţelese Yusup. 

- Domnia ta... 

- Eu? Eu nu sunt stăpînul nimănui, nici măcar al meu însumi. 
Le-am spus să-ţi pregătească ceva legume. Le vrei fierte, sau 
prăjite? 

- Plăzite, dacă se poate. în puţin ulei de licin, dacă aveţi. 
Chial si ulei de măsline al melge... 

- Bine, zise Yusup. După ce mai goli o oală de vin, se 
îndepărtă, luînd cu el oala golită de burtos. 

Li-Ping privi în urma piticului, puţin cam verde la faţă. 

- Nu ştiu dacă-mi mai trebuie legume... 

- Lasă să le facă, ceva legumă mi-ar face bine la stomac, 
rîgîi satisfăcut burtosul. 

Aici dădu peste ei Găvan, bufonul. Se strecurase în bucătărie 

pe uşa din spate, privind cercetător în jur. Dar, văzîndu-l pe 
bucătar, se îndreptă direct spre el. 

- Bună, îi salută pe amîndoi. îl caut pe Pitic. Acum sunt sigur 
că va apărea în curînd. Unde-i burtosul - arătă spre Felimon - 
nici Yusup nu-i departe. Ori să aducă ceva de mîncare, ori să 
repare ceva. 

- Eu sunt Li-Ping, se îndoi citanul de mijloc, rîzînd bucuros. 

- De ce rîzi? se încruntă bufonul. Sunt chiar atît de caraghios? 

- Calaghioz? Nu, niţidecum. Sunt buculos de întîlnile... 

- Şi atunci, rîzi? 

- Dacă ne buculăm, de ce să nu lîdem? De ţe alătat faţă 
încluntată la alţii? Felicit sunt toţi, felicit sunt si eu. Asa abicei 
la Ţitan... 

- Aha. De unde ştii că îţi va aduce fericire întîlnirea cu mine? 

- Nu ştiu. Cunoastele aduţe feliţile. Nenoloc aduceînvăţătulă. 
învăţătulă aduce cunoastele, deţi feliţile. De ţe să plîndzem, 
dacă la sfîlsit tot feliţit suntem? Mai bine feliţit de la început! 

- Interesant, mormăi bufonul. Pun pariu că pe la voi nu-i 
nevoie de bufoni. Rîdeţi unii de alţii... 

- Este nevoie, lîdem mai feliţiţi. Vii cu Li-Ping la Ţitan? 

- Să vin? Dacă ar fi după mine, nu voi părăsi această cetate 
toată viaţa mea! Tu te duci cu el? îl întrebă pe burtos. 

- Dacă ar fi după mine, nici eu n-aş părăsi Cetatea. Se pare 
că acum nu-i după mine... 

- Mda, aşa se pare. Vă caută toată lumea, pe tine şi pe 
ceilalţi. Ei unde sunt? 

- Nu ştiu, m-am pierdut de ei. 

- De ce nu mă miră chestia asta? 

- Asta ziceam şi eu, zise Yusup apropiindu-se cu o nouă oală 
de mîncare în braţe. Deasupra ei pusese o tigaie uriaşă, cu 
legume pîrpălite. Să ştii că asta-i tot ce am, îi zise lui Felimon. 
Va trebui să te mulţumeşti cu atît. Bucătăreasa a ameninţat că 
părăseşte slujba, împreună cu ajutoarele ei... Dacă aveţi de 
gînd să staţi mai mult pe aici şi mai aveţi pietre de-alea, mai 
angajăm vreo patru-cinci bucătari... 

- îmi e foame... mărturisi Felimon. N-am mîncat... 

- ...ca lumea... îl completă citanul. 

- ...de vreo două săptămîni, sfîrşi fraza burtosul, care, 
profitînd de întreruperea citanului, golise oala. 

- Cled că poţi mînca si legumele, spuse Li-Ping scîrbit. Mie 
poate îmi aduţi un ţai... 

- Ceai nu avem, zise Piticul. Ţie ţi-e foame, îl întrebă pe 
bufon. 

- Nu, eu am mîncat la Palat. Oricum, nici mi-e nu mi-ar 
trebui - arătă spre Felimon, care tocmai lingea tigaia în care 
fusese legumele. Cred că un ceai mi-ar face şi mie bine... 

- Nu avem, repetă din nou Yusup. Atunci, de ce ai venit? 

- Să te rog să mă ajuţi. 

- Pe tine? Tu nu prea ai nevoie de ajutor, de obicei te descurci 
singur. Mai degrabă tu ai putea să mă ajuţi pe mine... 

- Bine, atunci ne ajutăm unul pe celălalt, încuviinţă Găvan. 
Spune-mi cu ce te pot ajuta. 

- Păi, se scărpină Piticul în creştet, nu prea ştiu... Am tot 
ce-mi trebuie... dacă aş fi ceva mai înalt, dar aici nu ai cu ce 
mă ajuta... 

- Poate te ajut cu o vorbă... 

- Poate, dar nu acuma, se hotărî Yusup. Altădată. Să vedem 
cu ce te pot ajuta eu. 

- Vreau să-l scot pe Boldur din temniţă, mărturisi Găvan cu 
glas şoptit şi tremurat. Dacă nu ar fi avut faţa vopsită, poate 
ceilalţi trei i-ar fi observat roşeaţa. 

- Aha, spuse Piticul. Am auzit că-i în temniţă. 

- Pe nedrept! sări bufonul. Nu a furat nici un cal! Nici nu se 
are bine cu geambaşul... 

- Asta aşa e, recunoscu Felimon. 

- Tu de unde ştii? se întoarse Găvan spre el. 

- Păi, aşa zicea Geambaşul. Calul el l-a luat. 

- De la Curte? Cum s-a putut? Nimeni nu a prins de veste 
decît după vreo trei zile... Treabă din-lăuntru, zic toţi. Şi cine 
putea să-l ajute mai bine decît Căpitanul Străjerilor? 

- Mai sunt şi alţii la Curte, mormăi vag burtosul, fără să intre 
în detalii. 

- Da? Mă rog... Craiul a dat vina pe Boldur. Se pare că şi 
Magul şi-a băgat coada, deşi nimeni nu ştie nimic despre Zivnir. 

- Pe tine cum de nu te bănuieşte nimeni? 

- Zilele astea am fost bolnav. Am stat mai ales în cameră 
la mine. Cînd am auzit că l-au închis pe Căpitan, am sărit 
imediat... Acum toţi se uită la mine cruciş... 

- Cred şi eu, zise Piticul. Dacă ce ziceau Călătorii o fi adevărat 
şi ţi-ai spăla faţă, s-or lămuri. Deşi atunci ar avea alte întrebări 
de pus! 

- Aşa că vezi, eu nu-l pot ajuta prea mult pe Căpitan. Nu am 
încotro mă îndrepta... 

- Eu nu-s prieten cu Boldur! Ştii că ne-am şi bătut... De ce 
l-aş ajuta? 

- Pe mine mă ajuţi, nu pe el. 

- Da? Aşa o fi... Dar pe tine de ce te-aş ajuta? 

- Că-mi eşti prieten. Şi că o să te ajut şi eu cîndva pe tine 
cu ceva... 

- Da? căzu Yusuf pe gînduri. După o vreme tresări, trezit de 
sforăitul bucătarului. 

- Drace, îmi sperie muşterii, îl smuci el de umăr pe burtos. 
Ce faci, bre? Tu cînd nu mănînci, dormi? Mai bine mi-ai da un 
sfat. 

- Ce sfat? Eu nu ştiu ce am de făcut eu însumi, d'apoi să-i 
mai sfătuiesc pe alţii... Cu ce sfaturi te-aş putea ajuta pe tine? 

- Cum să-l scoatem pe Căpitan din temniţă. 

- De unde să ştiu eu? Dacă era cal... 

- Ce are una cu alta? 

- Păi, un cal am furat. Nu ştiu cum se fură un Căpitan. 

- Poate tot aşa cum aţi furat calul. 

- Calul l-am înlocuit cu altul, vopsit să semene. De unde un 
alt căpitan? Dacă era vorba despre Găvan, poate mai mergea. 
Vopseam pe altcineva în bufon. 

- Deci, aşa aţi furat calul... Ai dracu' hoţi! 

- Oricum, pe poarta din faţă nu se mai poate ieşi, zise Găvan. 
S-a pus strajă tare. 

- La Titan asa ziţeam: Ţine vlea azundze în casă, bate la 
usă. Sau sale pe dzeam... 

- Temniţa nu are ferestre... mormăi bufonul. 

- Dar are ieşiri secrete spre catacombe, zise Yusup. 

- De unde ştii? 

- Am auzit odată pe Cîrn lăudîndu-se că ştie aşa ceva. Cică, 
aşa îi scăpau pe fărtaţii lor Cîrni ajunşi în temniţă... pînă au zidit 
intrarea în catacombe. Acum nu se mai poate ieşi din beciuri, 
din păcate. 

- Ştiu eu o intrare în catacombe, îl luă gura pe dinainte pe 

Felimon. Gîndul la scara ce avea s-o coboare îl umplu însă de 
grază. V-o arăt, dar eu nu intru! 

- Bun şi aşa, acceptă Piticu. De fapt, nici nu-i nevoie de tine, 
ci de Cîrn. Mă duc să-l aduc... 

Cu aceste cuvinte, dispăru grăbit lăsîndu-i pe cei trei singuri. 

- Hm, un ţai al fi fost bun, mîrîii citanul simţind cum îi 
chiorăie maţele. Să văd ce pot găsi, zise el şi se îndepărtă 
printre cuptoare şi stivele de oale nespălate. Tu stai aici, să 
nu dălîmi ţeva, strigă el în urmă către Felimon - dar acesta nu 
avea de gînd să părăsească locul în care stătea. 

- Cred că ştii că Boldur, chiar dacă scapă, nu mai are ce 
căuta în Cetate? o întrebă el pe Găvan. Va trebui să părăsească 
Palatul, să o ia prin lume... 

- Acum, important este să iasă din temniţă cît mai repede. 
Se zvoneşte că or să-l însemne, dacă nu chiar mai rău! 

- Mda, nu i-ar sta bine cu nasul ciuntit. Sau cu semn ars cu 
fierul pe frunte, sau pe obraz. Nu-I mai iubesc fetele... 

- Nu rîde! se încruntă la el Bufonul. Nu-i de rîs. Pentru unele 
femei asta n-ar conta... Sunt însă alte lucruri la mijloc. Unii 
spun că şi-a trădat slujba de căpitan al gărzilor, asta se lasă cu 
ciuntit de gît. 

- îl ştii de mult? o întrebă bucătarul, privind în jur. Cred că 
o gustare nu mi-ar face rău... 

- Mai bine stai locului! Iar dărîmi ceva... 

- Ei, zici? renunţă Felimon la gustare, nu fără părere de rău. 
Li-Ping li se alătură. 

- De mic, de copii... 

- Oho, asta e ceva timp! El nu pare să te ştie... 

- Aşa, cu faţa vopsită, e cam greu. Mă ştia ca fată, de nu 
m-o fi uitat... La vîrsta noastră uităm uşor. 

- Tu n-ai uitat. 

- Eu nu, acceptă Găvan. Am fost buni prieteni pînă cînd, 
într-o zi, a plecat. Nici rămas bun nu şi-a luat... Cînd am crescut 
puţin, mi-am zis să-l caut. Să-l întreb de ce a plecat aşa, fără 
să-mi spună nimica. Credeam că ne avem ca fraţii. 

- Ca fraţii? 

- Hm... El era orfan, nu avea fraţi. Sau, dacă avea fraţi, nu 
şi-i cunoştea. Eu i-am fost ca o soră pînă... pînă cînd a plecat... 

- I-ai arătat că-l iubeşti? 

- Da, aşa... ca o soră mai mică... se bîlbîi Găvan. Nimeni nu 
a ştiut, m-am ascuns cît am putut, recunoscu ea. Doar străina 
a bănuit ceva, mai tîrziu. Şi moş Cremene, grădinarul. El îl 
creştea pe Boldur... 

- O fi bănuit şi Boldur? 

- Nu, sunt sigură de asta. Cine ar fi putut crede că fiica 
Craiului s-ar uita după fiul grădinarului? Adică... 

Bufonul se opri încurcată. 

- Hm, hm... Deţi nu eşti ţe pali a fi, comentă Li-Ping. Nu 
numai că eşti femeie si nu bălbat, da' mai eşti si plinţesă pe 
deasupla! 

- Să nu mă spuneţi la nimeni, vă rog. Dacă tata ar şti unde 
sunt, ar profita de ocazie să facă război. Am ajuns să îndrăgesc 
aceste locuri şi oamenii de aici, mi-ar pare rău să li se întîmple 
ceva. 

- Cine este tatăl tău? se miră Felimon. 

- Ţîrul Roşu, Craiul moskalilor, şopti ea privind cu grijă în 
jur. Sunt una din fiicele lui mai mici, nu m-a băgat niciodată în 
seamă. Dar cînd am dispărut, a turbat de mînie. 

- Cled si eu, zise citanul, dar Felimon completă: 

- Să nu crezi că nu te-a iubit dacă nu a arătat-o... 

- Craii Roşii nu iubesc pe nimeni, doar puterea! Pămîntul. 
Eu eram doar o monedă cu care ar fi putut cumpăra mai mult 
pămînt, atîta tot. Aşa a fost şi cu surorile mele. Doar prinţul 
contează, căci el duce moştenirea mai departe... 

- Şi cum ai ajuns aici? 

- Am fugit. 

- Nici nu mă aşteptam la altceva... Cred totuşi că-mi caut 
ceva de mîncare. Nu te pot asculta cu stomacul gol... 

- Greu de crezut că-l ai gol, privi Bufonul spre burta lui 
uriaşă. Nu ştiu ce mă face să cred că ai avut o gustare numai 
acum cîteva minute... 

- Am flămînzit o săptămînă. Abia de am pus ceva pe limbă 
în acest timp. 

- Eşti un adevărat Flămînzilă, mai ceva ca negustorul ăla din 
tîrg. Aşa ar trebui să ţi-i se spună! 

Felimon se opri brusc, uitînd de mîncare. 

- Cum ai spus? Flămînzilă? 

- Nu am vrut să te jignesc... 

- Nuuuu, nu m-ai jignit. Dar numele ăsta îmi aduce aminte de 
ceva... Ca un vis... nu ştiu de ce, dar simt că e foarte important 
să-mi amintesc... E foarte important! 

- Impoltant? Ţe este impoltant? se miră citanul. 

- Nu ştiu. Numele. Cred că dacă nu îmi amintesc despre 
acest nume, Căutarea noastră nu îşi are rostul... 

- Nu cred că te pot ajuta, zise Găvan. Nu te cunosc prea 
bine, ne-am întîlnit doar de cîteva ori... Mă şi mir că m-am 
destăinuit ţie - şi străinului ăsta, căruia nici numele nu i-l ştiu 
bine.^ 

- îţi mulţumesc pentru încredere, Crăiasă, îi zise Felimon cu 
sinceritate. 

- Să rămînem la numele pe care mi-l ştie toată lumea. Te 
înveţi să-mi spui aşa şi mă dai de gol. 

- Care este de fapt numele tău? 

Povestea bufonului 

- Mălina. Cînd eram mică mi se spunea Lina... Aşa mă 
ştia Boldur. El îmi spunea Furnicuţa. Mică şi băgăcioasă... 
Deşi n-am fost niciodată prea harnică. 

- De unde ai învăţat să faţi pe bufonul? întrebă citanul. 

- După ce Boldur a dispărut, am crezut că mor. Aveam 
eu o bănuială că el plecase din cauza mea... îmi venea 
să mă omor! Zilele mi le petreceam în tristeţe. Singurul 
lucru care mă putea aştepta era să mă mărit cu vreun 
boier bogat şi bătrîn, sau vreun voievod încă şi mai 
bătrîn... Dacă nu cumva vreo căpetenie sălbatică de prin 
stepele şi pădurile răsăritului... Şi cum mai crescusem 
puţin, strigau băieţii după mine - cei ce îndrăzneau - 
Crăcănata. Ce vină am eu că-s crăcănată? Aşa-i şi tata, 
dar după el nu strigă nimeni! 

- Cred şi eu. Roşul nu este cunoscut pentru răbdarea lui... 
Nici pentru îndurare, de altfel. 

- Da... Şi atunci a apărut această fetiţă, cam de vîrsta 
mea. Poate mai mare... Credeam că-i fiica vreunui boier, 
dar... 

- Jolifana? avu Felimon o idee. 

- Da, de unde ştii? 

- Se pare că toţi am avut o întîlnire cu ea. Eu, de mic copil. 

- Atunci este aşa cum am crezut, trebuie să fi fost mai 
mare decît mine... într-o zi a venit în grădină, unde îmi 
petreceam mai tot timpul de cînd dispăruse grădinarul, 
şi ne-am jucat împreună. După o vreme m-a întrebat 
dacă nu vreau să-mi ghicească. Am zis „da" şi aşa mi-a 
spus ea că trebuie să plec. Spunea că salvarea şi fericirea 
mea o voi găsi la Curtea Albului. Poate că nici aşa n-aş 
fi plecat, dar a trecut mama fetiţei să o ia acasă, şi ea 
mi-a spus că aici îl voi găsi din nou pe Boldur. Am avut 
impresia că ea ştia că-l iubesc... 

Dar înainte de a veni încoace a trebuit să dispar. Ştiam 
că tata va trimite iscoade la toate curţile - dacă m-ar fi 
găsit aici, îi dădeam prilej să ocupe ţara. Aşa că femeia 
aceea, mama Jolifanei, m-a dus la o trupă de saltimbaci, 
unde m-a dat în grija unuia, Patîr. El m-a învăţat meseria 
de jongler. Cu ei am colindat ani de zile, prin mai toate 
ţările Evronei, pînă acum vreo trei ani. Nu ştiu cum se 
face că niciodată nu am avut drum pe la Albi, de parcă 
Patîr ocolea acest loc. Poate asta se explică prin faptul 
că Patîr era albin, iar lui îi era teamă să nu dea Roşul 
peste noi aici... De la el am învăţat şi limba, m-a îngrijit 
ca pe fiica lui. Ca pe fiul lui, căci eu devenisem Găvan, 
saltimbancul. 

- Aha, de la el ştii limba. Cledeam că de la Boldul. 

- Şi de la Boldur, el m-a învăţat cîteva cuvinte. Chiar 
şi de la moş Cremene am învăţat ceva. Dar Patîr m-a 
învăţat limba. Acum ştiu vreo şase limbi... 

- De la Boldur? îl credeam varun, poate francîn - deşi numele 
pare să fie albin. 

- Este albin. Numai eu îi ştiu taina la Curte. Poate şi Zivnir, 
Magul. E drept că a stat ani de zile la francîni şi varuni - aşa îl 
ştie lumea pe aici, drept varun. El a ajuns aici acum aproape 
doi ani, eu eram deja la Curte. 

- Si aiţi cum ai azuns? întrbă Li-Ping. 

- Patîr m-a adus. Avusese un vis, după spusele lui. 
Zivnir îi spusese să-şi ducă fiul la Curtea Albului. Cum el 
nu avea nici un fiu, a ştiut că era vorba despre mine. Cum 

am ajuns în Cetate, cum l-a căutat pe Mag. împreună 
au hotărît că pot sta la curte ca bufon, fără teamă de a 
fi recunoscut. Zivnir m-a ajutat să-i iau locul bătrînului 
Priboi. 

Şi după un an a apărut şi Boldur. Dar niciodată nu am 
avut curaj să mă destăinui cine sunt. Se făcuse atît de 
frumos! Toate prinţesele îl sorb din ochi, dar el nu are 
ochi pentru femei. Cum o să se uite la o biată fată săracă, 
fugară, mare cît o pisică, şi crăcănată pe deasupra?! 

0 podidi plînsul. 

- Hai, lasă. Lasă, şopti bucătarul încurcat, strîngînd-o 
la burta-i mare şi mîngîind-o pe părul aspru. 0 să-ţi curgă 
vopselele... 

- Da, încercă Găvan să se liniştească. Acum, nu mai vreau 
decît un lucru: să-l scap din temniţă. Ce-o face el după aceea... 

- Bine, te ajut, îi promise bucătarul. Atît cît te pot ajuta. 

- Si eu te azut, zise citanul. Si Yusup a plomis. 

- Nu ştiu totuşi de ce îl caută pe Cîrnul, zise Felimon. Nimic 
bun nu poate ieşi de aici. Cîrnu ne va vinde pe toţi, o să vedeţi! 

Li-Ping se duse şi aduse un ibric cu apă fierbinte şi trei boluri. 
Dintr-un săculeţ scoase o mînă de frunze uscate, aproape negre, 
pe care le împărţi în fiecare bol. Peste ele turnă apa fierbinte. 

- Beţi, îi îndemnă pe cei doi. 

- Ce-i asta? Ceva medicament? 

- Mai bun, promise el, şi se aşeză confortabil pe o oală 
uriaşă, întoarsă cu fundul în sus. După care duse bolul la buze 
şi sorbi de cîteva ori. Apa căpătase o nuanţă verzuie. Găvan 
nu avu nici o problemă să-l imite pe citan, dar Felimon îşi arse 
gura. După o vreme, Bufonul zise, uimită: 

- Nu-i deloc rea băutura asta. Deşi fierbinte, mă simt cumva 
răcorită. Şi parcă mi-a trecut din oboseală. 

- Asta-i te, băutula ţe ne-a dat zeii. Unii îi mai spun ţi-an, 
după numele neamului meu. Dacă ai lăbdale si solbi cîte puţin, 
nu ca bultosul, te poţi bucula de alomă si gust plăcut... 

Găvan acceptă o a doua cupă de ceai, dar Felimon refuză 
cu un gest scurt din cap. Ochii i se plimbau cercetători prin 
bucătărie, iar tovarăşilor lui le venea greu să decidă dacă era 
în căutarea a ceva de mîncare, sau nerăbdător de întoarcerea 
celorlalţi. Yusup ar fi trebuit să se întoarcă... 

(în care luăm cu noi un căpitan, 
oriunde l-am găsi) 



D acă n-ai venit mai devreme, încercă să se justifice bucătarul. 
Mi se făcuse foame... 

- Ţi-am spus să nu te mişti din loc, scrîşni Yusup. De trei ori 
mi-ai intrat în crîşmă, de trei ori mi-ai distrus-o! 

- Eh? 

- Mi-ai distrus trei crîşme! 

-Eh? 

- CRÎŞME! urlă piticul. 

- Aha. La prima nu-i vina mea. Acolo, vraciul... 

- Ştiu! Dar el nu a intrat în bucătărie. 

- Eh? 

- în bucătărie. Nu a intrat. 

- Eh? 

- Vraciul! NU A INTRAT! îşi pierdu răbdarea Yusup. 

- Nici la a doua, sări Bufonul în apărarea lui Felimon. Din cîte 
îmi amintesc eu, şi tu ai avut o mînă acolo... 

- Dar aici? privi el mohorît în urmă. Cum te-or fi ţinut atîţia 
ani în cuhnele Palatului?! 

- Eh? 

-Cum de te-au ţinut în cuhne? 

- Eh? 

- în cuhne! CUM TE-AU ŢINUT? urlă Piticul. 

- Nu se întîmpla mereu... se justifică burtosul. Numai 
cîteodată, cînd intram în bucătărie... 

- Intrai zilnic? întrebă Cîrnul, care nu spusese nimic pînă 
atunci. 

- Eh? 

- Intrai zilnic? ZILNIC! răcni sergentul. 

- Dar nu era rău de fiecare dată. Doar cînd s-a vărsat 
mîncarea... 

- Cînd a trebuit să dispari. 

- Eh? 

- TULIT-O! urlă Cîrnul, ridicînd ochii spre bolta întunecată a 
nopţii. Sau, poate privind cu grijă în jur, să vadă dacă urletele 
lor nu adună straja. 

- Aha. Da, atunci. Dar eu nu am vrut să se întîmple nimic 
rău. Cînd a intrat sluga cu oala de mîncare, de a pus-o pe foc... 

- Care slugă? întrebă Yusup. 

- Eh? 

- CARE SLUGĂ?! răcni Piticul 

- Nu ştiu. Avea şorţ, era de la bucătărie. Eu nu cunosc 
bucătarii crîşmei. 

- Avem bucătărese. Eu sunt singurul bărbat care intră în 
bucătărie. 

- Eh? 

- Ela un bălbat, cam negliţios, răspunse Li-Ping, fără a 
aştepta urletul Piticului. Cu mustaţă... 

- Semăna cu Geambaşul, zise şi Găvan. 

- Chiar, unde-i Geambaşul? întrebă Cărnul. 

- Lasă Geambaşul acuma! Ce-i cu sluga aia? urlă Piticul 
exasperat. 

- Ce să fie? răspunse Felimon, care înţelese de data aceasta 
întrebarea. A pus oala pe foc şi a ieşit din bucătărie. Nu am 
apucat să-l văd bine la faţă. Şi cum începuse să-mi fie foame, 
m-am gîndit să mă uit în oală. Cînd colo, în oală nu era mîncare, 
ci o chestie roşie-verzuie, scîrboasă, începuse să fiarbă deja. Şi 
puţea!... M-am gîndit să nu se întîmple ca la hanul unde l-am 
spălat pe vraci... Bine, bine, nu mai amintesc de acea întîmplare, 

se grăbi să spună, văzîndu-l pe pitic cum se înroşeşte de furie. 
Şi am aruncat oala pe geam. Noroc că m-am împiedicat... 

- Voi cum aţi scăpat? îi întrebă Yusup pe ceilalţi. 

- Nu ştiu, zise Găvan cu sinceritate. Citanul m-a salvat. 

- Mi s-a pălut că aud ţeva, spuse Li-Ping. Sau poate am 
văzut oala explodînd... Abia am avut timp să sal pe bufon, să-l 
tlag zos. Pe ulmă ne-am tlezit în cap cu călămizile... 

- Bine că s-a întîmplat doar asta, zise Piticul privind la 
cucuiele ce începuseră să se ridice pe capetele celor doi. 

Cînd sosise la crîşmă, trăgînd pe Cîrn după el, găsise toată 
lumea adunată în uliţă. Sala mare nu părea să fi suferit prea 
mult, doar mesele şi băncile erau aruncate de-a valma, semn 
al grabei cu care muşterii o zbughiseră afară. Dar cînd intrase 
în bucătărie... Primul lucru care îi sărise în ochi fu faptul că 
bucătăria era mai mare decît o lăsase: cuprindea şi aleea din 
spatele hanului! Peretele din spate dispăruse... Sobele fuseseră 
aruncate de la locul lor, fapt care făcuse ca focul din ele să se 
stingă - din fericire! Hanul nu luase foc. 

Grăsanul era nu departe de urmele peretelui dispărut. Suflul 
puternic al exploziei aruncase cărămizile pe deasupra lui, astfel 
că el scăpase nevătămat. Doar urechile îi cam ţiuiau, obligîndu-i 
pe ceilalţi să repete întrebările de mai multe ori. în schimb, pe 
bufon şi pe citan fu nevoit, ajutat de Cărn, să-i dezgroape de 
sub un maldăr de cărămizi. 

- Oricum, nu mă mai pot întoarce la han, se plînse Yusup. Ce 
le mai pot spune de data asta? De ce v-am lăsat în bucătărie? 
Eh? O să-mi meargă vestea de păgubos, este al treilea han 
care se distruge în prezenţa mea, şi asta numai în ultimele 
săptămîni! M-or ocoli hangii ca pe Piaza Rea! 

- Dacă îl scoţi pe Căpitan, oricum trebuie să dispari, îi zise 
Găvan. 

- Care căpitan? se încruntă Cîrnul. 

- Boldur... 

- Din beciuri? De aceea m-ai adus!? Mult noroc, le ură 
celorlalţi, luînd-o grăbit pe o uliţă laterală. Piticul trebui să-l 
apuce de brîu pentru a-l putea opri. 

- Ţi-am spus că am nevoie de tine. 

- Da, dar nu pentru ce. Ştiu că am datorii faţă de tine, dar 
nu de viaţă. Nu am promis să-mi pun capul pe butuc pentru 

tine! 

- Trebuie să-l scot pe căpitan şi singur nu pot. Am nevoie 
de tine. 

- Ai nevoie de mine? în primul rînd, eu nu te pot ajuta prea 
mult. Dacă mă văd gărzile, mă aruncă direct în temniţă. 

- Exact! Noi trebuie să facem ceva să ne salte, altfel intră la 
bănuieli şi întăresc paza. Aşa, pe tine oricum te caută de cîteva 
zile. 

- Eşti nebun, constată Cărnul. Nici vorbă! Ce vrei să-mi taie? 
Nasul e scurt oricum... 

- Te scot eu de acolo, îi promise Piticul. 

- Cum? Scoate-I pe căpitan şi lasă-mă pe mine în pace! 

- Bucătarul ştie nişte catacombe sub Palat. Venim din 
catacombe şi vă scoatem. Avem nevoie de cineva în temniţă, 
să ne deschidă uşile. 

- De ce n-aş veni cu voi? întrebă hoţul, punînd pe strateg în 
încurcătură. 

- Chiar aşa, zise Găvan, ar putea veni cu noi. 

- Nuuu, avem nevoie de cineva înăuntru. Să-l pregătească 
pe Căpitan, să deschidă încuietorile, să dezarmeze străjile 
înainte de a da alarma... 

- Vorbeşti prostii! Căpitanul mă ia de gît de cum mă vede. 
Băgat înăuntru, mă pot trezi pus în lanţuri, mi se pot lua 
şperaclurile... Numai de afară vă pot ajuta. 

- Dar aşa trebuie făcut! se împotrivi Piticul. Aşa fac toţi hoţii. 

- Care hoţi? se holbă Cîrnul. 

- Aşa se povesteşte. Cum scapă ei din temniţă? 

- Cine, hoţii? Cîţi hoţi crezi tu că au scăpat din temniţă? 

- Păi... 

- îţi spun eu, că ştiu. Nici unul! Care nu şi-a pierdut nasul, 
şi-a pierdut capul. Eu ţin la amîndouă, chiar şi la nasul meu 
scurt... 

- Ce facem, atunci? se opri Yusup încurcat. 

- Eh? nu înţelese bucătarul întrebarea. 

- Pe unde intrăm în catacombe? se întoarse piticul spre 
acesta, căutînd o soluţie. 

- Eh? 

- CATACOMBE! 

- Aha... Prin Templu. 

- CARE TEMPLU? urlă din nou Piticul. 

- Eşti nebun, îl trase Cîrnul de mînecă. Aduci toată straja 
pe capul nostru. Ajungem direct în temniţă, pe poarta din faţă. 
Ştiu ei drumul... 

- Templul Marelui Zeu, strigă Felimon. 

- Tu de ce ţipi? se răţoi sergentul în urechea burtosului. Noi 
auzim! 

Se îndreptară spre Templu. Ca de obicei la ora respectivă, 
aproape de căderea nopţii, acesta era închis. Şi încuiat. Cîrnul 
îşi dovedi dibăcia descuind poarta în cîteva clipe. Intrară în nava 
Templului, luminată de cele cîteva candele risipite în spaţiul 
întunecos. 

- Pe unde intrăm? şopti Yusup. 

- Eh? 

- Pe unde? făcu piticul şoapta şuierătoare. 

- Eh? 

- PE UNDE! urlă Piticul, luîndu-se cu mîinile de cap. 

- Cine e aici? se auzi un glas hîrîit, iar din altar apăru o 
umbră. Hoţii! Hoooţi! Hoooţiiii! 

O tuliră cu toţii, înclusiv bucătarul care poate auzise strigătele 
- dar nu prea departe. Ţipetele lor şi ale preotului reuşiseră, 
într-adevăr, să atragă atenţia străjii. Aşa că se treziră cu toţi 
acolo unde vroiau să ajungă: în temniţă. 

- Pe cine avem aici? se încruntă la ei miop şeful temnicerilor, 
Balaban. Aha, bufonul... Bufonul? Ce cauţi aici? 

- Păi, ştii? eu... 

- Era cu ei, arătă străjerul ce-i însoţea spre ceilalţi. 

- Aha. Cîrnul, dacă nu mă înşel. Te căutam, se bucură 
Balaban. 

- Pe mine? se miră Cîrnul, făcînd pe nevinovatul. Or fi greşit... 

- Da, nu ştii? Zicea Starostele din Tîrg că ţi-a născut sora 
un băiat! Să-ţi trăiască! îl bătu el cu palma pe umăr. De ce l-ai 
adus cu suliţa în spate? se întoarse spre străjer. Vestea e bună, 
dar puteam să i-o dau mîine, în zori... 

- îl căuta şi Căpitanul, îngăimă străjerul. 

- Căpitanul? Nu mai e în celula lui? Ca să vezi... 

- Nu, nu, căută straja să lămurească lucrurile. înainte de a 
fi aruncat în temniţă... 

- Cum, soră-ta a născut de o săptămînă şi tu nu ştii? Nu-i 

frumos, ţi-e soră doar! 

- Ultima dată cînd am văzut-o era borţoasă, se dezvinovăţii 
Cîrnul. 

- Atunci, ce căutaţi aici? Petrecerea se ţine la ea acasă, 
probabil. De ce mi i-ai adus? 

- Jefuiau Templul Marelui Zeu... 

- Cum? E adevărat? în temniţă cu ei! 

- Păi stai, noi nu..., încercă să zică ceva Bufonul, dar Balaban 
îl plesni peste gură. 

- Deţinuţii nu vorbesc neîntrebaţi! Hoţi! Jefuitori! Bine că 
mi-ai spus, îl lăudă el pe străjer. Ce-au furat? 

- Păi... Nu ştiu... 

- Cum nu ştii? Nu i-ai căutat? 

- Nu a fost nevoie, au dat ei peste mine. Fugeau. Cum 
nimeni nu fuge dacă nu-i vinovat, am pus mîna pe ei şi i-am 
adus încoace. 

- Aşaaa... Bine ai făcut! Aşa e, nimeni nu fuge dacă nu e 
vinovat. 

- Eu fug, mîrîi Yusup, care îşi păierduse răbdarea. îl căutam 
pe Căpitan. 

- Să taci, că te pocnesc! îl ameninţă Balaban. De ce să-l 
cauţi? Doar e aici. Crezi că mă prosteşti? în celulă cu ei! 

- Unde-i pun? 

- Cu Boldur, zise Bufonul, drept care mai primi o scatoalcă. 

- Să nu vorbeşti neîntrebat! 

- Deci, unde îi bag? 

- Cu Boldur, desigur. Dacă-I căutau... 

Porniră cu toţii pe culoarul luminat de făclii, în faţă temnicerul, 
căutînd miop prin legătura de chei, după el cei cinci, în urmă 
străjerul, amenintîndu-i cu suliţa. Balaban se opri în faţa unei 
celule, descuie uşa cu o cheie - după vreo trei încercări - şi 
se dădu la o parte, făcîndu-le semn să intre . Intrară toţi, mai 
puţin burtosul şi Piticul, care îi venea în urmă. 

- Celula e plină, constată temnicerul. Voi doi intraţi alături. 

- Eh? 

- Alături, am zis, îl plesni Balaban. 

- Eh? 

- V-am zis să nu vorbiţi neîntrebaţi! îl mai plesni o dată. 

- Eh? 

- Tu-ţi baţi joc de mine, nespălatule?! se enervă temnicerul. 

Adevărul este că bucătarul nu se mai spălase de la baia 

involuntară din rîu, iar praful de cărămidă nu ajutase deloc. 

- Eh? 

Jap, încă o palmă. 

- Te omor! răcni Balaban. 

- De ce? întrebă nevinovat Felimon, mîngîindu-şi obrazul, 
care începuse să se înroşească. 

Balaban îşi smulse hangerul de la brîu, dar nu apucă să se 
folosească de el. Yusup îl prinse de mînă şi-l învîrti, proptindu-l 
cu nasul în perete. Pînă să apuce străjerul să facă vreo mişcare, 
se trezi cu propria-i suliţă sub bărbie. înghiţi în sec, gîndind: 
„De unde o fi avînd suliţa, parcă n-avea?... Aha, e a mea..." 

- Ieşiţi voi de acolo, porunci Piticul celor intraţi în celulă. 
Ieşiră în ordine inversă - celula era într-adevăr destul de 
îngustă. Numai Cîrnul întîrzie să apară. 

- Ce faci acolo? întrebă Piticul. Adu-I pe Căpitan. 

- Dacă nu-mi dă drumul... se auzi glasul gîtuit al sergentului 
din întuneric. Apăru în schimb Boldur, ţinînd-l de gît şi 
scuturîndu-l ca pe-o zdreanţă. 

- Am venit să te scoatem, îi zise Găvan. 

- Pe mine? De unde? 

- Din temniţă! Te-ai molipsit de la Balaban? Parcă nu era-i 
deloc prost... 

- Ha! Piticul! păru Boldur gata să-i sară şi acestuia în gît. 

- Bre, te-ai prostit de tot? Ce ai? îl apucă Bufonul de mînecă. 

- Tot nu înţeleg. De ce-aţi venit? 

- Tu erai închis, nu? îl luă pe departe Găvan. 

- Da. Din greşeală, sunt sigur. Or să-şi dea seama în curînd. 

- Poate, dar pînă atunci îţi iau gîtul. Desigur, or să-şi ceară 
apoi iertare... 

- Gîtul? De ce? Doar nu l-am furat eu pe Vifor. Geambaşul, 
cu ajutorul acestuia - arătă el spre Cîrn, care i se zbătea în 
braţe fără alt succes decît că luase o culoare purpurie. 

- Dă-i drumul, că-l sufoci! se repezi Găvan. Oh, Mare Zeu! 
Toţi bărbaţii sunt aşa de tîmpiţi? 

- Bărbaţii? se miră Boldur, făcînd-o să-şi dea seama de 
scăpare. 

- Parcă eu sunt mai breaz? o drese ea. Auzi, să mă înhăitez 

cu ăştia, să vin să te scap! 

- Dacă ne mai ciorovăim mult, nu o să fie nici o scăpare, 
zise Yusup. 

- Ei ce interes au să mă scape? îşi arătă Căpitanul îndoiala. 

- Eu i-am rugat... 

- Tu? Hm... Bine, ăsta... ăăăă.... 

- Spune-mi Piticu. Prietenilor le dau voie. 

- Nu suntem prieteni. 

- Ba suntem, suntem! sări Găvan. Doar a venit să te scape, 
nu? Te şi scapă, dacă îi dai voie! 

- Bine, Piticule, să plecăm. îmi daţi explicaţiile pe drum. 

Li-Ping îl luă şi-l împinse pe sărmanul străjer dezarmat în 

celula părăsită de Căpitan şi întoarse cheia în urma lui. Boldur, 
scuturînd încă pe Cîrn, se opri uimit în faţa bucătarului, care nu 
înţelegea nimic din ce se petrecea în jurul lui. 

- Bucătarul! Tu de unde ai mai apărut? 

- Eh? 

- Mare Zeu! Se apucă Boldur de cap - dînd astfel drumul 
Cîrnului, care se prăbuşi la pămînt vînăt, horcăind. Cela Iţi săriră 
să-i dea o mînă de ajutor. Pînă una-alta, Piticul îl luă în spate 
şi le făcu celorlalţi semn să se grăbească. Dar, abia ieşiţi din 
temniţă, auziră în urma lor un corn sunînd alarma. 

- Hm, cred că nu l-am căutat pe străjer, zise Piticul rupînd-o 
la fugă. Ceilalţi încercară să i se ţină aproape. 

- Ba cred că Balaban are ţeasta cam tare, îl contrazise 
Găvan. 

- Nici nu prea are ce i se zdruncina în ţeastă, o are cam 
goală, zise Căpitanul. Acum încotro o luăm? Precis curtea e 
plină de străjeri, iar poarta încuiată şi păzită. Ce zici, Găvane. 

- Ce să zic? Că ai dreptate. 

- Nu, credeam că ne poţi indica un drum. Cunoşti bine locul. 

- Ca şi tine... 

- Eşti mai vechi la Curte decît mine. 

- Bucătarul e mai vechi... Bucătarul! 

îl aşteptă pe Felimon, care încerca din greu să ţină pasul 
cu mai subţireii lui tovarăşi. Făcuse multe nefăcute de cînd se 
înhăitase cu aceşti călători, se gîndea el sfîrşit. Dar să şi fugă!... 

- Pe unde o luăm? îl întrebă Bufonul. 

- Eh? gîfîi burtosul. 

- Cum ai ieşit din Palat? 

- Eh? 

- Lasă-mă pe mine, o dădu Yusup la o parte. AFARĂ! urlă el. 

- Aha. Acolo este poarta, arătă spre scările care duceau spre 
curte şi spre poarta dinspre tîrg. 

- Ştiu asta şi eu... OŞTENI! urlă din nou. 

- Aaa... Bucătărie! începu să-şi mişte picioarele scurte cît de 
repede putea, pe drumul binecunoscut spre cuhne. 

- Lu' ăsta i-o fi foame? se întrebă Boldur. 

- O mai fi rămas ceva de stricat pe acolo, mormîi Piticul, 
încercînd să nu-l calce în picioare pe bucătar. 

Oricum, se îndepărtau de zarva făcută de oştenii sculaţi 
de sunetul cornului. După ce dădură cotul pe un culoar, zarva 
dispăru şi fugarii putură să sufle mai liniştiţi. Mai puţin burtosul, 
care abia îşi mai tragea sufletul. 

- Cred că i-am pierdut, zise Cîrnul. Va trece ceva pînă se vor 
gîndi să ne caute în cuhnă. Nici mi-e nu mi-ar veni în cap aşa 
ceva. 

- De parcă tu eşti model de deşteptăciune, îi zise Piticul. 
După cîţiva paşi se opri brusc şi îl azvîrli pe sergent din spate, 
înjurînd. 

- Ptiu! De ce te car în spate degeaba, ştii?! 

- Ai grijă, îi spuse Boldur. De-i rupi vreun os, tot tu îl cari... 

- Cap sec, asta-i! Mă întreb ce nevoie am avut să-l aduc cu 
noi. Mai bine îmi puneam această întrebare la început, poate şi 
hanul era întreg acuma... Data viitoare mă cari tu! îl ameninţă 
el pe Cîrn, care se luase în urma lui ţinîndu-se de şale. Podeaua 
era din piatră... 

în curînd, erau cu toţii în bucătărie. Aceasta era pustie şi 
mai curată decît fusese pe cînd era dată în grija lui Felimon. 

- Să nu dărîmi nimic! îl ameninţă Yusup pe bucătar. 

: Eh? 

înainte ca Piticul să apuce să-l ia de mînecă, grăsanul săltă 
o oală şi o goli dintr-o singură înghiţitură. 

- Supă, le comunică el celorlalţi, care îl priveau uimiţi. 

în urma oalei de supă dispărură pe rînd o oală de cartofi 
fierţi, o jumătate de mistreţ, o tigaie de pui şi vreo cinci pîini. 
Restul oalelor era goale de mult, spălate, frecate, strălucind 
de-ţi lua ochii. 

- Mi-e rău, şopti Bufonul. Numai vopseaua albă întinsă pe 
faşă îi împiedica să-i vadă paloarea. 

- Oh, mă iertaţi, am uitat de voi, îşi ceru iertare grăsanul. 
Vă lăsam ceva supă, deşi era cam rece... 

Bufonul dispăru în spatele unei sobe, de unde ceilalţi îl auziră 
icnind... 

- Mda, zise Boldur, care nu-l văzuse niciodată pe bucătar 
mîncînd. Mă întrebam de ce-or fi porcii aşa de slabi şi cărnoşi 
pe-aici... 

- Eh? 

- Nimic... AFARĂ! urlă Căpitanul, imitîndu-l pe Pitic. 

- Cred că nişte oşteni au pornit-o încoace, zise citanul, 
privind spre partea de Palat de unde veniseră. 

Spre propria-i mirare, Felimon nimeri din prima încercare 
peretele secret. Văzîndu-I dispărînd, ceilalţi îl urmară fără a mai 
sta mult pe gînduri. Pe culoarul ce ducea spre Cuhne se auzeau 
deja paşi apropiindu-se. 

în schimb, pe culoarul din catacombe fu mai greu, chiar 
dacă Bufonul făcu ce făcu şi aprinse o lumînare pe care o avea 
prin multiplele lui buzunare, intrarea în încăperile trogloditului 
o găsi Li-Ping cu destulă uşurinţă - deşi cei ce nu-l cunoşteau 
bănuiră că o făcuse din pură întîmplare. La un moment dat se 
oprise şi spuse: 

- Ia stindze puţin lumina. Cled că văd o clăpătulă, se vede 
lumină. 

- Crezi că poţi aprinde din nou lumînarea? îl întrebă Căpitanul 
pe Bufon. 

- Nici o problemă, rîse Găvan stingînd lumînarea. în 
întunericul lăsat, rîsul sună voluptos, înfiorîndu-l pe Boldur. 
„Parcă ar fi femeie..." gîndi acesta. 

- Aiţi este o usă, spuse citanul. Ia să împindzem. îi răspunse 
un răget de fiară, de undeva din întunericul tunelelor. 

împinseră, traseră, din ce în ce mai frenetic - urletul părea 
să se apropie! Dar intrară. încăperea i se părea bucătarului 
neschimbată, chiar şi opaiţele dădeau aceaşi lumină gălbuie 
pîlpîitoare, fără fum. 

- Curios, zise Cîrnul, privind la bogăţiile din jur. 

- Să mergem, zise Felimon, pornind spre Templu. 

Ajunşi acolo, rămaseră toţi cu gura căscată. 

- Nu puneţi mîna pe nimic! îi avertiză burtosul. Dar sfatul îl 
călcă el însuşi, aplecîndu-se să ridice de jos o păpuşică roasă 
şi prăfuită. 

- Păpuşică! se bucură Felimon ca un copil. Cum o fi ajuns 
aici? 

- De ea vorbeai? se miră citanul. Ai scăpat-o în fîntînă, 
ziceai... 

- Da, dar am găsit-o! N-o mai pierd niciodată, îşi promise 
lui însuşi. 

Din fericire, de data asta nu se întîmplă nimic rău; blestemul 
fusese spulberat. Dar, după ce ascultară povestea bucătarului 
despre prima lui vizită la Templu, se hotărîră cu toţi să nu atingă 
nimic din ce aparţinea Pisicii. Şi astfel, fără altă vorbărie intrară 
în statuie şi urcară treptele de piatră. 

Ajunşi cu oarece greutate în Templu - greutatea numită 
Felimon, desigur -, avură surpriza să dea din nou peste preotul 
care strigase după ajutor. De data asta, preotul era înghesuit în 
altar. Vînăt de spaimă, clănţănind din dinţi... Şi deodată, cu un 
huruit, scara se prăbuşi în urma lor! 

- Am avut noroc, zise Boldur, privind pala de praf ce pufni 
afară prin panoul dat la o parte. O nouă zguduitură, un huruit 
şi scara se umplu cu bolovani. 

- Cred că pe aici nu va mai intra nimeni, comentă Piticul, 
privind cu înţeles la Cîrn. 

- Păcat de toate bogăţiile alea îngropate. 

- Mai bine aşa decît să fi declanşat un nor al morţii, zise 
Găvan. Dacă scăpa afară, ucidea toată cetatea. 

La gîndul acesta nimeni nu mai avu nimic de comentat. 
Piticul puse cu grijă panoul la loc, făcînd să dispară orice urmă 
a ieşirii lor. 

- Ai văzut ceva? îl întrebă el pe preotul îngrozit. Acesta dădu 
frenetic din cap, negativ. Nici nu îi mai trecuse prin cap să dea 
alarma, văzînd străinii dispărînd în întunericul pieţii. 

* 

* * 

- Orice aţi zice, cred că ar fi timpul să ne luăm valea din 
Cetate, spuse Cîrnul ceva mai tîrziu, în timp ce, cei şase călători 

se odihneau în una din ascunzătorile breslei Cerşetorilor. Nu 
putem sta aici la nesfârşit. Acum toţi ştiu că l-am ajutat pe 
Căpitan să scape. Nici chiar bufonul nu se mai poate întoarce la 
Curte. Iar pe Căpitan îl spînzură fără prea multă judecată! 

- Şi atunci, ce facem? întrebă mohorît Boldur. Era tînăr şi 
pe cale de a deveni oştean şi curtean de seamă al curţii. Şi 
deodată... 

- Voi unde mergeţi? îl întrebă pe Felimon. UNDE? 

- Ce ţipi aşa? îl întrebă acesta. Aud. 

- Nu-ţi mai ţiuie urechile? se interesă bucuros Găvan. 

- Nu. De cînd am găsit păpuşica, mă simt bine. 

- Deci, unde mergeţi? 

- Oh... în... Paradis... 

- Unde? întrebară toţi deodată - mai puţin citanul, care 
avusese această discuţie cu bucătarul. 

- Ăăăă... undeva în Sud. Dincolo de Tebana. Să ne batem cu 
Duşmanul. Să salvăm Lumea... 

- Nu-i cam mult? îl întrebă Cîrnul. Pentru mine e destul dacă- 
mi salvez propria-mi piele. Dacă fiecare ar face asta, Lumea ar 
fi salvată... 

- Nu glumi, spuse grăsanul. Eu nu am vrut să fiu parte 
din asta. îmi găsisem locul meu în bucătărie. Un loc umil, de 
vierme în fruct, dar pentru mine era destul. Acum am fost 
smuls din rostul meu fără a fi întrebat, şi ceea ce-mi doresc 
cel mai mult este să fiu lăsat din nou în liniştea mea. Să dispar 
din nou în mărul meu... Şi totuşi... stau şi mă întreb în orele de 
singurătate, cînd nu am altceva de făcut, mă întreb, zic, oare 
de ce am fost eu, burtosul, viermele, pîrlitul de ucenic veşnic, 
scos din lumea mea? O fi ceva adevărat în spusele Eroului? 
în chemarea şi promisiunea fetiţei? Dacă soarta cere ca eu, 
viermele, să mor pentru a împlini o proorocire, cine sunt eu să 
ma împotrivesc? 

- Vorbe mari, bucătare. Nu cred că viaţa ta face cît o ceapă 
degerată în soarta lumii ăsteia - sau în viaţa mea, ceea ce este 
mult mai important pentru mine. 

- Poate nu-s volbe mali, tuşi politicos Li-Ping., aplecîndu-se 
în faţa Cîrnului. Domnul Felimon melită ţinste pentlu felul cum 
gîndeste, este o mîndlie pentlu mine că l-am întîlnit. Da' eu nu 
cled că plezenţa lui în căutale este foalte impoltantă. De ţe a 

azuns înapoi în ţetate? Ţeilalţi călătoli sunt în diurnul lol sple 
Lai, din spusele bucătalului. 

- Şi dacă acesta avea creierii topiţi de căldură? mormîi 
Piticul. 

- Nu, ce am spus este adevărat. Nu ştiu prea multe, dar nu 
am spus nici un ne-adevăr, nici nu am ascuns nimic. 

- Nu ai răspuns la cele spuse de citan, nu se dădu Cîrnul 
bătut. De ce ai ajuns înapoi în Cetate? 

- Eu de unde să ştiu? De ce am pierdut păpuşica, doar 
pentru a o găsi din nou în Templu? Poate de aceea am venit, 
ca să găsesc păpuşica. De ce l-am găsit pe Li-Ping? Cum de 
v-aţi învoit să-l scoateţi pe Căpitan? Cum de nu ne-a îngropat 
bolovanii odată cu scara? întrebări peste întrebări, ascunse în 
faldurile altor întrebări... Atîta ştiu: chiar dacă am ajuns înapoi 
în Cetate, aici nu mai am ce căuta acuma. Deci, tot în căutarea 
Raiului trebuie să plec, chiar dacă asta va duce la moartea mea. 

- Hm. Să ajungi în Paradis încă în viaţă fiind... Crezi că vi se 
va permite? întrebă Găvan. 

- Nu ştiu, recunoscu Felimon. Şi ceilalţi tovarăşi ai mei 
continuă să creadă că raiul este doar o legendă. Dar asta nu i-a 
oprit să pornească în Căutarea lor. 

- Tu nu zici nimic? îl întrebă Piticul pe Li-Ping. 

- Eu nu zic, rîse acesta. Eu sunt hotălît, melg cu Felimon. 

- De ce? 

- Vleau să scliu o căite de călătolie, s-o vînd la Ţin. Bani 
mulţi si funcţii la palat pot veni de la vînzalea ei. Dacă scliu 
desple Lai, voi fi si mai mulţi bani! 

- Acesta este un motiv bun, recunoscu Cîrnul, care socotea 
totul în galbeni. Eu mă gîndeam să mă trag pe sub munte, 
pe unde-şi face mendrele de-alde văru' Cîrnoi. Dar asta este 
treabă cu risc mult şi cîştig puţin. Sau m-aş putea băga lefegiu 
pe la varuni, chiar dacă bani mulţi nu ies nici din asta... O fi 
adevărat că sunt mere din aur în Rai? 

- Mă, pe tine te trage aţa numai spre prădăciuni? Sub munte 
pun mîna pe tine oştenii Craiului. Dar de ei poate ai scăpa 
cumva. Paradisul e păzit de îngeri cu săbii de foc! Rămîi fără 
grumaz. 

- Căpitane, lasă grija grumazului meu în grija mea. Mai bine 
te-ai îngriji de propriu-ţi cap! 

- Asta-i drept, ce am eu să-ţi port de grijă? Mai bine îl ajut 
pe bucătar! îi datorez, cum s-ar zice, viaţa şi libertatea. Uite, 
Felimoane, mă jur ţie jumătate de an şi o zi, ca să-ţi plătesc 
datoria. Merg unde vrei tu să mergi. Apoi sunt liber. Dar cu 
Piticul am de rezolvat o ceartă, nu pot pleca la drum aşa. îmi 
plătesc întotdeauna datoriile. 

- La dispoziţiei domniei tale. Căpitane, se aplecă Yusup 
ceremonios în faţa lui Boldur, zeflemitor. Felimon nu are nevoie 
decît de un apărător, şi eu m-am oferit deja să-l ajut. 

- Cred că nu vă luaţi la bătaie înainte să plecăm?! se împotrivi 
Felimon. Nu v-am spus cine ne va sta împotrivă? Duşmanul! 
Credeţi că voi doi sunteţi de ajuns să mă ajutaţi? 

- Sunt si eu, îl linişti citanul. Poate împleună ne vom desculca. 
Si apoi, mai sunt si alte căi, nu este întotdeauna nevoie să scoţi 
sabia... 

- Deci, mergeţi cu bucătatarul? îi întrebă Bufonul. Atunci, 
vin şi eu! 

- Tu? se miră Boldur. Ce să cauţi tu cu noi? 

- Crezi că mă pot întoarce la Palat? Să le spun că am făcut 
şi eu o glumă, ajutînd la evadarea ta? Că de la Nebunul Craiului 
nu se pot aştepta decît la nebunii? Să le arăt că un bufon are 
chef de glume chiar şi sub fierul călăului? 

- Mda... Poate mai bine te faci nevăzut. Uite ce zic eu. O 
luăm spre Varuna. Cunosc bine drumul, am cunoscuţi pe acolo, 
iar odată ajunşi în marele oraş vom găsi precis o corabie spre 
Jerulabad, sau chiar spre Tebana. E mai uşor decît strecurîndu- 
ne printre alimani şi aramanii. Unde mai pui că s-ar putea să se 
fi întărit straja la Marele Rîu. Tu, Cîrnule, odată ajuns la Varuna 
poţi găsi slujbă la una din curţile nobililor de pe acolo, că-s 
multe. Tot omul cu o mîrţoagă se consideră nobil. Unii au chiar 
şi cîte un conac... 

- Atunci vin şi eu, se hotărî Cîrnul. Poate tot e mai bine să 
mă bag lefegiu la vreunul din nobilii ăia. Poate îmi găsesc şi 
vreo nevastă pe-acolo, să nu mi se piardă numele. Ca mîine 
ajung şi eu nobil, am deja cal, rînji el. 

- Se pare că tocmai asta ne lipseşte, zise Căpitanul. Nu cred 
că mă pot întoarce la Palat să-mi iau calul din grajd. Nici voi nu 
cred să aveţi cai - cel puţin Bufonul nu are. 

- Păi, îi furăm, zise Cîrnul liniştit. 

- Ba s-o crezi tu! Eu nu sunt hoţ. 

- Tu nu ai decît să vii pe jos, îl lămuri hoţul. Păcat totuşi că 
nu este cu noi Geambaşul, ne făcea rost de cai... 

- Eu si Felimon avem, zise citanul. Ial vouă vă cumpăl cai, 
am multe lubine, rîse el bucuros. 

- Ptiu! zise scîrbit Cîrnul. Mai bine mi-ai da mie rubinele, mi- 
or prinde bine cînd ajung nobil. 

- O să volbim desple lubine pe diurn, avem timp, rîse citanul. 
„Ce tot rîde?" se întrebă Cîrnul. „Să vedem dacă îţi mai arde de 
rîs cînd te las fără pungă..." 

Cu această ameninţare făcută în gînd, se lăsă furat de 
somn. Bufonul dormea deja, ghemuit lîngă Boldur. Piticul 
aruncă ocheade pe fereastră, încercă încuietoarea de la uşă - 
dar se culcă rezemat de ea, nemulţumit probabil de trăinicia 
încuietorii. Felimon începuse deja să pufăie - o stare care 
ameninţa grabnica sforăială. Li-Ping se culcase frumos pe 
spate, cu picioarele drepte, apropiate, şi cu mîinile încrucişate 
pe piept. Numai Boldur stătea încruntat, cu ochii aţintiţi în 
perete. Cînd şi cînd privirea lui strălucitoare ca un safir se oprea 
cînd asupra Piticului, cînd asupra Cîrnului. Cine ştie ce gînduri 
îl hărţuiau pe Căpitan? 

C orabia era de trei zile pe drumul ei spre sud şi est, urmînd 
de departe coastele pierdute în zare. Ştiau că în curînd - 
poate chiar mîine - se vor zării munţii, după care aveau să 
se apropie de ţărm. Pînă în port mai aveau apoi o zi întreagă 
- dacă Marele Zeu ţinea vremea frumoasă şi vîntul favorabil - 
puţin din coastă, dinapoi. 

Toate acestea călătorii le aflaseră de la căpitanul corăbiei, 
un elinim guraliv şi lăudăros ce purta pomposul nume de 
Periclos. Era priceput însă şi îşi ţinea echipajul în strună cu 
mînă de fier - deşi pirpiriu la trup şi mic de înălţime. Altfel, se 
purta cu părul strîns coadă pe spate, mustaţă ţepoasă şi un 
cercel în urechea stîngă. Fălos, se învîrtea în jurul celor două 
fete, nehotărît parcă în care port să-şi arunce ancora. Valida 
părea mai accesibilă - dar exerciţiile, pe care le făcea zilnic pe 
punte timp de cîteva ore, îl cam puseseră pe gînduri. în schimb, 
Zulfina, după ce îi zîmbise dulce, îi spusese, parcă în treacăt, 
clipind cochet din gene „Ştii, în curînd îmi voi serba ziua de 
naştere, ar trebui să petrecem puţin... Am cam uitat cîţi ani o 
să-mplinesc... optezeci şi nouă parcă... De la o vreme începi să 

uiţi. Noi, vrăjitoarele..." 

Aşa că se mulţumea să le admire de la distanţă, să se 
minuneze de antrenamentul pe care îl făcea gipanghezul, şi să 
sporovăiască vesel şi lăudăros cu Ifichim. Yulgur stătea mai tot 
timpul sub punte, rugîndu-se în tăcere şi avînd grijă de Altîm. 
Din cînd în cînd, ajutat de Hitaiori, îl aduceau pe acesta sus pe 
punte, să-l lase în aerul sărat al mării şi în bătaia soarelui şi al 
brizei. Se părea că îi făceau bine, începuse să se înzdrăvenească. 
Zulfina îl privea cîteodată ciudat, parcă uimită... Nici pictorul nu 
se simţea în largul lui în prezenţa kapcînului - iar pisica se înfuria 
de cîte ori îl vedea. Copilul era cel mai vesel, se învîrtea voios 
printre picioarele marinarilor, le îndeplinea fără să crîcnească 
chiar şi cele mai mărunte rugăminţi, şi urca pe catarg de cîte ori 
îi trecea prin cap să arunce o privire pe deasupra mării. Deci, 
nu-i de mirare că el fu cel ce anunţă apariţia munţilor. 

îl urcaseră şi pe kapcîn pe punte, să profite de soarele blînd 
al după-amiezii. Zulfina îi schimbase legătura la cap. Marinarii 
nu se mai mirau de capul lui ras ca-n palmă - vrăjitoarea le 
explicase că ea îl răsese, din cauza ranei şi a operaţiei. 

- Cum te simţi, bekule? întrebă Ifichim. 

- Mult mai bine, vă mulţumesc la toţi. Fără voi aş fi fost mort 
acum... Nu părea speriat de perspectivă. 

- O iei destul de uşor, observă pictorul. 

- Viaţa vine de la Marele Zeu, se zice. El ne-o dă, el ne-o 
ia, zise kapcînul fatalist. Nu mi-a venit încă timpul, se pare - îi 
sticliră dinţii albi şi puternici în soare. Mai am ceva de hălăduit 
pe lumea asta. 

- Ce o să faci mai departe, după ce debarcăm? Pe acolo 
lumea nu este aşa de pornită pe kapcîni - au destule probleme 
cu aramanii şi alimanii. 

- Drumul fiecăruia este scris - chiar dacă pare a fi scris în 
nisipul pustiului, spulberat de orice adiere de vînt. Nu eu am 
decis să ajung pînă aici cu voi. Ştiu că sunteţi pe drum greu 
şi plin de pericole. Poate aşa a hotărît Marele Zeu: să vă stau 
alături - zîmbi din nou. Dacă nu mă respingeţi, voi călători 
alături de voi. Nu sunt luptător aşa de bun că prinţul gipanghez, 
poate nici ca domniţa, dar întîmplarea prin care am trecut mi-a 
mai tăiat din mîndrie. Nu se va mai întîmpla să fiu doborît de o 
mînă de femeie! 

- Poate că mîndria nu ţi-a fost tăiată de tot, comentă acid 
Zulfina. Ifichim o privi puţin uimit - vrăjitoarea făcea adesea 
comentarii ironice, dar întotdeauna cu prietenie. Se pare că 
nu-l prea plăcea pe kapcîn. Poate tocmai că era kapcîn, îşi zise. 

- Pot să ştiu încotro mergeţi? întrebă Altîm, nebăgînd în 
seamă cuvintele vrăjitoarei. 

- Trebinda, ţi-am spus. 

- Asta ştiu. Şi de acolo? 

- Nu ştim prea bine. Spre sud, poate pînă la Jerulabad, poate 
chiar la Sinam... 

- Drum lung şi greu, prin ţări cuprinse în război. Alimanii 
au cucerit Enesia şi acum acolo e linişte - într-un fel. De acolo 
călăreţii pornesc spre jaf în toate părţile. Nu e mare deosebire 
între ei şi poporul meu, recunoscu el. Doar că noi nu am reuşit 
să ne alegem un Mare Khan... 

- Ai zis că tu aveai o şansă să fii ales. Ce ne poţi povesti 
despre tine? întrebă pictorul. 



Povestea unui kapcîn 

- Sunt fiul celei de-a treia neveste a hanului. Prima 
nevastă a avut un singur fiu - a căzut într-o luptă cu 
pecinţii. A doua a avut doar fete, trei. Hanul a trimis-o 
cu mare scîrbă la corturile taberei de iarnă... Mama ne-a 
avut pe noi, trei fraţi. Eu sunt mijlociul. Mai am alţi opt 
fraţi, de la celelalte neveste ale hanului. 

- Tatăl tău e Mare Khan? 

- Nu, nu este. Nu toţi kapcînii îl recunosc de han. Mai 
sunt două hoarde, una condusă de unchiu-meu, fratele 
mai mare al tatii. Cealaltă de un văr de-al tatii... La noi 
conducătorul este numai în parte ales ereditar. Contează 
mult propria lui valoare ca lider - şi ca luptător. Tata nu 
a reuşit să-i convingă pe toţi. Pecinţii îl susţin pe vărul 
lui, Haran-han. Fratele mai mare, unchiul Kubatu-han, 
are de partea lui Sfatul bunicului, fostul han. Tata e mai 
bun luptător, mulţi i s-au alăturat... Cred că va reuşi să-l 
învingă pe Kubatu, cu Haran va fi mai greu... 

- Şi fratele tău mai mare? 

- El este viteaz şi priceput, dar mai toată ziua beat. 
Adversarul meu e fratele mai mic. Bocu-bek, şi unul 
din fraţii vitregi, Faklan. Acum nu mai am ce spera. O 
înfrîngere nu se iartă... Măcar dacă nu scăpa unul din 
ceată, puteam zice că am fost surprinşi, că eraţi mulţi 
şi puternici... Sau dacă aveam întreaga mea oaste cu 
mine, peste două sute de săbii, atunci vă tăiam pe toţi 
fără probleme! 

Probabil fratele meu Bocu va fi viitorul han, e viclean 
şi isteţ. Unde nu dovedeşte cu paloşul, dovedeşte cu 
mintea. Păcat că visul lui se mărgineşte la a deveni cel 
mai fioros distrugător şi jefuitor a ţărilor din zonă. Din 
cîte ştiu eu, mai curînd poporul meu se va spulbera... 

- Ce te-a făcut să-ţi schimbi firea de kapcîn? 

- Mda... 0 întîlnire. Acum cîţiva ani, abia începusem să- 
mi adun propria ceată, am căzut asupra unei caravane. 
După obiceiul nostru, i-am tăiat pe toţi. Noi nu luăm robi, 
deşi eu chiar şi atunci credeam că irosim degeaba viaţa 
celor pe care îi puteam pune la muncă pentru noi, sau 
vinde pe bani buni - aşa cum fac alimanii. Sau chiar să 
facem schimb de prizonieri, cînd soarta ne stă împotrivă 
în vreo bătălie. Acest obicei nu ajută la nimic, cel mult îi 
face pe cei atacaţi de noi să lupte pînă la ultimul, neavînd 
nici o speranţă de viaţă... Dar nu am insistat, chiar şi cei 
mai apropiaţi de mine nu înţelegeau asta şi mă priveau 
cu neîncredere... 

în bagaje am găsit o lădiţă din lemn frumos împodobită 
cu tăieturi, iar în cutie - o carte. Frumos pictată, niciodată 
nu văzusem aşa ceva... Lucrurile jefuite le-am dus tatii, 
aşa cum se cade. Din grămadă nouă ni se cuvenea o 
treime, aleasă de han. Dar şi hanului i-a plăcut cartea, 
şi-a oprit-o pentru el. Atunci mi-am jurat că într-o zi 
cartea va fi a mea! Am început să risc, eram mereu în 
lupte... Ceata mea creştea, odată cu faima mea. Pînă 
cînd v-am atacat pe voi cu o zecime din oaste... scuipă el 
înciudat. 

Hanul mi-a poruncit să-i aduc pe cineva care să ştie 
să-i citească din carte. Aşa am ajuns să nu-i ucid pe toţi 

dintre cei atacaţi de mine - îi luam prinşi pe cei ce păreau 
mai învăţaţi, îi duceam tatălui meu. Şi el îi tăia cu mîna 
lui, cînd vedea că nu se pricep să-i citească din carte. 
Doar unul, înainte să-i ia capul, a apucat să spună că 
ştie de-un vestit librar în Trebinda, el ar putea fi singurul 
care s-ar pricepe. în afară de vestiţii magi de pe la marile 
curţi ale închinătorilor Marelui Zeu - dar cine se poate 
apropia de magi? 

Mi-a poruncit tata să-i aduc pe librar. Trebinda este 
departe de stepele noastre, dacă încercam să merg cu 
întreaga mea ceată am fi fost cu toţii ucişi pe drum. Ori 
pecinţii, ori kivanii, ori locuitorii din Corum, oricare dintre 
ei ne-ar fi stat în cale cu oaste tare. Nu ştiu cine îi şoptise 
sfatul veninos în ureche tatălui meu, dar duşmanii mei 
rînjeau surîs de moarte. Ori pieream pe drum, ori nu 
împlineam porunca hanului şi îi dădeam prilej să-mi ia 
gîtul... 

Dar tata voia să i se citească din carte, nu să-mi ia 
viaţa. Aşa că l-am convins că nu-i pot aduce librarul, dar 
pot duce cartea la el, în Trebinda, să o traducă. I-a plăcut 
planul meu hanului şi l-a încuviinţat, dîndu-mi lădiţa. Nu 
am încercat să trec prin Corum, aş fi fost recunoscut, 
ci m-am dus la Tomita cu doar doi tovarăşi. Ne-am dat 
negustori, am umblat încet şi cu grijă. Am ucis o ceată de 
kapcîni trimişi de vărul Faklan - nici acum nu ştiu dacă 
erau porniţi doar după jaf, sau să dea de mine. Caravana 
a mers întîi la Cetatea Albă, v-am învăţat graiul, v-am 
cunoscut viaţa... Atunci am ştiut că noi, kapcînii, ne vom 
spulbera şi vom dispărea din istorie, ca atît de mulţi 
înaintea noastră, în timp ce popoare ca albinii şi chiar 
kivanii vor rămîne şi vor sta pe teritoriul dat lor de Marele 
Zeu... 

Am ajuns la Tomita, de acolo am luat o corabie elidă şi 
am ajuns în Trebinda. Acolo am dat de librar, Volanidze, 
un gruniz sedentar. Casa lui era plină de cărţi, nu am 
crezut niciodată că pot fi atît de multe cărţi pe lume! 
în toate limbile pămîntului, în scrisuri ca nişte fire de 
păianjen, sau cu litere groase, parcă cioplite în lemn... Cu 
desene şi fără, prinse în volume sau scrise pe suluri de 

pergament, papirus, hîrtie... Era vorbăreţ bibliotecarul, 
nu erau mulţi, care să-i calce pragul, curioşi de cărţi. La 
urmă i-am arătat cartea. 

S-a mirat foarte cînd a văzut-o. A deschis-o cu grijă şi 
i-a admirat desenele şi scrisul mîndru, cu litere roşii, ca 
de sînge. A citit din ea şi s-a schimbat la faţă. A sărutat-o 
cu evlavie, a mîngîiat-o, a dus-o la frunte şi la inimă, ca 
un dreptcredincios moslan Cartea Sfîntă. La urmă s-a şi 
închinat ei! îi sticleau ochii şi îi tremurau mîinile. 

- De unde o ai, străine? m-a întrebat cu glasul gîtuit. 

I-am spus adevărul - puţin schimbat: 

- Mi-a dat-o hanul kapcîn, cu poruncă să-i spun ce 
scrie în ea. Nu ştiu de unde o are el, o fi jefuit pe cineva... 

- Aşa o fi, a zis el gînditor. Este o carte minunată, dar 
nu a protejat viaţa posesorului ei. 

- Ce ştii tu despre carte? l-am întrebat. 

- Dacă nu mă înşel, este scrisă de Pruncul Sfînt, fiul 
Marelui Zeu, chiar cu mîna lui sfîntă. în ea scrie despre 
Paradis, despre Tărîmul Minunat, şi cum să întri în el... 

- Despre Munţii de Aur, Tian Şan? m-am mirat eu, 
dîndu-mi seama de comoara, pe care o aveam în mînă. 
Ţara aceea este între citani şi plaiurile hatunilor, pe Masa 
Lumii - îmi arătai eu toate cunoştinţele legate de acest 
subiect. 

- Ai văzut tu acel tărîm, acei Munţi de Aur? mă întrebă 
librarul ironic. 

- Eu nu, eu m-am născut în Hugeac, am dat eu înapoi. 
Aşa ziceau kapcînii... 

- Au văzut ei acei munţi? 

- Hm... nu cred. Ei spuneau că acea ţară este vrăjită. 
Nu se arată ochilor călătorilor, ci doar sfinţilor. Oamenii 
călătoresc prin ea fără a vedea nimic. Palatele par munţi, 
casele dealuri, grădinile deşert... Nici pe îngeri nu-i poţi 
vedea, nici pe sfinţi... 

- Da, aşa se zice, această legendă o au multe popoare 
din acea parte a lumii. Dar pe aici avem alte legende. 
Unele spun că Raiul ar fi la izvoarele Tagrinului, sau 
poate pe munţii Aramatului, sau chiar undeva pe valea 
rîului sfînt, Joram. Dar prea multe popoare locuiesc prin 

acele locuri pentru a fi loc şi pentru un Paradis. Unii chiar 
zic că ar fi în Sinam... 

- Dar cartea asta ce zice? 

- Cartea zice că ar fi în sudul Anisibiei. Şi spune şi cum 
se poate intra în Paradis! 

- Poţi să-mi traduci cartea? l-am întrebat atunci, plin 
de speranţă. O să ai un sac de aur pentru asta. 

- Numai om fără pată, cu Pruncul în inima sa, o poate 
citi. Eu nu o pot, am trăit mult şi am adunat multe păcate 
la viaţa mea, zise el trist. Aş fi vrut s-o pot citi. 

- Dar cum de ştii ce scrie în ea, m-am mirat eu, 
bănuitor. 

- Această primă pagină îmi spune aceasta. Restul 
paginilor nu le pot citi. 

Atunci am hotărît moartea lui. Nu puteam lăsa martor 
în urmă! 

- E cineva care o poate citi, atunci? am insistat. 

- Cartea spune că va ajunge în mîinile celui care o va 
putea citi. Poate chiar tu eşti acela. 

Dar se dovedi imediat că aici se înşela - hangerul meu 
îi străpunsese inima. Am luat cartea şi am pus-o cu grijă 
înapoi în lădiţă. Am părăsit biblioteca tot atît de tainic pe 
cît intrasem, cu grijă să nu fiu văzut de nimeni. Mi-am 
luat tovarăşii şi ne-am întors în port, unde am găsit o 
corabie gata să pornească spre Tomita. Pe cînd marinarii 
aruncau parîmele la mal şi ridicau ancora, în port încă nu 
se auzise de moartea librarului. 

- Ai multe păcate pe sufletul tău, zise Zulfina, scîrbită. 

- Ştiu. Ca mai toţi dintre noi. M-am întors la tatăl meu 
şi i-am spus că nimeni nu va putea citi din carte, nici 
măcar marii vraci. Doar un sfînt! A stat hanul pe gînduri, 
apoi a oftat împăcat cu gîndul: 

- Cine vrea să ajungă în Rai? a întrebat el filozofic. 
Dacă asta aş fi vrut, mă făceam sfînt, nu războinic. Chiar 
ştiind unde este acel Rai, aş fi trecut prin el ca un orb, 
fără să văd nimic. Iar fraţii mei mi-ar fi luat moştenirea. 
Raiul meu este aici, unde pot să-mi trăiesc viaţa aşa cum 
vreau. Am o singură viaţă de trăit şi o vreau trăită acum! 

Aşa a rămas şi faima mea s-a înălţat şi mai mult. 

încheie Altîm. 

- Şi întîlnirea de care pomeneai? întrebă Ifichim. 

- Ah, întîlnirea.... Da, de aici pornisem - şi un nor negru îi 
trecu peste faţă, dîndu-i o înfăţişare înfricoşătoare. Dar apoi 
dinţii îi sclipiră din nou în zîmbetul luminos. Pe corabia spre 
Tomita erau mulţi călători. Printre ei, o femeie şi copila 
ei. 

- 0 femeie cu părul negru?, întrebă Ifichim, gîndindu-se la 
mama Jolifanei. 

- Nu, auriu - şi pictorului i se păru că o undă de ură străbătu 
ochii kapcînului, alungată iute de lumină. „Mi s-o fi părut?" se 
întrebă el. Nici nu o văzuse cu adevărat, ci simţise doar un 
fior rece trecîndu-i prin vine. Poate că-şi vopsise părul, 
continuă kapcînul. Mult timp nu am ştiut că are fată cu ea 
- am aflat doar mai tîrziu, cînd coborîsem de pe corabie. 
Şi Pictorului i se păru că tonul lui Altîn vroia să spună 
„prea tîrziu"... 

- Şi ce a fost cu femeia? întrebă Valina, parcă nebăgînd în 
seamă inflecţiunea vocii lui Altîm 

- Venise vorba între călători despre alimani şi albini, 
kapcîni şi kivani, şi moskali... Ea spunea despre destinul 
jefuitorilor, amintind popoare despre care se mai ştia 
doar din cărţile de istorie. Şi ascultînd-o, mi-am dat 
seama că şi nouă, kapcînilor, ne era scris să ne risipim 
în cele patru vînturi, fără a lăsa vreo urmă. Este bine 
să-ţi trăieşti viaţa aşa cum vine, dovedindu-ţi puterea 
jefuind pe cel mai slab decît tine, fără aţi păsa de ce va 
urma. Dar, mi-am zis eu pentru prima oară, care va fi 
diferenţa dintre mine, Altîm, şi tatăl meu, Ogoi? El nici 
nu este Mare Khan! Şi ce se mai ştie despre Marii Khani 
pe care i-a avut poporul meu? Dacă nu ajung Mare Khan, 
aşa cum îmi doresc, cine va mai şti despre faptele mele 
de vitejie? E bine să te bucuri de viaţă, dar e bine să te 
îngrijeşti şi de nemurire! Şi asta o cucereşti numai prin 
faima pe care o poţi da numelui tău. Ori eşti amintit de 
duşmani pentru distrugerile făcute, ori de propriul neam 
pentru binele făcut lui. Şi într-un fel şi în altul, nu se 
poate de unul singur - ai nevoie să aduni în spatele tău 

întreg poporul - şi acesta să existe, nu să fie spulberat 
deja. 

Aşa gîndeam atunci. Am luat-o pe străină deoparte, 
am vorbit mult împreună. Am început să visez despre 
formarea unui banat puternic. Stepele erau bogate, 
puteam creşte mulţi cai. Puteam păstra robi dintre cei 
jefuiţi de noi, robi pricepuţi să îngrijească pămîntul, să 
ne construiască cetăţi, să ne facă obiecte folositoare. Aşa 
cum au făcut alimanii cînd au ajuns în partea asta de lume 
- pe cînd erau Si-On-Gi nu erau cu nimic deosebiţi nouă. 
Ajunsesem să visez că voi fi pomenit de viitorime drept 
Altîm-Khakhan, Marele Khan al Khanilor, întemeietorul 
Khanatului Kapcînilor. Ha! scrîşni el din măsele, cuprins 
parcă de o furie nemăsurată. 

- De ce te supără acest gînd? îl întrebă mieros Zulfina. 

- Nu gîndul, zîmbi din nou kapcînul. Faptul că l-am 
avut fără a gîndi mai profund la firea poporului meu. Cît 
de prost am fost s-a dovedit cînd am dus femeia la tata. 
Am rugat-o să vină cu mine, să-l convingă şi pe Han. 
S-a lăsat greu convinsă... dar a venit. Cînd a vorbit cu 
tata, acesta s-a răsturnat pe spate de atîta rîs. Asta i-a 
salvat viaţa femeii. Şi faptul că era frumoasă. Ogoi-han a 
hotărît că îi va fi nevastă, să-l înveselească în zilele cînd 
era încruntat. Femeia a primit. Pe mine m-a trimis să-i 
aduc copila - aşa am aflat că pe corabie avusese cu ea pe 
fiică-sa, pe care acum o lăsase în Tomita. Scrîşni din nou 
furios din măsele. 

- Şi? 

- Nu am găsit-o. Dispăruse. Am aflat mai tîrziu că 
luase o corabie spre Corum. Totul fusese plănuit de 
străină. După plecarea mea, aceasta a furat lădiţa în care 
se găsea cartea şi a dispărut. Nimeni nu a ştiut niciodată 
cum. Războinicii porniţi pe urmele ei spre sud au dat de 
mine. Am ştiut atunci că ea pornise nu spre sud, ci spre 
răsărit, spre Corum. N-am mai ajuns-o. Nu s-a mai ştiut 
nimic despre ea, nici de carte, nici de fată... Mă întreb 
unde or fi acum... 

Lui Ifichim i se păru din nou că un zîmbet rău lucii în dinţii 
albi ai kapcînului. 

* 

* * 

După ce Yulgur şi Hitaiori îl duseră pe Altîm sub punte, 
ceilalţi rămaseră tăcuţi pe puntea bătută de razele purpurii ale 
soarelui pe cale de a cădea în mare. Tăcură mult timp, pînă 
cînd secera lunii mari săltă pe cer. Cei doi luceferi luceau palid, 
de-o parte şi alta a ei. 

Corabia tăia foşnind valurile nu prea înalte, legănîndu-se 
în scîrţîit de catarge. Briza flutura pînzele şi răcorea puntea 
încălzită de căldura soarelui de peste zi. Copilul se liniştise şi 
el, alăturîndu-se celorlalţi călători, cu pisica adormită în poală. 

- Ce ziceţi de Altîm? întrebă Ifichim, rupînd tăcerea. 

Ceilalţi se uitară unul la altul, încurcaţi. 

- Om rău eram, zise Yulgur. 

- Aşa sunt toţi kapcînii, zise Valida. Bun războinici, dar cruzi. 
Au alte obiceiuri, altă morală - nu trebuie să-l judecăm pe 
Altîm pentru faptul că e diferit de noi. El cel puţin încearcă să 
se schimbe. 

- Nu ştiu de ce, dar eu nu am încredere în el, mărturisi 
Pictorul. Mi se pare fals. 

- Nu crezi povestea lui? îl întrebă Domniţa 

- Ba da, o cred. Sunt alte lucruri pe care nu le prea cred, dar 
povestea cred că este adevărată. 

- Nu-I cred atît de bine intenţionat pe cît pare, zise Zulfina. 

- De ce nu crezum? o întrebă Hitaiori. 

- Nu ştiu... Poate faptul că nu a murit. Să nu credeţi că îi 
doream moartea, dar orice om ar fi murit înainte să apuc să-l 
operez. Chiar şi lovitura... Este prima dată cînd loviturile mele 
de bîtă aduc în pragul morţii oameni. Să aibă kapcînii craniul 
atît de fragil? 

- Dar de celălalt ce zici? 

- Nu ştiu. A murit pînă să apuc să fac ceva. Dacă aş vrea să 
descriu moartea lui, aş zice că a încetat să mai trăiască. Nici 
nu ştiu cum să vă explic... De parcă nici nu conta lovitura mea, 
el oricum ar fi încetat să trăiască. Lui Altîm, rana a fost prea 
mare. Doar Hitaiori să fi putut să-i facă o astfel de rană, pentru 
că el foloseşte şocul, viteza în mişcare... Şi, în ciuda acestui 

fapt, el nu pare să fi avut prea multe probleme, şi nici o urmare 
neplăcută... E foarte straniu. 

- Hitaiori ucidem la toiag, afirmă Prinţul. Luă toiagul de lîngă 
vrăjitoare, vrînd să le demonstrze. Zulfina îl opri, apucînd-l de 
braţ. 

- Te credem, dragule. Şi mai este ceva. Cînd l-am operat. Mi 
s-a părut că creierul lui arată altfel decît ştiu eu.. 

- Cum altfel? întrebă Pictorul. în ţările din Apus am participat 
şi eu de cîteva ori la disecţii - ca să învăţ alcătuirea trupului 
omenesc. Disecţii interzise, pedepsite prin spînzurătoare, sau 
chiar ardere pe rug. 

- Creierul era parcă mai cenunşiu - aproape negru. Poate se 
vedea aşa din cauza luminii... Nu ştiu, era altfel. 

- Poate kapcînii au creierul altfel, zise Valida. 

- Nu ştiu, nu cred. Nu am auzit niciodată că oamenii de rase 
diferite să aibă alcătuirea diferită. Vrăjitoarele care au făcut 
trepanaţii la popoarele negre din Afariki nu au amintit nimic 
despre vreo deosebire. 

- Chiar, oamenii negrii sunt ca noi? întrebă Copilul. 

- Da. Şi gipanghezii - arătă Zulfina spre Hitaiori. 

- Hitaiori prost estem, se aplecă acesta ceremonios din 
mijloc. 

- Nu e vina ta, îl linişti vrăjitoarea. Creierul ţi-e întreg. E 
vina educatorilor tăi că nu s-au îngrijit să-l umple. 

- Instructor bun lupte marţiale, se lumină la faţă Hitaiori. 

- Exact. Poate acum e tîrziu, dar eu tot cred că va veni 
vremea să fii ca şi noi, îi zîmbi vrăjitoarea. Nu că noi am fi mult 
mai deştepţi, hihihi. Yulgurîl luă prieteneşte pe după umeri pe 
Prinţ, căruia îi luciră două lacrimi de emoţie pe pleoape. 

- Şi eu am creierul ca voi? se miră Copilul. Poate mai mic... 

- Nu, nu mai mic. Poate mai gol, rîse ea din nou piţigăiat. 
Dar ai încă timp să-l umpli. 

- Cum umplem? întrebă curios Hitaiori. 

- Văzînd multe. Citind mult... 

- îmi place să citesc, se bucură Copilul. 

- De unde ştii să citeşti? îl întrebă Ifichim, prieteneşte. îl 
simţea ca pe un frate mai mic. Copilul se codi, privindu-i pe 
furiş. 

- Nu ai încredere în noi? se miră Valida. Credeam că de 

acuma ne cunoaştem... 

- Ba da, ba da, se grăbi puştiul să o contrazică. Parcă nu aş 
vrea să se audă povestea mea... 

- De ce să nu se audă? Unde să se audă? 

- Dacă ne întoarcem în Cetate... îmi promiteţi că nu veţi 
spune nimănui? Toţi încuviinţară. Pictorul ridică şi mîna, cu 
degetele încrucişate drept legămînt. Bine, atunci vă spun. 



Povestea Copilului 

M-am născut în familia lui Carocea, starostele hoţilor. 
Mama mea, Marika, era a treia fată a soră-si Marena, 
care are magazinul de vechituri din tîrg. Acolo se vînd 
multe din lucrurile furate de breaslă. 

Mama a fost întotdeauna altfel decît surorile ei, ba 
chiar decît celelelate rude. Ea era mai frumuşică, chiar 
dacă avea nasul cîrn ca noi toţi. Şi ochii verzi ca iarba 
după ploaie - ca mai toţi Cîrnii. Se zice că tatăl ei era unul 
din familia postelnicilor, Vasilius, cel ce s-a călugărit şi 
a ajuns la urmă stareţul mînăstirii de la Pricop. Dacă nu 
era să moară, ajungea probabil Pateros al întregii biserici 
din Albia! 

Poate de la el prinsese mama drag de cărţi. Şi scîrbă 
de cerşetorie şi furăciuni. Degeaba au bătut-o ai ei cît a 
fost copilă, de cîte ori o duceau în tîrg să cerşească ea 
venea cu mîna goală. Nu cerşea, ba chiar se încontra cu 
trecătorii, de-i îndepărta din faţa ei. Iar dacă o duceau să 
fure de prin buzunare, se pierdea prin tîrg şi mai apărea 
pe seară, fără nici un sfanţ. S-a scîrbit de tot Carocea, a 
vrut s-o vîndă la alimani, să i se piardă numele! 

Au mai făcut o încercare: au dat-o slujnică lui Evalivre, 
secretarul Postelnicului. Era acest obicei, şi este încă: 
unul dintre Cîrni este băgat drept slujitor. Dacă e bărbat, 
încearcă să devină omul de încredere a stăpînului, dacă 
e femeie i se strecoară în aşternut. Şi din acea slujbă, 
devine iscoadă pentru Cîrni. Trimit vorbă cînd straja este 
pe urmele vreunuia din breaslă, cînd vreun boier nu-i 

acasă şi poate fi călcat, unde îşi ţin bogăţiile, sau dau 
informaţii de pot fi vîndute pe bani, sau folosite pentru 
a se cumpăra tăcerea... în cel mai rău caz, descuie uşa 
dinăuntru, pentru ca cei din breaslă să poată jefui casa. 
Aproape că nu este familie din marea boierime, care să 
nu aibă printre slugi - sau printre ţiitoare - pe cineva cu 
nasul mai scurt... 

Întîmplarea a făcut că Evalivre să moară la scurt timp 
după ce mama ajunsese în slujba lui. Necazul lui Carocea! 
Căci moştenirea s-a împărţit la mai mulţi, iar mama a 
ajuns în slujba lui Mahula, un văr mai îndepărtat a acelui 
Evalivre. Acest Mahula nu avea deloc gînduri de mărire, 
nici de adunat averi. Toţi banii de-i avea se duceau pe 
cărţi - avea poate cea mai bogată bibliotecă din Cetate, 
după cea a Magilor de la Curte. 

Aşa că la moartea secretarului Cancelariei, lui Mahula 
îi reveniră casa cu slugile şi cele vreo douăzeci de cărţi 
pe care le avea Evalivre. Mahula era un bărbat ce trăgea 
spre bătrîneţe. Blînd şi vorbăreţ, deşi sfios cu străinii, 
îi povestea mamei cîte în lună şi-n stele, din cărţile 
citite. Căci el nu le aduna doar aşa, ca bogăţie, ci ca să 
le citească. Şi nu o dată sosea mai spre seară Marele 
Mag Zivnir, ca să petreacă împreună ore în şir în poveşti. 
Mama le pregătea ceva de-ale gurii, le încălzea vinul, şi 
stătea apoi retrasă într-un colţ, ascultîndu-i. Altfel, nu 
avea mult de lucru: făcea curat prin casă, punea lucrurile 
la locul lor - chiar şi cărţile, după ce Mahula o învăţase 
rostul lor. Cumpăra de-ale gurii şi pregătea mîncare 
pentru ei doi - stăpînul nu era deloc pretenţios. Ca să 
nu aibă multe cheltuieli, lăsase celelalte slugi să plece, 
păstrînd-o numai pe mama. 

Mama prinsese drag de stăpînul ei, îi era ca un tată. 
Iar el o privea ca pe-o fiică. Tot mama ajunsese să se 
ocupe de aspectul lui - nu cunoscuse om să pună mai 
puţin preţ pe înfăţişare. Trebuia să-i arunce hainele vechi 
pentru a-l face să le îmbrace pe cele noi, şi trebuia să-l 
bage cu sila în baie să se spele... 

Trecură aşa cîţiva ani buni. Apoi, avură loc două 
întîmplări care aveau să le schimbe viaţa. Prima a fost 



Pc Tarîmul unui Joc 



433 



o vizită pe care a primit-o Mahula de la un prieten de-al 
lui de departe. Tocmai sosise din îndepărtata cetate a 
Trebindei. A doua întîmplare a fost găsirea documentului. 

Acel prieten a sosit spre seară, zicea mama. Chiar se 
pregătea să încuie uşa de la stradă, cînd cineva a bătut în 
uşă. Mama s-a mirat foarte, trecuse poate un an de cînd 
nimeni nu mai bătuse în uşă. Zimnir intra ca la el acasă, 
fără să mai bată. Ori că avea o cheie, ori că folosea o 
vrajă ca să intre... Aşa că a deschis uşa cu grijă - şi în uşă 
era un bărbat cu un copil alături. Bărbatul se dovedea a 
fi oştean - după statură, după tăria trupului, după faţa 
arsă de soare şi urma de sabie la coada ochiului stîng, 
după mîinile puternice şi muncite. Deasupra umerilor 
se ridica o sabie lungă, de două mîini, iar sub vesta 
simplă, de piele, se simţea cămaşă de zale. Avea părul 
tăiat scurt, după obiceiul Apusului, şi o mustaţă scurtă, 
puţin înspicată cu alb. A fulgerat-o pe mama cu privirea 
şi mama a simţit sîngele urcîndu-i-se în obraji. Niciodată 
nu o privise aşa vreun bărbat. 

- îl căutăm pe Mahula, zise el cu o voce puternică 
şi poruncitoare, obişnuită să dea ordine - dar blîndă, 
totodată. Ni s-a spus că aceasta este noua lui casă. Cred 
că este acasă, ştiu că nu-i plăcea să iasă în lume... 

- E acasă, încuvinţă Marika. Nu ştiu dacă vă aşteaptă, 
dar ştiu că se bucură să întîlnească prieteni. 

- Nu ne aşteaptă, venim de departe. Dar se va bucura 
văzîndu-ne. Poţi să ne dai drumul înăuntru. 

Mama le deschise uşa şi îşi chemă stăpînul. Cînd 
Mahula îi văzu pe cei doi, se bucură într-adevăr. îi luă 
în braţe pe rînd, deşi băiatul păru cam stînjenit. Mahula 
îl cercetă cu băgare de seamă, după care încuviinţă, 
bucuros. 

- Bine ai venit. Cremene, zise către străin. Văd că ţi-ai 
îndeplinit însărcinarea cu cinste. A avut dreptate Zimnir. 
Tu nu mă ştii, băiete. Spune-mi Mahula.. Eu îţi voi spune 
Boldur. Cum stai cu armele? 

- A început să mă învingă, zise mîndru Cremene. 

- De mirare, se miră într-adevăr Mahula. Nu sunt mulţi 
în stare s-o facă... Dar cu cititul cum te ai? reveni el la 

copil. 

- îmi place să citesc, zise acesta. Ştiu toate istoriile şi 
cărţile de călătorie. Şi am citit şi cărţi de politichie şi de 
tactică, şi... 

- Care îţi plac cel mai mult? îl încercă Mahula. 

- Cele cavalereşti, îi străluciră ochii. O să fiu şi eu un 
cavaler adevărat odată, un paladin! 

- Măi să fie! se bucură Mahula. 

- A ajutat faptul că a crescut în casa lui Volanidze, 
printre cărţi, îi spuse Cremene. 

- Volanidze?, se miră Valida. Cel ucis de Altîm? 

- L-a ucis Altîm, se încruntă Copilul, care nu auzise povestea 
kapcînului. De ce? 

- Să păstreze o taină. Se întîmplă în lumea asta, oftă Ifichim. 
Nu îl judeca pe Altîm pentru asta, nu-i nici mai bun, nici mai rău 
ca mulţi alţii. 

- Ştiu, zise Copilul trist. Dar e păcat să ucizi un om care nu 
are altă vină decît faptul că-i plac cărţile. Din cîte am auzid, 
Volanidze nu a făcut nimănui nici un rău, niciodată. 

- Aşa este, Copile, zise Ifichim. Chiar, cum te chiamă? Nu 
ne-ai spus niciodată numele tău... 

- Copilul. Aşa mi-a spus mama, aşa mi-a spus şi Mahula, 
mai tîrziu cei din Breaslă, pentru că eram cu adevărat mic, un 
adevărat copil. Mama a murit înainte să-mi fii spus ce nume 
mi-a dat la naştere... 

- Povesteşte mai departe, îl îndemnă vrăjitoarea, prinsă de 
povestea lui. 

Cremene şi Boldur au stat la Mahula o săptămînă. în a 
doua seară a sosit Zivnir, au stat toţi trei bărbaţii retraşi 
în odaia lui Mahula. Mama a stat cu Boldur. Acesta i-a 
povestit multe din cele citite, avea o memorie bună. Avea 
vreo zece ani, poate mai mult. El nu ştia că nu era fiul lui 
Cremene. Mama nu i-a spus... 

Dimineaţa cei doi ieşeau în luncă, unde copilul era 
trecut prin exerciţii de luptă cu tot felul de arme. Seara 
venea Zimnir, iar cei trei se retrăgeau în odaia lui Mahula. 
Dar noaptea mama stătea cu Cremene la poveşti, în 
grădina casei. într-una din acele nopţi i-a mărturisit 

Cremene dragostea, dragoste sinceră de oştean care nu 
avusese timp de familie. Luat de viaţă şi primind sarcina 
creşterii lui Boldur, nu avusese timp să se uite în ochi de 
fată. Dar acum, cînd sarcina fusese dusă la bun sfîrşit, 
avea timp şi de sufletul lui. Vroia Marika să-i fie soţie? 

Mama s-a bucurat, îl îndrăgise pe oşteanul aspru 
cu inima caldă. îl îndrăgise şi pe Boldur, îi putea fi cu 
bucurie mamă. 

- Vom avea copiii noştri, rîse Cremene. Boldur se va 
duce în drumul lui - care nu va fi şi al nostru. 

Au avut într-adevăr copii - unul singur. Pe mine. Dar 
lucrurile nu se întîmplară după vrerea lor. în a şasea 
seară Zivnir a sosit încruntat. Cînd Zivnir e încruntat, e 
bine să fii departe... I-a chemat pe ceilalţi la sfat. A ieşit 
Cremene alb la faţă, dar hotărît. Nu a minţit-o pe mama, 
i-a spus ce avea pe suflet. 

- Iubita mea soţie, nu a venit timpul nostru încă. 
Viaţa lui Boldur este în pericol. Trebuie să plec din nou 
cu el, chiar în noaptea asta. Nu ne putem întoarce nici la 
Trebinda - ni s-a aflat ascunzătoarea. 

- O să te aştept, a zis mama cu durere în suflet la 
gîndul despărţirii. Dacă nu mă poţi lua cu tine... încercă 
ea un răspuns, deşi ştia hotărîrea luată. 

- Nu te pot lua cu mine, soţie a inimii mele. Drumul 
nostru e strîmt şi cu pericole, moartea ne aşteaptă în cale. 
Nu pot privi moartea ta. Dar mă jur că mă voi întoarce la 
tine - dacă se va împlini voia mea. 

- Te voi aştepta, promise mama din nou. O să mă 
găseşti aici! 

Dar nu a fost să fie. Cremene nu s-a mai întors 
niciodată, iar mama nu l-a putut aştepta la Mahula. Nu 
l-a mai putut aştepta deloc - îşi şterse Copilul o lacrimă de 
pe obrazul ars de soare. Zulfina îl strînse degetele, încercînd 
să-i transmită curaj. 

După plecarea lui Cremene, mama a băgat de seamă 
că nu e bine. S-a dus la doftoroaie, a aflat că e grea cu 
copil. I-a spus cinstit lui Mahula adevărul - iar acesta nu 
a dojenit-o, ci s-a bucurat. 

- Cremene mi-e ca un frate, iar tu ca o fiică. îl vei 



436 



Cautarea lui Harap Alb 



aştepta aici, dacă el a promis că se va întoarce, aşa va fi 

- doar moartea îl va putea împiedica. Dar pe aceea nu are 
cum o învinge. Să ne rugăm Marelui Zeu şi Pruncului Sfînt 
să-l ajute şi să-l aducă mai degrabă. Fiul tău nenăscut 
încă va fi moştenitorul casei mele! 

Am crescut în casa lui Mahula. Am crezut că el îmi era 
părinte, întotdeauna s-a purtat ca un tată cu mine. El 
m-a învăţat să scriu şi să citesc, el mi-a pus prima carte 
în mînă. Numai după moartea lui am aflat adevărul. îl 
păstrez în inimă ca pe un adevărat bunic, deşi am ajuns 
să cunosc cine a fost adevăratul meu bunic de sînge... 

Au trecut aşa, în linişte, patru ani. Eram fericiţi noi trei 

- numai mama ieşea noapte în grădină şi vărsa lacrimi... 
Şi iată că într-o seară a bătut din nou cineva în uşă. A 
sărit mama grăbită să deschidă - dar nu era Cremene. 
Era o femeie cu o fată. 

- Mă întrebam cînd or să apară, zise deodată Ifichim. Nu se 
putea să nu apară şi ele! 

- Le cunoşti? se miră Copilul. Eu nu le ştiu prea bine, nu 
au stat decît cîteva ore. Mama le-a poftit înăuntru şi l-a 
chemat pe Mahula. Acesta s-a mirat, se vedea că nu le 
ştie. 

- Aha, s-a luminat Mahula la faţă. Mi-a zis Zimnir 
ceva... 

- O să fie şi el în curînd aici. Se adună norii, librarule. 
Va fi mult mai rău înainte de a fi şi bine. Sau poate nu va 
mai fi niciodată bine. Dar ne pregătim! 

- Ne pregătim! zise şi Mahula, îndîrjit. 

Nu am înţeles schimbul lor de cuvinte, fata mă luase 
în braţe şi mă legăna pe genunchi. Era aşa de frumoasă 
încît mie, un copil, mi se părea o zeiţă. 

- Eu sunt Jolifana, mi-a zis ea. O să-ţi aminteşti de 
mine, nu-i aşa, copilaş? 

- Nu mai sunt copilaş, m-am zburlit eu, vrînd să par 
mai matur. 

- Să nu-ţi pierzi niciodată inima de copil, mă povăţui 
ea. Dacă ai noroc, o să creşti mare - dar păstrează-ţi 
întotdeauna inocenţa de copil. îmi promiţi? 

I-am promis, deşi nu i-am înţelşes rugămintea. I-aş fi 



Pc Tarîmul unui Joc 



437 



promis orice. Au trecut mai bine de opt ani de atunci şi 
sunt încă un copil, nu-i aşa? 

- Ba-i aşa, îi zburli părul în joacă pictorul. Copilul îşi trase 
capul între umeri, dar nu se feri. 

A sosit într-adevăr Zimnir şi s-a retras cu Mahula 
şi femeia cea străină, să se sfătuiască. N-au stat mult, 
străina şi-a luat rămas bun şi a plecat, luînd fata cu ea. 
Nu ştiu dacă îi era cu adevărat fiică, dar semănau foarte 
mult. 

- încotro acum, le întrebă Zimnir din prag. 

- Avem de adunat restul călătorilor, zise străina. 

- Am găsit şi aici unul, se bucură Jolifana. îi mai 
trebuie un însoţitor, dar îl va găsi, cu voia Marelui Zeu. 
Nu ştiu la ce însoţitor s-a gîndit Jolifana, dar singurul 
meu tovarăş a fost pisicul. Şi acum, voi... 

- Noi suntem Călătorii, îi zise vrăjitoarea, blînd. De ce îi zici 
Pisic, e pisică toată ziua. 

- Ştiu, dar aşa m-am învăţat. La început nu ştiam ce este... 

Mai tîrziu m-am strecurat în iatacul lui Mahula. Aşa am 
văzut cartea - era într-o cutie din lemn frumos cioplită. 
Cartea era groasă, pe pergament gălbui, de miel. Avea 
picturi frumoase şi scrisul era minunat... 

- Ai putut s-o citeşti? întrebă Zulfina. 

- Nu, zise copilul. 

- Cum de nu ai putut? Tu aveai inima curată, zise ea 
amintindu-şi de povestea kapcînului. 

- Nu am avut timp, mărturisi Copilul. între filele ei am găsit 
o foaie din aceea care se numeşte hîrtie. Am început să o citesc 
foaia mai întîi. L-am auzit atunci pe Mahula venind. Am închis 
cartea şi cutia, iar documentul l-am strecurat în sîn. Am sărit 
pe geam în grădină. Nu am avut timp să-l citesc. 

- Şi mai tîrziu? insistă Zulfina. 

Mai tîrziu au furat cartea... în grădină am gasit-o pe 
mama, plîngînd. Mi-a spus că îşi simte inima grea, de 
parcă l-ar fi pierdut pe Cremene... Nu mult după aceea 
au venit doi din breaslă, i-au poruncit să-şi plătească 
datoria! 

- După atîta vreme veniţi? Ce aveţi voi cu mine? 

- Viaţa ta este a Tagmei cît trăieşti. Datorită nouă tu ai 

ajuns la Mahula. Ai trăit după voia inimii pînă acuma. I-ai 
încălzit aşternuturile, i-ai născut copil... A venit vremea 
să plăteşti! în viaţă, bucuria nu vine ieftin... 

- Ce vreţi de la mine? 

- Să ne deschizi uşa. Avem ceva de luat. 

- De la Mahula? El nu are nimic, decît cărţi. 

- O carte vom lua, rînji unul dintre ei. 

- A fost întotdeauna bun cu mine, nu-i pot face una ca 
asta. Dacă nu plecaţi, chem straja. 

Unul dintre ei a rînjit ameninţător, scoţînd hangerul, 
dar celălalt a rîs numai. 

- Eu zic să ai grijă de copilul acela al tău. Ar fi păcat să 
i se întîmple ceva... 

Mama s-a înroşit de furie, a strigat la ei: 

- Să nu îndrăzniţi, auziţi?, să nu îndrăzniţi! Ştiu multe 
lucruri despre Tagmă, sunt multe urechi dornice să le 
audă! 

Au plecat înjurînd. Am ieşit din umbra tufişurilor şi 
mama a înţeles că auzisem discuţia. M-a luat în braţe şi 
mi-a spus toată povestea ei, aşa cum v-am spus-o vouă 
acuma. A luat o vreme... Aşa se face că nu eram în casă 
atunci cînd au intrat tîlharii Pe Mahula l-au înjunghiat pe 
cînd încerca să apere cutia în care se afla cartea. Cînd am 
intrat în casă, aşa l-am găsit, făcut ghem la picioarele 
mesei, pe care se aflase cutia. Mama l-a plîns, apoi m-a 
luat de mînă şi ne-am dus la casa străjilor. Acolo le-a 
spus de cele întîmplate. A sosit un sergent, a întrebat-o 
dacă îi ştie pe cei care jefuiseră casa. A zis că da, îi ştie. 
Sergentul i-a spus: 

- Haide cu mine, dacă sunt cei pe care îi bănuiesc eu, 
îi arestăm. 

Şi-a luat doi străjer! cu el. Mama l-a privit cu 
neîncredere. 

- Tu nu eşti dintre Cîrni? 

- Sunt dintre Postelnici, a zîmbit acesta. Să mergem! 

Avusese dreptate mama să se teamă. Am intrat într-o 

casă din Tîrgul de Jos şi acolo ni s-au tras saci pe cap. Am 
mai simţit o lovitură puternică în cap şi mi-am pierdut 
cunoştinţa. 

C înd m-am trezit, eram într-un beci, îşi continuă Copilul 
povestea. Mama era legată cu un lanţ de un belciug 
bătut în peretele de piatră. La o masă stăteau mai mulţi 
Cîrni, în frunte cu Carocea. 

- Ţi-am spus că nu va fi bine, zise unul dintre ei, şi l-am 
recunoscut pe unul dintre cei doi din grădină. Datoria 
faţă de Tagmă trebuie plătită întotdeauna, e sfîntă! 

- Nu ne-am întors niciodată unul împotriva altuia, de 
aceea suntem puternici, zise Carocea întunecat. De sute 
de ani, tu eşti prima care o faci. Asta se pedepseşte cu 
moartea, să fie învăţătură de minte şi altora. Copilul va 
rămîne în grija Tagmei. El va plăti şi datoria ta. 

- Să-mi lăsaţi copilul în pace! ţipă mama de se 
cutremură beciul. Mie luaţi-mi viaţa, dar pe el lăsaţi-l! 

- Tu nu ai drept să spui ce să facem. Viaţa îţi este la 
capăt. Duceţi porunca la împlinire! porunci către ceilalţi. 
Doi dintre ei se ridicară şi o scoaseră pe mama, aşa legată 
în lanţuri cum era. Am ţipat după ea, m-am rugat, m-am 
tîrîtîn genunchi la picioarele lui Carocea. Am aflat mai pe 
urmă pedeapsa: au aruncat-o în iazul morii. A celei ce-a 

ars... 

- Bietul de tine, îl strînse Zulfina la piept. Cînd mă voi 
întoarce în Cetate, voi avea grijă de Carocea! 

- Am avut eu grijă de el, spuse Copilul încruntat. Eu am dat 

foc morii. Carocea cu cei doi, care l-au ucis pe Mahula, 
erau înăuntru, beţi... 

- Ai moartea lor pe suflet. Asta nu-i bine, zise trist pictorul. 

- Şi de-ar fi aşa, nu mi-ar părea rău. Mult rău au făcut la 
viaţa lor. Dar nu eu am pus focul. Ştiam că starostele la beţie 
are obiceiul să arunce cu ceva în cel ce îl supără. L-am 
îmbătat şi i-am pus la îndemînă un opaiţ plin cu ulei. 
Cînd i-am văzut beţi de nu se puteau mişca, l-am făcut 
pe staroste să arunce cu opaiţul după mine. Stăteam în 
paie şi m-am ferit. Am sărit pe geam, în iaz. Moara a ars 
în cîteva minute, nu au avut timp să iasă din ea... 

- Ce vorbeşti?! se înveseli Ifichim. Nu ştiu dacă asta te 
absolvă de vină. Ai plănuit moartea lor, asta este păcatul. Eşti 
isteţ, trebuie să recunosc. Cum l-ai supărat? 

- I-am zis că documentul a fost tot timpul la mine. 

- Documentul? Aşa e, ai pomenit de el. De unde ştia Carocea 
despre document? 

- După ce au ucis-o pe mama, a sosit un străin. Nu l-am 
zărit la faţă, era învelit într-o pelerină neagră, groasă. 
Pînă şi glasul îi ieşea înfundat de sub glugă. A intrat pe 
cînd cei de la masă se cinsteau. 

- Unde-i femeia? întrebă el. 

- Moartă, aşa cum se cuvine. 

- V-aţi grăbit, scrîşni străinul. Aţi căutat-o? 

- Am căutat-o, nu avea nimic asupra ei. 

- în carte era un document. Cine l-a luat? 

- Noi nu! se jurară cei doi care făcuseră spargerea. 
Nici nu am deschis cutia, aşa precum fusese porunca. 

Străinul a urlat de ne-a îngheţat sîngele în vine: 

- L-a ascuns undeva. Nu Mahula, altcineva a umblat 
la carte! 

Nu se uita la mine, dar mie îmi îngheţase şi măduva în 
oase. O plîngeam pe mama - lor nici nu le păsa. De aceea 
nici nu le-am spus nimic. 

- Bine ai făcut, te-ar fi ucis, zise pictorul. 

- Cred că da. Străinul era cumplit. A întrebat cine a 
ucis-o pe Marika - şi i-a ucis acolo, în faţa celorlalţi. 
Ceilalţi înlemniseră. 

- Pe tine nu te ucid, i-a zis lui Carocea. Nu acum. 
Documentul este pe aici pe undeva. Ai şase luni să-l 
găseşti. Dacă nu mi-l aduci, îţi moare o rudă apropiată 
- femeia, fiul, fiica... Tu îi ucizi, cu mîinile tale, dacă nu 
vrei să fii tu cel ce mori. Şi tot aşa, din şase în şase luni, 
pînă cînd rămîi singur. Şi atunci e rîndul tău! Nu pierde 
timpul... 

Astea fiind zise, a ieşit din beci, ca un duh necurat. 
Abia atunci se văzu că parcă şi lumina fusese mai mică 
în timpul prezenţei lui. De aceea aruncase Carocea cu 
opaiţul după mine, trecuseră şase ani şi mai toate rudele 
îi muriseră, mai avea o soră mai mică... 

- Şi tu ce ai făcut în toţi aceşti ani? 

- Am furat. Mă luase Breasla în grijă. M-au învăţat să 
fur din buzunare, de la brîu, din traiste, de pe tarabe... 
Mai ales mă învăţaseră să mă strecor în case, să descui 
uşile dinăuntru, să poată ei jefui. Ajunsesem cel mai 
bun hoţ din Cetate. Carocea era foarte mîndru cu mine. 
începuse să mă laude ca pe un fiu. Credea că uitasem - 
dar eu nu uit niciodată nimic! 

- E bine să nu uiţi, fiule, îi zise Pictorul. Dar e bine să ierţi. 
Nimic nu se întemeiază pe ură. îţi înveninează sufletul şi ajungi 
tot atît de rău ca şi cei care ţi-au făcut răul. 

- Să-i ierţi? Chiar şi pe cei ce ţi-au ucis mama? 

- Chiar şi pe aceia. Mai ţii minte ce ţi-a spus Jolifana? Să-ţi 
păstrezi sufletul de copil. Un copil nu ucide! 

Copilul căzu pe gînduri. Apoi, întrebă: 

- Chiar şi pe cei ce mi-au schilodit sufletul? 

Ifichim îl privi trist. Ce o fi chinuind sufletul copilului, numai 
acesta ştia. 

- Mai ales pe aceia, zise într-un tîrziu. Pentru că dacă laşi 
ura să-ţi învenineze sufletul, aceia au învins. Cît timp îţi păstrezi 
sufletul de copil, ei nu au avut izbîndă! 

Copilul strînse pisica la piept, gînditor. 

- 0 să mă gîndesc la cele spuse de tine, promise el. 

- Şi ce scria pe document? întrebă Valida. L-ai citit? 

- O da, de multe ori. Mult timp nu am înţeles ce vrea să 
zică, dar ştiam că e foarte important. Altfel nu ar fi fost 
străinul cel rău atît de furios. Cu vremea l-am învăţat pe 
de rost. 

- îl mai ai? întrebă Zulfina. 

- Nu, l-am ars. Nu cu mult timp înainte de a fi răpit. 
Am observat că am început să fiu urmărit. La început am 
crezut că erau din straja cetăţii - dar Cîrnu, sergentul, 
mi-a zis că el nu ştie nimica. Noul staroste al Tagmei nu 
ştia nici el nimic. Nimeni nu mă bănuia că aş fi avut o mînă 
la arderea morii. Apoi am simţit că cei ce mă urmăresc 
sunt mulţi... A început să-mi fie teamă, bănuiam că umblă 
după document. Carocea murise, nu mai aveau pe cine 
chinui... 

- Şi tu erai singurul rămas în viaţă din casa lui Mahula, zise 
pictorul. 

- Aşa m-am gîndit şi eu. Cred că o vreme au crezut că 
documentul fusese ascuns în casă. De două ori au dat 
spargere la casa lui Mahula, au căutat peste tot, prin 
fiecare carte... Pe urmă or fi crezut că documentul 
ajunsese în mîna lui Zivnir, sau că poate femeia cea 
străină nu-l lăsase în carte. Cumva, după opt ani, au aflat 
că nu e la ei. Rămăsesem eu... Aşa că l-am ars, de teamă 
ca nu cumva să cadă în mîinile lor, dacă era să mă ia 
prins. Să nu mă chinuie şi să le spun unde-l ascunsesem. 

- Te puteau chinui pînă la moarte! se cutremură Ifichim. 

- Preferam să mor decît să le dau documentul! 

- De ce era atît de important? 

- Era vorba despre Călători şi mai ales despre Boldur. Era 
vorba despre Bătălia dintre Dragoste şi Rău. De aceea voia 
străinul să pună mîna pe document. Sau poate pentru ce scria 
despre Boldur. 

- Ne poţi spune ce scria? îl întrebă Valida. 

- Vă spun, dar juraţi încă o dată că nu veţi spune nimănui 
nimic. Că nu o să pomeniţi despre document nimănui. Că nu 
veţi mai vorbi nici măcar între voi despre el. 

- Jurăm. Dar de ce nu şi între noi? 

- 0 să vă spun ce scria şi veţi înelege: 

Cel neputincios va avea nevoie de ajutor. Precum 
Harap Alb a fost ajutat de fiinţe neputincioase, tot astfel şi 
Eroul îi va avea pe Călători alături. Căci numai Dragostea 
şi Prietenia - care tot dragoste este - pot învinge Răul, 
iar Răul nu va avea arme împotriva Lor. 

Vor fi cu el furnica şi albina, calul şi pisica, animalul 
mai presus de toate şi cîntăreţul. Proştii vor găsi minte, 
bicisnicii îndemînare, laşii curaj, ticăloşii inimă şi fudulii 
umilinţă - căci Dragostea netezeşte, îmbărbătează şi 
mîngîie. Copiii vor gîndi ca înţelepţii şi piticii vor fi mai 
înalţi decît uriaşii - căci Dragostea dă putere şi minte! Ce 
este timpul în faţa Ei? Ce este urîţenia, cînd Dragostea 
o împodobeşte, înfrumuseţînd-o? Ce este chiar moartea 
în faţa Ei? Bucurie plină de tristeţe, dîrzenie plină de 
duioşie, şi la urmă, rouă sub sărutarea soarelui! 

Dar aşa cum Dragostea îşi face drum în inimă, şi Ura 
se va strecura în inima nepregătită. Fiţi cu băgare de 
seamă! 

Călătorii ascultară cu atenţie, aşteptînd urmarea, dar vocea 
Copilului se stinse. După o vreme, continuă: 

- Acesta era documentul. Era scris cu o pană în mînă 
măiastră, literele frumos rotunjite şi precise în scrisul lor. Pe 
dosul pergamentului, o altă mînă scrisese cîteva rînduri în care 
vorbea despre Boldur. Ca un fel de notiţe pe care să le folosească 
în căutarea lui, sau poate notînd o informaţie... Nu vă spun ce 
scria, nu are legătură cu misiunea noastră. Secretele lui Boldur 
îi aparţin şi, dacă va apare şi el - aşa precum eu cred că se va 
întîmpla - îşi va povesti poate chiar el viaţa. 

- Copiii vor gîndi ca înţelepţii, şopti Zulfina, făcîndul pe Copil 
să se simtă stingher. 

- Mai erau cîteva rînduri pe care nu le-am înţeles, poate 
despre mine, nu ştiu... Ceva despre o cheie... despre o uşă... 
Cred că documentul a fost scris de femeia cea străină, dacă 
nu cumva de Jolifana. Nota despre Boldur cred că a scris-o 
Zimnir... 

- Cum a fost cu răpirea ta? întrebă Valida. 

- A fost altfel decît mă aşteptam să fie. într-o seară am 
mîncat ceva şi mi s-a părut că are un gust străin. Am adormit. 

Cînd m-am trezit, trecuseră multe zile, eram legat împreună cu 
alţi copii, într-o căruţă. Am crezut că sunt rob la alimani, dar 
printr-o crăpătură în lada căruţei am văzut pe unul dintre cei 
ce ne păzeau. Era kapcîn. M-am mirat, ştiam că ei nu iau robi. 
După cîteva zile ne-au dat în mîna unor negustori din Corum. 
Aceştia ne-au dus direct la Palat. Cred că tovarăşii mei sunt 
deja eunuci. Eu am scăpat... 

- Cum ai scăpat? întrebă înveselit Ifichim. 

- Mi-a folosit la ceva învăţătura primită la Cîrni. Cei din Palat 
nu se aşteptau, e drept. Ceilalţi copii erau speriaţi, plîngeau. 
Pînă să se prindă de veste, eram în grădină, unde mi-am 
schimbat hainele cu un paj eunuc. 

- Ţi le-a dat de bună voie? întrebă pictorul rîzînd. 

- Nu prea, recunoscu Copilul, Şi de acolo am sărit într-un 
canal care m-a scos pe sub zid în oraş - după ce mă strecurasem 
printre zăbrele. Nici nu bănuiţi prin ce crăpături mă pot strecura! 

- Am început să bănuim, îl contrazise vrăjitoarea. 

Se lăsase liniştea între călători. Numai foşnetul valurilor sub 
etravă şi sforăitul pisicii se auzeau. Şi, cînd şi cînd, plesnetul 
pînzei în bătaia brizei. 



* 

* * 

Corabia intră în portul Trebindei în după-amiaza celei de-a 
doua zi. Nu era un port prea mare, golful destul de mic era mărit 
cu ajutorul unor diguri din piatră, care rupeau furia valurilor 
în timp de furtună. Oraşul se ridica pe dealurile înverzite. în 
spatele acestora se ridicau munţii, unii dintre ei acoperiţi încă 
de calote de ghiaţă. 

Călătorii coborîră pe cheiul din lemn. După ce îşi coborîră 
caii, în timp ce echipajul se apucase să descarce mărfurile, ei 
se îndreptară spre centrul orăşelului. 

- Unde vom sta? întrebă Ifichim. Ce zici, Altîm, tu ai mai fost 
pe aici. 

Kapcînul păşea pe propriile-i picioare, deşi se atîrnase de 
şeaua calului. Avea capul încă învelit în pînze albe, ca un fel de 
turban. Faptul nu sărea în ochii trecătorilor, în oraş erau mulţi 
moslani. Minaretele unui templu moslan se ridicau deasupra 

unui cartier al oraşului, deşi se zăreau nu mai puţin de trei turle 
de temple închinate Marelui Zeu. 

- Am stat doar două nopţi aici, zise acesta. O noapte la 
un han - în a doua noapte am părăsit oraşul. Nu era un han 
grozav, nu l-aş recomanda. Oricare han e bun, cred eu. Sunt 
mai multe între port şi centru. 

Găsiră un han - nici mai bun, nici mai rău ca altele. Stăpînul 
era un om înalt şi slab, pe care şorţul obişnuit hangiilor atîrna 
ca pe-un gard. îl priviră cu mirare - nici unul nu văzuse pînă 
atunci un hangiu atît de slab. Dar zîmbetul îi era larg - deşi 
cam ştirb, iar mîncarea foarte bună. Camerele nu păreau să 
fie murdare, iar în aşternuturi nu păreau să mişune animale 
înţepătoare. 

După o noapte liniştită, care îi făcu să uite de legănarea de 
care avuseseră parte pe corabie, se adunară în crîşmă pentru 
a-şi face planuri. 

- De aici o vom lua spre sud, zise Valida. Va fi mai greu 
pînă trecem munţii. Dincolo e o vale care iese la izvoarele 
Tigranului - uite aici, indică ea pe harta pe care o ţinuse cu 
grijă în taşcă. Coborîm pe rîu pînă aici, de unde o luăm spre 
dreapta şi ieşim pe valea Joramului, rîul sfînt. Pe el coborîm 
pînă ieşim la Jerulabad. Apoi, pe drumul de caravane, ajungem 
în Sinam. De acolo vom vedea... Ceilalţi ştiu de acest capăt de 
drum, ar trebui să ne întîlnim acolo cu toţii. 

- Cu voia Marelui Zeu, zise Ifichim. 

- Da, cu ajutorul Marelui Zeu. 

- Drum lung şi greu, comentă Altîm încruntat. De ce vreţi să 
mergeţi încolo? 

- Greu şi lung, ţi-am spus de la început. Avem noi o treabă 
în Sinam, îi zîmbi Zulfina. Şi mi-am jurat să fac baie în Joram... 

- Atunci merită să vin cu voi măcar pînă acolo, îi zîmbi Altîm. 
Nu aş scăpa o asemenea ocazie... 

- Faci şi tu baie? o întrebă Pictorul pe Valida. Aceasta, luată 
pe neaşteptate, se înroşi la faţă. Putem face împreună, continuă 
Ifichim. Te pot spăla pe spate... 

- Spălăm la rîu? întrebă bucuros Hitaiori. Murdar estem ca 
nicicînd la viaţă. Puţim! 

Cam aşa era. Aranjară cu hangiul să aibă căzile umplute cu 
apă fierbinte şi se spălară pe rînd - Yulgur sub paza celorlalţi. 

A treia zi se adunară iarăşi, de data asta să vadă ce să facă. 
Parcă se codeau să plece mai departe. 

- De ce nu plecăm? întrebă Altîm, pe care oraşul părea să-l 
sufoce. Ceilalţi îl înţelegeau, nomadul era obişnuit cu zările 
deschise şi ierburile legănîndu-se în bătaia vîntului. Calului i 
s-a făcut dor de ducă, le zîmbi el. 

- Chiar aşa, zise Valida, căreia îi lipsea acţiunea. 

- Parcă simt că avem ceva treabă aici, zise vrăjitoarea. 

- Ce treabă? se miră Ifichim. 

- Nu ştiu. Să aşteptăm Copilul, să vedem el ce zice. 

Copilul dispăruse de dimineaţă cu pisica în braţe. Se întoarse 

după prînz şi le făcu semn să i se alăture în crîşmă. în gălăgia 
muşteriilor adunaţi pentru prînz, care umpleau sala, putură să 
şuşotească între ei. 

- Ce ai aflat? îl întrebă curioasă Valida. 

- Am găsit librarul. 

- Puteam să vă spun eu unde este, spuse Altîm. 

- Chiar aşa, întrebă Valida, de ce nu ne-ai arătat? 

- Nu mi-aţi spus că-l căutaţi. Eu nu am nici o treabă acolo. 

- Este un alt librar, fiul celui ucis, îl privi Copilul cu reproş pe 
kapcîn. Acesta ridică nepăsător din umeri. 

- Ne ajută cu ceva această informaţie? întrebă Ifichim, dar 
Zulfina interveni. 

- Asta e! Trebuie să trecem pe la el! 

- De ce? se miră Valida. 

- Cred că are o informaţie de care avem nevoie în căutarea 
noastră, zise vrăjitoarea. 

- Dacă mă gîndesc bine, e posibil, o susţinu kapcînul, spre 
mirarea celorlalţi. Hitaiori şi Yulgur se şi ridicară să pornească 
la drum, aşa că ceilalţi nu se mai împotriviră. 

Casa era mare şi cam coşcovită. Iedera se urca pînă spre 
streaşină şi ce nu era acoperit de planta verde şi deasă, avea 
urme înnegrite de ploaie şi mucegaiuri. Ferestrele prăfuite şi 
negre nu lăsau să se zărească nimic din interiorul clădirii. O 
scară cu trepte din piatră urca pînă într-un pridvor ce întuneca 
intrarea. Uşa dublă, din lemn înnegrit, avea gemuleţe acoperite 
cu bare din fier forjat închipuind flori şi frunze - imitînd, parcă, 
planta ce se urca pe pereţi. 

- Aici este, şopti Copilul. Altîm confirmă, dînd din cap. 

- Am întrebat copiii de prin tîrg. Bibliotecarul este fiul celui 
ucis. S-a întors din străini, a fost plecat cică vreo două decenii. 
Consiliul de juzi nici nu ştiau ce să facă din Bibliotecă, nimeni 
nu vroia să o ia - dar nici să o distrugă nu dorea nimeni. Cică 
oraşul este vestitîn întreaga lume tocmai prin această bibliotecă, 
mai ales după ce Bibliotecile din Arhimania şi din Ramina au 
fost distruse. Cică nici măcar cea din Jerulabad nu este atît de 
vestită... Aşa că s-au bucurat cînd s-a întors Toman... De curînd 
a sosit şi un vrăjitor care ar fi vrut-o, dar cei din Consiliu nu au 
vrut să aibă de-a face cu el... 

- Vrăjitor? se miră Zulfina. Au înţeles greşit, nu există 
vrăjitori, ci doar vrăjitoare. Poate au vrut să zică un vraci. 

- Nu, aşa zic copiii. Vrăjitor. 

- Ce-o să-i spunem lui Toman? întrebă însă Valida. Cred că 
nu se aşteaptă să-i năvălească în casă o ceată de străini... 

- Poate nici nu-i acasă, zise Pictorul. 

- Este, am aşteptat pînă s-a întors. Nu are slujnică, mănîncă 
la crîşma din colţ. 

- Atunci, să intrăm, hotărî Domniţa. Ceilalţi nu se împotriviră. 

Bătură la uşă, dar nu le răspunse nimeni. După mai multe 

încercări, Valida puse mîna pe clanţă. Uşa era descuiată, aşa că 
intrară direct într-un culoar întunecos, cu rafturi pline de cărţi 
de-a lungul pereţilor. 

- Este cineva acasă? întrebă cu voce tare, sunătoare, Ifichim. 
Mai mult de formă, Copilul îi asigurase că stăpînul este acasă. 
Dar nu răspunse nimeni. Străbătură coridorul şi intrară într-o 
cameră mult mai mare, plină la rîndul ei cu rafturi cu cărţi. 
Nu numai de-a lungul pereţilor, ci şi cu şiruri lungi de rafturi, 
despărţite de culoare cît să încapă o persoană. Adevărată 
bibliotecă. 

- Hei, e cineva pe-aici? strigă din nou pictorul, de data asta 
mai tare. Vocea răsună în întreaga casă - fără nici un răspuns. 

- Copile, cred că te-ai înşelat. Doar dacă nu o fi ieşit din nou 
în timp ce ne căutai pe noi... 

- Nu, ar trebui să fie pe aici pe undeva... Sunt sigur de asta. 

- Hei, e cineva acasă! urlă din toţi bojocii Ifichim. Nimic. O 
fi surd? O fi dormind? 

- Eu zic să ne întoarcem mai tîrziu, propuse kapcînul, dar 

Copilul dispăruse printre rafturi. După cîteva clipe i se auzi 
vocea : 

- Este aici! L-am găsit... 

Ceilalţi se repeziră spre locul unde se auzea vocea. Cu oarece 
greutate îi găsiră pe cei doi - Copilul şi Toman - între rafturi. 
Vocea fusese reflectată de cărţi, încurcîndu-i. Spre mirarea lor, 
bibliotecarul nu avea nimic - deşi îşi închipuiră tot ce putea fi 
mai rău. în realitate, stătea pe podea şi citea concentrat dintr-o 
carte, indiferent la zgomotele din jurul lui. 

- Nu se poate! zise Zulfina. încă îmi ţiuie urechile de la 
urletul lui Ifichim. Cum de nu te-a auzit? 

- Precis e surd, îşi dădu cu părerea Valida. 

- Nu se poate, o contrazise Altîm. Cum s-o fi înţeles cu cei 
din Consiliu? Doar nu erau să dea Biblioteca pe mîna unui surd. 

- Nu e surd, se împotrivi şi Copilul. Aş fi aflat. 

Nimeni nu-l contrazise. 

- încercam, zise Yulgur. Spre mirarea celorlalţi, trogloditul 
nu urlă, ci pur şi simplu trase, cu o smucitură puternică, cartea 
din mîna bibliotecarului. Toman rămase o clipă ţeapăn, apoi 
ridică fruntea. Dacă prezenţa necunoscuţilor care îl înconjurau 
îl uimi, nu arătă nici o urmă de emoţie. în schimb, îi zise lui 
Yulgur, cu glas blînd: 

- Ai grijă de carte, e foarte rară. Abia astăzi am primit-o de 
la Parini. Cred că restul au dispărut, sunt puţine scrieri ale lui 
Angiolo rămase, mai ales după ce acum vreo două sute de ani 
l-au declarat eretic. I-au ars multe din scrieri! se cutremură, şi 
o lacrimă îi alunecă pe obraz. O crimă! O crimă! Unde pui că pe 
urmă a fost găsit nevinovat... 

Era un bărbat înalt şi slab, de vreo treizeci şi cinci de ani. 
Părul începuse să i se încărunţească pe la tîmple şi în barba 
tăiată scurt. Avea părul lăsat destul de lung - poate din 
nepăsare. Pielea îi era puţin negricioasă, dar palidă, dovedind 
viaţa petrecută mai mult departe de lumina soarelui. Ochii 
negri îi priveau cercetător, dar liniştit. Purta veşmîntul obişnuit 
al locului: pantaloni verzi din mătase, largi şi băgaţi în cizme 
scurte, cămaşă cu mîneci lungi, din in vopsit galben, şi un ilic 
din postav negru. în brîul larg ce-i înconjura mijlocul, în locul 
obişnuitului hanger avea înfipte nişte pene. Una peste alta, nu 
era un bărbat urît, constată Domniţa. „Seamănă destul de mult 

cu haimanaua de pictor..." 

Yulgur stătea ţeapăn cu cartea în ambele mîini, de parcă îi 
era frică să nu o spargă. Copilul îi luă uşurel cartea, aruncă o 
privire asupra ei, apoi o înapoie stăpînului ei. Acesta o luă cu 
evlavie, o închise cu grijă, apoi îi întrebă amabil: 

- Cu ce vă pot fi de ajutor? Eu sunt Toman fiul lui Volanidze, 
bibliotecarul oficial al Cetăţii. 

- Ştiu, ne-a spus Copilul, îi zîmbi Zulfina. 

- Da? Ne cunoaştem cumva? se întoarse Toman către copil. 
Te rog să mă ierţi dacă te-am uitat cumva, memoria mea e 
bună numai cînd e legată de lucruri scrise... 

- Nu, nu ne-am cunoscut, îl linişti puştiul. M-am interesat 
printre copiii din vecini... 

- Aha. Să înţeleg că mă căutaţi? 

- într-un fel, zise Zulfina. Aveam nevoie de informaţii şi ne- 
am zis că cel mai bine este să întrebăm bibliotecarul. Nu ştiam 
că tu eşti bibliotecar. 

- Da, da, eu sunt. Dar acum douăzeci de ani am fost trimis 
de tata în lume, pe la universităţile Apusului. M-am întors acum 
cîteva luni, nu ştiam că nu-l voi mai găsi pe bietul meu tată... 
De atunci sunt bibliotecar. 

- Am auzit că un vraci a vrut să-ţi ia locul, zise Ifichim. 

- Vrăjitorul? Oh, nu, el a apărut numai acum cîteva zile, 
poate o săptămînă... Nici nu stă în Cetate, de altfel. Au fost 
vreo doi din Consiliu care au zis că pe la curţile împăraţilor 
bibliotecar este un vraci, magul curţii, de ce nu ar avea şi oraşul 
nostru un mag drept bibliotecar? 

- Care ar fi avantajul? întrebă Valida. 

- Magii trăiesc mult, îi zîmbi Toman. Sub lumina zîmbetului 
faţa i se încălzi şi mai mult. Consiliul nu trebuie să-şi bată capul 
să aleagă cîte un nou bibliotecar tot la fiecare generaţie... Nu 
sunt mulţi care ştiu să citească, încă şi mai puţini cei care iubesc 
cărţile! 

- Nu este o slujbă care se moşteneşte? întrebă Ifichim. Văd 
că tu îi urmezi tatălui tău. 

- De obicei aşa se întîmplă. Nu se poate ca măcar unul 
dintre copiii bibliotecarului să nu iubească aceste minuni - 
înconştient, mîngîie cartea ce o ţinea la piept ca pe o iubită. 
Chiar se întîmplă ca bibliotecar să devină una din fete... dar se 

întîmplă şi ca bibliotecarul să moară fără urmaşi, se întunecă el 
la faţă, iar ochii i se umplură de tristeţe. 

- Şi ce faceţi în astfel de situaţii? 

- Găsim vreun prieten bun. Noi ne ştim, avem o pasiune 
comună. Cînd este o bibliotecă privată, e mai uşor, se lasă 
moştenire... 

- Cum a fost cu Mahula, murmură Copilul. 

- îl ştii pe Mahula? se miră Toman. .înseamnă că sunteţi din 
frumoasa Cetate Albă. 

- Aşa este, confirmă Zulfina. Eu îl ştiu, şi Copilul. Ceilalţi au 
auzit doar de el. Tu cum de-l cunoşti? 

- Cînd am plecat de acasă am trecut şi pe la el. Era un 
împătimit al cărţilor, dar încă nu avea o bibliotecă atît de 
preţioasă ca cea a unchiului său, secretarul Cancelariei. Nici 
vorbă să fie ca cea a marelui Zivnir. 

- Mahula a murit, zise Copilul. 

- Am auzit, dădu Toman trist din cap. Mînă ucigaşă. Mă 
întreb dacă nu a fost aceeaşi, care l-a ucis pe tata. 

- Nu, nişte tîlhari, îl contrazise Copilul. Din Tagmă. 

- Cei din Tagmă ucid numai plătiţi de cineva. Fură, dar ucid 
rar. Cine ştie dacă nu i-a plătit aceeaşi mînă, repetă Toman. 

- E greu de dovedit, îi zîmbi rece Altîm. Mai bine să vorbim 
de cele ştiute. 

- Da, ai dreptate, străine. Dar tu de unde îl şti pe Mahula? îl 
întrebă gazda pe copil. 

- Am trăit la el în casă, zise copilul. Altîm întoarse capul spre 
el şi-l privi uimit, cu atenţie. 

- Da, murmură Toman. Mahula ar fi fost un astfel de prieten 
căruia i-aş fi dat biblioteca pe mînă. Dacă nu ar fi fost chiar mai 
în vîrstă decît mine. 

- Şi dacă ar mai fi trăit, îi zîmbi din nou Altîm. 

- Aşa e, străine, îl privi Toman cu atenţie. Pe tine te ştiu de 
undeva? 

- Nu, nu ai de unde. Eu trăiesc mai mult în sălbăticie... Mi 
se spune Altîm. 

- Hm... Nume kapcîn, aş zice, îşi dădu bibliotecarul cu 
părerea. Şi voi? 

Se prezentară pe rînd. Auzind numele Prinţului, sprîncenele 
librarului se ridicară de uimire. Dar numele trogloditului. 

rostit înfundat de sub gluga trasă mult pe faţă, ascunzîndu-i 
trăsăturile, îl făcu să-şi plesnească palmele de uimire. 

- Nume rar, nume rar! Credeam că sunt poveşti. Şi dacă 
aceşti cinstiţi călători îţi stau cu prietenie alături, înseamnă că 
nu tot ce se spune pe seama neamului tău este adevărat. 

- Adevărat eram, zise trist Yulgur. Yulgur nu adevărat 
troglodit eram. Neam la mine ucideam Yulgur dacă aflam. Mare 
Zeu schimbam suflet la Yulgur. 

Bibliotecarul acceptă explicaţia. 

- Curioasă ceată aveţi! se miră el. Aş zice că nu aveţi nimic 
în comun unul cu celălalt, şi totuşi călătoriţi împreună. încotro? 

- E drum lung, zise Zulfina. Deocamdată, vrem să ajungem 
în Sinam. Pe urmă vom vedea. 

- Mda. Drumul cel mai scurt era prin Sambula - cel mai 
scurt, dar nu ferit de primejdii. Nici drumul pe aici nu-i rău, 
dacă treceţi munţii. 

- De aceea am venit, să aflăm cum să trecem munţii, 
mărturisi Valida. 

- Hm... O să încerc să vă ajut. Eu nu ştiu prea bine locurile, 
am stat mai mult în Cetate. în casă, mai bine zis. Dar o să caut 
prin atlasurile mele, nu se poate să nu găsesc cele mai bune 
trasee. Dacă vă întoarceţi mai tîrziu... sau mîine... 

Călătorii noştri înţeleseră dorinţa bibliotecarului de a rămîne 
singur, aşa că îşi luară rămas bun. Toman nu părea să le 
grăbească plecarea, găsise vorbe prieteneşti pentru fiecare, 
dar mîinile fine mîngîiau tot mai nerăbdător cartea ce o ţinea 
la piept. Ieşind în pridvor şi pornind spre han, călătorii erau 
convinşi că dacă s-ar întoarce şi ar striga din uşă, nu le-ar 
răspunde nimeni. 

A doua zi se întoarseră - mai puţin Altîm, care le spuse că 
văzuse mai multe cărţi decît şi-ar fi dorit, şi Prinţul cu Yulgur, 
care preferară să stea în han. Altîm ieşi din han împreună cu 
ceilalţi, dar o luă grăbit spre poarta cetăţii ducînd calul de frîu. 
Lipsa spaţiilor largi şi deschise îi stătea pe suflet, iar calul avea 
nevoie de o bună alergare. 

- Mă şi întrebam cît va mai rezista, comentă Valida în urma 
lui. Şi mie mi-e dor de un trap de cîteva ceasuri... 

Toman îi aştepta, le deschise uşa de cum bătură în ea. Se 
pare că o mare schimbare venise peste el, era parcă mai vesel, 

mai luminos. îi pofti într-o cameră laterală, unde rafturile pline 
de cărţi aliniau doar pereţii. în mijlocul camerei se lăfăia o masă 
mare, din lemn lucios, închis la culoare. Pe masă erau cîteva 
atlase, deschise la hărţi care închipuiau, pesemne, zona locală. 

- Hărţile nu prea seamănă una cu alta, recunoscu Toman 
trecînd direct la subiectul vizitei lor. Oamenii le-au făcut mai 
mult din memorie, şi apoi, nu toţi se pricep la măsurători. Nici 
nu prea ai timp de măsurători cînd călătoreşti. Iar prin munţii 
Aramatului ai grijă mai ales unde pui piciorul, decît să căşti 
ochii la privelişti... Am adunat cîteva informaţii şi v-am desenat 
această hartă. Cred că este cea mai precisă... 

- îţi mulţumim din inimă, zise Zulfina, văzînd pînă unde 
îl dusese pe librar dorinţa de a-i ajuta. Nu vom uita ajutorul 
primit. 

- M-am gîndit mult la întîlnirea noastră. E atît de neobişnuită, 
încît numai o forţă cerească a putut s-o prilejuiască. Cred că e 
foarte important să ajungeţi cu bine la destinaţia voastră. 

Călătorii se priviră, apoi Zulfina spuse: 

- Ai dreptate, bibliotecarule. Nu ştiu dacă ai nevoie să ştii 
unde vrem să mergem şi de ce, dar eu îţi voi spune. Cine ştie 
dacă nu ne poţi da vreo povaţă? 

- Faceţi cum vreţi, zise acesta. M-ar bucura dacă îmi veţi da 
încrederea voastră. Taina va muri cu mine, dacă va fi necesar! 

- De aceea ne este teamă, zise Ifichim. De ce ţi-am pune 
viaţa în primejdie? Nu este destul că tatăl tău a murit? 

- Moartea lui are legătură cu destinaţia voastră? 

- Nu ştim. Poate că da. Dar copilul a putut vedea Cartea. 

- E vorba despre o carte? se miră şi se bucură totodată 
librarul. 

- O carte minunată, îi confirmă Zulfina. Atît de specială încît 
nu o pot citi decît cei cu inima curată. A ajuns, cine ştie cum, 
în mîna unui negustor care a fost ucis de kapcîni. A ajuns în 
mîna cuiva care nu a putut-o citi, şi a adus-o tatălui tău să 
i-o citească. Acesta nu a putut nici el, dar a priceput, cumva, 
că este vorba despre destinaţia noastră. Şi a fost ucis, să se 
păstreze taina. Apoi a fost în mîna unei cunoştinţe de-a noastre, 
care a furat-o de la kapcîni şi a dus-o la Mahula. Acesta a fost 
ucis pentru ea şi cartea a fost furată din nou, şi mai mult nu 
ştim despre ea. 

- Deci, voi sunteţi în căutarea cărţii? 

- Nu chiar. Dacă vom găsi cartea ne vom bucura, cred că ne 
va ajuta în drumul nostru. Dar noi vrem să ajungem în Rai. 

- Hm, greu de ajuns acolo. Toţi oamenii vor să ajungă, dar 
puţini vor ajunge. Trebuia pentru asta să porniţi pe drumuri 
pline de pericol? 

- Nu m-ai înţeles., îl contrazise Zulfina. Vrem să ajungem în 
Paradisul Terestru, nu cel ceresc. Acolo ajung doar sfinţii, şi asta 
doar după moarte. Noi nu avem de gînd să murim deocamdată, 
hihihi, rîse ea. 

- Am auzit de acest Rai pămîntesc. Unele cărţi spun că ar 
fi în Munţii Tian-Şan. Altele zic că ar fi pe o insulă, undeva... 
Ba chiar una spune că ar fi undeva spre sud, dincolo de ţara 
anisibilor. Iar legendele locale spun că ar fi chiar aici, în munţii 
Aramatului. Greu de ştiut. Oricum, nimeni nu a ajuns să-l vadă! 
Care din aceste raiuri îl căutaţi? 

- Cel din sud. Din Sinam vrem să ajungem în Anisibia... 

- Drum lung şi greu, trebuie să recunosc. Şi credeţi că din 
Raiul Pămîntesc ajungeţi direct în Raiul Ceresc? 

- Nu, bibliotecarule, ţi-am zis că nu acesta este ţelul călătoriei 
noastre. Noi am prefera să ne vedem de viaţa noastră cît mai 
suntem vii. Ce-o fi după moarte, om vedea cînd ne vine vremea. 

- Şi atunci? 

- Mmmm... îşi căută vrăjitoarea cuvintele. Uite, a apărut un 
om, un Erou. Ai auzit de el? 

- Erou? se încruntă Toman, căutînd parcă ceva în memorie. 
Cel din Proorociri? 

- Cred că da. Se pare că Bătălia este aproape, iar Duşmanul a 
găsit o cale să distrugă Viaţa. Noi ne-am hotărît să-l împiedicăm. 

- Sunteţi, deci, chiar Călătorii?! se miră el. De ce nu intervine 
Marele Zeu să-l oprească? Nu ar fi mai uşor? 

- Ar fi, dar Marele Zeu e drept. El a creat totul, şi pe noi şi 
pe Duşman. Ne-a dat Lumea şi ne-a zis: „A voastră e!" Trebuie 
să avem grijă de ea, dacă o vrem. Dacă nu, va pieri... 

- Crezi că asta e drept să se întîmple? 

- Marele Zeu ne-a dat puterea de a prevedea. Avem 
Proorocirile. Avem magii, care s-au hotărît să intervină. Avem 
oameni gata de jertfă, dacă nevoia o va cere. Acesta este 
ajutorul Marelui Zeu: ne-a dat cea mai tare armă, Dragostea! 

- Mda... Deci, voi veţi sta împotriva Duşmanului... Nu-mi 
păreţi deloc a fi nişte Feţi Frumoşi. Mai ales trogloditul, zîmbi el. 

- Nu, nu suntem. Nici nu ştiu de ce o facem, nu avem nici 
măcar speranţă de izbîndă. Doar că nu sunt alţii care să o facă în 
locul nostru. Ăştia suntem, deocamdată: două femei, un copil, 
un pictor, un troglodit şi un idiot. Da, şi un războinic sălbatic, pe 
care nu putem pune nici un temei... 

- M-aş alătura şi eu vouă, recunoscu Toman, clătinînd din 
cap. Nu ştiu cu ce v-aş putea ajuta, dar nu pot sta cu mîinile 
încrucişate. Dar am în sarcină biblioteca asta. 

- Dacă învinge Duşmanul, nu vei mai avea nici o sarcină, 
zise Ifichim fără a încerca să-i schimbe hotărîrea. 

- Aşa este, dar dacă îzbîndiţi, oamenii vor avea nevoie de 
cărţi. Eu am fost pregătit să am grijă de ea, dar nu am avut 
timp să-mi pregătesc moştenitor. Dacă plec şi pier, biblioteca 
se împrăştie... 

- Tu nu ai copii? îl întrebă Zulfina cu milă în glas. 

- Nu, nu am avut timp şi gînd pentru asta. Mi-a stat capul 
prea mult la cărţi, poate... Cînd am plecat, intrase în casa 
noastră un copil, tata avea să-l pregătească. M-am şi mirat că 
nu l-am găsit aici. Probabil, tatăl lui l-a împiedicat. Era oştean, 
nu cărturar. 

- îl chema cumva Cremene? întrebă Copilul. 

- Da, se miră Toman. De unde ştii? 

- A venit cu Boldur în Cetatea Albă, acum mai bine de 
doisprezece ani. Cremene îmi este tată! 

- Ce întîmplare, ce întîmplare! îşi plesni Toman palmele de 
mirare. Da, Boldur îl chema pe băiat... 

- Nu eşti chiar atît de bătrîn, îi zise Valida. Mai poţi avea 
copii. 

- Mai pot... Aşa s-ar părea. Numai că... se opri, privind cu 
faţa strălucitoare spre uşă. Pe uşă intrase o femeie scundă şi 
puţin plinuţă, cu o tavă în mîini. Pe tavă un ibric, ceşti şi o 
farfurioară cu dulciuri de casă. 

- Faceţi cunoştinţă cu Tamar, zise librarul cu o voce duioasă. 
Să o iertaţi, nu ştie bine limba albiană. Mi-a învăţat limba, 
gruniza, dar ea este tocmai din Varuna. 

- Ce minunat! se bucură Zulfina. A venit cu tine? 

- Nu, ieri a sosit! După ce aţi plecat voi. 

Sări să o ajute să pună tava pe masă, să împărtă ceştile - în 
care Tamar turnă ceai gălbui, fierbinte. După ce puse farfuria cu 
dulciuri în mijlocul mesei, femeia se lipi de spătarul scaunului 
lui Toman. Acesta îi luă mîna între palme. 

- Am cunoscut-o pe cînd am locuit în Parda, la marea 
universitate de acolo. E fiica unui negustor scăpătat. Alături 
de un frate de-al ei, student, a învăţat şi ea multe lucruri. Ar fi 
putut da examen să devină jurist, dar legile ţării nu-i dau voie! 
Aşa, s-a mulţumit să lucreze în magazinul tatălui ei. Acolo am 
cunoscut-o, îi zîmbi el peste umăr, iar femeia îi răspunse, deşi 
nu înţelegea ce povestea librarul. 

Am devenit iubiţi, deşi tatăl ei seîmpotrivea. Spera s-o mărite 
într-o familie de negustori, să-şi pună afacerile pe picioare. Nu 
a fost să fie, spre bucuria mea, se pare că altor bărbaţi nu le-a 
plăcut de Tamar, ziceau că nu-i destul de frumoasă ca s-o ia 
fără zestre. Şi că e prea deşteaptă. Bărbaţii de multe ori sunt 
proşti de îngheaţă apele, comentă librarul izbucnind în hohote 
de rîs voios. 

- Dacă o ziceam eu, vă supăraţi, zîmbi dulce Zulfina. Chiar şi 
tovarăşul meu de aici, care se crede foarte deştept, îl înghionti 
ea pe Ifichim. 

- Eu ştiu să văd frumuseţea acolo unde este, se împotrivi 
acesta. Fără voie, privirea îi alunecă spre Domniţă, care simţi 
că i se aprind obrajii. 

- Cînd a trebuit să plec din Parda, Tamar m-a urmat. Am 
trăit împreună la Lutenia, apoi la Carige. Acolo am căzut bolnav, 
mărturisi el trist. Tamar m-a îngrijit pînă m-am făcut bine, deşi 
prinsese scîrbă de mine. Am luat o boală urîtă, ruşinoasă - 
deşi mă jur că nu am înşelat-o niciodată! Poate am pus mîna 
pe ceva, cine ştie cum trece acea boală din om în om? M-am 
făcut bine, dar nu am mai putut folosi partea mea bărbătească. 
Tamar mi-a zis că acesta este un blestem al Marelui Zeu. Şi a 
plecat... 

De aceea m-am întors acasă. Fără ea, viaţa nu mai avea 
rost. Mi se urîse de Carige, dar nu am găsit linişte nici la Lutenia, 
nici la Prana... Nu mai găseam plăcere nici în cărţi. Am vrut să- 
mi pun capăt zilelor! Cel mai mult mă durea faptul că Tamar 
mă socotea vinovat. îmi ziceam: „A plecat cînd s-a convins că 
nu-i mai pot oferi nici o plăcere, că nu vom avea niciodată copii 

împreună. Ce femeie nu-şi doreşte un copil?! Ce rost are ea pe 
lume, dacă nu să aducă pe lume urmaşi, aşa cum e porunca 
Marelui Zeu?" 

Stăteam şi-mi aminteam fiecare clipă petrecută împreună. 
Rîsul nostru, şi certurile noastre, şi lacrimile noastre... lacrimi 
de fericire şi de tristeţe... Priveam o frunză căzînd pe suprafaţă 
lacului şi îmi ziceam: „Asta am văzut-o împreună la Prana!", şi 
simţeam cum mi se strînge inima şi mi se aburesc ochii... 

„Singura scăpare e acasă, între cărţi", mi-am zis la urmă. 
Dacă nu-mi găsesc liniştea nici acolo, mă izbesc cu capul de zid, 
să se termine odată! Dacă îl găseam pe tata, se şi întîmpla asta, 
sunt sigur. Dar am găsit biblioteca pustie, cu mucegaiul întrînd 
în cărţi şi şobolanii rozînd din pergamente. Simţul datoriei m-a 
scăpat. Iar acum Tamar a sosit, să-mi dea lumină vieţii! 

Călătorii priviră înduioşaţi spre cei doi. Copilul îşi trase nasul 
şi îşi şterse ochii cu mîneca. 

- Există dragoste pe lume? se miră el înăbuşit. 

- Cum te poţi îndoi de asta, fiule?! îi răspunse Toman. Fără 
dragoste n-am exista. Tu nu ai întîlnit-o? 

- Ba da, cînd mai trăia mama. Şi Mahula... Dar asta a fost 
de mult... 

- Bietul de tine, îl căină Valida, strîngîndu-l la piept. Simţea 
duioşii noi asaltînd-o. Niciodată nu se gîndise la dragoste, copiii 
nu erau în planurile ei. Să fie oare adevărat că rostul femeii pe 
lume este acela de a naşte? 

Copilul se feri, stingherit, şi Domniţa nu mai insistă, se 
simţea stîngace şi nesigură... 

- Cum de a venit încoace? întrebă Ifichim mai mult să umple 
momentul de tăcere lăsat. Tamar, preciză el. 

- Uneori dragostea e mai puternică decît distanţele, se 
bucură simplu librarul. A ajuns acasă la Parda. Tatăl i-a adus pe 
unul să se mărite, dar după o vreme nu a mai putut trăi cu el. 
Şi a încercat norocul cu altul, şi apoi cu altul... Timpul începuse 
să o facă să gîndească despre mine cu mai puţină ură. Şi apoi 
s-a întîmplat ca un profesor de la universitate să anunţe că a 
descoperit că boala ruşinoasă care dăduse peste mine se poate 
transmite şi prin atingere de mînă, ba chiar de obiecte, dacă ai 
o rană deschisă. Zicea el că ar fi un fel de mici animale, atît de 
mici încît nu le poţi vedea cu ochiul liber, care poartă boala de 

colo colo, aşa cum şobolanii poartă ciuma. 

- Nu şobolanii, purecii, îl contrazise Ifichim. 

- Sau purecii, recunoscu Toman. Am auzit şi eu de teoria 
asta, susţinută la Lutenia. Sunt multe teorii, viitorul va dovedi 
care dintre ele este cea adevărată. Oricum, Tamar a auzit acea 
opinie - de care rîdeau toţi de la universitate - şi şi-a amintit că 
înainte de a mă îmbolnăvi avusesem o tăietură la deget, rană 
care a părut că se obrinteşte, dar apoi se însănătoşise... Şi i-a 
părut rău că nu mă crezuse. Doar gîndul că eram neputincios 
şi că nu va mai cunoaşte plăcere trupească lîngă mine a mai 
ţinut-o nehotărîtă timp de aproape un an. Poate a găsitîmplinire 
trupească alături de alt bărbat. Alţi bărbaţi, zise el fără mînie. 

- Gelozia se pare că nu te munceşte, comentă Zulfina. 

- De ce m-ar munci? Nu era cu mine, îşi căuta fericirea. 
Este datoria fiecăruia dintre noi să o căutăm. încă mai bine 
este să o şi găsim, fără a aduce nefericirea altora... Tamar nu 
şi-a găsit-o, îşi continuă el povestea. Plăcerea trupească nu 
este mulţumitoare dacă nu există şi plăcere sufletească. Atunci 
a ales: mai bine alături de mine, în fericirea noastră simplă, 
decît împreunîndu-se ca animalele, fără simţăminte, cu alţii. Şi 
a pornit în căutarea mea! 

Aici a ajutat-o un prieten întîlnit de mine la Prana. Pe cînd 
eu o porneam spre casă, el pornea spre Varuna. Sau întîlnit 
întîmplător, el ştiind că ea mi-a fost iubită. I-a spus încotro am 
plecat, şi ea a venit încoace. A ajuns aseară! încheie librarul 
bucuros. 

- De unde ştii povestea ei? întrebă pictorul bănuitor. Totul 
părea prea frumos ca să fie adevărat... 

- Ea mi-a spus-o, toată noaptea. Şi mi-a arătat că sunt şi 
alte feluri de a ne bucura trupeşte, fără a fi nevoie de trupeşenia 
mea. îi zise cîteva cuvinte Tamarei şi aceasta se înroşi la faţă. 

- Dacă are nevoie de sfaturi, i le pot da eu, zise rîzînd Zulfina. 
Am trăit mult şi am auzit şi mai multe... De data asta se înroşi 
la faţă Domniţa, dar Toman zise rîzînd nestînjenit: 

- Am o carte despre arta iubirii, adusă tocmai din îndepărtata 
Hinduie. Are şi poze... 

- Pot să le văd şi eu? se prefăcu Ifichim curios. îmi poate 
ajuta în pictura mea. 

- Din cîte te ştiu eu, nu prea ai multe lucruri de învăţat în 

meseria ta, îl înţepă domniţa cu vorbe de tîlc. 

- Ei, poate găsim puţin timp să cercetăm acea carte 
împreună, îi răspunse pictorul nu foarte stînjenit. în linişte, 
înainte de plecare... 

- Nu prea cred, îl contrazise serioasă Valida. Plecăm chiar 
mîine, în zori. Avem drum lung şi timpul începe să se scurteze. 
Avem să-l găsim pe Erou, se pare că fără el nu prea avem 
multe şanse de a vedea Raiul. 

- Aş veni şi eu cu voi, spuse Toman, dar am acum un motiv 
în plus să stau acasă. Deşi, ce poate fi mai interesant în viaţă 
decît să vezi Raiul? 

- Raiul terestru există pentru a face posibilă fericirea simplă 
a pămîntenilor aici, pe lumea asta, zise filozofic Ifichim. Fără 
această mulţime de fericiri omeneşti, acest Rai s-ar ridica 
definitiv la Cer. Rămîi, prietene, fericit, şi fă acestă femeie 
fericită. Ea a ştiut să aleagă calea spre fericire, trecînd peste 
depărtări şi prejudecăţi. 




I 


Albena 


Ia 


Kapcani 


II 


Alamania 


III 


Elina 


IV 


Var una 


V 


Frankuna 


VI 


Hipana 


VII 


Prusina 


VIII 


Lehina 


IX 


Kivana 


X 


Moskala 


XI 


Briutana 


XII 


Irania 


XIII 


Aramania 


XIV Tebania 


XV 


Anisibia 


XVI 


Berbania 




Mare Norium 





__ Faptul că sunt atât de multe titluri 
în genul de jocuri FRP dovedeşte că 
B nevoia oamenilor de a trăi „basme" 
este mai mare decât s-ar crede. 
Fiecare din noi are nevoie de un Erou 
faţă de care să se raporteze, fiecare 
sperăm să fim un Erou - măcar în 
ochii celor din jurul nostru. Cine nu îşi are Eroii lui - sau 
îsi alege greşit eroii - îsi pierde din 'calităţile morale. O 
explicaţie a succesului de casă a filmelor „de acţiune" este 
si faptul că încercăm să ne recunoaştem în eroii filmului. 
Nu odată victoria Lui-Lorîmpotriva Răului atrage aplauzele 
sălii... 



DarjocurileFRP-cel puţinjDentru mine-au, majoritatea, 
o mare carenţă: îmi încearcă abilităţile mintale, unerori şi 
cele de coordonare motrică, viteza de reacţie - dar nu 
îmi crează o stare de împlinire. Prin răbdare, inteligenţă, 
viteză, pot bate maşina (respectiv, Răul artificial), dar 
satisfacţia mea morală nu este împlinită. De ce o fac? Ce 
influenţa are asupra mea acest tip de joc? Mă face mai 
bun? Nu mai rapid, nu mai inteligent, ci mai bun? Schimbă 
comportamentul meu faţă de cei din jurul meu? Privesc 
altfel problemele sociale care au impact asupra mea şi, 
mai ales, asupra semenilor mei? Devin cu adevărat un 
Erou? 

Aceste întrebări m-au făcut să-mi scriu propriul Joc. Este 
un joc Fantasy Role Playing pe care îl poate juca oricine 
citeşte această carte. Se poate recunoaşte in unul sau 
altul din Eroii cărţii. Poate duce Căutarea până la sfârsit - 
sau renunţa la eâ. Poate învinge sau poate fi învins. Mai 
ales, poate fi Uman! 



N ick Sa va 

